
Capitolul 1 


Cel mai viu în amintire îi rămăsese parfumul ei. Acela pe care 
ÎI păstra în baie. Sticluța purpurie, lucioasă ce purta în ea esența 
dulce și tare. Adult fiind, îl căutase într-o parfumerie până când 
găsise unul identic. Chicotise la aflarea numelui: „Poison"!. 

Femeia obișnuia să și-l pulverizeze pe încheieturi, după care 
și-l întindea pe gât, iar dacă purta fustă, și pe glezne. 

Îi părea atât de frumoasă acea imagine a încheieturilor ei 
fragile și delicate, ce se mângâiau cu grație! Mireasma i se 
răspândea în jur, făcându-l să râvnească mereu la clipa 
apropierii, la clipa în care femeia avea să se aplece pentru a-l 
săruta. Mereu pe buze. Mereu atât de domol, încât uneori se 
întreba dacă sărutul era vis ori aievea. 

„Să ai grijă de sora ta”, îi spunea mereu înainte de plecare, 
părând mai degrabă că plutește spre ușă. 

După aceea, nu reușea niciodată să-și amintească dacă îi 
răspunsese cu voce tare sau doar dăduse din cap. 

e 

Soarele primăvăratic răzbea prin ferestrele secției de poliţie 
Tanumshede, etalând nemilos urmele de murdărie de pe 
geamuri. Smogul iernii se întindea precum o pojghiţă deasupra 
sticlei, iar Patrik avu senzaţia că și el era acoperit, la rândul lui, 
de aceeași membrană. Fusese o iarnă grea. Viaţa cu un copil în 
căminul lor era infinit mai plăcută, dar și infinit mai dificilă decât 
își putuse imagina vreodată. Și, cu toate că lucrurile se 
îmbunătăţiseră mult faţă de început, Erica încă nu se obișnuise 
cu traiul de mamă casnică. Înțelegerea acelui fapt îl chinuia fără 
întrerupere pe Patrik, cu fiecare secundă pe care o petrecea la 
serviciu. Pe lângă asta, ce se întâmplase cu Anna pusese o 
povară în plus pe umerii lor. 

O bătaie în ușă îi întrerupse gândurile sumbre. 

— Patrik? Tocmai am primit un telefon în legătură cu un 
accident rutier. O singură mașină, pe drumul spre Sannăs. 

— În regulă, zise Patrik, ridicându-se. Apropo, nu cumva o să 
vină azi înlocuitoarea lui Ernst? 


l Otravă. 

— Ba da, spuse Annika. Dar încă nu e ora opt. 

— În cazul ăsta, îl voi lua cu mine pe Martin. Altminteri mă 
gândeam să mă însoţească ea o vreme în mașină, până când se 
va prinde cum stă treaba. 

— Ei bine, îmi e un pic milă pentru biata femeie, zise Annika. 

— Fiindcă trebuie să meargă cu mine în mașină? rosti Patrik, 
prefăcându-se ofensat. 

— Evident. Doar te știu cum șofezi... Acum, la modul serios, 
nu îi va fi ușor cu Mellberg. 

— După ce i-am văzut CV-ul, aș spune că dacă există cineva 
care să-i poată ţină piept lui Mellberg, atunci Hanna Kruse e 
acea persoană. judecând după dosarul de muncă și referinţele 
excelente, femeia pare a fi unsă cu toate alifiile. 

— Singurul lucru care-mi pare dubios e că vrea să aplice 
pentru un post la secţia din Tanumshede. 

— Da, e posibil să ai dreptate din punctul ăsta de vedere, zise 
Patrik, trăgându-și haina pe el. Va trebui să o întreb de ce vrea 
să se afunde într-atât de jos încât s-o apuce spre cariera asta 
fără perspective, alături de noi, niște amatori într-ale aplicării 
legii. 

Îi făcu semn cu ochiul, iar Annika îl lovi ușor peste umăr. 

— Ştii că nu la asta mă refeream. 

— Normal, te tachinam doar. Apropo, ai mai primit informații 
despre locul accidentului? Există răniţi? Decedaţi? 

— Conform persoanei care ne-a sunat, în mașină pare să fie 
doar o singură persoană. Decedată. 

— La naiba. Îl iau pe Martin și ne îndreptăm într-acolo, să 
aruncăm o privire. Ne vom întoarce curând. Între timp, o poți 
conduce tu pe Hanna pe-aici, nu? 

În clipa aceea, din dreptul recepţiei se auzi vocea unei femei. 

— Bună ziua? 

— Ea trebuie să fie, zise Annika, pornind în grabă spre ușă. 

Patrik o urmă, curios în legătură cu noua componentă 
feminină a echipei. 

Fu surprins când dădu cu ochii de femeia care-i întâmpina la 
recepţie. Nu era întrutotul sigur la ce se așteptase, dar probabil 
își închipuise o persoană mai... voluminoasă. Și nu atât de 
arătoasă... și de blondă. 

Femeia întinse mai întâi mâna spre Patrik, apoi spre Annika și 
zise: 

— Bună ziua. Sunt Hanna Kruse. Azi încep serviciul. 

Așteptările lui Patrik fură chiar depășite de vocea ei oarecum 
gravă și de tonul ferm. Strângerea de mână stătea mărturie 
pentru multele ore petrecute în sala de forță, motiv pentru care 
Patrik își revizui impresia iniţială. 

— Patrik Hedström. lar aceasta e Annika Jansson, temelia 
secției. 

Hanna zâmbi. 

— Unicul avanpost feminin din acest ținut al masculilor, să 
înțeleg. Cel puţin, până acum. 

Annika râse. 

— Da, trebuie să recunosc, e grozav să existe în sfârșit o 
contragreutate pentru tot testosteronul care plutește între 
acești pereţi. 

Patrik le întrerupse sporovăială. 

— Fetelor, puteţi să vă cunoașteţi mai bine cu altă ocazie. 
Hanna, am primit un telefon în legătură cu un accident de 
mașină. Dacă ești și tu de acord, mă gândeam că ar fi bine să 
mă însoțești chiar acum. Să intri în pâine chiar din prima zi. 

— Mie îmi convine, zise Hanna. Pot să-mi las geanta undeva? 

— O pun în biroul tău, se oferi Annika. Turul secției îl putem 
face mai târziu. 

— Mulţumesc, zise Hanna, urmându-l degrabă pe Patrik, care 
ieșise deja pe ușa principală. 

— Ei, cum ţi se pare? o întrebă acesta după ce se urcară în 
mașina de poliţie și porniră înspre Sannăs. 

— Bine, mulțumesc. Întotdeauna e un pic stresant când începi 
o slujbă nouă. 

— judecând după CV-ul tău, deja ai reușit să treci prin destul 
de multe locuri de muncă. 

— Da, am vrut să capăt cât mai multă experienţă, spuse 
Hanna, privind curioasă pe geam. Diferite regiuni din Suedia, 
raze de acţiune de mărimi diferite - din toate am gustat câte un 
pic. Orice mi-ar fi putut îmbogăţi experienţa de poliţist. 

— Dar de ce? Care e țelul final, ca să zic așa? 

Hanna surâse. Zâmbetul îi era prietenos dar, în același timp, 
și peste măsură de ferm. 

— Postul de șef, bineînţeles. Într-una din secţiile de poliţie mai 
mari. Așa că am urmat tot felul de cursuri, am învăţat cât mai 
mult posibil și am trudit din greu. 

— Pare să fie reţeta succesului, rosti Patrik, zâmbind, 
stânjenit însă de ambiția uriașă pe care părea s-o aibă noua sa 
colegă. 

Nu era obișnuit cu așa ceva. 

— Sper că da, zise Hanna, cu privirea aţintită în continuare 
asupra peisajului rural. Dar tu? De când lucrezi în Tanumshede? 

Spre mâhnirea sa, Patrik simţi o ușoară jenă în glas atunci 
când îi răspunse. 

— Păi... sincer, de când am terminat Academia de Poliţie. 

— Vai, eu n-aș fi fost în stare să fac așa ceva. Înseamnă că îţi 
place mult. Semn de bun augur pentru timpul pe care-l voi 
petrece aici. 

Femeia râse, după care se întoarse către el. 

— Ei bine, îmi imaginez că am putea privi lucrurile și așa. Însă 
multe se pot pune și pe seama obișnuinţei, dar și a siguranţei 
date de locul unde te afli. Am crescut aici, știu zona ca-n palmă. 
Cu toate că nu mai locuiesc în Tanumshede. Acum stau în 
Fjällbacka. 

— Aşa e, am auzit că ești căsătorit cu Erica Falck! Îmi plac la 
nebunie cărțile ei! Mă rog, cele despre crime; trebuie să 
recunosc că nu am citit și biografiile. 

— N-ai de ce să te rușinezi. Conform cifrelor de vânzare, 
jumătate din populaţia Suediei a citit ultima ei carte polițistă, 
însă majoritatea oamenilor nici măcar nu știu că a publicat cinci 
biografii ale unor autoare suedeze. Cea mai bună vânzare a 
avut-o cea despre Karin Boye, cred că a ajuns pe la vreo două 
mii de exemplare. În orice caz, încă nu suntem căsătoriţi, dar 
vom fi în curând. Ne cununăm în ajun de Rusalii! 

— Vai, felicitări! Ce minunat, veţi avea o nuntă de Rusalii! 

— Ei bine, așa sperăm. Deși, sincer să fiu, în momentul ăsta 
aș prefera să zburăm în Las Vegas și să scăpăm de tot 
balamucul. Habar n-am avut că planificarea unei nunți e așa de 
complicată. 

Hanna râse cu poftă. 

— Da, îmi imaginez. 

— Dar și tu ești căsătorită, am văzut în dosar. N-aţi avut 
cununie religioasă, cu tot dichisul? 

O umbră întunecată brăzdă chipul Hannei. Se întoarse și șopti 
atât de încet, încât Patrik abia o putu auzi: 

— Am avut o cununie civilă. Însă povestea asta e pentru altă 
ocazie. Pare-se că am ajuns. 

În depărtare, într-un șanț, deslușiră o mașină avariată. Doi 
pompieri erau ocupați să taie caroseria, însă nu îi dădeau zor. 
După ce aruncă o privire înspre scaunul din față al mașinii, 
Patrik înţelese motivul pentru care cei doi nu se grăbeau. 

e 

Nu era o întâmplare faptul că întâlnirea consiliului local avea 
să se petreacă în propria lui casă, și nu la centrul comunitar. 
După luni de intense redecorări, la prețul de două milioane de 
coroane, casa era pregătită să fie inspectată și admirată. Era 
una dintre cele mai vechi și mai mari din Grebbestad, și fusese 
nevoie de multă putere de convingere pentru a-i determina pe 
foștii proprietari să o vândă. Protestele acestora legate de faptul 
că „aparținuse vreme îndelungată familiei” s-au domolit rapid, 
odată cu mărirea ofertei cumpărătorului. Nici măcar nu le-a 
trecut prin minte faptul că el le oferise cu mult mai puţin față de 
suma pe care ar fi fost dispus să o plătească. 

— După cum puteţi vedea, am încercat din răsputeri să 
păstrăm integritatea locului. De altfel, fotograful trimis de 
revista Residence a spus că niciodată nu i-a fost dat să vadă o 
renovare de-un asemenea bun-gust. Dacă aţi ratat numărul de 
luna trecută, avem câteva exemplare în plus - luaţi cu 
încredere, la ieșire, să le puteţi răsfoi pe îndelete. 

Conducându-și musafirii în sufragerie, Erling W. Larson indică 
spre masa de proporţii, pe care aștepta cafeaua. 

— Propun să trecem la afaceri. 

Soţia lui pregătise totul cât timp el le făcuse turul casei, iar în 
momentele acelea, femeia stătea tăcută lângă masă, 
așteptându-i să ia loc. Erling dădu recunoscător din cap. Acea 
Viveca își merita greutatea în aur; cu toate că era puţin cam 
retrasă, însă decât o moară stricată, mai bine o femeie care să 
știe când să-și țină gura. 

— Ei bine, știți care e poziția mea, spuse Uno Brorsson, 
aruncându-și patru cuburi de zahăr în ceașcă. 

Erling îl privi dezgustat. Nu-i înţelegea pe cei care își neglijau 
sănătatea. În ceea ce-l privea, el alerga zece kilometri în fiecare 
dimineaţă și, de asemenea, își făcuse și câteva „retușuri” 
discrete. Despre acelea, însă, știa numai Viveca. 

— Bineînţeles că o știm, zise Erling, un pic mai tăios decât 
intenţionase. Însă nu are rost să mai dezbatem problema, acum 
că s-a ajuns la o înțelegere. Echipa TV o să vină în curând, așa 
că haideţi să fim rezonabili și să profităm pe cât se poate, da? 
Uitaţi-vă doar de câtă popularitate se bucură Åmål? în urma 
sezoanelor filmate acolo, iar asta n-a fost nimic în comparaţie cu 
publicitatea generată de Fucking Töreboda. |n următoarele 
săptămâni, întreaga ţară va sta în faţa televizoarelor pentru a 
urmări Fucking Tanum. Ce oportunitate unică pentru noi de a ne 
făli cu minunăţiile pe care le oferă micul nostru colț de ţară! 

— Minunăţiile? pufni Uno. Beţii, sex și pipiţe tâmpite din 
reality-show-uri - așa vrem oare să zugrăvim imaginea orașului 
Tanumshede? 

— Personal, mie mi se pare că va fi extrem de palpitant! rosti 
Gunilla Kjellin cu vocea ei stridentă și cu ochii sclipind înspre 
Erling. 

Cu toate că n-ar fi recunoscut asta nici în ruptul capului, era 
complet topită după el. Lucru care îi convenea lui Erling, atât 
timp cât asta îi garanta votul femeii. 

— Da, ascult-o pe Gunilla. Acesta e entuziasmul cu care ar 
trebui să întâmpinăm proiectul ce va urma. Ne vom îmbarca 
într-o aventură captivantă și este o oportunitate pe care ar 
trebui să o îmbrăţișăm din toată inima! 

Erling își folosi tonul persuasiv pe care-l aplicase cu succes 
de-a lungul anilor petrecuţi ca director al unei importante firme 
de asigurări. Din când în când, devenea nostalgic, amintindu-și 
acele zile de glorie. Nu fusese ușor să se pensioneze anticipat, 
după atacul de cord, dar se dovedise cea mai bună decizie pe 
care o luase vreodată. Și se retrăsese la timp. Chiar înainte ca 
presa, adulmecând lucruri necurate, să înceapă să-i vâneze pe 
foștii lui colegi. 

— Ce facem cu privire la riscul producerii de pagube? Am 
auzit că Töreboda s-a confruntat cu numeroase probleme de 
genul ăsta. Le acoperă postul TV? 

Erling pufni nerăbdător. Erik Bohlin, tânărul inspector fiscal al 
orașului, se dădea mereu de ceasul morţii în legătură cu tot felul 
de trivialităţi, în loc să privească lucrurile per ansamblu. Abia 
dacă avea treizeci de ani și probabil că de-a lungul întregii sale 


? Localitate suedeză, situată pe malul vestic al lacului Vänern. 

vieți nu avusese de-a face cu atât de mulți bani câţi obișnuia 
Erling să cheltuiască într-o singură zi. 

Fixându-l pe Bohlin cu o privire nimicitoare, acesta zise 
nepăsător: 

— Dacă e să comparăâm cu afluxul crescut de turiști pe care-l 
preconizăm, câteva ferestre sparte nu ar trebui să ne 
îngrijoreze. În plus, sunt sigur că poliţia va face tot posibilul 
pentru a-și câștiga pâinea și a ţine situaţia sub control. 

Poposi cu privirea asupra fiecărui membru al consiliului, timp 
de câteva secunde. Unul câte unul, aceștia își plecară ochii, 
abandonând orice încercare de protest. 

— Va fi în regulă, zise Jörn Schuster. 

Erling nu putea înțelege nici în ruptul capului de ce Jörn 
alesese să rămână în consiliu. După ce-i fusese votată în mod 
rușinos îndepărtarea din postul de comisar local, pe care-l 
avusese timp de cincisprezece ani, el ar fi trebuit să se retragă 
cu coada între picioare. Însă dacă Jörn voia să se cufunde în 
umilinţă, treaba lui. Prezenţa acelui vulpoi bătrân aducea după 
sine anumite beneficii, cu toate că era acum și vlăguit, și știrb. 
Dar își avea suporterii lui credincioși, care nu vociferau atâta 
timp cât Jörn era încă implicat, în mod activ. 

— Așadar, ne rămâne să dăm dovadă de entuziasm. Voi 
întâmpina personal echipa la ora unu și firește că sunteţi cu toţii 
invitaţi să luaţi parte. Altminteri, ne vom vedea la întâlnirea 
obișnuită de joi. 

Se ridică în picioare pentru a sugera încheierea ședinței. 

La plecare, Uno încă bombănea, dar Erling consideră că se 
descurcase destul de bine cu mobilizarea trupelor. Afacerea 
respectivă avea sorți de izbândă, era sigur de asta. 

Satisfăcut, el merse pe verandă și aprinse un trabuc în cinstea 
victoriei. În sufragerie, Viveca strângea tăcută masa. 

e 

— Da-da-da-da. 

Maia gângurea în scaunul ei înalt, sustrăgându-se cu mare 
talent din faţa lingurii pe care mama sa încerca să i-o vâre în 
gură. După ce ţinti o clipă, Erica reuși într-un final să-i dea o 
lingură plină cu terci de ovăz, dar bucuria îi fu de scurtă durată, 
căci Maia hotărî să demonstreze chiar în acel moment că poate 
să imite o pisică. „Mrrrrr', spuse ea cu un asemenea patos, 
încât împroșcă terciul de ovăz pe toată fața mamei sale. 

— A naibii pușlama! zise Erica, extenuată, dar își regretă 
imediat alegerea cuvintelor. 

Mrrrrr, făcu Maia fericită, reușind să evacueze pe masă și 
restul de terci. 

— 'aibii pușlama, spuse Adrian, iar Emma, sora lui mai mare, 
îl dojeni de îndată. 

— Nu-i voie să înjuri, Adrian! 

— Dar Ica tocmai a făcut-o. 

— Chiar și-așa, nu-i voie să înjuri, nu-i așa, mătușă Erica? 

Emma își înfipse mâinile-n șolduri, aruncându-i Ericăi o privire 
insistentă. 

— Ai perfectă dreptate. A fost foarte urât din partea mea să 
înjur, Adrian. 

Mulțumită de răspuns, Emma continuă să mănânce. Erica îi 
aruncă o privire iubitoare, dar îngrijorată. Fetiţa fusese obligată 
să se maturizeze atât de repede. Uneori se purta faţă de Adrian 
mai mult ca o mamă și mai puţin ca o soră. Anna nu păruse să 
observe, însă pentru Erica era evident. Ştia prea bine cum era 
să poarte pe umeri un asemenea rol, la o vârstă atât de fragedă. 

lar acum, Erica făcea asta din nou. Era mamă pentru sora ei. 
În același timp, așteptând ca Anna să-și revină din letargie, era 
mamă pentru Maia, dar și un fel de mamă surogat pentru Emma 
și Adrian. Își aruncă privirea spre tavan, apoi începu să strângă 
mizeria de pe masă. Însă de la etaj nu se auzea niciun zgomot. 
Anna se trezea rareori înainte de ora unsprezece, iar Erica o lăsa 
să doarmă. Nu știa ce altceva să facă. 

— Nu vreau să merg la grădiniţă azi, declară Adrian, adoptând 
o mină care spunea în mod evident „și încearcă doar să mă 
convingi, dacă poţi”. 

— Bineînţeles că vei merge la grădiniță, Adrian, zise Emma, 
proptindu-și din nou mâinile-n șolduri. 

Erica interveni înainte ca gâlceava să ia amploare, încercând, 
în același timp, să șteargă mânutele fiicei sale în vârstă de opt 
luni. 

— Emma, du-te și pune-ţi haina și ghetele. Adrian, n-am timp 
de discuţii astăzi. O să mergi la grădiniţă cu Emma și cu asta 
basta. 

Adrian deschise gura pentru a protesta, însă ceva din 
înfățișarea mătușii sale îi spuse că probabil ar fi fost indicat să-i 

dea ascultare în dimineaţa respectivă. Dovedind o supunere 
care nu-i stătea defel în fire, el merse în hol. 

— În regulă, acum încearcă să te încalţi. 

Erica îi puse dinainte adidașii, însă băiatul dădu doar din cap. 

— Nu pot, trebuie să mă ajuţi. 

— Ba poţi. La grădiniţă te încalţi singur. 

— Ba nu pot. Sunt mic, adăugă el, pentru a-și accentua 
spusele. 

Erica oftă și o puse jos pe Maia. Bebelușul o porni de-a bușilea 
chiar înainte ca palmele și genunchii să-i atingă podeaua. Fetița 
începuse să umble în patru labe încă de foarte mică și devenise, 
între timp, expertă în acea operaţiune. 

— Maia, stai aici, scumpo, zise Erica, în vreme ce se chinuia 
să-l încalţe pe Adrian. 

Însă Maia hotărî să nesocotească rugămintea imperioasă și 
porni fericită într-un voiaj al descoperirilor. Erica simţi cum 
nădușeala îi cuprinde spinarea și subsuorile. 

— O aduc eu pe Maia, zise Emma, săritoare, luând lipsa de 
răspuns din partea Ericăi drept consimţământ. 

Gâfâind ușor, Emma se întoarse cărând-o în braţe pe Maia, 
care se zvârcolea precum o pisicuţă arțăgoasă. Erica observă 
cum chipul fetiţei sale începuse să capete acea culoare stacojie 
ce indica faptul că urma un țipăt, așa că se grăbi să o ia în 
braţe. După aceea, îi zori pe cei doi copii mai mari pe ușa de la 
intrare, înspre mașină. La naiba, cât putea să urască dimineţile 
ca asta! 

— Urcaţi în mașină, ne grăbim. lar am întârziat și știți ce 
părere are domnișoara Eva în legătură cu asta. 

— Nu-i place, zise Emma, dând îngrijorată din cap. 

— Nu, nu-i place deloc, repetă Erica, prinzându-i centura Maiei 
în scaunul special din mașină. 

— Vreau să stau eu în față, anunţă Adrian, încrucișându-și 
braţele și pregătindu-se de încăierare. 

Însă răbdarea Ericăi ajunsese la capăt. 

— Treci în scaunul tău, se răsti ea, simțind o oarecare 
satisfacţie atunci când îl văzu aproape zburând spre locul lui. 

Emma se așeză pe o pernă de la mijlocul banchetei din spate 
și își puse singură centura de siguranţă. Cu mare grabă și încă 
iritată, Erica începu să-l aranjeze la locul său și pe Adrian, dar se 
opri atunci când simţi o mânuţă pe obraz. 

— Te iube-e-esc, Ica, zise Adrian, încercând să pară pe cât se 
putea de dulce. 

Fără îndoială, o încercare de a-i câștiga bunăvoința, lucru care 
funcţiona de fiecare dată. Erica își simţi inima umflându-i-se în 
piept și se aplecă pentru a-i da o sărutare. 

Ultimul lucru pe care-l făcu înainte de a întoarce mașina cu 
spatele, pe alee, fu să arunce o privire neliniștită spre fereastra 
de la dormitorul Annei. Însă oblonul era tot lăsat în jos. 

e 

Jonna își apăsă fruntea de geamul rece al autocarului și privi 
afară, la peisajul rural ce se întindea în fața ochilor săi. Fu 
cuprinsă de o imensă apatie. Ca de obicei. Trase de mânecile 
puloverului pentru a-şi acoperi brațele. De-a lungul anilor, 
acesta devenise un obicei de-al său. Se întrebă ce anume căuta 
acolo. Cum ajunsese oare în acea situație? De ce exista o 
asemenea fascinație în a-i urmări viața de zi cu zi? Jonna pur și 
simplu nu era în stare să înțeleagă. O fată distrusă și retrasă, 
care se mutila singură. Însă poate că tocmai de aceea, 
săptămână de săptămână, ea fusese votată să rămână în 
continuare în Casă. Fiindcă toată ţara era plină de fete ca ea. 
Fete care se regăseau în ea - atunci când ajungea mereu să 
aibă confruntări cu alți participanţi, când stătea și plângea în 
baie, când își ciopârțea antebraţul cu lame de ras, când emana 
atât de multă neputinţă și disperare, încât ceilalți din Casă o 
evitau, de parcă ar fi fost turbată. Poate că toate acelea erau 
explicaţia pentru situaţia ei. 

— Mamă, ce palpitant! Imaginează-ţi, știi, cum ar fi să ne dea 
încă o șansă, stii. 

Jonna simţi entuziasmul din vocea lui Barbie, însă refuză să-i 
răspundă. Numele ei, în sine, îi întorcea stomacul pe dos. Dar 
presa de scandal o iubea. BB-Barbie era numai bună pentru 
prima pagină a ziarelor. Numele ei adevărat era Lillemor 
Persson. Unul dintre ziarele de scandal dezgropase acea 
informaţie. Găsiseră, de asemenea, niște fotografii vechi, de pe 
timpul când era o fetiță slăbănoagă și brunetă, cu ochelari cât 
fundul de borcan. Nicidecum bomba siliconată și blondă de 
acum. Jonna se amuzase copios la vederea acelor poze. 
Căpătaseră un exemplar al ziarului pentru Casă. Dar Barbie 
plânsese când îl văzu. Apoi îi dăduse foc. 

— Uite ce mulţime! 

Barbie arătă entuziasmată spre un grup de oameni din 
scuarul spre care părea că se îndreaptă autocarul. 

— Nu pricepi, Jonna? Sunt cu toţii aici pentru noi, nu pricepi? 

Abia dacă putea sta locului, iar Jonna îi aruncă o privire 
dispreţuitoare. Apoi își îndesă în urechi căștile MP3 player-ului și 
închise ochii. 

e 

Patrik merse încet în jurul mașinii. Aceasta o luase pe o pantă 
abruptă și într-un final se oprise la impactul cu un pom. Partea 
din faţă era zdrobită, însă restul vehiculului era intact. Nu 
reușise să ia curba cu o viteză atât de mare. 

— Şoferul pare să se fi izbit de volan. Bănuiesc că asta e 
cauza morții, spuse Hanna, lăsându-se pe vine. 

— Cred că vom lăsa medicul legist să decidă asta, zise Patrik, 
conștient de faptul că tonul îi păru mult mai critic decât 
intenţionase. Adică, vreau să spun... 

— E-n regulă, zise Hanna, fluturând din mână cu indiferenţă. A 
fost o remarcă stupidă. De-acum încolo, mă voi limita doar la a 
observa, nu și la a trage concluzii - cel puţin, nu încă, adăugă 
ea. 

Patrik își termină rondul în jurul mașinii și se lăsă pe vine, 
lângă Hanna. Portiera șoferului stătea larg deschisă, iar victima 
accidentului era încă prinsă în scaun cu centura de siguranţă, și 
aplecată peste volan. Dintr-o rană de la cap îi cursese sânge, 
care umpluse podeaua. 

Il auziră în spatele lor pe unul dintre specialiști făcând poze la 
locul accidentului. 

— Vă stăm în cale? întrebă Patrik, întorcându-se. 

— Nu, deja am făcut majoritatea fotografiilor de care aveam 
nevoie. Ne gândeam să îndreptăm acum victima și să facem 
câteva poze. E în regulă? Aţi văzut ce aveaţi de văzut pentru 
moment? 

— Ce zici, Hanna? 

Patrik voia să o implice cât mai mult în anchetă. Nu avea cum 
să-i fie ușor, nouă fiind, iar el intenţiona să facă tot posibilul 
pentru ca femeia să se simtă bine-venită. 

— Da, cred că da. 

Amândoi se ridicară și se dădură la o parte, făcându-i loc 
specialistului. Acesta apucă umărul victimei și-i apăsă corpul 
înapoi pe scaun. Abia în momentul acela putură vedea că 

victima era femeie. La început, părul scurt și îmbrăcămintea 
unisex îi făcuseră să creadă că era vorba de un bărbat, însă o 
privire asupra chipului le indică faptul că victima era femeie și 
avea în jur de patruzeci de ani. 

— E Marit, zise Patrik. 

— Marit? întrebă Hanna. 

— Are un magazin pe Affărsvăgen. Vinde ceai, cafea, 
ciocolată și chestii de genul ăsta. 

— Are familie? 

Tonul Hannei păru ușor ciudat atunci când rosti întrebarea, iar 
Patrik îi aruncă o privire curioasă. Femeia însă arăta la fel ca de 
obicei, așa că poate își imagina el totul. 

— Nu prea știu. Va trebui să verificăm. 

Specialistul terminase cu fotografiatul și se dăduse la o parte. 
Patrik și Hanna se apropiară din nou. 

— Ai grijă să nu atingi nimic, zise Patrik din obișnuinţă. 

Înainte ca Hanna să poată răspunde, el continuă: 

— Îmi pare rău, tot uit că, deși ești nouă în departament, ești 
o polițistă cu experienţă. Trebuie să fii un pic indulgentă cu 
mine, spuse el, scuzându-se. 

— Nu mai fi atât de sensibil, râse colega cea nouă. Nu mă 
ofensez așa ușor. 

Patrik râse și el, ușurat. Nu realizase cât de mult se obișnuise 
cu munca alături de oameni pe care îi cunoștea bine, oameni ale 
căror obiceiuri profesionale îi erau familiare. Probabil că forțele 
noi din rândul lor aveau să fie un lucru benefic. In plus, prin 
comparaţie cu Ernst, orice avea să reprezinte o îmbunătăţire. 
Aproape că putea fi considerat un miracol faptul că fusese 
concediat într-un sfârșit, asta după ce, cu o toamnă în urmă, el 
făcuse dreptate, de la sine putere. 

— Așadar, ce vezi? întrebă Patrik, aplecându-se pentru a se 
uita bine la faţa lui Marit. 

— Nu e neapărat vorba de ce văd, mai degrabă de ce miros. 

Hanna inhală adânc de câteva ori. 

— Duhnește a băutură. Trebuie să fi fost beată criță când a 
zburat de pe șosea. 

— Într-adevăr, așa s-ar zice, răspunse Patrik. 

Cu o încruntătură preocupată, el aruncă o privire în mașină. 
Nimic nu părea ieșit din comun. Ambalajul unui baton de 
ciocolată pe podea, o sticlă goală de cola, o pagină ce părea 

ruptă dintr-o carte și, în colţul îndepărtat, sub scaunul 
pasagerului, o sticlă goală de votcă. 

— Nu pare prea complicat. Un accident în care a fost 
implicată o singură mașină și un șofer în stare de ebrietate. 

Hanna făcu câţiva pași înapoi și păru gata de plecare. 
Ambulanţa era pregătită să ia cadavrul, iar ei doi nu prea mai 
aveau ce face. 

Patrik examină atent rănile de pe faţa lui Marit. Ceva nu se 
lega. 

— Pot să şterg sângele? îl întrebă pe unul din criminaliști, care 
își strângea echipamentul. 

— Ar trebui să fie în regulă, avem destule probe. Uite, ia o 
cârpă. 

Tehnicianul îi întinse o bucată de pânză albă, iar Patrik dădu 
din cap, în semn de mulţumire. Grijuliu, aproape cu tandrete, 
șterse sângele provenit îndeosebi dintr-o rană de pe frunte. 
Ochii victimei erau deschişi, iar înainte de-a continua, Patrik îi 
închise încet, cu degetele arătătoare. Sub pojghiţța de sânge, 
chipul lui Marit era înţesat de răni și vânătăi. Impactul cu volanul 
fusese violent; mașina era un model mai vechi, fără airbag. 

— Aţi putea face mai multe fotografii? îl întrebă pe bărbatul 
care-i dăduse cârpa. 

Acesta încuviinţă și luă camera foto. Făcu alte câteva poze, 
după care îi aruncă o privire întrebătoare lui Patrik. 

— E de-ajuns, spuse acesta, îndreptându-se către Hanna, care 
părea mirată. 

— Ce anume ai văzut? întrebă femeia. 

— Nu sunt sigur. E ceva care... nu știu... 

Flutură indiferent din mână. 

— Probabil că nu e nimic. Hai să ne întoarcem la secţie. Pot 
termina ceilalți treaba aici. 

Se urcară în mașina de poliţie și se îndreptară spre 
Tanumshede. Merseră în tăcere tot drumul. Ceva nu-i dădea 
pace lui Patrik. Pur și simplu nu înţelegea ce anume. 

e 

În mod ciudat, Bertil Mellberg își simțea inima ușoară. Era 
acea senzație pe care o avea de obicei atunci când petrecea 
timp cu Simon, fiul de a cărui existență nu știuse timp de 
cincisprezece ani. Din nefericire, Simon nu venea să-l viziteze 
foarte des, dar măcar o făcea uneori, și cei doi reușiseră să 

clădească un soi de relaţie. Nu era o legătură exuberantă, și 
niciuna vizibilă din exterior; ducea o existenţă oarecum ascunsă. 
Insă era acolo. 

Sentimentul, dificil de descris, i se trăgea de la o întâmplare 
ce avusese loc cu o sâmbătă înainte. După luni întregi de 
sâcâieli și presiuni din partea lui Sten, bunul său prieten - sau 
mai degrabă, unicul său prieten, cu toate că până și el ar fi 
putut fi numit drept „o simplă cunoștință” - Mellberg căzuse de 
acord să meargă la o petrecere câmpenească în Munkedal. Deși 
se considera un bun dansator, trecuseră mulți ani de când nu 
mai fusese într-un loc unde se dansa. lar o petrecere 
câmpenească îi evoca imaginea unor mitocani ţopăind pe 
muzică de scripcă. Insă amicul Sten participa în mod regulat la 
astfel de petreceri și reușise într-un final să-l convingă de faptul 
că asemenea locaţii erau perfecte pentru „vânătoare”. 

După cum spunea Sten, „ele stau acolo înșirate, așteptând să 
fie alese”. Mellberg nu putea nega faptul că descrierea suna 
bine; nu cunoscuse prea multe femei în ultimii ani și cu 
siguranţă simţea nevoia de-a se „aerisi” puţin. Însă scepticismul 
său se lega de așteptările pe care le avea cu privire la genul de 
femei ce frecventau asemenea evenimente. Găini bătrâne 
disperate, interesate mai mult să-și înfigă ghearele într-un tip în 
vârstă, cu o pensie bună, și mai puţin de-a o pune de-o mică 
tăvăleală. Insă dacă era să se priceapă la ceva, atunci Mellberg 
era expert în a se proteja de puicuțe cu gând de măritiș; drept 
urmare, într-un final se hotărî să-și încerce norocul și să-l 
însoţească pe Sten. 

Pentru orice eventualitate, își îmbrăcase cel mai bun costum 
și se dăduse cu un strop de ceva „bine-mirositor”. lar Sten 
venise să-l ia și împreună se întremaseră cu câte-o dușcă, două, 
înainte de plecare. Sten se gândise să sune un taxi, ca să poată 
bea nestingheriţi. Nu că Mellberg și-ar fi făcut prea multe griji în 
legătură cu asta, însă nu ar fi dat bine dacă ar fi fost prins la 
volan, în stare de ebrietate. După incidentul cu Ernst, mai-marii 
săi erau cu ochii pe el, așa că trebuia să fie atent. Sau măcar să 
pară că e atent. Ce nu știau, nu avea să le facă rău. 

In ciuda tuturor pregătirilor, Mellberg nu păși cu prea mult 
entuziasm în sala mare, în care dansul era deja în toi. lar 
prejudecățile îi fură confirmate. Cât vedea cu ochii, numai femei 
bătrâne, de vârsta lui. Din punctul acela de vedere, el și Uffe 

Lundell? erau întrutotul de acord - cine naiba vrea lângă el în 
pat un trup cu pielea căzută, ridată și între două vârste, când pe 
toate drumurile se găsește cărniţă tânără și fermă? Însă 
Mellberg se vedea nevoit să admită că, din punctul acela de 
vedere, Uffe se bucura de mai mult succes decât el. îl ajuta 
statutul de vedetă rock. La naiba, nu era deloc drept! 

Tocmai se pregătea să meargă la bar, ca să mai prindă curaj, 
când auzi pe cineva adresându-i-se. 

— Ce mai loc! Și iată-ne și pe noi aici, simţindu-ne bătrâni. 

— Ei bine, eu am venit aici împotriva voinţei mele, replică 
Mellberg, aruncând o privire femeii care i se alăturase. 

— La fel și în cazul meu. Bodil m-a târât cu ea, spuse femeia, 
arătând înspre una dintre femeile care, aflate deja pe ringul de 
dans, nădușea de zor. 

— Pe mine m-a adus Sten, zise Mellberg, făcând semn spre 
prietenul său care era și el pe ring. 

— Numele meu e Rose-Marie, se prezentă femeia, întinzându-i 
mâna. 

— Bertil, răspunse Mellberg. 

Viaţa i se schimbă în clipa în care palma lui o întâlni pe-a ei. 
De-a lungul celor șaizeci și trei de ani ai săi, el simţise ardoare, 
excitare și o dorinţă nestăpânită de a poseda anumite femei pe 
care le întâlnise. Insă niciodată nu se îndrăgostise. Motiv pentru 
care fu lovit cu o forţă și mai puternică. O privi, minunându-se. 
Latura obiectivă a lui Mellberg consemnă o femeie în jur de 
șaizeci de ani, la vreun metru șaizeci, ușor plinuţă, cu păr scurt, 
vopsit într-un roșu-aprins, și cu un zâmbet fericit. Însă latura lui 
subiectivă nu remarcă decât ochii. Erau albaștri și îl priveau 
curioși, cu intensitate; simţi cum se îneacă în ochii aceia, după 
cum s-ar fi putut descrie sentimentul într-un roman de duzină. 

După aceea, seara trecu mult prea repede. Dansară și stătură 
de vorbă. El îi aduse de băut și îi ţinu scaunul, pentru a o ajuta 
să se așeze. Comportament ce nu făcea parte din repertoriul 
său obișnuit. Insă nimic legat de seara aceea nu fusese obișnuit. 

De îndată ce se despărțiră, se simţi straniu și pustiit. Pur și 
simplu trebuia să o revadă. Și iată-l stând așa, la birou, într-o 
dimineaţă de luni, simțindu-se precum un școlărel. Dinaintea sa, 
pe birou, se afla o bucată de hârtie cu numele și numărul ei de 
telefon. 

Privi bucăţica de hârtie, inspiră adânc și formă numărul. 
e 

Se ciondăniseră din nou. Pentru a mia oară. De mult prea 
multe ori, certurile dintre ele două se transformaseră în meciuri 
de box verbale. Ca de obicei, fiecare își apărase poziţia proprie. 
Kerstin voia să dea totul în vileag. Marit, însă, dorea să păstreze 
secretul. 

— Ți-e rușine cu mine - cu noi? urlase Kerstin. 

lar Marit, ca de-atâtea ori, își întorsese spatele și refuzase să 
o privească în ochi. Fiindcă tocmai aici era problema. Se iubeau, 
iar lui Marit îi era rușine cu asta. 

La început, Kerstin încercase să se convingă că aspectul ăsta 
nu conta. Important era că se găsiseră una pe cealaltă, după ce 
viaţa le lovise din plin și oamenii le râniseră sufletele. Ce conta 
sexul unui amant? Cui îi păsa de ce spuneau ori credeau alţi 
oameni? Însă Marit nu privise lucrurile astfel. Nu era pregătită să 
facă faţă comentariilor și prejudecăţilor pe care le aveau cei din 
jurul ei și voia ca totul să rămână la fel ca în ultimii patru ani. 
Puteau continua să trăiască împreună în calitate de amante, 
pretinzând că nu erau decât două prietene care, din motive 
financiare şi de dragul  comodităţii, împărțeau acelaşi 
apartament. 

— De ce-ţi pasă așa tare de părerea oamenilor? îi reproșase 
Kerstin atunci când se certaseră cu o seară înainte. 

Marit plânsese, ca de fiecare dată când aveau un schimb dur 
de replici. Și, ca de obicei, lucrul acela o înfuriase și mai mult pe 
Kerstin. Lacrimile erau ca un gaz turnat pe focul mâniei ce se 
acumulase îndărătul zidului creat de secretul lor. Ura să o facă 
pe Marit să plângă. Ura faptul că oamenii și împrejurările o 
împinseseră să rănească persoana pe care o iubea cel mai mult. 

— Gândește-te cum ar fi pentru Sofie dacă aș da totul în 
vileag. 

— Sofie este mult mai puternică decât îţi imaginezi. Nu o 
folosi drept scuză pentru propria-ţi lașitate. 

— Cât de puternică poate să fie la cincisprezece ani, când 
copiii o tachinează că mama ei e lesbiană? Ai idee prin câte 
porcării ar trece la școală? Nu-i pot face asta! 

Lacrimile îi deformară chipul lui Marit, transformându-l într-o 
mască hidoasă. 

— Tu chiar crezi că Sofie nu și-a dat seama că o păcălim 
atunci când tu te muţi în camera de oaspeți în săptămânile în 
care ne vizitează și că jucăm un fel de teatru acasă? Ascultă, 
Sofie și-a dat seama cu mult timp în urmă. lar dacă aș fi în locul 
ei, mi-ar fi mai rușine de o mamă care vrea să trăiască în 
minciună, numai ca să nu vorbească lumea. De asta mi-ar fi mie 
rușine! 

Deja Kerstin urlase atât de tare încât auzise cum i se frânge 
vocea. Marit îi aruncase acea privire rănită pe care, de-a lungul 
anilor, Kerstin ajunsese s-o urască. Știa din experienţă ce avea 
să urmeze. Cum era de așteptat, Marit se ridicase brusc de la 
masă și, plângând, își luase jacheta pe ea. 

— Dă-i drumul, fugi! Asta faci mereu. Hai! lar de data asta, nu 
te mai obosi să te întorci! 

Când ușa se trântise în urma lui Marit, Kerstin se așezase la 
masa din bucătărie. Respirase adânc și se simţise de parcă ar fi 
alergat. Într-un fel, asta și făcuse. Alergase după viaţa pe care 
și-o dorise pentru ele două, viaţă pe care teama lui Marit le 
împiedicase s-o aibă. lar pentru prima oară, ea chiar vorbise 
serios. Lăuntric, ceva îi spunea că în curând n-o să mai poată 
suporta. 

Însă, în dimineaţa zilei următoare, sentimentul acesta fu 
înlocuit de o neliniște adâncă și mistuitoare. Nu închisese ochii 
toată noaptea. Așteptând să se deschidă ușa, să audă pe 
parchet zgomotul cunoscut al pașilor, așteptând să o 
îmbrățișeze pe Marit, consolând-o și cerându-i iertare. Insă 
femeia nu se întorsese acasă. lar cheile de la mașină 
dispăruseră; Kerstin verificase asta în timpul nopţii. Unde naiba 
era? Să se fi întâmplat ceva? Să fi mers acasă la fostul ei soț, 
tatăl Sofiei? Sau să fi fugit departe, la mama ei, în Oslo? 

Cu degetele tremurânde, Kerstin ridică receptorul pentru a 
începe să dea telefoane în stânga și-n dreapta. 

(J 

— Ce impact considerați că va avea asta pentru industria 
turistică din Tanum? 

Reporterul de la publicația Bohusläningen îşi pregătise 
carnețelul și pixul, așteptând să noteze răspunsul. 

— Considerabil. Va fi imens. În fiecare zi, din Tanumshede se 
va difuza la TV o emisiune de o jumătate de oră. Zona aceasta 

n-a mai cunoscut niciodată o asemenea oportunitate enormă 
pentru marketing, radie Erling. 

În fața vechiului centru comunitar se strânsese o mulţime 
considerabilă, în așteptarea autocarului care-i transporta pe 
concurenți. Era formată mai ales din adolescenţi extrem de 
nerăbdători să-și întâlnească pe viu idolii. 

— Dar nu ar putea să aibă efectul opus? Mă refer la faptul că 
în sezoanele trecute, emisiunea s-a terminat cu certuri, partide 
de sex și beţii. Nu e nici pe departe mesajul pe care vrem să-l 
transmitem turiștilor, nu-i așa? 

Erling îl privi nemulţumit pe reporter. De ce întotdeauna 
oamenii erau în halul ăla de negativiști? Se săturase de 
atitudinea asta din partea propriului consiliu orășenesc, iar 
acum presa locală începuse să stăruie asupra aceluiași lucru. 

— Cu siguranţă aţi auzit vorba aceea, „Nu există publicitate 
negativă”? Și să recunoaștem, Tanumshede are o imagine 
oarecum invizibilă - pe plan naţional, firește. Acum totul se va 
schimba odată cu Fucking Tanum. 

— Firește, începu reporterul, însă fu întrerupt de Erling, care 
își pierduse răbdarea. 

— Din nefericire, momentan nu deţin timpul necesar pentru a 
mai face vreun comentariu, deoarece reprezint aici comitetul de 
primire. 

Se întoarse pe-un călcâi și merse cu pași repezi spre 
autocarul ce tocmai își făcuse apariţia. Tinerii se îmbulziră 
nerăbdători în jurul ușilor, așteptând entuziasmați deschiderea 
acestora. Imaginea mulţimii de tineri îi fu de-ajuns lui Erling 
pentru a-i confirma părerea că tocmai de asta avea nevoie 
orașul. Tanumshede urma să dobândească notorietate. 

Când ușile autocarului se deschiseră vijelios, primul care 
cobori fu un bărbat la vreo patruzeci de ani. Murmurele de 
dezamăgire ale mulţimii indicară faptul că personajul respectiv 
nu făcea parte din distribuţie. Erling nu urmărise niciunul din 
nenumăratele reality-show-uri difuzate de-a lungul vremii, așa 
că nu avea idee la ce să se aștepte. 

— Erling W. Larson, spuse el, întinzând mâna și etalând 
zâmbetul său cel mai cuceritor. 

Începură să se audă declanșatoarele camerelor foto. 

— Fredrik Rehn, zise bărbatul, scuturând mâna ce-i fusese 
întinsă. Am vorbit la telefon. Eu sunt producătorul acestui circ. 

La auzul acestei replici, amândoi zâmbiră. 

— Ei bine, permiteţi-mi să vă urez bun venit în Tanumshede. 
În numele comunităţii, aș dori să spun că suntem cum nu se 
poate de fericiți și de mândri să vă avem printre noi și așteptăm 
cu nerăbdare un sezon foarte palpitant. 

— Mulţumesc, mulțumesc. Da, avem speranțe mari. Suntem 
foarte optimiști, cu două sezoane reușite la activ; știm că e un 
format de succes și suntem nerăbdători să lucrăm cu 
dumneavoastră. Dar să nu-i mai lăsăm pe fani să aștepte, zise 
Fredrik cu un zâmbet larg, etalând în fața mulțimii entuziasmate 
dinţii săi neverosimil de albi. 

— lată-i. Concurenţii emisiunii Fucking Tanum: Barbie de la 
Big Brother, jonna de la Big Brother, Calle de la Robinson, Tina 
de la Baren, Uffe de la Robinson și, ultimul, dar nu și cel din 
urmă, Mehmet de la Farmen’. 

Unul câte unul, participanţii mărșăluiră din autocar, 
provocând isterie în masă. Oamenii urlau, arătau cu degetul și 
se împingeau înainte pentru a-i atinge pe concurenți ori pentru a 
le cere autografe.  Cameramanii îşi  instalaseră deja 
echipamentul, iar filmarea era în plină desfășurare. Mulțumit, 
dar ușor derutat, Erling privi reacţia frenetică pe care o 
declanșase sosirea protagoniștilor. Nu putea să nu se întrebe de 
ce tineretul din ziua de azi era atât de entuziasmat de întreaga 
poveste. Cum de putea grămada aia de puști mucoși să creeze o 
asemenea isterie? Ei bine, nici nu era nevoie să înțeleagă toate 
astea - important era să exploateze la maximum notorietatea 
pe care Tanumshede avea s-o câștige în urma difuzării 
emisiunii. 

— Uitaţi ce e, va trebui să rupem rândurile. Veţi avea 
nenumărate ocazii de a-i cunoaște pe concurenți; în definitiv, 
vor locui aici timp de cinci săptămâni. 

Fredrik împrăștie fanii care încă se îngrămădeau în jurul 
autocarului. 

— Pentru moment, trebuie să se instaleze și să se odihnească 
un pic. Însă veţi fi cu toţii în faţa televizoarelor săptămâna 
următoare, nu-i așa? Luni, la ora șapte, atunci e marea lansare! 

Le făcu aprobator semn cu degetele mari de la ambele mâini, 
apoi le aruncă un alt zâmbet fals. 


4 Cunoscute emisiuni de tip reality-show. 

Tinerii se dădură la o parte, fără prea multă tragere de inimă, 
majoritatea îndreptându-se către școală, însă un grup mic, care 
părea să considere asta o oportunitate excelentă pentru a chiuli 
de la cursuri, se îndreptă, în schimb, spre magazinul Hedemyr. 

— Fără îndoială, un început promiţător, zise Fredrik, luându-le 
pe după umeri pe Barbie și pe Jonna. Ce ziceţi, copii, sunteţi 
gata? 

— Cum să nu, răspunse Barbie, cu ochii sclipindu-i. 

Ca de obicei, toată acea agitaţie îi ridicase nivelul de 
adrenalină, iar fata ţopăia în sus și-n jos. 

— Dar tu, Jonna? Cum te simţi? 

— În regulă, bolborosi aceasta. Însă n-ar fi rău să apucăm să 
despachetăm și să ne dezmeticim puţin. 

— O să avem grijă de asta, iubire, zise Fredrik, strângând-o de 
umeri. Important e să te simți bine, știi asta. 

Se întoarse către Erling. 

— Cazarea e rezolvată? 

— Sigur. 

Erling arătă înspre o casă roșie, în stil vechi, aflată la vreo 
cincizeci de metri depărtare. 

— Vor locui în centrul comunitar. Am pus paturi și mobilier, 
cred că vă veţi simţi bine acolo. 

— Mi-e indiferent - atâta vreme cât e băutură, pot să dorm 
oriunde. 

Comentariul îi aparținuse lui Mehmet de la Farmen, fiind 
urmat de chicoteli și încuviințări din partea celorlalți. Băutura 
gratuită era o condiţie necesară a participării. Asta alături de 
toate ocaziile de a face sex, ocazii datorate statutului lor de 
vedete. 

— Calmează-te, Mehmet, zise Fredrik, zâmbind. Există un bar 
cu tot ce v-aţi putea dori. Și câteva lăzi de bere, pe lângă asta, 
iar la sfârșit de tot vor mai fi și altele. O să avem mare grijă de 
voi. 

Făcu o încercare să-i cuprindă pe după umeri pe Mehmet și pe 
Uffe, însă cei doi se strecurară cu dibăcie. Il categorisiră încă de 
la început drept o „domnișoară” în toată regula și nu aveau nici 
cea mai mică intenție de a se dezmierda cu o „fetiță” - în 
privinţa aceea, amândoi fuseseră de neînduplecat. Dar se jucau 
cu focul; ar fi fost bine să se înțeleagă bine cu producătorul, 
după cum îi sfătuiseră concurenţii din sezonul trecut. 

Producătorul decidea cine primește atât cel mai lung timp de 
emisie, cât și cel mai scurt, iar durata în care apăreai pe ecran 
era singura care conta. Dacă abia după aceea aveai să vomiti, 
să-ți golești vezica pe podea sau, în general, să te comporți ca 
un idiot, nu ar mai fi însemnat nimic. 

Erling nu avea habar de toate acestea. Nu auzise niciodată de 
staruri care să facă pe barmanii sau de cât trebuia să muncești 
ca să rămâi sub lumina reflectoarelor, în calitate de vedetă a 
unui reality-show. Nu, el nu era interesat decât de publicitatea 
pe care avea s-o capete orașul de pe urma acelei emisiuni. Și, 
bineînţeles, de propriul său loc în lumina reflectoarelor, ca 
persoană care a făcut toate astea posibile. 

e 

Erica își terminase deja prânzul atunci când Anna își făcu într- 
un final apariţia la parter, din dormitor. Însă cu toate că era 
trecut de ora unu, ea tot părea să nu fi pus geană pe geană. 
Anna fusese dintotdeauna slăbuţă, dar acum ajunsese atât de 
costelivă, încât Erica se vedea uneori nevoită să reziste 
impulsului de a tresări la vederea ei. 

— Cât e ceasul? întrebă Anna cu o voce tremurândă. 

Se așeză la masă și luă ceașca de cafea pe care i-o întinse 
Erica. 

— Unu și un sfert. 

— Da-da, zise Maia, fluturând bucuroasă din mâini spre Anna, 
în încercarea de a-i atrage atenţia. 

Anna nici măcar nu o observă. 

— La naiba, cât am dormit! De ce nu m-ai trezit? întrebă 
Anna, sorbindu-și cafeaua fierbinte. 

— Păi, nu știam ce vrei să fac. Pari să ai nevoie de odihnă, 
spuse cu precauţie Erica, așezându-se la masa din bucătărie. 

Relaţia ei cu Anna era de-o asemenea natură încât de ceva 
vreme încoace, ea fusese nevoită să-și ţină gura, și nu se 
îmbunătăţise deloc după tot ce se întâmplase cu Lucas. Simplul 
fapt că ea și Anna locuiau sub același acoperiș le făcuse să cadă 
pradă acelorași vechi șabloane de care amândouă se luptaseră 
să scape. Erica își intrase automat în obișnuitul său rol matern 
față de sora ei, în vreme ce Anna părea a oscila între dorinţa de 
a fi îngrijită și cea de a se răzvrăti. În ultimele luni, casa fusese 
cuprinsă de o atmosferă apăsătoare, cu multe probleme 
nemărturisite plutind în aer, așteptând momentul prielnic de a 

ieși la iveală. Însă Anna era încă în stare de șoc și nu părea 
capabilă să-și revină. Motiv pentru care Erica pășea ca pe ouă în 
preajma ei, speriată de moarte ca nu cumva să facă sau să 
spună ceva rău. 

— Dar copiii? Au ajuns cu bine la grădiniţă? 

— Da, totul a fost OK, zise Erica, hotărând să nu pomenească 
de micul acces de furie al lui Adrian. 

Anna avea atât de puţină răbdare cu copiii în perioada aceea. 
Majoritatea chestiunilor practice cădeau pe umerii Ericăi, iar ori 
de câte ori micuţii începeau să se certe, Anna se făcea 
nevăzută, lăsând-o pe Erica să se ocupe de situaţie. Era ca o 
cârpă stoarsă până la refuz; se învârtea apatică de colo-colo, cu 
pași târșâiţi, de parcă ar fi încercat să-și dea seama ce anume o 
ținuse pe picioare în trecut. Erica era profund îngrijorată. 

— Anna, să nu te superi, dar n-ar fi bine să stai de vorbă cu 
cineva? Știm un psiholog, pare-se că e excelent, și cred că ar... 

Anna o întrerupse brusc. 

— Am zis nu. Trebuie să-i dau singură de cap. E vina mea; am 
ucis o ființă umană. Nu pot să stau și să mă plâng unui străin. 
Eu însămi trebuie să rezolv lucrurile. 

Mâna cu care ţinea ceașca de cafea strânse toarta atât de 
puternic, încât i se albiră încheieturile degetelor. 

— Anna, știu că am discutat despre asta de o mie de ori, daro 
voi spune iar. Nu l-ai omorât pe Lucas, ci a fost vorba de 
autoapărare. Și nu te apărai doar pe tine, ci și pe copii. Nimeni 
nu are vreun dubiu cu privire la asta, și ai fost complet absolvită 
de vină. Te-ar fi omorât, Anna. A fost care pe care. 

Faţa Annei se contractă ușor în vreme ce Erica vorbea, iar 
Maia, simțind tensiunea din atmosferă, începu să scâncească, în 
scaunul ei înalt. 

— Pur - și - simplu - nu - pot - vorbi - despre - asta, zise 
Anna printre dinţii încleștaţi. Mă duc înapoi la culcare. li iei tu pe 
copii? 

Se ridică și o lăsă pe Erica singură în bucătărie. 

— Da, îi iau eu, zise aceasta, simţindu-și ochii năpădiţi de 
lacrimi. 

În curând avea să cedeze nervos. Cineva trebuia să ia măsuri. 

Apoi îi veni o idee. Ridică telefonul și formă din memorie un 
număr. Merita să încerce. 

Hanna merse direct în noul ei birou și începu să se instaleze. 
Patrik își continuă drumul spre cămăruţa tihnită a lui Martin 
Molin și bătu cu precauţie la ușă. 

— Intră. 

Patrik păși în cameră și se așeză pe scaunul aflat dinaintea 
biroului lui Martin. Lucraseră împreună de nenumărate ori și 
petrecuseră multe ceasuri ocupându-și reciproc scaunele pentru 
vizitatori. 

— Am auzit că te ocupi de un accident rutier. Există victime? 

— Da, șoferul. Accident cu un singur vehicul. Și am 
recunoscut-o pe cea de la volan. Era Marit, femeia care ţinea 
magazinul de pe Affărsvăgen. 

— Of, la naiba! oftă Martin. Ce absurd! A virat ca să ocolească 
vreo căprioară sau ceva de genul ăsta? 

Patrik ezită. 

— Specialiștii au fost la fața locului, așa că probabil vom 
căpăta un răspuns final în urma raportului lor și a celui post- 
mortem. Însă duhnea a băutură în mașină. 

— Of, la naiba! zise Martin pentru a doua oară. Șofat în stare 
de ebrietate, cu alte cuvinte. Deși nu cred să mai fi fost oprită 
vreodată pentru așa ceva. Posibil să fie prima dată când 
conducea sub influența alcoolului său, cel puţin, nu a fost 
niciodată la închisoare pentru motivul ăsta. 

— D-a-a-a, rosti Patrik tărăgănat. S-ar putea. 

— Dar? îl descusu Martin, împreunându-și degetele la ceafă. 

Părul lui roșcovan strălucea prin contrast cu mâinile albe. 

— Simt că e ceva care nu-ți dă pace. Te știu prea bine, îmi 
dau seama când ceva nu e în regulă. 

— La naiba, nu știu, răspunse Patrik. Nu e nimic în mod 
special. Doar că simt că ceva nu e în... regulă, însă nu pot pune 
punctul pe i. 

— Instinctul te înşală rareori, zise Martin îngrijorat, 
balansându-se cu scaunul. Dar hai să aşteptăm, să vedem ce au 
de zis experții. Vom afla mai multe de îndată ce tehnicienii 
criminaliști și legistul vor termina de revizuit probele. Poate vor 
aduce ei o explicaţie pentru ceea ce ţi se pare ciudat. 

— Mda, ai dreptate, spuse Patrik, scărpinându-se în cap. Dar... 
nu, ai dreptate, e inutil să facem speculații înainte de-a 
cunoaște mai multe detalii. Între timp va trebui să ne 
concentrăm asupra lucrurilor pe care le putem face. Din 

nefericire, asta înseamnă să anunţăm rudele apropiate ale lui 
Marit. Știi cumva dacă are familie? 

Martin se încruntă. 

— Știu că are o fiică adolescentă și că împarte un apartament 
cu o prietenă. Au fost niște zvonuri cu privire la acel aranjament 
al lor, însă nu știu... 

Patrik oftă. 

— Va trebui să mergem până la ea acasă, după care să 
hotărâm ce-i de făcut. 

Câteva minute mai târziu, cei doi băteau la ușa casei lui Marit. 
Căutaseră în cartea de telefon și aflaseră că locuia într-un bloc- 
turn, la câteva sute de metri de secția de poliție. Atât Patrik, cât 
și Martin, răsuflau cu greu. Era sarcina cea mai neplăcută din 
meseria de poliţist. Abia atunci când auziră sunetul de pași 
venind din interior, își dădură seama că nici măcar nu fuseseră 
siguri că aveau să găsească pe cineva acasă la acea oră a după- 
amiezii. 

Femeia care le deschise ușa înţelese imediat motivul pentru 
care veniseră. Martin și Patrik văzură cum se albește la faţă, iar 
umerii îi cad, într-un gest de resemnare. 

— E în legătură cu Marit, nu-i așa? A păţit ceva? 

Vocea îi tremură, dar femeia se dădu la o parte, făcându-le 
loc în hol. 

— Da, din nefericire, avem vești proaste. Marit Kaspersen a 
fost implicată într-un accident de mașină. A... decedat, zise 
Patrik, pe un ton grav. 

Femeia aflată dinaintea lor înmărmuri. De parcă ar fi îngheţat 
în poziţia respectivă, incapabilă să transmită semnale dinspre 
creier către mușchi. În schimb, mintea îi era ocupată cu 
procesarea informaţiilor pe care tocmai le auzise. 

— Doriţi niște cafea? spuse ea într-un final, îndreptându-se 
mecanic spre bucătărie, fără a mai aștepta un răspuns. 

— Există vreo persoană pe care să o sunăm? întrebă Martin. 

Femeia părea a fi în stare de șoc. Avea o tunsoare practică, 
stil paj, și își tot dădea șuvițele castanii după urechi. Era foarte 
slabă, îmbrăcată în blugi și cu un pulover croșetat într-un stil 
tipic norvegian, cu un model frumos și complex, și catarame 
elegante, mari, din argint. 

Kerstin dădu din cap. 

— Nu, n-am pe nimeni. Nimeni în afară de... Marit. Și de Sofie, 
bineînţeles. Însă ea e cu tatăl său. 

— Sofie - adică fata lui Marit? întrebă Patrik, clătinând din cap 
atunci când Kerstin ridică o cutie cu lapte, după ce turnase 
cafea în trei cești. 

— Da, are cincisprezece ani. Săptămâna asta e rândul lui Ola. 
Din două în două săptămâni stă cu mine și cu Marit, iar în restul 
timpului, locuiește cu Ola, în Fjällbacka. 

— Aţi fost prietene apropiate, dumneavoastră și Marit? 

Patrik se simţi ușor jenat de modul în care pusese întrebarea, 
însă nu știa cum altfel să abordeze subiectul. Luă o gură de 
cafea și așteptă răspunsul. Cafeaua era delicioasă. Tare, așa 
cum o prefera el. 

Zâmbetul crispat al lui Kerstin arătă că știa exact la ce anume 
se referise Patrik. Ochii îi fură năpădiţi de lacrimi atunci când 
răspunse: 

— Eram prietene în săptămânile când Sofie stătea cu noi, însă 
amante atunci când fiica mea stătea la Ola. Asta eram... 

Vocea i se frânse, iar lacrimile începură să-i curgă pe obraji. 

Plânse pentru o vreme. Apoi depuse un efort pentru a-și 
recăpăta controlul vocii și continuă: 

— În legătură cu asta ne-am ciondănit aseară. Pentru a mia 
oară. Marit voia să păstreze secretul, însă pe mine mă sufoca și 
îmi doream să mă eliberez de sub povara lui. A dat vina pe 
Sofie, însă nu era decât o scuză. Marit nu era pregătită să ţină 
piept bârfelor și privirilor indiscrete. Am încercat să-i explic că 
oricum nu putea să le evite. Existau deja destule zvonuri și 
priviri insistente. Și chiar dacă la început oamenii aveau să 
vorbească, în cazul în care ne-am fi făcut relația publică, eu 
eram convinsă că după o vreme totul urma să se liniștească. 
Însă Marit refuza să mă asculte. Avusese atâta timp o viaţă 
tipică pentru cineva din clasa de mijloc, cu un soţ, un copil, o 
casă, excursii în rulotă și așa mai departe. Gândul că era posibil 
să nutrească sentimente pentru o femeie fusese ascuns în 
adâncul sufletului ei. Însă atunci când ne-am cunoscut, a fost ca 
și cum totul ar fi prins dintr-odată formă. Cel puţin, așa mi-a 
descris ea senzaţia. A acceptat consecinţele, l-a părăsit pe Ola și 
s-a mutat la mine. Însă tot nu a îndrăznit să facă lucrurile 
publice. Și din cauza asta ne-am certat aseară. 

Kerstin se întinse după un șerveţel de hârtie și își suflă nasul. 

— Pe la ce oră a plecat? întrebă Patrik. 

— În jur de opt. Opt și un sfert, cred. Mi-am dat seama că 
probabil s-a întâmplat ceva. N-ar fi rămas undeva toată 
noaptea, în niciun caz. Dar am ezitat să sun la poliție. M-am 
gândit că poate s-o fi dus cu mașina până la vreo prietenă sau s- 
o fi plimbat toată noaptea sau... Nu sunt sigură ce-a fost în 
mintea mea. Când aţi venit dumneavoastră, tocmai mă 
gândeam să sun pe la spitale, iar dacă nu aveam să dau de ea, 
intenţionam să vă telefonez. 

Lacrimile începură din nou să curgă, iar femeia fu nevoită să- 
și sufle iar nasul. Patrik simți că amărăciunea, durerea și 
mustrările de conștiință o măcinau lăuntric, și își dori să fi putut 
spune ceva care să-i înlăture sentimentul de vinovăţie. In 
schimb, fu obligat să înrăutăţească situaţia. 

— Noi... suspectăm că era într-o stare avansată de ebrietate 
în momentul producerii accidentului, spuse el după o clipă de 
ezitare, dregându-și vocea. E ceva cu care a mai avut probleme 
și până acum? 

Sorbi iar din cafea, după care, pentru un moment, își dori să fi 
fost altundeva, departe, departe de tot. Nu acolo, nu în acea 
bucătărie, cu toate întrebările și mâhnirea ce pluteau în aer. 
Kerstin îl privi surprinsă. 

— Marit nu bea niciodată. Cel puţin, nu de când o știu eu, 
adică de mai mult de patru ani. Nu îi plăcea gustul. Nici măcar 
cidru nu obișnuia să bea. 

Patrik îi aruncă lui Martin o privire plină de subinţeles. Un nou 
detaliu straniu pe care-l putea adăuga senzației vagi pe care o 
avusese încă de când văzuse locul accidentului, în urmă cu vreo 
câteva ore. 

— Și sunteţi absolut sigură de asta? 

Părea o întrebare stupidă; femeia îi răspunsese deja, însă nu 
încăpea loc pentru ambiguităţi. 

— Da, cu siguranţă! N-am văzut-o niciodată bând vin sau bere 
sau așa ceva. Gândul că ar fi putut să se îmbete și să se urce la 
volan... nu, așa ceva nu se poate. Nu înţeleg. 

Kerstin îl privi uluită pe Patrik, apoi pe Martin. Ceea ce îi 
spuseseră nu avea niciun sens. Marit nu bea, mai simplu de atât 
nici că se putea. 

— Unde o putem găsi pe fiica ei? Aveţi adresa fostului soț al 
lui Marit? întrebă Martin, scoțând un carnețel și un pix. 

— Locuiește în zona Kullen din Fjällbacka. Am adresa aici. 

Scoase un bilet de pe tăblița atârnată pe perete și i-l întinse 
lui Martin. Încă părea confuză, dar veștile inexplicabile o 
făcuseră să înceteze din plâns pentru o vreme. 

— Deci nu vreţi să sunăm pe nimeni din partea 
dumneavoastră? întrebă Patrik, în timp ce se ridică de la masă. 

— Nu. Cred... cred că aș prefera să fiu singură pentru 
moment. 

— În regulă. Dar să ne daţi un telefon dacă vă putem ajuta cu 
ceva. 

Patrik îi lăsă cartea lui de vizită. Se întoarse și aruncă o privire 
chiar înainte de-a închide ușa principală, în urma sa și a lui 
Martin. Kerstin încă stătea la masa din bucătărie. Era complet 
nemișcată. 

e 

— Annika! A apărut fata cea nouă? urlă Mellberg și vocea lui 
răsună pe tot coridorul. 

— Da! strigă Annika la rândul ei, însă nu se obosi să se ridice 
de la recepție. 

— Aici sunt, se auzi o voce feminină, iar o clipă mai târziu, 
Hanna își făcu apariţia pe coridor. 

— A, da, ei bine, dacă nu ești prea ocupată, poate c-ai vrea să 
intri și să te prezinţi, spuse Mellberg, cu glas tăios. Obiceiul e ca 
omul să-și salute noul șef; de regulă, e primul lucru pe care îl 
faci când mergi la un nou loc de muncă. 

— Îmi cer scuze, rosti Hanna solemn, apropiindu-se de 
Mellberg, cu mâna întinsă. Cum am ajuns, Patrik Hedström m-a 
luat cu el într-o misiune, și abia ce ne-am întors. Firește că eram 
în drum spre biroul dumneavoastră. Înainte de toate, permitetți- 
mi să spun cât de multe am auzit în legătură cu treaba strașnică 
pe care o face toată lumea din secție. Fără îndoială, este meritul 
dumneavoastră felul în care au fost rezolvate cazurile de crimă 
din ultimii ani. Și se spune că aveţi o conducere extrem de 
eficientă aici, o conducere datorită căreia o secţie atât de mică 
a reușit să conducă investigaţiile respective într-un mod 
exemplar. 

Femeia îi strânse cu forță mâna, iar Mellberg îi aruncă în 
treacăt o privire neîncrezătoare, căutând o urmă de ironie în 
cele spuse. Însă expresia ei nu era deloc batjocoritoare, iar 
Mellberg se hotărî degrabă să accepte toate măgulirile. Poate că 

totuși n-ar fi fost rău să aibă o femeie în rândurile lor. Mai era și 
plăcută la vedere. Un pic cam slabă pentru gusturile lui, dar nici 
rea nu era, ba chiar deloc. Cu toate că, după conversaţia avută 
în dimineaţa respectivă și după urmarea favorabilă a acesteia, 
Mellberg se vedea nevoit să admită că prezența femeii 
atrăgătoare nu îi provoca aceiași fiori în stomac. Spre marea lui 
surprindere, gândurile i se îndreptară, în schimb, spre vocea 
caldă a lui Rose-Marie și spre bucuria cu care aceasta îi 
acceptase invitaţia la cină. 

— Ei bine, să nu stăm aici, pe coridor, zise el după ce 
îndepărtă șovăielnic amintirea plăcutei convorbiri telefonice. Să 
luăm un loc în biroul meu și să stăm puţin de vorbă. 

Hanna îl urmă în încăpere și se așeză pe scaunul din faţa 
biroului. 

— Așadar, văd că deja ai intrat în pâine. 

— Da, inspectorul Hedström m-a luat cu el să investigăm un 
accident de mașină. A fost implicat un singur vehicul. Din 
nefericire, s-a soldat cu un deces. 

— Da, se mai întâmplă din când în când. 

— Primele estimări indică faptul că de vină a fost și alcoolul. 
Şoferul duhnea a băutură. 

— La naiba! Ce-a zis Patrik, am mai arestat și înainte 
persoana respectivă pentru șofat sub influenţa alcoolului? 

— Nu, se pare că nu. Ba chiar a și recunoscut victima. O 
femeie care avea un magazin pe Affărsvăgen. Parcă a zis că se 
numea Marit. 

— Fir-aș al naibii! făcu Mellberg, scărpinându-și gânditor 
cuibul de păr ce-i stătea răsucit în vârful capului. Marit? N-aș fi 
crezut niciodată. 

Își drese vocea. 

— Sper că n-ai fost nevoită să informezi rudele apropiate 
chiar din prima ta zi aici. 

— Nu, zise Hanna, plecându-și privirea. S-au dus să se ocupe 
de asta Patrik și un poliţist scund și tânăr, cu păr roșcat. 

— Ala era Martin Molin, spuse Mellberg. Nu v-a făcut Patrik 
cunoștință? 

— Nu, probabil a uitat. Cred că gândul îi stătea la sarcina 
care-l aștepta. 

— Hmm, oftă Mellberg. 

Urmă o tăcere lungă. Apoi bărbatul își drese glasul. 

— Atunci, bun venit în cadrul secției de poliţie Tanumshede. 
Sper să-ţi placă aici. Apropo, ai hotărât unde vei locui? 

— Eu și soțul meu am închiriat o casă în zona de lângă 
biserică. De fapt, ne-am mutat de-acum o săptămână și de- 
atunci am fost ocupați cu instalatul. Casa e deja mobilată, însă 
vrem să o facem pe cât se poate de primitoare. 

— Și soţul tău? Cu ce se ocupă? Și-a găsit și el o slujbă aici? 

— Încă nu, zise Hanna, plecându-și din nou privirea. 

Mâinile îi fremătară neîncetat în poală. 

Mellberg mustăcea, în sinea lui. Așadar, era căsătorită cu 
genul acela de bărbat. Un ratat fără slujbă, care se lăsa 
întreţinut de nevastă. Ei bine, unora le reușea figura. 

— Lars e psiholog, continuă Hanna, de parcă i-ar fi citit 
gândurile. A tot căutat, însă nu prea există multe posturi 
disponibile pe-aici. Așa că o să lucreze la o carte, până va găsi 
ceva. O carte de non-ficțiune. De asemenea, va lucra câteva ore 
pe săptămână ca psiholog pentru participanţii la emisiunea 
Fucking Tanum. 

— Înţeleg, zise Mellberg pe un ton care indica faptul că deja 
își pierduse interesul față de activităţile soțului. Ei bine, încă o 
dată, bun venit în cadrul secţiei. 

Se ridică pentru a-i sugera femeii că putea să plece, odată 
încheiate formalităţile. 

— Mulţumesc, spuse Hanna. 

— Te rog, închide ușa în urma ta, zise Mellberg. 

Preţ de o clipă, i se păru că distinge un zâmbet amuzat pe 
buzele ei. Dar probabil că se înșela. Părea să dea dovadă de un 
respect considerabil față de el și de munca lui. O declarase ea 
însăși, mai mult sau mai puţin, și având în vedere 
perspicacitatea lui atunci când era vorba de comportamentul 
uman, își putea da mereu seama când o persoană era onestă 
sau nu. lar Hanna era fără îndoială onestă. 

e 

— Cum a mers? șopti Annika atunci când intră, la scurt timp, 
în biroul Hannei. 

— Ei bine, zise Hanna, aruncându-i acel zâmbet amuzat pe 
care Mellberg își imaginase că-l văzuse. Mare figură, omul ăla, 
adăugă ea, dând din cap. 

— Figură. Da, cred că poate fi numit așa, râse Annika. În orice 
caz, pari în stare să-i ţii piept. Sfatul meu e să nu-i înghiţi nicio 
măgărie. Dacă simte că-ţi poate face necazuri, s-a zis cu tine. 

— M-am confruntat cu alți câţiva Mellbergi la viața mea, deci 
știu cum să-l iau, zise Hanna. 

lar Annika nu se îndoi de spusele ei. 

— Flatează-l un pic, prefă-te că faci întocmai cum îţi spune, 
apoi fă exact ce crezi că e mai bine. Atât timp cât totul va ieși 
bine la final, el va pretinde că ideea i-a aparţinut încă de la bun 
început - nu-i așa? 

— Intocmai. Exact așa vei răzbi atunci când îl ai șef pe Bertil 
Mellberg, râse Annika, întorcându-se către biroul ei de la 
recepţie. 

Nu avea de ce să-și facă griji în legătură cu fata cea nouă. 
Știa ce voia, era deșteaptă și tare ca fierul. Avea să fie o 
adevărată plăcere să o urmărească desființându-l pe Mellberg. 

e 

Abătut, Dan începu să adune lucrurile împrăștiate prin camera 
fetelor. Ca de obicei, după plecarea acestora, locul arăta de 
parcă ar fi explodat o bombă acolo. Era conștient că ar fi trebuit 
să fie mai sever și să le pună să facă ordine, însă timpul 
petrecut cu ele era atât de preţios, încât nu voia să-l piardă 
astfel. Fetele stăteau la el în weekend, o dată la două 
săptămâni, iar Dan voia să profite cât mai mult de ocaziile 
astea, fără să-l irosească sâcâindu-le și certându-le pe fete. Știa 
că nu era bine ce făcea; ar fi trebuit să-și asume rolul de tată și 
să nu lase totul pe seama Pernillei, însă weekendul trecea atât 
de repede iar anii, la rândul lor, păreau să zboare. Belinda 
împlinise deja șaisprezece ani și era practic adultă. Malin, la cei 
zece ani ai săi, și Lisen, care avea șapte, creșteau așa de 
repede, încât uneori Dan avea senzaţia că nu poate să ţină 
pasul cu ele. 

La trei ani după divorț, sentimentul de vinovăţie încă îl apăsa 
pe piept, ca un bolovan. Dacă nu ar fi făcut acea greșeală fatală, 
poate că acum nu ar fi stat să adune hainele și jucăriile fetelor, 
într-o locuinţă ce răsuna a pustiu. Poate că fusese o greșeală și 
faptul că rămăsese să locuiască în continuare în casa din 
Falkeliden. Pernilla se mutase în Munkedal, pentru a fi mai 
aproape de familia sa. Însă el nu dorise ca fetele să piardă 
căminul pe care și-l aminteau. Așa că muncea din greu și 

încerca să-și restrângă cât mai mult cheltuielile pentru ca fiicele 
lui să se simtă ca acasă de fiecare dată când veneau în vizită, 
din două în două săptămâni. Însă curând avea să nu se mai 
poată. Sumele pe care trebuia să le plătească pentru casă îl 
zdrobeau. În următoarele șase luni, avea să fie nevoit să ia o 
decizie. Se așeză greoi pe patul lui Malin, odihnindu-și faţa în 
mâini. 

Țârâitul telefonului îl trezi din meditaţie. Se întinse după 
receptorul de lângă patul lui Malin. 

— Dan la telefon... A, bună, Erica... Sunt cam deprimat. Fetele 
au plecat aseară... Da, știu, și se vor întoarce curând. Doar că 
pare lungă perioada dintre vizite. Așadar, ce te frământă? 

Ascultă concentrat. Cuta de îngrijorare ce-i brăzda fruntea 
încă dinainte să răspundă la telefon se adânci. 

— Chiar așa rău stau lucrurile? Spune-mi dacă te pot ajuta cu 
ceva. 

Ascultă iar, în timp ce Erica vorbi. 

— Da, sigur că pot face asta. Categoric. Dacă tu consideri că 
va fi de ajutor. 

Urmă o nouă pauză. 

— În regulă, vin imediat. 

Dan închise telefonul și rămase acolo îngândurat, preţ de 
câteva clipe. Se îndoia puţin că ar fi putut să fie de un real 
ajutor, însă având în vedere că rugămintea venise din partea 
Ericăi, nu va ezita să încerce. Odată, demult, ei fuseseră un 
cuplu, însă cu trecerea anilor, deveniseră prieteni apropiaţi. 
Erica îl ajutase în timpul divorțului de Pernilla, iar Dan ar fi făcut 
orice pentru ea. Patrik îi devenise și el un prieten de nădejde, iar 
Dan era aproape un obișnuit de-al casei. 

Își puse haina și ieși cu mașina de pe alee. Avu nevoie de 
doar câteva minute pentru a ajunge acasă la Erica. 

Femeia deschise de la prima bătaie în ușă. 

— Bună, intră, zise ea, îmbrăţișându-l strâns. 

— Bună, unde-i Maia? 

Dan se uită nerăbdător în jur după fetiţa care devenea cu 
iuțeală bebelușul lui preferat. Îi plăcea să creadă că și Maia îl 
îndrăgea, la rândul ei. 

— Doarme. Îmi pare rău. 

Erica râse. Știa că fetița ei cea fermecătoare o surclasa cu 
mult atunci când era vorba să-i câștige afecțiunea lui Dan. 

— Ei, bănuiesc că va trebui să încerc să rezist și fără ea, însă- 
mi va fi dor să-i gâdil gâtuleţul ei scump. 

— Nu-ţi face griji, se va trezi curând. Haide, intră. Anna 
doarme la etaj. 

Erica făcu semn către tavan. 

— Ți se pare o idee bună? zise Dan, îngrijorat. Poate că n-are 
chef. Poate că se va supăra. 

— Nu-mi spune că unui zdrahon ca tine îi e frică de mânia 
unei femei, îl tachină Erica, privind în sus către Dan, un ditamai 
muntele de om. Și doar pentru că am spus-o la un moment dat, 
nu vreau să mai aud despre cum i se părea Mariei că semeni cu 
Dolph Lundgren’. În locul tău, n-aș cita-o în mod voluntar, având 
în vedere cât de puţină dreptate are în legătură cu majoritatea 
lucrurilor pe care le debitează. 

— Dar chiar îi semăn mult, nu ţi se pare? 

Dan adoptă o poză, după care pufni în râs. 

— Nu, probabil că ai dreptate. lar zilele mele de macho s-au 
încheiat cu siguranţă. Trebuia să-mi scot asta din minte. 

— Mda, Patrik și cu mine așteptăm cu nerăbdare ziua când vei 
avea o prietenă cu care să putem într-adevăr purta o 
conversație. 

— Vrei să spui, conform nivelului intelectual înalt al casei? 
Apropo, cum merge cu Paradise Hotef? Incă au mai rămas în 
emisiune preferaţii tăi? Cine va ajunge în finală? Doar ești o 
telespectatoare atât de fidelă. Sunt sigur că mă poţi aduce la zi 
legat de ce se întâmplă în acea emisiune educativă, care îi oferă 
o provocare extraordinară creierului tău însetat de cunoaștere. 
lar Patrik îmi va putea spune toate scorurile din competiţiile 
sportive suedeze, nu-i așa? Matematică la nivel înalt, nu alta! 

— Ha, ha, ha. Pricep aluzia. 

Erica îl lovi în joacă peste brat. 

— Acum fugi sus și fă-te util. 


> Actor suedez, cunoscut mai ales pentru rolurile sale de „tip dur” din filme de 
acţiune. 

6 în traducere din limba engleză, Hotel Paradis, reality-show american, în cadrul 
căruia participanţii, toți celibatari, sunt puși să locuiască într-o stațiune de lux; în 
fiecare săptămână se formează cupluri, care trebuie să împartă o cameră de hotel; 
persoana rămasă fără partener este eliminată, apoi înlocuită de un nou concurent, în 
emisiunea următoare. 

— Ești sigură că Patrik știe în ce se bagă? Cred că voi sta de 
vorbă cu el, referitor la cât de înţeleaptă e mișcarea lui de a te 
duce în faţa altarului. 

Dan ajunsese deja la jumătatea scărilor. 

— Grozavă idee! Acum fugi sus! 

Lui Dan îi pieri veselia în timp ce urca ultimele trepte. Abia 
dacă o văzuse pe Anna de când ea și copiii se mutaseră la Erica 
și Patrik. Precum toată lumea din Suedia, și el urmărise, la 
rându-i, în ziare, povestea tragediei, însă de fiecare dată când o 
vizita pe Erica, Anna păstra distanţa. După cum îi spusese Erica, 
ea își petrecea aproape tot timpul în dormitor. 

Bătu la ușă, precaut. Niciun răspuns. Bătu din nou. 

— Anna? Bună. Sunt Dan. Pot să intru? 

În continuare, niciun răspuns. Rămase acolo, confuz. Nu prea 
îi convenea situaţia respectivă, dar îi promisese Ericăi că va 
încerca s-o ajute, așa că trebuia să-și dea toată silinţa. Inspiră 
profund și deschise ușa. Anna era întinsă pe pat; observă că era 
trează. Avea ochii aţintiţi spre tavan și își ţinea palmele 
încrucișate peste stomac. Nici măcar nu-și aruncă privirea înspre 
el atunci când intră în cameră. 

Dan se așeză pe marginea patului. În continuare, nicio 
reacție. 

— Cum îți merge? Cum te simţi? 

— Cum ţi se pare că mă simt? zise Anna, fără să-și mute 
privirea din tavan. 

— Erica își face griji pentru tine. 

— Erica își face mereu griji pentru mine. 

Dan zâmbi. 

— Aici cam ai dreptate. E ca o mamă cloșcă, nu-i așa? 

— Asta cu siguranţă, zise Anna, îndreptându-și privirea spre 
el. 

— Însă are cele mai bune intenţii. lar acum probabil că e mai 
îngrijorată decât în mod obișnuit. 

— Mda, m-am prins. 

Anna oftă. Suspinul lung și adânc păru că-i eliberează din corp 
nu doar aer, ci mult mai mult. 

— Pur și simplu nu știu cum să-mi revin. E ca și cum aș fi 
secătuită de energie. Și nu simt nimic. Absolut nimic. Nu am 
remușcări, nu sunt fericită. Nu mai simt nimic. 

— Ai discutat cu cineva în legătură cu toate astea? 

— Te referi la un psiholog sau așa ceva? Erica mă tot bate la 
cap să o fac. Dar nu sunt în stare să-mi adun forțele. Nu mă pot 
imagina stând acolo și vorbind cu un străin. Despre Lucas. 
Despre mine. Pur și simplu nu-i pot face față. 

— Dar ai... 

Dan ezită, foindu-se pe marginea patului. 

— Ai putea să te imaginezi vorbind cu mine? Nu ne 
cunoaştem prea bine, dar măcar nu sunt un străin. 

Se opri și aşteptă cu încordare răspunsul ei. Spera ca femeia 
să spună da. Brusc, simţi un puternic instinct protector la 
vederea trupului mult prea slab și a expresiei chinuite din ochii 
Annei. Semăna atât de mult cu sora ei și, cu toate acestea, era 
diferită. O versiune mai speriată și mai fragilă a Ericăi. 

— Nu... nu știu, zise ea. Nu știu ce să zic. Nu știu cu ce să 
încep. 

— Am putea începe cu o plimbare. lar dacă vrei să vorbim, 
vom vorbi. Dacă nu, atunci ne vom plimba doar, pentru o 
vreme. Cum îţi sună? 

Își dădu seama cât de nerăbdător părea. 

Anna se ridică încet. Stătu cu spatele la el pentru o clipă, 
după care cobori din pat. _ 

— În regulă, hai să mergem la o plimbare. Însă doar o 
plimbare. 

— Bine, zise el, dând din cap. 

O conduse pe scări, în jos, și aruncă o privire în bucătărie, 
unde o auzise pe Erica zdrăngănind oale. 

— Mergem să ne plimbăm, strigă el și, cu coada ochiului, o 
văzu pe Erica încercând să se poarte ca și cum nu ar fi fost mare 
lucru. 

— E frig afară, ar fi bine să pui pe tine o jachetă, îi spuse el 
Annei, care îi ascultă sfatul și își trase pe ea o haină bej de 
molton, înfășurându-și un fular mare, alb, în jurul gâtului. 

— Eşti pregătită? întrebă el, conștient de nenumăratele 
înțelesuri ale întrebării. 

— Da, cred că da, șopti Anna, urmându-l afară, în lumina 
soarelui primăvăratic. 

e 

— Ei bine, crezi că se obișnuiește vreodată cineva cu asta? 

întrebă Martin, în mașina aflată în drum spre Fjällbacka. 

— Nu, răspunse Patrik. Sau, cel puţin, așa sper. Altminteri ar 
cam fi timpul să-mi schimb profesia. 

Viră mult prea rapid la Lângsj6, iar Martin apucă mânerul de 
deasupra geamului, ca de obicei. Işi puse în gând să o prevină 
pe noua colegă despre ce însemna să te urci în mașina lui 
Patrik. Deși probabil că era prea târziu. Deja îl însoţise la locul 
accidentului rutier în dimineaţa respectivă, așa că era posibil să 
fi trăit pe propria-i piele prima experienţă soră cu moartea. 

— Cum ţi se pare? întrebă Martin. 

— Cine? 

Patrik părea mai abătut decât de obicei. 

— Noua colegă, Hanna Kruse. 

— Pare de treabă, zise Patrik. 

— Dar? 

— Cum adică „dar”? 

Patrik se întoarse pentru a-și privi colegul, lucru care-l făcu pe 
Martin să apuce și mai tare mânerul de care se ţinea. 

— lisuse, poţi să fii atent la șosea, te rog? Adică, mi s-a părut 
că voiai să adaugi ceva. 

— Of, nu știu. 

Spre ușurarea lui Martin, Patrik se concentră asupra drumului. 

— Doar că nu sunt obișnuit cu oameni atât de... ambiţioși. 

— Și ce vrei să spui cu asta? râse Martin, fără să poată 
ascunde faptul că se simţea ușor insultat. 

— Hai, nu mă înțelege greșit. Nu mă refer la faptul că ţi-ar 
lipsi ambiția, doar că Hanna e... cum să zic... super-ambiţioasă. 

— Super-ambiţioasă, repetă Martin cu scepticism. Ai reţineri 
în legătură cu ea fiindcă e super-ambiţioasă? N-ai putea fi mai 
precis de-atât? Și apropo, care-i problema cu femeile super- 
ambiţioase? Doar nu ești genul care să considere că femeile n- 
au ce căuta în poliţie, nu? 

In clipa aceea, Patrik își întoarse din nou privirea de la șosea 
și se uită bănuitor spre Martin. 

— Cât de bine mă cunoști? Ai impresia că oi fi vreun porc 
șovin? Unul a cărui logodnică, fie vorba între noi, câștigă de 
două ori mai mulţi bani decât el? Voiam doar să spun... ah, las-o 
baltă, va trebui să te convingi singur. 

Martin tăcu pentru o clipă, după care spuse: 

— Câștigă Erica de două ori mai mult decât tine? 

Patrik râse. 

— Eram sigur că îţi va închide gura. Deși, dacă e să fiu 
complet sincer, asta e înainte de taxe. Mare parte se duce la 
guvern. Spre norocul nostru. Ar fi fost prea deprimant să fim 
bogati. 

Martin începu și el să râdă. 

— Mda, ce mai soartă! Nu e ceva cu care să vrei să te 
confrunțţi. 

— Ai dreptate, să știi! 

Patrik zâmbi, însă imediat deveni serios. Virară spre cartierul 
Kullen, acolo unde blocurile de locuinţe se îngrămădeau unul 
într-altul și parcară mașina. Apoi cei doi rămaseră pe loc pentru 
o clipă, înainte de-a cobori. 

— Ei bine, să-i dăm drumul. 

— Mda, zise Martin. 

Golul din stomac se mărea cu fiecare clipă. Însă nu mai era 
loc de întoarcere. Mai bine să termine odată cu asta. 

e 

— Lars? 

Hanna intră pe ușa principală, își lăsă geanta jos, își agăță 
haina și-și puse pantofii pe etajera specială. Nu primi niciun 
răspuns. 

— Lars? Ești aici? 

Simţi neliniștea cum i se strecoară în voce. 

— Lars? 

Străbătu întreaga casă. Totul era cufundat în liniște. Particule 
de praf i se împrăștiară în cale, vizibile în soarele primăvăratic 
ce răzbea prin ferestre. Proprietarul nu prea dereticase mult 
înainte de-a închiria locuinţa. Însă Hannei îi era greu să se ocupe 
de asemenea lucruri în perioada aceea. Neliniștea îndepărta 
orice alte gânduri. 

— LARS? 

Chemarea i se transformă într-un strigăt, însă nu auzi decât 
ecoul propriei voci, ricoșând în pereți. 

Hanna continuă să-l caute. Nu era nimeni la parter, așa că 
fugi la etaj. Ușa de la dormitor era închisă. Femeia o deschise cu 
grijă. 

— Lars? șopti ea încetișor. 

Bărbatul era întins în pat, pe-o parte, cu spatele la ea. Stătea 
deasupra cuverturii, cu toate hainele pe el, iar judecând după 
răsuflarea lui, Hanna își dădu seama că dormea. Se furișă înspre 

pat și se întinse lângă el, încolăcindu-și trupul în jurul bărbatului. 
Îi ascultă respiraţia și simţi cum ritmul regulat o legănă 
încetișor, adormind-o. lar somnul îi îndepărtă toate grijile. 

e 

— Ce mai speluncă! zise Uffe, aruncându-se pe unul dintre 
paturile care-i aşteptau în camera cea mare. 

— Eu cred că va fi distractiv, replică Barbie, țopăind în pat. 

— Am zis eu că nu va fi distractiv? râse Uffe. Am zis doar că e 
o speluncă. Însă vom anima noi lucrurile, nu-i așa? la priviți doar 
proviziile. 

Se ridică, arătând înspre barul bine aprovizionat. 

— Ce ziceți? Să pornim petrecerea? 

— Daaa! 

Cu toții aclamară, în afară de Jonna. Nimeni nu băga în seamă 
camerele ce se roteau în jurul lor. Erau mult prea obișnuiți cu 
ele încât să comită o asemenea greșeală de începător. 

— Atunci, la naiba, skâ/, zise Uffe, înșfăcând prima bere. 

— Skål, răspunseră toţi ceilalţi, ridicându-și sticlele în aer. 
Toţi, cu excepţia Jonnei. 

Fata încă stătea pe pat, privindu-i nemișcată. 

— Care-i problema ta? o repezi Uffe. N-ai de gând să bei o 
bere cu noi? Nu suntem destul de buni încât să bei cu noi sau 
ce? 

Cu toţii o priviră nerăbdători pe Jonna. Erau pe deplin 
conștienți că un conflict dădea bine la TV, iar dorinţa lor comună 
era ca Fucking Tanum să fie o emisiune de succes. 

— Pur și simplu n-am chef, zise Jonna. 

Evită să dea cu ochii de Uffe. 

— „Pur și simplu n-am chef”, se maimuţări acesta, imitând-o 
pe un ton fals. 

Se uită în jur pentru a se asigura că avea suportul celorlalţi, 
apoi continuă, văzând nerăbdarea din privirile lor. 

— Ce dracu’, oi fi vreo abstinentă? Credeam că suntem aici 
pentru a PE-TRE-CEEE! 

Înălță sticla și luă o dușcă bună. 

— Nu e abstinentă, îndrăzni Barbie să spună. 

O privire ucigătoare din partea lui Uffe o făcu să tacă. 

— Lăsaţi-mă în pace, zise Jonna, balansându-și nervoasă 
picioarele. Mă duc un pic afară, îi anunţă, luându-și pe ea 

jacheta militară largă, ce stătea agăţată pe un scaun din 
apropiere. 

— N-ai decât, urlă Uffe în urma ei. Du-te naibii, ratato! 

Râse tare și desfăcu încă o bere. Apoi se uită din nou în jur. 

— Ce staţi așa, e o PETRECERE! Skål! 

După câteva clipe de tăcere stingheră, un râset nervos începu 
să se împrăștie. Apoi ceilalți își înălțară sticlele și începu 
dezmăţul. Camerele video zumzăiră în continuare, alimentându- 
le pofta de a bea. Era grozav să fie din nou la TV. 

(J 

— Tată, soneria! strigă Sofie, după care se întoarse la 
convorbirea ei telefonică. 

Oftă. 

— Tata se mișcă așa de încet. Nu suport să stau aici, fără să 
fac nimic. Număr pe degete zilele până când mă pot duce înapoi 
la mama și la Kerstin. Tipic - eu trebuie să stau în casă azi, când 
încep filmările la Fucking Tanum. Toată lumea se duce să vadă 
și eu ratez tot. La naiba, de ce mă mai mir? bombăni fata. Tată, 
răspunde, e cineva la ușă! urlă ea. Sunt prea mare ca să tot fac 
naveta între ăștia doi, de parcă aș fi vreun copil dintr-un cămin 
dezbinat. Însă ei nu se pot înţelege, așa că niciunul nu-mi dă 
ascultare. Se poartă ca niște ţânci. 

Soneria răsună iar prin apartament, iar Sofie ţâșni în picioare. 

— Bănuiesc că va trebui să deschid EU ÎNSĂMI, în cazul ăsta! 
urlă ea, după care șopti în receptor, pe-un ton mai blând: Uite, o 
să te sun eu înapoi, probabil că bătrânul ascultă la căști muzica 
aia groaznică a lui. Pupici, dragă. 

Sofie oftă și merse către ușa principală. 

— Gata, gata, vin! 

Deschise brusc ușa, dar fu oarecum șocată să vadă doi străini 
în uniforme de poliţie. 

— Bună ziua... 

— Tu ești Sofie? 

— Da, ce e? 

Sofie încercă din răsputeri să-și amintească ce-ar fi putut 
face, încât să-i vină poliţia la ușă. Nu reușea să-și dea seama 
despre ce era vorba. Bine, poate că dusese pe furiș câteva 
băuturi slab alcoolizate la ultima serbare școlară și probabil că 
mersese de câteva ori cu scuterul tunat al lui Ola, însă îi venea 

greu să creadă că polițiștilor le-ar fi păsat de asemenea abateri 
triviale. 

— E acasă tatăl tău? întrebă polițistul mai în vârstă. 

— Mda, zise Sofie; acum era de-a dreptul panicată: „Ce-o fi 
făcut tata?” 

— Am dori să stăm de vorbă cu voi, împreună, răspunse 
polițistul mai tânăr, cu păr roșcat. 

Sofie nu-și putu înfrâna gândul că bărbatul n-arăta rău deloc. 
De altfel, nici celălalt nu era de lepădat. Însă era atât de bătrân. 
Probabil că avea cel puţin treizeci și cinci de ani. 

— Intraţi. 

Se dădu la o parte, lăsându-i să intre în hol. În timp ce ei își 
scoaseră pantofii, tânăra se îndreptă spre sufragerie. După cum 
își imaginase, tata stătea acolo, cu căștile imense pe urechi. Cu 
siguranţă că asculta vreo oribilitate cântată de Wizex sau 
Vikings sau Thorleifs3. Îi făcu semn să-și scoată căștile. Bărbatul 
le ridică și o privi întrebător. 

— Tata, sunt aici niște poliţai care vor să stea de vorbă cu noi. 

— Poliţia? Poftim? Cine? 

Sofie îl văzu cum încearcă din răsputeri să-și dea seama în ce 
fel de bucluc intrase ea, încât să primească o vizită din partea 
poliţiei. Fata îi anticipă întrebarea. 

— N-am făcut nimic. Pe cuvânt. 

Bărbatul îi aruncă o privire suspicioasă, dar își scoase căștile, 
se ridică și ieși din cameră. Sofie îl urmă îndeaproape. 

— Ce se întâmplă? întrebă Ola Kaspersen, părând ușor speriat 
de perspectiva primirii unui răspuns nedorit la întrebarea sa. 

Intonaţia îi trădă originile norvegiene, atât de vagi însă, încât 
Patrik se gândi că probabil trecuseră mulţi ani de când bărbatul 
își părăsise locurile natale. 

— Am putea lua loc? Apropo, numele meu e Patrik Hedström, 
iar acesta e colegul meu, Martin Molin. 

— Sigur. Vă rog, zise Ola, scuturându-le mâna. 

Încă părea nedumerit. 

— Da, urmaţi-mă. 

Îi conduse pe cei doi polițiști în bucătărie, după cum ar fi 
procedat nouă oameni din zece. Nu se știe de ce, bucătăria 
părea mereu locul cel mai sigur atunci când primești o vizită din 
partea poliţiei. 

— Așadar, cu ce vă pot ajuta? 

Ola stătea lângă Sofie, în vreme ce polițiștii se așezaseră pe 
niște scaune în faţa lor. Ola începu imediat să îndrepte ciucurii 
feței de masă. Sofie îi aruncă o privire indignată. Nici atunci nu 
era în stare să se astâmpere? 

— Noi... 

Bărbatul care se prezentase drept Patrik Hedtrom părea să 
ezite, iar Sofie începu să capete o senzație stranie în stomac. 
Simţi impulsul de a-și acoperi urechile și de-a fredona, așa cum 
obișnuia să facă pe vremea când era mică, iar mama și tata se 
certau, însă era conștientă că nu putea face asta. Nu mai era o 
copilă. 

— Ne temem că avem vești proaste. Marit Kaspersen a murit 
într-un accident de mașină, azi-noapte. Ne pare foarte rău. 

Hedström își drese iar glasul, însă nu-și mută privirea. 
Senzaţia de cufundare într-o apă adâncă pe care o avea Sofie se 
înrăutăţi, iar fata se chinui să evite conștientizarea veștilor pe 
care tocmai le auzise. Nu putea fi adevărat! Trebuia să fi fost o 
greșeală. Mama nu putea fi moartă. Pur și simplu nu era posibil. 
Weekendul următor aveau să meargă la cumpărături în 
Uddevalla. Stabiliseră o întâlnire. Doar ele două. Una din acele 
activităţi „mamă-fiică” în legătură cu care o bătuse la cap de 
multă vreme și pe care Sofie se prefăcuse că o detestă, cu toate 
că, în realitate, îi era dragă. Când te gândești că mama nu 
știuse niciodată că Sofie aștepta cu nerăbdare excursiile lor 
împreună, la cumpărături. Totul se învârtea cu ea. Alături, își 
auzi tatăl chinuindu-se să respire. 

— Trebuie să fie o greșeală. 

Cuvintele bărbatului erau ca un ecou al gândurilor Sofiei. 

— Marit nu poate să fi murit! 

Gâfâia ca după o cursă istovitoare. 

— Din nefericire, nu există nicio îndoială. 

Patrik șovăi, după care spuse: 

— Eu... eu însumi am identificat-o. Am recunoscut-o de la 
magazin. 

— Dar, dar... 

Ola își căută vorbele, însă acestea păreau să-i scape. Sofie îl 
privi surprinsă. Dintotdeauna, părinţii ei își săriseră reciproc la 
beregată. Nu și-ar fi imaginat vreodată că tatăl său încă ţinea la 
Marit. 


VP - 42 


— Ce... ce s-a întâmplat? se bâlbâi Ola. 

— Un accident de mașină, cu un singur vehicul implicat, la 
nord de Sannăs. 

— Un accident cu un singur vehicul implicat? Ce vreţi să 
spuneţi? întrebă Sofie. 

Mâinile sale apucaseră strâns marginea feței de masă, de 
parcă acela ar fi fost singurul lucru care-o ancora în realitate. 

— A virat ca să evite o căprioară sau așa ceva? Mama 
conducea cam de două ori pe an. De ce-a plecat aseară cu 
mașina? 

Îi privi pe polițiștii aflaţi dinaintea sa și își simţi inima 
spărgându-i pieptul. Din felul în care priveau în jos, spre masă, 
era evident că nu le spuneau chiar tot. Ce să fi fost? Așteptă în 
liniște un răspuns. 

— Credem că a avut de-a face cu alcoolul. E posibil să fi 
condus sub influenţa băuturilor alcoolice. Insă nu știm sigur; 
rezultatele anchetei ne vor spune mai multe. 

Hedstrom o privi ţintă pe Sofie. Fetei nu-i venea a-și crede 
urechilor. Se uită spre tatăl ei, apoi iar spre Patrik. 

— Vă bateţi joc de mine? Trebuie să fie o greșeală. Mama nu 
bea niciodată. Niciun strop. N-am văzut-o bând nici măcar un 
pahar cu vin. Era complet împotriva alcoolului. Spune-le! 

Sofie se simți cuprinsă de o speranță nebunească. N-avea 
cum să fie mama! li aruncă tatălui său o privire încrezătoare. 
Bărbatul își drese vocea. 

— Da, așa e. Marit nu bea niciodată. Nici cât timp am fost 
căsătoriți și, din câte știu, nici după aceea. 

Sofie căută să-i întâlnească privirea, pentru a se convinge că 
și el nutrea, la rându-i, aceeași speranţă ca și ea, însă Ola evită 
să o privească. El spusese ceea ce trebuia, ceea ce, în mintea 
fetei, confirmase faptul că totul era o neînțelegere, însă cu toate 
acestea, ceva îi părea... nelalocul lui. Alungă acea senzaţie și le 
vorbi polițiștilor. 

— Aţi auzit? Sigur aţi făcut o greșeală. Nu poate fi mama! Aţi 
vorbit cu Kerstin? E acasă? 

Poliţiștii schimbară o privire. De data aceea, vorbi cel roșcat. 

— Am fost să stăm de vorbă cu Kerstin. Se pare că azi-noapte 
ea și Marit s-au certat. Mama ta a plecat ca o vijelie și a luat 
cheile de la mașină. De atunci, nimeni n-a mai văzut-o. Și... 

Martin își privi colegul. 

— Și sunt destul de sigur că e Marit, spuse Patrik. Am mai 
văzut-o la magazin și am recunoscut-o imediat. În orice caz, nu 
știm cu siguranţă dacă a băut sau nu. Credem asta fiindcă am 
simţit miros de alcool pe scaunul șoferului. Dar nu suntem 
siguri. Așa că se poate să existe o altă explicaţie. Însă fără 
îndoială era mama ta. Îmi pare foarte rău. 

Sentimentul neplăcut din stomacul Sofiei se reîntoarse. Se 
amplifică până când gura îi fu cuprinsă de un gust de fiere. 
Urmară apoi și lacrimile. Simţi pe umăr mâna tatălui său, dar se 
scutură. Toţi acei ani de veșnice neînțelegeri stăteau dinaintea 
lor. Toate certurile, atât înainte, cât și după divorțul părinţilor 
săi, toate porcăriile, toate bârfele, toată ura. Toate solidificate 
acum într-un singur nod, în mijlocul întregii amărăciuni. Nu mai 
fu în stare să asculte. O zbughi pe ușă, în vreme ce trei perechi 
de ochi se aţintiră asupra ei. 

e 

Prin geamul de la bucătărie, Erica auzi două voci fericite. 
Râsetele erau înăbușite de ușa principală, însă când aceasta fu 
deschisă, zgomotul cuprinse întreaga casă. Ericăi nu-i venea să- 
și creadă ochilor. Anna zâmbea, nu forţat sau amabil, după cum 
se întâmpla de faţă cu copiii, în încercarea de a-i calma, ci 
sincer, cu gura până la urechi. Ea și Dan discutau bine dispuși, 
iar obrajii le erau rumeni după scurta plimbare prin aerul 
primăvăratic. 

— Salut, v-aţi simţit bine? întrebă Erica precaută, în timp ce 
puse înapoi vasul în cafetieră. 

— Da, a fost superb afară, spuse Anna, zâmbind către Dan. A 
fost așa plăcut să-mi întind un pic oasele. Am mers tocmai până 
în Bräcke și înapoi. Vremea a fost așa senină și însorită, unii 
copaci erau deja înmuguriţi și... 

Fu nevoită să se oprească pentru a-și trage sufletul. 

— Și ne-am simţit extrem de bine, adăugă Dan, în vreme ce-și 
scoase haina. Așadar, ne oferi o cafea sau o păstrezi pentru alți 
oaspeţi? 

— Nu fi prostuţ, mă gândeam că am putea să bem toți trei 
câte o ceașcă. Dacă aveți chef, zise Erica, aruncându-i o privire 
scurtă Annei. 

Incă îi părea o situaţie delicată atunci când trebuia să-i 
vorbească surorii sale, temându-se să nu strice veselia ce-o 
cuprinsese brusc pe Anna. 

— Sigur. De mult nu m-am mai simţit așa vioaie, spuse Anna, 
așezându-se la masa din bucătărie. 

Luă ceașca pe care i-o întinse Erica, turnă puţin lapte, apoi o 
tinu între palme, încălzindu-le. 

— Exact lucrul de care aveam nevoie. 

Obrajii rumeni îi iluminau chipul. Inima Ericăi stătu în loc 
atunci când o privi pe Anna zâmbind. Trecuse atât de multă 
vreme de când o văzuse așa. Atât de multă vreme de când Anna 
avusese și o altfel de expresie, pe lângă cea îndoliată și abătută. 
ÎI privi recunoscătoare pe Dan. Nu fusese pe de-a-ntregul sigură 
că procedase corect atunci când îl rugase să vină pentru a sta 
de vorbă cu Anna, însă avusese o bănuială că, dacă exista 
cineva care să o fi putut ajuta, atunci el ar fi fost persoana 
potrivită. Erica tot încercase în ultimele luni, însă realizase într- 
un final că nu era ea cea care să-și scoată sora din starea aceea 
jalnică. 

— Dan m-a întrebat cum merg pregătirile de nuntă, însă 
trebuie să recunosc că n-am știut ce să-i răspund. Probabil că 
mi-ai zis, însă n-am fost prea receptivă în ultima vreme. Așadar, 
cam cât de departe aţi ajuns? Totul e rezervat și pregătit? 

Anna sorbi o gură de cafea și o privi întrebător pe Erica. 

Deodată, ea păru atât de tânără și lipsită de griji. Așa cum 
fusese înainte de a-l cunoaște pe Lucas. Erica își îndepărtă 
repede acele gânduri. Nu dorea să strice momentul, pomenindu- 
| pe nenorocitul acela. 

— Ei bine, în ceea ce privește lucrurile de rezervat și 
comandat, suntem la zi. Avem programare la biserică, am depus 
avansul la Stora Hotel și cam atât am rezolvat până acum. 

— Dar Erica, nunta e peste șase săptămâni! Ce rochie ai? Ce 
vor purta copiii? Ce fel de buchet de mireasă vei avea? Ai vorbit 
la Stora Hotel în legătură cu meniul? Aţi rezervat camere pentru 
invitaţi? E gata schema locurilor de la masă? 

Erica își ridică mâna, râzând. Maia le privea fericită din 
scaunul ei înalt, fără să cunoască motivul întregii veselii. 

— Calmează-te. Dacă vei continua așa, o să regret că a reușit 
Dan să te scoale din pat. 

Zâmbi și-i făcu semn cu ochiul, pentru a-i arăta că glumea. 

— Bine, bine, zise Anna. Nu mai zic nimic. A, ba da, maie 
ceva - ai vorbit în legătură cu muzica? 

— Nu, nu și iar nu, răspuns care probabil e valabil pentru 
toate celelalte întrebări, din nefericire, suspină Erica. N-am... 
apucat să fac toate astea. 

Anna deveni brusc serioasă. 

— N-ai apucat fiindcă te-ai îngrijit de trei copii. lartă-mă, Erica, 
fără îndoială nu ţi-a fost ușor în ultimele luni. Îmi doresc să fi... 

Își întrerupse fraza, iar Erica văzu ochii surorii sale umplându- 
se de lacrimi. 

— Gata, gata, e-n regulă. Adrian și Emma au fost niște 
îngerași, iar în timpul zilei sunt la grădiniţă, așa că n-a fost o 
povară prea mare. Însă le-a fost dor de mama lor. 

Anna îi zâmbi cu amărăciune. Dan se amuza cu Maia, 
încercând să nu intervină în conversaţia celor două. Lucrurile 
acelea le priveau doar pe Erica și pe Anna. 

— O, Dumnezeule, grădiniţa! 

Erica sări ca arsă și se uită la ceasul mare de pe perete. 

— Sunt în mare întârziere. Trebuie să-i iau de la grădiniță. Eva 
o să fie foc și pară dacă nu-i dau zor. 

— Îi iau eu azi, spuse Anna, ridicându-se. Dă-mi cheile de la 
mașină. 

— Eşti sigură? 

— Da, sunt sigură. Tu i-ai luat în fiecare zi, așa că azi e rândul 
meu. 

— Or să fie așa entuziasmați, spuse Erica, așezându-se la loc. 

— Da, așa e, zâmbi Anna în timp ce luă cheia de pe blatul de 
lucru din bucătărie. 

Se întoarse atunci când ajunse în hol. 

— Dan... mulțumesc. Aveam nevoie de asta. A fost grozav să 
stau de vorbă cu tine. 

— Ei, nicio problemă. Mi-a făcut plăcere. Am putea să facem o 
plimbare și mâine, dacă vremea ne permite. Lucrez până la trei 
fără un sfert, ce părere ai de o tură de o oră prin pădure, înainte 
să mergi la grădiniță după copii? 

— Sună grozav. Însă acum trebuie să mă grăbesc, altminteri 
Eva o să fie furioasă, sau cum te-ai exprimat tu, Erica? 

Mai zâmbi o ultimă dată, după care se făcu nevăzută, pe ușa 
principală. 

Erica se întoarse către Dan. 

— Apropo, ce naiba aţi făcut în timpul plimbării? Aţi fumat 
iarbă împreună? 

Dan râse. 

— Nu, nicidecum. Anna avea doar nevoie de cineva cu care să 
stea de vorbă. A fost ca și cum s-a rupt un baraj. Când, într-un 
final, a început să vorbească, n-o mai puteai opri. 

— Eu încerc să stau de vorbă cu ea de luni întregi, spuse 
Erica. 

Nu putu să nu se simtă ușor rănită. 

— Erica, știi doar cum stau lucrurile între voi, zise Dan pe un 
ton calm. Aveţi multe divergențe. Poate că nu-i e ușor Annei să 
stea de vorbă cu tine. Sunteţi mult prea apropiate una de 
cealaltă, atât în sensul bun, cât și în cel rău. Insă când ne 
plimbam, mi-a zis că vă e extrem de recunoscătoare ţie și lui 
Patrik fiindcă aţi fost atât de dispuși să o ajutaţi și, mai presus 
de toate, fiindcă tu ai fost atât de grozavă cu copiii. 

— A zis ea asta? 

Erica realiză cât de dornică de apreciere păruse. Era atât de 
obișnuită să aibă grijă de Anna și o făcea cu dragă inimă, însă 
pe cât de egoist ar fi sunat, dorea ca Anna să fie recunoscătoare 
pentru ajutorul primit. 

— Așa a zis, răspunse Dan, punându-și mâna pe a ei. 

Senzaţia era familiară și plăcută. 

— Însă toată discuţia legată de nuntă a fost oarecum 
îngrijorătoare, continuă Dan. Crezi că vei reuși să rezolvi totul în 
șase săptămâni? Să-mi spui dacă ai nevoie de ajutorul meu. 

Se maimuţări în faţa Maiei, care se amuză copios. 

— Ce-ai putea face tu? pufni Erica, turnând încă puţină cafea. 
Mi-ai alege rochia de mireasă, sau ce? 

Dan râse. 

— O, da, s-ar dovedi un real succes. Nu, însă aș putea, de 
exemplu, să le asigur invitaţilor tăi câteva paturi la mine acasă. 
Dacă ai nevoie de asta. Am o grămadă de spaţiu. 

Deveni serios, și Erica știu exact ce gânduri îl hăituiau. 

— Ştii, o să se rezolve totul. Va fi mai bine. 

— Crezi? spuse el îmbufnat, sorbindu-și cafeaua. Dumnezeu 
știe! Îmi lipsesc atât de mult. Uneori am senzaţia că mă 
dezintegrez de tot. 

— Îţi e dor de copii, sau de Pernilla și de copii? 

— Nu știu. Bănuiesc că și una, și alta, cu toate că am acceptat 
faptul că Pernilla și-a văzut mai departe de viaţă. Dar mi-e 
foarte greu că nu le pot vedea zilnic pe fete. Nu sunt acolo când 

se trezesc sau când se duc la școală, nu pot să iau cina cu ele, 
să-mi spună cum le-a mers în ziua respectivă. Toate chestiile 
astea. În schimb, stau toată săptămâna în casa aia. E atât de 
goală, încât are ecou. Am vrut s-o păstrez, ca să nu-și piardă și 
căminul în care au copilărit, însă acum nu sunt sigur că-mi voi 
mai putea permite asta pentru prea mult timp. S-ar putea să fiu 
nevoit să o vând în următoarele șase luni. 

— Crede-mă, am trecut și eu prin asta, zise Erica, referindu-se 
la faptul că Lucas fusese cât pe ce să le vândă casa. Casa în 
care se aflau în clipa aceea, căminul în care crescuseră ea și 
Anna. 

— Pur și simplu nu știu ce să mai fac cu viaţa mea, oftă Dan, 
trecându-și mâinile prin părul lui scurt și blond. 

— Cine sunt persoanele astea vesele din bucătărie? 

Fură întrerupţi de vocea lui Patrik, venind din hol. 

— Stăteam de vorbă în legătură cu ce ar trebui să facă Dan cu 
casa lui, răspunse Erica, ridicându-se pentru a-și săruta viitorul 
soţ. 

Maia observase, la rându-i, că bărbatul din viaţa ei intrase pe 
ușă, iar în clipele acelea, fetița flutură nebunește din mâini 
pentru a fi luată în brațe. 

Dan o privi și gesticulă, teatral. 

— Ce vrea să fie asta? Credeam că era ceva între noi doi. Și 
ca să vezi, mă dai la o parte, pentru primul tip care intră pe ușă. 
Puștii din ziua de azi... Pe cuvântul meu! Nu recunosc adevărata 
calitate atunci când o văd. 

— Bună, Dan, zise Patrik și îl bătu, râzând, pe umăr. 

Apoi o luă în braţe pe Maia. 

— Da, tati e primul pe lista acestei fetițe, spuse el, dându-i 
Maiei un sărut și frecându-și barba ţepoasă de gâtul acesteia, și 
făcând-o să chiţăie, încântată. 

— Apropo, Erica, nu trebuie să-i iei pe copii de la grădiniță? 

Erica făcu o pauză teatrală, după care spuse, cu un zâmbet 
larg: 

— Îi ia Anna. 

— Ce-ai zis? Îi ia Anna? 

Patrik păru uluit, dar și încântat. 

— Da, eroul de faţă a dus-o pe Anna la o plimbare, după care 
au fumat niște iarbă și... 

— Nu-i adevărat, potolește-te! râse Dan, întorcându-se spre 
Patrik. Uite cum stau lucrurile. Erica m-a sunat să mă întrebe 
dacă o pot convinge pe Anna să meargă la o plimbare, ca să se 
mai dezmeticească un pic. lar Anna a fost de acord, așa că am 
făcut o plimbare lungă și frumoasă. Faptul că a ieșit din casă 
pare să-i fi făcut mult bine. 

— Asta pe puţin spus, remarcă Erica, ciufulindu-l pe Dan. Ce 
zici, nu vrei să te culci pe laurii recunoștinței noastre și să rămâi 
la cină? 

— Depinde. Ce-i de mâncare? g 

— Fără îndoială, ești un răsfățat, spuse Erica, râzând. In orice 
caz, avem tocană de pui și orez cu avocado și iasomie. 

— În regulă, batem palma. 

— Îmi pare bine că ne-am putut ridica la standardele tale 
înalte, domnule Gurmand. 

— Asta va rămâne de văzut, după ce gust totul. 

— Ah, revino-ţi, spuse Erica și se ridică pentru a începe să 
pregătească cina. 

Se simţea bine. Fusese o zi bună. O zi foarte bună. Se întoarse 
să-l întrebe pe Patrik cum îi mersese lui. 

Capitolul 2 


Binele prevalase asupra răului. Însă... chiar așa să fi fost? 
Uneori nu era atât de sigur, în special atunci când, pe timp de 
noapte, coșmarurile il făceau să se răsucească de pe-o parte pe 
alta. Acum însă, pe timp de zi, era cum nu se putea de sigur că 
binele prevalase. Simtea răul doar sub forma unor spectre ce 
pândeau pe la colțuri, necutezând să-și arate chipul slut. Lucru 
care lui îi convenea de minune. _ 

Amândoi o iubiseră. Incredibil de mult. Insă probabil că el o 
iubise cel mai mult. Și probabil că și sentimentele ei fuseseră pe 
măsură. Avuseseră ceva special. Nimic n-ar fi putut sta între ei 
doi. Lucrurile hidoase și murdare lunecau, fără a se lipi de ei. 

Sora lui îi privise fără gelozie. Stia că îi era dat să vadă ceva 
unic. Ceva cu care nicicând n-ar fi putut concura. lar ei o 
incluseseră și pe ea. O asimilaseră în iubirea lor, permițându-i să 
facă, la rându-i, parte din ea. Nu avea motiv de gelozie. Intr-o 
asemenea dragoste, să fii îngăduitor cu celălalt era un lucru de 
care puțini oameni aveau parte. 

Tocmai pentru că îi iubea nemărginit, ea le restricționase 
lumea. lar ei consimțiseră cu gratitudine acea încorsetare. De ce 
ar fi avut nevoie de altcineva? De ce să fi fost împovărați de 
toată meschinăria ce știau că exista în afară? El n-ar fi fost în 
stare să facă față acolo, în exterior. Așa spusese ea. Era într-atât 
de predispus la accidente. Deseori se întâmpla ca el să scape 
obiecte din mână, să dărâme lucruri sau să le facă țăndări. Dacă 
le-ar fi dat drumul în lume, ar fi pățit treburi îngrozitoare. O 
persoană stângace precum el nu s-ar fi descurcat niciodată. Insă 
ea o spusese mereu într-atât de iubitor. „Neindemânaticul 
meu”, obișnuia să-l alinte. „Micul meu neîndemânatic". 

Dragostea femeii îi era de ajuns. Și îi era de ajuns și surorii lui. 
Cel puțin, în marea parte a timpului. 

e 

Întreaga poveste era stranie. Jonna așeză fără tragere de 
inimă toate produsele pe banda mobilă, pentru a putea scana 
codul. Big Brother fusese floare la ureche în comparație cu asta. 
Acum era aşa de aiurea! Cu toate că nu prea avea de ce să se 

plângă. Urmărise sezoanele precedente ale emisiunii, deci era 
conștientă că aveau să locuiască și să muncească în acea cloacă 
în care nimeriseră. Dar chiar la casa de marcat, într-un 
nenorocit de supermarket ICA! La asta chiar nu se așteptase. 
Singura ei consolare o reprezenta faptul că Barbie ajunsese, la 
rându-i, acolo. Era la casa din spatele Jonnei, cu sânii siliconaţi 
înghesuiți într-un șorț roșu. Și toată dimineața, Jonna fusese 
nevoită să-i asculte pălăvrăgeala stupidă cu toţi clienții, 
începând cu tineri imaturi, cu voci piţigăiate, și terminând cu 
bătrâni dezgustători, care încercau să se dea la Barbie. Nu 
realizau că n-aveau ce vorbi cu o fată ca Barbie? Nu trebuia 
decât să-i cumpere câteva pahare de băutură, după care, cu 
toată viteza, înainte! Idioții! 

— Vai, ce distractiv o să fie să te vedem la TV. Și să ne vedem 
și orășelul, bineînţeles. Nu mi-aș fi imaginat vreodată că vom 
ajunge mari vedete aici, în Tanumshede. 

Bătrâna cea toantă se fălea în faţa casei de marcat, oferind 
din când în când un zâmbet de încântare camerei prinse de 
tavan. Era atât de neghioabă încât nici măcar nu-și dăduse 
seama că prin asta avea să-și garanteze excluderea din orice 
segment din emisiune. Privitul direct în camera de filmat era 
complet interzis. 

— Face trei sute cincizeci de coroane și cincizeci de ore, zise 
Jonna plictisită, holbându-se la duduie. 

— În regulă, plătesc cu cardul, zise femeia obsedată de 
televiziune, trecându-și cardul de credit VISA prin aparat. lar 
acum trebuie să introduc codul, ciripi ea. 

Jonna oftă. Se întrebă dacă ar fi putut chiuli în ziua aceea. De 
regulă, producătorii iubeau certurile cu directorii de casting, însă 
poate că era un pic cam devreme pentru asta. Probabil că avea 
să fie nevoită să strângă din dinţi în prima săptămână. După 
aceea, putea să se tot ţină de năzbâtii. 

Se întrebă dacă mama și tata aveau să stea luni pe canapea 
și să se uite la televizor. Probabil că nu. Ei nu aveau niciodată 
timp pentru asemenea distracţii triviale, precum uitatul la 
televizor. Erau doctori, așa că timpul lor era mult mai preţios 
decât al tuturor celorlalți oameni. Ceasurile pe care le-ar fi 
petrecut uitându-se la emisiunea Robinson sau stând cu ea, la 
drept vorbind, ar fi putut fi folosite pentru o operaţie de bypass 
sau un transplant de ficat. Jonna era doar egoistă fiindcă nu 

înţelegea asta. Tata o luase chiar la spital cu el, pentru a putea 
vedea operaţia pe cord deschis în cazul unui copil de zece ani. 
Voia ca ea să priceapă motivul pentru care slujbele lor erau atât 
de importante, motivul pentru care ei nu puteau petrece atât de 
mult timp cu ea precum și-ar fi dorit. El și mama aveau un har, 
acela de a putea ajuta alți oameni, și era obligaţia lor să îl 
folosească așa cum se cuvenea. 

Ce mai baliverne! De ce mai făcuseră copii dacă nu aveau 
timp pentru ei? De ce nu ziseseră „la naiba cu copiii”, pentru a- 
și putea petrece douăzeci și patru de ore pe zi cu mâinile până 
la cot în toracele cuiva? 

În ziua de după vizita la spital, ea începuse să se taie singură. 
Fusese atât de grozav. Din clipa în care cuțitul îi făcuse prima 
crestătură în piele, simţise cum anxietatea îi dispare. De parcă 
s-ar fi prelins prin rana de pe braţ. Dispărând odată cu sângele 
care se scurgea încetișor, stacojiu și fierbinte. lubea să-și vadă 
propriul sânge. lubea să simtă atingerea cuţitului, a lamei sau a 
altor obiecte blestemate, aflate la-ndemână, care aveau să-i 
reteze neliniștea adânc ancorată în piept. 

Descoperi, de asemenea, că singurele momente în care 
observau prezenţa ei erau acelea. Sângele îi făcea să-și îndrepte 
atenţia asupra ei și să o vadă cu adevărat. Insă șocul se 
dovedea din ce în ce mai puţin intens, de fiecare dată. Cu 
fiecare rană, cu fiecare cicatrice, efectul asupra anxietăţii se 
diminua. Și, în loc să o privească îngrijoraţi, așa cum făcuseră la 
început, părinţii ei se uitau acum la ea plini de resemnare. 
Scăpaseră frâiele, așa că se hotărâseră să-i ajute, în schimb, pe 
cei ce puteau fi salvaţi. Oameni cu inimi deteriorate sau organe 
interne care încetaseră să mai funcţioneze și trebuiau înlocuite. 
Fiica lor nu prezenta nimic de genul ăsta. La ea, singurul lucru 
care se defectase era sufletul, iar părinţii săi nu îl puteau repara 
cu ajutorul unui bisturiu. Așa că strădania lor încetase. 

Singura iubire disponibilă rămăsese cea din partea camerelor 
de filmat și a oamenilor care stăteau noapte de noapte în faţa 
televizoarelor și o urmăreau. Pe adevărata Jonna. 

În spatele ei, auzi un bărbat întrebând-o pe Barbie dacă îi 
poate atinge implanturile cu silicon. Telespectatorii aveau să 
iubească momentul acela. Jonna ridică intenţionat brațele, 
pentru ca urmele de pe ele să fie vizibile. Era singurul mod prin 
care îi putea face concurenţă. 

— Martin, pot intra o clipă? Trebuie să stăm de vorbă. 

— Sigur, intră, tocmai terminam niște rapoarte. 

Îi făcu lui Patrik semn cu mâna să intre. 

— Ce s-a întâmplat? Pari îngrijorat. 

— Ei bine, nu prea știu ce să cred în legătură cu o chestie. Am 
primit în dimineaţa asta raportul autopsiei în cazul lui Marit 
Kaspersen și mă văd nevoit să recunosc, ceva pare extrem de 
ciudat. 

— Ce anume? 

Martin se aplecă spre el, plin de interes. Își aminti că Patrik tot 
bombănise despre asta, în ziua când se produsese accidentul, 
însă după aceea, povestea îi zburase din minte. Și nici Patrik nu 
mai pomenise nimic până în momentul de față. 

— Ei bine, Pedersen a așternut pe hârtie tot ce a descoperit. 
Am și vorbit cu el la telefon, însă există o chestiune pe care pur 
și simplu nu o putem explica. 

— Spune-mi. 

Curiozitatea lui Martin sporea cu fiecare secundă. 

— Înainte de toate, Marit nu a murit în accidentul de mașină. 
Era deja moartă la producerea lui. 

— Deja moartă? Cum? Ce-a fost, atac de cord sau ceva de 
genul ăsta? 

— Nu, nu chiar. 

Patrik se scărpină în cap în vreme ce studie raportul. 

— A murit intoxicată cu alcool. Avea o alcoolemie de 6.1. 

— Glumești. 6.1 e de-ajuns să omoare un cal! 

— Exact. Conform lui Pedersen, trebuie că a băut o sticlă 
întreagă de votcă. Într-un timp foarte scurt. 

— lar cei care o cunoșteau ne-au spus că nu bea niciodată. 

— Așa e. lar organismul său nu prezenta semne ale abuzului 
de alcool, ceea ce probabil înseamnă că nu avea pic de 
toleranță. După spusele lui Pedersen, trebuie că a reacţionat 
extrem de rapid. 

— Așadar, s-a îmbătat din cine știe ce motiv. E tragic, 
bineînţeles, dar uite că asemenea lucruri se întâmplă din când în 
când, zise Martin, nedumerit de evidenta îngrijorare a lui Patrik. 

— Da, așa s-ar părea. Însă Pedersen a mai găsit ceva care să 
complice și mai mult situaţia. 

Patrik își încrucișă picioarele și răsfoi raportul, pentru a găsi 
paragraful. 

— lată. Voi încerca să traduc în termeni mai accesibili. Tot 
ceea ce scrie Pedersen e atât de criptic. Se pare că femeia avea 
o vânătaie neobișnuită în jurul gurii. Prezintă, de asemenea, 
traumatisme în interiorul gurii și al gâtului. 

— Deci, unde baţi cu toate astea? 

— Nu știu, oftă Patrik. Pedersen nu a avut destule indicii 
pentru a putea trage concluzii definitive. Nu poate spune cu 
siguranță că femeia n-a dat peste cap o sticlă întreagă de 
băutură, în mașină, după care să fi murit intoxicată cu alcool, iar 
vehiculul să fi luat o cotitură greșită, pe șosea. 

— Dar trebuie să fi fost beată criță înaintea producerii 
accidentului. Ni s-a semnalat vreun șofer care să fi condus 
nebunește pe timp de noapte, duminica trecută? 

— Nu, nu găsesc nimic. Fapt care amplifică misterul. Pe de 
altă parte, nu prea e trafic la ora aia din noapte, așa că poate 
ceilalți șoferi au fost pur și simplu norocoși să nu-i fi stat în cale, 
zise Patrik, gânditor. Însă Pedersen nu a putut găsi nicio 
explicaţie pentru leziunea din jurul gurii, așadar cred că avem 
suficiente motive pentru a arunca mai îndeaproape o privire 
asupra întregii chestiuni. Ar putea fi un caz simplu de șofat în 
stare de ebrietate, sau poate că nu. Ce părere ai? 

Martin șovăi pentru o clipă. 

— Ai zis de la bun început că ai dubii legate de cazul ăsta. 
Crezi că Mellberg ne va susţine? 

Patrik îi aruncă o privire, iar Martin râse. 

— Totul depinde de modul în care voi prezenta lucrurile, nu 
crezi? spuse Patrik. 

— Bine zis. Totul depinde de prezentare. 

Patrik râse și el și se ridică. Apoi redeveni serios. 

— Crezi că fac din ţânţar armăsar? Practic, Pedersen n-a găsit 
nimic concret care să indice faptul că nu a fost un accident. 
Dar... în același timp, există ceva care nu-mi dă pace, spuse el, 
fluturând raportul autopsiei, primit prin fax. Nici picat cu ceară 
n-aș putea să... 

Patrik își trecu din nou mâna prin păr. 

— Hai să-i dăm de cap, zise Martin. Vom începe să punem 
întrebări și să adunăm detalii, pentru a vedea încotro duc toate. 

Poate că te va ajuta să-ţi amintești sau să-ţi dai seama ce 
anume te sâcâie. 

— Bine, în regulă. Însă mai întâi voi sta de vorbă cu Mellberg. 
Ce-ar fi să mergem mai târziu să discutăm iar un pic cu 
partenera lui Marit? 

— Mie-mi convine, zise Martin, întorcându-se la rapoartele pe 
care le întocmea. Vino după mine când ești gata. 

— În regulă. 

Patrik deja se îndrepta spre ieșire, când Martin îl opri. 

— Stai o clipă, spuse el, ezitând. Am tot vrut să te întreb cum 
stau lucrurile acasă. Cumnata și toate cele? 

Patrik zâmbi, din cadrul ușii. 

— Suntem un pic mai optimiști. Se pare că Anna începe să 
iasă din hăul în care căzuse. Mulțumită lui Dan. 

— Dan? întrebă surprins Martin. Dan al Ericăi? 

— Poftim? Ce vrei să spui cu „Dan al Ericăi”? Acum e Dan al 
nostru. 

— Bine, bine, zise Martin, râzând. Dan al vostru. Însă ce-are el 
de-a face cu toată povestea? 

— Ei bine, luni i-a venit Ericăi ideea strălucită de a-l ruga să 
treacă pe la noi și să stea de vorbă cu Anna. Și a funcţionat. Au 
început să meargă la plimbare împreună, doar ca să discute, iar 
asta pare exact ceea ce-i trebuie acum Annei. S-a transformat 
într-o femeie complet diferită, în doar câteva zile. Copiii sunt 
foarte bucuroși. 

— E fantastic, spuse Martin, cu sinceritate. 

— Maa, că bine zici, replică Patrik, lovind ușor cadrul ușii. 
Ascultă, eu mă duc acum să vorbesc cu Mellberg, să termin cu 
asta. Putem sta de vorbă mai târziu. 

— În regulă, zise Martin, întorcându-se la hârtiile sale; un alt 
aspect al profesiei lui de care s-ar fi putut lipsi. 

e 

Zilele treceau ca într-o imagine cu încetinitorul. Avea senzaţia 
că ziua de vineri și întâlnirea sa la cină n-aveau să mai vină 
niciodată. Era straniu că gândea astfel, la vârsta lui. Și chiar 
dacă nu era o întâlnire propriu-zisă, tot invitaţie la cină se 
chema. Când o sunase pe Rose-Marie, Mellberg nu avusese 
niciun plan în minte, așa că se surprinsese și pe sine atunci când 
sugerase cina la restaurantul Pensiunii Tanumshede. Portofelul 
său avea să fie cu atât mai surprins. Pur și simplu nu putea 

înţelege ce se petrecea cu el. Mai demult, gândul de a lua masa 
la un restaurant atât de scump precum acela nici măcar nu i-ar 
fi trecut prin minte. Faptul că acum Mellberg era pregătit să 
plătească pentru două persoane... ei bine, nu, asta pur și simplu 
nu îl caracteriza deloc. Totuși, aspectul ăsta nu îl deranja. De 
fapt, aștepta cu nerăbdare să admire chipul lui Rose-Marie la 
lumina lumânărilor, în vreme ce dinaintea lor aveau să fie 
așezate feluri delicioase de mâncare. 

Mellberg scutură uimit din cap, iar cuibul de păr îi alunecă 
peste o ureche. Ce-l apucase? Să fi fost oare bolnav? și strânse 
părul înapoi în creștetul capului și își atinse fruntea, însă nu, 
aceasta era rece; și nu părea să aibă febră. Totuși, ceva se 
petrecea. Poate un pic de zahăr avea să-i fie de ajutor. 

Mâna deja i se întinsese către una din prăjiturelele cu nucă de 
cocos aflate în sertarul cel mai de jos al biroului, când se auzi o 
bătaie în ușă. 

— Da? zise el, iritat. 

Patrik intră în birou. 

— Scuze, deranjez cumva? 

— Nicidecum, oftă Mellberg, aruncând o ultimă privire spre 
sertar. Intră. 

Mellberg avea sentimente amestecate în legătură cu acest 
detectiv care, din punctul lui de vedere, era mult prea tânăr, 
abia bătând spre vârsta de patruzeci de ani. Intr-adevăr, se 
comportase bine în timpul ultimelor anchete în cazuri de crimă 
și niciodată nu dovedise lipsă de respect față de șeful său, însă 
Mellberg nu putea scăpa de sentimentul că Hedström i se 
considera superior. 

— Am primit raportul de la accidentul de luni. 

— Da? zise Mellberg, pe un ton plictisit. 

Accidentele rutiere făceau parte din rutina lor. 

— Ei bine, se pare că există câteva lucruri ce trebuie 
clarificate. 

— Clarificate? 

Mellberg deveni brusc interesat. 

— Da, zise Patrik, aruncând din nou o privire asupra hârtiilor 
pe care le ţinea în mână. Victima prezintă niște traumatisme pe 
care nu le putem lega de accidentul propriu-zis. In plus, Marit 
murise de fapt înainte de coliziune. Intoxicată cu alcool. Avea o 
alcoolemie de 6.1. 

— 6.1? Glumești? 

— Nu, mă tem că nu. 

— lar leziunile? spuse Mellberg, aplecându-se în faţă. 

Patrik făcu o scurtă pauză. 

— Prezintă urme de traumatisme în interiorul și în jurul gurii. 

— În jurul gurii? zise Mellberg cu scepticism. 

— Știu că nu e foarte relevant, însă adăugând la asta faptul că 
toată lumea a zis că Marit nu obișnuia să bea, dar și faptul că 
avea o alcoolemie anormal de ridicată, lucrurile par dubioase. 

— Dubioase? Îmi ceri să deschid o anchetă fiindcă îţi pare ţie 
ceva dubios? 

Mellberg ridică dintr-o sprânceană. Lucrurile erau mult prea 
vagi pentru gustul lui. Pe de altă parte, bănuielile lui Patrik se 
dovediseră întemeiate și altă dată, așa că nu-și permitea să nu 
le dea atenţie. Chibzui timp de un minut întreg, în vreme ce 
Patrik îl privi încordat. 

— În regulă, zise el într-un final. Dedicaţi câteva ore 
problemei. Dacă voi doi - îmi imaginez că-l vei lua cu tine pe 
Molin - găsiţi ceva care să indice treburi suspecte, atunci săpaţi 
în continuare. Însă dacă nu aflaţi nimic, atunci nu vreau să mai 
pierdeţi timp cu asta. Ai priceput? 

— Da, domnule, zise Patrik, vădit ușurat. 

— În regulă, atunci la treabă, spuse Mellberg, fluturând din 
mâna dreaptă. 

Stânga era deja în drum spre sertarul cel mai de jos al biroului 
său. 


Sofie păși cu grijă înăuntru. 

— Bună? Kerstin, ești acasă? 

Apartamentul era cufundat în tăcere. Verificase, Kerstin nu 
era la serviciu, la Extra Film; telefonase să spună că e bolnavă. 
Cum era de așteptat, având în vedere circumstanțele, Sofie 
fusese învoită de la școală. Însă unde ar fi putut fi Kerstin? Sofie 
merse prin apartament. Deodată, lacrimile o copleșiră. Işi scăpă 
rucsacul pe podea și se așeză în mijlocul covorului din 
sufragerie, închise ochii pentru a bloca toate senzațiile ce-o 
inundau. Peste tot existau lucruri care îi aminteau de Marit. 
Perdelele pe care le cususe ea, tabloul pe care-l cumpăraseră 
atunci când se mutase acolo, pernele pe care Sofie nu le umfla 
niciodată la loc după ce stătea întinsă pe ele, lucru de care Marit 

se plânsese întotdeauna. Toate acele lucruri triviale, banale, 
triste, care acum răsunau a pustiu. Sofie se enervase mereu pe 
mama ei și urlase la ea fiindcă Marit avea pretenţii și stabilea 
reguli. Însă, în secret, ea fusese mulțumită. Eternele certuri și 
încăierări de-acasă o făcuseră pe Sofie să-și dorească stabilitate 
și reguli precise. Și, în ciuda revoltei sale adolescentine, ea se 
simţise întotdeauna în siguranţă, la gândul că mama era mereu 
acolo. Mama. Marit. Acum nu mai rămăsese decât tata. 

O mână pe umăr o făcu să tresară. Işi întoarse capul și privi în 
sus. 

— Kerstin. Erai acasă? 

— Da, trăgeam un pui de somn, zise Kerstin, așezându-se pe 
vine lângă Sofie. Cum ești? 

— Of, Kerstin. 

Numai atât putu să zică Sofie, după care își afundă fața în 
umărul ei. Kerstin o îmbrăţișă cu stângăcie. Nu erau obișnuite cu 
prea mult contact fizic; Sofie trecuse de etapa îmbrățișărilor 
atunci când Marit se mutase cu Kerstin. Insă de data aceasta, 
stânjeneala dispăru de-ndată. Sofie inhală cu nesat mirosul 
puloverului pe care îl purta femeia - unul dintre preferatele 
mamei sale. Parfumul ei persista în lâna din care era făcut. 
Mirosul cunoscut o făcu să plângă și mai tare, și simţi cum îi 
curge nasul pe umărul lui Kerstin. Se retrase. 

— Imi pare rău, te murdăresc. 

— Nu contează, spuse Kerstin, ștergându-i lacrimile cu 
degetele. Plângi cât vrei. E... e puloverul mamei tale. 

— Știu, zise Sofie, râzând. Și m-ar fi ucis dac-ar fi văzut că l- 
am umplut de rimel. 

— „Lâna de miel nu poate fi spălată la o temperatură mai 
mare de treizeci de grade”, vociferară amândouă în același 
timp, ceea ce le făcu să pufnească în râs. 

— Hai să stăm la masa din bucătărie, zise Kerstin, ajutând-o 
pe Sofie să se ridice. 

Abia în momentul acela, fata observă chipul lui Kerstin - 
părea supt și era cu câteva nuanțe mai palid decât în mod 
obișnuit. 

— Dar tu cum te simţi? întrebă Sofie, îngrijorată. 

Kerstin fusese dintotdeauna așa de... stăpână pe situaţie. 
Sofie se sperie când văzu cum îi tremură mâinile atunci când luă 
ceainicul și îl puse pe aragaz. 

— În regulă, presupun, zise Kerstin, fără să-și poată opri 
lacrimile care îi năpădiră ochii. 

Plânsese atât de mult în ultimele zile, încât era uimită că mai 
avea încă lacrimi. Apoi luă o decizie. 

— Vezi tu, Sofie, mama ta și cu mine... Trebuie să îţi spun 
ceva... 

Se opri, nesigură de felul în care să continue. Nesigură dacă 
ar fi trebuit să continue în vreun fel. Dar, spre uluirea sa, văzu 
cum Sofie începe să râdă. 

— Haide, Kerstin, sper că n-ai de gând să-mi spui despre 
relaţia ta cu mama, de parcă ar fi mare noutate. 

— Ce anume legat de relaţia dintre noi? întrebă Kerstin, cu 
sufletul la gură. 

— Că formaţi un cuplu și treburi de genul ăsta. Pe cine 
credeați că păcăliți? 

Râse din nou. 

— Mama își muta lucrurile când aici, când dincolo, în funcţie 
de zilele pe care le petreceam eu aici, și vă ţineați pe furiș de 
mână, când credeaţi că nu mă uit. Dumnezeule, ce ridicol! 
Vreau să spun, toată lumea e homo sau bi în zilele astea. E așa 
la modă. 

Kerstin o privi complet năucită. 

— Dar de ce n-ai zis nimic? Dacă tot știai. 

— Pentru că era așa grozav. Doar să vă urmăresc jucându-vă 
rolurile. Mă amuzam fantastic. 

— Ca să vezi..., zise Kerstin, râzând cu poftă. 

După ultimele zile pline de amărăciune și lacrimi, era așa o 
alinare să poată râde atât de tare încât să răsune bucătăria. 

— Marit te-ar fi strâns de gât dacă ar fi aflat că știai 
dintotdeauna, dar n-ai zis nimic. 

— Probabil că ai dreptate, aprobă Sofie, începând și ea să 
râdă. Să vă fi văzut. Cum vă strecuraţi în bucătărie ca să vă 
sărutați, cum puneaţi totul la loc de-ndată ce eu plecam la tata. 
Nu v-aţi dat seama ce farsă era? 

— Știu ce zici. Însă așa voia Marit. 

Kerstin deveni serioasă. Ceainicul începu să fluiere, iar ea îl 
folosi, recunoscătoare, drept scuză pentru a se ridica și a se 
întoarce cu spatele la Sofie. Luă două cești, puse frunze de ceai 
în două strecurători speciale și turnă apa fierbinte. 

— „Apa trebuie lăsată să se răcească puţin mai întâi”, zise 
Sofie, iar Kerstin se văzu nevoită să râdă iar. 

— Și eu mă gândeam exact la același lucru. Ne-a educat bine 
mama ta. 

Sofie îi zâmbi. 

— Da, asta cu siguranţă așa e. Deși probabil că pe mine și-ar 
fi dorit să mă fi educat un pic mai bine. 

Zâmbetul îi era trist, stând dovadă pentru toate promisiunile 
pe care acum nu mai avea cum să le îndeplinească, pentru 
toate așteptările la nivelul cărora nu mai avea șansa de a se 
ridica. 

— Ştii, Marit era foarte mândră de tine. 

Kerstin se așeză la loc și îi întinse Sofiei o ceașcă de ceai. 

— S-o fi auzit cum se fălea cu tine. Până și atunci când vă 
certaţi rău, spunea: „Chiar are nerv puștoaica”. 

— A zis ea asta? Vorbești serios? Era mândră de mine? Dar 
eram atât de îndărătnică. _ 

— Ei, Marit spunea că tu doar făceai ceea ce trebuia. Incercai 
să devii independentă. Și... având în vedere tot ce s-a întâmplat 
între ea și Ola, zise Kerstin ezitând, s-a gândit că era extrem de 
important ca tu să fii pe picioarele tale. 

Kerstin luă o gură de ceai, dar își arse limba. Trebuia să se 
răcească puţin, mai întâi. 

— Ştii, își făcea griji în legătură cu asta. Considera că divorțul 
și toate mizeriile de după aceea te-au... rănit cumva. In primul 
rând, era îngrijorată că nu aveai să înţelegi motivul pentru care 
fusese nevoită să pună capăt mariajului. Făcuse asta atât pentru 
binele tău, cât și pentru alei. 

— Da, la început n-am înțeles, dar acum, că sunt mai mare, 
pricep. 

— Vrei să zici, de când ai împlinit cincisprezece ani, o tachină 
Kerstin. La vârsta de cincisprezece ani primești manualul cu 
toate răspunsurile, toate informaţiile despre viaţă, moarte și 
eternitate, nu? Mi l-ai putea împrumuta din când în când? 

— Ei, hai! râse Sofie. Nu voiam să sune așa. Ce vreau să spun 
e că am început să-i privesc pe mama și pe tata mai degrabă ca 
pe niște oameni, și nu ca pe niște părinţi. Și probabil că nu mai 
sunt fetița neajutorată a tatii, adăugă ea cu tristeţe. 

Pentru o clipă, Kerstin se gândi dacă să-i spună Sofiei și restul 
poveștii, toate lucrurile de care încercaseră să o scutească. Dar 
momentul veni și trecu, iar ea îl lăsă așa. 

În schimb, își băură ceaiul și vorbiră despre Marit. Râseră și 
plânseră. Însă cel mai mult vorbiră despre femeia pe care 
amândouă o iubiseră, fiecare în felul ei. 

e 

— Bună, fetelor, cu ce vă servesc astăzi? O baghetă Uffe, 
poate? 

Chicotelile încântate ale fetelor ce se înghesuiseră în brutărie 
demonstrară că replica lui avusese efectul scontat. Acest lucru îl 
încurajă pe Uffe să meargă până la capăt, așa că luă o baghetă 
și încercă să le prezinte ce avea de oferit, fluturându-și-o prin 
față, la nivelul șoldurilor. Chicotelile se transformară în ţipete 
frenetice de bucurie, ceea ce-l făcu pe Uffe să înceapă să-și 
împingă bazinul în direcţia lor. 

Mehmet oftă. Uffe era al naibii de obositor. Avusese parte de 
un tratament aspru atunci când fusese trimis să lucreze la 
brutărie alături de Uffe. Altminteri nu era nimic în neregulă cu 
slujba respectivă. Îi plăcea să gătească și aștepta cu nerăbdare 
să înveţe mai multe despre meseria de brutar, însă pur și simplu 
nu își putea imagina cum avea să reziste cinci săptămâni în 
compania lui Uffe. 

— Auzi, Mehmet, de ce nu le arăţi și tu bagheta? Cred că 
fetele ar vrea să vadă o adevărată baghetă tuciurie. 

— Hai, du-te naibii, zise Mehmet și începu să așeze prăjituri 
Battenberg lângă o tavă cu pricomigdale. 

— Te credeam mare donjuan. Și sunt sigur că fetele n-au mai 
întâlnit prin zona asta un tuciuriu. Nu-i așa, fetelor? Aţi mai 
văzut un tuciuriu până acum? 

Uffe întinse teatral brațele spre Mehmet, de parcă l-ar fi 
prezentat pe scenă. 

Mehmet începea să se enerveze teribil. Simţi, mai degrabă 
decât văzu, cum camerele prinse pe tavan se concentrară 
asupra lui, gata să-i captureze fiecare reacţie. Orice nuanţă 
avea să fie purtată ca vântul și ca gândul prin cabluri, direct în 
sufrageriile oamenilor. Lipsa de reacție însemna lipsa de 
spectatori. Dat fiind că ajunsese în finala emisiunii Farmen’, el 


? Ferma, reality-show suedez, în cadrul căruia doisprezece participanţi sunt puși să 
locuiască împreună la o fermă, unde trebuie să lucreze ca niște fermieri obișnuiți, 

cunoștea prea bine jocul. Atunci, de ce fusese de acord să ia 
parte la asta? Timp de cinci săptămâni, avea să poată locui într- 
un fel de mediu ocrotit. Fără responsabilităţi, fără să i se ceară 
să facă nimic altceva în afară de a fi el însuși și de a reacționa. 
Fără să slugărească la vreo slujbă nenorocită, plictisit de 
moarte, doar ca să-și poată plăti chiria unui apartament jalnic. 
Fără obligaţii cotidiene care să-i răpească viaţa, zi după zi. Fără 
decepţia că nu se ridicase la nivelul așteptărilor. Dezamăgirea 
pe care o vedea mereu în ochii părinţilor lui era principalul lucru 
de care fugea. Părinţii săi își puseseră atâtea speranţe în el. 
Educaţie, educaţie, educaţie. Acela fusese sloganul pe care-l 
auzise de-a lungul întregii sale copilării. „Mehmet, trebuie să 
capeţi o educație. Trebuie să profiți de oportunitățile din țara 
asta extraordinară. In Suedia, oricine poate face o facultate. 
Trebuie să studiezi”. lar Mehmet încercase, însă pur și simplu nu 
era făcut pentru asta. Literele și cifrele nu se legau de el. 
Familia dorea ca el să devină doctor. Sau inginer. Sau, în cel mai 
rău caz, să capete o diplomă în managementul afacerilor. 
Părinţii lui fuseseră foarte hotărâți în privinţa asta. Toate cele 
patru surori mai mari urmaseră acele trei profesii. Două 
absolviseră Medicina, una era inginer, iar alta se ocupa de 
afaceri. Insă el era cel mai tânăr dintre copii și ajunsese cumva 
oaia neagră a familiei. În plus, nici Farmen, nici Fucking Tanum 
nu îl făcuseră mai bun în ochii familiei sale. Cu toate că el nu și- 
a imaginat ce urma să se întâmple. Beţiile televizate nici măcar 
nu puteau fi menționate drept alternativă la meseria de doctor. 

— Arată-ne bagheta tuciurie, arată-ne bagheta tuciurie, îl 
sâcâi în continuare Uffe, încercând să atragă și participarea 
publicului de adolescente hlizite. _ 

Mehmet își simţi pieptul clocotind de furie. Intrerupse ceea ce 
făcea și merse către Uffe. 

— i-am zis să te potolești, Uffe. 

Simon ieși de prin cotloanele lăuntrice ale brutăriei, purtând 
pe braţe o tavă mare cu chifle proaspăt coapte. Uffe îi aruncă o 
privire mânioasă și cântări dacă să-i dea sau nu ascultare. 
Simon îi întinse tava. 

— Poftim, mai bine dă-le fetelor niște chifle proaspete. 

Uffe ezită, dar într-un final luă tava. Un spasm în colţul gurii 
trădă faptul că mâinile sale nu erau la fel de obișnuite cu 

manevratul tăvilor fierbinţi, așa cum erau ale lui Simon, însă 
Uffe nu avu de ales. Strânse din dinţi și le întinse fetelor tava. 

— Ei bine, l-aţi auzit pe om. Uffe vă oferă chifle gratis. Poate 
că i-aţi putea mulțumi cu un pupic? 

Simon își dădu ochii peste cap, în direcţia lui Mehmet, care-i 
zâmbi, recunoscător. Îi plăcea de Simon. Era patronul brutăriei și 
se înțeleseseră încă de la bun început, din prima zi. Avea ceva 
special. O legătură care făcea posibil ca ei doi să se înțeleagă 
din priviri. De fapt, era chiar uimitor. 

Mehmet privi cum Simon se retrase la chiflele sale. 

e 

Verdeatțta ivită pe creanga de lângă fereastră îi trezi lui Gösta 
o dorință dureroasă. Fiecare boboc aducea cu sine promisiunea 
celor optsprezece gropițe și a Mandrei Bertha. În curând, nimic 
nu avea să mai poată sta între bărbat și crosele lui de golf. 

— Ai reuşit să treci de gaura a cincea? 

Dinspre ușă se auzi o voce feminină, iar Gösta închise iute și 
cu stânjeneală jocul de pe computer. La naiba, de obicei auzea 
când se apropia cineva. Stătea mereu cu urechile ciulite atunci 
când se juca, lucru care, din nefericire, îi dăuna capacităţii de 
concentrare. 

— Eu... doar luam o pauză, se bâlbâi el, jenat. 

Colegii săi nu se mai prea bazau pe el - știa asta, însă pe 
Hanna o plăcea și spera să-i câștige încrederea, chiar și pentru o 
scurtă perioadă de timp. 

— Ei, nu-ţi face griji, râse Hanna, așezându-se lângă el. lubesc 
jocul acela de golf. La fel și soțul meu, Lars, iar uneori trebuie să 
ne batem ca să hotărâm care din noi să stea la computer. Însă 
gaura a cincea e afurisită rău - ai reușit să treci de ea? Dacă nu, 
îți pot arăta un truc. Mi-au trebuit ore întregi până să-mi dau 
seama. 

Fără să aștepte un răspuns, își mută scaunul mai aproape de 
al lui. 

Lui Gosta abia dacă-i venea să-și creadă urechilor. 

— De săptămâna trecută mă tot chinui la gaura a cincea. 
Indiferent cum procedez, traiectoria mingii e greșită, fie la 
stânga liniei de joc, fie la dreapta. Nu înţeleg unde anume dau 
greș. 

— Uite, îţi arăt eu, zise Hanna, luându-i mouse-ul. 

Cu o mână sigură, dădu click pentru a ajunge unde trebuie, 
făcu niște manevre pe computer, iar mingea zbură înainte, 
aterizând în poziția perfectă pentru ca Gösta să-i aplice 
următoarea lovitură. 

— Extraordinar, deci așa se procedează! Mulţumesc! 

Gosta era profund impresionat. 

— Mda, nu-i simplu jocul ăsta, râse Hanna, împingând scaunul 
înapoi, la o oarecare distanță faţă de colegul său. 

— Tu și cu soțul tău jucaţi și golf pe teren? întrebă Gösta cu 
un entuziasm nou. Poate că ar trebui să jucăm o rundă 
împreună. 

— Nu, mă tem că nu, zise Hanna, cu părere de rău. Dar ne-am 
gândit să ne apucăm. Doar că nu găsim niciodată destul timp 
pentru asta. 

Gösta o plăcea din ce în ce mai mult. La fel ca Mellberg, 
fusese sceptic atunci când auzise că noul coleg avea să fie de 
sex feminin. Combinația de sâni și uniformă de poliție avea ceva 
oarecum straniu, puţin spus. Însă Hanna Kruse îi demontase 
toate prejudecățile. Părea a fi o femeie cu picioarele pe pământ, 
iar Gösta spera ca Mellberg să-și dea seama de asta și să nu-i 
facă viața grea. 

— Cu ce se ocupă soțul tău? întrebă Gösta. A reușit să-și 
găsească o slujbă prin zonă? 

— Da și nu, răspunse Hanna, pescuind câteva scame invizibile 
de pe cămașa de la uniformă. A fost destul de norocos încât să 
capete o slujbă temporară, așa că va trebui să vedem cum vor 
decurge lucrurile. 

Gösta ridică întrebător din sprâncene. Hanna râse. 

— E psiholog. Și da, ai ghicit. Va lucra cu participanţii la 
emisiune, pe parcursul filmărilor. Pentru Fucking Tanum, firește. 

Gosta scutură din cap. 

— Probabil că unii dintre noi sunt prea în vârstă pentru a găsi 
vreun farmec în toată povestea - să sari în pat unii cu alţii, să 
umbli pe șapte cărări și să te faci de râs în faţa întregii ţări. Și de 
bunăvoie, pe deasupra! Nu, eu nu văd niciun sens în asta. Pe 
vremea mea, ne uitam la emisiuni de calitate precum Hylands 
hörna” sau la piesele de teatru TV ale lui Nils Poppe. 


10 Coltul lui Hyland, denumire provenită de la numele cunoscutului prezentator TV 
suedez, Lennart Hyland. 

— Nils și mai cum? întrebă Hanna, ceea ce-l făcu pe Gösta să 
se dezumfle. 

Bărbatul oftă. 

— Nils Poppe. A montat niște piese de teatru care... 

Se opri atunci când văzu că Hanna râdea. 

— Gösta, știu cine e Nils Poppe. Și Lennart Hyland, la fel. Nu 
trebuie să pari așa de abătut. 

— Îţi mulţumesc, zise Gösta. Pentru o clipă, m-am simţit de o 
sută de ani. O epavă în toată regula. 

— Gösta, ești cât se poate de departe de asta, râse Hanna, 
ridicându-se. Joacă-te în continuare, acum că ţi-am arătat cum 
să treci de gaura a cincea. Meriţi să o iei mai ușor o vreme. 

Gösta îi oferi un zâmbet cald și plin de recunoștință. Ce 
femeie! 

După aceea, se întoarse la jocul lui, încercând să subjuge cea 
de-a șasea gaură. Un Par 3". Floare la ureche. 

e 

— Erica, ai vorbit la hotel în legătură cu meniul? Când vom 
avea degustarea? 

Anna își ţinea nepoata pe genunchi, iar fetita sărea în sus și-n 
jos. Îi aruncă o privire stăruitoare Ericăi. 

— La naiba, am uitat. 

Erica se plesni peste frunte. 

— Dar rochia de mireasă? Ai de gând să te măriți în 
costumaţia de jogging sau ce? lar Patrik ar putea să poarte la 
nuntă costumul de la absolvire. Dacă da, probabil că va fi nevoit 
să adauge material pe laturi și elastic între nasturii de la haină, 
râse cu poftă Anna. 

— Ha, ha, foarte amuzant, zise Erica, însă nu putu să nu se 
bucure văzându-și sora atât de veselă. 

Anna parcă renăscuse. Vorbea, râdea, avea poftă de 
mâncare, ba chiar își tachina sora mai mare. 

— Când voi găsi timp să mă ocup de toate? 

— Alo, întâmplarea face să ai babysitterul numărul unu din 
Fjällbacka! Emma și Adrian sunt la grădiniţă toată ziua, așa că 
nu mi-e greu să stau cu domnișoara asta mică! 


11 în golf, distanţă ce trebuie parcursă de jucător în locul de destinaţie a rundei - în 
cazul unui Par 3, valoarea este de până la 225 m, pentru domni, sau 200 m, pentru 
doamne. 

— Hmm, ai dreptate, zise Erica, simțindu-se încurcată. Doar 
că nu mă gândeam că... 

Nu-și termină propoziţia. 

— Nu-ţi face griji. Înţeleg. Nu ai putut conta pe mine în ultima 
vreme, însă acum m-am întors în forță. Pucul a fost lansat. Mi- 
am făcut apariţia din boxa de penalty. 

— Bag de seamă că o anumită persoană a petrecut mult prea 
mult timp alături de Dan. 

Erica râse cu poftă și înţelese că exact asta și intenţionase 
Anna. Fără îndoială că evenimentele din ultimele luni își 
puseseră amprenta și asupra Ericăi. Fusese foarte agitată și abia 
acum simţea că poate începe să se relaxeze. Singura problemă 
o reprezenta senzația de groază, care devenea tot mai intensă, 
la ideea că mai erau doar șase săptămâni până la nuntă. lar ea 
și Patrik erau foarte în urmă cu pregătirile. 

— In regulă, uite cum vom face, zise Anna cu fermitate, 
așezând-o pe Maia jos, pe podea. Vom întocmi o listă cu toate 
lucrurile care trebuie făcute. Apoi vom împărţi sarcinile între 
mine, tine și Patrik. Poate că ne-ar putea ajuta și Kristina cu 
ceva. 

Anna îi aruncă Ericăi o privire întrebătoare, însă atunci când îi 
văzu expresia îngrozită, se grăbi să adauge: 

— Sau poate că nu. 

— Nu, pentru numele lui Dumnezeu, ţine soacra cât de 
departe posibil. Dacă ar fi după ea, ar trata nunta ca pe propria 
sa petrecere privată. Dac-ai ști toate propunerile pe care deja 
le-a făcut, „cu cele mai bune intenţii”, după cum îi place ei să 
zică. Ştii ce-a spus când a aflat de nuntă? 

— Nu. Ce? întrebă Anna. 

— Nici măcar n-a zis „minunat, felicitări” sau ceva de genul 
ăsta. A recitat ca o morișcă vreo cinci lucruri care îi păreau ei în 
neregulă cu nunta. 

Anna râse. 

— Pare tipic pentru ea. Așadar, ce plângeri a avut? 

Erica se duse să o ia pe Maia, care începuse să se cațăre 
hotărâtă pe scări. Tot nu apucaseră să cumpere un gărduleț 
protector. 

— Ei bine, zise Erica, în primul rând era mult prea devreme; 
avea să fie nevoie de cel puţin un an pentru a planifica totul. 
Apoi nu i-a convenit faptul că voiam o ceremonie restrânsă, 

deoarece asta însemna că mătușa Agda și mătușa Berta și 
mătușa Ruth, sau cum le-o fi chemând, nu ar fi putut participa. 
Și ține cont, te rog, că astea nu sunt mătușile lui Patrik, ci ale 
Kristinei! Probabil că Patrik le-o fi întâlnit o singură dată, pe 
vremea când avea cinci ani. Apoi s-a supărat fiindcă n-am vrut 
să port rochia ei de mireasă. Ce să spun! Am văzut fotografiile 
de la nunta lui Lars și a Kristinei; e o rochie din aia tipică pentru 
anii '60, cu o chestie croșetată care se oprește chiar sub șezut. 
Nici prin gând nu mi-ar trece să o port, la fel cum nici Patrik n-ar 
vrea să apară etalând perciunii stufoși și mustaţa tatălui său, din 
aceeași poză. 

— E complet ţicnită, reuși Anna să spună, între hohote de râs. 

— Și nu numai atât, zise Erica. A pretins ca nepotul ei să fie 
responsabil cu muzica și distracţia. 

— Și? Ce-i în neregulă cu asta? 

Erica făcu o pauză teatrală. 

— Omul cântă la flașnetă! 

— Nu-u-u, cred că glumești. Ah, îmi și imaginez! O nuntă 
mare, cu toate mătușile Kristinei, în cadre de mers, tu într-o 
fustă mini croșetată, Patrik în costumul de la absolvire, cu 
perciuni, toate astea pe acorduri de flașnetă. Dumnezeule, aș da 
orice s-o pot vedea! 

— Tu amuză-te în continuare, zise Erica. Însă după cum stau 
lucrurile momentan, nu va fi nicio nuntă. Nici c-am putea fi mai 
în urmă cu pregătirile! 

— İn regulă, ascultă-mă, zise Anna hotărâtă, așezându-se la 
masa din bucătărie, cu un pix și o hârtie pregătite. Vom face o 
listă, după care ne vom apuca de treabă. lar lui Patrik nici să nu- 
i treacă prin gând că va scăpa fără sarcini. Te căsătorești numai 
tu sau vă căsătoriți amândoi? 

— Mda, probabil că varianta a doua, răspunse Erica, nefiind 
prea sigură că-i va sfărâma iluziile lui Patrik, care se amăgea 
crezând că ea îndeplinea atât rolul de lider al proiectului, cât și 
de soldat de rând, în organizarea nunţii. Patrik părea să-și 
imagineze că, odată cu cererea în căsătorie, toate datoriile lui 
practice luaseră sfârșit; singurul lucru pe care îl mai avea de 
făcut era să apară la biserică, în timp util. 

— Angajarea unei formaţii pentru recepţie, hmm, să vedem... 
sarcina îi va reveni lui Patrik, hotărî Anna fericită. 


VP - 67 


Îi scrise numele cu multă hotărâre, iar Erica savură faptul că 
de data aceea, nu era nevoită să ţină ea frâiele. 

— Rezervat timp pentru degustarea de meniu..., Patrik. 

— Ascultă, n-o să funcţioneze..., începu Erica, însă Anna o 
ignoră. 

— Rochia de mireasă - ei bine, de asta probabil că te vei 
ocupa tu. Trebuie să începi să faci un efort. Ce-ai zice ca noi, 
fetele, să mergem mâine până în Uddevalla, să vedem ce ofertă 
au? 

— Păi..., ezită Erica. 

Să probeze haine era ultimul lucru de care avea chef în 
momentul de faţă. Kilogramele în plus pe care le luase în urma 
sarcinii pur și simplu nu se topeau, ba chiar se mai îngrășase 
puţin de atunci. Stresul din ultimele luni o făcuse să fie neatentă 
la ce anume băga în stomac. Se opri și puse înapoi pe tavă 
chifla pe care se pregătea să o înfulece. Anna își ridică privirea 
de pe listă. 

— Ştii, dacă încetezi să mai mănânci carbohidrați până la 
nuntă, toată greutatea se va topi, pur și simplu. 

— Anna, eu niciodată n-am fost în stare să dau jos 
kilogramele cu ușurință, se îmbufnă Erica. 

Una era să gândească ea singură asta, și alta era să-i fie 
semnalat de către altcineva faptul că trebuia să mai slăbească. 
Însă era nevoie să facă ceva dacă avea de gând să arate bine în 
ziua nunţii. 

— În regulă, voi încerca. Fără chifle, prăjituri, dulciuri, pâine, 
paste din făină albă, nimic de genul ăsta. 

— Dar tot va trebui să începi acum să-ţi cauţi o rochie. Dacă e 
nevoie, o vom modifica înainte de nuntă. 

— Nu cred până nu văd, zise plictisită Erica. Dar hai să 
mergem în Uddevalla mâine-dimineaţă, după ce-i lăsăm pe 
Emma și pe Adrian la grădiniţă. Apoi vom vedea. Altminteri, 
chiar voi fi nevoită să mă căsătoresc îmbrăcată în costumaţia de 
jogging, zise ea bosumflată, imaginându-și situația. Altceva? 

Făcu semn spre lista Annei. Sora ei scria în continuare sarcini 
și le împărțea. Brusc, Erica se simţi extrem de obosită. Acele 
planuri n-aveau să funcţioneze niciodată. 

e 

Trecură strada fără grabă. Cu doar patru zile în urmă, Patrik și 

Martin făcuseră acelaşi traseu, iar acum, erau nesiguri de ce 

aveau să afle. Timp de patru zile, Kerstin trăise cu vestea că 
partenera sa nu mai era printre ei. Patru zile care cu siguranţă îi 
păruseră o eternitate. 

Patrik îi aruncă rapid o privire lui Martin și sună la ușă. De 
parcă s-ar fi vorbit, amândoi inspirară adânc, apoi suflară aerul 
afară, eliberând o parte din tensiunea pe care o adunaseră. Intr- 
un fel, părea o dovadă de egoism să fie atât de abătuţi văzând 
oameni adânciţi în suferință, să simtă cel mai mic disconfort 
atunci când lucrurile erau infinit mai simple pentru ei, decât 
pentru cei care deplângeau pierderea unei persoane iubite. Insă 
disconfortul își avea rădăcinile în teama de a spune ceva 
nepotrivit, de a face un pas greșit și de a înrăutăţi lucrurile. Dar 
bunul-simţ le spuse că nimic din ceea ce ar fi putut rosti sau 
face nu ar fi adâncit durerea ce era deja aproape de nesuportat. 

Auziră pași apropiindu-se, iar ușa se deschise. Dinaintea lor 
nu își făcu apariţia Kerstin, după cum s-ar fi așteptat ei, ci Sofie. 

— Bună ziua, spuse ea încet, iar pe chipul său abătut se 
vedea limpede că plânsese mult în ultimele zile. 

Fata nu se clinti, iar Patrik își drese vocea. 

— Bună, Sofie. Îți amintești de noi, da? Patrik Hedström și 
Martin Molin. 

ÎI privi pe Martin, apoi se întoarse către Sofie. 

— Kerstin e... acasă? Am dori să stăm puţin de vorbă cu ea. 

Sofie se dădu la o parte. Intră în apartament ca s-o cheme pe 
Kerstin, în vreme ce Patrik și Martin așteptară în hol. 

— Kerstin, e poliţia aici. Vor să stea de vorbă cu tine. 

Kerstin își făcu apariţia, iar chipul său era, la rându-i, roșu de 
plâns. Se opri la o oarecare distanţă de ei, fără a spune vreun 
cuvânt, iar niciunul dintre polițiști nu știa cum să abordeze 
subiectul pentru care veniseră. Într-un final, femeia zise: 

— Nu intraţi? 

Cei doi încuviințară, își scoaseră pantofii și o urmară în 
bucătărie. Sofie păru că vrea să-i urmeze, însă Kerstin simți 
instinctiv că discuţia nu avea să fie potrivită pentru ea, și dădu 
din cap, aproape imperceptibil. Pentru o clipă, Sofie păru că-i 
ignoră refuzul, dar apoi ridică din umeri, merse în camera ei și 
închise ușa. Avea să afle totul mai târziu, dar pentru moment, 
Patrik și Martin doreau să poarte o discuţie confidențială cu 
Kerstin. 

Patrik trecu direct la subiect de-ndată ce se așezară cu toții. 

— Am găsit o serie de... nereguli legate de accidentul lui 
Marit. 

— Nereguli? zise Kerstin, privind când spre unul, când spre 
celălalt. 

— Da, răspunse Martin. Există anumite... leziuni care e posibil 
să nu se fi datorat accidentului. 

— Posibil? zise Kerstin. Nu știți cu siguranţă? 

— Nu, încă nu suntem siguri, admise Patrik. Vom afla mai 
multe la primirea raportului final din partea medicului legist. 
Însă există destule nelămuriri încât să vrem să mai stăm de 
vorbă cu dumneavoastră. Ca să vedem dacă avem motive să 
credem că cineva ar fi vrut să-i facă rău lui Marit. 

Patrik văzu cum Kerstin tresare. Își dădu seama că femeii îi 
trecuse un gând prin minte, un gând pe care aceasta îl 
îndepărtase îndată. Însă el trebuia să afle despre ce anume era 
vorba, nu putea să treacă lucrurile cu vederea. 

— Dacă știți pe cineva care ar fi putut să-i vrea răul lui Marit, 
trebuie să ne spuneţi. Dacă nu pentru altceva, atunci măcar 
pentru a putea scoate persoana respectivă de pe lista 
suspecţilor. 

Patrik și Martin o priviră tensionaţi. Femeia părea că duce o 
luptă lăuntrică, așa că polițiștii așteptară în tăcere, oferindu-i 
timp pentru a-și formula răspunsul. 

— Am primit niște scrisori, spuse ea încet și fără tragere de 
inimă. 

— Scrisori? zise Martin, dornic să afle mai multe. 

— Da... 

Kerstin se jucă nervos cu inelul pe care-l purta pe mâna 
stângă. 

— De patru ani tot primim scrisori. 

— În legătură cu ce? 

— Ameninţări, mizerii, lucruri legate de relația mea cu Marit. 

— Cineva care v-a scris din cauza... din cauza naturii relaţiei 
voastre, spuse Patrik ezitând, nesigur de modul în care să-și 
formuleze întrebarea. 

— Da, admise Kerstin. Cineva care înțelegea sau bănuia că 
eram mai mult decât prietene și care era... 

Veni rândul ei să-și caute vorbele. Se hotărî asupra cuvântului 
„ofensat”. 

— Ce fel de ameninţări erau? Cât de evidente? 

Martin începuse să-și noteze totul. 

— Erau destul de evidente. Ziceau că oamenii ca noi sunt 
dezgustători, că suntem contra naturii. Că oamenii ca noi ar 
trebui să piară. 

— Cât de des primeaţi asemenea scrisori? 

Kerstin se gândi câteva clipe, rotindu-și agitată inelul. 

— Poate că trei sau patru pe an. Uneori mai multe, alteori mai 
puţine. Nu părea să existe vreun tipar. Era mai degrabă ca și 
cum cineva le trimitea când avea chef, dacă înţelegeți ce vreau 
să zic. 

— De ce nu aţi depus niciodată plângere la poliţie? întrebă 
Martin, ridicându-și privirea din carneţel. 

Kerstin îi aruncă un zâmbet silit. 

— Marit nu voia. Se temea că ar fi înrăutățit lucrurile. Că ar fi 
luat amploare sau că... relația noastră ar fi devenit de interes 
public. 

— Și ea nu-și dorea să se întâmple asta? întrebă Patrik, după 
care își aminti că exact acela fusese motivul disputei dintre 
Kerstin și Marit, în seara cu pricina, seara în care femeia nu se 
mai întorsese acasă. i: 

— Nu, nu dorea asta, răspunse Kerstin pe un ton neutru. Insă 
am păstrat scrisorile. Pentru orice eventualitate. 

Se ridică. 

Patrik și Martin se uitară năuciți unul la celălalt. Nici măcar nu 
le trecuse prin gând să întrebe așa ceva. Era mai mult decât ar 
fi sperat. Poate că acum ar fi găsit probe concrete, care să-i fi 
îndrumat spre persoana care expediase scrisorile. 

Kerstin se întoarse cu o legătură groasă de plicuri, într-o 
pungă de plastic. Le răsturnă pe masă. Patrik se temu să nu 
distrugă și mai mult probele. Și-așa fuseseră deteriorate trecând 
prin atâtea mâini la poștă. Așa că polițistul le împinse grijuliu cu 
un pix. Inima îi bătu cu putere la gândul că ar fi putut găsi probe 
de ADN sub timbre, dacă acestea fuseseră linse de cineva 
pentru a putea fi lipite. 

— Le-am putea lua cu noi? întrebă Martin privind cu 
nerăbdare mormanul de scrisori. 

— Da, luaţi-le, spuse Kerstin, cu un glas obosit. Luaţi-le și 
puneţi-le pe foc după ce terminaţi cu ele. 

— Dar în afară de aceste scrisori, nu aţi mai primit și alte 
ameninţări? 

Kerstin se lăsă pe spate și se gândi pentru o clipă. 

— Nu sunt sigură, spuse ea. Uneori suna telefonul, iar când 
răspundeam, persoana de la celălalt capăt al firului nu zicea 
nimic, doar stătea acolo, tăcută, până când închideam noi. Ba 
chiar am încercat să localizăm apelul, însă era dat de pe un 
telefon mobil cu cartelă reîncărcabilă. Așa că a fost imposibil să 
aflăm despre cine era vorba. 

— Și când aţi primit ultima oară un asemenea telefon? 

Martin aşteptă nerăbdător, cu pixul pregătit deasupra 
carnețelului. 

— Să vedem, spuse Kerstin. Cam în urmă cu două săptămâni, 
să zicem? 

Femeia se jucă din nou cu inelul. 

— Însă nimic, în afară de asta? Nimeni care să-i fi vrut răul lui 
Marit? În ce relaţii era cu fostul soţ, de exemplu? 

Kerstin răspunse pe îndelete. După ce privi mai întâi spre hol, 
ca să se asigure că ușa de la camera Sofiei era închisă, spuse: 

— La început ne-a făcut necazuri. Însă în ultimul an a fost mai 
liniște. 

— Cum adică, v-a făcut necazuri? întrebă Patrik, în vreme ce 
Martin lua notițe. 

— Nu putea accepta faptul că Marit l-a părăsit. Se 
cunoscuseră încă de când erau foarte tineri și rămăseseră 
împreună. Însă din câte mi-a povestit Marit, relaţia nu mersese 
timp de mulţi ani, poate chiar niciodată. Sinceră să fiu, ea a fost 
oarecum surprinsă de reacția puternică a lui Ola, în momentul în 
care acesta a aflat că se va muta. Însă Ola... Ola e de-a dreptul 
obsedat să deţină controlul, spuse ea după o clipă de ezitare. 
Totul trebuia să fie clar și la locul lui, iar când Marit l-a părăsit, 
acea ordine a fost perturbată. Probabil că asta l-a deranjat cel 
mai mult, și nu faptul că o pierduse pe ea. 

— A fost vreodată violent? 

— Nu chiar, ezită Kerstin. 

Din nou, aruncă o privire neliniștită spre ușa Sofiei. 

— Bănuiesc că depinde de modul în care definiţi „violența”. 
Eu nu cred că a lovit-o vreodată, însă știu că a târât-o de braţ și 
a împins-o de câteva ori, chestii de genul ăsta. 

— Și ce învoială aveau în legătură cu Sofie? 

— Ei bine, cu asta au avut multe necazuri la început. Marit s-a 
mutat cu mine imediat și, cu toate că relaţia noastră nu era 

explicită, probabil că Ola avea bănuielile lui. S-a opus cu 
înverșunare ca Sofie să stea aici. Încerca să saboteze lucrurile 
atunci când fata era cu noi, venea să o ia mult mai repede, nu 
conform înţelegerii... și așa mai departe. 

— Însă lucrurile s-au liniștit ulterior? întrebă Martin. 

— Da, slavă Domnului. Marit era de neclintit și într-un final, 
omul a realizat că n-avea nicio șansă. Marit a ameninţat că va 
anunţa autorităţile, iar atunci Ola s-a potolit. Însă niciodată n-a 
fost încântat de faptul că Sofie venea aici. 

— Și Marit i-a spus vreodată ce fel de relaţie aveaţi? 

— Nu. 

Kerstin clătină cu putere din cap. 

— Era atât de încăpăţânată în privința asta. Zicea că nu era 
treaba nimănui. Nici măcar Sofiei nu a vrut să-i spună. 

Kerstin zâmbi și dădu iar din cap, însă mai puţin vehement. 

— Cu toate că Sofie mi-a zis că nu am prostit-o deloc cu 
mutatul lucrurilor înainte și-napoi din dormitorul de rezervă, sau 
cu încercările de a ne săruta discret, în bucătărie, ca două 
adolescente. 

Râse, iar Patrik fu uimit cât de mult îi înmuia râsul trăsăturile. 
După aceea, Kerstin redeveni serioasă. 

— Însă mie tot îmi vine greu să cred că Ola ar putea avea 
ceva de-a face cu moartea lui Marit. A trecut ceva vreme de la 
ultima lor ceartă de pomină și, ei bine, nu știu... Pur și simplu 
pare de necrezut. 

— Dar persoana care a trimis scrisorile și care v-a telefonat? 
Nu aveți idee cine ar putea fi? A pomenit vreodată Marit de 
vreun client din magazin care să se fi purtat straniu sau ceva de 
genul ăsta? 

Kerstin rămase gânditoare o vreme, însă dădu apoi din cap. 

— Nu, nu-mi vine nimeni în minte. Dar poate că 
dumneavoastră veţi avea mai mult noroc, spuse ea, făcând 
semn spre maldărul de scrisori. 

— Da, să sperăm, zise Patrik, împingând plicurile înapoi în 
pungă, după care se ridică în picioare, odată cu Martin. Sunteţi 
sigură că le putem lua? 

— Da, sunt sigură. Nu vreau să le mai văd niciodată. 

Kerstin îi urmă spre ușă, apoi își strânseră mâinile. 

— Vă rog, mă puteţi anunţa când aflaţi ceva concret în 
legătură cu... 

Își lăsă fraza neterminată. 

Patrik încuviință. 

— Da, promit că voi lua legătura cu dumneavoastră de îndată 
ce vom afla mai multe. Mulţumim că v-aţi făcut timp să staţi de 
vorbă cu noi în această... perioadă dificilă. 

Femeia doar dădu din cap și închise ușa în urma lor. Patrik se 
uită spre punga pe care o avea în mână. 

— Ce-ai zice să trimitem azi un pachetel spre Laboratorul 
Naţional de Expertiză Criminalistică? 

— O idee excelentă, spuse Martin, pornind înspre secția de 
poliție. 

Acum măcar aveau un punct de plecare. 

e 

— Da, avem mari speranţe în legătură cu acest proiect. Luni 
începeţi transmisia, nu? 

— Da, într-adevăr, totul e pregătit, zise Fredrik, zâmbindu-i 
larg lui Erling. 

Stăteau în biroul spaţios din sediul consiliului local, în spațiul 
unde fuseseră amplasate niște fotolii în jurul unei mese. Fusese 
una dintre primele modificări de pe lista lui Erling: înlocuirea 
mobilierului monoton cu ceva un pic mai luxos. Să strecoare la 
contabilitate chitanţa nu reprezentase o problemă; mereu era 
nevoie de mobilier pentru birou. 

Pielea scârțâi un pic atunci când Fredrik își schimbă poziţia în 
fotoliu. 

— Suntem foarte încântați de filmările pe care le avem până 
în prezent. Nu prea multă acţiune, ce-i drept, însă destul 
material pentru a-i prezenta pe concurenţi, pentru a contura 
atmosfera, înțelegeţi ce vreau să spun. Apoi e treaba noastră să 
ne asigurăm de apariţia unor intrigi, ca să putem scoate niște 
replici grozave din ele. Am auzit că mâine-seară veţi avea nu 
știu ce eveniment pe-aici, așa că ar putea fi locul perfect ca să 
începem. Din câte îi cunosc pe participanţi, cu siguranţă vor 
anima petrecerea. 

— Ei bine, chiar vrem ca Tanum să facă impresie, măcar la fel 
de bună ca Åmål sau Töreboda. 

Erling pufăi din trabuc și se uită către producător printr-un nor 
de fum. 

— Sigur nu doriţi un trabuc? 

Făcu semn spre cutia aflată pe masă. „Umidificatorul”, așa 
cum îl numea mereu. Era ceva foarte important. Numai amatorii 
își ţineau trabucurile într-o nenorocită de cutie. Adevăraţii 
cunoscători aveau un umidificator. 

Fredrik Rehn clătină din cap. 

— Nu, mulțumesc, rămân fidel viciului meu obișnuit. 

Scoase din buzunar un pachet de ţigări Marlboro și aprinse 
una. Deasupra mesei începu să plutească un fum dens. 

— Nu pot sublinia îndeajuns cât de important e să facem 
valuri în următoarele săptămâni, zise Erling, pufăind din nou. In 
timpul filmărilor, Åmål a apărut pe prima pagină a ziarelor 
măcar o dată pe săptămână, și nici Töreboda nu a fost mai 
prejos. Mă aștept la aceeași acoperire și pentru noi, spuse el, 
folosind trabucul pe post de indicator. 

Producătorul nu fu intimidat; era obișnuit să trateze cu patroni 
din televiziune care-și dădeau aere, așa că nu se temea de un 
amărât care se autoproclamase mai-mare peste Liliput. 

— Vor apărea și titlurile în ziare, aveţi încredere în mine. Dacă 
merge mai greu la început, va trebui doar să animăm lucrurile. 
Credeți-mă, știm exact ce-i de făcut atunci când e vorba de 
oamenii ăștia. Nu sunt chiar așa complicaţi. 

Râse, iar Erling i se alătură. Apoi Fredrik vorbi mai departe: 

— E simplu ca bună ziua: adunăm un grup de puștani înguști 
la minte și obsedaţi de media, îi alimentăm cu băutură din 
belșug și instalăm camere care să-i filmeze non-stop. Dorm 
foarte puţin, nu mănâncă bine și simt în mod constant presiunea 
de a juca teatru și de a fi văzuţi de telespectatori. Dacă nu 
reușesc prin asta, încep să facă turul barurilor din oraș, se așază 
în faţă la coadă ca să intre în cluburile de noapte, agaţă o 
grămadă de puicuțe, sau fac bani pozând pentru reviste 
deocheate. Credeți-mă, sunt motivaţi să apară în ziare și să 
crească numărul telespectatorilor, iar noi dispunem de uneltele 
care să-i ajute în canalizarea acestei energii. 

— Ei bine, se pare că vă cunoașteţi meseria. 

Erling se aplecă înainte și scutură scrumul de la capătul 
ţigării. 

— Deși trebuie să recunosc, prefer mult mai mult genul de 
emisiuni făcute pe vremuri. Aia era într-adevăr televiziune de 

calitate. Här ar ditt liv?, Gäster med gester?, Gäst hos 
Hagge... In zilele noastre nu mai există prezentatori precum 
Lasse Holmqvist şi Hagge Geigert. 

Fredrik își înăbuși un impuls de a da ochii peste cap. Fosilele 
astea comentau mereu cum că emisiunile TV din trecut erau cu 
mult mai bune. Însă dacă-i puneai să urmărească o secvenţă cu 
Hagge nu-știu-cum, ațipeau în doi timpi și trei mișcări. Dar îi 
zâmbi moșneagului, ca și cum ar fi fost întrutotul de acord cu el. 
Era important să-i câștige bunăvoința lui Erling. 

— Dar bineînțeles că nu vrem să păţească nimeni nimic, 
continuă Erling, cu o mină îngrijorată. 

— Firește că nu, zise producătorul, făcând, la rându-i, efortul 
de a părea îngrijorat și preocupat. Le vom monitoriza sănătatea, 
în plus, am aranjat să aibă parte de consiliere profesională în 
timpul șederii lor aici. 

— Pe cine ați angajat? întrebă Erling, stingându-și trabucul. 

— Am avut norocul de a intra în legătură cu un psiholog care 
tocmai s-a mutat aici, în Tanum. Soţia lui a fost angajată de 
curând la secţia de poliție, așadar ne bucurăm că l-am găsit. De 
două ori pe săptămână, el va sta de vorbă cu participanţii, atât 
separat, cât și în sesiuni de grup. 

— Bun, bun, zise Erling, dând din cap. Suntem foarte dornici 
ca toată lumea să fie în formă. 

Îi aruncă lui Fredrik un zâmbet părintesc. 

— Din punctul acesta de vedere, suntem întrutotul de acord. 

Producătorul îi zâmbi, la rându-i, însă nu cu aceeași expresie 
părintească. 

e 

Calle Stjernfelt privi cu silă resturile de mâncare din farfurii. 
Neputincios, stătu cu microfonul într-o mână și cu o farfurie în 
alta. 

— E dezgustător, spuse el, fără a-și putea lua ochii de la 
bucăţile de cartofi, sosul și carnea ce erau amestecate laolaltă 
într-o grămadă imposibil de identificat. Auzi, Tina, când era 
vorba să facem schimb de locuri? 


12 Aceasta este viața ta, emisiune de origine americană, în cadrul căreia o celebritate 
este luată prin surprindere și, alături de prezentator, familie, prieteni și public, își 
retrăiește momente definitorii din viață. 

15 Gesticulaţi, invitaţi!, cunoscută emisiune de șarade, prezentată de Lasse Holmqvist. 
14 Invitații lui Hagge, cunoscută emisiune de divertisment, prezentată de Hagge 
Geigert. 

Îi aruncă o privire încruntată în timp ce fata trecu în grabă pe 
lângă el, aducând din bucătărie două farfurii cu mâncare frumos 
aranjată. 

— Niciodată, dacă am și eu un cuvânt de spus în legătură cu 
asta, îl repezi ea, împingând cu șoldul ușa batantă. 

— La dracu’, urăsc asta! strigă Calle, aruncând farfuria în 
chiuvetă. 

O voce din spatele lui îl făcu să tresară. 

— la vezi, dacă spargi ceva, ţi se ia din salariu. 

Gunther,  bucătar-șef la restaurantul din Pensiunea 
Tanumshede, îi aruncă o privire aprigă. 

— Dacă ai impresia că am venit aici pentru bani, te înșeli 
amarnic, mârâi Calle. Află că în Stockholm câștig mai mult într-o 
noapte decât aduni tu într-o lună. 

Apucă în mod ostentativ o nouă farfurie și o aruncă în 
chiuvetă. Farfuria se făcu bucăţi, iar expresia lui sfidătoare îl 
provocă pe Gunther să reacționeze. Pentru o clipă, bucătarul-șef 
era gata să deschidă gura pentru a ţipa la el, însă văzu apoi 
camera de filmat și plecă bombănind, hotărându-se să 
amestece, în schimb, într-o oală ce clocotea de zor. 

Calle rânji batjocoritor. Lucrurile erau la fel peste tot. 
Tanumshede ori Stureplan, în Stockholm. Nu exista nicio 
blestemată de diferenţă. Banii vorbeau. Crescuse cu acea 
concepţie și învățase să o accepte, ba chiar să o aprecieze. Și de 
ce nu? In definitiv, totul era în avantajul său. Singura dată când 
se confruntase cu o lume în care banii nu contau fusese pe 
insulă. Gândul respectiv îi umbri pentru o secundă chipul. 

Calle se dusese cu așteptări mari la proba pentru emisiunea 
Robinson. Era obișnuit să câștige. Și ce mai concurenţă: o 
grămadă de muncitori, frizeri și șomeri amărâțţi. Crezuse că avea 
să fie floare la ureche. Insă realitatea fusese șocantă. Neputând 
să-și scoată portofelul și să se dea mare, alte lucruri deveniseră 
importante. Când mâncarea s-a terminat, iar mizeria și puricii de 
nisip au invadat totul, el a fost redus la zero, a fost transformat 
într-un nimeni. Fusese cea de-a cincea persoană votată să 
părăsească insula, așa că nici măcar nu a prins fuzionarea celor 
două grupuri iniţiale de concurenţi. Brusc, fusese nevoit să 
realizeze că oamenii nu-l plăceau. Nu că ar fi fost el cel mai iubit 
individ din Stockholm, însă măcar acolo oamenii îl respectau și îl 


15 Variantă suedeză a reality-show-ului american Survivor. 

admirau cât de cât. În plus, le plăcea să-l lingușească, pentru a 
putea fi în preajma lui atunci când șampania curgea, iar 
puicuțele dădeau năvală. Pe insulă, acea lume părea 
îndepărtată, iar emisiunea fusese câștigată de un ratat 
nenorocit din Småland. Un amărât de tâmplar care îi dăduse pe 
toți pe spate fiindcă era atât de sincer, cinstit și sociabil! Ce 
idioţi! Nu, insula fusese o experiență pe care dorea s-o uite cât 
mai curând posibil. 

Însă lucrurile aveau să fie diferite acum. Aici se afla mai în 
elementul său. Ei bine, nu chiar ca spălător de vase, dar avea 
ocazia de a dovedi că era cineva. Dialectul său de östermalm, 
freza dată pe spate și hainele scumpe, de marcă, însemnau 
ceva aici. Nu era nevoie să umble pe jumătate gol, ca un 
sălbatic, încercând să se bazeze pe vreo porcărie de 
„personalitate”. Aici, putea domina. Fără tragere de inimă, luă 
de pe tavă o farfurie murdară și începu s-o clătească. Avea să 
stea de vorbă cu producătorii în legătură cu un posibil schimb 
de locuri cu Tina. Slujba aceea pur și simplu nu se potrivea cu 
imaginea lui. 

Ca și cum i-ar fi ghicit gândurile, Tina se întoarse pe ușa 
batantă. Se sprijini de perete, își scoase pantofii și-și aprinse o 
țigară. 

— Vrei una? 

Îi întinse pachetul. 

— La naiba, da, zise Calle, rezemându-se și el de perete. 

— N-avem voie să fumăm aici, nu? întrebă ea, suflând un 
cerculeţ de fum. 

— Nu, răspunse Calle, făcând un cerculeț care să-l 
urmărească pe alei. 

— Ce faci diseară? întrebă ea, privindu-l. 

— La discotecă, sau cum naiba i-or zice. Tu? 

— Sigur, sună bine, râse Tina. Nu cred c-am mai fost la 
„discotecă” de pe vremea când eram puștoaică. 

Mișcă din degetele de la picioare, care o dureau fiindcă 
fuseseră înghesuite într-o pereche de pantofi cu toc, timp de 
câteva ore. 

— O să fie grozav, nicio problemă. Orașul va fi al nostru. O să 
vină oameni doar ca să ne vadă pe noi. Super, nu? 

— Mda, mă gândeam să-l rog pe Fredrik să aranjeze cumva să 
pot cânta. 

Calle pufni în râs. 

— Vorbești serios? 

Tina îi aruncă o privire rănită. 

— Crezi că o fac doar pentru că e așa grozav? Trebuie să 
profit cât mai mult de ocazia asta. Am luat lecţii de canto timp 
de luni întregi, și multe case de discuri s-au arătat interesate, 
după Baren!€. 

— Și ai semnat deja un contract? o tachină Calle, trăgând 
adânc din ţigară. _ 

— Nu... cumva, lucrurile nu s-au legat. Insă a fost doar 
momentul neprielnic, așa zice managerul meu. Și că trebuie să 
găsim un cântec care să se potrivească imaginii mele. În plus, 
va încerca să aranjeze ca Bingo Rimér” să se ocupe de sesiunea 
foto pentru promovare. 

— Tu? râse Calle, necruţător. Barbie are șanse mai mari. Tu 
pur și simplu n-ai... calităţile necesare, zise el, după ce o măsură 
din cap până-n picioare. 

— Ce vrei să spui? Corpul meu e la fel de sexy ca al pipiţei 
ăleia. Doar că am sânii un pic mai mici, atâta tot. 

Tina își aruncă pe jos ţigara și o stinse cu călcâiul. 

— Și fac economii pentru unii noi, adăugă ea, privindu-l 
sfidătoare pe Calle. Zece mii de coroane și pot să capăt niște 
cupe D pe cinste. 

— Mda. Baftă multă, zise Calle, strivindu-și ţigara pe podea. 

Chiar în momentul acela se întoarse Gunther. Faţa îi căpătă o 
nuanţă și mai stacojie decât atunci când stătea deasupra 
cratițelor aburinde. 

— Fumaţi aici? E interzis, complet interzis, interzis cu 
desăvârșire! 

Dădu frenetic din braţe, iar Tina și Calle se priviră reciproc și 
huiduiră. Individul acela era de tot râsul. Fără tragere de inimă, 
cei doi se întoarseră la sarcinile lor. Camerele înregistraseră 
totul. 


16 Barul, reality-show suedez, în cadrul căruia participanţii lucrează într-un bar și 
încearcă să evite eliminările periodice din casa comună în care trăiesc. 
17 Celebru fotograf suedez. 

Capitolul 3 


Cele mai frumoase clipe fuseseră acelea când stătuseră 
aproape, foarte aproape unul de celălalt. Când ea scosese 
cartea. Fosnetul paginilor pe care le întorcea cu grijă, parfumul 
său, atingerea țesăturii moi a bluzei, ce-i mângâia obrazul. 
Acelea fuseseră momentele când umbrele stătuseră la distanță. 
Lumea de afară, atât înfricoșătoare, cât și tentantă, Își pierdea 
importanța. Glasul ei se înălța și apoi cobora în unde domoale. 
Uneori, dacă oboseala îl cuprindea pe unul din ei, sau chiar pe 
amândoi, adormeau cu capetele în poala sa. Ultimul lucru pe 
care și-l aminteau înainte ca somnul să pună stăpânire peste ei 
era povestea, vocea, foșnetul hârtiei și degetele sale, 
mângâindu-le părul. 

Auziseră povestea de atâtea ori. O știau pe de rost. Și cu 
toate acestea, părea nouă de fiecare dată. Uneori își privea 
sora, în timp ce aceasta asculta. Gura întredeschisă, privirea 
ațintită asupra paginilor cărții și părul curgându-i pe umeri. El 
obișnuia să o pieptene în fiecare noapte. Aceea era sarcina lui. 

Când femeia le citea, îi pierea orice dorință de a păși în afara 
ușii încuiate. Apoi rămânea doar un tărâm al aventurii plin de 
culoare, dragoni, prinți și prințese. Nu o ușă încuiată. Nu două 
uși încuiate. 

Își amintea vag cum la început îi fusese frică. Însă nu și în 
clipele acelea. Nu și atunci când ea mirosea atât de bine și 
atingerea ei era atât de catifelată, iar vocea i se înălța și cobora 
într-un ritm liniștitor. Nu și atunci când femeia îl proteja. Nu și 
atunci când se știa a fi o piază rea. 

e 

Patrik și Martin se ocupaseră timp de câteva ore cu diferite 
sarcini, așteptând ca Ola să se întoarcă de la slujbă. Se 
gândiseră să meargă până acolo pentru a sta de vorbă, însă 
deciseră într-un final să aștepte până la ora cinci, când avea să- 
și termine programul de lucru la compania Inventing. Nu avea 
rost să-l supună unei avalanșe de întrebări din partea colegilor 
de muncă. Cel puţin, nu încă. Potrivit lui Kerstin, Ola n-avea 
nicio legătură cu scrisorile anonime și cu telefoanele. Patrik nu 

era la fel de sigur. Maldărul de scrisori fusese trimis în după- 
amiaza respectivă spre Laboratorul Naţional de Expertiză 
Criminalistică, în plus, Patrik ceruse să aibă acces la baza de 
date a apelanţilor către numărul lui Kerstin și Marit, în perioada 
în care acestea primiseră telefoanele anonime. 

Când răspunse la ușă, Ola părea să fi ieșit direct de sub duș. 
Aruncase niște haine pe el, însă părul încă îi era ud. 

— Da? zise el iritat, făcându-i pe cei doi polițiști să nu mai 
distingă nicio urmă din durerea pe care o afișase luni, când îl 
anunţaseră despre moartea fostei sale soții. 

Măcar efectul nu fusese la fel de evident precum în cazul lui 
Kerstin. 

— Mai avem câteva întrebări pe care am dori să vi le 
adresăm. 

— A, da? zise Ola, încă iritat. 

— Da, sunt câteva chestiuni legate de moartea lui Marit, zise 
Patrik, privindu-l insistent. 

Ola cedă - se dădu la o parte și le făcu semn să intre. 

— Într-un fel, e mai bine că aţi venit, pentru că tocmai mă 
pregăteam să vă sun. 

— Da? zise Patrik, așezându-se pe canapea. 

De data aceea, Ola nu-i conduse în bucătărie, ci spre 
canapelele din camera de zi. 

— Da, aș vrea să știu dacă e posibil să obţin eliberarea unui 
ordin de restricţie. 

Ola se așeză într-un fotoliu mare, din piele, încrucișându-și 
apoi picioarele. 

— Un ordin de restricție împotriva cui? zise Martin, căutând să 
stabilească un contact vizual cu Patrik. 

Ochii lui Ola sclipiră. 

— Împotriva lui Kerstin. Pentru Sofie. 

Niciunul dintre polițiști nu fu surprins. 

— Și ce motive aţi avea? 

Tonul vocii lui Patrik fu de un calm aparent. 

— Acum nu mai există niciun motiv pentru care Sofie să 
meargă în vizită la acea... acea... persoană! spuse el atât de 
aprig, încât împroșcă salivă. 

Ola se aplecă spre ei, apoi continuă, cu coatele sprijinite de 
coapse. 

— S-a dus azi acolo. Când m-am întors acasă la prânz, 
rucsacul ei nu mai era, și am sunat pe la toate prietenele. 
Probabil că s-a dus s-o vadă pe... lesbiana aia. Nu puteți face 
nimic pentru a o împiedica? Firește că voi avea o discuţie 
serioasă cu Sofie atunci când se va întoarce acasă, însă trebuie 
să existe o modalitate legală prin care asemenea lucruri să 
poată fi prevenite, nu? 

— Ei bine, s-ar putea să fie complicat, zise Patrik, ale cărui 
bănuieli fură confirmate. 

Lucrul pe care doreau să-l discute cu Ola păru extrem de 
potrivit în clipele acelea. 

— Un ordin de restricție e o măsură oarecum extremă și nu 
cred că se poate aplica în situaţia de faţă. 

ÎI privi pe Ola, care începuse în mod vizibil să devină agitat. 

— Dar, dar..., se bâlbâi acesta. Ce naiba să fac, în cazul ăsta? 
Sofie are cincisprezece ani, nu o pot încuia în casă fiindcă refuză 
să mă asculte, iar nenorocita aia de... cu siguranţă nu va 
coopera, spuse el, înghiţindu-și cu dificultate cuvintele. Pe 
vremea când trăia Marit, a trebuit să accept toate... chestiile 
astea, dar ca să fiu nevoit să înghit acum asemenea porcării, la 
naiba, nu! 

Bătu cu pumnul în măsuţa din sticlă pentru cafea, făcându-i 
pe Patrik și pe Martin să tresară. 

— Așadar, nu sunteţi de acord cu stilul de viaţă ales de fosta 
dumneavoastră soţie? 

— Stil de viața? Ales? pufni Ola. Dacă n-ar fi fost netrebnica 
aia, care să-i bage idei în cap lui Marit, nimic din toate astea nu 
s-ar fi întâmplat. Marit, Sofie și cu mine am fi putut rămâne 
împreună. În schimb, Marit nu numai că și-a distrus familia, 
trădându-ne pe Sofie și pe mine, ci ne-a făcut și de râsul lumii. 

Dădu din cap, ca și cum încă nu i-ar fi venit a crede. 

— V-aţi arătat în vreun fel dezaprobarea? zise Patrik cu 
viclenie. 

Ola îi aruncă o privire neîncrezătoare. 

— Spre ce bateţi aici? E-adevărat, niciodată nu mi-am ascuns 
sentimentele în legătură cu faptul că Marit ne-a părăsit, însă am 
avut grijă să nu-i discut motivele. Nu e ceva cu care să te 
mândrești, faptul că nevastă-ta a... trecut în cealaltă echipă. Că 
te-a părăsit pentru o femeie. Chiar nu e ceva cu care să te lauzi. 

Făcu o încercare de a râde, însă amărăciunea din voce îi făcu 
râsul să sune și mai ameninţțător. 

— Așadar, nu le-aţi supărat cu nimic pe fosta nevastă și pe 
Kerstin? 

— Nu pricep unde vreţi să ajungeţi, spuse Ola, privindu-l cu 
ochii mici. 

— Ne referim la scrisori și telefoane, zise Martin. De 
amenințare. 

— Credeţi că eu aș face asemenea lucruri? 

Ola îi privi cu ochii mari. Le era greu să-și dea seama dacă 
uimirea îi era sinceră sau prefăcută. í 

— Ce fel de relevanță are asta în momentul de față? In 
definitiv, decesul lui Marit a fost cauzat de un accident. 

Patrik ignoră pentru moment remarca. Nu voia să divulge încă 
tot ce știa, preferând să facă asta încetul cu încetul. 

— Cineva le-a trimis scrisori anonime și le-a dat telefoane 
anonime lui Kerstin și lui Marit. 

— Ei bine, nu-i deloc surprinzător, nu? rânji Ola. Femeile ca 
ele tind să atragă genul ăsta de atenţie. E posibil ca asemenea 
lucruri să fie tolerate în orașele mari, însă nu și aici, în provincie. 

Patrik aproape că se simțea sufocat de toate prejudecățile 
emise de bărbatul care stătea în fotoliu. Rezistă cu dificultate 
impulsului de a-l apuca de cămașă și de a-i trânti în faţă vreo 
câteva adevăruri. Singura consolare pe care o avea era că Ola 
se adâncea singur în noroi, cu fiecare frază rostită. 

— Așadar, nu dumneavoastră le-aţi trimis scrisori și le-aţi dat 
telefoane? zise Martin, cu aceeași aversiune greu de mascat. 

— Nu, niciodată nu m-aș deda la asemenea lucruri. 

Ola le aruncă un zâmbet trufaș. Era atât de sigur pe sine, iar 
căminul său era atât de curat și ordonat și bine întreţinut. Patrik 
își dorea cu înfrigurare să-i zguduie puţin lumea cea perfect 
organizată. 

— Așadar, nu veţi avea nicio obiecţie dacă vă vom lua 
amprentele? Pentru a le compara cu cele găsite de laboratorul 
de criminalistică pe plicuri? 

— Amprentele? 

Brusc, zâmbetul îi dispăru. 

— Nu înţeleg. De ce să agităm acum lucrurile? 

Neliniștea de pe chipul său era evidentă. Patrik râse pe 
înfundate; o privire către Martin îi indică faptul că și colegul său 
îi împărtășea sentimentele. 

— Mai întâi, răspundeţi-mi la întrebare. Pot să presupun că ne 
veţi lăsa să vă luăm amprentele, pentru a vă putea exclude din 
anchetă? 

Ola deja nu-și mai găsea locul. Privirea îi rătăcea dintr-o parte 
în alta, iar bărbatul începu să se joace nervos cu ceea ce se afla 
pe măsuța de sticlă. Pentru Patrik și Martin, obiectele păreau să 
fie deja așezate în șiruri drepte, însă Ola nu dădea impresia că 
era de acord cu ei, fiindcă le tot muta cu câţiva centimetri în 
diferite direcţii, până când fură destul de aliniate încât să-i 
calmeze nervii. 

— Fie, zise el. În regulă, mă văd nevoit să mărturisesc. 

Zâmbetul îi reveni. Se lăsă pe spate și păru a-și recăpăta 
stăpânirea de sine care, pentru o secundă, păruse a-l fi părăsit. 

— Nu-mi rămâne decât să spun adevărul. Am trimis niște 
scrisori, ba chiar le-am sunat pe Kerstin și pe Marit de câteva 
ori. A fost o prostie, bineînţeles, dar am sperat ca Marit să 
realizeze că relaţia lor nu avea să fie de durată. Am sperat să 
asculte de vocea raţiunii. Avusesem împreună o viaţă atât de 
frumoasă. Și puteam să o avem din nou. Doar să fi lăsat baltă 
acele idei stupide și să fi încetat să se facă de râsul lumii 
trăgându-mă și pe mine după ea. A fost și mai dificil pentru 
Sofie. Gândiţi-vă cum e să cari o asemenea povară, la vârsta ei. 
Toţi aveau s-o dispreţuiască la școală. Marit trebuia să înţeleagă 
asta. Pur și simplu nu putea să funcţioneze. 

— Dar funcţionase timp de patru ani, așa că nu părea dornică 
să vină înapoi la soț. 

Patrik își păstră o expresie de o indiferenţă înșelătoare. 

— Era doar o chestiune de timp. 

Ola începuse din nou să se joace cu obiectele de pe masă. 
Brusc, se întoarse către polițiștii aflaţi pe canapea. 

— Dar nu înţeleg ce importanţă are asta acum! Marit nu mai 
e, iar dacă eu și Sofie putem scăpa de persoana aia, vom reuși 
să mergem mai departe. De ce să scormoniţi prin toate astea 
acum? 

— Deoarece există câteva lucruri care indică faptul că 
moartea lui Marit nu a fost cauzată de un accident. 

Sufrageria cea mică fu învăluită într-o tăcere șocată. Ola îi 
privi ţintă. 

— Nu a fost un accident? 

Privi când spre Patrik, când spre Martin. 

— Ce vreţi să spuneţi? Cineva a...? 

Lăsă propoziţia neterminată. Dacă uimirea sa nu era sinceră, 
însemna că aveau de-a face cu un actor al naibii de bun. Patrik 
ar fi dat multe pentru a afla ce anume îi trecea prin cap lui Ola 
în clipele respective. 

— Da, credem că e posibil ca în moartea lui Marit să fie 
implicat cineva. Vom afla mai multe peste o vreme. Însă pentru 
moment dumneavoastră sunteţi... „candidatul” nostru principal. 

— Eu? zise Ola cu neîncredere. Dar nu i-aș face niciodată rău 
lui Marit! Am iubit-o! Voiam doar să fim din nou o familie. 

— Așadar, dragostea asta neţărmurită v-a făcut să le 
amenințați pe ea și pe iubita ei? 

Vocea lui Patrik trăda sarcasm. 

Chipul lui Ola se contorsionă la auzul cuvântului „iubită”. 

— Dar nu voia să înțeleagă! Probabil că a avut criza vârstei de 
mijloc atunci când a împlinit patruzeci de ani, i s-au schimbat 
hormonii și i-au afectat cumva gândirea. Probabil că de-aia a dat 
cu piciorul la tot. Eram împreună de douăzeci de ani, înțelegeți 
asta? Ne-am cunoscut în Norvegia, la vârsta de șaisprezece ani, 
iar eu am crezut că vom fi împreună pe vecie. Am trecut prin 
multe... porcării pe vremea când eram tineri, spuse el ezitând, 
dar într-un final, am căpătat tot ce ne-am dorit. lar apoi... 

Ola ridică vocea, apoi mișcă brusc din mâini, într-un gest ce le 
dădu de înțeles că nici acum nu pricepea ce se întâmplase cu 
mariajul lui, în urmă cu patru ani. 

— Unde vă aflaţi duminică seara, săptămâna trecută? 

Patrik îi aruncă o privire neînduplecată și așteptă un răspuns. 
Ola îl privi înapoi cu neîncredere. 

— Îmi cereţi să vin cu un alibi? Asta faceţi? Vreţi nenorocitul 
meu de alibi pentru seara de duminică? La asta vă referiţi? 

— Da, așa e, răspunse calm Patrik. 

Ola păru pe punctul de a-și pierde stăpânirea de sine, însă 
reuși să se abțină. 

— Am fost acasă toată seara. De unul singur. Sofie a dormit 
acasă la o prietenă, așa că nu există nimeni care să confirme 
faptul că am fost aici. Insă acesta e adevărul. 

Privirea îi era sfidătoare. 

— Nu aţi vorbit cu nimeni la telefon? N-a venit niciun vecin în 
vizită? întrebă Martin. 

— Nu, zise Ola. 

— Ei, asta nu sună bine, spuse Patrik laconic. Asta înseamnă 
că veţi rămâne suspect, dacă se va dovedi că moartea lui Marit 
nu a fost un accident. 

Ola râse amar. 

— Așadar, nu sunteţi prea siguri. Cu toate astea, veniţi aici și- 
mi cereți mie să vin cu un alibi. 

Scutură din cap. 

— Amândoi sunteţi nebuni de legat. 

Se ridică. 

— lar acum cred că ar fi bine să plecați. 

Patrik și Martin se ridicară, la rândul lor. 

— Oricum am terminat aici. Dar e posibil să ne mai întoarcem. 

Ola râse din nou. 

— Da, sunt sigur că o veţi face. 

Merse în bucătărie, fără a se obosi să-i salute. 

Patrik și Martin se îndreptară singuri spre ieșire. După ce 
închiseră ușa principală în urma lor, rămaseră locului pentru o 
clipă. 

— Ei bine, ce părere ai? zise Martin, încheindu-și haina până 
sus. 

Căldura primăverii nu sosise încă, iar vântul era în continuare 
foarte răcoros. 

— N-am idee, oftă Patrik. Ar fi fost mai simplu dacă știam cu 
siguranţă că avem de-a face cu o crimă, însă așa... 

Oftă din nou. 

— De mi-aş putea aminti măcar de ce întreg scenariul îmi 
pare atât de cunoscut. E ceva care... 

Se cufundă în tăcere și dădu din cap, cu o expresie amară. 

— Nu, nu-mi dau seama despre ce e vorba. Poate că 
specialiștii au reușit să găsească ceva în mașina ei. 

— Să sperăm, zise Martin. 

— Ştii, cred că voi merge acasă pe jos, spuse Patrik în timp ce 
se îndreptară spre mașină. 

— Dar cu ce-o să vii mâine la serviciu? 

— O să mă descurc eu cumva. Poate o rog pe Erica să mă 
aducă ea, cu mașina Annei. 

— Bine, în regulă atunci, spuse Martin. lau mașina și mă 
îndrept și eu spre casă. Pia nu s-a simţit prea bine, așa că 
trebuie să merg și să o răsfăț puţin în seara asta. 

— Sper că nu-i nimic serios, zise Patrik. 

— Nu, doar că n-a prea fost în apele ei în ultima vreme. 

— Să fie oare..., începu să spună Patrik, însă o privire din 
partea lui Martin îl întrerupse. 

In regulă, nu era momentul să pună o asemenea întrebare. 
Râse pe înfundate și îi făcu lui Martin semn cu mâna, în timp ce 
acesta se urcă în mașină. Avea să fie plăcut să ajungă acasă. 

e 

Lars îi masă umerii Hannei. Ea stătea la masa din bucătărie, 
cu ochii închiși, ţinându-și braţele relaxate pe lângă corp. Insă 
umerii îi erau împietriţi, iar Lars se strădui, cât mai ușor cu 
putinţă, să înlăture tensiunea ce se instalase în ei. 

— La naiba, ar trebui să te duci la un specialist, mușchii îţi 
sunt plini de noduri. 

— Mmm, știu, zise Hanna, tresărind în momentul în care el 
încercă să-i maseze unul din noduri. Au! 

Lars se opri îndată. 

— Doare? Să mă opresc? 

— Nu, continuă, zise ea, încă schimonosindu-se de durere. 

Insă era o durere plăcută. Sentimentul eliberării de tensiune 
dintr-un mușchi era minunat. 

— Cum stau lucrurile la muncă? 

Mâinile sale frământară și tot frământară. 

— Păi, destul de bine, zise ea. Dar e o secție destul de 
adormită. Niciunul nu e prea ager. Poate cu excepţia lui Patrik 
Hedström. lar Martin, individul mai tânăr, ar putea să fie bun la 
un moment dat. Însă Gösta și Mellberg! 

Hanna râse. 

— Gosta doar stă și se joacă pe computer, iar pe Mellberg 
abia dacă l-am văzut. Pierde vremea prin birou toată ziua. Chiar 
va fi o reală provocare. 

Pentru o vreme, atmosfera din încăpere fu relaxată. Curând, 
însă, vechile umbre se strecurară înăuntru, învăluindu-i în 
tensiunea obișnuită. Existau atât de multe lucruri pe care ar fi 
trebuit să şi le spună. Atât de multe lucruri pe care ar fi trebuit 
să le facă. Insă nimic nu se materializa, niciodată. Trecutul plana 
deasupra lor, precum un obstacol gigantic pe care nu-l puteau 

depăși vreodată. Se resemnaseră. În clipele acelea, întrebarea 
era dacă mai voiau măcar să treacă de acel obstacol sau nu. 

Atingerea lui Lars se transformă într-o mângâiere. Rămânând 
cu ochii închiși, femeia gemu încetișor. 

— Se va termina oare, Lars? șopti ea, în vreme ce mâinile lui 
continuară să o dezmierde peste umeri, înspre claviculă, înainte, 
pe sub pulover. 

Gura lui i se apropiase de ureche, iar Hanna îi simţi respiraţia 
fierbinte. 

— Nu știu. Pur și simplu, nu știu, Hanna. 

— Dar trebuie să vorbim despre asta. Într-o bună zi, va trebui 
să discutăm. 

Işi percepu tonul stăruitor și disperat, care i se strecura mereu 
în voce atunci când se aducea în discuţie subiectul respectiv. 

— Ba nu, nu trebuie. 

In acel moment, limba lui Lars îi ajunse în dreptul lobului 
urechii. Femeia încercă să-i reziste, însă, ca de obicei, dorinţa ei 
lăuntrică se înteți. 

— Dar ce vom face? 

In clipa aceea, disperarea se împletea cu pasiunea, iar Hanna 
se întoarse brusc spre el. 

Cu faţa lângă a ei, Lars îi spuse: 

— Ne vom trăi viaţa. Zi după zi, oră după oră. Ne vom vedea 
de slujbele noastre, vom râde, vom face tot ce se așteaptă 
lumea să facem. Ne iubim. 

— Dar... 

Protestele îi fură întrerupte de gura bărbatului, astupând-o 
pe-a ei. Capitularea ce urmă fu nespus de familiară. Îi simţi 
mâinile dezmierdându-i întregul corp, lăsând văpăi în urma lor. 
Hanna se trezi năpădită de lacrimi. Lacrimi în care se adunau 
toţi anii de frustrări, rușine și pasiune. Lars le șterse lacom cu 
limba, lăsând dâre umede pe obrajii femeii. Hanna încercă să se 
întoarcă, însă dragostea lui, nesaţul o împresurau și n-o lăsau să 
se elibereze. Într-un final, ea îi cedă. Își goli mintea de toate 
gândurile sale, de întregul ei trecut. Îi răspunse la sărutări și se 
agăţă strâns de el, sub apăsarea trupului său. Își smulseră unul 
altuia hainele și se prăbușiră pe podeaua bucătăriei. În 
depărtare, ea se auzi ţipând. 

După consumarea acelor momente, femeia se simţea mereu 
la fel de pustie ca dintotdeauna. ȘI la fel de pierdută. 

— Patrik mi-a părut foarte abătut ieri, când s-a întors acasă. 

Anna aruncă o privire înspre Erica, în timp ce aceasta se 
concentra asupra volanului. 

Erica oftă. 

— Da, nu pare a fi în apele lui. Am încercat să stau de vorbă 
cu el în dimineaţa asta, când l-am dus cu mașina la serviciu, 
însă n-a fost prea vorbăreț. L-am mai văzut în starea asta și mai 
demult. Îl roade ceva, ceva de la slujbă nu-i dă pace. Singurul 
lucru pe care-l pot face e să îi ofer timp; mai devreme sau mai 
târziu, va începe să mi se destăinuie. 

— Bărbaţii, zise Anna, iar chipul i se umbri pentru o clipă. 

Erica văzu schimbarea și simţi brusc un nod în stomac. Trăia 
cu frica eternă că Anna avea să devină iar apatică, că avea să-și 
piardă acea scânteie de viaţă ce-i fusese reaprinsă. Insă de data 
aceea, Anna reuși să alunge amintirea iadului prin care trecuse, 
amintire ce îi pătrundea cu forţa în gânduri. 

— Are de-a face cu accidentul? zise ea. 

— Cred că da, răspunse Erica, asigurându-se înainte de a intra 
în sensul giratoriu dinspre Torp. În orice caz, a spus că 
anchetează niște discrepanțe apărute și că accidentul i-a amintit 
de ceva. 

— De ce anume? întrebă Anna. De ce i-ar putea aminti un 
accident de mașină? _ 

— Nu știu. Exact asta a zis și el. Insă urma să cerceteze mai 
amănunţit astăzi, la birou, pentru a încerca să-i dea de capăt. 

— Bănuiesc că n-ai avut ocazia să-i arăţi lista. 

Erica râse. 

— Nu, mi-a fost milă să i-o arăt, când era în halul ăla de 
abătut. Voi încerca să o strecor cândva în weekendul ăsta, la 
momentul potrivit. 

— Bine, zise Anna. 

Fără să i-o ceară nimeni, ea își asumase rolul de planificator- 
șef și coordonator al proiectului „Nunta”. 

— Cel mai important aspect pe care trebuie să i-l subliniezi 
este ţinuta pe care și-o va alege. Am putea merge azi să 
aruncăm o privire și poţi alege tu câteva lucruri pe care ai vrea 
să le încerce, însă partea aia nu va fi ușoară, în lipsa lui. 

— Ei bine, ţinuta lui Patrik nu va reprezenta o problemă. Mai 
multe griji îmi fac pentru mine, zise posomorâtă Erica. Crezi că 
au un departament XL în magazinul cu ţinute de nuntă? 

Opri mașina în parcarea de la Kampenhof și își scoase centura 
de siguranţă. Anna îi urmă exemplul, apoi se întoarse către ea. 

— Nu-ţi face griji. Vei arăta minunat. 

— S-o vedem și pe asta, zise Erica. Pregătește-te sufletește - 
nu va fi distractiv. 

Încuie mașina și porni spre artera comercială, cu Maia așezată 
în cărucior. Magazinul cu ţinute de nuntă se afla pe una dintre 
strădutele ce se intersectau cu artera principală, iar Erica 
telefonase în prealabil, pentru a se asigura că era deschis. 

Anna nu spuse nimic în drum spre magazin. Chiar la intrare, 
ea o strânse de braț pe Erica, încercând să-i insufle puțin 
entuziasm. În definitiv, se aflau în căutarea unei rochii de 
mireasă. 

Erica inspiră adânc atunci când ușa se închise în urma lor. Alb, 
alb și iar alb. Tul și dantelă și perle și paiete. Le ieși în 
întâmpinare o femeie scundă, la vreo șaizeci de ani, cu un 
machiaj mult prea strident. 

— Bine aţi venit, bine aţi venit! ciripi ea, bătând entuziasmată 
din palme. 

Erica își zise cu cinism că pesemne proprietara magazinului 
nu avea parte de foarte mulţi clienţi, la cât de bucuroasă era să 
le vadă. 

Anna păși înainte și preluă frâiele. 

— Am dori să găsim o rochie de mireasă pentru sora mea. 

Arătă înspre Erica, iar femeia bătu iar din palme. 

— Vai, ce minunat, vă căsătoriţi? 

„Nu, vreau doar să am o rochie de mireasă. Pentru propriul 
meu amuzament”, gândi Erica, însă își păstră comentariul 
pentru sine. 

Anna păru să-i citească gândurile, așa că interveni îndată. 

— Nunta este în ajun de Rusalii. 

— Dumnezeule, zise femeia, uluită. Atunci va trebui să vă 
grăbiţi tare, tare. A mai rămas o lună și un pic. Niciodată nu e 
prea devreme să cauţi o rochie de mireasă. 

Încă o dată, Erica îşi reprimă o remarcă sarcastică, simțind pe 
braţ atingerea Annei. Femeia le făcu semn să înainteze în 
magazin, iar Erica o urmă, ezitând. Situaţia îi părea atât de... 

ciudată. Nici măcar nu mai pusese piciorul într-un magazin cu 
ținute de nuntă, fapt care probabil explica senzaţia aceea 
stranie pe care o avea. Privi în jur, iar capul începu să i se 
învârtă. Cum naiba avea să găsească o rochie acolo, în 
adâncurile acelei mări de puf? 

Încă o dată, Anna îi remarcă starea. Arătă spre un fotoliu, 
îndemnându-și sora să ia loc. Erica o puse pe Maia pe podea. 
Apoi Anna spuse pe un ton autoritar: 

— Aţi putea aduce câteva modele diferite pentru sora mea? 
Nu prea multe volane și volănașe. Ceva simplu și clasic. Insă 
poate cu câte un detaliu mic, care să adauge o notă de 
eleganță. Nu ești de aceeași părere? 

O privi scurt pe Erica, iar aceasta nu se putu abţine să nu 
râdă. Anna aproape că o cunoștea mai bine decât se știa Erica 
pe sine. 

Rochiile fură aduse una câte una. Câteodată Erica scutura din 
cap, alteori încuviinţa. Într-un final, le rămase un suport cu cinci 
rochii pentru probă. Cu inima grea, Erica păși în cabina de 
probă. Wu era tocmai modul ei de distracţie preferat. Era o 
experienţă de-a dreptul exasperantă să-și vadă simultan corpul 
din trei unghiuri diferite, în vreme ce lumina aceea nemiloasă îi 
evidenția toate zonele care stătuseră ascunse sub hainele de 
iarnă. Mai ales când observă că ar fi fost indicat să fi folosit o 
lamă de ras pe ici, pe colo. Ei bine, era prea târziu pentru a 
schimba lucrurile. Își trase cu grijă pe ea prima rochie. Era 
mulată și fără bretele, iar în momentul în care trase fermoarul, 
știu că nu avea să fie de succes. 

— Cum merge? strigă cu entuziasm femeia, de după draperie. 
Aveţi nevoie de ajutor cu fermoarul? 

— Da, cred că da, zise Erica, ieșind din cabină, fără tragere de 
inimă. 

Le întoarse spatele pentru ca femeia să-i poată încheia 
fermoarul, apoi inspiră adânc și se privi în oglinda de mărime 
naturală. Deznădejde, curată deznădejde. Işi simţi ochii năpădiți 
de lacrimi. Nu așa își imaginase că avea să arate în ziua nunţii. 
În reveriile sale, ea fusese mereu foarte zveltă, cu pieptul ferm 
și cu pielea strălucitoare. Silueta care o privea din oglindă 
părea, mai degrabă, varianta feminină a omuleţului Michelin?8. 


18 Faimoasa mascotă a companiei de cauciucuri Michelin, reprezentând un personaj 
amuzant, al cărui trup este alcătuit din cauciucuri albe, de diferite dimensiuni. 

Colăcei de grăsime adunaţi în jurul taliei. Un ten obosit din 
cauza iernii, și tern, pe deasupra. În plus, corsajul îi împinsese 
către subsuori niște stranii cârnăciori de grăsime și de piele. 
Arăta oribil. Își înghiţi lacrimile și se întoarse în cabina de probă. 
Cumva, reuși să-și tragă fără ajutor fermoarul, apoi dezbrăcă 
rochia. Continuă cu următoarea. 

Pe cea de-a doua reuși s-o îmbrace singură și se duse să le-o 
arate Annei și proprietarei magazinului. De data aceea, Erica nu 
își putu ascunde sentimentele; văzu clar în oglindă cum buza 
inferioară îi tremura. Câteva lacrimi își făcură apariţia și le 
șterse iritată cu dosul palmei. Nu voia să stea acolo, stânjenită 
și cu lacrimi în ochi, însă nu își putea reprima sentimentele. Nici 
rochia aceea nu-i venea bine. Din nou, era o croială simplă, însă 
se cuprindea pe după gât, lucru care măcar îi îndepărta colăceii 
de sub brațe. Cele mai mari bătăi de cap i le dădea abdomenul. 
Nu putea înţelege nici în ruptul capului cum avea să poată arăta 
destul de bine încât să se simtă fericită în ziua nunţii. Ar fi 
trebuit să fie distractiv, nu? Era ceva ce așteptase cu nerăbdare 
de când se știa. Să aleagă și să probeze, una după alta, niște 
rochii de mireasă fantastice. Imaginându-și cum privirile pline de 
admiraţie ale tuturor aveau să se îndrepte spre ea, în momentul 
când va păși alături de mirele său, către altar. Visase 
întotdeauna să arate ca o prinţesă în ziua nunţii sale. Obraijii îi 
fură năpădiţi de și mai multe lacrimi, iar Anna păși spre ea și o 
atinse pe brațul dezgolit. 

— Ce e, scumpo? 

Erica îi răspunse printre sughițuri: 

— Sunt... sunt... atât de grasă. Toate arată oribil pe mine. 

— Nu ești deloc grasă. A mai rămas câte ceva în urma 
sarcinii, atâta tot, iar asta se poate rezolva până la nuntă. Ai o 
siluetă fantastică. De exemplu, privește ce decolteu! Ce n-aș fi 
dat să am așa ceva în ziua nunții mele. 

Anna arătă spre oglindă, iar Erica privi șovăitoare în direcţia 
respectivă. Mai întâi își văzu chipul jalnic, cu urme de lacrimi pe 
obraji și cu un nas mare și roșu. Apoi își mută privirea în jos și 
da, poate că Anna avea dreptate. Se vedea un decolteu pe 
cinste. 

În momentul acela interveni și proprietara magazinului. 

— Rochia se potrivește, doar că nu aveţi desuurile 
corespunzătoare. Dacă veţi proba pe dedesubt niște lenjerie 

modelatoare sau un corset, burtica va dispărea într-o clipită. 
Credeţi-mă, am văzut cazuri mult mai serioase, la viața mea. 
După cum a zis și sora dumneavoastră, aveţi o siluetă 
formidabilă. Trebuie doar să găsiţi rochia potrivită pentru a vă 
accentua formele. Uitaţi, încercaţi-o pe aceasta și sunt sigură că 
vă veţi simţi mai bine. Asta sigur vi se va potrivi. 

Scoase una dintre rochii de pe suportul din cabina de probă și 
i-o întinse Ericăi. Fără prea multă tragere de inimă, aceasta se 
duse din nou în cabină. Cu o mină sceptică, își trase rochia pe 
ea și se întoarse în magazin. Inspiră adânc, expiră, apoi stătu în 
fața oglinzii de mărime naturală, stoică precum un soldat ce 
zorea spre linia întâi. Un zâmbet uluit îi umplu chipul. Era ceva 
complet diferit. Îi venea... perfect! Tot ce înainte arătase oribil 
acum era în avantajul ei, odată îmbrăcată acea rochie. 
Abdomenul încă mai ieșea destul în evidenţă, însă nu era ceva 
căruia să nu-i poată veni de hac un corset bun. Se uită cu 
surprindere spre Anna și spre femeia din magazin. Incântată, 
Anna doar dădu din cap, iar proprietara magazinului bătu din 
palme de bucurie. 

— Ce mireasă! Ce v-am zis? Aceasta e perfectă pentru 
înălţimea și silueta dumneavoastră! 

Erica se uită din nou în oglindă, încă ușor neîncrezătoare. Dar 
se vedea nevoită să le dea dreptate. Se simțea ca o prințesă. 
Dacă ar fi reușit să scape de câteva kilograme suplimentare în 
săptămânile premergătoare nunţii, totul avea să fie perfect. Se 
întoarse spre Anna. 

— Nu mai e nevoie să probez în continuare. O cumpăr! 

— Minunat, radie femeia. Cred că veţi fi cum nu se poate de 
mulțumită. Dacă doriţi, o puteţi lăsa aici până la nuntă, apoi 
vom putea face o ultimă probă, cu o săptămână înainte. Dacă e 
nevoie de retușuri sau de orice altceva, vom avea timp destul. 

— Mulţumesc, Anna, șopti Erica, strângând mâna surorii sale. 

Anna o strânse, la rându-i. 

— Ești absolut superbă în rochia asta, îi spuse Anna, iar Erica 
zări o lacrimă și în ochii surorii ei. 

Era un moment frumos. Un moment pe care îl meritau 
amândouă, după toate greutățile prin care trecuseră. 


— Ei, cum merge? întrebă Lars, privind în jurul cercului. 

Nimeni nu zise nimic. Cei mai mulţi dintre ei stăteau cu 
privirile plecate spre pantofi. Toţi, cu excepţia lui Barbie, care îl 
urmărea concentrată pe Lars. 

— Ar vrea cineva să înceapă? 

Le aruncă o privire încurajatoare, moment în care unii dintre 
își ridicară ochii din pământ. Într-un final, Mehmet răspunse: 
— Mda, merge bine. 

După aceea, tăcu. 

— Ai vrea să dezvolţi ideea? 

Vocea lui Lars era blândă, cu o vagă urmă de persuasiune. 

— Adică, vreau să spun că pare grozav până acum. Slujba e... 
în regulă, și așa mai departe... 

Mehmet tăcu din nou. 

— Restul, voi ce părere aveți despre slujbele care vi s-au dat? 

— Slujbe? pufni Calle. Stau acolo și spăl la vase toată ziua. 
După-masă o să discut cu Fredrik în legătură cu asta. Trebuie să 
facem niște schimbări. 

O privi cu subințeles pe Tina. Aceasta doar îi aruncă o 
căutătură aprigă. 

— Dar tu, Jonna, ţie cum ţi-a mers săptămâna asta? 

jonna era singura pentru care propriii pantofi încă mai 
prezentau un interes sporit. Bombăni ceva drept răspuns, însă 
nu ridică privirea. Așezaţi în cerc, în mijlocul vastei încăperi din 
centrul comunitar, cu toţii se aplecară înainte pentru a încerca 
să-i priceapă vorbele. 

— Scuze, jonna, nu te-am auzit. Ai putea repeta? Și ţi-aș fi 
recunoscător dacă ai avea amabilitatea să ne privești în ochi 
atunci când ni te adresezi. Altminteri, avem senzaţia că nu ne 
tratezi cu destul respect. Asta e intenţia ta, Jonna? 

— Chiar, așa e? se băgă Uffe, lovind-o peste picioare. Te crezi 
mai brează decât noi sau ce? 

— Uffe, ceea ce faci nu e prea constructiv, îl preveni Lars. Noi 
dorim să construim aici un mediu ferit și plăcut, în care să puteţi 
discuta despre sentimentele și experiențele voastre, într-un 
cadru sigur și încurajator. 

— Folosiţi cuvinte care probabil sunt mult prea elevate pentru 
Uffe, i se adresă batjocoritor Tina. Dacă vreți ca Uffe să ţină 
pasul, va trebui să folosiţi fraze mai simple. 

— Nenorocita dracului, fu replica elocventă a lui Uffe, urmată 
de o încruntătură. 


e 

— Exact la asta mă refer. 

Vocea lui Lars deveni mai dură. 

— Nu are rost să vă luaţi unul de celălalt, pentru asemenea 
motive. Cu toţii vă aflaţi într-o situaţie extremă, care poate fi 
foarte obositoare pe plan emoţional. Aceasta e șansa voastră de 
a vă descărca tensiunea într-un mod pozitiv. 

Se uită în jur, fixându-și, pe rând, privirea dezaprobatoare 
asupra tuturor. Câţiva încuviinţară. Barbie ridică mâna. 

— Da, Lillemor? 

Fata lăsă mâna jos. 

— În primul rând, acum numele meu nu mai e Lillemor, ci 
Barbie, zise ea, bosumflându-se. 

După aceea, zâmbi. 

— Însă aş vrea să spun că mie mi se pare grozav! Suntem 
norocoși să stăm aici și să ne spunem ce avem pe suflet. La Big 
Brother nu exista așa ceva. 

— Ah, du-te naibii, zise Uffe, prăbușindu-se în scaun și privind- 
o fix pe Barbie. 

Zâmbetul îi pieri de pe chip și fata își plecă privirea. 

— Cred că te-ai exprimat foarte bine, rosti Lars, încercând să 
o încurajeze. În plus, veţi avea ocazia să beneficiaţi și de terapie 
individuală, pe lângă cea de grup. Cred că vom încheia aici 
segmentul de grup, pentru ca tu și cu mine... Barbie, să putem 
începe terapia individuală. În regulă? 

Fata își ridică privirea și zâmbi din nou. 

— Da, mi-ar plăcea. Am multe chestii despre care vreau să 
vorbesc. 

— Excelent, zise Lars, zâmbindu-i, la rândul său. Așadar, 
sugerez să mergem în culise, în camera din spate, ca să putem 
sta de vorbă fără să fim deranjaţi. Apoi voi discuta cu fiecare 
dintre voi, în ordine, după cum sunteţi așezați în cerc. După 
Barbie urmează Tina, apoi Uffe, și așa mai departe. E în regulă? 

Nimeni nu zise nimic, așadar Lars luă tăcerea drept răspuns 
afirmativ. 

De îndată ce ușa se închise în urma lui Barbie și a lui Lars, cu 
toții începură să vorbească. Cu toţii în afară de Jonna, care 
prefera tăcerea, ca de obicei. 

— Ce rahat! exclamă Uffe pe un ton batjocoritor, lovindu-se 
peste genunchi. 

Mehmet îi aruncă o privire nemulțumită. 

— Ce vrei să zici? Mie mi se pare în regulă. Ştii ce aiurea pot 
deveni lucrurile după vreo câteva săptămâni într-un show de 
genul ăsta. Mi se pare grozav că în sfârșit se gândesc și la 
protagoniști. Vor să ne simţim bine. 

— „Vor să ne simţim bine”, îl imită Uffe pe un ton ascuţit. Eşti 
așa un fricos, Mehmet, știi asta? Ar trebui să apari într-unul din 
programele alea TV în care să stai acolo în chestii mulate și să 
faci yoga sau cum dracu' s-o numi. 

— Nu-l băga în seamă, e tâmpit, zise Tina, privindu-l sfidător 
pe Uffe, care în momentul acela, își îndreptă atenţia asupra ei. 

— Ce naiba vorbeşti acolo, stricato? Ţi se pare că ești tare 
deșteaptă, nu? Te lauzi cu notele tale bune și cu toate cuvintele 
pompoase pe care le știi. Te crezi mai bună decât noi toţi. lar 
acum ai impresia că o să ajungi și star pop. 

Râse cu dispreţ și privi în jur, căutând sprijinul grupului. 
Nimeni nu răspunse. Insă nici nu protestă nimeni, așa că el nu 
se potoli. 

— Tu chiar crezi porcăriile alea? Îi faci doar pe toţi de râs și pe 
tine la fel. Am auzit că i-ai convins să te lase să-ţi cânți diseară 
melodia jalnică și aștept cu nerăbdare să-i văd pe oameni 
aruncând cu roșii stricate în tine. La naiba, o să vin și eu, o să 
mă pun în primul rând și-o să arunc și eu câteva. 

— Ai face bine să taci acum din gură, Uffe, zise Mehmet, 
săgetându-l cu privirea. Ești doar invidios fiindcă Tina are talent, 
în vreme ce singurul lucru pe care-l ai tu e cariera asta 
trecătoare, de idiot într-un reality-show. După care te vei 
întoarce în depozit, cărând cutii, cât e ziua de lungă. 

Uffe râse din nou, însă de data asta, el păru nervos. Vorbele 
lui Mehmet aveau și puţin adevăr în ele, lucru care-i spori 
stânjeneala. Dar apoi alungă senzaţia aceea. 

— Nu trebuie să mă credeţi, dacă nu vreţi. Însă veţi avea 
șansa să auziţi cu propriile urechi, în seara asta. Țărănoii din 
oraș vor râde pe săturate. 

— Află că te urăsc, Uffe. 

Tina se ridică și părăsi grupul, cu lacrimi în ochi. Fu urmărită 
de o cameră. Începu să fugă pentru a scăpa, însă era imposibil 
să evite camerele. Privirea lor lacomă se afla pretutindeni. 

e 

Patrik nu se putea concentra deloc. Era bântuit de gânduri 

legate de accidentul acela de mașină. Dacă și-ar fi putut măcar 

da seama ce anume îi părea atât de familiar în legătură cu 
victima. Ridică dosarul cu toate hârtiile privitoare la anchetă și 
se așeză, pentru a parcurge din nou totul. Nu avea idee de câte 
ori făcuse asta. Ca de fiecare dată când cugeta intens, 
bombănea de unul singur. 

— Vânătăi în jurul gurii, alcoolemie incredibil de mare, la o 
persoană care nu bea niciodată, conform spuselor familiei. 

Își trecu un deget peste raportul autopsiei, căutând ceva pe 
care să-l fi ratat în lecturile anterioare. Însă nimic nu părea 
nelalocul lui. Patrik luă telefonul și formă un număr pe care-l știa 
pe de rost. 

— Alo, Pedersen, aici Patrik Hedström de la poliţia din Tanum. 
Ascultă, în fața mea e raportul autopsiei. Ai cumva cinci minute 
libere, să-l parcurgi încă o dată, împreună cu mine? 

Pedersen încuviință, așa că Patrik continuă. 

— Aceste vânătăi din jurul gurii, îţi poţi da seama când le-a 
căpătat?... În regulă. 

În timp ce vorbea, își lua notițe pe margini. 

— Și alcoolul, poţi spune câte ceva despre timpul scurs de 
când a fost ingerat?... Nu, nu mă refer la o perioadă anume din 
zi; ei bine, poate și asta. Însă l-a băut într-un răstimp mai 
îndelungat sau l-a dat pe gât sau... la asta mă refer. 

Ascultă concentrat, luând notițe cu frenezie. 

— Interesant, foarte interesant. Aţi mai găsit și altceva straniu 
la autopsie? ă 

Patrik îl urmări fără să noteze nimic pentru o clipă. Işi dădu 
seama că apăsa atât de puternic receptorul de ureche, încât 
începuse să-l doară, așa că slăbi strânsoarea. 

— Resturi de bandă adezivă în jurul gurii? Da, cu siguranţă că 
e important. Însă nu mai există și altceva de care ar fi bine să 
știu? 

Oftă cu gândul la răspunsurile nu tocmai informative pe care 
le primea și se ciupi, frustrat, de nas. 

— În regulă, presupun că e de ajuns. 

Șovăind, Patrik închise telefonul. Chiar sperase la mai mult. 
Scoase fotografiile de la locul accidentului și începu să le 
studieze, căutând ceva, orice, care să-i fi putut da un imbold 
memoriei sale refractare. Partea cea mai neplăcută o reprezenta 
faptul că nu era sută la sută sigur de existenţa vreunui lucru pe 
care să și-l amintească. Poate că doar își imagina. Poate că era 

o formă stranie de dâjă-vu. Poate că văzuse ceva la televizor 
sau într-un film sau doar auzise ceva care îl făcea acum să caute 
un lucru inexistent. Însă tocmai atunci când se pregătea să 
arunce frustrat hârtiile, o scânteie se produse între sinapsele din 
creierul său. Se aplecă în față pentru a cerceta mai îndeaproape 
fotografia pe care încă o ţinea în mână, iar un sentiment de 
triumf îl cuprinse. Poate că totuși nu era atât de departe precum 
crezuse. Poate că un lucru distinct chiar planase, până la urmă, 
peste ungherele cele mai ascunse ale memoriei sale. 

Dintr-o mișcare, el ajunse la ușă. Sosise vremea să coboare 
până la arhive. 

e 

Apatică, Barbie lăsă produsele să treacă pe banda mobilă, în 
vreme ce le scană codurile de bare. Ochii i se umplură de 
lacrimi, însă ea clipi cu încăpățânare pentru a le îndepărta. Nu 
voia să stea acolo, plângând, și să se facă de râs. 

Conversaţia din acea dimineaţă îi trezise atât de multe 
sentimente. Murdăria care până atunci stătuse ascunsă începea 
să iasă la suprafaţă. O privi pe Jonna, aflată la casa de marcat 
din faţa ei. Intr-un fel, o invidia. Poate că nu și partea legată de 
depresie și tăieturi. Barbie nu ar fi fost niciodată în stare să-și 
cresteze pielea cu un cuțit, așa cum făcea ea. Ceea ce invidia 
era nepăsarea evidentă a Jonnei față de părerile celorlalţi. 
Pentru Barbie, nimic nu era mai important decât felul în care se 
prezenta și apărea în faţa lumii. Nu fusese așa dintotdeauna, 
după cum demonstraseră și fotografiile sale din școală, pe care 
le dezgropase acel nenorocit ziar de scandal. Fotografiile de pe 
vremea când era mică, pricăjită, cu un uriaș aparat dentar, sâni 
aproape inexistenţi, și păr închis la culoare. Fusese atât de 
supărată când pozele apăruseră pe panourile de afișaj ale 
ziarelor. Insă nu din motivul suspectat de toată lumea. Nu 
deoarece se îngrijora că oamenii aveau să afle adevărul, atât 
despre nuanţa reală a părului, cât și despre sânii ei falși. Nu era 
atât de toantă. Insă o durea să vadă lucrurile pe care nu le mai 
avea. Zâmbetul fericit. Increzător. Fusese mulțumită de propria-i 
persoană și satisfăcută de viaţa sa. Însă totul se schimbase în 
ziua când tatăl ei murise. 

Ea și tata se înțeleseseră atât de bine. Mama sa murise de 
cancer, pe vremea când ea era micuță. Însă cumva, tatăl 
reușise să umple golul lăsat de moartea mamei; fetița nu 

simţțise niciodată că i-ar fi lipsit ceva. Era conștientă că, pentru o 
vreme, lucrurile stătuseră când bine, când rău, imediat după 
decesul mamei, atunci când ea era mică, dar și la momentul 
producerii cumplitei nenorociri. Aflase totul în legătură cu asta, 
însă tatăl ei plătise preţul, învățase din greșeli, apoi clădise o 
viaţă bună pentru el și pentru fiica lui. Asta până în acea zi 
fatidică din luna octombrie. _ 

Atunci când se întâmplase, îi păruse atât de ireal. Intr-o 
clipită, întreaga sa viaţă fusese ștearsă, luându-i totul. Nu avea 
altă familie, alte rude la care să meargă, așa că se trezi 
aruncată într-o lume a familiilor și a locuințelor temporare. 
Învăţase lecţii pe care ar fi preferat să nu le fi aflat. Încrederea 
în sine pe care o avusese înainte se evaporase. Prietenii nu 
puteau înţelege faptul că schimbările ei lăuntrice erau cauzate 
de ceea ce se întâmplase. Ziua aceea îi răpise ceva și nicicând 
nu avea să mai fie la fel. Prietenii încercaseră să o susțină 
pentru o vreme, dar într-un final, o lăsaseră în voia sorții. 

Acela fu momentul în care se declanșă nevoia sa de 
confirmare în rândurile băieţilor mai mari și ale fetelor dure. Nu 
mai era de-ajuns să fie o fată băieţoasă. Și nici numele de 
Lillemor nu i se mai potrivea. Așa că începu cu lucrurile pe care 
le putea face singură și pe care și le putea permite. Iși vopsi 
părul blond în baia unuia dintre iubiții săi pasageri. Işi înlocui 
vechile haine cu unele noi: mai mulate, mai scurte, mai sexy. 
Fiindcă descoperise care avea să fie calea de scăpare din 
mizerie. Sexul. Astfel putea să capete atenţie și lucruri 
materiale. Îi oferea șansa de a se evidenția în mulţime. Unul 
dintre iubiții săi fusese plin de bani, așa că îi finanţase 
implanturile cu silicon. Fata ar fi preferat niște sâni mai mici, 
însă având în vedere că iubitul îi plătea, ultimul cuvânt îi 
aparținuse acestuia. Dorise cupe de mărimea E și asta căpătase. 
Odată înfăptuită transformarea fizică, totul devenise doar o 
chestiune de ambalaj. lubitul de după finanţatorul sânilor o 
numise „păpușica Barbie”, lucru ce rezolvă problema numelui. 
După aceea, nu-i mai rămăsese decât să hotărască rampa 
ideală de lansare a noii sale persoane. Debutase cu niște slujbe 
mărunte de manechin, care necesitau îmbrăcăminte sumară, 
sau chiar lipsa completă a acesteia. Insă momentul crucial 
venise odată cu participarea la Big Brother. Bărbie devenise 
starul principal din sezonul respectiv. Și nu o deranjase câtuși de 

puţin faptul că, de pe propriile canapele, întreaga populaţie a 
Suediei îi putea urmări viaţa sexuală. Cui îi păsa? Nu avea 
familie care s-o mustre pentru că-i făcuse de râs, în mod public. 
Era singură pe lume. 

De obicei, izbutea să nu se gândească la frământările sale 
lăuntrice. O îndepărtase atât de mult pe Lillemor, încât fata 
aceea abia dacă mai exista. La fel făcuse și cu amintirea tatălui 
său. Nu își putea permite să și-l amintească. Dacă voia să 
supravieţuiască, atunci din existenţa ei actuală nu mai puteau 
face parte râsul tatălui sau atingerea mâinii lui pe obraz. Ar fi 
fost mult prea dureros. Insă discuţia din acea dimineaţă, cu 
psihologul, atinsese niște puncte nevralgice care continuară cu 
încăpățânare să o necăjească. Și nu păru singura care să aibă o 
asemenea reacție. Atmosfera fusese mohorâtă de când 
intraseră separat în camera din culise și luaseră loc în scaunul 
aflat în faţa psihologului. Uneori avea senzaţia că întreaga lor 
negativitate era îndreptată spre ea și din când în când i se părea 
că unii dintre concurenţi îi aruncau priviri răutăcioase. Insă de 
fiecare dată când se întorcea ca să vadă de unde se strecura pe 
nesimţite acea stare, clipa trecea. 

In același timp, ceva fremăta în adâncul ei. Ceva asupra 
căruia Lillemor încerca să-i îndrepte atenţia. Însă Barbie își 
reprimă sentimentul. Pur și simplu nu putea permite anumitor 
lucruri să fie date în vileag. 

Cumpărăturile curgeau neîncetat pe banda mobilă din faţa 
casei sale de marcat. Nu se mai terminau nicicând. 

e 

Căutarea prin arhive era, ca de obicei, o muncă plictisitoare și 
dificilă. Nimic nu părea a fi la locul lui. Patrik stătuse pe podea, 
cu picioarele încrucișate, înconjurat de cutii. Ştia ce gen de 
document căuta și, într-un moment nesăbuit, crezuse că avea 
să găsească totul cu ușurință, într-o cutie etichetată „Material 
educaţional”. Insă nici pomeneală. Auzi pași pe scări și privi în 
sus. Era Martin. 

— Bună, Annika a zis că te-a văzut îndreptându-te încoace. Ce 
faci? 

Martin privi uluit spre toate cutiile împrăștiate în jurul lui 
Patrik. 

— Caut niște notițe de la o conferinţă la care am participat 
acum vreo câţiva ani, în Halmstad. Te gândești că le-o fi trecut 

prin cap să le arhiveze într-o ordine logică, dar nicidecum. Un 
idiot a mutat totul aiurea, așa că nimic nu se mai potrivește. 

Aruncă un nou teanc de hârtii într-o altă cutie ce fusese 
arhivată greșit. 

— Mda, Annika mereu ne bate la cap să păstrăm ordinea prin 
documentele de aici. Pretinde că ea le arhivează pe toate acolo 
unde trebuie, însă după aia, hârtiile par a prinde picioare. 

— Nu înţeleg de ce oamenii nu sunt în stare să pună lucrurile 
înapoi de unde le-au luat. Eu știu că am pus notițele într-un 
fișier pe care l-am arhivat în cutia asta. 

Arătă spre cutia cu eticheta „Material educaţional” și 
continuă: 

— Dar acum nu mai sunt acolo. Așadar, întrebarea e în ce 
cutie sunt? „Persoane dispărute”, „Cazuri rezolvate”, „Cazuri 
nerezolvate” și așa mai departe. Niciunul din noi nu știe mai 
mult decât celălalt. 

Făcu semn cu mâna în jurul beciului plin de cutii, din podea și 
până-n tavan. 

— Ei bine, ce mă fascinează pe mine mai mult și mai mult e 
faptul că tu chiar ţi-ai îndosariat notițele de la conferinţă. Ale 
mele încă sunt în cine știe ce grămadă, pe birou. 

— Probabil că și eu ar fi trebuit să fac la fel. Însă am fost 
destul de naiv încât să cred că vreo altă persoană ar fi putut 
avea nevoie de ele. 

Patrik oftă, luă un nou maldăr de documente și începu să 
răsfoiască. Martin se așeză pe podea, lângă el, și începu să 
caute și el într-una din cutii. 

— Te ajut și eu. O să meargă mai repede. Ce anume caut? Ce 
fel de conferinţă a fost? Și apropo, de ce cauţi notițele astea? 

Patrik nu ridică privirea, ci doar răspunse: 

— După cum am zis, dacă memoria nu mă înșală, în 2002 am 
fost la o conferinţă în Halmstad. În legătură cu tot felul de cazuri 
stranii, care încă ridicau semne de întrebare și rămăseseră 
nerezolvate. 

— Şi..., zise Martin, așteptând detalii. 

— Ei bine, îţi voi spune mai mult când găsesc notițele. Pentru 
moment e doar o vagă idee, așa că vreau să-mi reîmprospătez 
memoria înainte de-a mai face și alte afirmaţii. 

— În regulă, zise Martin. 

Încă era curios, dar îl cunoștea destul de bine pe Patrik, încât 
să-și dea seama că insistenţele nu ar fi ajutat cu nimic. 

Brusc, Patrik se uită în sus și zâmbi șiret. 

— Dar o să-ți spun dacă îmi spui și tu mie... 

— Ce să-ţi spun? întrebă surprins Martin, însă atunci când 
dădu cu ochii de zâmbetul lui Patrik, înţelese unde anume bătea 
colegul său. 

Râse, după care îi zise: 

— Bine, fie. Când îmi zici, îţi zic și eu. 

După o oră de căutări inutile, Patrik eliberă dintr-odată un 
strigăt. 

— lată-le! 

Scoase câteva hârtii dintr-un dosar de plastic. 

Martin îi recunoscu scrisul lui Patrik și încercă să-l citească, 
răsturnat. Insă nu avea sens, așa că fu nevoit să aștepte cât 
timp Patrik răsfoi prin notițe. După ce lectură trei pagini, degetul 
arătător i se opri brusc la mijlocul foii. O cută adâncă i se formă 
între sprâncene, iar Martin încercă să-l convingă, prin puterea 
minţii, să citească mai repede. După ceea ce-i păru o eternitate, 
Patrik privi în sus, triumfător. 

— În regulă, mai întâi secretul tău, zise el. 

— Ah, haide, mor de curiozitate. 

Martin râse și încercă să-i smulgă hârtiile din mână. Însă 
colegul fusese pregătit pentru manevra lui și i le smuci de-ndată 
înapoi, ţinându-le sus, în aer. 

— la-ţi gândul. Tu primul, după care eu. 

Martin oftă. 

— Ești conștient că mă tachinezi cumplit? În regulă, ai ghicit. 
Eu și Pia vom avea un bebeluș. La sfârșitul lui noiembrie. 

Ridică un deget în aer, în semn de avertizare. 

— Dar încă nu poţi spune nimănui! Suntem abia în a opta 
săptămână și vrem să păstrăm secretul până după cea de-a 
douăsprezecea. 

Patrik își ridică ambele mâini. Hârtiile pe care le ţinea cu 
dreapta fluturară. 

— Promit, buzele-mi sunt pecetluite. Însă, pentru numele lui 
Dumnezeu, felicitări! 

Martin zâmbi cu gura până la urechi. De câteva ori, fusese cât 
pe-aci să-i spună lui Patrik. Era nerăbdător să împartă veștile 
bune, însă Pia dorea să aștepte până la trecerea cu bine a 

primului trimestru. Apoi avea să le poată spune tuturor. Era o 
ușurare să împărtășească în sfârșit vestea cu cineva. 

— Ei bine, acum ai aflat. Ce-ar fi să-mi spui tu de ce stăm aici 
de-o oră încoace, plini de praf. 

Brusc, Patrik deveni serios. Îi înmână documentul lui Martin, îi 
indică punctul din care să înceapă să citească, și așteptă. După 
o vreme, colegul său ridică privirea, uluit. 

— Acum nu mai poate exista niciun dubiu, Marit a fost ucisă, 
zise Patrik. 

— Mda, bănuiesc că nu ne mai putem îndoi de asta. | 

O întrebare își primise în momentul acela răspunsul. Insă asta 
nu făcu decât să atragă după sine și mai multe întrebări. Aveau 
dinaintea lor cantităţi impresionante de muncă. 

[] 

Trântea așa de puternic tăvile pentru copt încât zgomotul se 
putea auzi încă din fața magazinului. Mehmet își băgă capul pe 
ușa care dădea spre partea din spate a brutăriei. 

— Ce naiba faci? Demolezi pe-aici sau ce? 

— Du-te dracu'! 

Uffe trânti iar tăvile, cu bună știință. 

— Pardon, zise Mehmet, ridicându-și mâinile. Te-ai trezit cu 
faţa la cearșaf? 

Uffe nu-i răspunse. Stivui toate tăvile, apoi se așeză. Se 
plictisise de întreaga chestiune. Fucking Tanum nu se ridicase 
deloc la nivelul așteptărilor sale. Până în clipa aceea, el nu 
realizase că avea să fie nevoit să lucreze, fapt ce reprezenta un 
neajuns considerabil. Era pentru prima oară în viața lui când se 
confrunta cu o zi de muncă cinstită. Câteva spargeri, niște jafuri 
și lucruri de genul acela îi asiguraseră până atunci un trai lipsit 
de muncă. Însă nu fusese o viaţă luxoasă; nu îndrăznise 
niciodată ceva mai semnificativ decât niște furturi minore, însă 
acestea îi aduseseră destul venit încât să-l ţină departe de 
corvoada unui serviciu. Apoi, se trezise în locul acela. Până și 
viaţa pe insulă fusese mai ușoară. Acolo putea să stea tolănit și 
să facă plajă cât era ziua de lungă, discutând tot felul de 
tâmpenii cu alți concurenţi. Din când în când, mai aveau câte o 
întrecere, dar în afară de asta, relaxare totală. Fusese extrem de 
înfometat, dar lipsa mâncării nu îl deranjase la fel de mult 
precum și-ar fi imaginat. 

Nici restul participanţilor la Fucking Tanum nu se ridicaseră la 
nivelul așteptărilor. Cu toţii erau niște cretini. Mehmet-cel-de- 
nădejde se spetea în brutărie precum un sclav, de la sine 
putere. Calle venise la emisiune doar pentru a continua să 
domnească peste cluburile de noapte din Stureplan. Tina era 
atât de prețioasă, încât îi venea s-o pocnească. Cât despre 
Jonna... ce mai ratată! El nu putea să înțeleagă toate acele 
porcării, cu tăiatul pe mâini. Ultima, dar nu și cea din urmă, 
Barbie. Uffe se întunecă la față. Târfuliţa aia ieftină se înșela 
dacă avea impresia că putea să scape cu o asemenea ispravă. 
Lucrurile pe care le auzise în dimineaţa respectivă îl făcuseră să 
vrea să-i spună vreo două acelei regine a silicoanelor. 

— Uffe, ai de gând să muncești azi, sau ce? 

Simon îi aruncă o privire aspră, iar Uffe se ridică de pe scaun, 
oftând. Rânji camerei de pe perete și merse către partea din 
faţă a brutăriei. Se văzu nevoit să capituleze și să pară ocupat 
pentru o vreme. Dar în seara aceea... ei bine, în seara aceea, el 
și cu Barbie aveau să poarte o discuţie serioasă. 

e 

Pregătit să părăsească secția, Mellberg se opri în biroul lui 
Hedström. Atât Patrik, cât și Martin, erau acolo. Păreau ocupați. 
Peste întreg biroul stăteau împrăștiate hârtii, iar Martin scria 
ceva în carneţel. Patrik vorbea la telefon, ţinând receptorul 
strâns apăsat între ureche și umăr, având astfel mâinile libere, 
pentru a putea umbla în același timp prin hârtiile aflate 
dinaintea sa. Pentru o clipă, Mellberg se gândi să intre, pentru a 
afla ce anume era atât de urgent. Însă hotărî să nu o facă. Avea 
lucruri mult mai importante de rezolvat. Cum ar fi fost, de 
exemplu, să ajungă acasă și să se pregătească pentru rendez- 
vous-ul cu a sa Rose-Marie. Își dăduseră întâlnire la ora șapte, la 
restaurantul Pensiunii Tanumshede, ceea ce însemna că avea 
două ore la dispoziţie pentru a se face cât mai prezentabil cu 
putinţă. 

La finalul scurtei plimbări până acasă, el deja respira din greu. 
Trebuia să recunoască faptul că nu era în cea mai bună formă. 
Odată ajuns în apartament, el privi pentru o clipă totul din 
prisma unui străin. Nu avea să fie de ajuns. Până și el realiză 
asta. Trebuia să facă ceva, în caz că norocul urma să o aducă pe 
femeie în vizită la el acasă, pentru un scurt interludiu nocturn. 
Întregul său trup protestă la ideea oricărei tentative de 

curăţenie. Pe de altă parte, el rareori avusese un stimulent într- 
atât de puternic. Il surprinse cât de important i se părea să facă 
o impresie bună. 

La o oră după aceea, el se așeză pe canapea, gâfâind. Pernele 
fantezie fuseseră aranjate pentru prima oară, de când se 
mutase acolo. Brusc, el realiză motivul pentru care se ocupase 
atât de rar de treburi gospodărești. Erau mult prea obositoare. 
Insă când privi în jurul său, observă efectul fantastic al sesiunii 
de curăţenie. Apartamentul nu mai părea atât de neîngrijit. Avea 
câteva piese frumoase de mobilier, pe care le moștenise de la 
părinţi. Nu arătau deloc rău, odată îndepărtat stratul de praf. 
Reușise, de asemenea, să îndepărteze mirosul de mucegai care 
domnea, de regulă, în aer, și care provenea de la resturi de 
mâncare și alte chestiuni mai puţin igienice. Blatul de lucru, pe 
care în mod normal stăteau înghesuite vase murdare, strălucea 
acum în soarele primăvăratic. Într-un asemenea loc chiar își 
putea imagina să aducă o femeie. 

Mellberg privi spre ceas, apoi se ridică brusc. Nu mai 
rămăsese decât o oră până la întâlnirea cu a sa Rose-Marie, iar 
el era asudat și prăfuit. Trebuia să se curețe rapid. Căută ceva 
de îmbrăcat. Gama nu era într-atât de mare precum și-ar fi 
dorit. La o inspectare mai amănunţită, majoritatea cămășilor și 
pantalonilor aveau pete și nici nu fuseseră de mult timp prin 
preajma unui fier de călcat. Intr-un final, printr-un proces de 
eliminare, el rămăsese cu niște pantaloni negri, o cămașă cu 
dungi albe și albastre, și o cravată roșie, cu Donald Duck. Acest 
ultim obiect îi păru tare elegant. Și trebuia să recunoască faptul 
că îl prindea bine culoarea roșie. In schimb, pantalonii 
aparţineau acelei categorii de haine necălcate, iar Mellberg se 
gândi cum să rezolve problema. Căută prin întreg apartamentul, 
însă nu găsi un fier de călcat. Privirea îi alunecă asupra 
canapelei, iar o idee excelentă îl străfulgeră. Scoase rapid 
pernele și întinse cu grijă și cât mai neted pantalonii. Bineînţeles 
că nu era prea curat pe sub perne, însă avea să rezolve 
problema aceea mai târziu. Erau cu precădere scame și 
firimituri, care puteau fi periate mai apoi. Puse la loc pernele, 
după care se așeză timp de cinci minute. Dacă avea să mai stea 
încă vreo cinci minute, odată ieșit din duș, probabil că pantalonii 
ar fi părut proaspăt călcaţi. Norocul lui că nu era un burlac 

neputincios, gândi el cu satisfacţie. Încă mai era capabil să 
găsească o soluţie bună pentru orice problemă. 
(J 

Valuri de oameni începură să curgă spre centrul comunitar, 
unde avea loc seara de dans. Paturile concurenţilor fuseseră 
mutate, iar obiectele personale se puseseră la adăpost. Nimeni 
nu fusese încă admis în sală, drept urmare, coada se mărise, 
șerpuind prin parcare. Fetele degerau de frig și ţopăiau pe loc. 
Vântul răcoros de primăvară le făcea din plin să regrete faptul 
că își îmbrăcaseră cele mai scurte fuste și cele mai decoltate 
bluze. Lucrul pe care îl aveau în comun toţi cei care stăteau la 
rând era privirea nerăbdătoare de pe chipuri. Era cel mai 
palpitant eveniment petrecut în Tanumshede de ceva vreme 
încoace. Veniseră tineri din întreaga comunitate, ba chiar și din 
afara orașului, din Strömstad și Uddevalla. Priviră cu înfrigurare 
spre ușa ce avea să fie deschisă în curând. lnăuntru se aflau 
eroii lor, idolii lor. Ei reușiseră să obţină ceea ce lumea doar 
visa. Deveniseră vedete. Erau invitaţi la petreceri, alături de alte 
celebrități. Apăreau la TV. Și poate că în seara aceea, vreun 
orășean avea să capete șansa de a înhăţa și el câteva clipe de 
faimă. De a face vreun lucru care să îndrepte camerele de filmat 
asupra lui. Precum fata aceea din Fucking Toreboda. Reușise să 
se lipească de Andreas de la reality-show-ul Baren, drept 
urmare, apăruse în alte câteva episoade ale emisiunii. Ce 
realizare! Fetele își aranjau, fremătând, ţinutele, după care își 
scoteau luciul de buze din poșetă și aplicau un nou strat. Işi 
înfoiau părul și îl dădeau cu fixativ, încercând să vadă 
rezultatele în oglinjoarele de buzunar. Tensiunea era tangibilă. 

Fredrik Rehn râse atunci când văzu pe geam coada. 

— la uitaţi, băieţi și fete. Vin figuranții. Va trebui să profităm 
din plin de seara asta, în regulă? Să nu aveţi reţineri. Beţi, 
distraţi-vă și faceţi ce vă taie capul. 

Ochii i se micșorară. 

— Dar asiguraţi-vă că faceţi totul în faţa camerelor de filmat. 
să n-aud că s-a furișat careva și s-a distrat de unul singur. Ar 
putea însemna un proces pentru nerespectarea contractului. 
Sunteţi aici ca să munciţi, iar slujba voastră e să mergeţi acolo 
și sa animați lucrurile. 

— Atunci ce naiba caută Jonna aici? 

Uffe râse și privi în jur, căutând acceptul tuturor. 

— Asta n-ar fi în stare să animeze un cămin de bătrâni. 

Râsul lui tăios le era cunoscut celorlalţi, însă Jonna nici măcar 
nu se obosi să se uite la el. Rămase cu privirea aţintită în poală. 

— Jonna e extrem de populară printre fetele cu vârste 
cuprinse între paisprezece și nouăsprezece ani. Multe din ele se 
regăsesc în ea. Asta e motivul pentru care o vrem aici. 

Insă Fredrik nu putu să nu-i dea dreptate lui Uffe. Din punct 
de vedere social, fata aceea era precum o gaură neagră. Într-un 
asemenea hal de deprimată. Decizia de a o include fusese luată 
contrar dorinței sale, așa că pur și simplu trebuia să se 
conformeze. 

— Așadar, înţelegeţi cu toţii cât de importantă e seara asta? 
Petreceţi, petreceţi, petreceţi! 

Făcu semn către masa pe care stăteau aranjate băuturi. 

— Și în seara asta o vom susţine cu toţii pe Tina atunci când 
va cânta. În regulă? 

Se uită fix spre Uffe, care doar pufni din nări. 

— Mda, mda. Acum ne putem pune pe băut sau nu? 

— Chiar te rog, spuse zâmbind Fredrik. 

Dinţii îi erau de un alb strălucitor. 

— Să facem un spectacol pe cinste în seara asta! 

Ridică în aer ambele degete mari. 

Remarcile sale fură întâmpinate cu un murmur răzleț de 
aprobare. Apoi cu toţii atacară băuturile de pe masă. 

Oamenii care stătuseră afară, la coadă, începură să intre 
încetișor în sală. 

e 

Anna tocmai pregătea cina atunci când Patrik se întoarse 
acasă. Erica stătea în sufragerie cu copiii, uitându-se la 
Bolibompa”, pe Kanal 1. Maia flutura încântată din mânute ori 
de câte ori personajul Björne apărea pe ecran, iar Emma și 
Adrian păreau a fi în transă. Cu stomacul ghiorăind puternic, 
Erica adulmecă înfometată aroma de mâncare thailandeză 
venită dinspre bucătărie. Anna făgăduise să-i gătească ceva 
delicios, dar și cu puţine calorii, și judecând după miros, își 
țţinuse promisiunea, cel puţin din primul punct de vedere. 

— Bună, dragă, îi zâmbi Erica lui Patrik atunci când acesta 
intră în cameră. 


19 Cunoscută emisiune suedeză pentru copii. 

Părea obosit. Ba chiar și puţin neglijent, la o privire mai 
atentă. 

— Ce-ai făcut azi? Pari... șifonat, spuse ea, arătând înspre 
cămașă. _ 

Patrik se uită la hainele sale murdare și oftă. Incepu să-și 
desfacă nasturii de la cămașă. 

— Am căutat ceva în arhivele noastre prăfuite. Mă duc să fac 
un duș scurt și să îmbrac niște haine curate. Iți povestesc mai 
târziu. 

Erica îl privi dispărând pe scări, în dormitor. După care i se 
alătură Annei în bucătărie. 

— S-a întors acasă Patrik? Mi s-a părut că am auzit ușa, spuse 
Anna fără să ia privirea de la oale. 

— Da, așa e. Dar s-a dus până la etaj să facă un duș și să-și 
schimbe hainele. Pare să fi avut o zi istovitoare la serviciu. 

În momentul acela, Anna ridică privirea. 

— M-ai putea ajuta să aranjez masa? Ca să fie gata până când 
se întoarce. 

Sincronizarea fu perfectă. Exact atunci când Anna așeză pe 
masă oala cea mare, Patrik cobori, cu părul ud și îmbrăcat în 
haine comode. 

— Mmm, miroase bine, spuse el, zâmbindu-i Annei. 

Întreaga atmosferă se schimbase odată cu ieșirea Annei din 
carapace. 

— Este curry thailandez, făcut cu lapte de cocos, lejer. Și cu 
orez și legume preparate în tigaie wok. 

— Ce e brusc cu apetitul ăsta pentru mâncare sănătoasă? zise 
Patrik cu scepticism, nemaifiind sigur că gustul bucatelor avea 
să fie la fel de bun precum mirosul. 

— Viitoarea ta mireasă și-a exprimat dezideratul ca amândoi 
să arătaţi fantastic în ziua nunţii. Așadar, „Planul Fantastic” 
începe acum. 

— Mda, cam ai dreptate, din punctul ăsta de vedere, zise 
Patrik, trăgându-și de tricou pentru a acoperi un început de 
burtică ce-și făcuse apariţia în ultimii câţiva ani. 

— Dar copiii? Ei nu mănâncă alături de noi? 

— Nu, ei se distrează în sufragerie, zise Anna. E șansa noastră 
de a ne bucura de niște pace și liniște. 

— Dar Maia? Poate să aibă singură grijă de ea? 

Erica izbucni în râs. 

— Ce mamă cloșcă ești. O să fie în regulă. Și, crede-mă, 
Emma ne va da de știre dacă Maia face vreo boacănă. 

Ca la un semn, ei auziră din sufragerie o voce stridentă. 

— Ericaaa, Maia nu dă pace televizorului! 

Patrik râse și se ridică. 

— Mă ocup eu. Voi două staţi locului și serviţi-vă cu mâncare. 

Îl auziră mustrând-o pe Maia, apoi asigurându-se că-i oferă o 
sărutare. Până și copiii mai mari primiră câte un pupic, iar atunci 
când se întoarse înapoi la masă, Patrik păru mult mai relaxat. 

— Așadar, la ce-ai trudit ziulica întreagă? 

Patrik le povesti pe scurt cele întâmplate. Atât Anna, cât și 
Erica, își lăsară furculițele jos și-l priviră fix, fascinate de ce le 
era dat să audă. Erica luă cuvântul prima. 

— Dar care crezi să fie legătura? Și ce cale veţi urma în 
continuare? 

Patrik termină de mestecat înainte de-a răspunde. 

— Martin și cu mine am dat telefoane toată după-masa pentru 
a aduna informaţii. Intenţionăm ca luni să-i dăm de capăt. 

— Ești liber la sfârșit de săptămână? zise Erica, surprinsă în 
mod plăcut. 

Patrik își petrecea mult prea multe sfârșituri de săptămână la 
muncă. 

— Da, în sfârșit. Și oricum, cei cu care trebuie să stau de 
vorbă nu vor fi disponibili decât luni. Așa că weekendul ăsta vă 
stau la dispoziţie, fetelor. 

Surâse larg, și Erica nu se putu abţine să nu zâmbească, la 
rându-i. Cât de repede zburase timpul. Parcă mai ieri se 
întâlniseră pentru prima oară și, cu toate acestea, avea senzaţia 
că fuseseră dintotdeauna un cuplu. Uneori, ea uita că avusese 
cândva o viaţă care nu-l inclusese și pe Patrik. lar peste câteva 
săptămâni, urmau să se căsătorească. 

Își auzi fiica gângurind în sufragerie. Acum că Anna se pusese 
pe picioare, Erica avea să își poată savura din nou viaţa. 

e 

Atunci când Mellberg își făcu apariția, cu o întârziere de zece 
minute, Rose-Marie îl aștepta deja la masă. Curățatul 
pantalonilor pe care-i călcase sub pernele canapelei se dovedise 
mai problematic decât își imaginase. Un cocoloș mare de gumă 
de mestecat fusese lipit de canapea, iar pentru îndepărtarea lui, 
Mellberg avusese nevoie de întreaga sa ingeniozitate și de un 

cuţit extrem de ascuţit. Materialul pantalonilor se rărise puţin 
după ce se recursese la cuțit, însă dacă își trăgea haina destul 
de mult, probabil că nu avea să fie vizibil. Aruncă o ultimă 
privire în sticla unei fotografii înrămate, asigurându-se că totul 
era în ordine. In seara aceea, avusese grijă deosebită să-și 
răsucească îndemânatic părul din vârful capului. Nu i se vedea 
niciun petic din scalpul său lucios. Gândi cu satisfacţie că își 
arăta cu demnitate vârsta. 

Fu din nou surprins atunci când, văzând-o pe Rose-Marie, 
inima îi stătu o clipă-n loc. Ce anume avea acea femeie între 
două vârste și ușor plinuță, de-l putea afecta într-un asemenea 
mod? Nu se putea gândi decât la ochii ei. Erau de-un albastru 
cum nu mai văzuse nicicând, iar nuanţa roșiatică a părului său îi 
făcea cu atât mai pătrunzători. O privi fermecat, neobservându- 
i, iniţial, mâna întinsă. Apoi își reveni și se trezi aplecându-se și 
sărutându-i mâna, ca un gentleman de modă veche. Pentru o 
clipă, se simţi stupid și nu putu concepe de unde anume venise 
acel impuls. Insă apoi văzu că partenera sa părea să-i fi apreciat 
gestul, și fu cuprins de o toropeală plăcută. Încă mai cunoștea 
trucurile, și știa cum să facă lucrurile cu stil. 

— Cât de plăcut e. Nu am mai fost niciodată aici, spuse ea cu 
blândeţe, în vreme ce examinară meniul. 

— Te asigur că e un stabiliment de prim rang, zise Mellberg, 
umflându-se în pene, de parcă el ar fi fost proprietarul pensiunii. 

— Da, iar ambianța e și ea excelentă. 

Cuprinse cu privirea toate delicatesele din meniu. Mellberg 
studie, la rându-i, oferta, și se panică pentru o clipă, la vederea 
preţurilor. Insă el întâlni apoi privirea lui Rose-Marie, pe 
deasupra meniurilor, și neliniștea din stomac i se potoli. Într-o 
seară precum aceea, banii nu contau. 

Femeia se uită în sus, pe geam, spre centrul comunitar. 

— Am auzit că în seara asta se vor ține niște festivități acolo. 

— Sunt indivizii aceia din reality-show. În mod normal, reușim 
să evităm asemenea chestiuni prin zonă. Colegii noștri din 
Stromstad se confruntă de obicei cu asemenea evenimente și, 
în plus, sunt nevoiţi să se ocupe și de beţiile și vandalismul ce 
rezultă din acestea. 

— Vă așteptați la incidente? Eşti sigur că îţi poţi lua liber în 
seara asta? 

Rose-Marie păru îngrijorată. 

Sentimentul de mândrie și încredere al lui Mellberg se 
amplifică și mai mult. Era plăcut să se simtă important în 
compania unei femei frumoase. Lucrul acela se întâmplase mult 
prea rar de când fusese transferat în Tanumshede. Din cine știe 
ce motiv, oamenilor din zonă le venea greu să-i aprecieze 
adevăratele calităţi. 

— Am doi polițiști însărcinaţi cu ţinerea lucrurilor sub control, 
spuse el. Așa că noi ne putem bucura în pace și liniște de o cină 
plăcută. Un șef bun știe cum să-și delege oamenii, și mă văd 
nevoit să recunosc, eu am un real talent pentru asta. 

Un zâmbet din partea lui Rose-Marie confirmă faptul că nu se 
îndoia de excelentele sale calităţi de lider. Se dovedea a fi o 
seară extrem de plăcută. 

Mellberg privi din nou spre centrul comunitar. Apoi își scoase 
din minte întreaga chestiune. Martin și Hanna aveau să-i facă 
faţă. El avea treburi mult mai plăcute asupra cărora să-și 
îndrepte atenţia. 

e 

Înainte de-a urca pe scenă, Tina făcu puţinele exerciţii vocale 
pe care le știa. Firește că avea să cânte playback, era de-ajuns 
să mimeze cuvintele, cu microfonul în mână. Dar nu se știa 
niciodată. Odată, în örebro, CD-ul pentru playback încetase să 
mai funcţioneze și fiindcă nu exersase cum trebuia, ea fusese 
nevoită să croncăne întregul cântec, live. Nu voia să mai treacă 
niciodată printr-o asemenea situaţie. 

Ştia că, pe la spate, cu toţii râdeau de ea. Ar fi minţit dacă ar 
fi spus că nu o deranja acest lucru. Pe de altă parte, nu prea 
avea ce să facă, decât să meargă pe scenă și să le arate tuturor 
de ce era în stare. Aceea avea să fie șansa ei cea mare pentru a 
începe o carieră muzicală. Își dorise să ajungă cântăreaţă încă 
de pe vremea când era micuță. Petrecuse atât de multe ore în 
fața oglinzii, mimând cântece pop, folosind drept microfon 
mânerul corzii de sărit, sau orice i-ar fi fost la îndemână. Odată 
cu apariţia sa în emisiunea Baren, ea avusese ocazia de a-și 
dovedi talentele. Inainte de asta, ea mersese la o audiție pentru 
Ido", dar acea experiență încă îi lăsa un gust amar. Idioții din 
juriu o măcelăriseră, iar clipul fusese difuzat fără încetare la TV. 
Ea stătuse acolo, cu un rânjet stupid pe faţă. Apoi dobitocul de 


20 Pop Idol, reality-show TV britanic, în cadrul căruia participanții concurează pentru 
titlul de cel mai bun cântăreț pop al momentului. 

Clabbe îi spusese să o șteargă înapoi acasă. Însă umilinţa 
continuase până atunci când, aflată pe punctul de a izbucni în 
lacrimi, ea le spuse cu obrăznicie că restul lumii o considera o 
cântăreaţă bună. Mama și tata obișnuiau să o asculte cu ochii 
înlăcrimaţi, într-atât de mândri erau de ea. Și când te gândești 
că fusese într-atât de bucuroasă în dimineaţa respectivă, stând 
la coadă devreme, uitându-se în jurul ei, sigură de victoria sa, 
sigură că avea să se numere printre cei aleși. Tina alesese un 
cântec care cu siguranţă avea să-i impresioneze: Without You, al 
idolului său, Mariah Carey. Avea să își dea toată silinţa pentru a- 
i lăsa cu gura căscată pe membrii juriului. Apoi avea să înceapă 
o viaţă complet diferită. Își imaginase totul atât de clar. 
Petreceri ale celebrităților și isterie /do/. Turnee pe timp de vară 
și videoclipuri pe MTV. Insă totul luase o întorsătură cum nu se 
putea de greșită. 

Când fusese contactată de producătorii emisiunii Baren, ea 
privise totul ca pe un dar de la Dumnezeu. Era o șansă căreia nu 
intenţiona să-i dea cu piciorul. După o vreme, ea izbuti să-și dea 
seama ce anume îi cauzase eșecul la /do/. Sânii ei, firește. Juriul 
gustase cântecul, însă nu o dorea pe Tina în emisiune fiindcă 
știa că, nedispunând de restul „echipamentului”, ea nu avea să 
dea lovitura. lar pentru o fată, „echipamentul” consta într-o 
pereche consistentă de sâni. Drept urmare, de îndată ce porniră 
filmările pentru Baren, ea începu să facă economii. Strânse 
fiecare bănuţ în parte pentru a-și finanța operaţia de mărire a 
sânilor. Odată ce cupele D aveau să fie la locul lor, nimic nu i-ar 
mai fi putut sta în cale. Dar trăsese linia când venise vorba de 
decoloratul părului. In ciuda tuturor lucrurilor, era totuși o fată 
deșteaptă. 

e 

Fredonând o melodie, Leif se dădu jos din camion. De obicei, 
lui îi revenea doar ruta din zona Fjällbacka, însă din cauza 
virusului stomacal ce afectase atât de mulţi șoferi în perioada 
respectivă, el fusese nevoit să conducă mai multe ore și să 
acopere o arie mai mare decât în mod normal. insă nu îl 
deranja. Işi iubea munca, iar gunoiul rămânea gunoi, indiferent 
de unde-l colecta. Ba chiar se și obișnuise cu mirosul, de-a 
lungul anilor. Nu prea mai rămăseseră multe miasme care să-l 
facă să strâmbe din nas. Din nefericire, simţul său alterat al 
mirosului îl împiedica să adulmece aroma chiflelor cu 

scorțișoară, proaspăt coapte, sau parfumul unei femei frumoase, 
însă acelea erau minusurile. li plăcea să meargă la serviciu, și 
nu prea existau mulți oameni care să poată spune asta. 

Işi puse mănușile mari de lucru și apăsă unul dintre butoanele 
de pe panou. Camionul verde cu gunoi începu să pufăie și să 
evacueze aer, în vreme ce era coborât braţul de ridicare. In mod 
normal, el putea sta în cabină în timp ce brațul apuca pubela, 
deșertându-i conţinutul direct în presă, însă pubela cu pricina nu 
era poziționată corect, așa că fu nevoit să o târască singur. 

Stătu acolo, uitându-se la camionul ce ridica pubela. Incă era 
devreme, și Leif căscă de oboseală. De regulă, obișnuia să se 
culce devreme, însă cu o seară înainte îi avusese în grijă pe 
băieţi, pe nepoții lui preaiubiţi. Le dăduse voie să stea treji și să 
se ciondănească un pic cam mult, însă totul meritase. Expiră și 
privi norișorul alb ridicându-se în văzduh. Era al naibii de frig, 
chiar dacă se aflau în luna aprilie. Insă temperatura putea încă 
să scadă brusc. 

Leif privi în jurul cartierului, alcătuit cu precădere din case de 
vacanţă. In curând avea să fie plin de viaţă. Fiecare pubelă avea 
să fie golită. Cutii de gunoi pline de resturi de crevete și sticle 
de vin alb, pe care oamenii fuseseră prea leneși pentru a le 
duce la centrele de reciclat. La fel se întâmpla în fiecare an. |n 
fiecare vară. Căscă din nou și privi în sus, către pubela aflată în 
aer, ce era rotită și golită în camion. Fu uluit de ceea ce văzu. 

Leif lovi butonul care stopa presa. După aceea, își scoase 
mobilul. 

e 

Patrik oftă adânc. Ziua de sâmbătă nu luase întorsătura la 
care se așteptase. Privi dezamăgit în jurul său. Rochii, rochii și 
iar rochii. Tul, rozete, paiete și toată ceata lui Papuc! Era ușor 
transpirat, așa că-și trase de gulerul costumului de tortură pe 
care-l purta. Era aspru și strâmt în cele mai stranii zone, și 
călduros precum o saună portabilă. 

— Ei bine? zise Erica, privindu-l cu un ochi critic. Cum te simţi 
în el? Îţi vine? 

Se întoarse către proprietara magazinului, al cărei chip se 
luminase atunci când o văzuse pe Erica intrând, la braț cu 
viitorul ei soţ. 

— Probabil că are nevoie de niște modificări; pantalonii par 
puţin cam lungi, zise Erica, întorcându-se iar spre Patrik. 

— Vom avea noi grijă de tot, nu e nicio problemă. 

Femeia se lăsă pe vine și începu să înfigă ace de siguranţă pe 
la tivuri. 

Patrik făcu o ușoară grimasă. 

— Așa de... strâmt trebuie să fie? 

Își trase din nou de guler. Avea senzaţia că nu respira deloc. 

— Haina se potrivește de minune, ciripi femeia într-un act de 
vitejie, având în vedere faptul că ţinea două ace de siguranţă în 
colțul gurii. 

— Mie tot mi se pare că e prea strâmt, zise Patrik, făcând apel 
la Erica pentru a-i veni în ajutor. 

Însă graţierea nu părea a se ivi. Femeia surâse, deși lui Patrik 
îi păru mai degrabă un rânjet diavolesc, și răspunse: 

— Arăţi minunat! Vrei să fii cât se poate de modern în ziua 
nunții tale, nu? 

Patrik își privi gânditor viitoarea nevastă. Aceasta manifesta 
niște tendințe îngrijorătoare, însă poate că toate femeile 
reacționau la fel atunci când se aflau într-un magazin cu ţinute 
de nuntă. Personal, el nu-și dorea decât să plece de acolo, cât 
mai repede posibil. Resemnat, Patrik realiză că pentru a face 
asta nu avea decât o cale de urmat. Cu un efort considerabil, el 
se forță să arunce un zâmbet, fără ca acesta să fie direcționat 
spre cineva, în mod special. 

— Ai dreptate, zise el. Am senzaţia că începe să îmi pară tare 
confortabil. Îl luăm pe acesta! 

Erica bătu încântată din palme. Pentru a mia oară, Patrik se 
întrebă ce anume aveau nunțile de le aduceau o sclipire în ochi 
femeilor. Bineînţeles că și el aștepta cu nerăbdare să se 
căsătorească, dar s-ar fi mulțumit cu un eveniment mai 
temperat. Deși nu putea nega faptul că inima îi tresărea de 
fiecare dată când vedea bucuria din ochii Ericăi. In ciuda tuturor 
lucrurilor, ceea ce conta mai mult decât orice altceva pe lume 
era fericirea ei. Dacă asta însemna să poarte timp de o zi un 
frac de pinguin, aspru și călduros, atunci așa avea să facă. Se 
aplecă și o sărută pe gură. 

— Crezi că Maia e în regulă? 

Erica pufni în râs. 

— Anna are și ea doi copii, deci cred că va fi în stare să-i 
poarte de grijă Maiei. 

— Dar acum are trei copii de care să se îngrijească. Dacă va 
trebui să fugă după Adrian sau după Emma, iar Maia alunecă 
și... 

Erica îl întrerupse cu un zâmbet. 

— Potolește-te. Eu am avut grijă de toţi trei pe timp de iarnă 
și totul a decurs în regulă. În plus, Anna a pomenit că s-ar putea 
ca Dan să treacă pe acolo. Așa că nu ai de ce să-ți faci griji. 

Patrik se relaxă. Erica avea dreptate. Insă el se temea 
întotdeauna că fiica sa ar putea păţi ceva. Poate că asta se 
datora tuturor lucrurilor pe care le văzuse în meseria sa. Știa 
prea bine ce întâmplări groaznice s-ar fi putut abate asupra 
oamenilor obișnuiți. Și ce lucruri înfiorătoare li s-ar fi putut 
întâmpla copiilor. Citise undeva că din clipa în care aveai un 
copil, era ca și cum ţi-ai fi trăit întreaga viaţă cu un pistol 
încărcat la tâmplă. Și exista un sâmbure de adevăr în asta. Frica 
pândea și era omniprezentă. Pretutindeni existau pericole. Insă 
el avea să încerce să nu se mai gândească la asta. Maia era în 
regulă. lar el și Erica se bucurau de o zi rară, pe care o 
petreceau numai ei doi. 

— Vrei să luăm prânzul undeva? sugeră el după ce plătiră și-i 
multțumiră femeii. 

Soarele primăvăratic străluci asupra lor și le încălzi fețele 
atunci când ieșiră în stradă. 

— Ce idee minunată, zise fericită Erica și îl luă de braţ. 

Se plimbară agale pe artera de cumpărături din Uddevalla, 
uitându-se la diferitele stabilimente culinare ce le stăteau la 
dispoziţie. Într-un final, căzură de acord asupra unui restaurant 
thailandez aflat pe una din strădutele lăturalnice, iar cei doi se 
aflau pe punctul de a pătrunde în aroma ademenitoare de curry, 
când telefonul lui Patrik începu să sune. Bărbatul privi ecranul. 
La naiba, era secția de poliţie. 

— Lasă-mă să ghicesc..., zise Erica, dând ostenită din cap. 

judecând după chipul lui, femeia își dădu seama de unde 
provenea apelul. 

— Trebuie să răspund, spuse el. Dar tu intră, sunt sigur că nu- 
i nimic important. 

Erica bombăni cu scepticism, dar într-un final îi dădu 
ascultare. Patrik așteptă afară, conștient de antipatia ce i se 
putea simţi în voce atunci când răspunse la telefon. 

— Da, Hedström aici. 

Expresia de pe chip i se transformă curând dintr-una iritată 
într-una neîncrezătoare. 

— Într-un tomberon? Se mai îndreaptă cineva într-acolo? 
Martin? În regulă. Mă întorc imediat. Doar că sunt în Uddevalla, 
așa că va dura ceva. Daţi-mi adresa. 

Scoase în grabă un pix din buzunar, însă nu avu hârtie, așa că 
își notă adresa în palmă. Apoi închise telefonul și inspiră adânc. 
Nu era nerăbdător să-i spună viitoarei sale soţii că aveau să fie 
nevoiți să sară peste prânz și să meargă direct acasă. 

Capitolul 4 


Avea uneori senzația că și-o amintea pe cealaltă, aceea care 
nu era la fel de blândă și frumoasă precum ea. Cealaltă, a cărei 
voce era într-atât de rece și neînduplecată. Precum sticla dură și 
tăioasă. În mod straniu, existau momente când îi simțea lipsa. 
Îşi întrebase sora dacă ea și-o amintea, însă fata doar dăduse 
din cap. După care își ridicase pledul, acela moale, cu ursuleti 
roz, și îl strânsese tare. lar el îşi dăduse seama că, de fapt, și-o 
amintea și fata. Amintirea ședea în adâncul ei, undeva în piept, 
nu în minte. 

Odată, el făcuse o încercare de a întreba ce se întâmplase cu 
vocea respectivă. Unde se mai afla în clipele acelea. Cui îi 
aparținuse, însă ea se supărase cumplit. Nu mai exista 
altcineva, fusese replica ei. Nu existase nimeni cu o voce dură și 
tăioasă. Doar ea. Numai ea. După care îi imbrățișase pe el şi pe 
sora lui. El își simţise obrazul mângâiat de mătasea bluzei 
femeii, în vreme ce nările îi fură cuprinse de parfumul său. O 
șuviță din părul lung și blond al surorii sale îi gâdilase urechea, 
însă el nu cutezase să se urnească. Nu cutezase să rupă vraja. 
Nu mai întrebase nicicând, după aceea. Era atât de straniu și de 
îngrijorător să o vadă mâhnită, încât nu mai îndrăzni să riște 
asta. 

Singura dată când o mai supărase fusese atunci când o 
rugase să-i arate ce anume stătea ascuns acolo. Nu intenționase 
să întrebe, știa că ar fi fost în van, însă nu se putuse abtine. 
Sora îl privea mereu cu ochi mari, înfricoșați, atunci când punea, 
bâlbâindu-se, întrebarea. Teama fetei il făcea să bată în 
retragere, însă chiar și-aşa, el nu-și putuse stăpâni curiozitatea. 
Aceasta se revărsase precum o forță a naturii; era ca și cum ar fi 
clocotit înăuntrul lui, dornică să iasă la suprafață. 

Răspunsul era mereu același. Mai întâi venea privirea 
dezamăgită din ochii ei. Dezamăgită de faptul că, deși ea îi 
dăduse atât de mult, dacă nu chiar totul, el voia în continuare și 
mai mult. Voia altceva. După aceea, urma răspunsul șovăielnic. 
Uneori avea lacrimi în ochi atunci când i-l oferea. Momentele 
acelea erau cele mai cumplite. Deseori, ea cădea în genunchi, 

cuprinzându-i chipul cu palmele. Apoi urma aceeași asigurare. 
Că era spre binele lor. Că oamenii precum ei nu puteau fi acolo, 
afară. Că dacă le-ar fi dat drumul pe ușă, totul ar fi mers rău 
pentru el și pentru sora lui. 

Apoi încuia prudentă ușa în urma sa. lar el stătea acolo, 
împresurat de propriile-i întrebări, în vreme ce sora lui se 
apropia încetișor de el. 

e 

Mehmet se aplecă peste marginea patului și vomită. Fu vag 
conștient de faptul că voma i se împrăștie pe podea, și nu în 
vreun recipient, însă era mult prea rupt de realitate pentru a-i 
păsa. 

— La dracu', Mehmet, ce scârbos. 

Auzi din depărtare vocea Jonnei și, cu ochii întredeschiși, o 
văzu pe fată ieșind în goană din cameră. Nici de asta nu avea 
energia să-i pese. Singurul lucru care-i vâjâia prin cap era 
senzaţia de durere și de zvâăcnire dintre tâmple. Gura îi era 
uscată și cu un gust de vomă și băutură trezită. Avea doar o 
idee vagă în legătură cu cele petrecute cu o seară în urmă. Işi 
amintea muzica, dansul, fetele în ţinute decoltate, care se 
împingeau în el, nesătule, disperate, revoltătoare. Închise ochii 
pentru a împiedica imaginile, însă nu reuși decât să le amplifice. 
Starea de greață i se înrăutăţi din nou, și Mehmet se aplecă iar 
peste marginea patului. Nu mai rămăsese decât fiere. Undeva, 
prin preajmă, el putu auzi camera zumzăind precum un bondar. 
Prin cap i se învârtiră imagini cu familia sa. Gândul că aveau să-l 
vadă în starea aceea îi înrăutăți de o sută de ori migrena, însă el 
nu avu ce să facă, în afară de a-și trage cuverturile peste cap. 

Frânturi de cuvinte apăreau, apoi dispăreau. li dădeau buzna 
în minte, după care zburau afară, cu aceeași rapiditate, topindu- 
se de îndată ce voia să le așeze într-o ordine care să aibă vreun 
înţeles. Era ceva ce-ar fi trebuit să-și amintească. Vorbe furioase 
și meschine, aruncate precum niște săgeți în direcția cuiva? In 
direcția mai multor oameni? În direcţia sa? La naiba, nu era în 
stare să-și amintească. Se ghemui în poziţie de fetus, apăsându- 
și la gură pumnii strânși. Vorbele începură să curgă din nou. 
Injurături. Acuzaţii. Cuvinte urâte, destinate să rănească pe 
cineva. Dacă își aducea bine aminte, ele își atinseseră ţinta. 
Cineva plânsese. Protestase. Însă vocile nu făcură decât să se 
amplifice. Veni apoi sunetul unei palme. Inconfundabilul sunet al 

unei plesnituri peste piele, cu o viteză care să provoace durere. 
Un suspin cumplit, sfâșietor îi străpunse negura. Intins în pat, el 
se ghemui și mai mult sub cuverturi, încercând să înlăture toate 
acele frânturi aparent irelevante, care-i zburau prin minte. Nu 
ajută cu nimic. Crâmpeiele erau într-atât de tulburătoare, de 
puternice, încât nimic nu părea să le poată ţină în frâu. Voiau 
ceva de la el. Însă era ceva ce trebuia să-și amintească. Ceva ce 
nu voia să-și amintească. Cel puţin, așa considera el. Totul era 
atât de încurcat. Apoi starea de greață îl cuprinse din nou. 
Aruncă la o parte cuverturile și se aplecă peste marginea 
patului. 
e 

Mellberg stătea întins în pat, privind ţintă spre tavan. Acel 
sentiment care-l încerca... Era ceva ce nu mai simţise de multă 
vreme. Probabil că ar fi fost descris cel mai bine de cuvântul... 
satisfacție. Și nici nu era un sentiment pe care ar fi trebuit să-l 
aibă, din moment ce se culcase de unul singur și se trezise tot la 
fel. Din punctul său de vedere, un asemenea fapt nu mai fusese 
niciodată asociat unei întâlniri de succes. Insă lucrurile se 
schimbaseră de când o cunoscuse pe Rose-Marie. El se 
schimbase. 

Se simţise așa de bine cu o seară înainte. Discuţia cursese 
într-atât de firesc. Vorbiseră despre câte-n lună și-n stele. lar el 
fusese interesat de ce avea de zis partenera sa. Voia să știe 
totul despre ea. Unde a copilărit, cum a copilărit, ce-a făcut de-a 
lungul vieţii, ce vise avea, ce fel de mâncare îi plăcea, ce 
emisiuni TV urmărea. Totul. La un moment dat, el se oprise 
pentru a arunca o privire asupra reflectării lor în fereastră, o 
imagine cu ei râzând, închinând paharele, discutând. Și abia 
dacă se recunoscuse. Nu mai întâlnise un asemenea zâmbet pe 
chipul său, și se văzu nevoit să recunoască faptul că i se 
potrivea. În ceea ce-o privea pe Rose-Marie, el era deja 
conștient de faptul că zâmbetul ei o prindea, fără doar și poate. 

Își împreună mâinile după ceafă și se întinse. Soarele 
primăvăratic se strecură prin fereastră, iar Mellberg observă că 
de mult ar fi trebuit să spele perdelele. 

Se sărutaseră de noapte bună în faţa ușii pensiunii. Ușor 
ezitant, ușor precaut. El o prinsese încetișor de umeri, iar 
senzația suprafeței răcoroase și netede a ţesăturii atingându-i 
vârfurile degetelor, combinată cu aroma parfumului ei, din 

momentul în care o sărutase, reprezentase cel mai erotic lucru 
pe care-l trăise vreodată. Cum de avea un efect într-atât de 
puternic asupra lui? Și după un timp într-atât de scurt. 

Rose-Marie... Rose-Marie... Îi degustă numele. Închise ochii și 
încercă să-și imagineze chipul său. Hotărâseră să se întâlnească 
iar, în curând. Se întrebă cât de devreme ar fi putut să-i 
telefoneze în acea zi. Să fi fost oare prea cutezător? Prea 
nerăbdător? Dar, la naiba, ce-o fi o fi. Cu a lui Rose-Marie, el nu 
era nevoit să recurgă la jocuri complicate. Își privi ceasul. Deja 
era dimineaţă de ceva vreme. Probabil că femeia se trezise. Se 
întinse după telefon, însă nu apucă să ridice receptorul, că 
acesta și țârâi. Văzu pe ecran că îl suna Hedström. Nu era a 
bună. 

e 

Patrik ajunse în același timp cu echipa de specialiști la locul în 
care fusese găsit cadavrul. Pesemne că plecaseră din Uddevalla 
cam pe-atunci când el se urcase în mașină, pentru a o conduce 
acasă pe Erica. Călătoria înapoi spre Fjăllbacka fusese oarecum 
mohorâtă. Erica stătuse mai mult cu privirea pe geam. Nu 
mânioasă, ci tristă și dezamăgită. lar Patrik o înţelesese. Și el, la 
rându-i, era dezamăgit și trist. În ultimele luni, ei avuseseră într- 
atât de puţin timp împreună. Patrik abia dacă își putea aminti 
ultima dată când avuseseră ocazia să stea de vorbă, doar ei doi. 

Uneori își ura slujba. În situaţii precum aceea, el chiar se 
întreba de ce își alesese o asemenea profesie, care nu îi oferea 
pic de timp liber. Putea fi chemat la secţie dintr-o clipă în alta. 
Slujba sa era întotdeauna la un telefon distanţă. Dar, în același 
timp, munca îi oferea atât de multe satisfacţii, precum cea dată 
de sentimentul că uneori el chiar schimba lucrurile în bine. Nu ar 
fi rezistat niciodată într-o profesie care să-l fi forțat să umble cu 
hârtii și cifre, cât era ziua de lungă. Problema sau, mai degrabă, 
provocarea, consta în faptul că era nevoie de el și acasă. 

„La naiba, de ce trebuie să fie atât de dificile lucrurile astea?” 
gândi Patrik, în timp ce parcă mașina la o scurtă distanţă de 
camionul verde cu gunoi. În jur se adunase un întreg norod, însă 
tehnicienii specialiști înconjuraseră cu bandă un perimetru întins 
din spatele camionului, pentru a se asigura că nimeni nu avea 
să dea buzna și să distrugă urme ce s-ar fi putut afla acolo. Șeful 
echipei de specialiști, Torbjörn Ruud, ieși în întâmpinarea lui 
Patrik și-i întinse mâna. 

— Bună, Hedstrom. Ei bine, nu prea pare distractiv. 

— Nu, am auzit că Leif a avut parte de o încărcătură la care 
nu s-ar fi așteptat. 

Patrik făcu semn înspre lucrătorul de salubritate care stătea 
abătut, la mică distanţă față de ei. A 

— Mda, s-a șocat puternic. Nu-i o imagine plăcută. Incă e 
întinsă acolo, n-am vrut s-o mutăm. Urmează-mă și aruncă o 
privire, însă ai grijă unde calci. Poftim, ia astea. 

Torbjörn îi înmână lui Patrik două benzi elastice, pe care 
acesta se aplecă și le fixă în jurul pantofilor. Astfel, urmele 
pașilor să-i puteau fi distinse cu ușurință de cele lăsate de către 
făptaș sau poate chiar făptași. Impreună, ei pășiră cu precauţie 
peste banda alb-albastră a poliţiei. Pe măsură ce se apropiară 
de locul cu pricina, Patrik simţi o oarecare senzaţie de neliniște 
în stomac, și fu nevoit să-și înfrâneze impulsul de a se întoarce 
pe-un călcâi și de-a o lua la sănătoasa. Ura acea parte a slujbei 
sale. Ca de obicei, trebui să se călească înainte de-a se ridica pe 
vârfuri și a se uita în compartimentul din spate al camionului. 
Acolo, în mijlocul unei învălmășeli pestilenţiale de resturi vechi 
de mâncare și alte rămășițe, zăcea trupul gol al unei fete. 
Indoită și cu picioarele în jurul capului, de parcă ar fi efectuat 
niște acrobaţii avansate. Patrik îl privi nelămurit pe Torbjörn 
Ruud. 

— Rigor mortis, explică el sec. Membrele s-au rigidizat în 
poziția respectivă după ce fata a fost îndoită din mijloc, pentru a 
putea încăpea în tomberon. 

Patrik se schimonosi. Faptul că nu fusese doar omorâtă, ci și 
aruncată precum un deșeu menajer indica un asemenea sânge 
rece și dispreţ față de omenire. Indesată într-o pubelă! Patrik își 
întoarse spatele. 

— Cât timp veţi cerceta locul faptei? 

— Vreo câteva ore, zise Torbjörn. Presupun că între timp voi 
veţi culege martori. Din nefericire, nu există prea mulți. 

Făcu semn cu capul spre casele goale și părăsite, care-și 
așteptau vizitatorii pe timp de vară. Insă vreo câteva erau 
reședințe permanente, așa că puteau măcar să spere că vor 
avea puţin noroc. 

— Ce s-a întâmplat aici? 

Vocea lui Mellberg sună la fel de iritată ca de obicei. Patrik și 
Torbjörn se întoarseră și-l văzură îndreptându-se val-vârtej în 
direcţia lor. 

— O femeie a fost vârâtă în pubela asta, răspunse Patrik, 
arătând spre lada de gunoi aflată la marginea drumului. 

Doi specialiști își puseră mănușile, pregătindu-se de lucru. 

— A fost descoperită când Leif, aici, de față, a golit pubela. 

Făcu semn înspre Leif. 

— De-aia se află în camionul de gunoi. 

Mellberg luă asta drept invitaţie de a păși peste bandă, pentru 
a arunca o privire în mașină. Torbjörn nici măcar nu mai încercă 
să-l convingă să-și pună elastic peste pantofi. Oricum nu conta. 
Mai fuseseră nevoiţi și în trecut să elimine urmele lui Mellberg 
de la locul crimei, așa că îl aveau deja la fișier. 

— Fir-aș al naibii, zise Mellberg, ţinându-se de nas. Ce pute! 

Dădu înapoi, părând mai îngrijorat de mirosul gunoiului decât 
de vederea cadavrului fetei. Patrik oftă în sinea lui. Putea mereu 
să conteze pe faptul că Mellberg avea să se poarte 
necorespunzător și insensibil. 

— Se știe cine este? întrebă Mellberg. 

Patrik dădu din cap. 

— Nu, momentan nu știm nimic. Mă gândeam s-o sun pe 
Hanna și s-o rog să verifice dacă a fost dată dispărută vreo fată 
ieri. lar Martin e pe drum, așa că mă gândeam ca eu și cu el să 
începem să batem pe la ușile puţinelor case locuite din zonă. 

Mellberg încuviinţă, cătrănit. 

— Bine gândit. Exact asta aveam de gând să sugerez. 

Patrik și Torbjorn făcură schimb de priviri. Invariabil, Mellberg 
își însușea ideile celorlalţi, dând rareori dovadă de iniţiativă 
proprie. 

— Așadar, unde-i Molin? întrebă Mellberg, privind în jur, 
posomorât. 

— Ar trebui să ajungă dintr-o clipă-n alta. 

Ca la un semn, mașina lui Martin își făcu apariţia. Găsirea unui 
loc de parcare de-a lungul șoselei înguste și pietruite începuse 
să devină problematică, așa că Martin fu nevoit să dea puţin 
înapoi, până să găsească un loc. Părul său roșcovan stătea fix în 
sus, iar Martin părea obosit. Avea faţa șifonată, de parcă tocmai 
s-ar fi trezit din pat. 

— O fată a fost găsită moartă în tomberonul ăla, iar acum e în 
camionul de gunoi, îi făcu Patrik rezumatul. 

Martin doar mișcă din cap. Nu dădu vreun semn că s-ar duce 
pentru a arunca o privire. Stomacul său avea tendinţa de a se 
întoarce pe dos la vederea cadavrelor. 

— N-aţi lucrat aseară, tu și cu Hanna? întrebă Patrik. 

Martin încuviinţă. 

— Ba da, am stat cu ochii pe cheful de la centrul comunitar. Și 
bine c-am fost prezenţi. S-a dezlănțuit iadul pe-acolo, și n-am 
ajuns acasă decât la ora patru. 

— Ce s-a întâmplat? zise Patrik, încruntându-se. 

— Cam ca de obicei. Nişte tipi s-au îmbătat criţă, o ceartă cu 
un iubit gelos, doi puști beţi care s-au luat la bătaie. Insă asta n- 
a fost nimic în comparaţie cu busculada produsă între membrii 
emisiunii. Hanna și cu mine am fost nevoiţi să-i despărţim de 
câteva ori. i 

— Înţeleg, zise Patrik, ciulindu-și urechile. Din ce motiv? În 
legătură cu ce? 

— Se pare că toți s-au supărat pe o fată din grup. Cea cu sânii 
siliconaţi. A cam luat-o pe coajă înainte să putem interveni. 

Martin se frecă la ochi, epuizat. Lui Patrik îi veni o idee. 

— Martin, te duci, te rog, să te uiţi la fata din camion? 

Martin se schimonosi. 

— Chiar e necesar? Doar știi cum... 

Își întrerupse cuvintele și dădu, resemnat, din cap. 

— Bineînţeles că o să mă duc, dar de ce? 

— Fă-o doar, zise Patrik, nevrând să-și dea gândurile în vileag. 
Îți explic eu după aceea. 

— În regulă, zise Martin, cu o figură demnă de milă. 

Își puse acoperitoarele pe care i le dădu Patrik și le prinse în 
jurul pantofilor. Cu umerii lăsaţi, el păși peste banda de poliţie și 
făcu vreo câţiva pași ezitanţi înspre spatele camionului. După ce 
trase adânc aer în piept o ultimă dată, el privi în jos, apoi se 
întoarse repede spre Patrik, cu o privire uluită. 

— Dar asta e... 

Patrik încuviință. 

— Fata de la Fucking Tanum. Da, mi-am dat seama din clipa 
în care ai început să mi-o pomenești. Și se pare că a încasat o 
bătaie zdravănă. 

Martin se distanţă cu precauţie de camionul cu gunoi. Faţa îi 
era albă ca varul, iar Patrik observă că se chinuia să-și păstreze 
micul dejun în stomac. După câteva clipe, el fu nevoit să 
capituleze, și alergă spre un tufiș apropiat. 

Patrik se îndreptă spre Mellberg care, fluturându-și mâinile în 
toate direcțiile, purta o discuţie înflăcărată cu Torbjörn Ruud. 
Patrik îi întrerupse. 

— Am identificat victima. Este una dintre fetele de la reality- 
show. Au avut o petrecere seara trecută, la centrul comunitar și, 
conform spuselor lui Martin, fata a fost implicată într-o ceartă de 
proporții. 

— O ceartă de proporții? se încruntă Mellberg. Vrei să spui că 
a fost ucisă în bătaie? 

— Nu știu, zise Patrik, pe un ton ușor iritat. 

Uneori, întrebările stupide ale lui Mellberg îl enervau la culme. 

— Numai medicul legist poate hotărî cu exactitate cauza 
morții, odată efectuată autopsia. 

„Lucru pe care n-ar trebui să fiu nevoit să ţi-l explic”, gândi 
Patrik, în sinea lui. 

— Dar hai să stăm de vorbă cu ceilalți concurenți. Și să 
încercăm să căpătăm acces la înregistrările video de azi-noapte. 
In sfârșit, s-ar putea să avem un martor de nădejde. 

— Da, tocmai mă pregăteam să spun că e posibil ca aparatele 
de filmat să fi înregistrat vreun lucru util, zise Mellberg. 

Patrik numără până la zece. Dăduse curs acelui joc timp de 
ani întregi, iar răbdarea începea să i se diminueze. 

— Atunci, așa vom face, spuse el cu un calm forţat. O voi 
suna și pe Hanna, pentru a vedea ce a observat ea azi-noapte. 
De asemenea, ar fi bine să discutăm cu producătorii emisiunii, 
iar apoi ar fi indicat să anunţăm consiliul local. Sunt sigur că 
toată lumea e de acord cu faptul că filmările vor trebui anulate 
imediat. 

— De ce? zise Mellberg, aruncându-i lui Patrik o privire uimită. 

Patrik fu siderat. 

— E evident! Unul dintre concurenţi a fost ucis! N-au cum să 
mai continue filmările acum! 

— Nu sunt așa sigur de asta, zise Mellberg. Și din câte îl știu 
eu pe Erling, va face tot posibilul pentru a se încredința că 
filmările vor continua. A investit mult prestigiu în acest proiect. 

Pentru o secundă, Patrik avu un sentiment înfiorător că era 
posibil ca Mellberg să aibă dreptate, ca niciodată. Însă tot îi 
venea greu să creadă așa ceva. Se putea oare ca oamenii să fie 
într-atât de cinici? 

e 

Hanna și Lars stăteau tăcuți la masa din sufragerie, cu niște 
expresii ce le reflectau apatia şi epuizarea lăuntrică. La 
respectiva amorțeală contribuiau, de asemenea, toate lucrurile 
care pluteau în aer, între ei. Trebuiau spuse atât de multe 
lucruri. Insă, ca de obicei, niciunul dintre ei nu vorbi. Hanna 
simţi familiara neliniște în stomac, ceea ce-i dădu un gust de 
carton oului pe care îl mânca. Se forță să mestece și să înghită, 
iar și iar... 

— Lars, începu ea, dar își regretă de îndată decizia. 

Numele lui sună într-atât de părăsit și de străin în momentul 
în care străpunse tăcerea. Hanna înghiţi, apoi făcu o nouă 
încercare. 

— Lars, trebuie să stăm de vorbă. Nu putem continua în felul 
ăsta. i 

El nu o privi. Intreaga sa concentrare era dedicată întinderii 
untului pe pâine. Fascinată, ea îl privi mișcând cuțitul înainte și- 
napoi, înainte și-napoi, până când untul fu distribuit în mod 
uniform pe suprafaţa feliei de pâine. Mișcările lui aveau un 
caracter aproape hipnotic, iar femeia tresări atunci când el 
înfipse cuțitul înapoi în recipientul cu unt. Încercă din nou. 

— Lars, te rog, vorbește cu mine. Măcar atât, vorbește cu 
mine. Nu putem continua așa. 

iși dădu seama cât de disperată păruse. Însă avea senzaţia că 
se afla într-un tren ce gonea cu două sute de kilometri pe oră, 
un tren din care nu avea nicio șansă de a cobori, înainte ca 
acesta să plonjeze de pe stânca de care se apropia cu iuțeală. 

Voia să se încline spre Lars, să-l apuce de umeri și să-l 
scuture. Să-l oblige să stea de vorbă cu ea. În același timp, era 
conștientă că nu ar fi ajutat cu nimic. Bărbatul se afla într-un loc 
unde ei nu îi era îngăduit să pătrundă, un loc în care nu avea să- 
i fie permis niciodată accesul. 

Cu o apăsare imensă în piept, în suflet, ea îl privi doar. Din 
nou, Hanna tăcuse și capitulase. Așa cum se întâmpla mereu. 
Dar îl iubea într-atât de mult. lubea totul la el. Părul lui șaten, 
care încă era ciufulit, în urma somnului. Brazdele de pe chip, 

care apăruseră de timpuriu, însă care îi ofereau caracter. Barba 
nerasă, pe care o simţea precum un șmirghel fin pe pielea ei. 

Trebuia să existe o cale. Era conștientă de asta. Nu putea 
permite ca ei doi să alunece într-un hău întunecat... împreună, 
dar de fapt, singuri. Din impuls, Hanna se înclină și-l apucă de 
încheietură. Îl simţi tremurând. Ușor precum un fulg. Îi opri 
cutremurarea, apăsându-i brațul pe masă; îl obligă să o 
privească în ochi. Era unul din acele momente rare din viaţă 
când puteau fi grăite numai adevăruri. Adevăruri despre viaţa 
lor. Adevăruri despre trecut. Deschise gura. Apoi telefonul sună. 
Lars tresări puternic, eliberându-și braţul. După care se întinse 
iar după cuțitul pentru unt. Momentul trecuse. 

e 

— Ce crezi că se va întâmpla acum? îl întrebă încetișor Tina 
pe Uffe, în vreme ce stăteau afară, în faţa centrului comunitar, 
pufăind cu sete din ţigări. 

— Să fiu al naibii dacă știu, zise Uffe, râzând. Bănuiesc că nu 
mare lucru. 

— Dar după cele întâmplate ieri... 

Făcu o pauză și se uită fix în pământ. 

— Ziua de ieri nu înseamnă mare rahat, spuse Uffe, suflând 
un cerculeț alb de fum în aerul liniștit de primăvară. Nu 
înseamnă mare rahat, crede-mă. Emisiunile de genul ăsta costă 
o groază de bani, iar producătorii nu vor încheia totul și nu vor 
pierde tot ce-au investit până acum. Nici pomeneală. 

— Nu sunt așa sigură de asta, zise Tina, mohorâtă, cu privirea 
încă plecată. 

Țigara ei avea acum un șir lung de scrum, care-i pică direct 
pe cizmele din piele întoarsă. 

— La dracu’, zise ea, aplecându-se repede să șteargă cenușa. 
Acum S-au dus naibii cizmele astea. Și-au mai fost și scumpe. La 
naiba! 

— Așa-ţi trebuie, zise Uffe, rânjind disprețuitor. Pușlama 
răzgâiată. 

— Ce vrei să spui prin „răzgâiată”? șuieră Tina, întorcându-se 
pentru a-l confrunta. Doar pentru faptul că ai mei au lucrat pe 
brânci întreaga viaţă, în loc să trăiască din ajutoarele de șomaj, 
nu înseamnă că-s răzgâiată! 

— Să nu zici vreo vorbă despre părinţii mei! Habar n-ai despre 
ei! 

Cu un gest ameninţător, Uffe îi flutură ţigara prin faţă. Tina nu 
se sperie. In schimb, ea făcu un pas spre el. 

— Insă mă uit la tine. Nu-i prea greu să-mi dau seama ce fel 
de oameni sunt părinţii tăi! 

Uffe își încleștă pumnii, iar o venă începu să-i pulseze pe 
frunte. Tina realiză că era posibil să fi comis o greșeală. Işi 
aminti cele întâmplate cu o seară în urmă și făcu degrabă un 
pas înapoi. Probabil că n-ar fi trebuit să spună acele lucruri. De 
îndată ce deschise gura pentru a îmbuna situaţia, Calle se 
îndreptă spre ei și îi privi nedumerit când pe unul, când pe 
celălalt. 

— Ce puneţi la cale voi doi? Aveţi de gând să vă bateţi, sau 
ce? 

Râse. 

— Ei bine, Uffe, tu ești expert în a le da bătaie puicuţelor, așa 
că hai odată. Să te vedem iar. 

Uffe doar respiră zgomotos și își lăsă jos brațele. O privi în 
continuare cu mânie pe Tina. Uffe nu părea pe de-a-ntregul 
normal. Tinei îi reveniră în minte senzaţii vizuale și auditive 
difuze, de cu o seară în urmă, așa că se întoarse neliniștită și se 
duse înăuntru. Ultimul lucru pe care-l auzi înainte ca ușa să se 
închidă fu vocea lui Uffe, adresându-i-se pe un ton adânc lui 
Calle: 

— Hai că nici cu tine nu-mi e rușine, nu? 

Tina nu mai auzi și răspunsul lui Calle. 

(J 

O privire în oglinda aflată în hol îi dovedi Ericăi faptul că arăta 
la fel de abătută precum se și simțea. Işi atârnă încet haina și 
eșarfa, după care se opri pentru a asculta. Printre ţipetele venite 
din partea copiilor - ţipete asurzitoare, ce-i drept, însă fericite, 
slavă Domnului - ea distinse și o voce adultă, care nu aparţinea 
Annei. Merse în sufragerie. Într-o grămadă de proporții, în 
mijlocul podelei, se aflau trei copii și doi adulţi, trântindu-se, 
zbierând, dând din mâini și din picioare, ca un monstru diform. 

— Ei, ce se petrece aici? zise ea, cu cea mai autoritară voce 
posibilă. 

Luată prin surprindere, Anna privi în sus, cu un păr răvășit, 
complet necaracteristic ei. 

— Bună, zise fericit Dan, privind, la rându-i, în sus, moment în 
care fu din nou trântit la pământ de către Emma și Adrian. 

Maia râdea așa de tare încât practic ţipa, și încerca să ajute și 
ea, trăgându-l pe Dan de picior, cu toată puterea. 

Anna se ridică și își netezi genunchii. Prin ferestrele din 
spatele ei, lumina diafană a primăverii se revărsa înăuntru, 
formând o aură în jurul părului său bălai. Erica fu uimită de 
frumusețea surorii ei. De asemenea, ea observă, pentru întâia 
oară, cât de mult îi semăna mamei lor. Gândul acela îi provocă 
un junghi dureros, urmat de eterna întrebare: „De ce? Dece nu 
le iubise mama lor? De ce nu primiseră nimic din partea lui Elsy, 
nicio vorbă bună, nicio mângâiere, absolut nimic?” Nu 
căpătaseră decât indiferenţă și răceală. Tatăl lor fusese complet 
opus. Unde Elsy era dură, el era blând. Unde ea era 
nepăsătoare, el era afectuos. Incercase să le explice, să o scuze, 
să-i compenseze neglijarea. Și până într-un anumit punct, el 
chiar reușise. Însă nu o putuse înlocui. În sufletul Ericăi încă mai 
exista o vastă deșertăciune, în ciuda faptului că trecuseră patru 
ani de la accidentul de mașină care-i răpise pe amândoi. 

Anna îi aruncă o privire nedumerită, iar Erica își dădu seama 
că stătuse acolo, cu privirea pierdută în zări. Făcu tot posibilul 
să-și ascundă sentimentele și-i zâmbi surorii sale. 

— Unde-i Patrik? o întrebă Anna care, înainte să se îndrepte 
spre bucătărie, aruncă o ultimă privire amuzată spre 
încrengătura de mâini și picioare de pe podea. 

Erica o urmă fără să-i răspundă. 

— Tocmai am făcut un ibric de cafea proaspătă, zise Anna, 
turnând trei cești. lar copiii și cu mine am copt niște chifle. 

Abia în clipa aceea, Erica simţi aroma îmbietoare de 
scorțișoară, ce plutea în aer. 

— Însă va trebui să te mulţumești cu astea, spuse Anna, 
punând dinaintea Ericăi o tavă cu niște biscuiţi mici și uscați. 

— Ce mai sunt și ăștia? zise ea, împungându-i, descurajată, cu 
un deget. 

— Biscuiţi din cereale integrale, zise Anna, întorcându-i 
spatele și începând să umple un coș cu chifle proaspăt coapte, 
de pe tava aflată pe blatul de lucru. 

— Dar..., protestă jalnic Erica, simțind apă în gură atunci când 
dădu cu ochii de chiflele mari și pufoase, presărate cu zahăr 
grunjos. 

— Ei, nu mă gândeam că te vei întoarce așa devreme. 
Intenționam să te cruţ și să bag astea la congelator înainte să 

ajungi tu acasă. Așa că e numai vina ta. Însă gândește-te la 
rochia de mireasă în caz că ai nevoie de un mic imbold. 

Erica luă unul din biscuiţi și ciuguli din el, de probă. Era exact 
cum își imaginase. Ca și cum ar fi mestecat o bucată de carton. 

— Așadar, unde-i Patrik? Și de ce te-ai întors acasă așa 
devreme? Credeam că vă veți relaxa, că veţi merge în oraș, la 
cumpărături, și că veţi lua prânzul împreună. 

Anna se așeză la masa din bucătărie și strigă înspre camera 
de zi: 

— Cafeaua este servită! 

— Patrik a fost chemat la muncă, zise Erica, după care se 
dădu bătută și puse biscuitul înapoi pe farfurie. 

Încă avea în gură primul și unicul său dumicat. 

— La muncă? spuse mirată Anna. Credeam că are liber 
weekendul ăsta. ` 

— Da, aşa i-au spus. Insă a fost nevoit să plece. 

Ezită, întrebându-se cât de multe dezvăluiri să facă. Apoi 
spuse brusc: 

— Leif, gunoierul, a găsit în dimineața asta un cadavru în 
camionul său. 

Anna rămase cu gura căscată. 

— În camionul de gunoi? Cum a ajuns acolo? 

— Se pare că a fost îndesat într-un tomberon, iar apoi, când el 
l-a golit... 

— Dumnezeule, ce oribil, spuse Anna, privind-o fix pe Erica. 
Dar cine era? Și a fost vorba de o crimă? Imi imaginez că da, 
zise Anna, răspunzându-și singură la întrebare. Altminteri de ce 
să fi fost într-un tomberon? Dumnezeule, e groaznic. 

Dan intră în bucătărie și le privi mirat. 

— Ce e groaznic? întrebă el, așezându-se lângă Erica. 

— Patrik a fost nevoit să meargă la muncă. Leif, gunoierul, a 
găsit un cadavru în camion, zise Anna, luându-i-o înainte Ericăi. 

— Vorbești serios? întrebă Dan, părând la fel de șocat. 

— Din nefericire, da, spuse mohorâtă Erica. Insă ţi-aș fi 
recunoscătoare dacă nu ai spune nimănui. Se va afla cât de 
curând, așa că nu e nevoie să dăm noi apă la moară. 

— Nu, bineînţeles, nu vom spune nimic, zise Anna. 

— Nu înțeleg cum de Patrik reușește să suporte meseria asta, 
zise Dan, apucându-și chifla cu scorţişoară. Eu n-aş face faţă. E 

destul de complicat să predau gramatică unor puști de 
paisprezece ani. 

— Nici eu n-aş putea s-o fac, zise Anna, privind în gol. 

Atât Dan, cât și Erica blestemau în sinea lor acel moment. 
Probabil că discuţiile despre cadavre și crime nu erau cele mai 
nimerite, în prezența Annei. 

Ca și cum le-ar fi citit gândurile, aceasta spuse, cu un zâmbet 
palid: 

— Nu vă faceţi griji din pricina mea. E în regulă, putem vorbi 
despre asta. 

Erica nu putu decât să-și închipuie genul de imagini care i se 
învârteau prin minte. 

— Copii, avem chifle cu scorţișoară! strigă Anna, întrerupând 
atmosfera posomorâtă. 

Se auziră două perechi de picioare și o pereche de palme și 
de genunchi târându-se pe podea, iar câteva clipe mai târziu își 
făcu apariţia de după colț primul amator de chifle. 

— Chiflă, vreau o chiflă, strigă Adrian, cățărându-se vioi pe 
scaun. 

Emma îl urmă îndeaproape, iar Maia veni ultima, de-a bușilea. 

Nu îi trebuise mult până să înveţe semnificaţia cuvântului 
„chiflă”. Erica dădu să se ridice, însă Dan i-o luă înainte. O luă 
pe Maia și cedă tentaţiei de a o săruta pe obraz. După aceea, o 
puse cu grijă în scaunul ei înalt și începu să rupă bucățele mici 
de chiflă pe care să i le dea. Apariţia dinaintea sa a unei 
cantităţi atât de mari de zahăr îi provocă un zâmbet larg, ce 
dezvălui doi dinţișori de lapte pe gingia de jos. Adulții nu se 
putură abţine să nu râdă. Era atât de scumpă! 

Nu mai pomeniră de crime și cadavre. Dar toţi se întrebau cu 
ce anume se confrunta Patrik în clipele acelea. 

e 

În încăperea destinată pauzei de cafea, toată lumea părea 
moleşită. Chipul lui Martin era nefiresc de palid, iar bărbatul 
arăta la fel de extenuat precum Hanna. Patrik se rezemă de 
tejghea, cu brațele încrucișate, așteptând ca toți să-și termine 
cafelele. La un semn din partea lui Mellberg, el își începu 
discursul. 

— În dimineaţa asta, Leif Christensson, proprietarul unui 
punct de colectare a deșeurilor menajere, a dat peste un 

cadavru. Cadavrul respectiv fusese îndesat într-un tomberon, 
însă a ajuns în camionul lui Leif odată golită lada de gunoi. 

Patrik făcu o pauză și sorbi din cafea, după care o puse înapoi 
lângă el, pe tejghea. 

— Am ajuns rapid la locul crimei și am confirmat că avem de- 
a face cu o femeie decedată. Date fiind circumstanţele și corpul 
care prezenta urme de traumatisme, am tras concluzia 
preliminară că ne confruntăm cu o omucidere. In plus, teoria ne- 
a fost susţinută și de traumatismele ce indicau acte de violență. 
Nu vom putea fi siguri până la primirea rezultatelor autopsiei, 
dar pentru moment vom acţiona pornind de la ipoteza că fata a 
fost ucisă. 

— Știm cine...? începu Gösta, dar fu întrerupt de o privire din 
partea lui Patrik. 

— Da, am identificat victima. 

Patrik se întoarse spre Martin, care fu nevoit să-și ţină greața 
în frâu atunci când fotografiile de la locul crimei îi apărură 
dinaintea ochilor. Nu părea în stare să vorbească, așa că Patrik 
continuă. 

— Se poate să fie vorba despre unul din concurenţii de la 
emisiunea Fucking Tanum. Fata pe nume Barbie. Trebuie să-i 
aflăm numele adevărat. Chiar nu se cade să o numim Barbie, 
având în vedere circumstanţele. 

— Eu și cu Martin am... am văzut-o ieri, zise Hanna. 

Privi când spre Patrik, când spre Martin, iar tensiunea i se 
citea pe faţă. 

— Da, am auzit, spuse Patrik, făcând semn în direcţia lui 
Martin. Chiar Martin a identificat-o. Am înţeles că au fost 
probleme? zise el, ridicând din sprâncene și îndemnând-o pe 
Hanna să continue. 

— Ei bine..., răspunse ea, ezitând. Da, a fost destul de multă 
agitaţie pentru o vreme. Ceilalţi concurenţi o tot bruscau, însă 
din câte am văzut, erau mai mult replici caustice și câteva 
împunsături, nimic mai mult. Martin și cu mine am intervenit și i- 
am despărțit, iar ultima oară când am văzut-o, Barbie fugea 
afară, plângând și îndreptându-se către oraș. 

Martin încuviinţă din cap. 

— Da, așa e. S-a ţipat și s-a urlat, dar nu s-a petrecut nimic 
din care să rezulte leziunile pe care i le-am descoperit pe corp. 

— Va trebui să stăm de vorbă cu gaşca aia, zise Patrik. Să 
vedem de ce s-au încăierat. Și dacă a văzut cineva încotro a 
plecat... Barbie, spuse el, ezitând. De asemenea, va trebui să 
discutăm cu echipajul TV și să facem rost de filmările de ieri, ca 
să putem arunca o privire asupra lor. 

In timp ce el enumeră sarcinile pe care le aveau de îndeplinit, 
Annika scrise totul. Patrik se gândi câteva momente, apoi dădu 
din cap spre Annika și adăugă: 

— Va trebui să ne ocupăm și de informarea rudelor fetei. Și va 
trebui să aflăm dacă a mai observat cineva vreun lucru 
important pe parcursul serii. 

Făcu o pauză, după care spuse, pe un ton grav: 

— O să fie prăpăd când se va afla - și nu va dura mai mult de 
câteva ore până când se va întâmpla asta. Sunt știri naţionale, 
așa că va trebui să ne pregătim pentru un asalt din partea 
presei - iar asta pe parcursul întregii anchete. Așa că fiţi atenţi 
cu cine staţi de vorbă și despre ce. Nu vreau să se scurgă prea 
multe informaţii care să nu fi fost autorizate în prealabil de către 
mine sau Mellberg. 

De fapt, era îngrijorat că Mellberg însuși avea să-și dea 
drumul la gură. Șeful adora să fie în centrul atenţiei, iar un 
reporter iscusit l-ar fi putut stârni să destăinuie mai mult decât 
era cazul. Insă nu prea avea ce-i face, în clipele acelea. Mellberg 
era șeful poliţiei, cel puţin în acte, iar Patrik nu avea cum să-i 
pună căluș la gură. Avea să fie nevoit să se roage și să spere ca 
Mellberg să mai dispună măcar de-un gram de judecată în 
mintea aceea a lui. Cu toate că el, personal, n-ar fi contat pe 
asta. 

— Uitaţi cum vom proceda. Eu voi merge să stau de vorbă cu 
producătorul..., zise el, pocnind din degete, încercând să-și 
amintească numele. 

— Rehn. Fredrik Rehn, îl ajută Mellberg, iar Patrik îi făcu 
semn, recunoscător, dar surprins. 

Nu se întâmpla des ca Mellberg să contribuie cu vreo 
informaţie relevantă. 

— Așa, Fredrik Rehn. Martin și Hanna, voi doi întocmiţi un 
raport cu privire la ce aţi văzut și aţi auzit azi-noapte. lar 
Gosta..., zise el, încercând din răsputeri să se gândească la o 
sarcină pentru acesta. 

Într-un final, Patrik spuse: 

— Gösta, tu află mai multe în legătură cu proprietarii casei în 
a cărei pubelă s-a găsit cadavrul. Nu cred să existe vreo 
legătură, dar nu se știe niciodată. 

Gösta dădu plictisit din cap. O sarcină concretă. Putea deja 
simţi greutatea acelei răspunderi. 

— Așadar, am încheiat. 

Patrik își împreună zgomotos palmele, semn că ședința luase 
sfârșit. 

— Avem multe de făcut. 

Cu toţii bombăniră ceva drept răspuns și se ridicară. Patrik îi 
privi părăsind în șir încăperea. Se întrebă dacă își dădeau seama 
cu ce aveau să se confrunte odată aflate veștile și odată 
dezlănțuită întreaga forță a presei. 

e 

— O să fie grozav! Simt succesul de la o poștă! 

În studioul înghesuit din autocar, Fredrik Rehn îl bătu pe spate 
pe tehnician. Revăzuseră filmările din ziua precedentă și 
începuseră editarea. Fredrik era mulţumit de ceea ce vedea. 
Însă orice lucru bun putea fi mereu îmbunătăţit. 

— Am mai putea adăuga niște huiduieli în segmentul cu Tina 
cântând? Ce avem pe bandă nu pare suficient și cred că 
interpretarea a fost atât de jalnică, încât am putea amplifica 
huiduielile din partea publicului. 

Râse, iar tipul de la montaj încuviinţă, plin de entuziasm. Mai 
multe huiduieli, nicio problemă. Încă puţin sunet adăugat pe 
câteva canale și putea să pară că tot publicul era în picioare, 
strigând. 

— Gloata asta e nepreţuită, spuse Fredrik, zâmbind. 

Se lăsă pe spate, în scaun, încrucișându-și picioarele. 

— Sunt atât de proști și nici măcar nu își dau seama de asta. 
Tina, de exemplu, chiar crede la modul serios că va ajunge un 
mare star pop. Cu toate astea, nu e în stare să cânte corect 
nicio notă. Am stat de vorbă cu tipul care i-a produs single-ul și 
mi-a zis că a fost nevoie de toate trucurile posibile pentru a o 
face să sune cât de cât în regulă. Cânta așa fals, încât difuzorul 
aproape că a cedat. 

Fredrik râse, după care se aplecă peste pupitrul de mixat din 
faţa lor. Dădu volumul mai tare. 

— Ascultă și tu. E mortal! 

Până și tehnicianul de la montaj rânji când ascultă versiunea 
cântecului / Want to Be Your Little Bunny?!. Nu era de mirare că 
juriul de la emisiunea /do/ o măcelărise. 

O bătaie fermă în ușa autocarului le întrerupse distracţia. 

— Intră, zise Fredrik și se întoarse să vadă cine era. 

Nu îl recunoscu pe bărbatul care deschise ușa. 

— Da? Vă pot ajuta cu ceva? 

La vederea insignei de poliţist, Fredrik fu cuprins de o 
senzație de greață. Nu era a bună. Sau poate că da, în funcţie 
de ce anume se întâmplase și cât de bine ar fi dat pe sticlă. 

— Așadar, cu ce vă putem ajuta de data aceasta? spuse 
Fredrik, râzând pe înfundate și ridicându-se pentru a-l întâmpina 
pe poliţist. 

Acesta intră și găsi un loc unde să stea, printre toate cablurile 
și firele. Privi în jurul său cu viu interes. 

— Da, aici se întâmplă totul, zise Fredrik cu mândrie. Greu de 
crezut că din spaţiul acesta mic putem face o emisiune care 
bate toate audienţele, nu-i așa? Firește, se mai aduc 
îmbunătăţiri și în Stockholm, recunoscu el, fără prea multă 
tragere de inimă. Însă partea creativă se petrece chiar aici. 

Polițistul, care se prezentă drept Patrik Hedström, încuviinţă 
politicos din cap. Apoi își drese vocea. _ 

— Mă tem că am vești proaste, zise el. In legătură cu unul 
dintre concurenţii dumneavoastră. 

Fredrik dădu ochii peste cap. 

— În regulă, cine ce-a mai făcut de data asta? oftă el. Lăsați- 
mă să ghicesc... Uffe și tâmpeniile lui. 

Se întoarse către tipul de la montaj. 

— Ce ţi-am zis eu că Uffe va fi primul care o să creeze 
probleme? ` 

Curios, Fredrik se întoarse iar spre polițist. Incercă să-și dea 
seama cum să filmeze chestiunea - indiferent despre ce-ar fi 
fost vorba. 

Patrik își drese iar glasul, apoi spuse încet: 

— Din nefericire, unul dintre participanţi a fost găsit mort. 

Fu ca și cum o bombă ar fi explodat în acel spaţiu restrâns. 

Singurul sunet era cel provenit de la echipament. 

— Puteţi repeta? zise în cele din urmă Fredrik, începând să-și 
vină în fire. Unul dintre ei a fost găsit mort? Cine? Și unde? 
Cum? 

Gândurile i se învâărteau prin cap. Ce se petrecuse? Părţi ale 
minţii lui concepeau deja o strategie media. Niciodată nu se mai 
întâmplase așa ceva în toiul filmărilor unui reality-show. Sex - 
da, urmat de consecințe vechi de când lumea: sarcini - varianta 
norvegiană a emisiunii Big Brother spărsese gheața cu asta. 
Cereri în căsătorie - da, Big Brother din Suedia dăduse lovitura 
cu Oliver și Carolina. lar atacul cu o ţeavă de fier în emisiunea 
Baren ţinuse prima pagină a ziarelor timp de câteva săptămâni. 
Însă un deces! Asta era cu totul neobișnuit. Unic. 

— E vorba de o fată pe nume Barbie. A fost găsită în 
dimineaţa aceasta într-un... tomberon, zise Patrik, după o clipă 
de ezitare. Toate împrejurările indică faptul că a fost omorâtă. 

— Omorâtă? repetă Fredrik. Adică ucisă? A fost ucisă? Asta 
vreți să spuneţi? Cine e făptașul? 

Probabil că arăta la fel de confuz precum se simțea. Scenariul 
respectiv nu figura pe lista de posibilităţi ce-i trecuseră lui prin 
cap. 

— Momentan nu avem un suspect. Însă vom porni de îndată 
interogatoriile. Începând cu participanții la emisiunea 
dumneavoastră. Polițiștii însărcinaţi cu paza și protecţia de la 
petrecerea de aseară au raportat nenumărate certuri între 
femeia ucisă și ceilalți concurenți. 

— Da, au existat niște replici dure și câteva muștruluieli, zise 
Fredrik, amintindu-și scenele pe care tocmai le urmărise. Însă 
nimic care să pară într-atât de serios încât... 

— De asemenea, avem nevoie de filmările de ieri, spuse 
Patrik pe un ton aspru, în timp ce-l privi fix în ochi pe Fredrik. 

Fredrik îl privi, la rându-i. 

— Nu sunt autorizat să vă dau casetele, zise el calm. Până nu 
primesc un mandat care să mă oblige să vă predau materialele, 
toate vor rămâne aici. Orice altă cale este de neacceptat. 

— Realizaţi că e vorba de ancheta unei crime? replică tăios 
Patrik. 

Nu fu surprins, cu toate că sperase la un alt fel de răspuns. 

— Da, îmi dau seama, însă nu vă putem preda materialul așa, 
pur și simplu. Aici e vorba de multe principii etice. 

Zâmbi, simulând regret. Patrik doar pufni, nervos. Amândoi 
știau că motivul refuzului său nu avea nimic de-a face cu 
chestiuni etice. 

— Dar presupun că veți întrerupe imediat emisiunea, având în 
vedere cele întâmplate. 

Fredrik dădu din cap. 

— Cu siguranță nu putem face asta. Avem grile de program 
stabilite pentru următoarele patru săptămâni, iar să oprim acum 
emisiunea ar fi... nu, ar fi ceva imposibil. Și nici Barbie nu cred 
că și-ar fi dorit-o; ea ar fi vrut ca noi să continuăm. 

O privire scurtă în direcţia lui Patrik îi dădu de înţeles că 
sărise calul. Fața poliţistului se făcuse roșie ca racul, iar acesta 
părea a se strădui din răsputeri să nu arunce câteva epitete 
potrivite. 

— Doar nu vreţi să-mi spuneţi că intenţionaţi să... 

Se opri și strecură întrebarea: 

— Cum o cheamă de fapt? Nu pot să-i tot spun Barbie. E prea 
înjositor. Și, apropo, voi avea nevoie de toate datele ei 
personale și de datele de contact ale rudelor apropiate. Sunteţi 
dispuși să ne oferiţi informaţiile acestea sau și ele ţin de etică? 

Ultimul cuvânt fu plin de sarcasm, însă mânia lui nu avu 
niciun efect asupra lui Fredrik. Dintr-un motiv sau altul, formatul 
de reality-show dădea naștere la reacţii ostile, iar Fredrik era 
obișnuit să abordeze asemenea situaţii. El răspunse calm: 

— Numele ei este Lillemor Persson. Și a crescut în tot felul de 
familii adoptive, așa că nu avem date ale vreunor rude. Însă veţi 
primi toate informaţiile pe care le deţinem. Nicio problemă. 

Îi zâmbi suav. 

— Când veţi începe interogatoriile? Există posibilitatea de a le 
putea filma? 

Slabe speranţe - fapt indicat și de privirea ucigătoare venită 
din partea lui Patrik. 

— Le vom începe imediat, replică tăios Patrik, ridicându-se 
apoi, pentru a părăsi autocarul. 

Nici măcar nu se mai obosi să-și ia rămas-bun și trânti ușa în 
urma sa. 

— Ce noroc fantastic! zise Fredrik pe nerăsuflate, iar 
tehnicianul de la montaj nu putu decât să încuviinţeze. 

Aceea era șansa lor de a introduce drame reale direct în 
sufrageriile Suediei. Pentru o clipă, el se gândi la Barbie. Apoi 

ridică telefonul. Șefii trebuiau să audă asta. Fucking Tanum 
devenea CSF?. Hristoase, cifra de audiență avea să fie uriașă! 
e 

— Cum să procedăm? întrebă Martin. 

El și Hanna hotărâseră să stea în încăperea unde se lua pauza 
de cafea și să lucreze, iar el se întinse după ibric, pentru a 
reumple ceștile. Hanna își turnă puţin lapte și amestecă. 

— Ce zici, să-și scrie fiecare, pentru început, propriul raport, 
sau să-l facem împreună? 

Hanna cugetă pentru o clipă. 

— Cred că ar fi mult mai bine dacă am scrie împreună 
raportul și, pe parcurs, am compara notițele. 

— În regulă, zise Martin, deschizându-și laptopul și pornindu-l. 
Scriu eu sau vrei tu? 

— Scrie, răspunse Hanna. Eu încă bat cu două degete și mai 
am până să capăt viteză. 

— În regulă, voi tasta eu, râse Martin și își introduse parola. 

Deschise un nou document Word și se pregăti să umple de 
cuvinte ecranul. 

— Prima dată când am observat tărăboiul aseară a fost atunci 
când am auzit voci stridente în spatele clădirii. Dar tu? 

Hanna dădu din cap. 

— Da, înainte de asta nu am observat nimic. Singura de care 
a trebuit să ne ocupăm mai devreme aseară a fost fata care s-a 
îmbătat într-un asemenea hal, încât n-a mai putut să stea în 
picioare. Cât să fi fost ceasul? Douăsprezece noaptea? 

Între timp, Martin tastă la computer. 

— Apoi cred că în jurul orei unu am auzit doi oameni ţipând 
unul la celălalt. Te-am chemat și am mers în spatele clădirii, 
unde i-am găsit pe Barbie și pe Uffe. 

— Mmda, zise Martin, încă tastând. Mi-am verificat ceasul și 
era unu fără zece. Eu am ajuns primul și l-am văzut pe Uffe 
ținând-o pe Barbie de umeri și scuturând-o puternic. Amândoi 
am alergat înspre ei. Eu l-am prins pe Uffe și l-am târât de-acolo, 
în vreme ce tu ai avut grijă de Barbie. 

— Da, iar Uffe era atât de agresiv, încât a încercat să o 
lovească pe fată cu picioarele, în vreme ce tu îl ţineai. 

— Am aplanat situaţia, continuă Martin, și i-am separat pe 
indivizi. Eu am vorbit cu Uffe și i-am zis să o lase mai moale, 
altminteri am fi fost nevoiţi să-l luăm la secție. 

— Sper că n-ai de gând să scrii asta, „să o lase mai moale”, 
râse Hanna. 

— Ei, doar provizoriu. Mai târziu va trebui să redactez tot 
textul și să-l fac să sune birocratic, așa că fii fără grijă. Pentru 
moment, lasă cuvintele să curgă, ca să putem scrie totul. 

— În regulă, zise Hanna, zâmbind. 

După aceea, femeia redeveni serioasă. 

— Am vorbit cu Barbie și am încercat să aflu ce anume a 
provocat cearta. Era foarte supărată și tot repeta că Uffe se 
enervase fiindcă îl „vorbise de rău”, însă ea nu înţelegea ce 
anume voia să spună. După o vreme s-a calmat și a părut în 
regulă. 

— După care i-am lăsat să plece, completă Martin, ridicându- 
și privirea dinspre computer. 

Apăsă pe Enter de două ori pentru a crea un nou paragraf, luă 
o gură de cafea și continuă. 

— Următorul incident a avut loc pe la... hmm, două și 
jumătate, zic eu. 

— Cam așa ceva, spuse Hanna. Două și jumătate, trei fără un 
sfert. 

— De data aceasta, cineva de la petrecere a venit să ne 
spună că pe panta dinspre școală avea loc o discuţie aprinsă. 
Ne-am apropiat de locul faptei și am văzut câţiva oameni 
atacând o femeie singură. O tachinau și o îmbrânceau. Cei 
vinovați erau Mehmet, Tina și Uffe. Am mers acolo și am pus cu 
forța capăt bătăii. Bărbie plângea; părul îi era ciufulit, iar 
machiajul i se întinsese. Părea vizibil zdruncinată. Eu am stat de 
vorbă cu ceilalți pentru a încerca să aflu ce s-a întâmplat. Mi-au 
oferit același răspuns pe care îl primisem mai devreme din 
partea lui Uffe, și anume că Barbie „vorbea numai tâmpenii”. N- 
am căpătat o explicaţie mai bună de-atât. 

— Între timp, eu eram cu Barbie, la mică distanţă de voi, 
adăugă Hanna, părând emoţionată. Era supărată și înfricoșată. 
Am întrebat-o dacă voia să depună plângere împotriva lor, însă 
a refuzat. Am stat puţin de vorbă cu ea, încercând să o calmez 
și să aflu despre ce era vorba, însă fata a pretins că nu avea 
nicio idee. După un timp, m-am uitat după tine, să văd cum 

mergea treaba. Când m-am întors, am văzut-o pe Barbie 
alergând spre oraș, dar apoi, în loc să meargă spre zona 
comercială, a cotit-o la dreapta. M-am gândit să fug după ea, 
însă apoi am decis că probabil avea nevoie să stea singură, ca 
să se calmeze. 

Vocea Hannei tremură un pic. 

— După aceea, n-am mai văzut-o niciodată. 

Martin ridică privirea și îi zâmbi, încercând să o consoleze. 

— N-am fi putut proceda altfel. Nu știam decât că aveau 
păreri foarte diferite. Nu exista nimic care să indice faptul că... 
avea să se termine așa, spuse el după o scurtă ezitare. 

— Crezi că a fost ucisă de vreunul dintre concurenți? 

Vocea Hannei încă tremura. 

— Nu știu, zise Martin, recitind ceea ce scrisese. Pentru 
moment, cu toţii sunt suspecți. Vom vedea ce va reieși în urma 
interogatoriilor. 

Salvă documentul și închise laptopul, luându-l cu el atunci 
când se ridică în picioare. 

— Acum mă duc în birou să scriu versiunea oficială. Dacă îţi 
mai vin idei, nu ezita să treci pe la mine. 

Hanna doar dădu din cap. Rămase acolo, după ce Martin 
plecă. Mâinile cu care ţinea ceașca de cafea încă tremurau. 

e 

Calle se plimbă prin oraș. În Stockholm, obișnuia să meargă la 
sala de forță de cel puţin cinci ori pe săptămână, însă acolo 
trebuia să se mulțumească doar cu niște plimbări, pentru a arde 
caloriile. Mări pasul, în încercarea de a accelera procesul. Era 
important pentru el să se menţină în formă. Nu își pierdea 
vremea cu oameni care nu-și îngrijeau silueta. Era o adevărată 
plăcere să se privească în oglindă și să-și admire abdomenul 
tonifiat, felul în care i se încordau bicepșii, și aspectul musculos 
al toracelui. Când mergea prin Stureplan, mereu își descheia 
nonșalant cămașa, odată ce se apropia de cluburi. Puicuţele se 
dădeau în vânt după asta. Nu se puteau abţine și își vârau 
mâinile în cămașa lui, atingându-i pieptul, zgâriindu-i încetișor 
cu unghiile fizicul impunător. 

Uneori se întreba cum ar fi fost traiul său în lipsa banilor. Cum 
ar fi fost să își ducă viaţa precum Uffe sau Mehmet, prin vreun 
apartament jalnic din suburbii, trăind de pe-o zi pe alta. Uffe se 
lăudase cu spargerile și celelalte chestiuni în care fusese 

implicat, însă Calle abia se putu abţine să nu râdă atunci când 
auzi ce puţini bani îi aduseseră acele infracțiuni mărunte. La 
naiba, mai mare era alocaţia lui săptămânală, pe care o primea 
de la tatăl său. 

Cu toate acestea, nimic nu părea să-i umple golul din suflet. 
În ultimii ani, căutase fără încetare un lucru care să-l 
împlinească. Mai multă șampanie, mai multe petreceri, mai 
multe fete, mai multe prafuri pe nas, mai mult din toate. 
Întotdeauna, mai mult din toate, ca și cum nu ar fi existat o 
limită a sumelor pe care le putea risipi. El, personal, nu câștiga 
nicio para. Toţi banii proveneau de la tatăl său. Calle se tot 
gândea că probabil avea să înceteze... probabil că, într-un 
sfârșit, avea să înceteze. Dar banii continuaseră să curgă. Tatăl 
lui plătise factură după factură. li cumpărase apartamentul din 
Ostermalm, fără să stea pe gânduri și o plătise și pe fata care 
născocise povestea că ar fi fost violată - o invenţie, bineînțeles, 
având în vedere că ea venise de bunăvoie acasă cu el și cu 
Ludde, făra să existe vreun dubiu cu privire la intenţiile 
acestora. Buzunarele îi erau alimentate în mod constant. Și nu 
păreau să îi fie impuse condiţii. Calle știa motivul. Tatăl său nu 
putea spune niciodată „nu” deoarece conștiința încărcată îl 
obliga să plătească, în continuare. Turna fără încetare coroane 
în spărtura din sufletul lui Calle, însă banii dispăreau fără a 
umple deloc golul. 

Amândoi încercau să înlocuiască prin bani ceva ce pierduseră. 
Tatăl, oferind bani. Calle, cheltuindu-i. 

Copleșit de amintiri, simţi durerea din piept intensificându-se. 
luți pasul, în încercarea de a alunga toate acele imagini. Dar era 
imposibil să se sustragă amintirilor. Singurul lucru care le putea 
înăbuși era o combinaţie de șampanie și cocaină. In lipsa 
acestora, se văzu nevoit să se împace cu trecutul. Incepu să 
alerge. 

e 

Gösta suspină. Cu fiecare an care trecea, îi era din ce în ce 
mai greu să rămână motivat. Mersul de dimineață la muncă îl 
seca de toată energia pe care o avea; Încercarea de a duce un 
lucru la bun sfârșit era aproape imposibilă. Putea să petreacă 
zile întregi neliniștindu-se cu privire la cea mai ușoară sarcină. 
Nu înțelegea cum de lucrurile ajunseseră în felul acela. După 
moartea lui Majbritt, fusese împresurat de singurătatea ce-l 

măcina lăuntric, văduvindu-l de plăcerea pe care i-o dăduse 
odinioară munca sa. Niciodată nu se spetise, recunoștea asta, 
dar își îndeplinise sarcinile, iar uneori simţise chiar o ușoară 
satisfacție. Insă ce rost aveau toate? Nu avea urmași cărora să 
le lase ceva; singurul lor copil murise la doar câteva zile după 
naștere. Nu avea pe nimeni la care să se întoarcă seara, acasă, 
nimeni cu care să își petreacă sfârșiturile de săptămână. 
Singura lui plăcere o reprezenta golful. Mai nou, ajunsese mai 
degrabă o obsesie, decât un hobby. Ar fi fost bucuros să joace 
douăzeci și patru de ore din douăzeci și patru. Doar că asta nu-i 
aducea bani de chirie, așa că se vedea nevoit să lucreze măcar 
până la vârsta pensionării. Număra pe degete zilele până atunci. 

Gosta se așeză, privind ţintă spre computer. Din motive de 
securitate, nu li se permitea să aibă conexiune la internet. In 
schimb, ca să verifice numele din dreptul adresei, trebuia să 
pună mâna pe telefon și să sune la „Informaţii abonaţi 
telefonici”. După un scurt apel, dădu de proprietarul casei de 
vară de la care provenea tomberonul. Era o sarcină fără noimă, 
de la bun început. Scepticismul îi fu confirmat odată ce făcu rost 
de numărul de telefon de la reședința permanentă a 
proprietarului, aflată în Göteborg. Era evident că nu aveau nicio 
legătură cu crima. Fusese doar ghinion curat că făptașul le 
alesese tomberonul, pentru a scăpa de victimă. 

Gândurile îi rătăciră mai departe, spre tânăra ucisă. Lipsa lui 
de inițiativă nu avea nimic de-a face cu vreo lipsă de 
compasiune. li părea rău pentru victime și pentru rudele 
acestora și fu recunoscător că măcar nu o văzuse pe fată. Atunci 
când dăduse cu ochii de Martin pe coridor, acesta încă era ușor 
palid. 

Gösta văzuse destule cadavre la viața sa, însă chiar și după 
patruzeci de ani în poliţie, și le putea aminti pe fiecare în parte. 
Majoritatea fuseseră victime ale unor accidente sau sinucideri; 
crima reprezentase o excepţie. Dar fiecare moarte i se 
imprimase în memorie și putea să-și amintească imagini clare, 
precum niște fotografii. Fusese nevoit să informeze mulți 
oameni în legătură cu decesul persoanelor iubite, lucru care 
dăduse naștere la nenumărate lacrimi, disperare, șoc și 
oripilare. Poate acela era motivul pentru care devenise atât de 
abătut; fiecare moarte, cu toată durerea și nefericirea pe care le 
aducea cu sine, îi mai turnase câteva picături de amar în 

paharul vieţii, făcându-l acum să nu mai aibă loc pentru așa 
ceva. Nu era o scuză, ci reprezenta o explicaţie plauzibilă. 

Oftând, el ridică telefonul pentru a-i suna pe proprietarii casei 
și a-i informa că în tomberonul lor fusese găsit un cadavru. 
Formă numărul. Măcar să scape odată și de asta. 

e 

— Ce mai e și asta? 

Aflat în sala de interogatoriu, Uffe părea obosit și iritat. 

Patrik nu se grăbi să-i dea un răspuns. Înainte de-a spune 
ceva, atât el, cât și Martin, își puseră hârtiile în ordine. Stăteau 
așezați vizavi de Uffe, la o masă șubredă. Cu excepţia a patru 
scaune, aceasta reprezenta singurul obiect de mobilier din 
încăpere. Patrik observă că Uffe nu părea foarte agitat, însă de-a 
lungul anilor, polițistul învățase că aspectul exterior al unei 
persoane interogate nu-i reflecta neapărat și trăirile lăuntrice. Își 
drese vocea, își împreună mâinile deasupra mormanului de 
hârtii și se aplecă. 

— Am auzit că au fost ceva probleme aseară. 

Patrik studie îndeaproape reacția lui Uffe. Nu căpătă decât un 
rânjet batjocoritor. Uffe se lăsă nonșalant în scaun. Râse 
încetișor. 

— A, da, asta. Mda, a fost destul de dur, dacă stau să mă 
gândesc, spuse el, arătând spre Martin. Poate că ar trebui să se 
gândească cineva să depună o plângere cu privire la violenţa 
din partea polițiștilor. 

Râse din nou, iar Patrik simţi cum îl cuprinde furia. 

— Ei bine, zise el calm, am primit un raport din partea 
colegului meu, aici, de faţă, și din partea celuilalt poliţist aflat la 
faţa locului. Acum aș dori să aflu și versiunea ta. 

— Versiunea mea. 

Uffe își întinse picioarele până când aproape că stătea culcat 
în scaun. Nu părea o poziţie prea confortabilă. 

— Versiunea mea e că a avut loc o ceartă. O ceartă cauzată 
de băutură. Atâta tot. Și ce dacă? 

ÎI privi cu ochii mici, iar Patrik își dădu seama că, printre aburii 
alcoolului, mintea sa lucra frenetic. 

— Noi suntem cei care pun întrebările, nu tu, zise tăios Patrik. 
Aseară, la ora zece, doi polițiști de-ai noștri te-au văzut atacând- 
o pe una dintre concurente, Lillemor Persson. 

— Barbie, vreţi să spuneţi, îl întrerupse Uffe, râzând. 
Lillemor... Dumnezeule, ce amuzant! 

Patrik fu nevoit să reziste impulsului de a-l pălmui sănătos pe 
tânărul aflat în faţa sa. Martin își dădu seama, așa că preluă el 
conducerea, oferindu-i lui Patrik un răgaz pentru a-și veni în fire. 

— Am asistat la înghiontirile și loviturile pe care i le-ai aplicat 
lui Lillemor. De la ce anume a pornit cearta? 

— Ei bine, eu nu pricep motivul pentru care mă sâcâiţi cu 
privire la asta. Nu mare lucru. Am avut un ușor... dezacord, 
atâta tot. Abia dac-am atins-o! 

În clipele acelea, nonșalanţa lui Uffe începu să dispară, făcând 
loc neliniștii. 

— În legătură cu ce v-aţi luat la hartă? continuă Martin. 

— Nimic! Sau, bine, fie, a spus niște porcării despre mine, iar 
eu am auzit. Am vrut doar să recunoască. Și să-și retragă 
cuvintele! Nu poate să împrăștie asemenea tâmpenii. Voiam 
doar să priceapă asta. 

— Lucruri pe care, mai târziu în seara aceea, tu și restul 
colegilor aţi vrut să o faceţi să le recunoască? zise Patrik, 
uitându-se peste raportul din faţa sa. 

— Mda, spuse Uffe. 

Tânărul stătea acum mai drept în scaun. De asemenea, 
rânjetul începuse să-i pălească. 

— Însă nu trebuie decât să mergeţi și să vorbiţi cu Barbie, 
promit că va susţine cele spuse de mine. A fost o ceartă. Nu 
înțeleg de ce trebuie să se amestece poliţia în asta. 

Pentru o secundă, Patrik îi întâlni privirea lui Martin, apoi se 
uită calm spre Uffe și răspunse: 

— Mă tem că Lillemor nu va mai spune mare lucru, în legătură 
cu nimic. A fost găsită moartă în dimineaţa asta. Ucisă. 

În sala de interogatoriu se așternu tăcerea. Uffe păli. Martin și 
Patrik așteptară să vorbească. 

— Voi... voi doi... glumiţi, nu? zise el, într-un final. 

Nicio reacţie din partea polițiștilor. Vorbele lui Patrik se 
cufundau încet în mintea lui Calle. Nu mai rămăsese nici urmă 
de rânjet. 

— Ce dracu’? Credeţi că eu am...? Dar eu... A fost doar o 
ceartă amărâtă! N-aș fi... Nu am... 

Se bâlbăi, iar privirea îi fugi în toate direcțiile. 

— Vom avea nevoie de o probă ADN, zise Patrik, scoțând 
ustensilele necesare. Nu ai obiecţii, nu? 

Uffe ezită. 

— Nu, la dracu’! Luaţi ce vreţi. Sunt nevinovat. 

Patrik se aplecă și, cu un beţișor cu vată în vârf, îi luă o probă 
din gură. Pentru o clipă, Uffe păru să regrete faptul că-și dăduse 
consimțământul, însă în clipa următoare, beţișorul fu băgat într- 
un plic și sigilat, așa că era prea târziu. Uffe privi ţintă spre plic. 
Înghiţi în sec, apoi îl privi cu ochii mari pe Patrik. 

— N-aveţi de gând să opriţi emisiunea, nu? Nu aveţi voie să 
faceţi asta, nu-i așa? Adică, pur și simplu nu puteți face asta! 

Vocea îi era plină de disperare și Patrik își simţi pieptul 
clocotind de ură faţă de întregul spectacol. Cum era posibil ca o 
emisiune TV să fie atât de importantă, încât să aibă întâietate, 
faţă de viaţa unui om? 

— Asta nu ţine de noi, rosti el sec. Producătorii vor hotărî. 
Dacă ar fi fost după mine, aș fi închis porcăria aia în cinci 
secunde, însă... 

Ridică brusc mâinile și observă expresia de ușurare apărută 
pe chipul lui Uffe. 

— Acum poţi pleca, zise Patrik tăios. 

Încă mai putea zări imaginea trupului dezgolit al lui Barbie, iar 
ideea că moartea fetei avea să fie transformată într-un 
spectacol îi lăsă un gust amar. Ce naiba era în neregulă cu 
oamenii aceia? 

e 

Ziua începuse atât de bine pentru Erling. Mai întâi plecase să 
alerge în aerul răcoros de primăvară. De regulă, nu era cine știe 
ce iubitor al naturii, însă în acea dimineaţă, fu surprins de 
bucuria pe care i-o produsese vederea luminii ce se strecura 
printre coroanele arborilor. Sentimentul de exaltare din piept îl 
ținuse tot drumul înspre casă, determinându-l apoi să facă amor 
cu soţia lui care, ca niciodată, se dovedise ușor de convins. 
Acela reprezenta unul dintre puţinii nori negri prezenţi în viața 
lui Erling. După ce se căsătoriseră, Viveca își pierduse, mai mult 
sau mai puţin, interesul față de sex. Erling își dădu seama de 
absurditatea de a avea o soţie tânără și proaspătă, fără însă a-i 
fi permis accesul la trupul său. Nu, asta trebuia să se schimbe. 
Activităţile din acea dimineaţă îl convinseseră și mai mult de 
faptul că trebuia să poarte o discuţie serioasă cu Viveca, în 

legătură cu problema respectivă. Trebuia să-i explice că un 
mariaj însemna favoruri - atât primite, cât și oferite. lar dacă 
voia să mai capete haine, bijuterii și lucruri frumoase pentru 
căminul lor, ei bine, avea să fie nevoită să arate puţin entuziasm 
pentru nevoile lui de bărbat. Înainte de căsătorie, nu existaseră 
probleme din punctul acela de vedere. Pe ea o instalase într-un 
apartament comod, plătit de el. Asta se întâmpla pe vremea 
când îi stătea pe cap o soţie pe care-o avusese de treizeci de ani 
încoace. Pe-atunci, el și Viveca obișnuiau să facă sex la orice 
oră, în tot felul de locuri. Cu gândul la acele amintiri, Erling își 
simţi libidoul crescându-i. Poate că era timpul să-i amintească și 
soţiei sale. În definitiv, el merita asta din plin. 

Erling abia dacă făcu primul pas pe scări, ca să meargă să 
stea de vorbă cu ea, când fu întrerupt de telefon. Pentru o clipă, 
îi trecu prin minte să-l lase să sune, însă apoi se întoarse către 
telefonul fără fir, așezat pe măsuţa de cafea. Putea fi ceva 
important. 

Cinci minute mai târziu, el stătea acolo înlemnit, amuţit, 
ținând receptorul în mână. Ecoul veștilor pe care le auzi îi 
răsuna în cap, iar mintea deja încerca să formuleze posibile 
soluții. Se ridică și strigă spre etaj: 

— Viveca, trebuie să merg la birou. S-a întâmplat ceva și 
trebuie să mă ocup de asta. 

Un răspuns nedeslușit de la etaj îi confirmă faptul că ea îl 
auzise, așa că își trase haina pe el și apucă repede cheile de la 
mașină, ce stăteau atârnate de cârligul aflat lângă ușa 
principală. 

Nu luase în considerare așa ceva. Ce naiba avea să facă? 

e 

Într-o zi precum aceea, era o plăcere să fie șef. Mellberg fu 
nevoit să-și controleze neîncetat expresia, pentru a-și ascunde 
satisfacția lăuntrică. Trebuia să dea dovadă de empatie și 
hotărâre. Însă faptul că se afla în centrul atenţiei avea ceva 
îmbietor. Pur și simplu i se potrivea. Și nu putu să nu se întrebe 
cum avea să reacționeze Rose-Marie văzându-l la știrile TV, 
conducând ancheta. Se înfoie, își îndreptă umerii și luă o poziţie 
care să emane autoritate. Bliţurile camerelor foto aproape că îl 
orbiseră, dar Mellberg își păstră conduita serioasă. Era o șansă 
pe care nu trebuia să o rateze. 

— Vă mai acord un minut pentru a face fotografii, apoi va 
trebui să vă liniștiți. 

Blițurile camerelor continuară să se aprindă pentru câteva 
clipe, până când Mellberg ridică mâna și se uită spre figurile 
atente ale reporterilor. 

— După cum știți, în dimineaţa aceasta am descoperit 
cadavrul lui Lillemor Persson. 

Dinaintea lui se ridică în aer o mare de brațe, iar Mellberg 
dădu binevoitor din cap spre reporterul de la Expressen. 

— Aţi stabilit că a fost ucisă? 

Cu pixurile deasupra carnețelelor, toţi așteptară un răspuns 
din partea lui. Mellberg își drese vocea. 

— Nu putem fi siguri de nimic până nu primim raportul 
autopsiei. Insă toate indiciile arată că fata a fost victima unei 
omucideri. 

Răspunsul fu urmat de un murmur și de sunetul pixurilor ce 
notau în carnețele. Marcate cu siglele canalelor pe care le 
reprezentau, camerele TV zumzăiau, iar toate luminile puternice 
erau îndreptate asupra lui. Mellberg se gândi cui să-i dea 
prioritate. După  îndelungi dezbateri, hotărî să-și îndrepte 
expresia cea mai telegenică spre camera TV4. Fu asaltat cu 
întrebări și făcu semn altui reporter, de la un tabloid. 

— Aveţi deja un suspect? 

Urmă o nouă tăcere, în așteptarea unui răspuns din partea lui 
Mellberg. Acesta privi chiorâș, în lumina reflectoarelor. 

— Am adus câteva persoane la interogatoriu, însă pentru 
moment nu avem un suspect clar, spuse el. 

— Cei de la Fucking Tanum își vor întrerupe filmările din 
cauza celor întâmplate? 

De data aceea, întrebarea fu adresată de către un reporter de 
la știrile Aktuellt TV. 

— În momentul de faţă, noi nu avem nici dreptul, nici vreun 
motiv ca să luăm această hotărâre. Decizia le va aparţine 
producătorilor și managerilor companiei de televiziune. 

— Dar chiar pot continua filmările la o emisiune ce se 
presupune a fi de divertisment, după ce unul dintre concurenţi a 
fost ucis? întrebă același reporter TV. 

Vizibil iritat, Mellberg îi răspunse: 

— După cum am precizat, noi nu avem niciun cuvânt de spus 
în privinţa asta. Va trebui să staţi de vorbă cu cei din 
conducerea postului. 

— Fata a fost violată? 

Nimeni nu mai aștepta ca Mellberg să le facă semn; 
întrebările zburau spre el ca niște mici proiectile. 

— Asta e o întrebare pentru medicul legist. 

— Dar existau indicii ale vreunei agresiuni de natură sexuală? 

— Era goală când am găsit-o, așa că puteți trage singuri 
concluziile. 

De îndată ce spuse asta, Mellberg realiză că probabil nu 
fusese o idee prea bună să dezvăluie informaţia respectivă. Dar 
se simţea copleșit de tensiunea situaţiei, iar o parte din 
entuziasmul provocat de conferința de presă începu să se 
diminueze. Era cu mult diferit față de tipul de abordare pe care-l 
practica atunci când avea de-a face cu presa locală. 

— Locul unde ați găsit-o avea legătură cu crima? 

De data aceea, unul dintre reporterii locali reușise într-un final 
să strecoare o întrebare. Ziarele și televiziunile din orașele mari 
păreau să dea mult mai bine din coate. 

Mellberg își chibzui cu atenţie răspunsul. Nu voia să dea din 
nou cu oiștea-n gard. 

— Momentan, nu există nimic care să indice asta, spuse el, 
într-un final. 

— Și unde anume a fost găsită? interveniră acum tabloidele. 
Există zvonuri că aţi fi dat de ea într-un camion de gunoi. E 
adevărat? 

Din nou, privirile tuturor se aţintiră asupra feţei lui Mellberg. 
Acesta își trecu agitat limba peste buze. 

— No comment. 

La naiba, aveau să știe că un asemenea răspuns însemna că 
auziseră corect. Poate că ar fi trebuit să onoreze propunerea lui 
Hedström de a ţine el conferinţa de presă. Insă Mellberg nu 
avea de gând să renunțe la clipele sale de glorie din faţa 
reflectoarelor. Numai gândul la Hedström îl enervă atât de mult, 
încât își veni în fire. 

— Da? zise el, făcând semn unei ziariste care stătea de mult 
cu mâna în aer, pentru a i se permite să pună o întrebare. 

— Au fost interogaţi vreunii din participanţii la Fucking 
Tanum? 

Mellberg încuviință. Indivizilor respectivi le plăcea la nebunie 
să se dea în spectacol prin presă, așa că nu îl deranja câtuși de 
puţin împărtășirea acelei informaţii. 

— Da, i-am interogat. 

— Sunt vreunii consideraţi suspecți? 

Emisiunea Rapport avea camerele aţintite asupra lui, iar 
reporterul întinse un microfon mare, pentru a nu scăpa 
răspunsul lui Mellberg. 

— Înainte de toate, încă nu s-a confirmat că a fost vorba de o 
crimă și nu, momentan nu deţinem informații care să indice spre 
cineva, în mod special. 

O minciună sfruntată. Citise raportul lui Molin și Kruse și avea 
deja o idee clară cu privire la persoana vinovată. Insă nu era 
atât de neghiob încât să dea în vileag acea informaţie prețioasă, 
înainte ca totul să fie rezolvat și pregătit. 

Fluxul întrebărilor începu să se domolească, iar Mellberg se 
surprinse repetând la nesfârșit aceleași răspunsuri. Intr-un final, 
se sătură și declară încheiată conferința de presă. Cu bliţurile 
fulgerând în urma lui, Mellberg ieși pe cât putu de autoritar din 
încăpere. Dorea ca Rose-Marie să vadă un bărbat impunător, 
atunci când avea să dea drumul la televizor, în seara aceea. 

e 

În zilele scurse de la moartea lui Barbie, Jonna văzuse de 
câteva ori oameni șușotind și arătând-o cu degetul. Ea se 
obișnuise să fie studiată, încă de pe vremea când participase la 
Big Brother. Însă ceea ce se petrecea acum era de o cu totul 
altă natură. Nu era privită cu admiraţie sau curiozitate, fiindcă 
apăruse la TV. Era vorba aici de o nevoie de senzaţional și o 
sete mediatică de sânge, iar ambele îi dădeau fiori. 

De îndată ce auzise de Barbie, își dorise să meargă acasă. 
Primul său instinct fusese de-a fugi, de-a se întoarce în singurul 
loc care-i era cunoscut. Însă realiză că asta nu reprezenta o 
opțiune. Acasă, ea s-ar fi confruntat cu aceeași deșertăciune, cu 
aceeași singurătate. Nu ar fi avut pe nimeni care să o ţină în 
braţe și să-i mângâie părul - gesturi încurajatoare după care 
tânjea corpul său. Însă nu exista nimeni care să-i satisfacă acea 
nevoie. Nici acasă, nici acolo. Așadar, hotărî că era mai bine să 
rămână. 

Casa de marcat din spatele ei părea pustie. O altă fată, una 
din angajatele obișnuite, ocupa acum acel loc. Insă ei tot i se 

părea că nu era nimeni prin preajmă. Jonna fu uimită de golul pe 
care Barbie îl lăsase în urma sa. Răsese de ea în trecut și o 
dăduse la o parte. Abia dacă o considerase o fiinţă umană. Însă 
acum, că nu mai era, Jonna realiză câtă voioșie emanase Barbie, 
în ciuda nesiguranţei sale, a insipidităţii ei blonde, a nevoii de 
atenţie. Barbie fusese cea care le susținuse întotdeauna 
moralul. Râdea mereu, entuziasmată cu privire la emisiune și 
încercând să-i bine dispună pe toţi. Drept mulţumire, o 
batjocoriseră și o respinseseră, ca pe o pipiță tâmpită, care nu le 
merita respectul. Abia în clipele acelea ei realizau cât de 
importantă fusese, de fapt, contribuţia ei. 

Jonna își trase de mânecile puloverului. În ziua aceea, nu 
dorea să i se arunce priviri stranii, pline atât de compătimire, 
cât și de o surprindere dezgustată. Rănile de pe brațe îi erau 
mai adânci ca de obicei. Se tăiase în fiecare zi, de la moartea lui 
Barbie. Mai dur și mai brutal decât oricând. Crestându-și pielea 
din ce în ce mai adânc, până când o vedea despicându-se și 
împroșcând sânge. Însă imaginea lichidului roșu, zvâcnind, nu îi 
mai putea înăbuși anxietatea. Sentimentul devenise atât de 
copleșitor, încât nimic nu îl mai putea ţine în frâu. 

Uneori, ea auzea în minte vocile nerăbdătoare. Ca o 
înregistrare pe bandă. Putea auzi ce se spunea, ca de undeva 
din exterior, de deasupra. Era cumplit. Totul luase o întorsătură 
atât de neplăcută. Îngrozitoare. Bezna lăuntrică o împresura, iar 
jonna nu o putea alunga. Intunericul pe care încercase să-l 
elimine odată cu sângele, cu schingiuirile, o învăluise, în schimb, 
precum o furie nesăbuită. 

In clipa aceea, simţi deșertăciunea imaginii casei de marcat 
din spatele ei amestecându-se cu sentimentul de rușine. Și de 
groază. Venele îi pulsară. Voia să iasă la iveală și mai mult 
sânge. 

— La naiba cu toate, dacă eu am un cuvânt de spus în 
chestiunea asta, atunci haideţi să oprim întregul circ blestemat! 

Uno Brorsson bătu cu pumnul în masa de conferințe din 
centrul comunitar și îl privi dușmănos pe Erling. Nici măcar nu 
se uită la Fredrik Rehn, care fusese invitat pentru a discuta în 
legătură cu cele întâmplate și a le aduce la cunoștință poziția 
companiei de producție. 

— Cred că ar fi bine să te calmezi, îl admonestă Erling. 

ÎI bătu chiar gândul să-l prindă pe Uno de-o ureche și să-l 
târască afară din sala de ședințe, ca pe un copil neascultător, 
dar își înăbuși impulsul. 

— Întâmplarea e cum nu se poate de tragică, dar asta nu 
înseamnă că trebuie să luăm decizii pripite, bazate doar pe 
sentimente. Ne aflăm astăzi aici pentru a discuta proiectul într- 
un mod raţional. L-am invitat pe Fredrik pentru a ne face 
cunoscute părerile lor cu privire la continuarea sau sistarea 
proiectului. Îţi sugerez să asculţi ce are de zis. În ciuda a toate, 
Fredrik este cel care deţine experienţă în genul acesta de 
situații. Deși cele întâmplate sunt complet noi și, fără îndoială, 
tragice, după cum am spus, sunt sigur că dânsul va puncta 
câteva chestiuni relevante, cu privire la modul în care să 
abordăm această stare de lucruri. 

— Tâmpit ce ești, bombăni Uno printre dinţi, însă destul de 
tare încât să poată fi auzit de Fredrik. 

Producătorul hotărî să-i ignore comentariul și se proțăpi în 
spatele scaunului, cu mâinile încleștate pe spătar. 

— Ei bine, îmi dau seama că întreaga chestiune a stârnit 
multe reacţii. Firește că o deplângem profund pe Barbie... 
Lillemor. Atât echipa de producţie, cât și conducerea din 
Stockholm regretă amarnic cele întâmplate. Așa cum o fac și eu, 
personal. 

Își drese vocea, plecându-și întristat privirea. După o clipă de 
tăcere stânjenitoare, el își ridică ochii. 

— Însă, vorba americanilor: The show must go on. Sunt sigur 
că niciunul dintre dumneavoastră nu s-ar putea opri din muncă 
în cazul în care, Doamne ferește, familia sa ar păţi ceva. Și nici 
noi nu putem face asta. Sunt convins că Barbie... Lillemor... ar fi 
vrut să continuăm. 

Tăcere, din nou, și o privire îndoliată din partea lui Rehn. 

Dinspre capătul mesei întinse și lustruite se auzi un smiorcăit. 

— Biata copilă! 

Gunilla Kjellin își șterse atentă o lacrimă cu șervețelul de 
hârtie. 

Pentru o clipă, Fredrik păru ușor încurcat, după care continuă: 

— Și nici nu putem neglija realităţile acestei situaţii. lar una 
din aceste realităţi se referă la faptul că am investit o sumă 
considerabilă în Fucking Tanum, investiţie menită să aducă 

avantaje atât pentru dumneavoastră, cât și pentru noi. Mai 
multă audiență și câștiguri din publicitate pentru noi, iar 
dumneavoastră aveaţi să profitaţi de pe urma intensificării 
turismului. O ecuaţie cum nu se poate de simplă. 

Inspectorul fiscal al orașului, Erik Bohlin, încercă să ridice 
mâna pentru a semnala că are o întrebare. Însă Erling, 
temându-se că discuţia nu avea să meargă pe făgașul dorit, îl 
privi aspru pe tânărul economist, făcându-l să coboare mâna. 

— Insă cum ne va aduce asta turiști, în cazul de faţă? Crimele 
au de obicei un efect oarecum... nociv asupra turismului. 

Fostul consilier Jörn Schuster se încruntă la Fredrik Rehn. 
Erling numără, în gând, până la zece. De ce erau oamenii aceia 
atât de negativiști? N-ar fi rezistat nici măcar o zi în lumea reală. 
Nu și în lumea cu care fusese el obișnuit, de-a lungul anilor 
petrecuți ca director. Cu un calm glacial, Erling se întoarse către 
Jörn. 

— Trebuie să recunosc că atitudinea ta mă dezamaăgește, 
Jörn. Mă aşteptam ca tu, mai mult ca oricine, să priveşti lucrurile 
în ansamblu. Un om cu experiența ta n-ar trebui să se piardă în 
detalii. Ne aflăm aici pentru a promova interesele comunității; 
nu ne putem comporta ca o gloată jalnică de birocraţi, ridicând 
obstacole în fața oricărui lucru ce ne-ar putea conduce înainte. 

Reproșul său învăluit în lingușeli aduse în ochii fostului 
consilier o sclipire nesigură. Mai presus decât orice, Jörn dorea 
ca lumea să creadă că el demisionase de bunăvoie din postul 
său, ca să poată juca rolul de mentor pentru noul-venit. Erling 
era dispus să îi cânte în strună, atât timp cât își putea impune 
părerile în fața lui. Așteptă răbdător. Tăcerea greoaie pluti în 
încăpere și cu toţii îl priviră pe Jörn, așteptând o reacție. După o 
pauză lungă de gândire, acesta se întoarse către Erling, cu un 
zâmbet părintesc ce i se distingea prin barba deasă și căruntă. 

— Firește, ai dreptate, Erling. De-a lungul anilor petrecuţi la 
cârma acestei comunităţi, eu însumi am susţinut idei îndrăznețe, 
fără a lăsa gurile rele și detaliile mărunte să îmi stea în cale. 

Dădu satisfăcut din cap și privi în jurul mesei. Ceilalţi păreau 
uluiți. Niciunul nu-și amintea ca Jörn să fi venit cu vreo idee 
îndrăzneață, darămite să o mai și susţină. 

Erling dădu aprobator din cap. Vulpoiul bătrân știa cu cine să 
se înhaite. Odată câștigat sprijinul lui Jörn, Erling deschise, într- 
un final, subiectul. 

— În ceea ce privește turismul, ne aflăm momentan într-o 
situaţie unică. Numele orașului nostru va apărea scris cu litere 
de-o șchioapă pe fiecare panou de afișaj al ziarelor din întreaga 
țară. Firește, va fi legat de o tragedie, însă adevărul e că numele 
orașului va răsuna în mintea fiecărui suedez. Fără îndoială că 
vom putea întoarce situaţia în avantajul nostru. Propun să 
apelăm la o firmă de PR pentru a ne ajuta să profităm la 
maximum de atenţia presei. 

Erik Bohlin începu să bolborosească ceva cu privire la bugetul 
necesar, însă Erling flutură din mână, înlăturându-i comentariul, 
ca pe o muscă enervantă. 

— Să nu ne împotmolim în simple detalii, Erik. Acum vom 
gândi în perspectivă; restul se va lămuri cu timpul. 

Se întoarse către Fredrik Rehn, care le urmărea amuzat 
discuţia. 

— lar Fucking Tanum va continua, bucurându-se de întregul 
nostru sprijin. Am dreptate? 

Erling se uită înspre ceilalţi, privind intens spre fiecare în 
parte. 

— Firește, zise Gunilla Kjellin, căpătând curaj și aruncându-i o 
privire plină de admiraţie. 

— Mda, ce naiba, să difuzăm în continuare porcăria, spuse 
ursuz Uno Brorsson. Mai rău de-atât nu poate fi. 

— De acord, zise Jörn Schuster, trăgându-se de barbă. Sunt 
încântat că priviţi și voi lucrurile în ansamblu, la fel ca mine și ca 
Erling. 

Îi aruncă acestuia un zâmbet larg. 

„Prostovanul nu știe ce vorbește”, gândi el, însă îi zâmbi, la 
rându-i. Întreaga chestiune mersese mai ușor decât și-ar fi 
imaginat. La naiba, ce se mai pricepea! 

e 

— Peşte sau pasăre? 

— Undeva la mijloc, spuse Anna, râzând. 

— Of, potolește-te, zise Erica, scoțându-i limba surorii sale. 

Stăteau pe verandă, înfofolite în pături, bând cafea. Erica 
avea în poală propunerile de meniu de la Stora Hotel, iar gura îi 
lăsa apă. Dieta severă din ultimele două săptămâni îi deșteptase 
papilele gustative și îi ațâțase foamea. Părea că va începe să 
saliveze de nerăbdare. 

— Ce zici de asta, de exemplu? 

Îi citi cu voce tare Annei. 

— Ca antreu, cozi de rac pe un pat de salată cu sos 
vinaigrette de lămâie verde, ca fel principal, cambulă și rizoto cu 
busuioc și morcovi caramelizaţi cu miere, iar ca desert, prăjitură 
cu brânză, pe-o oglindă de sos de zmeură. 

— Sună divin! zise Anna. Mai ales cambula! 

Luă o gură de cafea, se cuibări mai mult în pătură și privi 
marea dinaintea lor. 

Erica se minuna în continuare de schimbarea majoră a surorii 
sale. O privi pe Anna din profil și îi văzu chipul învăluit de un 
calm pe care nu-și amintea să-l fi avut până atunci. Își făcuse 
dintotdeauna griji pentru Anna. Era minunat să se poată elibera 
de acele gânduri. 

— Ce s-ar fi bucurat tata să ne vadă stând aici, sporovăind, 
zise ea. Mereu se străduia să ne convingă de faptul că trebuie 
să devenim mai apropiate, ca surori. | se părea că te dădăceam 
prea mult. 

— Știu, spuse Anna, zâmbind și întorcându-se spre Erica. 
Obișnuia să stea de vorbă și cu mine, încercând să mă facă mai 
responsabilă, mai matură, ca să nu te împovărez atât de mult 
pe tine. Fiindcă asta și făceam. Indiferent cât de mult protestam 
că mă dădăceai, într-un fel, îmi plăcea. Și mereu mă așteptam 
ca tu să fii cea matură și să ai grijă de toate. 

— Mă întreb cum ar fi fost dacă mama ar fi luat asupra ei 
acea răspundere. In definitiv, era de datoria ei să fie persoana 
matură. 

Erica simţea tensiune în piept de fiecare dată când se gândea 
la mama lor. Acea mamă care, toată copilăria lor, le fusese 
aproape fizic, dar nu și spiritual. 

— Nu are rost să speculezi, spuse Anna, gânditoare, trăgându- 
și pătura până la bărbie. 

Cu toate că soarele strălucea asupra lor, vântul era răcoros și 
pătrundea prin toate ungherele. 

— Cine știe ce poveri ducea. Dacă stau bine să mă gândesc, 
nu-mi aduc aminte s-o fi auzit vreodată pomenind despre 
copilaria ei, despre viaţa dinainte de apariţia tatii. Nu ţi se pare 
ciudat? 

Anna nu se mai gândise niciodată la asta, până atunci. Exact 
așa stătuseră lucrurile. 

— Toată povestea era stranie după mine, zise Erica, râzând. 

Însă femeia își simţi amărăciunea din râset. ` 

— Dar acum, serios vorbind, spuse Anna. Iți amintești să fi 
vorbit Elsy vreodată despre copilăria ei, despre părinți, despre 
cum l-a cunoscut pe tata, lucruri de genul ăsta? Eu nu-mi 
amintesc nici măcar un comentariu. Și nici poze nu avea. Tin 
minte că odată am cerut să văd fotografii cu bunica și bunicul, 
iar ea s-a enervat și a zis că trecuse atâta amar de vreme, încât 
nu avea habar unde pusese toate vechiturile alea. Nu ți se pare 
puțin ciudat? Adică, cine n-are poze vechi? Sau măcar să știe 
unde sunt? 

Brusc, Erica își dădu seama că Anna avea dreptate. Nici ea nu 
auzise nimic în legătură cu trecutul lui Elsy. Era ca și cum mama 
lor începuse să existe abia din clipa în care fusese făcută poza 
de nuntă ce-i înfățișa pe ea și pe Tore. Inainte de asta nu 
exista... nimic. 

— Ei bine, într-o bună zi va trebui să faci niște cercetări, zise 
Anna, iar Erica își dădu seama că dorea să schimbe subiectul. Tu 
te pricepi la treburi de-astea. Însă pentru moment, cred că ar fi 
bine să ne întoarcem la meniu. Te-ai decis asupra ultimei opţiuni 
pe care mi-ai citit-o? 

— Mai întâi va trebui să mă consult cu Patrik, să văd dacă și 
lui îi sună bine, zise Erica. Recunosc, pare trivial să-l tot deranjez 
cu detalii de genul ăsta, în timp ce se află în mijlocul anchetei 
unei crime. Cumva, am senzaţia că e o treabă prea... 
superficială. 

Așeză meniul în poală și privi, mohorâtă, către orizont. Abia 
dacă-l văzuse pe Patrik în ultimele câteva zile și îi ducea dorul. 
Însă îl înţelegea. Uciderea acelei fete fusese înspăimântătoare și 
Erica realiza că Patrik voia, mai presus de orice, să-l prindă pe 
făptaș. În același timp, însă, implicarea lui într-un caz atât de 
important îi accentua propria ei lipsă de ocupaţie. Într-adevăr, 
era esenţial să joace rolul de mamă. Insă nu-și putea stăpâni 
dorinţa de a face și ceva... ca adult. Ceva care să-i permită să 
fie Erica, și nu doar mămica Maiei. Cu Anna ieșită din conul de 
umbră care o ţinuse prizonieră, Erica nădăjduia să poată începe 
să scrie câteva ore în fiecare zi. Împărtăși ideea cu sora ei, care 
se oferi, entuziasmată, să aibă grijă de Maia. 

Așadar, începu căutarea unor noi proiecte, un caz real de 
crimă, care să aibă și o latură umană interesantă - lucruri care îi 
păreau ideale pentru un roman bun. După primele două cărți, 

Erica fusese supusă unor critici în presă. Câteva recenzii o 
acuzaseră că avea mentalitate de hienă și că se hrănea din 
cazuri adevărate de crimă. Însă ea nu privea la fel lucrurile. 
Avusese mereu grijă să dea cuvântul tuturor celor implicaţi și se 
străduise să prezinte o imagine cât mai fidelă a evenimentelor. 
Și nici nu considera că s-ar fi vândut la fel de bine cărțile dacă n- 
ar fi fost scrise cu empatie. Însă trebuia să admită că îi fusese 
mult mai ușor să conceapă a doua carte, fiindcă nu avea o 
conexiune personală cu situaţia respectivă, după cum se 
întâmplase în cazul lui Alex Wijkner. Era mult mai dificil să 
rămână obiectivă atunci când tot ce scria se contura din prisma 
propriilor sale experienţe. 

Gândul la acele cărți începu să-i trezească dorinţa de-a se 
apuca de treabă. 

— Cred că voi intra pe internet pentru o vreme, zise ea, 
ridicându-se. Mă gândeam să văd dacă pot găsi vreun caz nou 
despre care să scriu. O poţi lua tu puţin pe Maia, în caz că se 
trezește? 


Anna zâmbi. 
— Am eu grijă de Maia, tu du-te și lucrează. Vânătoare 
plăcută! 


Erica râse și se îndreptă spre birou. Traiul acasă devenise 
mult mai simplu în ultima vreme. Nu își mai dorea decât ca 
Patrik să ia o pauză de la ancheta la care lucra. 

Capitolul 5 


Mirosul de apă sărată. Țipetele păsărilor în văzduh și albastrul 
ce se intindea cât vedea cu ochii. Senzatia unei bărci 
legănându-se. Sentimentul că se schimbase ceva. Cineva 
dispăruse. Ceva care odată fusese cald și delicat devenise, în 
schimb, dur și tăios. Brate ce-l cuprindeau, însă purtau un miros 
puternic, neplăcut, ce se impregna în haine și în piele. Însă 
miasma cea mai fetidă provenea din gura femeii. Nu își putea 
aminti cine era. Și nici nu știa de ce tot încerca să-și aducă 
aminte. Se părea că visase ceva în timpul nopții, ceva cumplit, 
însă familiar, totuși. Ceva despre care dorea să afle mai multe. 

Și nu reușea să alunge toate aceste întrebări. Nu știa de ce. 
De ce nu putea accepta lucrurile, așa cum făcuse sora lui. Fata 
părea mereu îngrozită atunci când el punea întrebări. Îşi dorea 
să o fi putut lăsa în pace. Insă îi era cu neputinţă. Mai ales când 
simțea apa sărată și-și amintea părul ei, răvășit de vânt. Și 
bărbatul care obișnuia să-i dea în leagăn pe el și pe sora lui, 
până sus, la cer. Asta în timp ce femeia - cea a cărei voce 
fusese blândă la inceput, apoi devenise tăioasă - stătea lângă el 
și privea. Uneori, în amintirile sale, i se păruse că o vedea 
zâmbind. 

Insă poate că era așa cum spusese ea. Ea, cea reală si 
frumoasă, care îi iubea. Poate că era doar un vis. Un coșmar pe 
care ea avea să-l preschimbe în vise plăcute și gingașe. Nu o 
contrazisese, însă uneori se trezea râvnind la acel miros sărat. 
Și la tipetele păsărilor. Ba chiar și la vocea aspră. Doar că nu 
îndrăznise niciodată să o spună. 

e 

— Martin, ce naiba faci? 

Patrik își aruncă frustrat pixul. Acesta se lovi de birou și 
ateriză pe podea. Calm, Martin îl ridică și i-l puse în suportul de 
pixuri. 

— Abia a trecut o săptămână, Patrik. Durează, știi doar. 

— Tot ce știu e ce arată statisticile: cu cât o anchetă se 
lungește, cu atât scad și șansele ca situaţia să își găsească 
rezolvare. 


VP - 156 


— Dar ne dăm toată silinţa. Nu-i ziua destul de lungă! 

Martin îl studie pe Patrik pentru o clipă. 

— Apropo de asta, n-ar trebui să-ţi iei liber, să faci un duș și 
să te relaxezi? Pari extenuat. 

— Să mă relaxez? În mijlocul harababurii ăsteia? Nu prea 
cred. 

Patrik își trecu mâna prin păr, care deja era atât de ciufulit, 
încât stătea drept în sus. Telefonul ţărâi strident, făcându-i pe 
amândoi să tresară. lritat, Patrik ridică receptorul, apoi îl trânti 
în furcă. Fu liniște pentru o clipă, după care începu să sune din 
nou. Frustrat, Patrik ieși în hol și urlă: 

— La naiba, Annika, deconectează-mi, te rog, telefonul! 

Se înapoie în birou și trânti ușa după el. Alte câteva telefoane 
din secție zbârnâiau aproape non-stop, dar nu se auzeau la fel 
de tare dacă ţinea ușa închisă. 

— Haide, Patrik, aproape că te sui pe pereţi. Trebuie să te 
odihnești puţin. Trebuie să mănânci. Și probabil că ar fi o idee 
bună să mergi și să-i ceri scuze Annikăi, altminteri iar te va 
deochea. Sau îţi va ura șapte ani de ghinion. Sau poate că nu 
vei mai simţi niciodată, în după-amiezile de vineri, gustul 
brioșelor ei făcute-n casă. 

Patrik se așeză iar greoi în scaun, dar nu se putu abţine să nu 
zâmbească. 

— Brioșe, zici tu? Crezi că ar fi atât de machiavelică încât să 
mă priveze de brioșele mele? 

— Poate chiar și de coșul cu ciocolată și caramele de casă, din 
Ajunul Crăciunului, spuse Martin, dând din cap și prefăcându-se 
sobru. 

Patrik intră în joc și făcu ochii cât cepele. 

— Nu, nu și ciocolata de casă! N-ar putea fi atât de crudă! 

— Ba eu cred că da, zise Martin. Așa că ar fi bine să mergi și 
să-ţi ceri scuze. 

Patrik râse. 

— Of, în regulă. 

Își trecu din nou mâna prin părul șaten. 

— Doar că nu mă așteptam la așa un... asediu. Reporterii 
ăștia nu par să aibă pic de scrupule. Nu-și dau seama că 
sabotează ancheta, hăituindu-ne în halul ăsta? E imposibil să ne 
facem meseria! 

— Eu cred că am rezolvat destul de multe într-o săptămână, 
replică Martin, calm. l-am interogat pe toţi concurenţii, am 
examinat filmările din noaptea petrecerii, în care a dispărut 
Lillemor, și în prezent, cercetăm fiecare informaţie primită din 
partea publicului. Eu zic că ne descurcăm de minune. Faptul că 
situaţia a fost haotică din cauza emisiunii, ei bine, în legătură cu 
asta nu prea avem ce face. 

— Îți vine să crezi că au hotărât să difuzeze în continuare 
porcăria aia? spuse Patrik, ridicându-și brusc mâinile în aer. O 
fată e ucisă, iar ei folosesc asta drept amuzament, în orele de 
vârf. Și restul țării stă și se uită. Cred că asta dovedește o lipsă 
fenomenală de respect. 

— Adevărat, zise Martin. Dar ce putem face noi? Mellberg și 
odiosul Erling W. Larson sunt așa de chitiţi să se gudure pe 
lângă presă, încât nici măcar nu le-a trecut prin cap să întrerupă 
emisiunea. lar noi, restul, trebuie să ne facem meseria în 
continuare. Situaţia nu se va schimba. lar eu tot cred că atât tu, 
cât și ancheta veți avea de câștigat de pe urma unei scurte 
pauze. _ 

— Nu mă duc acasă, dacă asta insinuezi. N-am timp. Insă am 
putea lua prânzul la restaurant. S-ar putea numi pauză? 

Privi spre Martin, însă își dădu seama că acesta avea 
dreptate. 

— Bănuiesc că va trebui să fie de-ajuns, spuse Martin, 
ridicându-se. Și să nu uiţi să-i ceri iertare Annikăi în drum spre 
ieșire. 

— Da, mami, zise Patrik. 

Își luă haina și îl urmă pe Martin, de-a lungul coridorului. Abia 
în clipa aceea realiză cât de înfometat era. 

Peste tot în jurul lor, telefoanele zbârnâiau. 

(J 

Kerstin nu avea nicio tragere de inimă să meargă la serviciu. 
Nu era nevoită să o facă, deoarece Încă se afla în concediu 
medical, iar doctorul o sfătuise să o ia încet. Insă fusese educată 
în spiritul unei etici profesionale care o obliga să-și facă meseria, 
indiferent cu ce preț. Tatăl ei consideră că singurul motiv 
întemeiat pentru a nu merge la lucru era atunci când moartea îţi 
bătea la ușă. Singura problemă era că ea chiar așa se și simțea. 
Corpul îi funcţiona; se mișca, îngurgita mâncare, se spăla și 
făcea tot ce era nevoie, însă mecanic. Pe dinăuntru, era ca și 

cum murise deja. Nimic nu mai părea important. Nimic nu-i mai 
producea bucurie măcar sau să-i stârnească interesul. Totul 
părea îngheţat și lipsit de viață. Singurul lucru care-i rămăsese 
în suflet era o durere ce devenea uneori atât de puternică, încât 
o făcea să se gârbovească. 

Trecuseră două săptămâni de când polițiștii îi aduseseră 
vestea. Noapte de noapte, când se întindea în pat și încerca să 
adoarmă, prin minte îi răsuna cearta avută cu Marit. Nu avea să- 
și ierte niciodată că ultima lor conversaţie fusese plină de 
mânie. Kerstin dorea să-și fi putut retrage câteva dintre vorbele 
dure pe care i le aruncase în faţă lui Marit. Insă ce mai conta în 
clipele acelea? De ce n-o lăsase în pace? De ce ţinuse morțiș ca 
Marit să facă pasul și să recunoască în mod public relaţia lor. Cel 
mai important ar fi trebuit să fie ca ele să-și stea alături. Ceea 
ce știa, credea ori spunea restul lumii devenise brusc atât de 
insignifiant. lar Kerstin nu putea înțelege de ce asemenea lucruri 
îi păruseră cruciale în urmă cu două săptămâni - săptămâni pe 
care în acele clipe le resimțea ca pe un trecut îndepărtat. 

Incapabilă să ajungă la o concluzie, se întinse pe canapea, luă 
telecomanda și porni televizorul. Işi trase peste ea o pătură, cea 
pe care o cumpărase Marit într-una din rarele sale vizite în 
Norvegia natală. Mirosea a lână și a parfumul lui Marit. Kerstin 
își afundă chipul în pătură și inspiră adânc, sperând ca 
mireasma să-i umple  deșertăciunea  lăuntrică. Câteva 
ghemotoace de lână îi intrară pe nas și o făcură să strănute. 

Brusc, i se făcu dor de Sofie. Acea fată care-i amintea atât de 
mult de Marit și atât de puţin de Ola. Sofie venise să o viziteze 
de două ori. Făcuse tot ce-i stătea în putere ca să o consoleze, 
în ciuda faptului că ea însăși părea a fi pe cale de-a se pierde cu 
firea, dintr-o clipă în alta. Fata căpătase brusc o expresie 
matură, pe care n-o avusese până atunci. Un semn de 
maturitate nouă, dureroasă. Kerstin își dorise să poată îndepărta 
acea expresie, să dea timpul înapoi și să readucă la viaţă 
imaturitatea naivă pe care se presupunea că o aveau fetele de 
vârsta lui Sofie. Însă aceasta era pierdută, pe veci. lar Kerstin 
știa, de asemenea, că avea să o piardă și pe Sofie. Fata încă nu 
realiza asta; fără îndoială că voia să rămână alături de partenera 
mamei sale. Însă viaţa n-avea să-i îngăduie asta. Existau atât de 
multe lucruri care trăgeau de ea în toate direcțiile, lucruri care 
aveau să capete întâietate, odată stinsă durerea: prieteni, iubiţi, 

petreceri, școală, toate acele preocupări care trebuiau să facă 
parte din existența unei adolescente. In plus, Ola avea să le 
îngreuneze comunicarea. Cu timpul, Sofie avea să abandoneze 
lupta. Vizitele urmau să devină din ce în ce mai rare, ca într-un 
final să înceteze de tot. Într-un an sau doi, Kerstin și Sofie 
aveau, probabil, să se salute dacă se întâlneau pe stradă, să 
schimbe câteva cuvinte, însă apoi fiecare avea să se întoarcă la 
treburile ei. Nu vor rămâne decât amintirile dintr-o altă viaţă, 
amintiri ce s-ar fi împrăștiat ca niște rotocoale de ceaţă dacă 
încerca să se agaţe de ele. Avea să o piardă pe Sofie. Aceasta 
era realitatea. 

Absentă, Kerstin mută de pe un canal pe altul. Erau cu 
precădere emisiuni în care telespectatorii puteau suna pentru a 
ghici cuvinte. Extrem de plictisitor. Gândurile îi fugiră la 
subiectul ce o preocupase în ultimele două săptămâni. Cine 
voise să-i facă rău lui Marit? Cine profitase de vulnerabilitatea 
ei? Îi fusese teamă? Avusese o moarte rapidă ori înceată? 
Fusese dureroasă? Știa că avea să moară? Toate acele întrebări 
i se perindau lui Kerstin prin minte, fără să-și găsească vreun 
răspuns. Urmărise și în ziare și la TV știrile despre uciderea fetei 
din reality-show, dar în mod straniu, se simţise ruptă de toate 
acele evenimente; deja era plină până la refuz de propria-i 
durere. În schimb, se îngrijoră că a doua crimă avea să pună în 
umbră ancheta morții lui Marit. Atenţia din partea presei avea 
să-i facă pe polițiști să își petreacă tot timpul căutându-l pe 
ucigașul fetei, fără să le mai pese de Marit. 

Kerstin se ridică și se întinse după telefonul aflat pe măsuţa 
de cafea. Dacă nimeni altcineva nu intenţiona să ia măsuri, 
atunci ea avea să se asigure de faptul că interesele lui Marit 
erau protejate. Îi datora măcar atât. 

e 

De la moartea lui Barbie, se adunau zilnic într-un cerc, în 
mijlocul centrului comunitar. La început, activitatea fusese 
întâmpinată cu proteste. Tăcerea apăsătoare fusese urmată de 
remarci usturătoare, însă după ce Fredrik le explicase că 
altminteri nu aveau cum să continue filmările, acceptaseră să 
coopereze, fără prea multă tragere de inimă. Ba chiar, în mod 
ciudat, după vreo săptămână, începuseră să aştepte cu 
nerăbdare întâlnirea de grup cu Lars. Acesta nu îi lua de sus, îi 
asculta, făcea comentarii decente și le vorbea pe înțelesul lor. 

Până și Uffe începuse să-l placă pe Lars, cu toate că n-ar fi 
recunoscut-o nici mort. Sesiunile de grup fuseseră suplimentate 
și cu ședințe de consiliere individuală și, cu toate că nimeni nu 
era foarte entuziast în legătură cu procesul de terapie, o 
acceptare resemnată începuse să domnească în aer. 

— Cum v-aţi simţit în ultimele zile? Cu toate cele întâmplate? 

Lars se uită la fiecare în parte, așteptând. Privirea i se opri 
asupra lui Mehmet. 

— Cred că acum e în regulă, zise Mehmet, după o clipă. A fost 
așa un haos, încât abia dacă am apucat să ne gândim. 

— La ce? întrebă Lars. 

— La cele întâmplate. La Barbie. 

Mehmet își privi mâinile. Lars se uită pe rând la ceilalți. 

— Vi se pare un lucru bun? Faptul că nu aţi avut timp să vă 
gândiţi la asta? Așa aţi simţit cu toţii? Că haosul a fost un lucru 
pozitiv? 

O nouă clipă de tăcere. 

— Eu nu, zise Jonna, mohorâtă. Mie mi s-a părut greu. Foarte 
greu. 

— In ce fel? Care aspect a fost greu? întrebă Lars, aplecându- 
și capul într-o parte. 

— Să mă gândesc la ce a păţit. Să văd imaginile în minte. 
Cum trebuie să fi murit și chestii de genul ăsta. Și felul în care a 
fost aruncată în acea... ladă de gunoi. Ce dezgustător! 

— Și vouă, celorlalţi, vă trec prin minte imagini? 

Privirea lui Lars se opri asupra lui Calle. 

— Normal că da. Însă nu ajută cu nimic dacă ne gândim la 
asta. Barbie tot moartă va rămâne. 

— Așadar, tu nu crezi că e bine să ai de-a face cu imaginile 
astea? Să le confrunţi? 

— La naiba, mai bine bei încă o bere. Nu-i așa, Calle? 

Uffe îl lovi pe Calle în fluierul piciorului și râse, dar apoi, 
observând că nimeni nu era amuzat, se retrase în spatele 
obișnuitei sale expresii posomorâte. În acel moment, Lars își 
îndreptă atenţia asupra lui Uffe, lucru care-l făcu pe acesta să se 
foiască, stânjenit, pe scaun. Era singurul care încă refuza cu 
încăpățânare să susțină procesul - după cum se exprimase Lars. 

— Uffe, tu mereu faci pe durul. Însă ce-ţi vine în minte atunci 
când te gândești la Barbie? Ce fel de imagini îţi trec prin cap? 

Uffe privi în jur, de parcă nu i-ar fi venit să-și creadă urechilor. 
Ce imagini mentale avea cu privire la Barbie? Râse și-l privi pe 
Lars. 

— Ei bine, oricine zice că primii care îi vin în minte nu sunt 
sânii, minte. Bombe de silicon, nu alta! 

Își făcu mâinile căuș, după care privi în jur, căutând susţinere 
din partea grupului. Însă colegii nu părură amuzaţi nici de data 
aceea. 

— Dumnezeule, Uffe, taci din gură, zise Mehmet, iritat. Chiar 
ești pe cât de prost pari sau doar vrei să te dai în spectacol? 

— Ce naiba îţi veni să mă critici pe mine? 

Uffe se aplecă spre Mehmet cu o expresie ostilă, însă apoi se 
retrase, într-o tăcere ursuză. Nimeni nu o plăcuse atunci când 
era în viaţă, însă acum vorbeau cu toţii despre ea de parcă și-ar 
fi pierdut cea mai bună prietenă din lume. 

— Tina, tu n-ai spus mare lucru. Cum te-a afectat pe tine 
moartea lui Lillemor? 

— Mi se pare atât de tragic, spuse fata, cu lacrimi în ochi și 
scuturând din cap. Adică, avea toată viața înainte. Și o carieră 
internaţională, sau cam așa ceva. La încheierea emisiunii, avea 
de gând să participe la o ședință foto pentru revista S/itz*, era 
deja stabilit, și mai vorbise și cu un tip în legătură cu o plecare 
în State, pentru a încerca să apară în Playboy. Adică, ar fi putut 
ajunge următoarea Victoria Silvstedt?5. Victoria aproape că eo 
damă în vârstă acum, iar Barbie era gata să preia ștafeta. Am 
discutat mult despre asta, era așa ambițioasă. Și de treabă. E 
tare aiurea. Și tragic. 

Lacrimile începură să-i curgă pe obraji, iar Tina le șterse cu 
mâna, având grijă să nu-și întindă rimelul. 

— Da, e așa-a-a de tragic, zise Uffe. Lumea a pierdut-o pe 
următoarea Victoria Silvstedt. Vai, ce-o să ne facem acum? 

Râse, apoi își ridică mâinile, când văzu privirile urâte care se 
îndreptaseră spre el. 

— Bine, bine, tac din gură. Voi staţi acolo și smiorcăiţi-vă, 
adunătură de ipocriţi ce sunteţi! 


24 Revistă suedeză pentru bărbaţi, având conţinut similar cu cel al faimoaselor reviste 
FHM sau Maxim. 

25 Top-model și vedetă de televiziune, născută în 1974, în Suedia și cunoscută în mod 
special pentru apariţiile sale în revista Playboy. 

— Pari să simţi multă frustrare cu privire la asta, Uffe, zise cu 
blândeţe Lars. 

— Nu e frustrare. Însă mi se par al naibii de prefăcuţi. Bocesc 
după Barbie, dar pe vremea când trăia nici nu le păsa de ea. 
Măcar eu sunt sincer. 

Dădu din braţe cu putere. 

— Nu ești sincer, bombăni Jonna. Eşti doar un dobitoc. 

— Fiţi atenţi, vorbește epava psihopată. la trage-ţi mânecile, 
să-ţi vedem cele mai recente opere de artă. Psihopata naibii! 

Uffe râse, iar Lars se ridică în picioare. 

— Nu cred că vom ajunge mai departe azi. Uffe, ar fi bine ca 
noi doi să avem chiar acum ședința individuală. 

— Bine, bine. Dar să n-ai impresia că voi sta aici și voi jeli. 
Restul fraierilor ăstora o fac atât de bine, oricum. 

Se ridică și îi trase una după ceafă Tinei, făcând-o să se 
întoarcă și să încerce să-l lovească. Uffe râse doar și îl urmă pe 
Lars. Ceilalţi îl priviră cum pleacă. 

e 

Rose-Marie urma să vină în Tanumshede ca să ia prânzul. Era 
prima lor întâlnire după cina de la restaurant, iar Mellberg 
aștepta cu emoție să se facă ora douăsprezece. Stând 
nerăbdător la intrare, își privi ceasul, care arăta că mai erau 
zece minute până atunci. Acele se mișcară cu greutate, iar 
Mellberg privi înainte și-napoi, când la ceas, când la mașinile ce 
virau în parcare. Sugerase din nou restaurantul, ca loc de 
întâlnire. Nu exista un cadru mai potrivit pentru o atmosferă 
romantică. 

Cinci minute mai târziu, văzu Fiatul roșu. Inima începu să-i 
bată într-un mod straniu și își simţi gura uscată. Din reflex, se 
asigură că părul îi era la locul lui. Își șterse mâinile de pantaloni 
și merse în întâmpinarea lui Rose-Marie. Chipul acesteia se 
lumină când îl zări, iar Mellberg fu nevoit să-și reprime impulsul 
de a o prinde în braţe și a o săruta prelung, chiar acolo, în 
mijlocul parcării. Fu surprins de intensitatea sentimentelor sale. 
Se îmbrățișară și își strânseră mâna, iar el îi dădu întâietate la 
intrarea în restaurant. Mâinile îi tremurară puţin atunci când 
atinseră, pentru o clipă, spatele lui Rose-Marie. 

La intrarea în restaurant, i se tăie respiraţia de uimire. La una 
dintre mesele de la geam stăteau Hedström și Molin, uitându-se 
la el cu ochii cât cepele. Rose-Marie îi privi curioasă, întâi pe el, 

apoi pe cei doi colegi, iar Mellberg realiză, fără prea multă 
tragere de inimă, că trebuia să facă prezentarile. Martin și Patrik 
dădură mâna cu femeia, zâmbindu-i larg. Mellberg oftă. Cu 
siguranţă că întâlnirea avea să stârnească tot felul de bârfe pe 
la birou. Pe de altă parte... Rose-Marie nu era o femeie cu care 
să-i fie rușine. 

— Doriţi să staţi cu noi? 

Patrik făcu semn spre cele două scaune goale de la masa lor. 

Mellberg era pe punctul de a refuza, când o auzi pe Rose- 
Marie acceptând cu bucurie. Blestemă în sinea lui. Așteptase cu 
nerăbdare acele câteva ceasuri pe care voia să le petreacă doar 
cu ea. Prânzul alături de Hedstrom și Molin nu avea să ofere 
cadrul romantic pe care și-l imaginase. Insă trebuia să strângă 
din dinţi și să rabde. Îi aruncă o privire nervoasă lui Patrik, pe la 
spatele lui Rose-Marie. Apoi, resemnat, îi trase acesteia scaunul, 
ajutând-o să se așeze. Lui Hedström și Molin nu le venea să-și 
creadă ochilor. Pesemne că mucoșii de vârsta lor nici măcar nu 
auziseră de cuvântul „gentleman”. 

— Ce plăcere să te cunoaștem... Rose-Marie, zise Patrik, 
privind-o de la cealaltă parte a mesei. 

Femeia îi zâmbi, lucru care-i accentuă ridurile de expresie din 
jurul ochilor. Mellberg o sorbi din priviri. Felul în care ochii îi 
sclipeau și buzele i se răsfrângeau într-un zâmbet avea ceva... 
nu, pur și simplu nu putea exprima asta în cuvinte. 

— Așadar, unde v-aţi cunoscut? 

Vocea lui Molin avu un ton ușor amuzat, iar Mellberg îi aruncă 
o căutătură aprigă. Speră din tot sufletul ca ei să nu-și închipuie 
că aveau să se distreze puţin pe seama lui. Sau a lui Rose-Marie. 

— La o petrecere câmpenească. In Munkedal. 

Lui Rose-Marie îi sclipiră ochii. 

— Bertil și cu mine fuseserăm târâţi acolo de către prietenii 
noștri și nu eram prea entuziasmați de idee. Dar uneori soarta 
te ghidează pe calea cea bună. 

II privi înflăcărată pe Mellberg, care simţi cum se îmbujorează 
de fericire. Așadar, nu doar el era un tont sentimental. Și Rose- 
Marie avusese senzaţia că prima lor seară fusese specială. 

Chelneriţa își făcu apariţia la masă, pentru a le lua comanda. 

— Comandaţi ce doriţi, azi fac eu cinste, se trezi spunând 
Mellberg, spre marea lui surpriză. 

Regretă pentru o clipă, însă privirea admirativă pe care i-o 
aruncă Rose-Marie îi întări decizia. Își dădu seama, poate pentru 
prima oară în viaţă, de adevărata valoare a banilor. Ce contau 
câteva coroane, în comparaţie cu prețuirea zărită în ochii unei 
femei frumoase? Hedström și Molin îl priviră uluiţi, iar el pufni, 
iritat. 

— Haide, comandaţi odată, până nu mă răzgândesc și vă tai 
din salariu. 

Aflat în continuare sub stare de șoc, Patrik spuse, bâlbâindu- 
se: 

— Eu vreau pește. 

Molin, la fel de buimac, reuși doar să dea din cap, în semn că 
dorea același lucru. 

— Eu vreau o friptură, zise Mellberg, privind-o apoi pe Rose- 
Marie. Și tu, scumpa mea? Ce dorește doamna să comande azi? 

Mellberg îl auzi pe Hedström tușind, ca și cum s-ar fi înecat. li 
aruncă lui Patrik o privire plină de reproș, gândindu-se că era 
penibil să se afle în compania a doi bărbaţi în toată firea, care 
nu știau să se comporte. Tineretul din vremurile acelea avea, 
fără doar și poate, carenţe în educaţie. 

— Aş dori un fileu de porc, vă rog, spuse Rose-Marie, 
desfăcându-și șervețelul și așezându-l în poală. 

— Locuiţi în Munkedal? întrebă politicos Martin, turnându-i 
niște apă femeii așezate lângă el. 

— Momentan stau în Dingle, zise ea, luând o gură de apă 
înainte de-a continua. Mi s-a oferit să mă pensionez anticipat și 
nu am putut refuza, după care am decis să mă mut mai aproape 
de familie. Așa că pentru moment stau la sora mea, până când 
îmi găsesc un apartament al meu. Am trăit multă vreme pe 
coasta de est, prin urmare vreau să cunosc bine zona înainte 
de-a mă hotărî să prind rădăcini. Odată stabilită undeva, mă vor 
scoate de-acolo doar când voi pune mâinile pe piept. 

Dădu drumul unui râset zglobiu, făcându-i inima lui Mellberg 
să tresalte. De parcă ar fi auzit-o, ea continuă, plecându-și 
privirea, cu sfială: 

— Va trebui să vedem ce se întâmplă. Totul depinde de 
oamenii pe care-i întâlnești. 

Ridică privirea și o întâlni pe a lui Mellberg. Acesta nu-și 
aminti să fi fost vreodată mai fericit. Deschise gura pentru a 

spune ceva, însă chiar atunci apăru chelnerița, cu mâncarea. 
Rose-Marie se întoarse, în schimb, spre Patrik, cu o întrebare. 

— Apropo, cum vă descurcaţi cu această crimă înfiorătoare? 
Din câte mi-a povestit Bertil, am înţeles că a fost oribil. 

Pentru o secundă, Patrik se concentră asupra balansării 
peștelui, cartofilor, sosului și legumelor în furculita ce i se 
îndrepta spre gură. 

— Da, „oribil” e cuvântul potrivit, spuse el când termină de 
mestecat. Și nu ne-a fost ușor nici cu tot acest circ mediatic. 

Privi pe geam, spre centrul comunitar. 

— Da, nu înțeleg cum oamenilor li se pare amuzant să se uite 
la asemenea treburi, scutură din cap Rose-Marie. Mai ales după 
un eveniment așa de tragic. Sunt ca niște ulii! 

— Adevărat, adevărat, zise Martin sumbru. Cred că problema 
e că nu le privesc pe aceste așa-zise celebrităţi ca și cum ar fi 
reale. Asta e singura explicaţie pe care o pot găsi. Cum altfel ar 
putea să se delecteze cu o asemenea nenorocire? 

— Suspectaţi vreun concurent de implicare în asasinat? 
întrebă Rose-Marie, coborându-și vocea în mod conspirativ. 

Patrik îi aruncă o privire șefului său. Nu se simţea în largul lui 
să discute aspecte ale investigaţiei cu membrii publicului. Însă 
Mellberg rămase tăcut. 

— Privim acest caz din toate unghiurile posibile, zise el 
precaut. Încă nu ne-am concentrat în mod special asupra 
vreunui individ. 

Hotări să abandoneze subiectul. 

Pentru o vreme, mâncară în liniște. Preparatele erau 
gustoase, dar straniul cvartet se chinuia să găsească subiecte 
comune de discuţie. Brusc, tăcerea fu întreruptă de țârâitul 
strident al telefonului. Patrik scotoci în buzunar după mobil, apoi 
se ridică și se îndreptă rapid spre hol, în timp ce răspunse. Nu 
voia să-i deranjeze pe clienţii obișnuiți ai restaurantului. Se 
întoarse după câteva minute. Fără să se așeze, se uită spre 
Mellberg. 

— Era Pedersen. E gata raportul autopsiei lui Lillemor Persson. 
S-ar putea să avem și alte indicii. 

Expresia de pe chip îi era sumbră. 

e 

Hanna savura liniștea din casă. Hotărâse să meargă și să ia 

prânzul acasă; dura doar câteva minute să ajungă, cu mașina. 

După ultimele zile agitate de la secţie, era o plăcere să-și poată 
odihni urechile, departe de toate telefoanele care ţârâiau 
neîncetat. Acolo, la ea acasă, nu auzea decât vuietul îndepărtat 
al traficului de pe șosea. 

Se așeză la masa din bucătărie și suflă în mâncarea pe care 
tocmai o încălzise, preţ de câteva minute, la microunde. Erau 
resturi de la cina de cu o seară în urmă, Stroganoff cu cârnaţi, 
un fel de mâncare ce mereu îi părea că are un gust mai buna 
doua zi. 

Era minunat să fie singură acasă. Il iubea la nebunie pe Lars. 
Însă când el era prin preajmă, în aer domnea mereu acea 
tensiune, acea tainică neliniște. Își dădu seama cât de mult o 
epuiza asta. 

Totul pornea de la faptul că relaţia lor era măcinată de ceva 
ce nu puteau schimba cu niciun chip. Trecutul era precum un 
pled greu și apăsător, care sufoca totul în viața lor. Ea încerca 
uneori să-l convingă pe Lars de faptul că trebuiau să depună 
eforturi și să ridice împreună acel pled, pentru a lăsa să 
pătrundă puţin aer, puţină lumină. Însă el nu cunoștea altă cale 
decât aceea de-a trăi în beznă și-n umezeală. Măcar ele îi erau 
cunoscute. 

Hanna tânjea deseori după altceva. Ceva diferit față de 
mizerabilul cerc vicios în care sfârșiseră. In ultimii ani, i se 
păruse că un copil le-ar fi putut șterge trecutul. Un copil care să 
le lumineze întunecimea, să-i despovăreze și să le permită să 
respire din nou. Însă Lars refuzase. Nici măcar nu discuta 
subiectul respectiv. Spunea că el își avea slujba lui, iar ea și-o 
avea pe-a ei; le era de-ajuns. Dar Hanna știa că nu era adevărat. 
Ceva lipsea întotdeauna. Neîncetat. Un copil ar fi pus capăt 
acestei situaţii. Descurajată, își lăsă furculița în farfurie. Işi 
pierduse pofta de mâncare. 


— Cum îţi merge? 

Aflat de cealaltă parte a mesei, în colțul brutăriei, Simon îi 
aruncă lui Mehmet o privire îngrijorată. Trudiseră din greu și își 
permiseră o scurtă pauză. Dar asta însemna că Uffe trebuia să 
se ocupe de comenzile din prăvălie, așa că Simon tot privea 
neliniștit în direcţia aceea. 

— Nu poate să facă mare pagubă în cinci minute. Cel puţin, 
nu cred, zise Mehmet, râzând. 

Simon se relaxă și râse, la rându-i. 

— Din nefericire, nu îmi mai fac deloc iluzii cu privire la acea 
„completare” a personalului meu, zise el. Trebuie că soarta n-a 
fost de partea mea când s-au distribuit sarcinile concurenţilor, 
concluzionă el, sorbindu-și cafeaua. 

— E posibil. Dar mă ai pe mine! rânji Mehmet. Așa că dacă ne 
combini pe mine și pe Uffe, ai un angajat mediocru. 

— A, da, mai e și asta. M-am pricopsit și cu tine! spuse Simon, 
râzând. 

Apoi deveni serios și îl privi lung pe Mehmet, însă acesta 
hotărî să nu-i răspundă. Privirea aceea conţinea atât de multe 
întrebări și vorbe nerostite, iar el nu le putea face față în 
momentul respectiv. Sau poate niciodată. 

— Nu mi-ai răspuns la întrebare. Cum îţi merge? insistă 
Simon. A 

Mehmet își simţi mâinile contractându-se nervos. Încercă să 
respingă întrebarea. 

— Ei, sunt în regulă. Nu o cunoșteam atât de bine. Dar s-a 
făcut atâta tevatură în jurul întregului caz. Măcar producătorii 
TV sunt mulţumiţi. Audienţa bate toate recordurile. 

— Da, vă văd eu destul în brutărie zi de zi, așa că n-am 
apucat să mă uit la niciun episod până acum. 

Simon nu-l mai privea atât de intens. Mehmet își îngădui o 
clipă de relaxare. Luă o mușcătură consistentă dintr-o chiflă 
proaspăt coaptă, savurând gustul și aroma scorţișoarei calde. 

— Cum a fost? Să te interogheze poliţia? 

Simon se întinse și el după o chiflă și înfulecă aproape o 
treime din ea, dintr-o singură înghiţitură. 

— N-a fost așa de rău. 

Lui Mehmet nu prea îi plăcea să discute despre asta cu 
Simon. În plus, minţea. Nu voia să spună adevărul despre cât de 
umilitor fusese să stea acolo, bombardat cu întrebări ale căror 
răspunsuri nu erau niciodată satisfăcătoare. 

— Au fost politicoși. Nu cred că ne suspectează pe niciunul 
dintre noi, la modul serios. 

Evită să-l privească pe Simon. Prin minte îi străfulgerară 
imagini, însă le respinse de îndată. Refuză să accepte lucrul pe 
care ei ţineau să i-l amintească. 

— Psihologul acela cu care vorbiţi voi e bun de ceva? 

Simon se aplecă și luă o nouă îmbucătură din chiflă, în 
așteptarea unui răspuns din partea lui Mehmet. 

— Lars e în regulă. A fost bine să putem discuta cu el. 

— Și Uffe cum se descurcă? 

Simon făcu semn cu capul în direcţia prăvăliei, unde îl putură 
vedea pe Uffe ţâșnind pe lângă ușa de la intrare și folosindu-se 
de o baghetă pentru a mima cântatul la chitară. Mehmet nu 
putu să nu râdă. 

— Păi, tu ce crezi? Ei bine, Uffe e... Uffe. Însă ar fi putut fi mai 
rău. Nici măcar el nu îndrăznește să abordeze chiar orice subiect 
cu Lars. Nu, Uffe e în regulă. 

În brutărie intră o femeie în vârstă, iar Mehmet o văzu bătând 
în retragere când dădu cu ochii de Uffe care dansa cu mișcări 
exagerate. 

— Cred că e timpul să salvăm clienţii. 

Simon se întoarse ca să vadă la ce se uita Mehmet și se ridică 
de îndată. 

— O, Doamne, ar fi bine să o facem, altminteri doamna 
Hjerten va suferi, probabil, un atac de cord. 

Când intrară în prăvălie, mâna lui Simon îl atinse din greșeală 
pe Mehmet. Acesta se trase la o parte, ca fript. 

e 

— Erica, în după-masa asta trebuie să merg până în Göteborg, 
așa că voi ajunge un pic mai târziu acasă. Cred că în jur de opt. 

În timp ce ascultă replica iubitei sale, Patrik o auzi pe Maia 
gângurind, în fundal. Brusc, simți un dor acut de casă. Ar fi dat 
orice ca să poată spune „La naiba cu toate astea” și să meargă 
acasă, unde să se așeze pe podea și să se joace cu fiica sa. In 
plus, în ultimele luni, prinsese drag de Emma și de Adrian, cu 
care își dorea, de asemenea, să petreacă timp. Și se simțea 
vinovat pentru faptul că Erica trebuia să se ocupe de atât de 
multe lucruri înainte de nuntă, însă după cum se prezenta 
situația în momentul respectiv, el nu avea de ales. Ancheta era 
în plină desfășurare, iar Patrik nu mai avea timp pentru nimic 
altceva. 

„Noroc că Erica e atât de înțelegătoare” fu gândul ce-i trecu 
prin cap atunci când se sui în mașină. La început, intenţionase 
să-l ia cu el și pe Martin, însă n-ar fi avut rost să meargă 
amândoi să stea de vorbă cu Pedersen. Martin merita șansa de 
a se întoarce acasă devreme, la Pia. Și el muncise din greu în 

ultima vreme. Când Patrik băgă mașina în viteză și se pregătea 
s-o ia din loc, telefonul îi sună din nou. 

— Hedstrom, zise el, ușor iritat fiindcă se aștepta la o nouă 
pleiadă de întrebări din partea vreunui reporter. 

Când auzi despre cine era vorba, regretă imediat tonul 
impacientat. 

— Bună, Kerstin, zise el, oprind motorul. 

Vagul sentiment de vinovăţie pe care-l simţea de o 
săptămână îl lovi acum din plin. Neglijase ancheta în cazul 
morții lui Marit deoarece lucrase la cea a lui Lillemor. Nu o 
făcuse intenţionat, dar neobosita presiune venită din partea 
presei nu îi dăduse de ales. Cu o grimasă, el ascultă ceea ce 
avea de zis Kerstin, după care îi răspunse: 

— Mă tem că... mă tem că nu am aflat prea multe. 

— Înţeleg, pesemne că aţi fost tare ocupați în ultima vreme. 

— Vă asigur că facem tot posibilul să aflăm ce s-a întâmplat 
cu Marit. 

Se schimonosi din nou - nu-i plăcea că era nevoit să mintă. 
Dar tot ce putea face era să încerce să recupereze timpul 
pierdut. După ce închise telefonul, Patrik stătu o clipă în tăcere. 
Apoi formă alt număr și petrecu următoarele cinci minute stând 
de vorbă cu o persoană ce păru complet zăpăcită de spusele lui. 
Ușurat, Patrik se îndreptă apoi spre Göteborg. 

Două ore mai târziu, era în faţa laboratorului de medicină 
legală. Își croi repede drum spre biroul lui Pedersen și bătu la 
ușă. De regulă, cei doi comunicau prin fax sau telefon, însă de 
data aceea, medicul legist insistase ca discuţia legată de 
rezultatele autopsiei să aibă loc faţă în faţă. Patrik bănui că 
frenezia mediatică îi făcuse și mai precauţi decât în mod normal. 

— Salut, a trecut ceva vreme de când nu ne-am văzut, spuse 
Pedersen când Patrik își făcu apariţia. 

Se ridică în picioare și îi scutură mâna. Deși era înalt și bine 
făcut, medicul avea o fire blândă, într-un contrast desăvârșit cu 
brutalitatea pe care o întâlnea în profesia lui. Ochelarii îi 
alunecau mereu pe vârful nasului, iar părul ușor încărunţit îi era 
întotdeauna puţin ciufulit. Înfăţișarea sa te putea face să crezi 
că era distrat și neîngrijit. Însă nici pe departe. Hârtiile de pe 
biroul lui stăteau în grămezi ordonate, iar fișierele și mapele 
erau etichetate grijuliu, în rafturi. Pedersen era meticulos cu 

detaliile. În momentul acela, ridică un maldăr de hârtii și le 
studie, apoi îl privi pe Patrik și îi spuse: 

— Fata a fost strangulată, fără doar și poate. Prezintă fracturi 
atât la nivelul osului hioid, cât și al cartilajului tiroidian superior. 
Însă nu există urme de la vreo funie, ci doar aceste vânătăi, pe 
ambele părţi ale gâtului; corespund cazurilor de strangulare 
manuală. 

Îi puse dinainte lui Patrik o fotografie mărită și îi arătă 
vânătăile pe care le pomenise anterior. 

— Deci vreți să spuneți că ucigașul a strangulat-o cu mâinile 
goale. 

— Da, zise Pedersen. 

Simţea mereu empatie faţă de victimele care-i ajungeau pe 
masa de autopsie, însă rareori tonul vocii sale arăta asta. 

— Un indiciu suplimentar al strangulării îl reprezintă faptul că 
prezenta pete  roșiatice, sau hemoragie punctiformă în 
conjunctiva oculară și pe tegumentul din jurul ochilor. 

— E nevoie de multă forță pentru a strangula pe cineva în 
felul ăsta? 

Patrik nu își putu lua privirea de la fotografiile ce-o înfățișau 
pe Lillemor, cu chipul său palid și ușor vânăt. 

— Mai multă decât ţi-ai putea imagina. Durează destul de 
mult să sugrumi pe cineva și trebuie aplicată asupra gâtului o 
presiune constantă și puternică. Dar în cazul acesta... în cazul 
acesta, autorul și-a înlesnit puţin sarcina, spuse Pedersen după 
ce se întrerupse un moment, pentru a tuși. 

— Ce vrei să spui? 

Patrik se înclină spre el, plin de interes. Pedersen răsfoi 
paginile până când găsi ceea ce căuta. 

— Priveşte - i-am găsit în corp urme de sedativ. S-ar părea că 
mai întâi a adormit-o, iar după aceea a sugrumat-o. 

— O, la naiba! făcu Patrik, uitându-se iar la fotografiile lui 
Lillemor. Aţi putut determina cum anume i-a fost administrat 
sedativul? 

Pedersen dădu din cap. 

— Conţinutul stomacului era un talmeș-balmeș. N-am idee ce 
anume a băut, însă mirosul de alcool era izbitor. Fata se afla 
într-o stare avansată de ebrietate la momentul decesului. 

— Da, am auzit că petrecuse din greu în seara aceea. Credeţi 
că sedativul i-a fost administrat într-una din băuturi? 

Pedersen ridică din umeri. 

— Imposibil de zis. 

— În regulă, deci a adormit, după care a fost strangulată. 
Măcar atât cunoaștem. Mai sunt și alte indicii pe care să le 
putem urma? 

Pedersen răsfoi din nou prin hârtii. 

— Da, au existat și alte leziuni. Se pare că i-au fost aplicate 
niște lovituri pe corp și, de asemenea, unul din obraji prezenta 
atât o hemoragie subcutanată, cât și una la nivel muscular, de 
parcă ar fi fost pălmuită serios. 

— Asta se potrivește bine cu informațiile pe care le avem din 
seara aceea, zise Patrik sumbru. 

— Avea, de asemenea, niște tăieturi adânci la nivelul 
încheieturilor de la mâini. Pesemne că a sângerat abundent. 

— Tăieturi? zise Patrik. _ 

Nu observase asta când o găsise în camionul de gunoi. Insă la 
drept vorbind, nici nu aruncase o privire foarte atentă. Se uitase 
rapid la cadavru, după care se întorsese cu spatele. Informaţia 
era, fără îndoială, de interes. 

— Ce îmi poţi spune despre tăieturi? 

— Nu prea multe. 

Pedersen își ciufuli părul, iar Patrik avu un sentiment de déjà- 
vu, gândindu-se la propria sa imagine, pe care o văzuse în 
oglindă în ultimele câteva zile. 

— judecând după amplasarea tăieturilor, nu cred că și le-a 
făcut singură. Deși, mai nou, tăiatul ăsta e oarecum la modă, în 
special printre tinere. 

Patrik revăzu imaginea Jonnei în sala de interogatoriu, cu 
braţele măcelărite de la încheieturi până la coate. O idee începu 
să prindă contur. Însă avea să aștepte până mai târziu. 

— Dar ora decesului? întrebă Patrik. Se poate stabili? 

— Temperatura corporală din momentul în care a fost găsită 
indică faptul că a murit cândva după miezul nopţii. Cred că s-a 
întâmplat în jurul orei trei sau patru. 

— În regulă, zise Patrik, care părea adâncit în gânduri. 

Nu se obosi să ia notițe. Știa că înainte de plecare, avea să 
primească o copie după raportul autopsiei. 

— Mai e și altceva? 

Realiză cât de plină de speranţă îi sunase vocea. Se scursese 
o întreagă săptămână fără niciun indiciu care să-i ajute să 

înainteze cu ancheta. De disperare, s-ar fi agăţat și de-un fir de 
păr. 

— Ei bine, am reușit să-i extragem din palmă niște fire de păr 
interesante. Bănuiesc că făptașul a dezbrăcat-o pentru a 
îndepărta cât mai multe indicii posibile, însă a trecut cu vederea 
faptul că ea se apucase strâns de ceva, pesemne în timp ce-și 
dădea ultima suflare. 

— Deci n-ar fi putut proveni din pubelă? 

— Nu, având în vedere cât de tare le avea strânse în pumn. 

— Da? . 

Patrik simţi nerăbdarea precum o fierbinţeală în corp. Își dădu 
seama din spusele lui Pedersen că în sfârșit aveau să capete un 
indiciu util. 

— Ce fel de fire de păr sunt? 

— De fapt, „fire de păr” reprezintă o descriere inexactă din 
partea mea. Este blană provenită de la un câine. Mai precis, de 
la un Galgo Español. Asta conform Laboratorului Naţional de 
Expertize Criminalistice. 

Acoperind fotografia lui Lillemor, el așeză în faţa lui Patrik o 
hârtie conţinând raportul LNEC. 

— E posibil să facem legătura dintre blană și un câine anume? 

— Da și nu, răspunse Pedersen, dând din cap, cu un ușor 
regret. ADN-ul canin e la fel de specific și identificabil precum 
cel uman. Însă ca și la oameni, foliculul trebuie să fie atașat 
pentru a se putea extrage proba ADN. lar atunci când năpărlesc, 
de regulă câinii nu au foliculul atașat firelor. În cazul acesta, nu 
erau prezenți foliculi. Pe de altă parte, reprezintă un avantaj 
faptul că rasa Galgo Español nu e deloc comună. Probabil că nu 
există decât vreo două sute în întreaga Suedie. 

Patrik se uită la el cu ochii mari. 

— Ştii toate astea pe nepregătite? 

Pedersen râse. 

— Acele seriale CS/ de la TV ne-au fabricat o reputaţie 
excelentă. Toată lumea are impresia că știm absolut orice! Dar, 
din nefericire, mă văd nevoit să te dezamăgesc. Intâmplarea 
face ca socrul meu să fie unul dintre cei două sute de suedezi 
proprietari de Galgo Español. Și de fiecare dată când ne 
întâlnim, sunt obligat să aflu totul despre câinele ăla afurisit. 

— Știu ce zici. Tatăl fostei mele neveste era la fel, numai că 
pasiunea lui erau mașinile. 

— Da, socrii pot căpăta tot felul de obsesii, dar îmi imaginez 
că i se poate întâmpla oricui. 

Pedersen râse, dar apoi deveni serios. 

— Dacă ai întrebări în legătură cu firele de blană găsite, va 
trebui să întrebi direct la LNEC. Eu nu știu decât ceea ce mi-au 
scris în acest raport, din care îţi voi da și ţie o copie. 

— Grozav, spuse Patrik. Mai am doar o singură întrebare. A 
existat vreun semn de agresiune sexuală, în legătură cu 
moartea lui Lillemor? 

Pedersen clătină din cap. 

— Nu am găsit nimic care să indice asta. Ceea ce nu 
înseamnă că omorul nu a implicat și ceva de natură sexuală, 
însă nu există nicio probă care să indice un viol. 

— Mulţumesc pentru ajutor, zise Patrik, dând să se ridice de 
pe scaun. 

— Cum merge cazul celălalt? întrebă dintr-odată Pedersen, iar 
Patrik se lăsă înapoi în scaun. 

Avea o expresie vinovată. 

— A... a fost neglijat în ultimul hal, zise el, rușinat. Cu 
televiziunile, ziarele și mai-marii companiei sunând din cinci în 
cinci minute ca să ne întrebe dacă am avansat cu ancheta în 
cazul morții lui Lillemor, cealaltă anchetă a fost pusă, mai mult 
sau mai puţin, pe plan secund. Insă lucrurile se vor schimba 
acum. 

— Ei bine, indiferent care-o fi autorul, poliţia ar trebui să-l 
prindă cât mai repede. N-am mai văzut niciodată așa ceva. Ce 
modalitate crudă de-a omori pe cineva! 

— Da, sunt de acord, zise Patrik, pe un ton absent. 

Se gândea la vocea de la telefon a lui Kerstin cu câteva ore în 
urmă. Cât de neînsufleţită și deznădăjduită păruse! Patrik nu-și 
putea ierta faptul că neglijase cealaltă anchetă. 

— Dar sper să primesc niște răspunsuri azi. 

Se ridică, luă mormanul de hârtii pe care i le întinse Pedersen 
și îi mulțumi acestuia printr-o strângere de mână. 

Aflat înapoi în mașină, se îndreptă spre locul în care spera să 
mai afle câteva răspunsuri. Sau măcar niște întrebări noi. 


— Ai aflat ceva util de la Pedersen? 

Martin ascultă cu atenţie la telefon și luă notițe, în timp ce 
Patrik îi trecu în revistă discuţia cu Pedersen. 

— Partea legată de blana câinelui ar trebui să se dovedească 
utilă. Măcar ne oferă o pistă concretă. 

Ascultă în continuare. 

— Tăieturi? Da, înţeleg unde baţi. O anume persoană, în mod 
special, îmi pare a fi de interes. 

— Încă un interogatoriu? Sigur, în regulă. O pot lua cu mine 
pe Hanna și o vom aduce noi la secţie. Nicio problemă. 

După ce închise telefonul, Martin stătu în liniște pentru o 
clipă, după care se duse s-o caute pe Hanna. 

Jumătate de oră mai târziu, se aflau în sala de interogatoriu, 
cu Jonna în faţa lor. Nu fuseseră nevoiţi să meargă departe 
pentru a o găsi. Era la slujbă, în magazinul Hedemyr, care se 
afla chiar vizavi de secție. 

— Așadar, Jonna. Ultima dată am vorbit cu tine în legătură cu 
noaptea de vineri. Mai dorești să adaugi ceva? 

Cu coada ochiului, Martin observă cum Hanna o pândea ca un 
șoim pe Jonna. Avea capacitatea de a părea atât de 
neînduplecată, încât până și el se simțea obligat să-i 
mărturisească toate păcatele. Speră să aibă același efect și 
asupra tinerei care stătea în faţa lor. Însă Jonna își feri privirea, 
se uită în jos, și doar bombăni ceva drept răspuns. 

— Ce-ai zis, Jonna? Va trebui să vorbești clar, fiindcă nu auzim 
ce spui! stărui Hanna. 

Martin văzu cum tonul aspru al vocii sale o forţă pe Jonna să- 
și ridice privirea. Era imposibil să nu-i dai ascultare Hannei. 

Astfel, încet dar clar, Jonna vorbi: 

— V-am spus tot ce știu despre noaptea de vineri. 

— Eu nu cred asta. 

Vocea Hannei străpunse aerul precum una dintre lamele cu 
care Jonna se tăia pe brațe. 

— Nu cred că ne-ai spus nici măcar o frântură din tot ceea ce 
știi! 

— Nu știu la ce vă referiţi. 

Neliniștită, Jonna își trase de mâneci. Martin îi zări cicatricile 
de sub pulover și se cutremură. 

— Încetează cu minciunile! 

Hanna îi vorbi cu o asemenea înverșunare, încât Martin tresări 
puţin. La naiba, ce dură putea să fie! 

Hanna continuă, pe un ton grav: 

— Știm că ne minţi, Jonna. Avem dovezi că ne minţi. Acum e 
șansa ta de-a ne spune cu exactitate ce s-a întâmplat. 

O umbră de nesiguranţă brăzdă chipul Jonnei. Degetele ei 
culegeau fără încetare scame de pe puloverul său mare, 
croșetat. După o clipă de ezitare, ea spuse: 

— Nu știu la ce vă referiţi. 

Hanna bătu cu palma în masă. 

— Nu mai vorbi tâmpenii! Știm că ai tăiat-o. 

Privirea neliniștită a Jonnei o întâlni pe cea a lui Martin, iar 
acesta îi spuse, pe un ton mai calm: 

— Jonna, dacă mai știi ceva, avem nevoie să aflăm. Mai 
devreme sau mai târziu, adevărul va ieși la iveală și ar fi mult 
mai bine dacă ne-ai putea oferi o explicaţie. 

— Dar eu am... 

Privi agitată spre Martin, dar apoi se gârbovi. 

— Da, am tăiat-o cu o lamă, zise ea încet. Când ne-am certat, 
înainte să fugă. 

— De ce-ai făcut asta? întrebă cu glas stăpânit Martin. 

— Păi... păi... nu prea știu exact. Însă eram așa de furioasă. 
Spusese o grămadă de tâmpenii în legătură cu mine, pentru că 
mă tai pe mâini, și am vrut doar să-i arăt cum e. 

Își mută privirea dinspre Martin către Hanna. 

— Nu înțeleg de ce... Adică, eu de obicei nu mă enervez în 
halul ăla, însă băusem un pic și... 

Se opri și privi în jos, spre masă. 

Întregul său comportament era atât de retras și abătut. Martin 
fu nevoit să se abţină să o ia în braţe. Își aminti, însă, că fata era 
interogată într-un caz de omucidere. Îi aruncă o privire Hannei. 
Faţa îi era împietrită, iar expresia - distantă; femeia nu părea să 
aibă pic de compătimire faţă de Jonna. 

— Apoi ce s-a întâmplat? întrebă ea dur. 

Când răspunse, Jonna stătu cu ochii fixaţi asupra mesei. 

— Atunci ați apărut voi. Aţi discutat cu ceilalţi, dar și cu 
Barbie. 

Își ridică privirea înspre Hanna. 

Martin se întoarse spre colega sa: 

— Ai observat să fi sângerat? 

Hanna păru să treacă în revistă cele întâmplate, dar apoi 
scutură încet din cap. 

— Nu, trebuie să recunosc că mi-a scăpat. Era întuneric și fata 
avea braţele încrucișate, așa c-a fost greu să observ. După care 
și-a luat tălpășiţa. 

— Mai există ceva ce nu ne-ai spus? 

Tonul lui Martin era blând, iar Jonna îi răspunse, privindu-l 
recunoscătoare: 

— Nu, jur că nu mai e nimic. 

Dădu cu putere din cap, iar părul său lung îi căzu peste față. 
Când îl dădu la o parte, cei doi văzură întreaga reţea de tăieturi 
de pe antebraţul fetei, iar Martin rămase fără suflare. lisuse 
Hristoase, trebuie să-i fi cauzat atât de multă durere! El abia 
dacă era în stare să-și smulgă un plasture de pe o rană, iar 
gândul de a-și cresta propria piele... nu, el n-ar fi fost niciodată 
în stare să facă așa ceva. 

După o privire întrebătoare adresată Hannei, care îi răspunse 
scuturând din cap, Martin își adună hârtiile. 

— Jonna, o să mai vrem să stăm de vorbă cu tine. Nicinue 
nevoie să mai precizez că nu dă bine faptul că ai tăinuit 
informaţii într-o anchetă de omucidere. Nădăjduiesc că ne vei 
anunţa de bunăvoie dacă îţi vei mai aminti alte lucruri. 

Fata încuviinţă din cap. 

— Acum pot pleca? 

— Da, poţi pleca, zise Martin. Te conduc eu afară. 

In drum spre ieșirea din sala de interogatoriu, el se întoarse 
pentru a o privi pe Hanna, care stătea la masă și derula banda 
reportofonului. Expresia de pe chipul său era sinistră. 

e 

Patrik avu nevoie de ceva timp pentru a se descurca prin 
Borås. | se explicase cum să găsească drumul spre secția de 
poliție, dar odată ajuns în oraş, nimic nu mai părea să se lege. 
Insă după ce primi ajutorul câtorva localnici, el reuşi să 
găsească secția și trase apoi mașina în parcare. Nu fu nevoit să 
aștepte mai mult de câteva minute la recepţie până ce 
inspectorul Jan Gradenius să apară și să-l conducă spre biroul 
său. Acceptă recunoscător o ceașcă de cafea, după care se 
așeză pe unul din scaunele destinate vizitatorilor. Inspectorul 
luă loc în spatele biroului și îl privi curios. 

— Ei bine, zise Patrik, sorbind din cafea, ne confruntăm cu un 
caz destul de ciudat în Tanumshede. 

— Vă referii la uciderea acelei fete din reality-show? 

— Nu, spuse Patrik. Cu o săptămână înainte de asasinarea lui 
Lillemor Persson, am primit un telefon în legătură cu un accident 
de mașină. O femeie ieșise cu mașina de pe șosea, într-o pantă 
abruptă, și se ciocnise de un copac. Iniţial, a părut a fi un 
accident fatal cu un singur vehicul implicat, fapt susţinut de 
starea avansată de ebrietate a femeii. 

— Insă nu a fost așa. 

Inspectorul Gradenius se înclină interesat spre el. Avea în jur 
de șaizeci de ani, după estimările lui Patrik, era înalt și atletic, 
cu o coamă deasă de păr cărunt, care probabil fusese blond în 
alte vremuri. Patrik nu putu să nu fie invidios atunci când își 
compară propria freză rarefiată cu podoaba capilară a lui 
Gradenius. Realiză că, la cum stăteau lucrurile, odată ajuns la 
aceeași vârstă, avea să-i semene mai mult lui Mellberg decât lui 
Gradenius. Patrik oftă, mai luă o gură de cafea și apoi răspunse 
întrebării pe care i-o adresase inspectorul. 

— Nu. Primul semn de întrebare a fost când toţi cei care o 
cunoșteau pe victimă au susţinut cu mâna pe inimă că femeia 
nu punea strop de alcool în gură. 

Observă cum inspectorul ridică brusc din sprâncene, dar 
continuă să vorbească. Pe parcurs, Gradenius avea să tragă 
singur concluziile. 

— A fost un semnal de alarmă evident, iar când, mai târziu, 
autopsia a indicat circumstanțe stranii, am concluzionat, într-un 
final, că victima fusese omorâtă. 

Patrik își dădu seama cât de sec și impersonal suna limbajul 
polițienesc pe care trebuia să-l folosească pentru a descrie ceea 
ce de fapt era o tragedie. Insă acela era limbajul pe care 
amândoi îl cunoșteau, ale cărui nuanţe amândoi le înțelegeau. 

— Și ce anume a arătat autopsia? zise Gradenius, cu privirea 
ațintită asupra lui Patrik. 

Părea să știe deja răspunsul. 

— Victima avea o alcoolemie de 6.1, însă o mare parte din 
această cantitate i-a fost găsită în plămâni. De asemenea, 
femeia prezenta leziuni și vânătăi în jurul gurii și în gât, și fâșii 
de bandă adezivă pe buze. În plus, avea urme în jurul gleznelor 
și al încheieturilor, ceea ce indica faptul că victima fusese 
legată, într-un mod sau altul. 

— Îmi amintesc toate lucrurile pe care mi le spuneţi, însă cum 
ați dat de mine? întrebă Gradenius, ridicând un dosar de pe 
birou. 

Patrik râse. 

— Documentare prea zeloasă, ca să-l citez pe-un coleg de-al 
meu. În urmă cu vreo câţiva ani, amândoi am participat la 
conferinţa aceea din Halmstad. Una dintre sarcini a fost să 
alegem un caz nerezolvat și să-l prezentăm grupului. Un caz ce 
ne dăduse de furcă și pe care nu știuserăm cum să-l abordăm. 
Dumneavoastră aţi prezentat ceva care mi-a adus aminte de 
ancheta noastră curentă. Îmi păstrasem notițele, așa că înainte 
să vă sun, am reușit să mă asigur că memoria nu-mi juca feste. 

— Trebuie să recunosc că nu-i rău. Sunt impresionat că aţi 
reușit să ţineţi minte. Este util pentru amândoi. Ancheta 
respectivă nu mi-a dat pace timp de mulţi ani, dar s-a încheiat 
într-un punct mort. M-aș bucura să vă dau toate informaţiile de 
care dispunem și poate că le-aș putea primi pe-ale 
dumneavoastră, la schimb. 

Patrik încuviinţă din cap și luă teancul de hârtii pe care i-l 
întinse Gradenius. 

— Le pot lua cu mine? 

— Bineînţeles, sunt doar cópii. Aţi dori să parcurgem 
împreună informaţiile? 

— Pentru început, aș vrea să le trec singur în revistă. După 
care vă pot telefona; sunt sigur că voi avea nenumărate 
întrebări. Și voi avea grijă ca mâine să primiţi o copie după 
materialele noastre. 

— Excelent, zise Gradenius, ridicându-se. Ar fi bine să 
rezolvăm chestiunea asta. Mama victimei a fost complet 
răvășită și suferă și în prezent. Îmi telefonează din când în când. 
Aș vrea să am vești pentru ea. 

— Vom face tot posibilul, zise Patrik. 

Abia aștepta să se întoarcă acasă și să parcurgă dosarul. Avea 
sentimentul că urma un moment de cotitură. Trebuia să fie așa. 
e 

Lars se aruncă pe canapea și-și puse picioarele pe măsuţa de 
cafea. Fusese atât de obosit în ultima vreme. Acea sfârșeală 
continuă care-l copleșea, refuzând să-i mai dea drumul... 
Durerile de cap i se înteţiseră și ele, de parcă una i-ar fi dat 
naștere celeilalte. Extenuarea și migrenele formaseră o spirală 

nesfârșită, făcându-l să se adâncească din ce în ce mai mult în 
sine. Își masă cu grijă tâmplele, alinându-și puţin durerea. 
Simţind presiunea degetelor Hannei pe ale lui, bărbatul se lăsă 
pe spate și închise ochii. Degetele femeii continuară să maseze 
și să frământe. Ştia cu exactitate zonele pe care să insiste. 
Avusese parte de multă practică în ultima vreme. 

— Cum te simţi? îi șopti ea, mișcându-și degetele înainte și- 
napoi, cu blândeţe. 

— Bine, zise Lars, simțind neliniștea din vocea femeii 
strecurându-i-se în suflet, instalându-se precum un musafir 
nepoftit. 

— Nu pari, replică ea, dezmierdându-i fruntea. 

Mângâierea Hannei era minunată, însă Lars nu se putea 
relaxa din cauza tuturor întrebărilor ei nerostite. li îndepărtă 
nervos mâinile și se ridică. 

— Am zis că sunt bine. Doar un pic obosit. Probabil astenia de 
primăvară. 

— Astenia de primăvară, repetă Hanna, cu un zâmbet atât 
amar, cât și ironic. Acum dai vina pe primăvară? 

Hanna rămăsese tot în spatele canapelei. 

— Mda, pe ce naiba altceva aș mai putea da vina? Poate pe 
faptul că în ultima vreme am lucrat non-stop. Atât la carte, cât și 
încercând să-i ajut pe idioţii ăia din centrul comunitar să nu 
calce strâmb. 

— Ce mod respectuos de a vorbi despre clienţii sau, mai bine 
zis, pacienţii tăi. Nu le și zici că ţi se par o adunătură de idioţi? 
Mă gândesc c-ar fi un mod bun de-a înlesni terapia. 

Îi vorbi pe un ton incisiv; categoric, voia ca el să-i simtă 
înțepătura. Lucas nu-i putea înțelege motivele. De ce nu-l putea 
lăsa în pace? Se întinse după telecomandă și se afundă în 
canapea, cu spatele la Hanna. După ce parcurse o vreme toate 
canalele, se opri la emisiunea Jeopardy” și își testă cunoștințele, 
întrecându-se cu concurenții. Știa toate răspunsurile corecte. 

— Trebuie neapărat să lucrezi atât de mult? Și cu emisiunea 
aia? întrebă Hanna. 

În aer atârnau greu toate lucrurile rămase nerostite. 


27 Emisiune-concurs de origine americană, cu un format unic „întrebare și răspuns”, în 
care indiciile pentru concurenți vin sub forma unor răspunsuri, pornind de la care ei 
trebuie să ghicească întrebarea inițială. 

— Trebuie să am o ocupaţie, replică Lars, dorindu-și ca ea să 
tacă din gură. 

Uneori se întreba dacă femeia îl înțelegea câtuși de puţin. 
Dacă înțelegea toate lucrurile pe care le făcuse de dragul ei. Se 
întoarse pentru a o privi. 

— Fac ceea ce trebuie să fac, Hanna. Ca întotdeauna. Știi 
asta. 

Privirile li se întâlniră pentru o clipă. Apoi Hanna se întoarse și 
plecă. Lars se uită în urma ei. După o vreme, auzi trântindu-se 
ușa de la intrare. 

La TV, emisiunea Jeopardy încă venea cu provocări. Însă toate 
erau mult prea simple pentru el. 

e 

— Ei bine, ce părere aveţi despre emisiune până în momentul 
de faţă? 

Uffe desfăcu zgomotos câte o bere pentru fiecare dintre fete, 
iar acestea le luară, chicotind. 

— Grozavă, spuse blonda. 

— Da, grozavă, veni și răspunsul brunetei. 

Calle era conștient că nu prea avea chef de asemenea treburi 
în seara aceea. Uffe îl târâse cu forța spre două dintre 
admiratoarele care-și petreceau timpul prin fața centrului 
comunitar, iar acum, Calle se afla în mijlocul unei vaste ofensive 
a șarmului. Sau, cel puţin, pe cât era în stare. Șarmul nu era 
tocmai punctul său forte. 

— Atunci, de cine vă place mai mult? 

Uffe o cuprinse de după gât pe fata blondă și se apropie. 

— De mine, nu? 

__O ciupi și râse, primind drept replică un chicotit entuziasmat. 
Incurajat, el continuă: 

— Ei bine, nu prea e cine știe ce concurenţă. Eu sunt singurul 
bărbat adevărat de pe-aici. 

Luă o înghiţitură de bere direct din sticlă, apoi făcu semn spre 
Calle. 

— Individul ăsta, de exemplu. Un îngâmfat tipic de Stureplan, 
în niciun caz genul de bărbat pentru niște drăguţe ca voi. Ăia nu 
știu decât să scoată din portofel cardul de credit al lui tăticu'. 

Fetele chicotiră, iar el continuă: 

— Mehmet, pe de altă parte... 

Făcu semn spre acesta, care stătea întins pe pat și citea o 
carte. 

— Un tip mai puţin îngâmfat nici că veţi putea găsi. Un 
veritabil muncitor tuciuriu, de clasă mijlocie. El e genul care știe 
să dea din coate. Însă nu poate fugi de adevăr: cărniţa suedeză 
e cea mai bună. 

Își întinse braţele, după care încercă să-și strecoare mâna pe 
sub puloverul blondei. Aceasta își dădu imediat seama de 
intenţiile sale și, după ce privi neliniștită înspre cameră, îi dădu 
cu discreție mâna la o parte. Pentru o clipă, Uffe păru 
nemulțumit, dar își reveni de îndată. Avea să dureze ceva vreme 
până ca fetele să uite de prezenţa camerelor. Însă după aceea, 
totul avea să meargă strună. Țelul său în acele câteva 
săptămâni, în cadrul emisiunii, era să se distreze un pic prin 
așternuturi. La naiba, dacă făcea asta, avea să devină o 
legendă. Pe insulă fusese la un pas de-a se întâmpla, asta dacă 
puicuţa aia jalnică din Jokkmokk ar fi fost puţin mai beată. 

— Potolește-te, Uffe, hai s-o luăm ușurel. 

Calle se simţea din ce în ce mai iritat. 

— Cum adică, s-o luăm ușurel? 

Uffe încercă din nou să-și strecoare mâna, însă fără sorți de 
izbândă. 

— Nu suntem aici ca s-o luăm ușurel. Și eu care te credeam 
petrecărețul numărul unu! Sau ești prea valoros ca să petreci 
altundeva, în afară de Stureplan? 

Calle privi în jur, căutând sprijin din partea lui Mehmet, însă 
acesta părea complet absorbit de romanul său fantastic. Încă o 
dată, Calle se simţi sătul de întreaga porcărie. Nici măcar nu știa 
de ce mersese la casting. Emisiunea Robinson fusese o treabă, 
dar asta! Să stea închis acolo, cu toţi rataţii ăia! În mod 
ostentativ, el își puse căștile în urechi și se lăsă pe spate, 
ascultând muzică la iPod. Volumul ridicat opri pălăvrăgeala lui 
Uffe, iar Calle își lăsă gândurile să zburde. Era cu neînduplecare 
atras înapoi în timp. Începând cu amintirile cele mai vechi. 
Imagini din copilărie, granulare și sacadate, de parcă ar fi 
provenit de pe un film Super-8. El zbughind-o drept în braţele 
mamei. Mirosul părului ei, amestecat cu aroma verii și a ierbii. 
Sentimentul de securitate pe care îl avea în timp ce braţele 
femeii îl învăluiau. Îl văzu, de asemenea, pe tata râzând și 
privindu-i drăgăstos, dar aflându-se mereu pe picior de plecare, 

spre alte locuri. Niciodată nu avea timp să se oprească și să ia 
parte la îmbrățișarea lor. Niciodată destul timp pentru a mirosi 
părul mamei. Aroma de șampon Timotei, pe care el și-o amintea 
atât de bine. 

Apoi filmul rulă mai departe, până când se opri asupra unei 
imagini mult mai clare. Focalizate din plin. Imaginea picioarelor 
ei, atunci când el deschise ușa dormitorului. Avea treisprezece 
ani. Trecuseră mulţi ani de când alergase în braţele ei. Atât de 
multe lucruri se petrecuseră. Atât de multe se schimbaseră. 

Își aminti că o strigase, oarecum iritat. O întrebase de ce nu-i 
răspundea. Însă la deschiderea ușii, simţise tăcerea copleșitoare 
și un prim fior de gheaţă în stomac, care îi vestea necazuri. Se 
apropiase încetișor de ea. Părea cufundată în somn. Era întinsă 
pe spate, iar părul care odată, în copilărie, îi fusese lung, era 
acum tăiat scurt. Faţa îi era brăzdată de cute de oboseală și 
amărăciune. Pentru o clipă, lui chiar i se păruse că dormea. Un 
somn profund. Apoi văzu sticluțţa goală de medicamente, 
aruncată pe podea, lângă pat. Îi căzuse din mână atunci când 
pastilele începuseră să-și facă efectul, permițându-i într-un final 
să evadeze din viața căreia nu îi mai putea face față. 

Din acea zi, el și tatăl său au trăit alături unul de celălalt, într- 
o vrăjmășie nerostită. Nu s-a spus nimic în legătură cu cele 
întâmplate. Nimic despre mutarea în casă a noii „fuste” a tatii, 
la o săptămână după înmormântare. Nimeni nu ceruse adevărul 
despre vorbele aspre ce-o împinseseră pe mama lui spre acel 
ultim gest, nimeni nu comentase modul în care ea fusese 
aruncată deoparte, precum o haină veche. 

În schimb, banii purtaseră toate discuţiile. De-a lungul anilor, 
se ajunsese la o datorie considerabilă, o datorie a conștiinței, 
care părea să nu se mai termine. Calle acceptase banii, ba chiar 
îi și ceruse, fără însă a menţiona ceea ce amândoi știau că este 
motivul adevărat al plăţilor: acea zi fatidică. Când tăcerea 
învăluise întreaga locuinţă. Când el își strigase mama, fără însă 
a primi un răspuns. 

Filmul rulă din nou apoi. Îl absorbi, din ce în ce mai repede, 
până când imaginile granulare și sacadate îi apărură din nou în 
fața ochilor. În amintirea sa, el gonea spre braţele întinse ale 
mamei. 

— Aş vrea să stabilim o întâlnire pentru ora nouă. În biroul lui 
Mellberg. Îi poţi anunţa pe ceilalţi? 

— Pari obosit; ai petrecut aseară? 

Annika îl privi pe deasupra ochelarilor săi pentru computer. 
Patrik zâmbi, dar zâmbetul nu i se citi și în privirea obosită. 

— Bine-ar fi. Nu, am stat treaz o jumătate de noapte, citind 
rapoarte și documente. lar ăsta e și motivul pentru care vreau 
să convoc o întâlnire. 

Merse câtre biroul său și se uită la ceas. Opt și zece. Era 
obosit mort, iar ochii îl înțepau după atâta citit și prea puţin 
somn. Insă avea cincizeci de minute pentru a-și pune ordine în 
gânduri; după care trebuia să le spună ce descoperiri făcuse. 

Cincizeci de minute zburară mult prea repede. Când intră în 
biroul lui Mellberg, întreaga echipă era deja adunată. Lui 
Mellberg îi făcuse pe scurt un rezumat în dimineaţa aceea, în 
drum spre secţie, pentru ca șeful să fie oarecum în temă. Ceilalţi 
păreau nedumeriți. 

— In ultimele zile, am pus un accent mult prea mare asupra 
anchetei uciderii lui Lillemor Persson, în detrimentul celeilalte 
anchete de care ne ocupăm, cea a morţii lui Marit Kaspersen. 

Patrik stătu lângă tabla albă, cu spatele spre biroul lui 
Mellberg, și își privea colegii cu o mină serioasă. Nu lipsea 
nimeni. Ca de obicei, Annika adusese hârtie și pix, pentru a lua 
notițe. Martin stătea lângă ea, cu păru-i roșcovan zbârlit. Pistruii 
săi luceau în contrast cu pielea albă, iar bărbatul aștepta cu 
nerăbdare ca Patrik să spună ce avea de spus. Lângă Martin 
stătea Hanna, calmă și imperturbabilă, după cum ajunseseră să 
se aștepte din partea ei, de-a lungul celor două săptămâni pe 
care le petrecuse acolo. Aveau senzaţia că era în secţie de mult 
mai mult timp. Gösta, ca de obicei, stătea în scaun, gârbovit. În 
priviri nu i se citea nicio sclipire de interes; părea că-și dorește 
să se afle în cu totul altă parte. Insă așa arăta mereu Gösta când 
nu se afla pe terenul de golf, gândi nervos Patrik. Pe de altă 
parte, Mellberg își aplecă întregul trup înainte, semn că era 
foarte atent. Știa unde voia să ajungă subalternul său; nici 
măcar el nu putea ignora conexiunile descoperite de Patrik. 

— După cum știți, la început am considerat moartea lui Marit 
drept un accident. Insă ancheta legistă și autopsia au indicat 
altceva. Cineva a legat-o, i-a băgat cu forța un obiect în gură, 
apoi i-a turnat pe gât o cantitate mare de alcool, lucru care, 

apropo, a constituit și cauza morţii. Apoi făptașul sau făptașii i- 
au pus cadavrul în mașină și au încercat să însceneze un 
accident. Mai mult de-atât nu știm. Și nici nu am depus cine știe 
ce eforturi ca să aflăm, de când acea... anchetă de sub lupa 
presei ne-a secătuit de toată energia. Drept urmare, ne-am 
alocat resursele într-un mod pe care, analizându-l acum, îl 
găsesc cum nu se poate de regretabil. Dar n-are rost să ne 
turnăm cenușă-n cap. Va fi nevoie să depunem eforturi mai 
mari, pentru a încerca să recuperăm timpul pierdut. 

— Dar ai avut și o pistă temporară, începu să spună Martin. 

Patrik îl întrerupse, nerăbdător. 

— Într-adevăr, am găsit o posibilă conexiune și am urmat-o 
până ieri. 

Se întoarse și ridică maldărul de hârtii pe care-l pusese pe 
biroul lui Mellberg. 

— Am mers ieri până în Borås și m-am întâlnit cu un coleg pe 
nume Jan Gradenius. Amândoi am participat acum doi ani la o 
conferință în Halmstad. Pe-atunci, el a menţionat detaliile unui 
caz în care fusese implicat și în care suspectase că victima 
fusese omorâtă, fără însă a avea destule dovezi pentru a-și 
confirma bănuielile. Mi s-a permis acces la toate informaţiile cu 
privire la anchetă și... 

Patrik făcu o pauză teatrală și privi spre mica adunare. 

— ... cazul respectiv pare să prezinte asemănări remarcabile 
cu circumstanţele ce au condus la moartea lui Marit Kaspersen. 
Victima ingerase, la rându-i, o cantitate impresionantă de alcool, 
o parte fiind prezentă și în plămâni. lar asta în ciuda faptului că 
victima nu bea niciodată alcool, conform mărturiei persoanelor 
apropiate. 

— Au existat aceleași dovezi fizice? întrebă Hanna, cu o 
privire încruntată. Vânătăi în jurul gurii, resturi de bandă adezivă 
etc.? 

Aici, Patrik se scărpină în cap, frustrat. 

— Din nefericire, nu avem aceste informaţii. S-a presupus 
atunci că victima din cazul respectiv, un bărbat de treizeci și 
unu de ani, pe nume Rasmus Olsson, s-a sinucis, înghițind mai 
întâi conţinutul unei sticle de votcă, apoi sărind de pe un pod. 
Așadar, ancheta s-a bazat pe acea presupunere. Și nici nu au 
fost foarte exigenţi în privinţa dovezilor. Însă există fotografii de 
la autopsie și mi-a fost permis să le analizez. Din punctul de 

vedere al unui necunoscător, păreau să existe urme de vânătăi 
în jurul încheieturilor și al gurii, însă i-am trimis pozele lui 
Pedersen, pentru evaluare. Apoi am stat treaz toată noaptea, 
studiind materialul pe care mi l-au dat, iar din punctul meu de 
vedere, o legătură există, fără doar și poate. 

— Așadar, tu zici că mai întâi a fost omorât individul ăsta în 
Borås, în urmă cu câţiva ani, după care ucigașul s-a hotărât s-o 
omoare pe Marit Kaspersen aici, în Tanumshede. Mie îmi pare 
cam deplasat. Ce fel de conexiune există între victime? 

Patrik îi înțelese scepticismul lui Gösta, însă chiar și-așa, 
acesta îl enervă. El era convins de existența unei legături. 

— Asta va trebui să aflăm, zise Patrik. M-am gândit să 
începem prin însemnarea tuturor lucrurilor pe care le știm, 
indiferent cât ar fi de puţine, după care poate vom reuși să 
găsim împreună o soluţie. 

Scoase capacul markerului și trasă o linie verticală pe mijlocul 
hârtiei de pe tablă. Deasupra uneia dintre coloane, scrise 
„Marit”, iar deasupra celeilalte, „Rasmus”. 

— Așadar, ce știm despre victime? Sau, mai degrabă, ce știm 
despre Marit? Voi completa eu informaţiile despre moartea lui 
Rasmus Olsson, fiindcă numai eu deţin acces la ele. Însă mai 
târziu vă voi da cópii. 

— Patruzeci și trei de ani, zise Martin. Locuia împreună cu 
partenera ei, Kerstin, avea o fiică de cincisprezece ani, avea 
propriul ei magazin. 

Patrik notă ceea ce-i spuse Martin, apoi se întoarse, cu 
markerul în mână, așteptând mai mult. 

— Abstinent de la alcool, zise Gösta, părând vigilent pentru o 
clipă. 

Patrik făcu semn spre el, cu emfază, și notă în diagramă 
„Abstinent de la alcool”. Apoi scrise rapid informaţiile 
corespunzătoare în coloana lui Rasmus: treizeci și unu de ani, 
celibatar, fără copii, lucra într-un pet-shop. Abstinent de la 
alcool. 

— Interesant, zise Mellberg. 

— Altceva? 

— Născută în Norvegia, divorțată, avea neînţelegeri cu fostul 
soț, vanitoasă..., după care Hanna ridică din mâini, semn că mai 
avea și alte informații. 

Patrik scrise totul. Coloana lui Marit devenea mult mai lungă 
decât cea a lui Rasmus. Patrik adăugă „vanitos” și în coloana 
bărbatului; aflase asta din convorbirile cu persoane apropiate 
lui. După ce se gândi timp de o clipă, el scrise „accident?” în 
partea lui Marit și „suicid?” în partea lui Rasmus. 

Tăcerea colegilor săi îi confirmă faptul că nu prea mai avea ce 
să adauge, deocamdată. 

— Avem ceea ce para fi doi indivizi foarte diferiţi, care au fost 
omorâţi în același mod straniu. Sunt de vârste diferite, sexe 
diferite, au slujbe diferite, situaţii casnice diferite; nu par să aibă 
nimic în comun, în afară de faptul că amândoi erau antialcoolici. 

— Antialcoolici, zise Annika. Mie asta aproape că-mi sună a 
religie. Din câte-am înțeles, Marit nu era implicată în niciun tip 
formal de religie; ea pur și simplu nu bea alcool. 

— Da, asta va trebui să aflăm și despre Rasmus. Având în 
vedere că acesta e singurul numitor comun pe care-l putem 
găsi, n-avem decât să începem de aici. Mă gândeam ca Martin și 
cu mine să mergem până în Borås, ca să vorbim cu mama lui 
Rasmus. Apoi tu, Gösta, o poţi lua pe Hanna pentru a sta de 
vorbă atât cu partenera lui Marit, cât și cu fostul ei soț. Aflaţi cât 
puteţi de multe cu privire la acea latură din viaţa ei legată de 
abstinenţă. Avea un motiv special? Făcea parte din vreo 
organizaţie? Orice lucru care ne-ar putea oferi un indiciu cu 
privire la posibila conexiune cu un celibatar din Borås. De 
exemplu, unde a locuit înainte? A stat vreodată în zona Borâs? 

Gösta îi aruncă Hannei o privire epuizată. 

— Bănuiesc că o putem rezolva în dimineaţa asta. 

— Nicio problemă, zise Hanna, fără însă a părea câtuși de 
puţin entuziasmată de sarcină. 

— S-a întâmplat ceva? spuse Patrik, arțăgos. 

— Nu, absolut nimic, răspunse Hanna, părând iritată. Doar că 
mi se pare cam vag. Aș vrea să avem mai multe indicii de la 
care să putem porni, ca să nu ajungem într-un punct mort. 
Adică, noi chiar putem concluziona că există o legătură? Poate e 
doar o coincidență faptul că au murit în același fel. Având în 
vedere că nu există nicio conexiune evidentă între victime, 
întreaga chestiune îmi pare ușor neclară. Insă asta e doar 
părerea mea. 

Dădu din mâini într-un fel care indică faptul că și ceilalţi ar fi 
trebuit să-i dea dreptate. 

Patrik îi răspunse tăios, pe un ton glacial, care nu părea deloc 
să-l caracterizeze. 

— Atunci cred că pentru moment ar trebui să-ţi păstrezi 
opiniile pentru tine și să-ţi îndeplinești sarcina primită. 

În timp ce părăsi biroul lui Mellberg, el îi simţi pe ceilalţi 
privindu-l uimiţi. Nu-i stătea în fire să-și piardă cumpătul. Însă 
Hanna atinsese un punct nevralgic. Dacă instinctul său îl ducea 
pe-o cale greșită? 

e 

— Da? zise Kristina, sorbindu-și ceaiul cu o strâmbătură. 

Spre marea surprindere a Ericăi, ea declarase că nu mai bea 
cafea din cauza „stomăcelului sensibil”, pe care-l mângăie, 
oftând amarnic. De când o știa Erica, soacra ei, Kristina, fusese 
o mare băutoare de cafea, așa că avea să fie interesant să vadă 
cât de mult urma să dureze o asemenea decizie. 

— Ea e dulceața bunicii? Da, ea e dulceața bunicii, drăgălașa 
ei cea mică-mică, gânguri Kristina. 

Maia o privi uluită pe Kristina. Uneori, Erica avea impresia că 
fiica sa părea deja mai inteligentă decât mama-soacră, însă 
până în momentul de faţă, ea reușise să păstreze teoria departe 
de urechile lui Patrik. Ca și cum i-ar fi auzit gândurile, Kristina se 
întoarse către nora sa și o sfredeli cu privirea. 

— Așadar, cum merge cu... nunta asta? zise ea, fără să mai 
gângurească. 

Rosti cuvântul „nuntă” cu aceeași aversiune cu care ar fi 
pronunțat „rahat de câine”. Cel puţin, nu se aștepta să fie 
implicată în întreaga planificare. 

— De minune. Mulţumesc de întrebare, spuse Erica, oferindu-i 
cel mai încântător zâmbet al său. 

Pe dinăuntru, ea scuipa cele mai urâte, mai dezgustătoare 
vorbe de ocară ce i-ar fi putut trece prin minte. Până și un birjar 
i-ar fi invidiat bogatul vocabular. 

— Înţeleg, zise Kristina, ursuză. 

Erica simţi că întrebarea fusese lansată în speranţa de a afla 
un detaliu cât de mic despre catastrofa iminentă. 

Anna, care stătea pe margine și observa amuzată 
interacțiunea surorii sale cu mama-soacră, se hotărî să-i arunce 
un colac de salvare. 

— Totul merge foarte bine. Ba chiar am luat-o înaintea 
programului, nu-i așa, Erica? 

Erica dădu din cap, cu vădită mândrie. Însă în clipa aceea, 
toate epitetele nerostite fură înlocuite cu un mare semn de 
întrebare. Ce tot vorbea Anna acolo? Înaintea programului? Cam 
exagerase. Însă Erica nu-și trădă confuzia. Învăţase să-și 
privească soacra ca pe un rechin. Mai devreme sau mai târziu, 
la cel mai mic semn de sânge adulmecat de Kristina, cineva 
avea să rămână fără o mână. Sau un picior. 

— Cum veți face cu muzica? zise Kristina, încercând din nou 
să soarbă din ceai. 

Erica luă o gură mare de cafea neagră ca smoala, apoi își 
flutură ceașca pentru ca aroma să se împrăștie spre colţul mesei 
unde stătea Kristina. 

— Am închiriat o formaţie din Fjällbacka. Se cheamă Garage și 
sunt foarte buni. 

— Înţeleg, zise Kristina, cu o acreală nedeghizată. Așadar, va 
fi te miri ce muzică pop, din aia de care ascultă tineretul. 
Probabil că noi, ăștia mai în etate, vom fi nevoiţi să ne retragem 
mai devreme. 

Erica simţi cum Anna o lovea în gambă. Nici măcar nu 
îndrăznea să o privească, de frică să nu pufnească în râs, cu 
toate că situația nu îi părea atât de amuzantă. 

— Ei bine, sper să vă gândiţi măcar la lista de invitaţi. Nici n- 
aș putea să particip dacă nu vor fi invitate mătușa Gota și 
mătușa Ruth. 

— Serios? zise Anna cu inocență. Patrik trebuie să fie foarte 
apropiat de ele. A petrecut mult timp cu mătușile sale pe 
vremea când era copil? 

Kristina nu se așteptase ca subiectul să declanșeze un atac 
atât de perfid. 

— Păi, nu, n-aș putea spune asta... 

Anna o întrerupse, vorbind pe același ton candid: 

— Când le-a văzut Patrik ultima oară? Nu-mi aduc aminte să 
le fi pomenit vreodată pe mătușile lui. 

Cu o mină încruntată, Kristina se văzu nevoită să capituleze. 

— Bănuiesc că a fost acum multă vreme. Patrik avea vreo... 
zece ani, din câte îmi amintesc. 

— Atunci poate că ar trebui să păstrăm locurile pe lista de 
invitaţi pentru cineva pe care Patrik să-l fi văzut în ultimii 
douăzeci și șapte de ani, zise Erica, forțându-se din greu să nu 
bată palma cu sora sa. 

— Bănuiesc că oricum vei face cum vei pofti, replică iritată 
Kristina. 

Își dădu seama că respectivul punct de pe ordinea ei de zi 
putea fi considerat pierdut. Însă, luând o nouă înghiţitură din 
ceaiul infect și rămânând cu privirea aţintită asupra Ericăi, ea îi 
servi lovitura de graţie. 

— Sper ca Lotta să îţi poată fi domnișoară de onoare! 

Erica o privi disperată pe Anna. Nici prin gând nu-i trecuse să 
o roage pe sora lui Patrik să-i fie domnișoară de onoare; 
bineînţeles că dorea ca Anna să joace rolul cu pricina. Rămase 
tăcută pentru o vreme, gândindu-se cum să respingă cea mai 
nouă manevră a Kristinei. Apoi decise să dea pur și simplu 
cărțile pe faţă. 

— Anna îmi va fi domnișoară de onoare, zise ea calmă. Cât 
despre celelalte detalii cu privire la nuntă, vreau ca ele să fie o 
surpriză. Va trebui să aștepți până în ziua nunţii. 

Kristina deschise gura pentru a protesta, dar văzu licărirea 
oțelită din ochii Ericăi și se opri. În schimb, se mulțumi să 
bombăne: i 

— Ei bine, eu doar încercam să ajut. Doar atât. Insă dacă nu 
aveți nevoie de ajutorul meu, atunci... 

Erica nu spuse nimic. Doar dădu din cap și luă o nouă gură de 
cafea. 

e 

Patrik dormi tot drumul până la Borås. Era epuizat după toate 
evenimentele din ultimele săptămâni; în plus, stătuse treaz 
toată noaptea, citind documentele lui Gradenius. Când se trezi, 
chiar înainte de Borås, gâtul îi era înțepenit rău, din cauza 
faptului că dormise cu capul rezemat de geam. Cu o 
strâmbătură, își masă zona dureroasă, clipind necontenit la 
vederea luminii. 

— Ajungem în vreo cinci minute, zise Martin. Am vorbit cu Eva 
Olsson și mi-a dat indicaţii cum să ajungem acasă la ea. Cred că 
suntem pe-aproape. 

— Bine, încuviință Patrik, încercând să-și adune gândurile, 
înainte de interviu. 

Mama lui Rasmus Olsson păruse nerăbdătoare atunci când o 
sunaseră. Îi invitase să treacă pe la ea și să stea de vorbă. „În 
sfârșit, cineva îmi va da ascultare”, spusese femeia. Patrik speră 
cu cea mai mare sinceritate că nu aveau să o dezamăgească. 

Indicațiile pe care i le dăduse lui Martin erau excelente, așa că 
nu trecu mult până când găsiră blocul în care locuia. Apăsară pe 
butonul aferent apartamentului ei și li se deschise ușa blocului. 
De cum intrară pe palier, o ușă se deschise, două etaje mai sus. 
O femeie brunetă, minionă, le făcu semn cu mâna. Se salutară, 
iar femeia îi conduse în sufragerie. Masa pe care le așeză 
cafeaua era acoperită cu o faţă de masă dantelată, unde 
așteptau șervețele elegante și furculițe pentru desert. Laptele 
se afla într-o cană înaltă, iar zahărul, într-un bol, cu cleștișori din 
argint. Totul era atât de rafinat și delicat, încât masa părea a fi 
aranjată pentru o întâlnire la ceai a păpușilor. Cinci feluri de 
foitaje erau, de asemenea, aranjate pe un platou mare din 
porțelan, decorat cu același model ca și ceștile. 

— Vă rog, luaţi loc, zise ea, arătând spre canapeaua cu 
tapițerie înflorată. 

Apartamentul era inundat de lumină. Fereastra din lemn triplu 
stratificat ţinea afară zgomotul traficului; unicul sunet era 
ticăitul vechiului ceas de perete. Patrik recunoscu elaboratul 
model aurit și forma ceasului. Bunica sa avusese unul identic. 

— Amândoi beţi cafea? Dacă nu, am ceai. 

Îi privi cu nerăbdare. Voia într-atât de mult să le facă pe plac, 
încât îl atinse pe Patrik drept la inimă. Simţi că femeia nu 
primea foarte des vizitatori. 

— Ne-ar plăcea niște cafea, spuse el, zâmbind. 

În vreme ce femeia le umplu cu grijă ceștile, lui Patrik i se 
păru că aceasta era la fel de mică și delicată precum vasele pe 
care le manevra. Avea undeva între cincizeci și șaizeci de ani, 
după estimările lui, însă era greu să spună cu siguranţă, din 
cauza aerului său de eternă tristețe. De parcă timpul ar fi stat în 
loc. În mod ciudat, femeia păru să-i citească gândurile. 

— Au trecut aproape trei ani și jumătate de la moartea lui 
Rasmus, zise ea. 

Privi spre fotografiile expuse pe un secretaire masiv, aflat în 
celălalt capăt al încăperii. Patrik se uită, la rându-i, și-l 
recunoscu pe bărbatul din pozele atașate dosarului pe care i-l 
dăduse  Gradenius. Însă circumstanţele în care fuseseră 
surprinse acele imagini nu aveau aproape nimic în comun cu 
cele în care fuseseră făcute pozele din cameră. 

— Îmi permiteţi să iau un foitaj? întrebă Martin. 

Eva Olsson își mută privirea dinspre fotografii și încuviinţă. 

— Da, vă rog, simţiţi-vă ca acasă. 

Martin se întinse după un foitaj și îl puse pe farfuria aflată 
dinaintea sa. Îl privi pe Patrik, care inspiră adânc, înainte de-a 
vorbi. 

— După cum v-am spus la telefon, mai aruncăm o privire 
asupra cazului morții lui Rasmus. 

— Da, înţeleg, zise Eva, cu o scânteie de interes în ochi. Ceea 
ce mă nedumerește e motivul pentru care aruncă o privire mai 
atentă tocmai poliţia din... Tanumshede, parcă? N-ar trebui să 
fie poliţia din Borås? : 

— Da, teoretic aşa ar trebui să fie. Insă ancheta de aici a fost 
închisă, iar noi credem că am găsit o legătură cu un caz din 
districtul nostru. 

— Un caz diferit? spuse Eva, surprinsă, oprindu-se cu ceașca 
în dreptul buzelor. ` 

— Da, momentan nu pot intra în detalii, răspunse Patrik. Insă 
ne-ar fi de mare ajutor dacă ne-ați putea spune tot ce s-a 
întâmplat când a murit Rasmus. 

— Ei bine..., începu ea, dar apoi ezită. 

Patrik îşi dădu seama că, indiferent cât aprecia faptul că 
moartea fiului său era din nou investigată, perspectiva de a 
răscoli prin vechi amintiri o îngrozea pe femeie. li dădu timp 
pentru a se reculege. După vreo câteva clipe, ea continuă, însă 
cu un tremur ușor în voce. 

— S-a întâmplat pe 2 octombrie, în urmă cu trei ani, aproape 
trei ani și jumătate. Rasmus... locuia aici, cu mine. Nu reușise 
să-și clădească propriul său cămin. Mergea la muncă în fiecare 
zi, începând cu ora opt. Avea slujba aceea de opt ani și se 
înțelegea bine cu toată lumea. Erau foarte drăguţi cu el. 

Femeia zâmbi, amintindu-și. 

— Mereu venea acasă la ora trei. Niciodată nu întârzia mai 
mult de zece minute. Niciodată. Apoi... 

Vorbele o înecară, însă ea continuă. 

— Apoi, s-a făcut brusc trei și un sfert, apoi trei și jumătate, 
iar într-un final, patru. Deja îmi dădusem seama că ceva nu era 
în regulă. Ceva se întâmplase. Și am sunat de îndată la poliţie, 
însă ei... ei nu m-au ascultat. Mi-au zis doar că probabil avea să 
se întoarcă în curând, că era om în toată firea și că nu puteau 
să-l dea deja dispărut, nu pe motive așa de neîntemeiate. Exact 
așa sau și exprimat, „nu pe motive așa de neîntemeiate”. 

Personal, eu nu cred să existe niște motive mai întemeiate 
decât intuiţia unei mame, însă ce știu eu? 

Le aruncă un zâmbet obosit. 

— Cât... cât de mult ajutor necesita Rasmus în viața de zi cu 
zi? spuse Martin pe un ton evaziv, încercând să găsească modul 
potrivit pentru a-și exprima nelămurirea. 

— Vreţi să spuneţi, în ce grad de retardare se afla? zise Eva 
direct, iar Martin dădu din cap, șovăitor. 

— La început, nu avea deloc nevoie de ajutor. Rasmus a avut 
note mari la majoritatea materiilor și, în plus, împărţeam cu el 
treburile casei. Am fost numai noi doi, încă de la bun început. 

Ea zâmbi din nou, un zâmbet care era atât drăgăstos, cât și 
amar, iar Patrik fu nevoit să-și mute privirea. 

— A început să se... schimbe după accidentul auto în care a 
fost implicat la vârsta de optsprezece ani. A suferit o lovitură la 
cap și s-a schimbat pe vecie. Nu putea să se îngrijească singur, 
nu putea să-și planifice viaţa sau să se mute de acasă, ca băieţii 
de vârsta lui. A rămas aici, cu mine. Și ne-am croit împreună un 
trai. Un trai bun; cred că și eu, și Rasmus eram de aceeași 
părere. În orice caz, mai bine de-atât nici că ne-am fi putut 
descurca, având în vedere circumstanțele. Bineînţeles că avea și 
momente mai întunecate, însă am trecut peste ele împreună. 

— Acele „momente mai întunecate” sunt motivul pentru care 
poliția n-a considerat că a fost vorba de o crimă, am dreptate? 

— Da. Rasmus a încercat odată să se sinucidă. La doi ani 
după accident. În clipa în care și-a dat seama cât de mult se 
schimbase și că nimic nu avea să mai fie vreodată la fel. Insă l- 
am găsit la timp. Și mi-a promis să nu mai încerce niciodată. 
Știu că și-a ţinut cuvântul. 

Privi întâi spre Patrik, apoi spre Martin. 

— Așadar, ce s-a întâmplat? Ce s-a întâmplat în ziua morţii 
lui? întrebă Patrik cu precauție. 

Se întinse după o tartă cu alune de pădure și migdale. 
Stomacul lui protesta, dându-i de înțeles că trecuse de ora 
prânzului, însă el se gândi că probabil ar fi reușit să-și ţină 
foamea în frâu cu ajutorul zahărului. 

— Au sunat la ușă. Cu puţin înainte de ora opt. Am știut de 
îndată ce i-am văzut. 

Doamna Olsson luă șervețelul și își îndepărtă cu grijă o 
lacrimă ce-i cursese pe obraz. 

— Mi-au zis că l-au găsit pe Rasmus. Că a sărit de pe un pod. 
Părea... părea atât de absurd. El n-ar fi făcut niciodată așa ceva. 
Și au zis că se părea că băuse mult înainte de asta. Dar asta 
chiar nu avea niciun sens. Rasmus nu punea gura pe alcool. Nu 
putea, nu și după accident. Nu, totul era greșit, iar eu le-am 
spus. Dar nimeni nu m-a crezut. 

Își plecă privirea, apoi îşi mai şterse o lacrimă. 

— După o vreme au închis ancheta, clasând cazul drept 
sinucidere. Însă eu l-am sunat pe inspectorul Gradenius la 
intervale regulate, ca să nu uite. Am impresia că m-a crezut. 
Măcar parţial. lar acum aţi apărut voi. 

— Da, zise Patrik, adâncit în gânduri. Acum am apărut noi. 

Știa prea bine cât de greu le era membrilor familiei să 
accepte ideea suicidului. Ştia cum căutau cu înfrigurare orice 
motiv, câtuși de mic, pentru a explica decizia persoanei iubite 
de a-i părăsi de bunăvoie și de-a le cauza o asemenea suferință. 
Deseori, ei știau, în sinea lor, că fusese sinucidere. Insă de data 
aceea, Patrik înclina să dea crezare spuselor mamei. Povestea ei 
ridica la fel de multe întrebări precum moartea lui Marit, iar 
instinctul său îi spunea că legătura dintre cele două era tot mai 
mare. 

— Mai aveţi lucrurile din camera lui? întrebă el brusc. 

— Da, firește, răspunse Eva, ridicându-se în picioare. 

Părea a fi recunoscătoare pentru momentul de întrerupere. 

— Am lăsat locul neatins, în tot acest timp. Ar putea părea... 
sentimental, însă numai atât mi-a rămas de la Rasmus. Uneori 
intru, stau pe marginea patului și-i vorbesc. Îi spun cum mi-a 
mers în ziua aceea, cum e vremea, ce se mai întâmplă prin 
lume. Ce bătrânică prostuţă, nu-i așa? zise ea cu un râs ce-i 
lumină întregul chip. 

Patrik își dădu seama că probabil fusese tare drăguță, în 
tinerețe. Nu frumoasă, dar drăguță. O Eva tânără, ţinându-și 
bebelușul în braţe. Faţa radiindu-i fericire, cu toate că trebuia să 
fi fost dificil, de una singură, cu un bebeluș. Mai ales pe 
vremurile acelea. 

— lat-o, zise Eva, conducându-i într-o odaie de la capătul 
holului. 

Camera lui Rasmus era la fel de elegantă și ordonată precum 
restul apartamentului. Dar avea o atmosferă proprie. Era 
evident că el însuși o decorase. 

— Îi plăceau animalele, zise Eva cu mândrie, așezându-se pe 
pat. 

— Îmi dau seama, spuse Patrik, râzând. 

Peste tot erau imagini cu animale. Avea perne cu animale, o 
cuvertură cu animale, iar pe podea, un covor mare, cu imprimeu 
de tigru. 

— Visul lui era să lucreze ca îngrijitor la zoo. Toţi ceilalți băieţi 
voiau să se facă pompieri sau astronauți, dar Rasmus voia să fie 
îngrijitor la zoo. M-am gândit că va trece de faza asta, însă el 
era foarte hotărât. Cel puţin, până când... 

Vocea i se stinse. Își drese glasul și-și lăsă mâna să alunece 
peste cuvertură. 

— După accident, încă era pasionat de animale. A fost un dar 
de la Dumnezeu faptul că i s-a permis să lucreze într-un pet- 
shop. Își iubea slujba, ba chiar se și pricepea. Era responsabil cu 
hrănitul animalelor și curățatul cuștilor și acvariilor. Și se 
mândrea cu munca lui. 

— Am putea arunca o privire? 

Eva se ridică. 

— Desigur. Și întrebaţi-mă ce vreți, numai vă rog să faceți tot 
posibilul să ne readuceți liniștea, mie și lui Rasmus. 

Femeia părăsi camera, iar Patrik făcu un schimb de priviri cu 
Martin. Cuvintele erau de prisos. Amândoi simțeau pe umeri 
acea responsabilitate grea. Nu voiau să-i spulbere speranțele 
mamei lui Rasmus, dar era imposibil să-i promită că ancheta lor 
avea să ducă undeva. Însă chiar și-așa, ei intenționau să-și dea 
toată silinţa. 

— Eu mă uit prin sertare, tu caută în dulapuri, spuse Patrik, 
trăgând sertarul de sus al biroului. 

Martin se îndreptă spre peretele de care stăteau lipite 
dulapurile simple, albe. 

— Căutăm ceva anume? 

— Sincer să fiu, n-am idee, zise Patrik. Orice ne-ar putea oferi 
un indiciu despre posibila conexiune dintre Rasmus și Marit. 

— În regulă, oftă Martin. 

Își dădu seama că și-așa era greu să găsească ceva atunci 
când știau ce caută; vânătoarea după un lucru necunoscut și 
indeterminabil era o sarcină aproape imposibilă. 

Timp de o oră, cercetară fiecare colțișor al camerei lui 
Rasmus. Nu găsiră nimic care să le trezească interesul. Absolut 

nimic. Demoralizaţi, se întoarseră la Eva, care trebăluia prin 
bucătărie. Îi întâmpină în prag. 

— Mulţumim că ne-aţi lăsat să ne uităm în camera lui 
Rasmus. 

— Pentru nimic, zise ea, privindu-i cu o expresie plină de 
speranţă. Aţi găsit ceva? 

Tăcerea polițiștilor îi răspunse la întrebare, iar nădejdea îi fu 
înlocuită de mâhnire. 

— Ceea ce căutăm noi e o conexiune cu victima din districtul 
nostru. O femeie pe nume Marit Kaspersen. Vă sună cunoscut? E 
posibil ca Rasmus să o fi întâlnit pe undeva? 

Eva se gândi, însă apoi dădu din cap. 

— Nu, nu cred. Nu recunosc numele. 

— Singura legătură aparentă pe care am găsit-o a fost că nici 
Marit nu punea gura pe alcool și, cu toate acestea, în clipa 
morții avea o cantitate considerabilă de alcool în sânge. Rasmus 
nu făcea parte din vreo asociaţie pentru temperanță, nu? 
întrebă Martin. 

Eva dădu iar din cap. 

— Nu, nicidecum. 

Ezită pentru o clipă, după care spuse: 

— Nu, nu aparținea niciunei grupări de acel gen. 

— În regulă, zise Patrik. Vă mulţumim pentru ajutor, vom 
păstra legătura. Sunt sigur că vom avea și alte întrebări. 

— Sunaţi-mă seara, dacă doriţi. Sunt mereu acasă atunci. 

Patrik fu nevoit să-și înfrâneze impulsul de a face câţiva pași 
înainte și de-a o îmbrăţișa cu putere pe acea femeie micuță, cu 
ochi trişti și cafenii, ca de veveriţă. 

Tocmai când se pregăteau să meargă spre ușa de la intrare, 
ea îi opri. 

— Staţi, mai e ceva care s-ar putea să vă intereseze. 

Se întoarse pe-un călcâi și intră în dormitorul său. După o 
clipă, femeia se întoarse. _ A 

— Acesta e rucsacul lui Rasmus. Il avea mereu cu el. Il avea 
cu el și când... 

Vocea i se frânse. 

— N-am fost în stare să-l scot din punga în care era când l-am 
primit înapoi de la poliţie. 

Eva îi întinse lui Patrik punga transparentă de plastic cu 
rucsacul. 

— Haideţi, luaţi-l cu voi. Poate conţine ceva de interes. 

Când ușa se închise în urma lor, Patrik rămase cu punga în 
mână. Privi rucsacul. Il recunoscu din pozele făcute la faţa 
locului, acolo unde murise Rasmus. Ceea ce nu fusese vizibil în 
fotografii, acestea fiind făcute seara, era faptul că pete mici și 
întunecate acopereau toată suprafaţa rucsacului. Patrik își dădu 
seama că era vorba de sânge uscat. Sângele lui Rasmus. 

e 

În timp ce vorbi la telefonul mobil, ea răsfoi nerăbdătoare prin 
carte. 

— Da, o am aici. 

— Dar cât sunteți dispuși să plătiți? 

— Numai atât? spuse ea, încruntându-se, dezamăgită. 

— Dar sunt chestii de calitate. Aţi putea scoate un întreg 
sezon. 

— Nu, atunci mai degrabă îl sun pe Hänt. g 

— İn regulă, zece mii sunt de-ajuns. Pot să-l aduc mâine. Insă 
banii trebuie să-mi intre în cont până atunci, altminteri 
înțelegerea pică. 

Tina închise mulțumită clapeta telefonului său mobil. Plecă 
dinspre centrul comunitar și se așeză pe un bolovan, ca să 
citească. Nu apucase să o cunoască pe Barbie. De altminteri, 
nici nu dorise. Dar îi părea un pic ciudat să-i pătrundă așa în 
gânduri. Răsfoi paginile jurnalului, citind cu nesaț. Deja își putea 
imagina cum aveau să arate pasajele în ediţia de seară, cu 
părţile cele mai bune subliniate. Ceea ce o exaspera cel mai 
mult cu privire la jurnal era că Barbie nu fusese atât de proastă 
precum o crezuse ea. Gândurile și observaţiile erau bine 
formulate, ba chiar spirituale, pe alocuri. Insă Tina se încruntă 
când ajunse la partea care o convinsese să-l vândă ziarelor de 
scandal. Firește că mai întâi avea să rupă acea pagină. Scria în 
felul următor: 


Am ascultat azi când Tina și-a interpretat cântecul. Îl va cânta 
diseară, în centrul comunitar. Biata Tina. Nu realizează cât de 
oribil sună. Mă întreb cum se poate întâmpla așa ceva; cum de 
ceva care sună atât de rău pentru alţii îi poate suna atât de bine 
persoanei care cântă? Fiindcă pe asta e bazat întregul concept 
al emisiunii Idol, așa că poate n-ar trebui să pară atât de straniu. 
Clar că persoana care i-a băgat în cap faptul că poate deveni 

cântăreață a fost mama ei. Trebuie să fi fost complet afonă. 
Asta e singura explicație pe care o pot găsi. Insă nu mă lasă 
inima să-i spun Tinei. Așa că îi cânt în strună, deși am senzația 
că îi fac un deserviciu. Vorbesc cu ea despre cariera ei muzicală, 
despre tot succesul pe care-l va avea, despre toate concertele, 
toate turneele. Însă mă simt de rahat pentru că o mint în fată. 
Biata Tina. 


Furioasă, Tina smulse pagina și o făcu bucăţi-bucătele. Căţea 
nenorocită! Dacă existase vreodată un moment când să-i fi 
părut rău că Barbie murise, acesta dispăruse de mult. 
Nenorocita căpătase ceea ce merita! N-avea habar despre ce 
vorbea. Tina zdrobi bucățelele de hârtie cu călcâiul, în pietriș. 

Apoi dădu la partea care-o surprinsese. Pe una dintre paginile 
scrise la puţin timp după ce ajunsese în Tanum, Bărbie notase: 


El are ceva familiar. Nu ştiu ce anume. Am senzația că 
mintea-mi zboară cu viteză maximă, încercând să găsească 
ceva ascuns lăuntric. Dar pur și simplu nu știu ce ar putea fi. 
Ceva legat de felul în care se mișcă. De felul în care vorbește. 
Stiu că am mai văzut asta undeva, dar nu-mi dau seama unde. 
Tot ce știu e că simt o neliniște care se înrăutățește pe zi ce 
trece. Ca și cum ceva mi-ar întoarce stomacul pe dos, ceva pe 
care nu-l pot opri, decât atunci când voi afla. 

În ultima vreme, m-am gândit așa de mult la tata. Nu ştiu de 
ce. Am crezut că mi-am închis de mult partea aceea a memoriei. 
E mult prea dureros să-mi amintesc. E mult prea dureros să-i 
văd zâmbetul, să-i aud vocea mormăită și să-i simt degetele pe 
frunte, ca atunci când îmi netezea părul și mă săruta de noapte 
bună. Noapte de noapte. Mereu o sărutare pe frunte și una pe 
vârful nasului. Îmi amintesc asta acum. Pentru prima oară de ani 
de zile, mi-o pot aminti. lar pe mine mă văd cumva din afară. 
Văd ce mi-am făcut, ce i-am lăsat pe altii să-mi facă. văd acum 
privirea tatii deasupra mea. Îi văd confuzia, dezamăgirea. 
Lillemor a sa e departe acum. S-a ascuns undeva în spatele 
întregii anxietăți, și a perhidrolului, și a groazei, și a siliconului. 
Am îmbrăcat un costum de bal mascat, îndărătul căruia să mă 
pot ascunde. Astfel încât ochii tatii să nu mă afle, să nu mă 
privească. Era mult prea dureros să-mi amintesc cum mă privea. 
Cum, timp de mulți ani, am fost doar noi doi, împreună, într-un 

adăpost călduros. Singurul mod de a supraviețui gerului ce-a 
urmat a fost să uit căldura. Însă acum o pot simti din nou. Mi-o 
amintesc. O simt. lar ceva mă cheamă. Tata încearcă să-mi 
spună ceva. De-aș ști ce anume. Insă e ceva legat de el. Măcar 
atâta știu. 


Tina citi de mai multe ori paragraful respectiv. Ce naiba tot 
spunea Barbie acolo? Recunoscuse pe cineva în Tanum? 
Curiozitatea îi fu stârnită. Își prinse părul lung și negru într-o 
coadă ce-i atârnă peste un umăr. Cu jurnalul în poală, își aprinse 
o ţigară și trase de câteva ori în piept, înainte de a-și continua 
lectura. Exceptând partea pe care tocmai o citise, altceva nu îi 
mai captă interesul. Câteva descrieri ale felului în care-i vedea 
Barbie pe ceilalţi concurenţi, câteva gânduri legate de viitor, 
aceeași plictiseală pe care cu toţii începeau s-o simtă, cu privire 
la viaţa de zi cu zi. Pentru o clipă, Tinei îi trecu prin minte 
gândul că poliţia s-ar fi putut arăta interesată de jurnal. Însă 
văzu apoi bucăţile de pagină rupte și respinse acea idee. Avea 
să savureze imaginea gândurilor personale ale lui Barbie, scrise 
cu litere de-o șchioapă, în toate ziarele. Așa îi trebuia acelei 
nenorocite mincinoase și ipocrite. 

Cu coada ochiului, îl văzu pe Uffe îndreptându-se către ea. 
Fără îndoială că voia să-i ceară o ţigară. Se grăbi să-și îndese 
jurnalul în haină și să adopte o expresie nonșalantă. Era 
descoperirea ei și nu intenţiona să o împartă cu nimeni. 

Capitolul 6 


Tânjea tot mai mult după lumea exterioară. Uneori, femeia le 
permitea să alerge prin iarbă, insă doar pentru scurte perioade. 
Si mereu cu o privire neliniștită, ce-l făcea să se uite cu grijă 
după monștrii despre care ea îi spusese că se ascundeau 
primprejur, monștrii de care numai ea îi putea proteja. 

Însă era minunat, în ciuda terorii. Faptul că puteau simţi 
razele soarelui încălzindu-le pielea și iarba gâdilându-le tălpile 
picioarelor. Erau în extaz, iar uneori, nici măcar Ea nu se putea 
abtine din râs, privindu-i cum goneau fără țintă. Odată, se și 
jucase de-a prinselea cu ei și se tăvăliseră împreună prin iarbă. 
În acele clipe, el simtise o fericire pură, autentică. Dar sunetul 
unei mașini în depărtare o făcuse să se ridice și, cu teamă în 
priviri, să-i strige înapoi în casă. Fuseseră nevoiți să alerge ca 
vântul și ca gândul! Și, urmăriți de teroarea fără nume, ei 
dăduseră buzna pe ușă, apoi sus, în camera lor. 

Ea fugise în urma lor, zăvorând toate ușile casei. Apoi se 
îngrămădiseră în odaie, cuprinzându-se în brațe, tremurând, 
într-un maldăr însuflețit, pe podea. Le promisese întruna că 
nimeni nu avea să-i ia de-acolo. Că nimeni nu avea să le mai 
poată face rău vreodată. 

EI o crezuse. Îi era recunoscător pentru că îi proteja, ca un 
ultim avanpost, împotriva tuturor celor care le voiau răul. Dar în 
același timp, nu putea să nu râvnească să se întoarcă afară. La 
razele soarelui. La iarba de sub tălpi. La libertate. 

e 

Gösta aruncă pe ascuns o privire spre Hanna, în vreme ce 
mergeau acasă la Kerstin. Işi dădu seama că, într-un timp 
surprinzător de scurt, Hanna Kruse îl vrăjise pe de-a-ntregul. Nu 
în vreun mod pervers; era mai degrabă un sentiment părintesc. 
De asemenea, Hanna îi amintea mult de răposata lui soţie, pe 
vremea când aceasta era tânără. Avusese aceeași înfățișare, cu 
păr blond și ochi albaștri și, întocmai ca Hanna, fusese minionă, 
dar puternică. Totuși, era evident că a sta de vorbă cu 
persoanele apropiate victimei nu reprezenta una dintre sarcinile 
preferate ale Hannei. Cu coada ochiului, Gösta îi văzu fălcile 

încleștate și fu nevoit să se abţină din a-i pune liniștitor o mână 
pe umăr. Ceva îi spunea că femeia nu ar fi apreciat asta. Ba 
chiar s-ar fi putut trezi cu un croșeu de dreapta din partea ei. 

Sunaseră din timp pentru a o anunţa pe Kerstin că urmau să 
vină, iar când femeia le deschise ușa, Gösta își dădu seama că 
aceasta făcuse un duș scurt înainte ca ei să ajungă. Faţa nu 
avea nici urmă de machiaj și exprima aceeași resemnare pe 
care el o mai văzuse în numeroase rânduri. Era o expresie ce 
apărea pe chipurile persoanelor apropiate victimelor atunci când 
șocul cel mai puternic se domolea, făcând durerea mult mai 
tăioasă și mai acută. Abia în clipele acelea conștientizau 
inevitabilul. 

— Intraţi, spuse Kerstin, iar Gösta observa că tenul ei 
căpătase acea paloare verzuie a cuiva care a stat prea mult 
între patru pereți. 

Însă Hanna păru de neclintit atunci când cei doi se așezară la 
masa din bucătărie. Apartamentul era curat și ordonat, însă 
avea un aer cam închis, confirmându-i lui Gösta impresia că 
probabil femeia nu mai ieșise de la moartea lui Marit. Se întrebă 
cum făcea rost de mâncare, dacă avea pe cineva care să-i 
aducă provizii. Ca și cum i-ar fi răspuns direct la întrebare, 
femeia deschise frigiderul ca să scoată niște lapte pentru cafea, 
iar o scurtă privire îi confirmă lui Gösta faptul că era bine 
aprovizionat. De asemenea, Kerstin le puse în faţă niște chifle ce 
păreau a fi de la brutărie, așadar cineva o ajuta la cumpărături. 

— Avem noutăți? zise ea când se așeză, sleită de puteri. 

Părea că întrebase asta doar pentru că așa trebuia, nu fiindcă 
îi păsa. Acela era un alt efect al confruntării cu nemiloasa 
realitate. Înţelesese că Marit era dusă pe vecie. Conștientizarea 
putea eclipsa pentru o vreme dorința intensă de a căpăta un 
răspuns, o explicaţie. Însă lucrurile puteau varia mult, după cum 
învățase și Gösta în cei aproape patruzeci de ani de experienţă. 
Pentru unele persoane dragi victimei, căutarea unei explicaţii 
devenea mai importantă decât orice altceva, însă de regulă, în 
cele mai multe cazuri, acesta nu era decât un mod de a amâna 
recunoașterea și acceptarea adevărului. Le fusese dat să 
întâlnească rude care trăiseră în negare, timp de mulţi ani, 
uneori chiar și până când își găseau ei înșiși sfârșitul. Kerstin nu 
făcea parte din acea categorie. Ea înfruntase moartea lui Marit, 
iar conflictul respectiv părea s-o fi secătuit de toată energia. 

Le turnă cu încetinitorul cafeaua. 

— Mă scuzaţi, mi se pare că unul dintre dumneavoastră ar fi 
preferat ceai, spuse ea, confuză. 

Gösta și Hanna dădură din cap. Pentru o clipă, rămaseră 
tăcuţi, până când Gösta răspunse într-un final la întrebarea lui 
Kerstin. 

— Da, am căpătat niște piste pe care le urmăm în clipa de 
faţă. 

Se opri, nesigur cât de mult să-i divulge. Hanna preluă 
conducerea. _ 

— Informaţiile indică spre o conexiune cu altă crimă. În Borås. 

— Borås? exclamă Kerstin, iar pentru prima oară de la sosirea 
lor acolo, cei doi văzură în ochii femeii o scânteie de interes. 
Dar... nu înţeleg. Borâs? 

— Da, și pe noi ne-a surprins, zise Gösta, întinzându-se după o 
chiflă. lar acesta e motivul pentru care ne aflăm aici. Ca să 
vedem dacă există vreo legătură între Marit și victima din Borås. 

— Ce... cine? 

Kerstin privea neîncetat de la unul la altul, apoi își dădu părul 
pe după urechea dreaptă. 

— Era un bărbat de vreo treizeci de ani. Se numea Rasmus 
Olsson. A murit acum trei ani și jumătate. 

— Dar nu i-au soluţionat cazul? 

Gosta îi aruncă o privire Hannei. 

— Nu, poliţia de acolo a hotărât că a fost vorba de sinucidere. 
Existau anumite indicii cum că... 

Gösta își lăsă propoziţia neterminată și ridică brusc din mâini. 

— Dar Marit nu a locuit niciodată în Borås. Cel puţin, nu din 
câte știu eu. Însă poate-ar fi bine să verificaţi și cu Ola. 

— Bineînţeles că va fi nevoie să discutăm și cu el, zise Hanna. 
Dar nu există nicio legătură de care să știți cumva și 
dumneavoastră? O asemănare constă în faptul că - spuse 
Hanna ezitând - în momentul decesului, amândouă victimele 
fuseseră obligate să bea cantităţi impresionante de alcool, asta 
în ciuda faptului că erau antialcoolice. Marit nu făcea cumva 
parte din vreo asociaţie pentru temperanță, nu? Sau nu era 
cumva membră a vreunei congregaţii religioase? 

Kerstin râse, iar zâmbetul îi adusese o urmă de culoare în 
obraji. 

— Marit? Religioasă? Nu, aș fi aflat dacă era așa. Mereu ne 
duceam la slujba de Crăciun, însă probabil că atunci era singura 
dată când punea piciorul în biserica de aici, din Fjällbacka. Era 
ca mine. Nu avea convingeri religioase, de niciun fel, dar cu 
toate astea, își păstrase o parte din credințele copilăriei și 
recunoștea existența unei forțe mai puternice. Cel puţin, așa 
sper, acum mai mult ca oricând, adăugă ea încet. 

Nici Hanna, nici Gösta nu spuseră o vorbă. Hanna privi în jos, 
iar lui Gösta i se păru că-i vede ochii umezindu-se. O înţelese. 
Chiar dacă trecuseră ani de zile de când el însuși plânsese de 
faţă cu cei năpăstuiţi de soartă. Insă erau acolo pentru a-și face 
datoria, așa că Gosta continuă, precaut: 

— lar numele Rasmus Olsson nu vă spune nimic? 

Kerstin dădu din cap și își încălzi palmele deasupra ceștii de 
cafea. 

— Nu, n-am mai auzit niciodată numele acesta. 

— Atunci nu vă vom mai reține. Vă rugăm să ne sunațţi dacă 
vă amintiţi ceva. 

Gösta se ridică, iar Hanna îi urmă exemplul. Părea ușurată. 

— În orice caz, vom păstra legătura, zise Kerstin, fără să se 
ridice. 

Ajuns în prag, Gösta nu rezistă și se întoarse, spunându-i: 

— Du-te și fă o plimbare, Kerstin. Vremea e așa de frumoasă. 
lar tu ai nevoie de puţin aer proaspăt. 

— Acum parcă o aud pe Sofie, răspunse Kerstin, zâmbind din 
nou. Însă știu că aveţi dreptate. Poate că voi face o plimbare în 
după-masa asta. 

— Bun, zise Gösta, închizând ușa. 

Hanna nu-l privi, ci se îndreptă deja spre secţia de poliţie. 

e 

Patrik așeză cu grijă pe birou punga de plastic în care se 
găsea rucsacul. Nu știa dacă era nevoie să-și pună mănuși de 
cauciuc, având în vedere că poliţia din Borâs îi examinase deja 
conținutul în urmă cu trei ani și jumătate, însă o făcu, de dragul 
siguranţei - și nu doar din motive legate de ancheta legiștilor. 
Nu-i plăcea gândul de-a atinge sângele uscat de pe rucsac. 

— Ce existenţă singuratică! Ce tragic! zise Martin, care stătea 
lângă el, privindu-l. 

— Da, se pare că numai pe fiul ei îl avea pe lumea asta, oftă 
Patrik și trase de fermoarul rucsacului. 

— Probabil că nu i-a fost ușor. Să aibă un copil și să-l crească 
de una singură. Apoi accidentul... și crima, spuse Martin, 
ezitând. 

— lar apoi nimeni nu a crezut-o, adăugă Patrik, în vreme ce 
scoase un obiect din rucsac. Era un walkman cu căşti 
încorporate. Se îndoia că mai funcţionează. Părea să se fi stricat 
în urma căderii de pe pod și scoase un zăngănit ciudat atunci 
când Patrik îl ridică. 

— Cât de mult a căzut? întrebă Martin, trăgându-și un scaun și 
așezându-se lângă biroul lui Patrik. 

— Zece metri, răspunse Patrik, ocupat să golească rucsacul. 

— În, zise Martin, cu o grimasă. Pesemne că n-a fost o 
priveliște frumoasă. 

— Nu, spuse Patrik. 

Pozele de la fața locului îi fulgerară prin minte. Schimbă 
subiectul. 

— Mă îngrijorează faptul că trebuie să ne împărţim resursele, 
acum că suntem nevoiţi să lucrăm la două cazuri, în același 
timp. 

— Știu, zise Martin. Şi îmi imaginez ce-ţi trece prin cap. Că am 
făcut o greșeală atunci când le-am permis reprezentanţilor 
media să ne oblige să abandonăm anchetarea morții lui Marit. 
Am făcut-o, e bun făcut! Nu mai putem schimba nimic acum. 
Putem doar să ne distribuim sarcinile mai cu cap. 

— Mda, știu că ai dreptate, încuviinţă Patrik, scoțând un 
portofel pe care-l așeză pe birou. Insă mie tot mi-e greu să las în 
urmă lucrurile pe care le-am fi putut face altfel. Și nici n-am idee 
cum să purced în ancheta Lillemor Persson. 

Martin se gândi pentru o clipă. 

— Nu avem decât blana de câine și filmările primite din 
partea companiei de producţie. 

Patrik deschise portofelul și începu să se uite prin el. 

— Mda, la asta mă gândeam și eu. Firele de blană reprezintă 
o pistă interesantă, asupra căreia trebuie să lucrăm și de acum 
încolo. După spusele lui Pedersen, e o rasă destul de 
neobișnuită; poate există o listă cu proprietari, asociaţii, ceva ce 
ne-ar fi de folos în găsirea stăpânului. Vreau să spun, cu doar 
două sute de câini în întreaga Suedie, ar trebui să fie relativ 
simplu să dăm de urma unui proprietar din zona asta. 

— Să sperăm, zise Martin. Vrei să mă ocup eu? 

— Nu, mă gândeam la Mellberg. Ca să fie treaba făcută ca la 
carte. 

Martin îi aruncă o privire urâtă, iar Patrik râse. 

— Era o glumă! Normal că vreau să te ocupi tu! 

— Ha, ha, ce amuzant. 

Martin redeveni serios și se aplecă peste birou. 

— Ce-avem aici? 

— Nimic prea palpitant. Două hârtii de douăzeci, una de zece 
coroane, o carte de identitate și o bucată de hârtie cu adresa de 
acasă și cu numerele de telefon ale mamei, atât fixul, cât și 
mobilul. 

— Doar atât? 

— Nu, e și o poză cu el și Eva. 

O ridică pentru a i-o arăta lui Martin. Un Rasmus tânăr își 
ținea mama pe după gât, iar amândoi zâmbeau spre cameră. 
Rasmus trona deasupra ei, iar ţinuta sa avea un aer protector. 
Pesemne că poza fusese făcută înainte de accident. După 
aceea, rolurile celor doi se inversaseră. Patrik puse cu grijă 
fotografia înapoi în portofel. 

— Există atât de mulţi oameni singuri, spuse Martin, cu 
privirea pierdută în zare. 

— Da, fără doar și poate. Te gândești la cineva în mod 
special? 

— Păi... mă gândeam la Eva Olsson. Dar și la Lillemor. Ce trist 
trebuie să fie să nu aibă cine să te plângă. Ambii ei părinţi sunt 
decedați. Alte rude nu are. Nimeni care să fie anunţat. Singurul 
lucru pe care-l lasă în urmă constă în câteva sute de ore de 
înregistrări ale unor reality-show-uri, peste care se va așterne 
praful, în cine știe ce arhivă. 

— Dacă ar fi locuit mai aproape, m-aș fi dus la înmormântarea 
ei, spuse încet Patrik. Nimeni nu merită să fie îngropat fără 
cineva care să-l jelească. Dar am auzit că înmormântarea va fi 
în Eskilstuna, așa că nu voi putea participa. 

Stătură fără să scoată o vorbă, pentru o vreme. Amândoi își 
imaginau sicriul coborât în pământ, fără familie, fără prieteni în 
jur. Nespus de trist. 

— Un caiet! exclamă brusc Patrik, rupând tăcerea. 

Era o cărţulie groasă și neagră, cu margini aurite. Părea că 
Rasmus avusese mare grijă de ea. 

— Ce scrie? întrebă Martin. 

Patrik răsfoi câteva pagini scrise. 

— Cred că sunt însemnări despre animalele de la pet-shop. 
Uite aici: „Hercule, granule de trei ori pe zi, apă proaspătă des, 
curățat cușcă zilnic. Gudrun, un șoarece pe săptămână, curăţat 
terariu săptămânal”. 

— Se pare că Hercule e un iepure sau un porcușor de Guineea 
sau așa ceva, iar Gudrun bănuiesc că e un șarpe, zâmbi Martin. 

— Da, fără îndoială că era meticulos acest Rasmus. După cum 
ne-a spus și mama lui. 

Patrik răsfoi toate paginile din caiet. Fără excepţie, acestea 
păreau a fi notițe despre animalele din magazin. Nu exista nimic 
care să le stârnească interesul. 

— Cam atât pare să fie. 

Martin oftă. 

— Ei bine, nici nu m-am așteptat să găsesc ceva 
cutremurător. Dar speranţa moare ultima. 

Patrik tocmai așeza caietul pe fundul rucsacului, când un 
zgomot îl făcu să reacționeze. 

— Stai, mai e ceva acolo. 

Scoase iar cărţulia, o puse pe birou și vâri adânc o mână în 
rucsac. Când pescui obiectul, el și Martin își aruncară o privire 
uluită. Nici că s-ar fi așteptat la așa ceva. Insă asta dovedea fără 
doar și poate existenţa legăturii dintre moartea lui Rasmus și 
cea a lui Marit. 

e 

Ola nu păruse extrem de încântat atunci când Gösta îl sunase 
pe mobil. Era la muncă și ar fi preferat ca ei să aștepte până să-l 
interogheze. Gösta, iritat de atitudinea superioară a lui Ola, nu 
fu prea darnic: îl informă pe bărbat să-i aștepte la compania 
Inventing, în următoarea jumătate de oră. Ola mormăi ceva 
legat de „puterea autorităţii”, cu melodiosul său accent 
norvegiano-suedez, însă avu destulă minte încât să nu 
obiecteze. 

Hanna încă părea prost dispusă, iar în timp ce se urcară în 
mașină și se îndreptară spre Fjällbacka, Gösta se întrebă care 
era motivul. Avu senzaţia că femeia se confrunta cu probleme 
acasă, dar nu o cunoștea destul de bine încât să o poată 
întreba. Speră doar să nu fie ceva serios. Ea nu păru deloc 
interesată să stea la taifas, așa că Gösta o lăsă în pace. In 

vreme ce trecură pe lângă terenul de golf de la Arnås, ea privi 
pe geam și întrebă: 

— E bun terenul ăsta? 

Gösta acceptă să se facă pace. 

— Cel mai bun! Gaura a șaptea e notorie. Odată am reușit un 
hole-in-one?* acolo - dar nu în cea de-a șaptea gaură. 

— Ei bine, am învăţat destule despre golf încât să știu că un 
hole-in-one e ceva bun, spuse Hanna cu un zâmbet, primul pe 
ziua aceea. N-au desfăcut șampania la club? Nu așa e obiceiul? 

— Într-adevăr, zise Gösta, luminându-se la chip. Chiar mi-au 
oferit șampanie și, una peste alta, a fost cea mai grozavă 
partidă de golf. De fapt, cea mai bună partidă a mea, până în 
prezent. 

Hanna râse. 

— Da, n-ar fi o exagerare să spunem că te-a lovit febra 
golfului. 

Gösta îi zâmbi, dar apoi fu nevoit să-și întoarcă privirea 
asupra șoselei, atunci când intrară pe drumul îngust de lângă 
M6rhult. 

— Ei bine, nu am altceva mai bun de făcut, spuse el, iar 
zâmbetul îi pieri. 

— Înţeleg că ești văduv, spuse Hanna cu blândeţe. Copii nu 
ai? 

— Nu. 

Nu intră în detalii. Nu dorea să vorbească despre băiat, care, 
dacă ar fi supraviețuit, ar fi fost acum un bărbat în toată firea. 

Hanna nu îi mai puse alte întrebări și merseră în tăcere până 
la Inventing. Când se dădură jos din mașină, o mulţime de ochi 
curioși se întoarseră spre ei. lritat, Ola îi întâmpină de îndată ce 
intrară pe ușă. 

— Ei bine, sper să fie important, acum că m-aţi deranjat la 
muncă. O să vorbească lumea săptămâni întregi. 

Gösta îi înţelese punctul de vedere, ba chiar ar fi putut să 
aștepte încă o oră. Însă Ola avea ceva care-l irita teribil pe 
Gösta. Poate că reacţia lui nu era demnă sau profesionistă, însă 
acela era sentimentul pe care i-l trezea individul. 

— Haideţi în biroul meu, spuse Ola. 

Gösta auzise când Patrik și Martin descriseseră căminul 
extrem de ordonat al acestuia, așa că nu fu surprins când îi văzu 
biroul. Hanna, pe de altă parte, nu aflase respectiva informaţie, 
așa că ridică din sprânceană. Biroul era impecabil. Suprafaţa 
lucioasă nu era întinată de niciun pix, de nicio agrafă. Singurul 
obiect prezent era un registru verde, aflat exact în centru. Pe 
unul dintre pereţi se găsea o bibliotecă plină cu dosare de 
corespondenţă. Aranjate în rânduri compacte și drepte, cu 
etichete scrise frumos, de mână. Totul era în perfectă ordine. 

— Luaţi loc, îi invită Ola, arătând spre scaunele pentru 
vizitatori. 

Se așeză în spatele biroului și-și rezemă coatele pe tăblie. 
Gösta nu putu să nu se întrebe dacă lustrul ce probabil fusese 
aplicat nu avea să-i lase urme lucioase pe costum. Işi putea 
vedea reflexia în birou. 

— Așadar, despre ce e vorba? 

— Anchetăm o posibilă conexiune între moartea fostei 
dumneavoastră soţii și o altă crimă. 

— O altă crimă? întrebă Ola, părând să-și piardă stăpânirea de 
sine pentru o clipă. 

Aceasta însă îi reveni după nicio secundă. 

— Și despre ce crimă e vorba? Doar nu... parașuta aia care a 
fost ucisă? 

— Vă referiţi la Lillemor Persson? zise Hanna. 

| se putu citi pe față ce părere avea în legătură cu modul 
disprețuitor în care vorbise Ola despre fata ucisă. 

— Da, da. 

Ola flutură indiferent din mână, arătând cu la fel de multă 
transparenţă că nu dădea doi bani pe opinia Hannei cu privire la 
felul în care se exprimase. 

Gösta simţi un impuls puternic să-l provoace pe individ. l-ar fi 
plăcut să-și ia cheile de la mașină și să-i aplice o zgârietură 
mare pe biroul cel lucios. Orice, numai să fisureze acea 
perfecţiune respingătoare. 

— Nu, nu ne referim la uciderea lui Lillemor Persson. 

Gosta i se adresă pe un ton glacial. 

— Este vorba de o crimă din Borås. Numele victimei e Rasmus 
Olsson. Vă sună cunoscut? 

Ola păru cu adevărat șocat. Dar asta nu însemna nimic. 

— Borås? Rasmus Olsson? 

Cuvintele lui părură un ecou al discuţiei pe care o avuseseră 
cu Kerstin în urmă cu o oră. 

— Nu, nu recunosc numele. Marit nu a locuit niciodată în 
Borâs. Și cu siguranţă nu a cunoscut vreun Rasmus Olsson. Cel 
puţin, nu și cât timp am fost noi împreună. După aia, n-am idee 
ce-a făcut. Orice e posibil, având în vedere cât de jos s-a 
coborât. 

Tonul lui era plin de dispreţ. 

Gösta își vârî mâna în buzunar și atinse cheile de la mașină. ÎI 
mâncau degetele să măcelărească biroul aflat dinaintea sa. 

— Așadar, nu știți nimic de vreo legătură între Marit și Borås, 
sau persoana menţionată? 

Hanna repetă întrebarea lui Gösta, iar Ola se uită înspre ea. 

— N-am fost explicit? Mai bine aţi lua notițe, în loc să mă 
obligaţi să repet totul. g 

Gösta strânse și mai tare cheile de la mașină. Insă tonul 
sarcastic al lui Ola nu păru să o deranjeze pe Hanna. Aceasta 
continuă, calmă: 

— Și Rasmus era antialcoolic. Să fie asta legătura? Vreun grup 
de susţinere sau așa ceva? 

— Nu. Nu există nicio legătură, iar eu nu înțeleg de ce faceți 
așa mare caz din faptul că Marit nu bea. Pur și simplu nu o 
interesa asta. 

Ola se ridică. 

— Dacă nu mai aveţi întrebări relevante, eu mă întorc la 
muncă. Data viitoare aș prefera să mă vizitaţi acasă. 

In lipsă de alte întrebări și dorindu-și cu sinceritate să 
părăsească biroul și să fugă cât mai departe de bărbatul acela, 
Gösta și Hanna se ridicară, la rândul lor. Nu se obosiră să-i 
strângă mâna sau să-și ia la revedere. Asemenea politețuri 
păreau o adevărată pierdere de timp. _ 

Intâlnirea cu Ola nu adusese noi informaţii. Insă chiar și-așa, 
ceva nu îi dădu pace lui Gösta, în vreme ce el și Hanna se 
îndreptară spre Tanumshede. Ceva legat de reacţia lui Ola 
continua să-l sâcâie, ceva ce acesta spusese, sau nu spusese. 
Dar nici în ruptul capului nu era în stare să pună punctul pe i. 

Hanna era și ea tăcută. Părând cufundată în propria sa lume, 
ea privea pe geam peisajul, cu ochii pierduţi. Gösta avu impulsul 
de-a întinde mâna și de a-i spune ceva liniștitor, însă nu o făcu. 

Nici măcar nu era sigur că exista ceva pentru care să o 
consoleze. 
e 

Cu tatăl său plecat la serviciu, în apartament domnea pacea 
și liniștea. Sofie prefera să fie singură acasă. Tata o cicălea 
mereu în legătură cu temele, o întreba pe unde umblase, pe 
unde avea de gând să umble, cu cine vorbise la telefon, cât timp 
vorbise, întruna numai sâcâială. In plus, trebuia să aibă mereu 
grijă ca totul să fie curat și ordonat. Fără urme de pahare pe 
măsuţa de cafea, fără vase lăsate în chiuvetă; pantofii trebuiau 
să fie perfect aliniaţi în pantofar, după ce făcea duș, nu trebuiau 
să existe fire de păr în cadă. Lista era nesfârșită. Știa că acela 
reprezentase unul dintre motivele pentru care Marit se hotărâse 
să-l părăsească; Sofie le auzise certurile, iar până la vârsta de 
zece ani, ea deja cunoștea fiecare nuanță din discuţiile aprinse 
ale părinţilor. Dar mama ei nu ratase șansa de-a pleca de acolo. 
lar cât timp Marit fusese în viaţă, Sofie se delectase, din două-n 
două săptămâni, cu câte un moment de respiro, departe de 
perfecțiunea drastică pretinsă de tatăl ei. Alături de Kerstin și 
Marit, ea putea să stea cu picioarele pe măsuţța de cafea, putea 
așeza muștarul în mijlocul frigiderului, și nu în compartimentul 
special de pe ușă, și putea lăsa ciucurii covorului rya? în 
dezordine, și nu în rânduri netede și aranjate. Fusese minunat și 
o ajutase, de asemenea, să îndure mai ușor săptămâna de 
riguroasă disciplină care urma. Insă acum nu mai exista 
libertate, nu mai exista scăpare. Era blocată acolo, printre toate 
lucrurile strălucitoare și curate, acolo unde mereu era interogată 
și chestionată. Singurul moment când putea măcar să respire 
era atunci când venea acasă devreme de la școală. Atunci își 
îngăduia mici năzbâtii rebele. Cum ar fi fost statul pe canapeaua 
cea albă cu băutura ei de ciocolată O'Boy, ascultând muzică pop 
la CD-player-ul lui Ola și împrăștiind pernele de pe canapea. Dar 
se asigura ca totul să fie pus la loc, înainte ca el să ajungă 
acasă. Totul era în perfectă ordine atunci când Ola intra pe ușă. 
Singura ei teamă era ca într-o zi să nu vină mai devreme acasă 
de la muncă și să o prindă. Cu toate că era destul de improbabil. 
Tatăl ei ar fi trebuit să fie grav bolnav ca să-i treacă măcar prin 
minte gândul de-a pleca mai devreme cu un minut de la 
serviciu. Ca manager al companiei Inventing, el considera că era 

necesar să ofere un bun exemplu și nu tolera deloc întârzierile, 
zilele de concediu medical sau plecatul acasă devreme - nici în 
cazul lui, și nici în cazul subordonaţilor. 

Căldura acelui loc fusese întruchipată de Marit. Sofie își dădea 
acum seama clar de asta. Ola reprezentase tot ce era imaculat 
și rece, în timp ce Marit fusese siguranţa, însufleţirea, și o urmă 
de haos și bucurie. Sofie se întrebase de multe ori ce anume 
văzuseră unul la celălalt. Cum fusese posibil ca doi oameni atât 
de diferiți să se găsească, să se îndrăgostească, să se 
căsătorească și să facă un copil? De când se știa, acesta 
reprezentase un mister pentru Sofie. 

Realiză brusc ceva. Mai era aproape o oră până la întoarcerea 
tatii de la muncă. Se îndreptă spre dormitorul lui Ola, care 
înainte îi aparținuse mamei. Fata știa unde se afla orice lucru. In 
dulapul din colţul îndepărtat. O cutie mare, cu toate obiectele pe 
care Ola le numise „prostiile sentimentale ale lui Marit”, însă pe 
care el nu apucase încă să le arunce. Pe Sofie o surprindea 
faptul că mama ei nu luase cutia atunci când îl părăsise, însă 
poate că dorise să lase totul în urmă atunci când își începuse 
noua viață. Nu își dorise să o ia cu sine decât pe Sofie. li 
ajungea. 

Fata se așeză pe podea și deschise cutia. Era plină de 
fotografii, tăieturi din ziare, o șuviţă din părul lui Sofie, de pe 
vremea când era bebeluș, și brățările din plastic pe care i le 
puseseră la maternitate ei și lui Marit, pentru a arăta că locul lor 
era împreună. Sofie ridică o cutiuţă care zornăia, iar când o 
deschise, fu dezgustată să găsească înăuntru doi dinţișori. 
Fuseseră ai ei. Dar asta nu-i făcea cu nimic mai atrăgători. 

Petrecu o jumătate de oră parcurgând conţinutul cutiei. După 
ce examină toate obiectele, ea le aranjă în grămezi ordonate, pe 
podea. Fu șocată să vadă că fotografiile cu Marit tânără 
înfățișau o adolescentă leită ei. Niciodată nu i se păruse că 
semănau prea mult. Însă adevărul o bucură. Privi cu atenţie 
poza de nuntă a lui Marit și Ola, încercând parcă să alunge toate 
problemele ce aveau să vină. Oare știau încă de pe-atunci că 
mariajul lor nu avea să reziste? În fotografie, Ola părea sever, 
dar mulţumit. Expresia lui Marit era aproape indiferentă; femeia 
părea să-și fi suprimat orice trăire. Cu siguranță nu arăta ca o 
mireasă fericită și strălucitoare. 

Tăieturile din ziar erau ușor îngălbenite și foșniră când le 
atinse. Era acolo anunțul căsătoriei, anunţul nașterii lui Sofie, 
instrucțiuni de croșetat ciorapi pentru bebeluşi, rețete pentru 
cine festive, articole despre boli de-ale copiilor. Sofie avu 
sentimentul că ţinea în palme viața mamei sale. Aproape că o 
putea simţi pe Marit stându-i alături, râzând de articolele 
păstrate, despre cum să curețe un cuptor și cum să gătească 
friptura perfectă de Crăciun. Atunci când ridică o fotografie cu 
mama sa aflată în maternitate, ținând în braţe un ghemotoc 
zbârcit și roșu, Sofie o simţi pe Marit punându-i o mână pe umăr 
și zâmbind. Marit părea atât de fericită în acea poză. Sofie își 
puse singură mâna pe umăr, imaginându-și-o stând peste cea a 
mamei sale. Simţind căldura propagându-se de la mâna femeii 
spre mâna ei. Însă realitatea își făcu din nou apariţia, fără să fi 
fost chemată. Sub palmă, ea nu simţi decât lâna propriului 
pulover, iar mâna îi era rece ca gheaţa. Ola dădea centrala la 
minimum, pentru a economisi curent. 

Când ajunse la articolul de pe fundul cutiei, ea crezu la 
început că fusese pus acolo din greșeală. Nu înţelese titlul, așa 
că întoarse articolul pe cealaltă parte, ca să vadă ce anume era 
pe spate, încât să o determine pe Marit să-l rupă din ziar. Insă 
nu era decât o reclamă la săpun de rufe. Tulburată, începu să 
citească articolul, iar după o singură propoziţie, își simți întregul 
trup crispându-i-se. Cu ochi mari, continuă să citească, până 
când înghiţi fiecare frază, fiecare literă a fiecărui cuvânt. Nu 
putea fi adevărat. Pur și simplu nu putea fi. 

Sofie vâri totul cu grijă înapoi în cutie și o puse la loc, în 
dulap. Gândurile i se învârteau nebunește prin minte. 

e 

— Annika, m-ai putea ajuta cu ceva? 

Patrik se afundă într-un scaun din biroul Annikăi. 

— Da, nicio problemă, zise ea, privindu-l cu îngrijorare. Arăţi 
în ultimul hal. 

Patrik nu se putu abține din râs. 

— Mersi, acum mă simt mult mai bine. 

Annika nu se sinchisi prea mult de tonul lui sarcastic și 
continuă să îl muștruluiască: 

— Du-te acasă, mănâncă, odihnește-te puţin. Ritmul în care ai 
lucrat în ultima vreme e inuman. 

— Așa e, mulțumesc, îmi dau seama, oftă Patrik. Dar ce-i de 
făcut? Două anchete pentru omor în același timp, presa la 
beregata noastră, ca o haită de lupi, iar acum una din anchete 
indică spre o conexiune ce depășește granița regiunii. De fapt, 
chiar în legătură cu asta am nevoie de ajutorul tău. Ai putea să 
contactezi celelalte districte polițienești și să verifici toate 
cazurile nerezolvate de crimă, anchetele accidentelor fatale sau 
ale sinuciderilor care prezintă următoarele caracteristici? 

Îi dădu Annikăi o listă cu câteva idei schiţate de el. Femeia le 
citi cu grijă, tresări când dădu cu ochii de ultima, apoi îl privi și 
spuse: 

— Crezi că sunt mai multe? 

— Nu știu, zise Patrik, închizând ochii pentru o clipă și 
masându-și nasul. Dar nu putem găsi legătura între moartea lui 
Marit Kaspersen și cazul din Borâs, așadar vreau să mă asigur 
că nu există și alte situaţii similare. 

— Te gândești la un criminal în serie? sugeră Annika, șovăind 
în mod vizibil să pomenească o asemenea idee. 

— Nu, nu neapărat. Cel puţin, nu încă. Dar e posibil să ne fi 
scăpat o legătură evidentă între cele două victime. Totuși, 
definiția criminalului în serie presupune existența a două sau 
mai multe victime la rând, deci bănuiesc că, teoretic, asta 
căutăm. 

Îi zâmbi, obosit. 

— Dar să nu spui nimic presei. Îți dai seama ce isterie ar 
provoca. Imaginează-ţi titlurile din ziare: „Criminal în serie face 
ravagii în Tanumshede”. 

Râse, dar Annika nu gustă gluma. 

— Voi porni căutările. Însă tu du-te acasă acum. În clipa asta. 

— E abia patru, se opuse Patrik, în ciuda faptului că nu-și 
dorea nimic mai mult decât să-i urmeze sfatul Annikăi. 

Aceasta avea o fire mămoasă, care îi făcea până și pe bărbaţii 
în toată firea să vrea să i se suie în poală și să se lase răsfăţați. 
Lui Patrik îi părea rău că femeia nu avea copii. Știa că Annika și 
soțul ei, Lennart, încercaseră ani de-a rândul, însă fără succes. 

— In halul ăsta, nu ești de ajutor nimănui, așa că du-te acasă, 
odihnește-te și revino mâine cu forţe proaspete. lar eu mă voi 
ocupa de ceea ce mi-ai cerut, fii fără griji. 

Pentru câteva momente, Patrik se luptă cu sine însuși, dar și 
cu mustrările sale de conștiință, și într-un final hotărî că Annika 
avea dreptate. Se simţea istovit și inutil. 

e 

Erica îl luă de mână pe Patrik și se întoarse să-l privească. Se 
uită în zare, pe deasupra apei, în vreme ce trecură prin Piaţa 
Ingrid Bergman. Inspiră adânc. Aerul primăvăratic era rece, însă 
proaspăt, iar amurgul zugrăvea orizontul într-o nuanţă roșiatică. 

— Îmi pare așa de bine că ai putut veni mai devreme acasă. 
Arăţi epuizat în ultima vreme, spuse ea rezemându-și obrazul de 
umărul lui. 

Patrik o trase mai aproape. _ 

— Și mie-mi pare bine că am putut veni acasă. In plus, n-am 
avut de ales; Annika aproape că m-a dat afară pe ușă. 

— Amintește-mi să-i mulțumesc cu prima ocazie. 

Erica se simţi cuprinsă de veselie. Insă nu și la fel de 
sprintenă. Abia ajunseseră la jumătatea dealului Lângbacken, și 
deja aveau răsuflarea tăiată, amândoi. 

— Nu prea suntem în cea mai bună formă, nu-i așa? zise ea, 
gâfâind precum un câine, pentru a-i arăta cât de greu respira. 

— Nu, pesemne că nu, icni Patrik. Tu nu ești chiar de lepădat, 
având în vedere că slujba îţi permite să stai în fund toată ziulica, 
însă eu îmi fac secţia de râs. 

— Nicidecum, zise Erica, ciupindu-l de obraz. Tu ești omul lor 
cel mai bun. 

— În cazul ăsta, vai de locuitorii din Tanumshede, spuse el, 
râzând. Însă trebuie să recunosc, dieta surorii tale pare să fi dat 
roade, chiar și-un pic. În dimineaţa asta, pantalonii mi s-au părut 
mai largi. 

— Asta-i bine. Dar realizezi că nu mai sunt decât vreo câteva 
săptămâni, nu? Deci vom fi nevoiţi să o ţinem tot așa până 
atunci. 

— După care putem să ne ghiftuim și să ne îngrășăm 
împreună, spuse Patrik, cotind-o la stânga în dreptul 
magazinului Evei. 

— Și să îmbătrânim împreună. 

O trase mai aproape și îi spuse, pe-un ton serios: 

— Și să îmbătrânim împreună. Tu și cu mine. La azilul de 
bătrâni. lar Maia va veni să ne viziteze o dată pe an. Fiindcă 
altminteri, vom ameninţa c-o tăiem din testament. 

— Încetează, ești groaznic, spuse Erica, lovindu-l peste brat. 
Ştii doar că vom locui împreună cu Maia când vom fi bătrâni. 
Ceea ce înseamnă că pe viitor vom fi nevoiţi să-i gonim toţi 
peţitorii. 

— Nicio problemă. Doar deţin permis de portarmă. 

Ajunseră în dreptul edificiului și se opriră puţin. Priviră 
amândoi spre turla ce trona deasupra lor. Biserica era o 
structură solidă, din granit și situată la înălţime faţă de orășelul 
Fjällbacka, având o priveliște spre apă, ce se întindea pe 
kilometri întregi. 

— Când eram mică, visam la cum ar fi fost să te căsătorești 
aici, spuse Erica. lar acea zi părea mereu atât de îndepărtată. 
Însă iată-mă aici. Acum sunt matură, am un copil și urmează să 
mă căsătoresc. Nu-i așa că uneori pare un pic absurd? 

— E puţin spus, absurd, veni replica lui Patrik. Nu uita că eu 
mai sunt și divorțat. Asta îmi aduce mie cele mai multe puncte 
de maturitate. 

— Cum de-am uitat de Karin? zise Erica, râzând. 

Cu toate acestea, în voce i se simți o notă de amărăciune, ca 
de fiecare dată când o pomenea pe fosta soţie a lui Patrik. Erica 
nu era geloasă din fire și nici nu și-ar fi dorit ca, atunci când l-a 
cunoscut pe Patrik, acesta să fi fost un neprihănit, în vârstă de 
treizeci și cinci de ani, însă chiar și-așa, nu îi plăcea să se 
gândească la el în compania altei femei. 

— Să vedem dacă-i deschis? propuse Patrik, îndreptându-se 
spre ușa bisericii. 

O găsiră descuiată și intrară cu prudenţă, nefiind siguri dacă 
nu cumva încălcau vreo regulă nescrisă. O siluetă din dreptul 
altarului se întoarse către ei. 

— Ei, bună ziua. 

Era pastorul Harald Spjuth, bine dispus, ca întotdeauna. Patrik 
și Erica auziseră numai lucruri bune despre el și așteptau cu 
nerăbdare să fie cununaţi de pastorul Spjuth. 

— Aţi venit pentru o mică repetiție? îi întrebă el, ieșindu-le în 
întâmpinare. 

— Nu, eram prin zonă și ne-am gândit să trecem și pe aici, 
zise Patrik, strângându-i mâna pastorului. 

— Atunci nu vreau să vă stau în cale, spuse Harald. Eu doar 
îmi făceam de lucru pe aici, așa că simţiţi-vă ca acasă. lar dacă 

aveţi întrebări înainte de ceremonie, nu ezitaţi să-mi spuneţi. Mă 
gândeam să facem o repetiție cam cu o săptămână înainte. 

— Sună excelent, zise Erica, începând să-l îndrăgească din ce 
în ce mai mult. 

Auzise că pastorul Spjuth își găsise jumătatea abia la o vârstă 
mai înaintată, iar acel lucru o bucura. Nici măcar cele mai în 
vârstă și mai evlavioase femei nu criticaseră faptul că el încă nu 
o luase în căsătorie pe a sa Margareta, pe care o cunoscuse 
printr-un anunț matrimonial. Ei „trăiau în păcat” în casa 
parohială, însă tolerarea de către congregaţie a unui asemenea 
lucru spunea multe despre popularitatea lui Harald. 

— Mă gândeam să decorăm interiorul bisericii cu trandafiri roz 
și roșii. Ce zici? întrebă Erica, uitându-se în jur. 

— Sună grozav, spuse Patrik, absent. 

Când îi zări expresia de pe chip, el se simţi brusc vinovat. 

— Erica, îmi pare rău că trebuie să duci o asemenea povară. 
Aș vrea să fiu mai implicat în planurile de nuntă, însă... 

Erica îl prinse de mână. 

— Știu, Patrik. Și nu e nevoie să te tot scuzi. O am pe Anna, 
care mă ajută. Ne vom descurca. E doar o nuntă restrânsă, cât 
de greu poate fi? 

Patrik ridică din sprânceană și Erica izbucni în râs. g 

— Bine, bine, e nevoie de multă muncă. Și planificare. In plus, 
nu-i simplu să o ținem în frâu pe mama ta. Dar e și amuzant. 
Sincer. 

— În regulă atunci, zise Patrik, simțindu-se mai puţin vinovat. 

Când părăsiră biserica, amurgul făcuse loc serii. Merseră 
agale înapoi pe unde veniseră, pe lângă Lângbacken și spre sud, 
în direcţia Sălvik. Amândoi savuraseră plimbarea și timpul liber, 
în care putuseră sta de vorbă, însă așteptau cu nerăbdare să 
ajungă acasă, înainte de ora de culcare a Maiei. 

Trecuse multă vreme de când Patrik nu se mai simţise atât de 
mulțumit cu viața lui. Slavă cerului că existau lucruri care să 
prevaleze asupra răului. Asta îl umplea cu îndeajuns de multă 
bucurie și energie pentru a putea merge mai departe. 

Întunericul se lăsă peste Fjăllbacka. Turla bisericii se contură 
deasupra orașului, privindu-l, protejându-l. 

e 

Mellberg alergă nebunește, în toate direcțiile. Își dădu seama 

în clipele acelea cât de nesăbuit fusese să o invite pe Rose- 

Marie acasă, la cină, având în vedere timpul limitat de care 
dispunea. Insă o dorea cu înfrigurare. Voia să-i audă vocea, să 
stea de vorbă cu ea, să afle cum i-a mers în ziua respectivă, să-i 
cunoască toate gândurile. Drept urmare, îi telefonase. Și se 
trezise întrebând-o dacă nu ar fi vrut să ia cina la el acasă, la 
ora opt. 

Așadar, era cuprins de panică. La ora cinci, gonise spre casă, 
de la secție, și stătuse, năucit, în faţa tuturor produselor de pe 
rafturile  supermarketului Konsum. Mintea îi era complet 
paralizată. N-avea nicio idee în legătură cu cina, lucru care 
probabil nu era atât de straniu, având în vedere cunoștințele 
sale reduse într-ale artei culinare. Mellberg avu destulă minte 
încât să nu opteze pentru vreun fel de mâncare ieșit din comun; 
o idee mult mai practică ar fi fost să ia ceva deja gătit. Patrulă 
neajutorat de-a lungul culoarelor până când fu abordat de Mona, 
prietenoasa angajată a supermarketului, care îl întrebă dacă 
dorea ceva anume. El își expuse brusc dilema, iar fata îl 
îndrumă calmă spre tejgheaua cu produse deja preparate. 
Incepând cu puiul fript, ea îl ajută apoi să localizeze și salata de 
cartofi, câteva legume pentru o salată combinată, baghete 
proaspăt coapte și îngheţată Carte d'Or, pentru desert. Poate că 
nu reprezenta o desfătare gastronomică, însă era ceva cu care 
nici măcar el nu avea cum să dea greș. 

Odată ajuns acasă, bărbatul alergă de colo-colo timp de o oră, 
în încercarea de-a reinstaura în apartament ordinea care 
domnise cu o vineri în urmă. Se chinui să ofere un decor pe cât 
se putea de fermecător, ceea ce se dovedi o provocare mai 
mare decât și-ar fi închipuit. Cu palmele lipicioase, el se uită 
disprețuitor spre puiul fript, care părea să-l privească, la rându-i, 
cu batjocură. Ceea ce, de altminteri, reprezenta o mare ispravă, 
având în vedere că îi fusese retezat capul cu multă vreme în 
urmă. 

— Cum naiba..., înjură el, trăgând de o aripă. 

Cum oare avea să aranjeze într-un mod apetisant creatura 
aceea pe platoul de servit? Era lunecoasă precum un ţipar. Intr- 
un final, se plictisi tot încercând să lucreze curat și smulse pur și 
simplu câte o bucată de piept și câte un copan pentru fiecare, 
după care le așeză pe platou. Trebuia să se mulțumească și cu 
asta. Apoi puse alături o lingură sănătoasă din salata de cartofi 
și se apucă să preparare cealaltă salată. Măcar la feliatul 

castraveţilor și roșiilor se pricepea. Aruncă frunzele de salată 
într-un castron mare, din plastic. Era roșu și puţin zgâriat, însă 
mai bine de atât nu stătea la capitolul vase. În plus, elementul 
cel mai important era vinul. Desfăcu o sticlă de vin roșu, apoi o 
așeză pe masă. Pentru orice eventualitate, în cămară mai avea 
încă două. Nu avea de gând să lase nimic la voia întâmplării. 
„Tonight's the night”, gândi el, fluierând mulţumit. Măcar 
Rose-Marie nu s-ar fi putut plânge că el nu depusese eforturi. 
Niciodată nu se deranjase atâta pentru o femeie. Niciodată în 
viaţa lui. Nici dacă le-ar fi adunat pe toate laolaltă. 

De dragul atmosferei, ultimul detaliu necesar îl reprezenta 
muzica. Colecţia sa de CD-uri era destul de anemică, însă găsi 
totuși un album cu cele mai bune melodii ale lui Sinatra. Îi 
cumpărase la ofertă din benzinăria Statoil. Se gândi în ultima 
clipă să aprindă și câteva lumânări, după care se dădu înapoi 
câţiva pași și admiră decorul. Mellberg se felicită singur pentru 
că făcuse treabă bună. 

Abia ce apucă să-și schimbe cămașa, că se și auzi soneria. 
Văzu pe ceas că femeia venise mai repede cu zece minute, așa 
că își îndesă repede cămașa în pantaloni. 

— La naiba! înjură el atunci când cuibul de păr îi căzu într-o 
parte. 

Când se auzi din nou soneria, o zbughi în baie pentru a-și 
răsuci iar firele în vârful capului. Era obișnuit cu asta și izbuti în 
doi timpi și trei mișcări o camuflare dibace a creștetului său 
pleșuv. Aruncând o ultimă privire în oglindă, își zise că era 
foarte arătos. 

Işi dădu seama că și Rose-Marie îi împărtășea părerea, 
judecând după privirea admirativă a acesteia, în momentul în 
care Mellberg îi deschise ușa. Simpla ei apariţie îl lăsă fără grai. 
Purta o rochie roșie, sclipitoare, iar ca bijuterie, un singur lanţ 
masiv de aur. Când îi luă haina, fu învăluit de aroma parfumului 
și închise ochii pentru o clipă. Nu știa ce anume îl fermeca atât 
de mult la acea femeie. Își simţi mâinile tremurând atunci când 
îi agăță haina și se forţă să respire adânc de câteva ori, pentru 
a-și veni în fire. Nu se cădea să se comporte ca un adolescent 
emoţionat. 

Conversaţia lor decurse cu ușurință în timpul cinei. Ochii lui 
Rose-Marie sclipeau în lumina lumânărilor. Mellberg îi istorisi 

multe lucruri din cariera sa de poliţist, încurajat fiind de interesul 
vădit al femeii. Dădură gata două sticle de vin, odată cu antreul 
și desertul. Apoi se mutară pe canapeaua din sufragerie, unde 
serviră cafea și coniac. Mellberg simţi tensiunea ce plutea în aer 
și fu din ce în ce mai sigur că avea să fie noaptea lui norocoasă. 
Rose-Marie îi aruncă o privire ce nu putea însemna decât un 
singur lucru. Însă el nu voia să riște o mișcare greșită. Știa cât 
de sensibile erau femeile când venea vorba de sincronizare. In 
cele din urmă, el nu se mai putu abţine. Văzu licărirea din ochii 
lui Rose-Marie, luă o gură de coniac și se lansă asupra ei. 

Ei bine, da, avu parte de o noapte de pomină. Lui Mellberg i 
se păru că murise și ajunsese în Rai. În noaptea aceea, el 
adormi cu un zâmbet larg pe buze și pluti de îndată într-un vis 
minunat, despre Rose-Marie. Pentru prima oară în viața sa, 
Mellberg era fericit în braţele unei femei. Se întoarse pe spate și 
începu să sforăie. Alături de el, pe întuneric, stătea întinsă Rose- 
Marie, privind spre tavan și... zâmbind, la rându-i. 

e 

— Ce naiba mai e și asta? 

Mellberg dădu năvala în secția de poliţie, la ora zece. Nu era 
genul de persoană care să agreeze dimineţile, dar în ziua 
respectivă, părea mai frânt decât în mod obișnuit. 

— Aţi văzut asta? 

Flutură un ziar și trecu vijelios pe lângă Annika, după care 
smuci ușa de la biroul lui Patrik, fără să mai bată. 

Annika îşi întinse gâtul pentru a vedea mai bine ce se 
întâmpla, însă nu putu decât să audă niște sudalme răzlețe ce 
veneau dinspre biroul lui Patrik. 

— La ce te referi? zise calm Patrik, după ce Mellberg își potoli 
vorbele de ocară. 

Bărbatul arăta de parcă ar fi urmat să aibă un atac de cord 
dintr-o clipă în alta și cu toate că, în momentele lui de 
slăbiciune, Patrik și-ar fi dorit ca Mellberg să răposeze, ar fi 
preferat să nu o facă tocmai în biroul său. 

— Ai văzut asta? Nenorociţii de... 

Mellberg era atât de furios încât nici măcar nu-și mai putea 
articula vorbele. În schimb, el trânti ziarul pe biroul lui Patrik. 
Neștiind cu siguranță la ce trebuia să se uite, însă plin de 
sumbre presimţiri, Patrik întoarse ziarul către el, pentru a putea 

citi prima pagină. Când văzu titlul negru, începu să clocotească, 
la rându-i, de furie. 

— Ce naiba? zise el, iar Mellberg nu putu decât să dea din 
cap, apoi să se arunce zgomotos în scaunul din faţa biroului. 

— De unde au făcut rost de asta? întrebă Patrik, fluturând 
ziarul. 

— N-am idee, zise Mellberg. Însă când voi pune mâna pe 
acel... 

— Ce mai scrie? la să vedem, mijlocul ziarului... 

Cu degete tremurânde, Patrik dădu paginile până ajunse la 
secțiunea din mijloc și începu să citească, în vreme ce expresia 
îi deveni din ce în ce mai furioasă. 

— Nenoro... nenorociții ăia de... 

— Da, strașnică instituţie, a patra putere în stat, spuse 
Mellberg, scuturând din cap. 

— Trebuie să vadă și Martin asta, zise Patrik, ridicându-se. 

Merse până la ușă, își strigă colegul, apoi se așeză din nou. 

Câteva clipe mai târziu, Martin se afla în cadrul ușii. 

— Da? 

Fără să spună vreun cuvânt, Patrik îi ţinu în față prima pagină 
a ziarului. Martin citi cu voce tare: 

— Astăzi: „Exclusiv - fragmente din jurnalul victimei”. Îl 
cunoștea pe criminal? 

Rămase mut de uimire și îi privi sceptic pe Patrik și Mellberg. 

— La mijlocul ziarului este un fragment din jurnalul fetei, zise 
Patrik, sumbru. Uite, citește-l. 

Îi dădu ziarul lui Martin. Nimeni nu spuse nimic cât timp el 
parcurse textul. 

— Să fie oare adevărat? Avea un jurnal? Sau or fi fabricaţii de- 
ale jurnaliștilor? 

— Va trebui să aflăm. Vrei să vii cu noi, Bertil? întrebă el, 
conştiincios. 

Pentru o clipă, Mellberg păru să cântărească propunerea, dar 
apoi dădu din cap. 

— Nu, eu am treburi importante de rezolvat. Mergeți voi doi. 

„La cât de obosit pare Mellberg, probabil că treburile 
importante constau în a trage un pui de somn”, gândi Patrik. 
Insă era bucuros că nu aveau să fie însoțiți. 

— In regulă, am plecat, zise Patrik, dând din cap înspre 
Martin. 

Merseră în grabă spre centrul comunitar. Secţia de poliție se 
afla într-un capăt al scurtei străzi principale din Tanumshede, iar 
centrul se găsea în celălalt capăt, așa că nu le luă nici cinci 
minute să meargă pe jos până acolo. Primul lucru pe care l-au 
făcut a fost să bată la ușa autocarului care stătea parcat afară. 
Cu puţin noroc, producătorul avea să fie acolo; altminteri, se 
vedeau nevoiți să-i telefoneze. 

Avură noroc, fiindcă vocea care-i invită înăuntru îi aparţinea 
fără îndoială lui Fredrik Rehn. Alături de unul dintre tehnicieni, 
acesta urmărea emisiunea de dimineaţă și se întoarse nervos 
atunci când cei doi își făcură apariţia. 

— Ce mai e de data asta? zise el, fără să ascundă faptul că 
ancheta poliţiei i se părea o intruziune deranjantă în munca sa. 

Pe cât de mult se bucura de interesul pe care îl stârnise 
ancheta faţă de emisiune, pe atât ura faptul că trebuia ca poliţia 
să-i ocupe din când în când timpul și să-i deranjeze, de 
asemenea, pe concurenți. 

— Am dori să stăm de vorbă cu dumneavoastră. Și cu 
participanţii la emisiune. Adunați întregul grup și spuneţi-le să 
vină la centrul comunitar. Imediat. 

Patrik începea să-și piardă răbdarea și n-avea chef de fraze 
politicoase. 

Fredrik Rehn, fără să priceapă intensitatea furiei cu care se 
confrunta, începu să obiecteze, pe un ton smiorcăit. 

— Dar ei lucrează. Și îi filmăm. Nu puteţi pur și simplu să... 

— ACUM! urlă Patrik, făcându-i să sară speriaţi atât pe Rehn, 
cât și pe tehnicieni. 

Bombănind, producătorul își scoase mobilul și începu să-i 
sune pe concurenţi. După cinci apeluri, se întoarse spre Patrik și 
Martin, spunându-le cu acreală: 

— Misiune îndeplinită. Vor sosi în câteva minute. Pot să întreb 
ce naiba e așa de important încât să daţi buzna aici și să mă 
întrerupeți în mijlocul unui proiect de milioane de coroane? 
Care, fiindcă veni vorba, se bucură de întreaga susţinere a 
conducerii locale, deoarece este tocmai în avantajul acestei 
comunităţi! 

— Vă voi spune în câteva minute, zise Patrik, coborând din 
autocar, alături de Martin. 

Cu coada ochiului, îl văzu pe Rehn înhăţându-și iar telefonul 
mobil. 


VP - 221 


Unul câte unul, participanţii la emisiune se adunară în centrul 
comunitar. Unii păreau iritați fiindcă fuseseră luaţi de la muncă 
pe nepusă masă, în vreme ce alţii, precum Uffe și Calle, dădeau 
senzația că se bucurau de întrerupere. 

— Ce mai e? zise Uffe, așezându-se pe marginea scenei 
spaţioase. 

Scoase un pachet de ţigări și începu să-și aprindă una. Patrik 
îi înșfăcă dintre buze ţigara neaprinsă și o aruncă într-un coș de 
gunoi. 

— Nu se fumează aici. 

— Ce dracu'? pufni de mânie Uffe, dar nu îndrăzni să 
protesteze și mai vijelios. 

Expresia de pe fețele lui Patrik și Martin îi spunea că aceștia 
nu se aflau acolo pentru a discuta despre reguli de prevenire a 
incendiilor. 

La fix opt minute după ce Patrik bătuse la ușa autocarului, își 
făcu apariţia și ultimul participant. 

— Ce mai e acum? Doamne, parcă am fi la înmormântare, 
zise Tina râzând și se aruncă pe unul dintre paturi. 

— Taci din gură, Tina, spuse Rehn, sprijinindu-se de perete, cu 
brațele încrucișate. 

Intenţiona să se asigure că respectiva întrerupere avea să 
dureze cât mai puţin posibil. Și deja începuse să le telefoneze 
persoanelor implicate. Nici prin gând nu-i trecea să suporte 
hărţuirea din partea poliţiei. Era mult prea bine plătit pentru 
asta. 

— Vă aflaţi cu toţii aici fiindcă vrem să știm un lucru. 

Patrik se uită în jurul camerei, privind pe rând la fiecare 
participant. 

— Doresc să știu cine a găsit jurnalul lui Lillemor. Și cine l-a 
vândut unui ziar de scandal. 

Rehn se încruntă. Păru a fi luat prin surprindere. 

— Jurnal? Care jurnal? 

— Cel din care Kvă//stidingen a publicat fragmente astăzi, 
spuse Patrik fără să-l privească. A umplut prima pagină. 

— Suntem pe prima pagină azi? întrebă Rehn, bine dispus. 
Ura, ce grozav, trebuie să văd și eu asta... 

O privire din partea lui Martin îl făcu să tacă. Însă nu își putu 
stăpâni un zâmbet. Un titlu în ziar reprezenta aur curat. Nimic 
nu le creștea audiența mai mult decât asta. Toţi concurenții 

stăteau tăcuţi. Uffe și Tina erau singurii care se uitau spre 
polițiști. Jonna, Calle și Mehmet aveau privirile aţintite în podea 
și păreau stânjeniţi. 

— Ori îmi spuneţi de unde a apărut jurnalul ăsta, cine l-a găsit 
și unde se află acum, continuă Patrik, ori va trebui să fac tot ce- 
mi stă în putere pentru a vă opri emisiunea. Aţi putut continua 
filmările doar fiindcă v-am permis-o noi, însă dacă nu îmi 
spuneţi acum... 

Își lăsă fraza neterminată. 

— Doamne, să vorbească cineva, zise Rehn, părând stresat. 
Dacă știți ceva, dați-i drumul. Dacă știți, însă refuzaţi să spuneți, 
o să am grijă să nu mai ajungeţi în vecii vecilor în faţa unei 
camere TV. 

Șuieră printre dinţi, pe un ton coborât: 

— Vorbesc serios. Daţi lucrurile pe față ori s-a zis cu voi. Aţi 
priceput? 

Cu toţii se schimonosiră. Sala mare a centrului comunitar era 
complet învăluită de tăcere. Într-un final, Mehmet își drese 
vocea. 

— Tina a fost. Am văzut-o eu când a luat jurnalul. Barbie îl 
ținea sub saltea. 

— Taci naibii din gură, nenorocitule! mârâi Tina, săgetându-l 
cu privirea pe Mehmet. N-au ce face. Nu pricepi? Ah, ce cretin 
ești - nu trebuia decât să-ţi ţii gura. 

— Acum e rândul tău să taci din gură! urlă Patrik, 
îndreptându-se spre Tina. 

Aceasta se opri din vorbit, după cum i se ordonase și, pentru 
prima oară, chiar păru speriată. 

— Cui i-ai dat jurnalul? 

— Nu îmi pot divulga sursele, bombăni Tina într-o ultimă 
încercare de a face pe obraznica. 

Jonna oftă și spuse: 

— Tu ești sursa, idioato. 

Privirea Jonnei era încă aţintită spre podea, iar pe fată nu păru 
să o deranjeze faptul că Tina se întorsese și o scruta, 
dușmănoasă. 

Patrik repetă întrebarea, punând accent pe fiecare cuvânt în 
parte, ca și cum ar fi vorbit unui copil mic: 

— Cui... i-ai... dat... jurnalul? 

Șovăind, Tina îi spuse numele jurnalistului, iar Patrik se 
întoarse pe-un călcâi, fără a mai pierde vreo clipă cu ea. 

Când trecu prin dreptul lui Fredrik Rehn, producătorul spuse, 
necăjit: 

— Și acum ce se întâmplă? Doar nu vorbeați serios în legătură 
Cu... Adică, vreau să spun, putem continua filmările, nu? Șeful 
meu... 

Rehn își dădu seama că vorbea singur, așa că tăcu. 

Odată ajuns la ușă, Patrik se întoarse. A 

— Puteţi să continuaţi să vă faceți de râs la TV. Insă dacă vă 
mai amestecați în orice fel în această anchetă... 

Nu-și termină fraza, lăsând ameninţarea să plutească în aer. 
În urma lui rămase o distribuţie tăcută și deprimată. Tina părea 
zdrobită, dar îi aruncă lui Mehmet o privire care dădea de înţeles 
că mai avea să-i spună câteva lucruri. 

— Înapoi la treabă. Avem timp de recuperat în faţa camerelor. 

Rehn îi zori afară din centrul comunitar. Cu toţii ieșiră în 
stradă. The show must go on. 


— Ce s-a întâmplat? 

Simon îl privi îngrijorat pe Mehmet, în timp ce acesta își puse 
înapoi șorțul. 

— Nimic. Doar niște porcării. 

— Ți se pare adecvat? Să filmati în continuare, după ce o fată 
a fost omorâtă? Pare un pic... 

— Cum? zise Mehmet. Un pic cam insensibil? Un pic cam de 
prost gust? 

Ridică vocea. 

— lar noi nu suntem decât o adunătură de cretini fără minte, 
care ne îmbătăm și ne regulăm la TV, și ne facem de râs. Nu-i 
așa? Așa gândești, nu? Ţi-a trecut vreodată prin minte că ar 
putea fi o opţiune mai bună faţă de ce avem acasă? Că eo 
șansă de-a evada pentru scurt timp din ceva ce oricum are să 
ne prindă din urmă, într-un final? 

Vorbele îi rămaseră în gât, iar Simon îl împinse ușurel pe un 
scaun din spatele brutăriei. 

— Dar care e treaba, oricum? Cu tine, mă refer, spuse Simon 
și se așeză faţă în faţă cu el. 

— Cu mine? 

Vocea lui Mehmet era plină de amărăciune. 

— Se leagă de răzvrătire. De a vrea să calc în picioare orice 
lucru de valoare. De a face totul bucăţi-bucățele, pentru ca ei să 
nu mă mai poată obliga să le repar. 

Își ascunse faţa între palme și începu să plângă. Simon îl bătu 
pe Mehmet cu mâna peste spate, cu mișcări blânde și ritmice. 

— Nu vrei să ai viaţa pe care și-o doresc ei pentru tine? 

— Da și nu. 

Mehmet ridică privirea și se uită la Simon. 

— Nu mă refer la faptul că m-ar obliga sau m-ar ameninţa că 
mă trimit înapoi în Turcia, nimic de genul ăsta. Nu e genul de 
situaţie pe care voi, suedezii, v-o imaginaţi în legătură cu orice 
imigrant. Are mai mult de-a face cu așteptările lor. Și cu 
sacrificiile făcute. Mama și tata au renunţat la multe pentru noi, 
pentru mine. Pentru ca noi, copiii, să putem avea o viaţă mai 
bună, într-o ţară în care să dispunem de tot felul de oportunități. 
Au lăsat totul în urmă. Căminul, familiile, respectul semenilor, 
profesiile, totul. Asta doar pentru ca noi să putem avea un trai 
mai bun decât al lor. Pentru ei doar s-a înrăutățit, văd asta. Le 
văd dorul din priviri. Văd Turcia în ochii lor. Țara care pentru 
mine nu mai înseamnă același lucru. Eu m-am născut aici, în 
Suedia. Turcia e un loc în care mergem vara, dar ea nu face 
parte din sufletul meu. Însă nici aici nu e locul meu. Aici, în ţara 
asta, unde se presupune că eu trebuie să le îndeplinesc visele și 
speranţele lor. Nu sunt genul studios. Surorile mele sunt, dar 
culmea, eu, fiul, nu le semăn. Cu toate acestea, eu duc mai 
departe numele tatălui meu. Eu sunt cel care îl va purta spre 
generaţia următoare. Eu vreau doar să lucrez. Cu mâinile astea. 
Nu am cine știe ce ambiţii măreţe. Imi e de-ajuns să merg acasă 
și să simt că am lucrat bine cu propriile mâini. Insă părinţii mei 
refuză să înțeleagă. Așa că mă văd nevoit să le zdrobesc visul, 
odată pentru totdeauna. Să-l calc în picioare. Până când nu mai 
rămâne nimic. 

Lacrimile curgeau pe obrajii lui Mehmet, iar căldura pe care o 
simțea dinspre mâinile lui Simon nu făcea decât să intensifice 
durerea. Era așa de sătul de toate. Așa de sătul de faptul că 
niciodată nu era destul de bun. Așa de sătul de minciunile cu 
privire la propria lui persoană. 

Își ridică încet fruntea. Chipul lui Simon era la doar câţiva 
centimetri de al lui. Bărbatul îi aruncă o privire întrebătoare, în 
vreme ce mâinile sale calde, mirosind a pâine proaspăt coaptă, 

îi șterseră lacrimile lui Mehmet. Apoi Simon își apăsă ușor buzele 
pe ale lui. Mehmet fu surprins cât de normal îi păru, apoi se 
cufundă într-o realitate pe care o întrezărise mereu, dar nu 
îndrăznise nicicând să o privească drept în faţă. 

e 

— Aş dori să stau de vorbă cu Bertil. Este aici? întrebă Erling, 
făcându-i Annikăi semn cu ochiul. 

— Mergeţi înainte, răspunse tăios femeia. Ştiți unde este 
biroul dânsului. 

— Mulţumesc, zise Erling, făcându-i iar cu ochiul. 

Nu înțelegea cum de șarmul său nu părea să aibă vreun efect 
asupra Annikăi. Se grăbi spre biroul lui Mellberg și bătu la ușă. 
Nu primi niciun răspuns, așa că bătu din nou. De data aceea se 
auzi o mormâitură vagă, urmată de un sunet ca și cum s-ar fi 
răsturnat ceva, după care se succedară și mai multe mormăieli. 
Într-un final, ușa se deschise. Mellberg părea ametit. În spatele 
lui, pe canapea, se aflau o plapumă și o pernă. De asemenea, pe 
chipul lui Mellberg se distingea clar urma pe care i-o lăsase 
perna cu pricina. 

— Bertil, tragi cumva un pui de somn în plină zi? 

Erling se gândise mult la genul de atitudine pe care să o 
adopte față de șeful poliţiei și hotărâse să înceapă pe un ton 
prietenesc, după care să facă trecerea spre o abordare mai 
serioasă. În mod normal, nu îi venea greu să trateze cu 
Mellberg. De fiecare dată când îi aterizaseră pe birou chestiuni 
ce implicau poliţia, el asigurase o cooperare simplă și lină, cu 
ajutorul lingușelilor și a ocazionalei sticle cu whisky. Nu găsi 
vreun motiv pentru ca lucrurile să stea diferit de data aceea. 

— Ei bine, vezi tu, spuse Mellberg stânjenit, s-au petrecut 
multe în ultima vreme și este oarecum epuizant. 

— Da, am auzit că aţi muncit din greu, replică Erling. 

Spre surprinderea lui, îl văzu pe șeful poliţiei îmbujorându-se 
la față. 

— Cu ce îţi pot fi de folos? întrebă Mellberg, arătând spre un 
scaun. 

Erling se așeză și, cu îngrijorarea citindu-i-se pe chip, spuse: 

— Ei bine, tocmai am primit un telefon de la producătorul 
emisiunii Fucking Tanum. Bineînţeles că niște polițiști de-ai tăi 
au ameninţat cu oprirea programului. Trebuie să recunosc, am 
fost atât surprins, cât și îngrozit, atunci când mi-a ajuns asta la 

urechi. Credeam că avem o cooperare bună. Așadar, Bertil, am 
fost foarte dezamăgit. Ai vreo explicaţie pentru asta? 

Departe de a părea intimidat, după cum s-ar fi cerut, șeful 
poliţiei îl privi, fără să se grăbească să răspundă acuzaţiei. Erling 
începu să se simtă neliniștit. Poate că ar fi trebuit totuși să 
aducă o sticlă de whisky. Pentru orice eventualitate. 

Pe un ton ce-i dădu lui Erling W. Larson sentimentul că, de 
data aceea, poate întinsese coarda cam mult, Mellberg spuse: 

— Erling... Noi conducem ancheta unei crime aici. În caz că ai 
uitat, o tânără a fost ucisă cu bestialitate. O persoană din 
emisiunea voastră nu numai că ne-a tăinuit probe importante, ci 
le-a mai și vândut presei. Sincer să fiu, tind să le dau dreptate 
colegilor mei: soluţia cea mai bună ar fi oprirea întregii 
chestiuni. 

Erling începu să nădușească. Rehn omisese acel detaliu 
minor. Nu era a bună. 

— A... a apărut în ziarul de azi? se bâlbâi el. 

— Da, spuse Mellberg. Pe prima pagină, apoi în mijlocul 
ziarului. Fragmente din jurnalul pe care s-ar părea că îl ţinea 
femeia ucisă, cu toate că noi nu am știut de asta. Cineva ne-a 
tăinuit acea informaţie. În schimb, personajul a preferat să 
meargă la un ziar de scandal și să vândă jurnalul. 

— N-am știut, zise Larson, recapitulând în minte conversaţia 
pe care urma să o aibă cu Fredrik Rehn, de îndată ce părăsea 
secția de poliţie. 

— Dă-mi un motiv întemeiat ca să nu punem chiar acum 
punct întregului proiect. 

Pentru prima oară, Erling rămase fără cuvinte. îl privi pe 
Mellberg, iar acesta râse înfundat. 

— Lipsit de apărare, în sfârșit. Nu credeam c-o să apuc ziua 
asta. Dar eu voi fi rezonabil. Știu că sunt mulţi oameni cărora le 
face plăcere să urmărească porcăria asta. Așadar, îi vom 
permite să continue pentru încă o vreme. Însă la primul semn de 
nereguli... 

Mellberg făcu amenințător un semn cu degetul, iar Erling 
dădu din cap, recunoscător. Se cutremură la ideea umilinţei pe 
care ar fi îndurat-o dacă ar fi fost nevoit să stea în faţa 
consiliului orășenesc, pentru a mărturisi că proiectul nu putea 
continua. 

Se afla în drum spre ușă, când îl auzi pe Mellberg spunând 
ceva. Se întoarse. 

— Vezi tu, provizia mea de whisky de-acasă începe să se 
subțieze. Nu se-ntâmplă cumva să ai o sticlă în plus? 

Mellberg făcu semn cu ochiul, iar Erling îi zâmbi chinuit. Ar fi 
vrut să-i îndese lui Mellberg sticla pe gât. În schimb, se surprinse 
zicându-i: 

— Bineînţeles, Bertil. Mă ocup eu. 

Ultimul lucru pe care-l văzu atunci când ușa se închise în 
urma lui fu zâmbetul satisfăcut al lui Mellberg. 

e 

— Nici că se putea mai josnic, spuse Calle, privind-o pe Tina în 
vreme ce fata își încărca tava cu băuturi, pentru a le duce la o 
masă. 

— Ţi-e ușor să vorbeşti, în timp ce înoți în banii lui tăticu'! 
replică brusc Tina, pe cale de-a răsturna paharul cu bere pe care 
tocmai îl așezase pe tavă. 

— Ştii tu, există anumite lucruri pe care oamenii nu le fac 
pentru bani. 

— „Există anumite lucruri pe care oamenii nu le fac pentru 
bani”, spuse ea batjocoritor, într-un falset. lisuse Hristoase, cât 
de ipocriţi puteţi să fiţi? Și nenorocitul ăla de Mehmet! ÎI omor 
pe dobitoc! 

— Ei, calmează-te, spuse Calle, sprijinindu-se de bar. 
Ameninţau să oprească întreaga filmare dacă nu vorbea nimeni. 
Insă tu păreai mai interesată să-ți salvezi propria piele. N-ai 
niciun drept să ne tragi pe toţi în jos, după tine. 

— jucau teatru, nu pricepi? În niciun caz n-ar fi întrerupt 
singurul lucru care a trezit vreodată interes față de orașul ăsta. 
Ei trăiesc pentru asta! 

— Ei bine, nu cred că e vina lui Mehmet. Dacă te-aș fi văzut 
luând jurnalul, și eu te-aș fi turnat. 

— Sunt sigură de asta, molâul naibii! făcu Tina. 

Era atât de furioasă, încât tava îi tremura în mâini. 

— Problema ta e că îţi petreci tot timpul fălindu-te cu cardul 
de credit al lui tăticu', trecând prin viață ca rața prin apă, 
refuzând să faci ceva util și trăind de pe urma tuturor celorlalți. 
E atât de jalnic! Apoi ţi se pare că-mi poţi spune mie ce-i bine și 
ce-i rău! Măcar eu fac ceva cu viaţa mea și am un pic de 
ambiţie. Ba am și talent, indiferent ce-a zis Barbie! 

— Așadar, despre asta-i vorba, spuse Calle, plin de dispreţ. A 
scris ceva despre așa-zisa ta carieră muzicală, iar tu ai decis s-o 
arunci în groapa cu lei. Te-am auzit eu în noaptea când a murit. 
Nu puteai suporta faptul că ea spunea pe față ceea ce noi toți 
gândeam. 

— Le-a zis tuturor că nu voi reuși nimic, că nu am pic de 
talent. Apoi a încercat să o nege. A spus că era o înscenare, că 
de fapt, minţea cineva. Însă apoi am văzut că a scris-o în jurnal, 
deci până la urmă, era adevărat. Ea chiar mersese pe la toată 
lumea, spunând numai tâmpenii despre mine. 

Tina răsturnă unul dintre pahare, vărsând bere peste tot. 

— LA DRACU"! ţipă ea, punând jos tava cu berile rămase. 

Luă o mătură și începu să adune cioburile. 

— Mama naibii! 

— Ascultă, zise potolit Calle, eu n-am auzit-o nicicând pe 
Barbie spunând ceva rău despre tine. N-am auzit-o decât 
încercând să te încurajeze. lar tu ai zis exact același lucru în 
cadrul ultimei ședințe cu Lars. Din câte-mi amintesc, ai vărsat și 
niște lacrimi de crocodil. 

— Doar nu mă crezi așa proastă încât să vorbesc de rău o 
persoană moartă? zise ea, măturând și ultimele cioburi. 

— Indiferent ce-o fi scris în jurnal, nu poţi da vina pe ea. Nu 
făcea decât să scrie adevărul. Nu poţi să cânți nici cu slujbe! 
Dacă aș fi în locul tău, aș începe de pe-acum să aplic pentru un 
job la McDonald's. 

Râse și aruncă o privire grăbită camerei de filmat. 

Tina dădu drumul măturii pe podea și făcu un pas rapid spre 
el. Își apropie chipul de al lui și rosti șuierat, printre dinţi: 

— Tu vorbeşti, Calle. Nu numai tu ai auzit ce s-a spus în 
noaptea morţii ei. Nici tu n-ai fost prea blând cu ea. Parcă 
spusese ceva despre mama ta, cum că s-ar fi sinucis din cauza 
tatălui tău. Însă Barbie a pretins că n-a zis nici asta. Așa că, 
dacă aș fi în locul tău, mi-aș ţine gura. 

Ridică tava, apoi ieși pe ușa restaurantului. Calle păli de tot. 
Reluă în minte toate injuriile și cuvintele aspre pe care i le 
aruncase lui Barbie în acea noapte. Își aminti, de asemenea, 
neîncrederea de pe feţele tuturor, în momentul în care a 
îndreptat spre ea acuzaţiile respective. Işi aminti și asigurările 
înlăcrimate ale fetei, cum că nu spusese și nici n-ar fi putut 
spune vreodată asemenea lucruri. Partea cea mai groaznică era 


VP - 229 


că nu se putea descotorosi de sentimentul că Barbie rostise 
adevărul. 


— Patrik, ai o clipă liberă? 

Annika se opri atunci când îl văzu vorbind la telefon. Patrik 
ridică un deget, indicându-i să îl aștepte puţin. Conversaţia 
părea a fi spre final. 

— In regulă, de acord, zise el, enervat. Noi vom căpăta acces 
la jurnal, iar voi veți primi informaţii direct de la sursă când și 
dacă vom prinde făptașul. 

Trânti receptorul și se întoarse către Annika, cu o expresie 
hăituită. 

— ldioții naibii, oftă el. 

— Reporterul de la tabloid? zise Annika, așezându-se. 

— Mda. Tocmai ce-am făcut, în mod oficial, un pact cu 
diavolul. Poate că aș fi reușit să-i smulg cumva jurnalul, însă ar 
fi fost nevoie de timp. Deja am irosit trei zile cu treaba asta. 
Așadar, le-am promis că-și vor căpăta partea leului. 

— Așa deci, spuse Annika. 

Abia în clipa aceea, Patrik observă că femeia era 
nerăbdătoare să-i spună ceva. 

— Ce ai pe suflet? 

— Căutarea pe care am pornit-o luni a produs un rezultat, 
răspunse ea, neputându-și stăpâni satisfacția. 

— Deja? întrebă Patrik, surprins. 

— In sfârșit, atenţia mediatică pe care a atras-o Tanumshede 
s-a dovedit utilă. 

— Așadar, ce-ai aflat? 

— Incă două cazuri, spuse ea, aruncând o privire peste notițe. 
Măcar felul în care au murit se potrivește sută la sută. ȘI... în 
ambele cazuri, poliția a descoperit aceleași anomalii găsite la 
Marit și Rasmus. 

— Vorbești serios? făcu Patrik, aplecându-se înainte. Spune- 
mi tot ce știi. 

— Unul din cazuri provine din Lund. Bărbatul cu pricina avea 
în jur de cincizeci de ani. A murit acum șase ani. Era alcoolic și, 
cu toate că i s-au descoperit niște răni dubioase, poliţia a 
presupus că ela băut până când a murit. 

Annika se uită spre Patrik, care îi făcu semn să continue. 

— Cel de-al doilea deces s-a produs în urmă cu zece ani. În 
Nyköping, de data asta. O femeie la vreo șaptezeci de ani. A fost 
etichetată drept crimă, dar cazul nu a fost rezolvat niciodată. 

— Așadar, mai avem încă două crime, conchise Patrik, simțind 
responsabilitatea enormă de pe umerii săi. Deci se ajunge la un 
total de patru crime ce par a avea legătură între ele. 

— Așa s-ar zice, admise Annika, scoțându-și ochelarii și 
învârtindu-i pe degete. 

— Patru crime, zise Patrik, epuizat. 

Oboseala îi dăduse chipului său o paloare cenușie. 

— Patru. Asta ca să nu mai pomenim și de uciderea lui 
Lillemor Persson. Am senzaţia că ne-am cam atins limita, 
remarcă Annika, pe-un ton sumbru. 

— Ce vrei să spui? Că nu ne vom descurca? Crezi că ar trebui 
să apelăm la RKP??? 

Patrik o privi atent și realiză că avea dreptate, într-o oarecare 
măsură. Pe de altă parte, ei erau cei care aveau o vedere de 
ansamblu asupra situaţiei, lucru care putea aduce laolaltă toate 
detaliile enigmei. Avea să fie nevoie de cooperare între districte, 
însă el considera totuși că erau în stare să îi dea de cap. 

— Vom începe noi, pe cont propriu, apoi vom vedea dacă va fi 
nevoie de ajutor, spuse el, iar Annika încuviinţă. 

Dacă aceea era dorinţa lui Patrik, atunci așa aveau să 
procedeze. 

— Când ai de gând să-i prezinţi informaţiile lui Mellberg? 
întrebă ea, fluturând notițele. 

— De îndată ce stau de vorbă cu persoanele care s-au ocupat 
de anchetele din Lund și Nyköping. Ai datele lor de contact? 

Annika încuviinţă. 

— Îţi las ţie notițele mele. Ai aici totul. 

O privi recunoscător. Femeia se opri înainte să iasă pe ușă. 

— Ce părere ai, să fie un criminal în serie? întrebă ea, 
nevenindu-i să creadă că tocmai rostise un asemenea lucru. 

— Așa s-ar părea, răspunse Patrik, apoi ridică telefonul și se 
puse pe sunat. 


— Ce casă frumoasă! zise Anna, examinând parterul. 

— Ei bine, e un pic cam răcoroasă. Pernilla a luat jumătate din 
mobilă, iar eu... n-am apucat să o înlocuiesc. lar acum s-ar 
părea că nu mai e o idee bună. Trebuie să vând casa și n-o să 
pot înghesui prea multe în noul apartament. 

Anna îi aruncă o privire compătimitoare. 

— Chiar este greu, zise ea, și Dan încuviinţă. 

— Aşa e. Însă prin comparaţie cu lucrurile prin care ai trecut 
tu, ei bine... 

Anna zâmbi. 

— Nu-ţi face griji, nu am pretenţia ca toată lumea să-și 
compare problemele cu ale mele. Cu toţii își au propriile 
necazuri, înţeleg asta. 

— Mulţumesc, îi spuse Dan, zâmbind. Prin urmare, vrei să spui 
că sunt îndreptăţit să bombăn după pofta inimii? 

— Ei, poate nici chiar așa de mult, râse Anna. 

Urcă pe scări și făcu semn spre etaj, cu o privire întrebătoare. 

— Sigur, du-te și aruncă o privire. Ba chiar am și făcut paturile 
azi și am ridicat rufele de pe podea, așa că nu există pericolul 
de a fi atacată de vreo pereche de nădragi. 

Anna se strâmbă un pic, apoi râse iar. In ultima vreme, ea se 
amuzase deseori. Îi părea că avea de recuperat vreo câteva luni 
bune de râs. 

Până ca Anna să revină la parter, Dan pregăti câteva 
sandviciuri pentru ei doi. 

— Mmm, arată bine, zise ea, așezându-se la masă. 

— Mi s-a părut că ai vrea să ciugulești ceva. Nu îţi pot oferi 
decât sandviciuri. Fetele au ras totul din frigider și n-am avut 
timp să fac cumpărăturile. 

— Sandviciurile sunt în regulă, spuse Anna și luă o îmbucătură 
zdravănă din pâinea cu brânză. 

— Cum merge planificarea festivităților? întrebă Dan. Din 
câte-am auzit, Patrik a tot lucrat zi și noapte, și nu mai sunt nici 
patru săptămâni până la ziua cea mare! 

— Da, am putea spune că ar fi cazul să ne mobilizăm... Dar 
Erica și cu mine facem tot posibilul. Deci cred că ne vom 
descurca. Atâta vreme cât mama lui Patrik nu-și va băga coada 
în treburile noastre. 

— Despre ce e vorba aici? întrebă Dan, pentru ca apoi să 
primească o descriere detaliată a ultimei vizite din partea 
Kristinei. Cred că glumești, zise el, încă râzând. 

— Jur, spuse Anna. Chiar așa de rău a fost. 

— Biata Erica! Și eu care credeam că mama Pernillei a fost o 
soacră băgăcioasă atunci când ne-am căsătorit, spuse el, dând 
din cap. 

— Îi simţi lipsa? întrebă Anna, iar Dan păru că nu înţelege. 

— Mamei Pernillei? Nu, chiar deloc. 

— Ei, hai, ştii la cine mă refer, spuse ea, aruncându-i o privire 
întrebătoare. 

Dan făcu o pauză pentru a se gândi o clipă. 

— Nu, pot să spun cu sinceritate că nu mai e cazul. l-am simţit 
lipsa o vreme, însă nu știu dacă era vorba de Pernilla. Mai 
degrabă îmi era dor de ceea ce avusesem, ca familie, dacă 
înţelegi ce vreau să zic. 

— Da și nu, replică Anna, întristându-se brusc. Cred că te 
referi la viaţa de zi cu zi, la siguranţă, la ceva previzibil. Eu n-am 
avut niciodată așa ceva cu Lucas. Absolut niciodată. Dar trăind 
în teroare, probabil că după asta tânjeam cel mai mult. Rutină, 
viaţă obișnuită. 

Dan îi atinse mâna. 

— Nu e nevoie să vorbești despre asta. 

— E în regulă, spuse ea clipind, în încercarea de a-și opri 
lacrimile. Am vorbit așa de mult în ultimele săptămâni, încât m- 
am săturat să-mi tot aud propria voce. lar tu mi-ai ascultat fără 
încetare toate necazurile. Tu chiar trebuie să te fi plictisit de 
vocea mea. 

Anna râse, apoi își șterse lacrimile cu un șerveţel de hârtie. 
Mâna lui Dan încă zăbovea peste a ei. _ 

— Ba nicidecum nu m-am săturat să te aud. In ceea ce mă 
privește, ai putea vorbi fără încetare. 

O liniște tihnită urmă, în vreme ce se priviră în ochi. Căldura 
mâinii lui Dan îi străbătu Annei întregul corp, dezmorțindu-i 
porțiuni pe care nici nu le știuse îngheţate. Dan deschise gura 
pentru a spune ceva, însă chiar atunci sună telefonul Annei. 
Amândoi tresăriră și femeia își trase mâna pentru a căuta 
mobilul. Privi ecranul. 

— Erica, zise ea și se ridică pentru a-i răspunde. 

e 

De data aceea, Patrik alesese drept loc de întâlnire cu colegii 
încăperea în care își luau pauza de cafea. Ceea ce avea de gând 
să le prezinte era copleșitor, pe puţin spus, și probabil că niște 

cafea și câteva chifle s-ar fi dovedit indicate. Așteptă ca lumea 
să se așeze, însă el rămase în picioare. Cu toţii îl priviră 
nerăbdători încă de când intră. Era evident că se întâmpla ceva, 
dar Annika nu dezvăluise nimic, așa că nimeni nu știa despre ce 
era vorba. Știau doar că era ceva de proporții. O pasăre trecu în 
zbor pe lângă fereastra încăperii și privirile tuturor urmăriră din 
reflex mișcarea, însă la scurt timp, ele se îndreptară din nou 
asupra lui Patrik. 

— Serviţi-vă cu niște cafea și chifle, apoi vom purcede, zise 
Patrik, pe un ton solemn. 

Cu toţii își turnară câte o ceașcă, după care își șoptiră unul 
altuia să dea din mână-n mână coșul cu chifle. Apoi se lăsă 
tăcerea. 

— La cererea mea, în ziua de luni, Annika a declanșat o 
cercetare la nivel naţional. În căutarea unor accidente mortale 
care să prezinte asemănări cu cazurile Rasmus și Marit. 

Hanna ridică mâna. 

— Și ce anume a relevat cercetarea? 

— Am trimis o listă cu elemente comune ambelor crime: felul 
în care au murit victimele și obiectele găsite lângă trupurile lor 
neînsufleţite. 

Această ultimă parte reprezenta o noutate pentru Gösta și 
Hanna, iar cei doi se aplecară, nerăbdători, pentru a afla mai 
multe. 

— Ce fel de obiecte? întrebă Gösta. 

Patrik îi aruncă o privire lui Martin și spuse: 

— Când Martin și cu mine am verificat rucsacul pe care îl avea 
la el Rasmus în clipa morţii, am descoperit ceva ce se afla, de 
asemenea, și în preajma lui Marit. În cazul ei, am descoperit 
obiectul pe scaunul pasagerului. La început nu i-am dat atenţie, 
fiindcă am crezut că e doar gunoi de prin mașină. Insă atunci 
când am găsit același lucru în rucsac, ei bine... 

Își lăsă fraza neterminată și ridică brusc mâinile. 

— Ei bine, ce era? spuse Gösta, înclinându-se și mai mult. 

— O pagină ruptă dintr-o carte. O carte pentru copii, zise 
Patrik. 

— O carte pentru copii? repetă Gösta, buimăcit. 

Hanna părea confuză, la rându-i. 

— Da, paginile erau din Hansel și Gretel. Ştiţi voi, povestea 
Fraților Grimm. 

— Glumești, zise Gosta. 

— Din păcate, nu. lar asta nu e tot. Informaţia respectivă, 
combinată cu detaliile morţii lui Rasmus și a lui Marit, ne-a 
condus la alte două cazuri care ar putea avea legătură cu al 
nostru. 

— Alte două cazuri? 

Era acum rândul lui Martin să fie luat prin surprindere. 

Patrik dădu din cap și explică: 

— Da, informaţia ne-a parvenit în dimineața aceasta. Alte 
două decese care se potrivesc șablonului. Unul în Nyköping și 
altul în Lund. 

— Alte două cazuri? 

Martin lăsa impresia că nu înțelege, iar Patrik își dădu seama 
de ce. 

— Eşti sigur că au o legătură cele patru cazuri? întrebă 
Hanna. Întreaga chestiune pare mult prea greu de crezut. 

— Toate victimele au murit în același fel, iar lângă fiecare 
cadavru au fost așezate pagini rupte din aceeași carte. Putem 
presupune că există o legătură între cazuri, zise Patrik sec. 

Era surprins și ofensat de faptul că s-ar fi îndoit cineva de el. 

— Oricum, ne vom continua ancheta, sau anchetele, pornind 
de la ipoteza că există o legătură. 

Martin ridică mâna. 

— Și celelalte victime erau antialcoolice? 

Patrik dădu încet din cap. Acela era lucrul care-l deranja cel 
mai mult. 

— Nu, zise el. S-a confirmat faptul că victima din Lund era un 
alcoolic înrăit, iar poliția din Nyköping nu deţinea informaţii în 
legătură cu asemenea obiceiuri ale victimei din ancheta lor. Insă 
mă gândeam că noi doi am putea să mergem până acolo, să 
stăm de vorbă cu ei. Să verificăm detaliile. 

Martin încuviinţă. 

— Când plecăm? 

— Mâine, zise Patrik. Dacă nimeni nu mai are nimic de 
adăugat, am putea suspenda ședința, pentru a ne apuca de 
treabă. În caz că aveţi nelămuriri, vă sugerez să citiţi rezumatul 
pe care vi l-am pregătit. Annika a făcut câteva cópii, așa că 
puteți lua câte una, în drum spre ieșire. 

Cu toţii rămaseră tăcuţi atunci când se rupseră rândurile. 
Fiecare se gândea ce anvergură căpătase ancheta cu care se 

confruntau în momentul respectiv. Și încercau să accepte ideea 
că aveau să fie nevoiţi să-și introducă în vocabular cuvintele 
„criminal în serie”. Așa ceva nu se mai auzise niciodată în toată 
istoria poliţiei din Tanumshede. 

e 

Gösta se întoarse când auzi pe cineva în urma lui, la ușă. 

— Martin și cu mine vom pleca mâine. Probabil că vom lipsi 
vreo două zile, spuse Patrik. 

— Așa? făcu Gosta. 

— Mă gândeam ca între timp, tu și Hanna să lucraţi împreună 
asupra altor aspecte. De exemplu, să-i verificaţi dosarul lui 
Marit. Eu deja l-am citit de atâtea ori, încât am senzaţia că îmi 
trebuie o pereche nouă de ochi. Și faceţi același lucru cu toate 
materialele legate de Rasmus Olsson. Martin a început să 
alcătuiască o listă cu toate persoanele care deţin câini din rasa 
Galgo Español; ar fi bine să lucrăm în continuare și la aspectul 
ăsta. Vorbește cu Martin în după-amiaza asta și vezi până unde 
a avansat. Altceva? A, da, reporterul de la tabloid ne-a trimis 
prin fax niște c6pii după jurnalul lui Lillemor. Vom primi și 
originalul, dar acesta vine prin poștă și nu ne permitem să-l 
așteptăm. Voi lua în mașină două câpii, însă aţi putea să 
aruncați și voi o privire. 

Gösta dădu din cap, obosit. 

— Asta e tot, zise Patrik. Noi am plecat. O pui tu la curent pe 
Hanna? 

Gösta încuviinţă. Și mai obosit. Era o pacoste să fie nevoit să 
lucreze din greu. Avea să se extenueze de tot până la începerea 
sezonului de golf. 

Capitolul 7 


Cel mai aproape simțea groaza pe timp de noapte. Dacă 
veneau în timp ce el dormea? Dacă nu s-ar fi putut trezi? Înainte 
de-a fi prea târziu. El și sora sa aveau fiecare câte un pat în 
cameră. De regulă, ea îi învelea noaptea, trăgânau-le plapuma 
până sub bărbie, după care îi săruta pe frunte, mai întâi pe el, 
apoi pe ea. Urma un „noapte bună" spus cu blândeţe, după care 
lumina se stingea. lar ușa se încuia. In clipele acelea, răului i se 
dădea frâu liber prin minţile lor. Insă ei născociseră o formă de 
consolare. Cu pași atenţi, el își croia drum spre patul fetei și se 
strecura aproape de ea, sub plapumă. Nu vorbeau niciodată, ci 
doar stăteau unul lângă celălalt, simțind căldura pe care o 
emana pielea lor. Erau atât de apropiaţi încât respirația li se 
contopea, devenind una singură, un aer fierbinte ce le umplea 
plămânii şi li se răspândea către inimi, oferindu-le un sentiment 
de siguranță. 

Uneori stăteau treji, în felul acela. Amândoi își observau 
reciproc teama din priviri, însă nu o puteau exprima în cuvinte. 
In acele clipe, el simțea o asemenea dragoste fată de sora lui, 
încât i se părea că urma să răbufnească. Il copleșea lăuntric, 
făcându-l să-și dorească să-i dezmierde pielea, centimetru cu 
centimetru. Fata era atât de neajutorată, de inocentă și o speria 
atât de mult lumea exterioară. Mai mult decât pe el. In cazul lui, 
teama era amestecată cu o sete de orice s-ar fi aflat acolo, în 
exterior. Lucrurile la care ar fi avut acces - asta dacă el n-ar fi 
fost o piază rea și dacă necunoscutul nu ar fi așteptat afară. 

Stând întins acolo, cu sora lui în brațe, el se întrebă dacă nu 
cumva groaza era legată de femeia cu voce mânioasă. Apoi, de 
regulă, somnul punea stăpânire asupra lui. lar odată cu el, 
veneau amintirile. 

e 

Martin suferise toată viața de rău de mașină, însă chiar și-așa, 
el încercă să citească paginile fotocopiate din jurnalul lui 
Lillemor. 

— Cine-o fi acest „el” despre care tot vorbește? Persoana pe 
care o recunoaște? zise el consternat, citind în continuare 
pentru a vedea dacă nu cumva mai putea găsi vreun indiciu. 

— Nu scrie, veni replica lui Patrik, care citise deja copiile, 
înainte de plecare. Nu părea să fie sigură unde sau dacă îl 
văzuse cu adevărat. 

— Dar zice că o făcea să se simtă neliniștită, spuse Martin, 
arătând spre rândurile de pe pagină. Așadar, nu poate fi o 
coincidenţă faptul că a fost ucisă după aceea. 

— Da, tind să-ţi dau dreptate, zise Patrik, accelerând pentru a 
depăși un camion. Însă nu mai avem altceva pe care să ne 
bazăm, cel puţin, nu în jurnal. Și chiar ar fi putut fi oricine. 
Cineva din oraș, cineva din grup, cineva din echipa de filmare. 
Nu știm decât că era vorba de un bărbat. 

Observă că Martin începuse să inspire profund. 

— Cum e? Ţi-e rău? 

O privire fugară spre colegul său i-o confirmă. Pistruii lui 
Martin erau de-un roșu-aprins, în contrast cu fața sa, care era și 
mai albă decât în mod normal, iar pieptul i se umfla, în 
încercarea disperată de a respira. 

— Vrei să las puţin geamul jos? zise Patrik, încurcat. 

Îi era milă de colegul său, însă nici nu dorea să conducă până 
în Lund într-o mașină mirosind a vomă. Martin dădu din cap, așa 
că Patrik apăsă butonul care deschidea geamul pasagerului. 
Martin se rezemă de ușă, inhalând cu nesaţ, cu toate că aerul 
era amestecat cu multe gaze de eșapament și nici nu îi oferea 
atât de multă alinare precum ar fi sperat. 

Câteva ore mai târziu, cu picioarele înţepenite și cu spinările 
dureroase, cei doi virară în parcarea secției de poliție din Lund. 
Nu își permiseră decât o scurtă pauză pentru a se ușura și a-și 
întinde picioarele, fiindcă amândoi erau nerăbdători cu privire la 
ce avea să aducă întâlnirea dintre ei și comisarul Kjell Sandberg. 
Așteptară doar câteva minute la recepţie până când bărbatul își 
făcu apariţia. De fapt, el trebuia să aibă sâmbăta liberă, dar 
fusese de acord să vină la secţie, în urma discuţiei telefonice cu 
Patrik. 

— Cum aţi călătorit? întrebă Kjell Sandberg, conducându-i 
sprinten pe cei doi. 

Era un bărbat foarte mic de statură - avea în jur de 1,60, 
după estimările lui Patrik -, însă părea să compenseze înălțimea 

redusă printr-o cantitate imensă de energie. Când vorbea, își 
folosea tot corpul și gesticula frenetic. Atât lui Martin, cât și lui 
Patrik le venea greu să ţină pasul cu el, fiindcă aproape că 
alerga înaintea lor. Marșul forțat îi conduse într-un final spre o 
încăpere destinată pauzei de cafea, iar Kjell le făcu semn celor 
doi să intre primii. 

— M-am gândit să stăm aici, nu în biroul meu, zise comisarul, 
arătând spre o masă pe care se afla un morman de dosare. 

Cel de deasupra era etichetat „Börje Knudsen”, nume care, 
după cum aflase Patrik cu o zi în urmă, îi aparţinea victimei 
numărul trei - sau doi, în caz că le luau în ordine cronologică. Se 
așezară și Kjell împinse mormanul de dosare înspre Patrik. 

— Mi-am petrecut ziua de ieri parcurgând din nou totul. După 
ce v-am auzit întrebarea, ei bine, trebuie să recunosc, am 
început să privesc într-o cu totul altă lumină câteva cazuri din 
trecut. 

Dădu din cap cu părere de rău, ca și cum și-ar fi cerut scuze. 

— Așadar, nu au existat deloc suspiciuni pe-atunci, în urmă cu 
șase ani? Vreo presimţire că lucrurile nu stăteau așa cum ar fi 
trebuit? zise Patrik, atent să nu pară acuzator. 

Kjell dădu iar din cap. Mustaţa stufoasă îi săltă într-un mod 
comic atunci când mișcă din cap. 

— Nu, sincer să fiu, n-am avut idee să fi fost ceva în neregulă 
cu moartea lui Börje. Trebuie să înțelegeţi faptul că Börje era 
unul dintre acei „clienţi” pe care ne aşteptam să-i găsim morţi la 
un moment dat. Băutura fusese cât pe ce să-l bage în mormânt 
de mai multe ori, însă a reușit să scape. Așadar, ne-am gândit 
că... Ei bine, ne-am înșelat, zise el, ridicându-și mâinile și având 
pe chip o expresie îndurerată. 

Patrik dădu consolator din cap. 

— Din câte-am înţeles, a fost o eroare ușor de făcut, în 
situaţia de faţă. Și noi am crezut, pentru o vreme, că ne 
confruntam cu un accident. 

Auzindu-l că recunoaște așa ceva, Kjell păru să se simtă mai 
bine. 

— Ce anume v-a făcut să ne răspundeți? întrebă Martin, 
încercând să nu se holbeze la mustaţa săltăreaţă. 

Incă mai era palid în urma drumului cu mașina și, 
recunoscător, își îndesă în gură câţiva biscuiţi digestivi. Asta îl 

ajută puţin. De regulă, avea nevoie de o oră și ceva pentru a-și 
veni complet în fire după o călătorie lungă cu mașina. 

La început, Kjell nu spuse nimic și răsfoi prin maldărul de 
dosare, căutând ceva. Apoi scoase un dosar pe care-l deschise 
și-l puse dinaintea lui Patrik și Martin. 

— Uitaţi-vă aici. Sunt pozele făcute când l-am găsit pe Börje. 
Murise în apartamentul său în urmă cu vreo săptămână, așa că 
nu e o priveliște prea frumoasă, adăugă el. Nimeni nu a 
observat nimic până nu a început să se simtă mirosul. 

Era, într-adevăr, un tablou înfiorător. Însă atenţia le fu captată 
de ceea ce ţinea Börje în mână. Părea a fi o coală mototolită. 
Când răsfoiră prin poze, cei doi văzură un prim-plan al hârtiei, 
după ce fusese luată din mâna bărbatului și netezită. Era o 
pagină din aceeași carte pe care Patrik și Martin o cunoșteau 
acum prea bine. Hansel și Gretel, de Fraţii Grimm. Se priviră, iar 
Kjell spuse: 

— Da, aici nu mai e vorba despre o simplă coincidenţă. Și mi- 
am amintit fiindcă mi s-a părut așa de straniu ca Börje să ţină în 
mână o pagină dintr-o carte pentru copii. El n-avea copii... 

— Încă mai aveţi pagina? 

Patrik își ţinu respiraţia și-și simţi trupul contractându-i-se de 
nerăbdare. Kjell nu spuse nimic, dar un zâmbet îi apăru în colțul 
gurii atunci când scoase la iveală o pungă de plastic ce fusese 
așezată pe scaunul de lângă el. 

— Un amestec de noroc și îndemânare, spuse. 

Patrik luă protocolar punga și îi studie conţinutul, după care i- 
o înmână și lui Martin, care de asemenea cercetă pagina cu 
nerăbdare. 

— Dar restul? Rănile și modul în care a murit? întrebă Patrik, 
încercând să studieze mai îndeaproape fotografiile ce arătau 
corpul neînsufleţit al lui Börje. 

| se păru că distinge umbre vineţii în jurul gurii, însă cadavrul 
era într-o asemenea stare de putrefacție, încât era greu să-și 
dea seama. 

— Din nefericire, nu deţinem niciun fel de informaţii cu privire 
la plăgi. După cum am spus, corpul nu se afla într-o stare 
corespunzătoare pentru a i se face autopsia, iar Börje avea mai 
mereu câte-o rană sau alta. Așadar, întrebarea e: am fi 
reacţionat oare chiar și dacă...? 

Vocea i se pierdu, iar Patrik înțelese ce voia să spună. Börje 
fusese un bețiv care deseori era implicat în bătăi. Faptul că 
probabil băuse până când murise nu le oferise niciun motiv de a 
porni o anchetă minuțioasă. 

— Însă avea o cantitate mare de alcool în corp? 

Kjell dădu afirmativ din cap, iar mustata îi săltă din nou. 

— Adevărat, avea un grad de alcoolemie ieșit din comun, însă 
toleranța îi crescuse de-a lungul anilor. Concluzia medicului 
legist a fost că Börje băuse pur și simplu o sticlă întreagă și 
murise din cauza unei intoxicații cu alcool. 

— Are vreo rudă cu care să putem sta de vorbă? 

— Nu, Börje nu avea pe nimeni. Singurii oameni cu care 
interacţiona erau polițiștii și prietenii săi de pahar. Ei, și 
persoanele pe care le mai întâlnea prin pușcărie. 

— Pentru ce-a făcut pușcărie? 

— O mulţime de lucruri. Lista se află aici, în dosarul de 
deasupra, cu date cu tot. Ultraj, intimidare, șofat în stare de 
ebrietate, omucidere, furt, tot ce vreţi. Probabil că a petrecut 
mai mult timp înăuntru decât afară. 

— Pot lua cu mine materialele acestea? întrebă Patrik, 
ținându-și pumnii strânși. 

Kjell încuviinţă. 

— Da, asta era și ideea. Promiteţi-mi că ne veţi anunţa dacă 
va fi nevoie de ajutor pe viitor. O să mai pun întrebări în stânga 
și-n dreapta, să văd dacă mai putem afla ceva care să vă fie de 
folos. 

— Apreciem sincer, zise Patrik, în timp ce amândoi se ridicară, 
pentru a pleca. 

În drum spre ieșire, fură nevoiţi să alerge pentru a ţine pasul 
cu Kjell. 

— Mergeţi înapoi în seara asta? întrebă el când ajunseră la 
intrarea principală. 

— Nu, ne-am rezervat o cameră la Scandic. Ca să putem 
parcurge materialul pe îndelete, înainte de următoarea oprire de 
mâine. 

— Nyköping, parcă auzisem? 

Dintr-odată, Kjell păru foarte serios. 

— Nu întâlneşti prea des o situaţie ca asta: un criminal să 
opereze pe o arie așa de extinsă. 

— Nu, zise Patrik, cu aceeași seriozitate. Nu e ceva comun. Nu 
e deloc comun. 

e 

— Ce preferi? Umblatul după dulăi sau răsfoitul prin dosarul 
lui Marit? 

Gösta nu își putu ascunde frustrarea provocată de sarcinile ce 
le reveneau. Nici Hanna nu părea foarte încântată. Pesemne că 
aşteptase cu nerăbdare o dimineață relaxantă de sâmbătă, 
petrecută acasă, alături de soțul ei. Însă Gösta se văzu nevoit să 
admită faptul că prilejul de a lucra suplimentar era o excepție. În 
secția lor de poliție, o anchetă care să implice cinci crime nu era 
ceva la ordinea zilei. 

Gösta şi Hanna se așezară la masă pentru a ataca sarcinile 
lăsate de Patrik, însă niciunul dintre ei nu simți vreo urmă de 
entuziasm. Gösta o privi pe Hanna, care stătea în fața blatului 
de lucru și turna cafea. Nicidecum plinuță atunci când începuse 
noua slujbă la secție, femeia ajunsese numai piele și os. Gösta 
se întrebă din nou cum o fi fost viața ei de familie. În ultima 
vreme, pe chipul femeii se citea o oarecare tensiune, dacă nu 
chiar suferință. Poate că ea și soțul ei nu puteau avea copii, 
speculă Gösta. Ajunsese la vârsta de patruzeci de ani, și tot fără 
odrasle. Ar fi vrut să-i poată oferi un umăr pe care să plângă, 
dar avu senzația că oferta sa nu i-ar fi picat bine. Hanna își dădu 
la o parte o șuviță de păr bălai. Brusc, colegului său îi păru că 
gestul acela simplu înglobase atât de multă vulnerabilitate și 
nesiguranţă. Hanna Kruse era pe deplin o femeie a contrastelor. 
Puternică și neînfricată, la suprafaţă. În același timp, anumite 
gesturi trădau cu totul altceva... o latură slabă; mai bine de-atât 
nu știa cum să o descrie Gösta. Insă atunci când femeia se 
întoarse către el, se întrebă dacă nu cumva analizase prea mult 
lucrurile. Chipul Hannei era acum împietrit. Nu se citea pe el 
nicio urmă de slăbiciune. 

— Eu aleg documentele lui Marit, spuse ea, așezându-se. Tu ia 
căţelușii, în regulă? 

II privi pe deasupra ceștii de cafea. 

— Mie îmi convine. Doar am zis că poţi alege. 

Hanna zâmbi, iar modul în care acel zâmbet îi îmblânzi faţa îl 
făcu pe Gösta să-și pună și mai mult la îndoială speculaţiile. 

— Mare păcat că trebuie să muncim acum, ce zici, Gosta? 
spuse ea, făcându-i cu ochiul. 

El nu se putu abţine să nu-i zâmbească, la rându-i. Își 
îndepărtă gândurile cu privire la viaţa ei de familie și hotărî pur 
și simplu să se bucure de compania colegei sale. 

— Bine, mie îmi revin potăile, zise el, ridicându-se în picioare. 

— Ham, ham, replică ea, zâmbind, după care începu să 
răsfoiască dosarul aflat în fața sa. 

e 

— Am auzit că au avut loc nişte scene pe aici, zise Lars, 
privindu-i neînduplecat pe concurenți, care stăteau adunați în 
jurul lui. 

Nimeni nu rupse tăcerea. Lars mai făcu o încercare. 

— Ar putea cineva să mă lămurească și pe mine ce s-a 
întâmplat? 

— Tina s-a făcut de râs, bombăni Jonna. 

Tina îi aruncă o privire dușmănoasă, apoi se uită în jurul său și 
zise: 

— Pe naiba! Sunteţi doar invidioși pentru că nu l-ați găsit voi 
și nu v-a trecut prin cap așa ceva! 

— N-aș fi făcut niciodată un lucru atât de odios, replică 
Mehmet, privindu-și vârfurile pantofilor. 

Fusese nefiresc de supus în ultimele zile. Lars își îndreptă 
atenţia asupra lui. 

— Tu cum te mai simţi, Mehmet? Pari cam deprimat. 

— N-am nimic, zise el, uitându-se în continuare la pantofi. 

Lars îi aruncă o privire întrebătoare, dar nu insistă. Mehmet 
nu părea dispus să-și împărtășească sentimentele. Poate că 
lucrurile aveau să decurgă mai bine în cadrul sesiunii 
individuale. Lars se reîntoarse la Tina. 

— Ce scria în jurnal de te-a supărat așa de tare? întrebă el cu 
blândețe. 

Tina făcu un gest ca și cum și-ar fi pus lacăt la buze. 

— Ce te-a determinat să crezi că erai îndreptăţită să o arunci 
așa pe Barbie... pe Lillemor, în gura presei? 

— A scris în jurnal că Tina nu are pic de talent, interveni Calle. 

Relația dintre el și Tina fusese extrem de glacială după 
discuţia pe care o avuseră la restaurant, iar Calle profită de 
ocazie pentru a o împunge. Vorbele pe care i le aruncase fata 
încă îl usturau, drept urmare, el făcu remarca pe un ton maliţios. 
În momentul acela, nu-și dorea nimic mai mult decât să-i facă 
rău. 

— Și nici n-o poţi condamna pe Barbie, replică el, rece. Ea 
doar spunea adevărul. 

— Taci, taci, taci! strigă Tina, împroșcând stropi mici de 
salivă. 

— Haideţi să ne calmăm, spuse Lars, pe un ton aspru. Lillemor 
a scris ceva compromiţător despre tine în jurnal, drept urmare, 
ţie ţi s-a părut că ai dreptul să-i defăimezi amintirea. 

O privi cu neînduplecare pe Tina, care își feri privirea. 
Exprimate de el în felul acela, lucrurile păreau atât de... haine și 
răutăcioase. 

— A scris porcării despre voi toţi, zise fata, privind în jurul său, 
în încercarea de a transfera o parte din nemulţumirea lui Lars 
către ceilalți. Despre tine a scris că ești o pușlama răzgâiată, 
Calle. Și că tu, Uffe, erai unul dintre cei mai proști oameni pe 
care i-a cunoscut vreodată. Și că Mehmet era atât de nesigur și 
îngrijorat că nu îi făcea pe plac familiei sale, și că ar fi trebuit să- 
și dea seama că avea nevoie de o coloană vertebrală! 

Făcu o scurtă pauză, dar apoi își îndreptă privirea asupra 
Jonnei. 

— Cât despre tine... A scris că era atât de jalnic faptul că te 
tot tăiai. Nu a menajat pe nimeni. lar acum știți și voi. Mai e 
cineva de părere că „trebuie să-i cinstim amintirea lui Barbie” 
sau ce alte idioţenii aţi mai debitat pe-aici? Dacă vă simțit 
vinovaţi pentru toate lucrurile pe care i le-aţi spus la petrecere, 
încetaţi! A primit ce-a meritat! 

Tina își flutură brusc părul, provocând pe oricine să o 
contrazică. 

— A meritat să și moară? zise Lars, calm. 

Incăperea se cufundă în liniște. Tina își roase agitată o 
unghie. Apoi se ridică dintr-odată și fugi afară. Toate privirile o 
urmăriră. 

e 

Șoseaua se întindea la nesfârșit înaintea lor. Oboseala atâtor 
ore de condus începea să se facă simțită. Patrik întoarse capul 
pentru a se uita la colegul său, aflat pe locul șoferului. Martin se 
oferise să conducă în ziua respectivă, în speranţa că asta îi va 
mai potoli puţin senzaţia de greață. Ideea funcţionase, iar cei 
doi nu mai aveau nicio sută de kilometri până în Nyköping. 
Martin căscă, molipsindu-l și pe Patrik. Amândoi râseră. 

— Cred că am stat treji până mult prea târziu azi-noapte, 
spuse Patrik. 

— Mada, și eu cred la fel. Însă aveam multe de examinat. 

— Așa-i. 

Petrecuseră seara în camera lui Patrik, citind și recitind toate 
detaliile cazului. Martin nu se retrăsese înapoi în propria cameră 
decât târziu de tot. In plus, mai durase încă o oră până ca ei să 
adoarmă, hăituiţi fiind de toate gândurile și lucrurile care nu se 
legau nicicum. 

— Cum se mai simte Pia? întrebă Patrik, pentru a schimba 
subiectul. 

— Grozav! spuse Martin, schimbându-se la față. Greţurile de 
dimineață au dispărut. Ba chiar se simte excelent acum. Sunt 
așa de entuziasmat, abia aștept! 

— Mda, cunosc sentimentul. 

Gândurile lui Patrik zburară la Maia. Își dorea atât de mult să 
fie acasă, alături de ea și de Erica, încât îl durea sufletul. 

— Are de gând să facă testarea cu ultrasunete pentru a afla 
sexul copilului? întrebă Patrik, în timp ce ieșiră de pe 
autostradă, înspre Nyköping. 

— Ei bine, încă nu știu. Dar nu cred, zise Martin, uitându-se 
atent la semnele de circulaţie. Voi ce-aţi făcut? Aţi aflat înainte? 

— Nu, în felul ăsta, pare că trișezi. Am vrut să fie o surpriză. 
lar la primul copil nu prea contează așa de mult. Ar fi frumos ca 
al doilea să fie băiat, ca să avem câte unul din fiecare. 

— Doar nu o să...? zise Martin uluit, întorcându-se spre Patrik. 

— Nu, nu, nu, râse acesta. Încă nu, slavă cerului. Momentan 
suntem ocupați până peste cap, încercând să ne adaptăm la 
viața alături de Maia. Dar poate că mai târziu... 

— Ce părere are Erica? Având în vedere prin câte necazuri a 
trecut... 

Martin se opri, nesigur dacă era în regulă să pomenească 
subiectul respectiv. 

— De fapt, n-am discutat despre asta. Probabil că doar am 
presupus eu că vom avea doi, spuse Patrik, căzând pe gânduri. 
Ei, iată-ne ajunși, în sfârșit, adăugă el, bucuros să pună capăt 
subiectului. 

Se dădură jos din mașină, cu picioarele înţepenite, și se 
întinseră puţin înainte de-a intra în secţia de poliţie. Începuse să 
devină rutină - pentru Patrik, cel puţin. Era a treia oară când 

vizita o secţie nouă de poliţie, dintr-un oraș nou. La întâlnirea cu 
comisarul, pe Patrik îl uimi din nou cât de eterogene puteau fi 
cadrele polițienești în Suedia. În plus, nu mai întâlnise niciodată 
o persoană a cărei înfățișare să difere atât de mult de imaginea 
pe care el și-o formase pornind de la un nume. Pentru început, 
Gerda Svensson era mult mai tânără decât și-o închipuise, 
având în jur de treizeci și cinci de ani. Și în ciuda unui nume 
suedez prin excelenţă, tenul său avea aceeași culoare și 
strălucire precum mahonul întunecat. Era o femeie de o 
frumusețe izbitoare. Patrik își dădu seama că stătea acolo, cu 
gura căscată, iar o privire aruncată înspre Martin îl făcu să 
realizeze că și colegul lui se făcea de râs. Patrik îi dădu un cot 
lui Martin, apoi îi întinse mâna comisarului Svensson. 

— Colegii mei ne așteaptă în sala de conferinţe, zise Gerda 
Svensson, conducându-i într-acolo. 

Vocea îi era joasă, dar și caldă, în același timp, și cum nu se 
putea de plăcută. Patrik realiză că îi era foarte greu să-și 
dezlipească ochii de la ea. 

Merseră în tăcere până la sala de conferințe. Unicul zgomot 
era cel al pantofilor, pe podea. Când intrară în cameră, doi 
bărbaţi se ridicară și le veniră în întâmpinare, cu mâinile întinse. 
Unul dintre ei avea în jur de cincizeci de ani, era scund și 
îndesat, dar cu o licărire în priviri și un zâmbet cald. Se prezentă 
drept Konrad Meltzer. Celălalt era cam de aceeași vârstă cu 
Gerda, un blond înalt și zdravăn. Lui Patrik nu putu să nu-i 
treacă prin gând faptul că el și Gerda alcătuiau un cuplu 
excelent. Atunci când bărbatul se prezentă drept Rickard 
Svensson, Patrik își dădu seama că intuise corect. Formau, într- 
adevăr, un cuplu. 

— Din câte înţeleg, aveţi multe informații relevante cu privire 
la una dintre anchetele noastre, rămasă nerezolvată. 

Gerda se așeză între Konrad și soțul ei, iar niciunul nu păru 
deranjat de faptul că ea preluase comanda. 

— Eu am condus ancheta în cazul morţii Elsei Forsell, spuse 
ea, de parcă i-ar fi citit gândurile lui Patrik. Konrad și Rickard au 
lucrat alături de mine, și am dedicat multe ore de lucru în cadrul 
cercetării. Din nefericire, am ajuns într-un punct din care nu mai 
puteam continua. Asta până alaltăieri, când am primit cererea 
dumneavoastră. 

— Am știut imediat că exista o legătură între cazurile noastre 
atunci când am aflat despre pagina din carte, spuse Rickard, cu 
braţele încrucișate pe masă. 

Patrik se întrebă cum o fi fost să ai nevasta drept șefă. Deși 
se considera un bărbat emancipat, tot i-ar fi fost greu să-i fie 
subaltern Ericăi. Pe de altă parte, nici ea nu ar fi apreciat prea 
mult să-l aibă pe Patrik drept șef. 

— Rickard și cu mine ne-am căsătorit la finalul anchetei. De 
atunci, lucrăm în divizii separate. 

Gerda îl privi, iar Patrik simţi că se îmbujorează. Pentru o 
clipă, se întrebă dacă nu cumva ea chiar îi putea citi gândurile, 
însă apoi realiză că probabil nu era prea dificil să ghicească ce-i 
trecea prin minte. Cu siguranță că mai existaseră și alții înaintea 
lui. 

— Unde se afla pagina pe care aţi găsit-o? întrebă el, pentru a 
schimba subiectul. 

Un zâmbet mic apăru pe buzele Gerdei, semn că observase 
fâstâceala lui Patrik, însă cel care vorbi de data aceea fu 
Konrad. 

— Într-o Biblie pe care o avea lângă ea. 

— Unde a fost găsită? 

— În apartamentul său. De către unul dintre membrii 
congregaţiei sale. 

— Congregatie? întrebă Patrik. Ce fel de congregație? 

— Crucea Fecioarei Maria, îi răspunse Gerda. O congregaţie 
catolică. 

— Catolică? întrebă Martin. Era de prin vreo ţară sudică? 

— Există catolici și în Scandinavia, zise Patrik, ușor jenat de 
ignoranţța lui Martin. E o formă de creștinism practicată pe tot 
globul, și există câteva mii de catolici în Suedia. 

— Adevărat, spuse Rickard. Există, de fapt, o sută șaizeci de 
mii de catolici în Suedia. Elsa fusese membră de mulţi ani, iar 
congregația era practic familia sa. 

— Nu avea niciun fel de rude? întrebă Patrik. 

— Nu, nu am reușit să găsim nicio rudă apropiată, zise Gerda. 
Am condus multe interogatorii cu membrii congregației, pentru 
a stabili dacă se produsese vreo ruptură, orice lucru care să fi 
putut cauza uciderea Elsei. Însă am obţinut numai rezultate 
negative. 

— Dacă am vrea să stăm de vorbă cu vreun membru al 
congregaţiei care să-i fi fost apropiat Elsei, pe cine aţi 
recomanda? întrebă Martin, apoi își pregăti pixul, gata să ia 
notițe. 

— Preotul, fără îndoială. Părintele Silvio Mancini. El chiar este 
din sudul Europei, spuse Gerda, făcându-i cu ochiul lui Martin, 
care se îmbujoră. 

— Din câte am înţeles, victima din Tanumshede prezenta și 
ea urme că fusese legată? 

Întrebarea îi era adresată lui Patrik. 

— Da, e adevărat. Medicul nostru legist i-a găsit crestături de 
funie atât pe braţe, cât și pe încheieturi. A fost cumva unul 
dintre indiciile care v-au făcut imediat să consideraţi moartea 
Elsei drept omucidere? 

— Da. 

Gerda scoase o fotografie și o împinse, de-a lungul mesei, 
spre Martin și Patrik. Aceștia o priviră pentru câteva clipe și 
observară că urmele de funie erau evidente. Fără nicio îndoială, 
Elsa Forsell fusese legată. Patrik mai recunoscu și ciudatele 
semne vineţii din jurul gurii. 

— Aţi găsit cumva și urme de bandă adezivă? 

O privi pe Gerda, care dădu aprobator din cap. 

— Da, adeziv de la o bandă maro, comună. 

Gerda își drese vocea, după care spuse: 

— Suntem foarte interesaţi de informaţiile pe care le aveţi în 
legătură cu aceste omucideri. Firește că vă vom oferi, la rândul 
nostru, toate informaţiile de care dispunem. Știu că uneori 
există o oarecare rivalitate între secţiile de poliţie, dar sper cu 
sinceritate să putem coopera și să putem păstra deschise porțile 
între noi. 

Nu era o rugăminte, ci o aserțiune rece. Patrik încuviinţă fără 
să mai stea pe gânduri. 

— Bineînţeles. Avem nevoie de tot ajutorul posibil. Inclusiv de 
al dumneavoastră. Așadar, să împărţim între noi copiile oricăror 
materiale de care dispunem. Și putem păstra legătura prin 
telefon. 

— Bun, zise Gerda. 

Patrik nu putu să nu observe privirea admirativă pe care o 
primi din partea soțului. Respectul lui Patrik faţă de Rickard 

Svensson crescu. Era nevoie de un bărbat adevărat pentru a 
aprecia o soție cu o carieră mai de succes decât cea proprie. 

— Știţi unde îl putem găsi pe părintele Mancini? întrebă Martin 
în timp ce se pregăteau de plecare. 

— Congregația catolică se află în centrul orașului. 

Konrad îi scrise repede adresa și-i dădu bucata de hârtie lui 
Martin. Le explică, de asemenea, cum să ajungă acolo. 

— După ce vorbiţi cu părintele Silvio, puteţi să vă întoarcetți 
pentru a lua de la recepţie pachetul cu toate materialele 
necesare, zise Gerda, scuturându-i mâna lui Patrik. Voi avea 
grijă să vi se facă toate copiile. 

— Vă mulţumim pentru ajutor, spuse Patrik cu sinceritate. 

Cooperarea inter-districtuală nu era întotdeauna favorizată de 
către secţiile de poliţie, după cum menţionase și Gerda, așa că 
Patrik era extrem de bucuros fiindcă ancheta respectivă urma să 
aibă un curs diferit. 

e 

— Când ai de gând să laşi deoparte comportamentul ăsta 
prostesc? 

Jonna închise ochii. Vocea de la telefon a mamei sale era 
mereu atât de aspră, de acuzatoare. 

— Tata și cu mine am stat de vorbă și ni se pare că dai 
dovadă de iresponsabilitate, irosindu-ți viața în felul acesta. In 
plus, trebuie să luăm în considerare și reputația noastră și a 
spitalului; trebuie să înţelegi că ne faci și pe noi de râs! 

— Eram sigură că trebuia să fie ceva legat de spital, mormăi 
Jonna. 

— Ce-ai zis? Jonna, trebuie să vorbeşti mai tare, ca să te pot 
înţelege. Ai nouăsprezece ani acum, trebuie să înveţi să 
pronunţi clar. Și mă văd nevoită să o spun, aceste ultime 
articole de prin ziare ne-au tulburat cumplit pe tata și pe mine. 
Oamenii încep să se întrebe ce fel de părinţi suntem. lar noi ne- 
am dat toată silinţa, te asigur de asta. Insă tata și cu mine avem 
sarcini importante de îndeplinit, iar tu, Jonna, ești acum destul 
de mare pentru a înțelege asta. Trebuie să dai dovadă de mai 
mult respect față de ceea ce facem noi. Ştii, ieri am operat un 
băiețel din Rusia care a venit aici pentru a-și trata o problemă 
serioasă la inimă. Nu a putut beneficia în ţara lui de operaţia 
necesară, însă eu am putut să-l ajut! Datorită mie va supraviețui 
și va duce o viaţă împlinită! Cred că ar trebui să dovedești mai 

multă modestie în fața vieţii, Jonna. Tie întotdeauna ţi-a fost 
simplu. Ti-am refuzat noi vreodată ceva? Ai avut mereu cu ce să 
te îmbraci, un acoperiș deasupra capului și mâncare pe masă. 
Gândește-te la toţi copiii care nu au nici măcar jumătate, ba nu, 
nici măcar o zecime din ce ai avut tu. Ei ar fi recunoscători să fie 
în locul tău. Și nici n-ar face tâmpenii și nu s-ar răni singuri. Nu, 
eu cred că ești foarte egoistă, Jonna. E timpul să te maturizezi! 
Tata și cu mine considerăm că... 

Jonna întrerupse apelul telefonic și se lăsă încet în jos, cu 
spatele rezemat de perete. Starea de neliniște i se intensifică 
din ce în ce mai mult, până când fetei i se păru că avea să i se 
reverse pe gură. Îi năpădi fiecare părticică a trupului, făcând-o 
să aibă impresia că urma să explodeze. Fu copleșită, ca de 
multe alte ori, de sentimentul că nu avea încotro să o apuce, 
încotro să fugă. Cu mâinile tremurânde, ea scoase lama pe care 
o ţinea mereu în portofel. În clipele acelea, degetele îi fremătară 
așa de puternic, încât scăpă lama din mână și, înjurând, încercă 
să o ridice de pe podea. Se tăie de câteva ori la degete, dar, 
într-un final, izbuti să o apuce, și o duse încet spre interiorul 
antebraţului drept. Concentrându-se intens, privi lama pe care o 
aduse din ce în ce mai aproape de pielea degradată, plină de 
cicatrici, piele care avea mai degrabă aspectul unor cratere de 
pe Lună, cu petice albe și roz, brăzdate de crestături roșii, ca 
niște râuleţe. Odată cu primele picături de sânge, ea își simţi 
anxietatea domolindu-se. Apăsă și mai tare, iar pârâiașul deveni 
un șȘuvoi roșu, care zvâcnea. Jonna îl urmări cu o ușurare ce i se 
putea citi pe întregul chip. Ridică lama și trasă un nou râuleţ 
printre cicatrici. Apoi ridică privirea și zâmbi camerei de filmat. 
Aproape că părea fericită. 

e 

— ÎI căutăm pe părintele Silvio Mancini. 

Patrik îi arătă insigna femeii care le răspunse la ușă. Aceasta 
se dădu la o parte și strigă: 

— Silvio! A venit poliţia în legătură cu ceva! 

Un bărbat cărunt, îmbrăcat în blugi și pulover, se îndreptă 
spre ei. Patrik se așteptase ca el să își facă apariţia în haine 
bisericești, și nu în unele obișnuite. Realiza că preotul nu putea 
umbla mereu în veșminte clericale, însă chiar și-așa, el avu 
nevoie de puţin timp pentru a-și reveni de pe urma surprizei. 

— Mă numesc Patrik Hedström, iar acesta e Martin Molin, zise 
el, arătând spre colegul său. 

Preotul dădu din cap și îi conduse către niște canapele. 
Sanctuarul era micuţ, dar bine îngrijit, și plin de simboluri pe 
care Patrik, cu limitatele sale cunoștințe, le asocia catolicismului 
- precum imaginile cu Fecioara Maria sau crucifixul impunător. 
Femeia care le deschisese ușa aduse cafea și prăjituri. Părintele 
Silvio îi mulţumi călduros. Drept răspuns, ea îi zâmbi, după care 
se retrase. Părintele Silvio își îndreptă atenţia asupra celor doi 
polițiști, cărora li se adresă într-o suedeză perfectă, însă cu un 
inconfundabil accent italian. 

— Așadar, cu ce pot fi de folos poliţiei? 

— Am dori să vă punem câteva întrebări cu privire la Elsa 
Forsell. 

Părintele Silvio oftă. 

— Am tot sperat ca poliția să găsească, mai devreme sau mai 
târziu, un indiciu de orice fel. Deși cred cu tărie în flăcările 
purgatoriului, aș prefera ca ucigașul să își primească pedeapsa 
încă din această viaţă. 

Le zâmbi, dovedind, în același timp, atât umor, cât și empatie. 
Patrik căpătă impresia că bărbatul îi fusese apropiat Elsei, lucru 
confirmat de observaţia ce urmă. 

— Elsa mi-a fost o bună prietenă, timp de mulţi, mulți ani. Era 
foarte implicată în activitatea congregaţiei noastre, iar eu i-am 
fost și duhovnic. 

— Se născuse catolică? 

— Nu, zise părintele Silvio, râzând. Puţini oameni din Suedia 
se nasc catolici, asta dacă nu cumva provin din familii care să fi 
emigrat aici din ţări catolice. Însă ea a venit la una dintre 
slujbele noastre și da, cred că a simţit că și-a găsit aici un 
cămin. Elsa era... o persoană pe care aţi putea-o numi „suflet 
pierdut”. Se afla în căutarea unui lucru, pe care a simţit că l-a 
aflat alături de noi. 

— Și ce anume căuta? întrebă Patrik, privindu-l pe bărbatul 
dinaintea lui. 

Întreaga conduită a preotului stătea mărturie pentru faptul că 
acesta era un om capabil de o empatie imensă, un om ce 
răspândea calm și liniște. Un adevărat slujitor al Domnului. 

Părintele Silvio păstră un moment de tăcere înainte de a-i 
răspunde. Părea că vrea să-și cântărească vorbele, dar într-un 
final, el îl privi fix în ochi pe Patrik și spuse: 

— lertare. 

— lertare? întrebă Martin. 

— lertare, îi repetă cu calm părintele Silvio. E ceea ce căutăm 
cu toţii, chiar fără să o știm, mulți dintre noi. lertare pentru 
păcatele noastre, pentru eșecuri, pentru defecte și pentru 
greșeli. lertare pentru lucrurile pe care le-am făcut... și pentru 
cele pe care nu le-am făcut. 

— Și de ce căuta Elsa iertare? zise Patrik încet, privindu-l 
intens pe preot. 

Pentru o clipă, avu senzaţia că părintele Silvio era pe cale să 
le spună ceva. Însă acesta își plecă privirea și zise: 

— Spovedania e un legământ solemn. Și ce mai contează? Cu 
toţii avem ceva pentru care să fim iertaţi. 

Patrik simţi că în spatele vorbelor sale mai era ceva, însă știa 
destul în legătură cu jurământul de tăcere al unui duhovnic, 
încât să nu insiste. 

— Cât timp a fost Elsa membră a bisericii dumneavoastră? 
întrebă el, în schimb. 

— Optsprezece ani, răspunse părintele Silvio. După cum am 
spus, am devenit prieteni foarte apropiaţi de-a lungul timpului. 

— Știţi să fi avut inamici de vreun fel? Voia cineva să-i facă 
rău? 

Din nou, preotul ezită, apoi dădu din cap. 

— Nu, nu știu nimic despre așa ceva. Elsa nu avea pe nimeni 
în afară de noi, nici prieteni, nici dușmani. Noi eram familia sa. 

— E un lucru obișnuit? întrebă Martin, fără să-și poată 
ascunde tonul sceptic. 

— Știu la ce vă gândiţi, răspunse liniștit bărbatul cu plete 
argintii. Însă noi nu avem asemenea reguli exclusive și 
restrictive pentru membrii noștri. Majoritatea au atât familie, cât 
și prieteni, la fel ca în orice altă congregaţie creștină. Dar Elsa 
nu ne avea decât pe noi. 

— În legătură cu modul în care a murit, zise Patrik. Cineva i-a 
dat cu forţa o cantitate mare de alcool. Care era atitudinea Elsei 
cu privire la băutură? 

Din nou, lui Patrik i se păru că simte o ușoară ezitare, însă 
preotul spuse, râzând: 

— Din punctul acesta de vedere, cred că Elsa era precum 
majoritatea oamenilor. Uneori mai bea câte un pahar sau două, 
sâmbătă seara. Însă niciodată în exces. Nu, eu aș zice că avea o 
atitudine normală față de alcool. Apropo, eu am învăţat-o să 
aprecieze vinurile italiene, iar din când în când, organizam 
degustări aici. Erau foarte populare. 

Patrik ridică din sprânceană. Preotul catolic îl surprindea cu 
adevărat. 

După o pauză, în care se gândi dacă mai avea și altceva de 
întrebat, Patrik își puse cartea de vizită pe masă, în faţa lui. 

— Dacă vă mai amintiţi ceva, sunaţi-ne, vă rog. 

— Tanumshede, zise părintele Silvio, citind cartea de vizită. 
Unde vine asta? _ 

— Pe coasta de vest, spuse Patrik și se ridică. Intre Strömstad 
și Uddevalla. 

Patrik privi uluit cum părintele Silvio se făcu brusc livid la faţă. 
Pentru o clipă, el păru la fel de palid precum fusese Martin în 
timpul călătoriei spre Lund, cu o zi în urmă. Apoi preotul își veni 
în fire și dădu scurt din cap. Derutaţi, Patrik și Martin își luară la 
revedere, stăpâniţi amândoi de sentimentul că părintele Mancini 
știa mult mai mult decât declarase. 

(J 

Secția de poliție stătea în expectativă. Toată lumea aştepta 
cu nerăbdare să afle ce anume descoperiseră Patrik și Martin în 
urma excursiei lor de la sfârşitul săptămânii. La întoarcerea din 
Nyköping, Patrik mersese direct la secție și petrecuse câteva ore 
pregătindu-se pentru ședință. Pereţii biroului său erau acoperiţi 
cu fotografii și notițe, iar din loc în loc, Patrik făcuse câteva 
însemnări și trasase niște săgeți. Părea haotic, însă curând el 
avea să aducă ordine în toată acea confuzie. 

Încăpură cu greu atunci când se îngrămădiră cu toţii în birou, 
însă Patrik n-ar fi vrut să afișeze în altă parte materialele 
anchetei, așa că se vedeau nevoiți să ţină ședința acolo. Martin 
ajunse primul și se așeză undeva în spate. Apoi își făcură 
apariţia Annika, Gösta, Hanna și Mellberg. Nimeni nu spuse vreo 
vorbă în timp ce inspectară materialele expuse pe pereți. 
Fiecare încerca să afle indiciul care avea să conducă la găsirea 
ucigașului. 

— După cum știți, eu și Martin am vizitat în acest sfârșit de 
săptămână cele două orașe, Lund și Nyköping. Ambele secții de 

poliţie ne-au contactat fiindcă aveau cazuri ce se potriveau 
criteriilor formulate de noi, pornind de la uciderea lui Marit 
Kaspersen și a lui Rasmus Olsson. Victima din Lund, spuse el, 
întorcându-se și arătând spre fotografia de pe perete, se numea 
Börje Knudsen. Avea cincizeci și doi de ani și era alcoolic înrăit. 
A fost găsit mort în apartamentul său. Din nefericire, decesul se 
produsese cu atât de mult timp în urmă, încât medicului legist i- 
a fost imposibil să găsească urme ale tipurilor de răni pe care le 
prezentau celelalte victime. Pe de altă parte... avea asta în 
mână, zise Patrik, făcând o scurtă pauză pentru a lua o gură de 
apă din paharul de pe birou. 

Arătă spre perete, lângă fotografia victimei, unde stătea 
punga de plastic ce conţinea pagina din cartea pentru copii. 

Mellberg ridică mâna. 

— Ne-a comunicat cumva Laboratorul Naţional de Expertize 
Criminalistice dacă s-au găsit amprente pe paginile aflate lângă 
Marit și Rasmus? 

Pe Patrik îl surprinse faptul că șeful său era la curent, ca 
niciodată. 

— Da, am primit un răspuns, iar paginile ne-au fost înapoiate. 

Făcu semn spre foile prinse lângă fotografiile lui Marit și 
Rasmus. 

— Din nefericire, nu s-au găsit amprente pe ele. Pagina lui 
Börje nu a fost examinată niciodată, așa că va fi trimisă către 
LNEC astăzi. Însă pagina găsită lângă victima din Nyköping, Elsa 
Forsell, a fost examinată în timpul anchetei. Rezultat negativ. 

Mellberg dădu din cap, semn că era mulţumit de răspuns. 
Patrik continuă. 

— Cazul lui Börje a fost clasificat drept un accident; au crezut 
că pur și simplu a băut până a murit. În schimb, moartea Elsei 
Forsell a fost anchetată de colegii noștri din Nyköping drept 
omucidere, însă nu a fost găsit niciun făptaș. 

— Au existat suspecți? întrebă Hanna. 

Femeia părea hotărâtă și concentrată, însă ușor palidă. Patrik 
își făcu griji că s-ar fi putut îmbolnăvi. Nu își putea permite să-și 
piardă oamenii, în situaţia curentă. 

— Nu, nu au existat suspecți. Nu avea legături decât cu 
membrii congregaţiei, iar nimeni nu părea să-i poarte pică. Și ea 
a fost ucisă în propriul apartament, spuse el, arătând spre 

fotografia făcută la locul crimei. lar într-o Biblie aflată lângă ea 
s-a găsit asta, continuă el, indicând pagina din Hansel și Gretel. 

— Ce fel de dezaxat o mai fi și ăsta? spuse Gösta, 
neîncrezător. Ce-are de-a face basmul cu toate? 

— N-am idee, însă ceva îmi spune că asta reprezintă cheia 
întregii anchete. 

— Să sperăm că nu va afla și presa despre asta, bombăni 
Gösta. O să se transforme în „ucigașul Hansel și Gretel”, având 
în vedere cât de mult le place să dea porecle asasinilor. 

— Ei bine, nici măcar nu mai e nevoie să precizez cât de 
important e să nu răsufle aceste lucruri în presă, zise Patrik, 
evitând prudent contactul vizual cu Mellberg. 

Deși avea funcţia de șef al secţiei, uneori era ca o moară 
stricată. Însă până și Mellberg părea să se fi săturat de atenţia 
primită în ultimele săptămâni din partea presei, fiindcă dădu din 
cap, semn că era de acord. 

— Aţi reușit să vă dați seama care ar putea fi legătura dintre 
crime? întrebă Hanna. 

Patrik se uită la Martin, care zise: 

— Nu, din nefericire, am ajuns înapoi de unde am plecat. 
Börje cu siguranţă nu era abstinent, iar Elsa părea să aibă o 
atitudine normală față de băutură - nu era nici abstinentă, nici 
nu consuma în exces. 

— Așadar, nu avem idee care este legătura dintre crime? 
conchise Hanna, părând neliniștită. 

Patrik oftă și cercetă cu privirea materialul de pe pereţi. 

— Nu, zise el. Tot ce știm e că probabil aceeași persoană a 
comis toate crimele; altminteri, nu există niciun punct comun 
între cazuri. Nu avem nimic care să indice vreo legătură între 
Elsa, Börje, Marit și Rasmus sau între zonele în care locuiau. 
Firește, însă, că vom fi nevoiţi să mergem înapoi pentru a sta iar 
de vorbă cu rudele lui Marit și Rasmus, ca să stabilim dacă 
aceștia recunosc numele Elsei sau al lui Borje, ori dacă știu ca 
victimele să fi trăit în Lund ori Nyköping. Momentan, orbecăim 
prin întuneric, însă trebuie să existe o legătură. Trebuie! spuse 
frustrat Patrik. 

— Ai putea marca locaţiile? întrebă Gösta, arătând spre harta 
Suediei, ce trona undeva în spate. 

— Bineînţeles, e o idee bună, zise Patrik, scoțând niște ace cu 
gămălie colorate, dintr-o cutiuţă aflată în sertarul biroului. 

Înfipse cu grijă cele patru ace pe suprafaţa hărţii, în cele patru 
puncte esenţiale: Tanumshede, Borås, Lund și Nyköping. 

— Măcar ucigașul se află în jumătatea sudică a țării. Asta 
restrânge cât de cât aria de căutare, spuse Gösta cu acreală. 

— Da, să fim recunoscători pentru asemenea mici favoruri, 
chicoti Mellberg, dar încetă când văzu că nimeni nu-i consideră 
amuzantă remarca. 

— Așadar, avem multe de făcut acum, zise Patrik, pe un ton 
serios. Și nici nu trebuie să pierdem din vedere ancheta în cazul 
morţii lui Persson. Gösta, ai ajuns undeva cu lista posesorilor de 
câini? 

— E gata. Am reușit să dau de o sută șaizeci de persoane. Cu 
siguranţă că mai există și câţiva care nu sunt în registrele 
oficiale. Însă mai bine de-atât nu s-a putut. 

— Continuă cu cei pe care îi ai, corelează-i cu lista de adrese 
și vezi dacă se poate stabili vreo legătură între unii dintre ei și 
regiunea aceasta. 

— Sigur, zise Gösta. 

— Mă gândeam să văd dacă e posibil să aflu și alte informaţii 
cu privire la paginile din carte, spuse Patrik. Martin și Hanna, aţi 
putea sta din nou de vorbă cu Ola și Kerstin, să vedeţi dacă 
recunosc numele lui Börje ori al Elsei? Și discutaţi cu Eva, mama 
lui Rasmus Olsson. Faceţi-o prin telefon, fiindcă am nevoie aici 
de voi. 

Gösta ridică mâna, ezitând. 

— N-ar trebui să merg și să stau iar de vorbă cu Ola 
Kaspersen? Hanna și cu mine i-am făcut o vizită săptămâna 
trecută și am avut impresia că ne ascundea ceva. 

Hanna îl privi pe Gösta. 

— Eu n-am observat asta, zise ea pe un ton care sugera faptul 
că Gösta își imagina lucruri. 

— Dar trebuie să fi băgat de seamă când... 

Gösta se întoarse către Hanna pentru a argumenta, însă 
Patrik îl întrerupse. 

— Mergeţi amândoi în Fjällbacka și staţi de vorbă cu Ola; 
Annika se poate ocupa ea de lista proprietarilor de câini. Aș vrea 
să văd lista respectivă, așa că lasă-mi-o pe birou când e gata. 

Annika încuviinţă și luă notițe. 

— Martin, tu verifică filmările din noaptea în care a murit 
Barbie. Poate că ne-a scăpat ceva, așa că parcurge tu 
înregistrările, cadru cu cadru. 

— S-a făcut, zise Martin. 

— Așadar, la treabă, spuse Patrik, cu mâinile în șolduri. 

Cu toţii se ridicară și mărșăluiră afară din birou. Rămas singur, 
Patrik dădu jos de pe perete cele patru foi rupte din carte și își 
simţi mintea complet goală. Cum oare avea să capete informaţii 
suplimentare din acele pagini? 

Îi veni o idee. Își îmbrăcă haina, puse cu grijă foile într-un 
dosar și plecă grabnic din secţia de poliţie. 

a 
_ Cu telecomanda în mână, Martin își propti picioarele pe masă. 
Incepuse să se sature până peste cap de întreaga poveste. In 
ultimele săptămâni, totul fusese prea intens, prea solicitant, 
prea tensionat. Pe deasupra, avusese parte de puţină odihnă și 
de prea puţin timp petrecut alături de Pia și „micul suflețel”, 
acela fiind numele dat „proiectului în curs de execuţie”. 

Apăsă butonul „play” și lăsă caseta să ruleze cu încetinitorul. 
Mai urmărise filmarea aceea, așa că punea la îndoială 
necesitatea unei noi vizionări. De unde știau ei că fusese 
captată pe bandă vreo imagine cu ucigașul sau vreun indiciu? 
Aparent, Lillemor își găsise sfârșitul după ce fugise din centrul 
comunitar. Insă Martin era obișnuit să facă exact ceea ce i se 
spunea și nu era dispus să se certe cu Patrik. 

Simţi că îl ia somnul cum stătea așa, în poziţia aceea relaxată. 
Ritmul lent îi sporea oboseala și fu nevoit să-și ţină ochii 
deschiși. Nimic nou nu apăru pe ecran. Prima fu cearta dintre 
Uffe și Lillemor. Trecu pe viteză normală, pentru a putea auzi 
sunetul, în timp ce Uffe o acuza pe Lillemor de faptul că vorbise 
porcării pe la spatele lui și le zisese celorlalți că era un 
Neanderthalian prost și plictisitor. lar Lillemor se apăra, cu 
lacrimi în ochi, susținând că nu spusese așa ceva nimănui, că 
totul era o minciună, că își bătea cineva joc de ea. Uffe nu părea 
să o creadă, iar altercaţia deveni fizică. Apoi Martin se văzu pe 
sine și pe Hanna făcându-și apariţia și oprind cearta. Din când în 
când, camera aducea în prim-plan fețele lor, iar Martin își dădu 
seama că păreau la fel de hotărâți precum se și simţiseră în 
clipele respective. 

După aceea urmară aproape trei sferturi de oră în care nu se 
întâmplă nimic pe casetă. Martin încercă din răsputeri să fie 
atent, să identifice lucruri pe care le ratase, poate ceva ce 
fusese spus în legătură cu alte persoane. Insă nu găsi nimic nou. 
lar somnul ameninţa încontinuu să-i închidă ochii. Apăsă pe 
butonul de „pauză” și merse să-și toarne o ceașcă de cafea. 
Avea nevoie de tot ajutorul posibil ca să stea treaz. După ce 
apăsă iar pe butonul „play”, își îndreptă spatele și continuă să 
urmărească înregistrarea. Incepu să se işte o ceartă între Tina, 
Calle, Jonna, Mehmet și Lillemor. Auzi și din partea lor aceleași 
acuzaţii precum cele ale lui Uffe. Țipau cu toţii la Lillemor, o 
împingeau și întrebau ce-o apucase să spună numai porcării în 
legătură cu ei. O văzu pe Jonna lansând un atac violent 
împotriva ei. Lillemor se apără din nou, plângând atât de tare 
încât rimelul îi curse pe obraji, în râuleţe întunecate. Martin nu 
putu să nu fie impresionat când văzu cât de mică, neajutorată și 
tânără păru brusc, în spatele întregului arsenal de păr, machiaj 
și silicon. Era doar o fetiţă. Luă o gură de cafea, apoi văzu pe 
ecran cum Hanna intervine pentru a dezamorsa conflictul. 
Camera o urmări când pe Hanna, care o conduse pe Lillemor la 
o parte, când pe el. Cu o mină furioasă, Martin îi puse la punct 
pe ceilalţi participanţi. Apoi camera se reîntoarse către parcare, 
iar el o văzu pe Lillemor alergând spre oraș. Camera se 
concentră asupra spatelui fetei, după care o arătă pe Hanna 
vorbind la telefonul mobil și pe Martin, încă furios, privind-o pe 
Lillemor cum se îndepărta. 

Timp de încă o oră, el urmări doar tineri în stare de ebrietate 
și participanţi la emisiune, petrecând. Până la ora trei dimineaţa, 
plecaseră cu toţii, iar camerele încetaseră să mai filmeze. Martin 
stătu și se uită fix la ecranul negru, cât timp caseta se derulă. N- 
ar fi putut spune că descoperise ceva nou, care să îi ajute să 
progreseze. Insă ceva dintr-un ungher ascuns al minţii sale nu-i 
dădea pace; era ca și cum ar fi avut un fir minuscul de praf în 
ochi. Privi ecranul negru, după care apăsă din nou pe butonul 


„play”. 


— Nu am decât o oră alocată prânzului, spuse Ola irascibil, 
când deschise ușa. Deci spuneţi pe scurt. 


VP - 258 


Gösta și Hanna intrară și se descălțară. Nu mai fuseseră în 
casa lui Ola până atunci, însă nu fură surprinși de ordinea și 
curăţenia ce domneau. La urma urmei, îi văzuseră biroul. 

— Voi mânca în timp ce stăm de vorbă, zise Ola, arătând spre 
o farfurie cu orez, pui și mazăre. 

„Nu tu sos”, observă Gosta, care nici nu ar fi conceput o masă 
fără sos. Pe de altă parte, el era binecuvântat cu un metabolism 
care îl ajuta să nu se îngrașe. Incă nu făcuse burtă, în ciuda 
regimului cu multe calorii. Poate că Ola nu era la fel de norocos. 

— Așadar, ce mai vreţi acum? zise Ola, împungând cu grijă 
niște mazăre cu furculița. 

Gösta observă fascinat cum Ola părea să urască să amestece 
diferitele feluri de mâncare în aceeași înghiţitură; tipicar, el 
mânca separat mazărea, orezul și puiul. 

— De când am fost aici ultima oară, am mai căpătat niște 
informaţii noi, spuse Gösta, sec. Vă sună cunoscut numele Börje 
Knudsen ori Elsa Fosell? 

Ola se încruntă și se întoarse la auzul unui zgomot din spatele 
lui. Sofie intră în cameră și îi privi nedumerită pe Gösta și pe 
Hanna. 

— Tu ce cauţi acasă? zise Ola mânios, privindu-și cu asprime 
fiica. 

— Nu... nu mă simt bine, răspunse aceasta. 

Într-adevăr, părea un pic trasă la faţă. 

— Dar ce ai? întrebă Ola, suspicios. 

— Mi s-a făcut rău. Am vomat, zise ea, iar mâinile tremurânde 
și pelicula fină de sudoare ce-i acoperea pielea părură a-l 
convinge pe tatăl său. 

— Atunci du-te și întinde-te, zise el pe un ton oarecum mai 
blând. 

Sofie dădu însă din cap. 

— Nu, vreau să stau aici, cu tine. 

— Am zis du-te și întinde-te. 

Vocea lui Ola era hotărâtă, însă privirea fiicei sale dovedea și 
mai multă încăpățânare. Fără să-i răspundă, ea se așeză pe un 
scaun, într-un colț îndepărtat. Cu toate că prezența ei acolo îl 
stânjenea în mod evident, Ola nu spuse nimic, ci doar luă o nouă 
gură de orez. 

— Ce aţi întrebat? Care erau numele acelea? zise Sofie, 
aruncându-le o privire goală lui Gösta și Hannei. 

— Întrebam dacă tatăl tău - sau tu - aţi auzit vreodată 
numele Börje Knudsen ori Elsa Forsell. 

Sofie se gândi puţin, după care dădu din cap și îl privi 
întrebător pe tatăl ei. 

— Tată, recunoști numele? 

— Nu, zise Ola. Nu le-am mai auzit în viața mea. Cine sunt? 

— Două noi victime ale unui criminal, zise Hanna încet. 

Ola tresări și se opri cu furculița la jumătatea drumului spre 
gură. 

— Ce-aţi spus? 

— Sunt două dintre persoanele care i-au căzut victimă 
aceluiași asasin care a ucis-o pe fosta dumneavoastră soție. Și 
pe mama ta, adăugă Hanna, fără să o privească pe Sofie. 

— Ce naiba ziceţi acolo? Mai întâi veniţi aici și întrebaţi de 
Rasmus ăla. Apoi mai apăreţi cu încă două persoane? Dar poliţia 
ce păzește? 

— Lucrăm fără încetare, zise tăios Gösta. 

Individul acela îl scotea din pepeni. Inspiră profund, apoi 
spuse: 

— Victimele locuiau în Lund și în Nyköping. A avut Marit vreo 
legătură cu unul din aceste orașe? 

— De câte ori trebuie să vă spun? se răsti Ola. Eu și Marit ne- 
am cunoscut în Norvegia și, la optsprezece ani, ne-am mutat 
aici împreună, ca să lucrăm. Și n-am mai locuit nicăieri 
altundeva de atunci! Sunteţi retardaţi sau ce? 

— Tată, calmează-te, îi spuse Sofie, punându-i mâna pe braţ. 

Atingerea ei păru să aibă efect, iar Ola spuse, pe tonul său 
glacial: 

— Cred că ar trebui să vă faceți datoria, în loc să ne tot sâcâiți 
pe noi. Nu știm nimic! 

— E posibil să nu conștientizaţi faptul că știți ceva, preciză 
Gosta. Datoria noastră e să aflăm tot ce se poate. 

— Credeţi că știm ceva în legătură cu motivul pentru care a 

fost ucisă mama? replică Sofie, cu o voce demnă de milă. 
_ Cu coada ochiului, Gösta o văzu pe Hanna întorcându-și capul. 
In ciuda exteriorului său dur, femeia părea tulburată de discuţia 
cu persoanele apropiate victimei. Pentru un poliţist, aceasta era 
o trăsătură problematică, însă într-un fel pozitivă. Gösta însuși 
considera că devenise prea indiferent de-a lungul mulţilor ani pe 
care-i petrecuse în poliţie. 

— Din păcate, nu putem elabora, îi spuse el Sofiei, care nu 
părea să se simtă bine. 

Spera să nu fie contagios. Nimeni nu ar fi apreciat dacă și-ar fi 
făcut apariţia plin de microbi la secție, îmbolnăvindu-i pe toți. 

— Nu există nimic, absolut nimic ce să nu ne fi spus, în 
legătură cu Marit? Orice ar fi de folos pentru a găsi o legătură 
dintre ea și celelalte victime. 

Gosta se uită fix spre Ola. Avea aceeași senzaţie ca atunci 
când discutaseră cu el, la Inventing. Individul le ascundea ceva. 
Însă fără să clipească, Ola șuieră printre dinţi: 

— Nu... știm... nimic! mai bine duceţi-vă să staţi de vorbă cu 
lesbiana, poate știe ea ceva! 

— Eu... eu..., se bâlbâi Sofie, privindu-și nesigură tatăl. 

Părea că încearcă să articuleze câteva cuvinte, însă fără să 
știe cum. 

— Eu..., începu iar fata, dar o privire din partea lui Ola o făcu 
să tacă. 

După aceea, se năpusti afară din bucătărie, cu mâna la gură. 
Dinspre baie se auzi sunetul vărsăturilor. 

— Fiica mea nu se simte bine. Aș dori să plecaţi acum. 

Gösta o privi pe Hanna, iar aceasta dădu din umeri. Se 
îndreptară spre ușă, iar Gösta se întrebă ce anume dorise fata 
să le spună. 

e 

Biblioteca era cufundată în calm și liniște în acea dimineață 
de luni. Pe vremuri, se putea ajunge ușor pe jos, de la poliţie, 
însă acum, că se mutase în noua clădire Futura, Patrik fu nevoit 
să meargă cu mașina. Când intră, nu găsi pe nimeni în spatele 
biroului de la recepţie, dar după ce spuse precaut „Bună ziua”, 
bibliotecara din Tanumshede își făcu apariţia de după unul din 
rafturi. 

— Bună, ce cauţi aici? spuse uimită Jessica, ridicând din 
sprânceană. 

Patrik își dădu seama că trecuse multă vreme de când pusese 
piciorul ultima dată în bibliotecă. Mai cu seamă de prin școala 
generală sau, în orice caz, din perioada respectivă. Câţi ani 
trecuseră de atunci? Nici măcar nu voia să se gândească. Cu 
siguranţă nu de când lucra Jessica la bibliotecă, deoarece 
femeia era de aceeași vârstă cu el. 

— Maa, bună. Mă întreb dacă m-ai putea ajuta cu ceva. 

Patrik așeză dosarul pe masă și scoase cu grijă pungile de 
plastic în care se aflau paginile. Jessica veni să arunce o privire. 
Era înaltă și zveltă, cu părul blond, până la umeri, strâns lejer 
într-o coadă de cal. Pe vârful nasului i se rezema o pereche de 
ochelari și Patrik nu putu să nu se întrebe dacă purtatul 
ochelarilor nu era cumva o cerință obligatorie pentru a obţine un 
post la biblioteca școlii. 

— Sigur, spune-mi doar cu ce ţi-aș putea fi de folos. 

— Am aici câteva pagini dintr-o carte pentru copii, zise Patrik, 
arătând spre foile rupte. Mă întreb dacă există vreo cale de a 
afla din ce carte provin sau mai degrabă, care ar trebui să fie 
ordinea corectă. 

Jessica își împinse înapoi ochelarii și ridică grijuliu pungile de 
plastic, începând să le studieze. Le puse una lângă cealaltă, apoi 
începu să le tot schimbe locul. 

— Acum sunt în ordine, zise ea, mulțumită. 

Patrik se aplecă și aruncă o privire. Acum povestea curgea 
cum trebuie, începând cu pagina care fusese în Biblia Elsei 
Forsell. Îi veni o idee strălucită. Paginile se aflau în aceeași 
ordine ca și crimele. Prima era pagina Elsei Forsell, urmată de 
cea a lui Börje Knudsen, apoi cea a lui Rasmus Olsson, iar într- 
un final, pagina găsită lângă Marit Kaspersen, în mașină. O privi 
recunoscător pe Jessica. _ 

— Deja m-ai ajutat, spuse el, examinând iar paginile. Imi poți 
spune și altceva despre cartea aceasta? De unde provine? 

Bibliotecara se gândi pentru o clipă, apoi merse după tejghea 
și începu să tasteze ceva la computer. 

— Îmi pare o carte destul de veche. Probabil că a fost 
publicată în urmă cu mult timp. Îţi poţi da seama după ilustraţii 
și după cum sună textul în suedeză. 

— Deci cam cât de veche ai zice că e? 

Patrik nu își putu ascunde nerăbdarea din voce. 

Jessica îl privi pe deasupra ochelarilor. Pentru o clipă, lui 
Patrik i se păru că seamănă teribil de mult cu Annika. După 
aceea, femeia îi spuse: 

— Asta încerc să-mi dau seama. Dacă aș avea un moment de 
liniște și pace. : 

Patrik se simți ca un școlărel ce tocmai fusese mustrat. Işi ținu 
gura și privi degetele Jessicăi zburând peste tastatură. 

După un timp, care lui Patrik îi păru o eternitate, femeia zise: 

— De-a lungul anilor, povestea lui Hansel și Gretel a fost 
publicată în multe ediţii aici, în Suedia. Însă le-am ignorat pe 
cele de după 1950, așadar am ajuns la un număr restrâns. 
Inainte de 1950, văd aici zece ediţii. Aș zice că e una dintre 
ediţiile din anii '20. Să văd dacă-i pot da de urmă pe vreun site 
cu antichităţi, ca să-mi fac o idee mai clară despre variantele din 
perioada respectivă. 

Mai tastă ceva la computer, iar Patrik fu nevoit să se abţină să 
bată din picior, de nerăbdare. 

Intr-un final, Jessica îi spuse: 

— Uite, ţi se pare cunoscută imaginea? 

Patrik merse după tejghea și zâmbi satisfăcut la vederea unei 
poze de copertă, desenată în același stil ca și ilustrațiile de pe 
paginile găsite lângă victime. 

— Asta e bine, zise Jessica. Vestea cea proastă e că nu e 
nicidecum o carte rară. A apărut în 1924, într-o ediţie de o mie 
de c6pii. Şi nu există garanţia că proprietarul cărţii a cumpărat-o 
sau a primit-o cadou în momentul apariţiei. E posibil să fi dat de 
carte într-un anticariat de aproape oriunde. Căutând site-uri cu 
cartea aflată în stoc prin anticariate, am găsit zece cópii de 
vânzare astăzi, în diferite zone ale ţării. 

Patrik simţi cum îi piere entuziasmul. Știuse că șansele erau 
mici, însă chiar și-așa, nutrise un dram de speranţă că avea să 
descopere ceva prin intermediul cărții. Merse înapoi, în fața 
tejghelei, și privi mânios către paginile aflate pe masă. Ar fi vrut 
mai mult ca orice să le facă bucăţi-bucăţele, de frustrare, dar se 
abţinu. 

— Ai observat că lipsește o foaie? întrebă Jessica, venind 
lângă el. 

Patrik o privi, uluit. 

— Nu, nu m-am gândit la asta. 

— Se vede din numerotare, spuse ea, arătând spre una dintre 
pagini. Prima foaie pe care o ai e compusă din paginile 5 și 6, 
apoi se sare direct la 9 și 10, apoi la 11 și 12, iar ultimele sunt 
13 și 14. Așa că lipsește foaia numerotată 7 pe o parte și 8 pe 
cealaltă. 

Gândurile lui Patrik i se învălmășeau în minte. Pricepu imediat 
ce însemna asta. Undeva, mai exista o altă victimă. 

Capitolul 8 


N-ar fi trebuit să o facă. Era conștient de asta. Dar nu se 
putea abtine. Surorii nu îi plăceau insistenţele și rugămințile sale 
de a căpăta ceva imposibil de obținut. Insă ceva lăuntric il 
determina să o facă. Trebuia să afle ce anume era acolo. Ce 
exista dincolo de pădure și de câmp. Acolo unde ea mergea zi 
de zi cu mașina, atunci când îi lăsa singuri acasă. Pur și simplu 
trebuia să-i afle înfățișarea, să vadă cum era acea realitate de 
care li se aducea aminte ori de câte ori un avion plana pe 
deasupra lor sau departe, departe de tot, se auzea sunetul unei 
mașini. 

La început, ea refuzase. Le spusese că nici nu încăpea vorba. 
Căminul, sanctuarul lor era unicul loc în care puteau fi în 
siguranță, unicul loc în care băiatul, mica ei piază rea, putea fi în 
siguranță, însă el stăruise. Cu fiecare rugăminte, avea senzația 
că împotrivirea ei se mai diminua un pic. Işi dădea seama cât de 
insistent părea, cât de încăpățânat îi era tonul ori de câte ori 
vorbea despre necunoscutul pe care și-ar fi dorit să-l vadă, 
măcar o dată. _ 

Sora îi stătea mereu alături, fără a scoate vreun cuvânt. li 
urmărea, cu un animal de pluș în brațe și cu degetul mare în 
gură. Niciodată nu pomenea că ar fi avut aceeași dorință ca și 
el. Și niciodată nu ar fi îndrăznit să ceară. Însă uneori, când fata 
stătea pe băncuta de la geam, privind spre pădurea ce părea 
nesfârșită, el remarca o _licărire în ochii ei, semn al aceleiași 
dorințe. În momentele acelea, își dădea seama că și ea tânjea la 
fel de mult după lumea de afară. 

Acela era motivul pentru care nu inceta să insiste. O ruga, o 
implora. Femeia îi amintea de povestea pe care o citiseră atât 
de des. Despre fratele și sora care se rătăciseră în pădure, 
fiindcă fuseseră curiosi. Erau singuri și înspăimântați, prizonieri 
ai unei vrăjitoare rele. Ei doi s-ar fi putut rătăci acolo. Ea era cea 
care îi proteja. Voiau să se rătăcească? Voiau să riște să nu mai 
găsească drumul înapoi spre casă? In definitiv, ea deja îi salvase 
o dată din ghearele vrăjitoarei... Vocea femeii părea întotdeauna 
așa de slabă și de tristă când îi răspundea la rugăminți cu și mai 

multe întrebări. Dar ceva lăuntric îl îndemna să insiste, cu toate 
că durerea îi sfâșia pieptul atunci când vocea femeii începea să 
tremure și ochii i se umpleau de lacrimi. 

Însă tentatia de a dezlega misterele lumii exterioare se 
dovedea mult prea puternică. 


— Bine aţi venit! 

Erling le făcu semn invitaţilor să intre în hol și se îndreptă de 
spate atunci când văzu cameramanul urmându-i îndeaproape. 

— Viveca și cu mine suntem încântați că aţi acceptat invitaţia 
noastră la această cină restrânsă de adio. Aici, în umilul nostru 
cămin, adăugă el, chicotind înspre cameră. 

Spectatorii aveau să aprecieze acea scurtă incursiune în viaţa 
celor „bogaţi și celebri” - așa cum se exprimase când îi 
descrisese lui Fredrik Rehn propunerea. Firește că lui Fredrik i s- 
a părut o idee strălucită ca participanţii la emisiune să fie 
invitaţi la o cină de adio în casa marelui grangur din oraș. Era, 
cu siguranță, foarte potrivit. 

— Haideţi, intraţi, intraţi, zise Erling, dirijându-i spre 
sufragerie. Viveca o să vină imediat să vă întâmpine și să vă 
servească o băutură. Sau poate că nu trageţi la măsea? zise el, 
făcând cu ochiul și râzând cu poftă la propria sa glumă. Uitaţi că 
vine și Viveca să vă aducă băuturile, adăugă, arătând spre soţia 
sa, care nu rosti nicio vorbă. 

Discutaseră în legătură cu asta înainte ca musafirii și echipa 
de filmare să își facă apariţia. Femeia fusese de acord să stea 
deoparte și să îl lase pe el să fie în centrul atenţiei. În definitiv, 
lui i se datora faptul că emisiunea avusese loc. 

— M-am gândit să gustați și niște băuturi pentru adulţi, de 
dragul variaţiei, zise Erling, radios. Un veritabil „Dry Martini”, 
după cum le numim în Stockholm. 

Râse din nou, un pic cam zgomotos, însă dorea să poată fi 
auzit pe ecran. Tinerii își adulmecară prudenţi băuturile, care 
conţineau fiecare câte o măslină străpunsă de o scobitoare. 

— Trebuie să mâncăm și măslina? întrebă Uffe, strâmbând din 
nas. 

Erling zâmbi. 

— Nu, puteţi sări peste asta, dacă vreţi. E mai mult pentru 
decor. 

Uffe încuviinţă și dădu pe gât băutura, încercând cu grijă să 
evite măslina. 

Câţiva îi urmară exemplul. Erling, ușor derutat și cu paharul 
ridicat în aer, le spuse: 

— Ei bine, aveam de gând să vă urez bun venit, dar se pare 
că unii dintre noi sunt însetaţi. Așadar, skåP?! 

Ridică mai sus paharul, primi drept răspuns un murmur vag, 
apoi sorbi încet din Dry Martini. 

— Mai pot bea unul? zise Uffe, întinzând paharul spre Viveca. 

Aceasta se uită spre Erling, care dădu afirmativ din cap. Ce 
naiba, trebuiau să se distreze un pic și puștanii. 

Nici nu venise încă momentul desertului și Erling W. Larson 
începuse deja să regrete. Işi aminti vag avertizarea lui Fredrik 
Rehn de a nu servi prea mult alcool la cină, însă în mod 
prostesc, el nu ţinuse cont de sfaturile producătorului. Dacă își 
amintea bine, Erling nu crezuse că poate să existe ceva mai rău 
decât momentul când întreaga echipă de manageri plecase la 
Moscova, într-o călătorie de afaceri. Întâmplările de acolo îi erau 
oarecum neclare, dar își mai amintea un amalgam de imagini, 
printre care și caviar rusesc, votcă din belșug și un bordel. Ceea 
ce nu luase Erling în considerare fusese faptul că una era să se 
îmbete cumplit într-o călătorie de afaceri, și cu totul alta era să 
aibă cinci tineri turmentaţi în propria-i casă. Până și mâncarea 
se dovedise un dezastru. Abia dacă se atinseseră de tartinele cu 
caviar, iar rizoto-ul cu cochilii Saint-Jacques fusese întâmpinat 
cu sunete ce imitau regurgitarea, venite cu precădere din 
partea barbarului Uffe. Apogeul serii păru să fie chiar în 
momentul acela, când dinspre toaletă se auzeau sunete de 
vărsături. Gândindu-se că măcar se atinseseră de desert, văzu 
îngrozit cum mousse-ul de ciocolată fu regurgitat peste 
minunata și proaspăt montata sa gresie. 

— Am mai găsit niște vin, măi... Erlă-perlă, bolborosi Uffe, 
venind triumfător din bucătărie cu o sticlă desfăcută de vin. 

Cu un sentiment de deznădejde, Erling își dădu seama că lui 
Uffe îi trecuse prin minte să desfacă unul dintre vinurile sale 
cele mai bune și mai de preţ. Simţi cum clocotește de furie, dar 
se abţinu atunci când realiză că tocmai o asemenea reacţie 
aștepta și camera de filmat ce-l avea în prim-plan. 

— Ca să vezi, ce noroc, zise el printre dinţii încleștați. 

Aruncă o privire înspre Fredrik Rehn, parcă implorându-i 
ajutorul. Insă producătorul părea să considere că Erling o 
căutase cu lumânarea, drept urmare, își întinse paharul gol spre 
Uffe. 

— Toarnă-mi și mie puţin, Uffe, zise el, ignorându-l în mod 
deliberat pe consilier. 

— Și mie, spuse Viveca, privindu-și sfidătoare soţul, după o 
întreagă seară petrecută în tăcere. 

In adâncul său, Erling clocotea de mânie. Asta era răzvrătire! 
Apoi zâmbi camerei de filmat. 

a 

Rămăsese mai puțin de o săptămână până la nuntă. Erica 
începuse să devină agitată, însă toate chestiunile practice 
fuseseră rezolvate. Ea și Anna munciseră pe brânci cu 
pregătirile: aranjamentele florale, cartonașele pentru locuri, 
așezarea invitaţilor, muzica, totul. Erica îl privi îngrijorată pe 
Patrik care, aflat vizavi de ea la masă, își mesteca indiferent 
mâncarea de dimineaţă. Erica îi pregătise micul dejun preferat: 
ciocolată caldă și pâine crocantă subţire cu brânză și caviar. Ei i 
se întorcea stomacul pe dos numai când le vedea. În clipele 
acelea, însă, era pregătită să facă aproape orice ca să-l facă să 
mănânce. „Măcar n-o să aibă probleme să intre în frac”, se 
gândi ea. 

În ultima vreme, Patrik bântuise prin casă precum o stafie. 
Venea de la serviciu, mânca, se arunca în pat, apoi pleca iar la 
secție a doua zi, dis-de-dimineaţă. Faţa îi era suptă și cenușie, 
cu urme vizibile de oboseală și frustrare. Era demoralizat. În 
urmă cu o săptămână, el îi spusese că trebuia să mai existe o 
victimă undeva. Emiseseră o nouă înștiinţare către toate secţiile 
de poliţie din ţară, însă fără niciun rezultat. Cu o voce 
deznădăjduită, el îi povestise, de asemenea, cum parcurseseră 
întregul material, în repetate rânduri, fără a găsi nimic care să-i 
ajute în cadrul anchetei. Gösta stătuse de vorbă la telefon cu 
mama lui Rasmus, însă nici măcar ea nu recunoscuse numele de 
Elsa Forsell și Börje Knudsen. Ancheta se afla într-un punct mort. 

— Ce-aveţi azi în plan? îl întrebă Erica, încercând să păstreze 
un ton cât mai neutru. 

Patrik ronţăia ca un șoricel colţul pâinii crocante; în ultimul 
sfert de oră, el nu reușise să mănânce mai mult de jumătate. 

— Aşteptăm un miracol, răspunse el abătut. 

— Dar nu puteţi cere ajutor din afară? De la celelalte districte 
implicate? Sau poate de la... RKP? 

— Am păstrat legătura cu secţiile din Lund, Nyköping și Borås, 
care lucrează, la rândul lor, din greu. Cât despre RKF... ei bine, 
sperasem să ne putem descurca și singuri, însă începem să 
credem că ar fi bine să chemăm întăriri. 

Căzu pe gânduri și mușcă iarăși din pâine, iar Erica nu se putu 
abţine și se aplecă, dezmierdându-i obrazul. 

— Incă mai vrei să mergem până la capăt sâmbătă? 

Bărbatul o privi, surprins, apoi expresia de pe chip i se 
îmblânzi. Se întinse, îi luă mâna și o sărută chiar în podul 
palmei. 

— Draga mea, bineînțeles că vreau! Vom avea o zi minunată, 
cea mai frumoasă din viaţa noastră, în afară de ziua nașterii 
Maiei, desigur. Și promit să fiu fericit, bine dispus și atent numai 
la tine în ziua noastră cea mare. Fii fără grijă, aștept cu 
nerăbdare să mă căsătoresc cu tine. 

Erica se uită la el, nesigură, dar apoi îi văzu privirea sinceră. 

— Ești sigur? 

— Sunt sigur, zâmbi Patrik. Și să nu crezi că nu-mi dau seama 
ce eforturi imense ați făcut tu și Anna pentru a planifica totul. 

— Știu că ai avut multe pe cap. In plus, i-a făcut și Annei un 
bine, zise Erica, privind spre sufragerie, unde Anna se instalase 
pe canapea alături de Emma și Adrian, pentru a se uita la un 
program TV dedicat copiilor. Maia încă dormea și, în ciuda 
dispoziției posomorâte a lui Patrik, era un lux pentru Erica să îi 
aibă numai pentru sine pe iubitul ei. 

— AȘ fi vrut doar ca..., întrerupse ea tăcerea. 

Patrik păru a-i citi gândurile. 

— Ai fi vrut doar ca părinţii tăi să poată fi prezenţi. 

— Da și nu... Cu cea mai mare sinceritate, mi-aş dori ca tata 
să fie aici. Probabil că mama ar fi fost la fel de nepăsătoare ca 
de obicei, atunci când era vorba de mine și de Anna. 

— Aţi mai vorbit despre Elsy? Despre motivul pentru care se 
purta așa? 

— Nu, zise îngândurată Erica. Însă m-am gândit mult la asta. 
E ciudat că știm atât de puţine lucruri despre viaţa mamei 
dinainte de a-l fi cunoscut pe tata. Singurul lucru pe care l-a 
spus a fost că părinţii ei au murit cu mult timp în urmă - numai 

atât știam eu și cu Anna. N-am văzut niciodată fotografii cu ei. 
Nu-i straniu? 

Patrik încuviință. 

— Da, într-adevăr sună ciudat. Poate că ar trebui să faci niște 
cercetări  genealogice. Te pricepi să dezgropi asemenea 
informaţii. Rămâne doar să te pui pe treabă, odată ce-am 
terminat cu nunta. 

— Odată ce-am terminat cu ea? zise Erica pe un ton 
ameninţător. Îţi pare nunta noastră ceva cu care trebuie să... 
terminăm odată? 

— Nu, răspunse Patrik, fără să găsească altă replică mai 
bună. 

In schimb, își înmuie pâinea crocantă în ciocolata caldă. Știa 
când era timpul să nu se mai împotrivească. Lăsă mâncarea să-i 
oprească orice alte vorbe i-ar fi trecut prin minte. 

e 

— Ei bine, astăzi se termină distracţia. 

Lars dorise o întâlnire cu ei în împrejurări mai puţin formale 
decât de obicei, așa că îi invită la cafea și prăjituri, în cafeneaua 
Pappas care, lucru de la sine înţeles, se afla pe strada principală 
din Tanumshede. 

— O să fie super să scăpăm de aici, zise Uffe, îndesându-și în 
gură un pateu. 

Jonna îl privi dezgustată și preferă să ronţăie un măr. 

— Ce planuri aveţi? întrebă Lars, sorbind din ceai. 

Concurenţii se uitară fascinaţi cum bărbatul își aruncă șase 
cuburi de zahăr în ceașcă. 

— Ca de obicei, răspunse Calle. Mă duc acasă și mă întâlnesc 
cu amicii. leșim în oraș să ne facem de cap. Puicuţele din 
Kharma mi-au simţit lipsa. 

Râse, dar în priviri i se citi deznădejde și tristeţe. 

Tinei îi sclipiră ochii. 

— Nu acolo petrece de obicei Prinţesa Madeleine? 

— A, da, Madde, zise Calle, nonșalant. A fost la un moment 
dat combinată cu unul dintre amicii mei. 

— Zău? făcu Tina, impresionată. 

Pentru prima oară într-o lună, ea îl privi pe Calle cu puţin 
respect. 

— Mda, însă el i-a dat papucii. Mămica și tăticul ei își băgau 
nasul prea mult. 

— Mămica și... Ooo, zise Tina, cu ochii și mai mari. Grozav! 

— Așadar, tu ce ai de gând să faci? o întrebă Lars pe Tina. 

Fata își îndreptă umerii. 

— Eu plec în turneu. 

— İn turneu? râse batjocoritor Uffe, întinzându-se după altă 
prăjitură. Te duci să bei și poate să cânţi vreo melodie sau două, 
după care să te fâţâi prin bar. N-aș prea numi asta „turneu”. 

— Află că sunt o mulţime de cluburi care m-au invitat să cânt / 
Want to Be Your Little Bunny, zise Tina. Am înţeles că multe 
case de discuri au de gând să-și facă apariţia. 

— Desigur, și ceea ce-ţi spune ţie managerul e întotdeauna 
adevărat, pufni el, dându-și ochii peste cap. 

— La dracu’, o să fie grozav să scap de tine, ești mereu al 
naibii de negativist! se răsti ea la Uffe, întorcându-i apoi 
ostentativ spatele. 

— Dar tu, Mehmet? 

Cu toţii se întoarseră pentru a-l privi pe Mehmet, care nu 
scosese niciun cuvânt de când intraseră în cafenea. 

— Eu voi rămâne aici, zise el, așteptând sfidător o reacţie. 

Nu fu dezamăgit. 

Cinci perechi de ochi se întoarseră uimite spre el. 

— Poftim? Ai de gând să rămâi? Aici? zise Calle, în ochii căruia 
Mehmet păru să se transforme dintr-odată într-un broscoi. 

— Da, voi continua să lucrez la brutărie. Îmi voi subînchiria 
apartamentul pentru o vreme. 

— Și unde intenţionezi să locuiești? Cu Simon sau unde? 

Vorbele Tinei răsunară în toată cafeneaua, iar tăcerea lui 
Mehmet aduse după sine reacția şocată a celor din jurul mesei. 

— Da? Care-i treaba, voi doi sunteți un cuplu sau ce? 

— Nu, nu suntem! replică Mehmet. Nu că te-ar privi pe tine, 
oricum. Suntem doar... prieteni. 

— Simon and Mehmet, sitting in a tree, K-I-S-S-I-N-G*, cântă 
Uffe, râzând așa de tare încât aproape căzu de pe scaun. 

— Termină, lasă-l în pace pe Mehmet, interveni Jonna, 
aproape șoptind, lucru care, în mod straniu, îi făcu pe ceilalţi să 
se potolească. Mie mi se pare o decizie curajoasă, Mehmet. Ești 
mai bun decât noi toţi! 


33 Cântecel englezesc pentru copii, folosit pentru a-i tachina pe aceștia, în special 
dacă se bănuiește vreo legătură romantică între cei doi; în traducere adaptată, Simon 
și Mehmet stau într-un copac, s-au suit acolo și s-au S-A-R-U-T-A-T. 

— Ce vrei să spui, Jonna? întrebă cu blândețe Lars, înclinând 
ușor din cap. In ce fel e Mehmet mai bun? 

— Pur și simplu este, zise Jonna, trăgându-și mânecile în jos. E 
drăguţ, amabil și atent. 

— Tu nu ești drăguță? zise Lars. 

Intrebarea păru să aibă nenumărate aluzii. 

— Nu, răspunse încet Jonna. 

Fata rememora episodul din faţa centrului comunitar și ceea 
ce simţise față de Barbie - acea ură năprasnică. Cât suferise 
când auzise ce spusese Barbie în legătură cu ea, cât de mult 
dorise să-și ia revanșa. Simţise o adevărată satisfacţie în clipa în 
care o tăiase pe Barbie. O persoană drăguță nu ar fi făcut asta. 
Insă nu zise nimic. In schimb, privi pe fereastră la mașinile care 
treceau. Cameramanii deja strânseseră totul și plecaseră pe la 
casele lor. Lucru pe care se vedea nevoită să-l facă și ea. Să se 
întoarcă acasă. In apartamentul mare și pustiu. La biletele de pe 
masa din bucătărie, prin care era anunţată să nu îi aștepte și pe 
ei. La broșurile despre tot felul de cursuri, lăsate intenţionat pe 
măsuţa de cafea. La tăcere. 

— Și ce ai tu de gând să faci acum? îl întrebă Uffe pe Lars, pe 
un ton oarecum sarcastic. Acum că n-o să mai ai pe cine să 
cocoloșești? 

— Voi găsi ceva cu care să-mi ocup timpul, zise Lars, luând o 
gură din ceaiul său dulce. Voi lucra la cartea mea, poate îmi voi 
și deschide propriul cabinet. Dar tu, Uffe? Tu nu ne-ai zis ce 
planuri ai. 

Tânărul dădu din umeri, cu o nonșalanţă prefăcută. 

— Ei, nimic special. Probabil că va urma un turneu prin baruri. 
Fără îndoială că voi fi nevoit să ascult nenorocitul ăla de / Want 
to Be Your Bunny, până când îmi va ieși pe nas, zise el, privind-o 
urâcios pe Tina. După aia... ei bine, nu știu. O să văd eu. 

Pentru o clipă, nesiguranța își făcu apariţia dindărătul măștii 
sale de tip dur. Apoi dispăru la fel de repede cum venise și Uffe 
izbucni în râs. 

— la fiţi atenţi ce pot să fac! 

Luă linguriţa pentru cafea și și-o agăță de nas. Să fie al naibii 
dacă avea de gând să-și facă griji în legătură cu viitorul. Indivizii 
care puteau balansa linguri pe nas aveau să se descurce 
oricând. 

Când părăsiră cafeneaua îndreptându-se spre autocarul ce 
urma să-i ducă departe de Tanum, Jonna se opri o clipă. Pentru 
o fracțiune de secundă, i se păru că o zărește pe Barbie printre 
ei. Cu părul său lung și cu unghiile false, care aproape că n-o 
lăsau să facă nimic. Râzând, cu figura ei blândă și dulce. Toţi 
consideraseră asta un semn de slăbiciune, însă Jonna înțelegea 
acum că se înșelaseră. Nu numai Mehmet era drăguţ, ci și 
Barbie. Pentru prima oară, ea începu să se gândească la acea 
noapte de vineri, când totul luase o întorsătură cât se poate de 
greșită. Începu să mediteze la ceea ce fusese spus. La persoana 
care răspândise acele povești care, acum, începeau să i se pară 
niște minciuni. La persoana care-i jucase pe degete, ca pe niște 
marionete. Ceva nu-i dădea pace, dar înainte ca gândul să 
prindă contur, autocarul plecă din Tanumshede. Jonna privi fix 
pe geam. Locul de lângă ea era gol, într-un mod ostentativ. 

e 

În jur de zece, Patrik începu să regrete faptul că nu se fortase 
să mănânce mai mult la micul dejun. Stomacul îi chiorăia, așa că 
se duse să caute ceva comestibil în încăperea unde stăteau de 
obicei la pauza de prânz. Norocul era de partea lui. Mai 
rămăsese o chiflă cu scorţișoară într-o pungă de pe masă, iar el 
și-o îndesă înfometat în gură. Nu era cea mai bună gustare, însă 
trebuia să se mulțumească deocamdată cu atât. Abia ce reveni 
în birou, cu gura încă plină, că telefonul și începu să sune. Văzu 
că era Annika și încercă să înghită și ultimul dumicat, însă 
acesta îi rămase în gât. 

— Alo? zise el, înecându-se. 

— Patrik? 

Înghiţi de câteva ori și izbuti să scape de bucăţica de chiflă. 

— Da, eu sunt. 

— Ai un vizitator, spuse ea, și, după ton, Patrik își dădu seama 
că era important. 

— Cine e? 

— Sofie Kaspersen. 

Patrik simţi o scânteie de interes. Fiica lui Marit? Ce-o fi 
vrând? 

— Poftește-o înăuntru, zise el, apoi ieși în hol ca s-o întâmpine 
pe Sofie. 

Fata părea trasă la față și palidă, iar Patrik își aminti vag de 
observația lui Gösta, cum că nu se simţise bine atunci când ea și 
Ola fuseseră vizitaţi de către polițiști. 

— Am auzit că ai fost bolnavă. Te simţi mai bine acum? zise 
el, poftind-o în birou. 

Sofie dădu afirmativ din cap. 

— Da, am avut o gripă ușoară. Însă e mai bine acum. Am 
slăbit câteva kilograme, atâta tot, spuse ea, cu un zâmbet 
crispat. 

— O, atunci poate că ar trebui să fac și eu gripă, glumi el, 
încercând să destindă atmosfera. 

Fata păru șocată la auzul ideii respective. Urmă o pauză 
stânjenitoare. Patrik o lăsă să se liniștească. 

— Aţi mai aflat ceva... despre mama? întrebă ea, într-un final. 

— Nu, mă tem că am ajuns într-un punct mort. 

— Așadar, nu știți care e legătura între ea și ceilalţi? 

— Nu, răspunse Patrik, întrebându-se încotro bătea. 

Continuă cu precauţie. 

— Cu siguranţă că există ceva ce nu am descoperit încă. Ceva 
ce nu știm în legătură cu mama ta și cu ceilalți. 

Sofie doar oftă. 

— E important să aflăm totul. Ca să putem găsi persoana care 
ţi-a răpit-o pe mama de lângă tine. 

Işi dădu seama de tonul său rugător, însă văzu că Sofie dorea 
să-i spună ceva. Ceva în legătură cu mama ei. 

După o altă pauză lungă, mâna Sofiei atinse încetișor mâneca 
hainei lui. Cu privirea plecată, ea scoase o coală de hârtie și i-o 
întinse lui Patrik. Iși ridică ochii când acesta începu să citească și 
îl studie cu atenţie. 

— Unde ai găsit asta? întrebă el când termină de citit. 

Simţi furnicături în stomac. 

— Într-un sertar. În camera tatii. Însă era printre lucrurile pe 
care le păstrase mama, alături de o grămadă de fotografii și alte 
chestii. 

— Tatăl tău știe că ai găsit asta? 

Sofie dădu din cap. Părul ei drept și închis la culoare îi flutură 
în jurul feței. 

— Nu, și nici nu va fi încântat. Dar polițiștii care au venit 
săptămâna trecută au zis să vă contactăm dacă știm ceva, iar 

eu am fost de părere că trebuia să vă spun. De dragul mamei, 
adăugă ea, apoi începu să-și studieze cuticulele. 

— Ai făcut ce trebuia, zise Patrik. Aveam nevoie de informaţia 
asta și chiar e posibil ca tu să ne fi oferit soluţia. 

Nu își putu ascunde entuziasmul. Atât de multe lucruri se 
potriveau, până la urmă. Alte piese ale puzzle-lui i se învârteau 
prin minte: cazierul lui Börje, rănile lui Rasmus, vinovăția Elsei - 
toate căpătaseră sens. 

— Pot lua asta? întrebă el, fluturând hârtia. 

— Nu aţi putea totuși să faceţi o copie după ea? zise Sofie. 

— Sigur. lar dacă tatăl tău îţi dă de furcă, spune-i să-mi dea 
un telefon. Ai procedat bine. 

Făcu o copie la aparatul de pe hol, îi înapoie Sofiei originalul, 
după care o conduse afară. O privi îndepărtându-se de-a lungul 
străzii, cu capul plecat și cu mâinile afundate în buzunare. Părea 
să se îndrepte spre casa lui Kerstin. Patrik speră să aibă 
dreptate. Cele două aveau nevoie una de cealaltă, mai mult 
decât și-ar fi închipuit. 

Cu o privire triumfătoare, se întoarse în birou să pună totul în 
mișcare. În sfârșit căpătaseră indiciul pe care îl voiau! 

e 

Ultima săptămână fusese cea mai frumoasă din viața lui Bertil 
Mellberg. Abia dacă-i venea să creadă ce se întâmplă. Rose- 
Marie dormise la el cu alte două ocazii și, cu toate că activitățile 
lor nocturne începuseră să lase urme - mai precis, cearcăne 
adânci sub ochii lui - totul merita, fără doar și poate. Se 
surprinse fredonând în mers, ba chiar sărind de bucurie. Insă 
doar atunci când nu-l vedea nimeni. 

Era fantastică. Lui Mellberg nu-i venea să creadă că avea 
atâta noroc. Era uimitor că acea femeie, perfecțiunea 
întruchipată, hotărâse ca el să-i fie alesul. Nu, pur și simplu nu 
putea înţelege. Și deja începuseră să discute despre viitor. 
Căzuseră, cu timiditate, de acord asupra faptului că aveau, într- 
adevăr, un viitor împreună. Fără doar și poate. Mellberg, care 
dintotdeauna avusese o ezitare sănătoasă cu privire la 
implicarea în relaţii de lungă durată, abia dacă se mai putea 
stăpâni în momentele acelea. 

Discutaseră mult legat de trecut. El îi povestise despre Simon 
și îi arătase cu mândrie o poză cu fiul său, care-și făcuse apariţia 
atât de târziu în viaţa lui. Rose-Marie comentase cât era de 

chipeș, la fel ca tatăl lui; ba chiar spusese că aștepta cu 
nerăbdare să-l cunoască. Și ea, la rându-i, avea o fiică undeva 
prin nord, în Kiruna, și una în Statele Unite. Atât de departe, 
amândouă, spuse ea cu amărăciune în glas și îi arătă apoi 
fotografii cu nepoţii din SUA. Rose-Marie sugeră că poate ar fi 
fost o idee bună să facă împreună o excursie până acolo vara 
următoare, iar Mellberg încuviinţă. America - niciodată nu visase 
să călătorească atât de departe. La drept vorbind, nici măcar nu 
trecuse vreodată graniţa Suediei. O scurtă traversare peste 
podul de la Svinesund, către Norvegia, abia dacă putea fi 
considerată o călătorie în străinătate. Însă Rose-Marie îi 
deschidea o cu totul altă lume. Într-o noapte, când stătea întinsă 
în braţele lui, ea îi dezvăluise că tocmai îi încolţise în minte 
ideea unui apartament de tip „time-share” în Spania. O casă cu 
tencuială albă, balcon, priveliște spre Mediterana, piscină 
proprie și o faţadă cu flori cățărătoare de bougainvillea, care să 
răspândească un parfum minunat. Mellberg își imaginase totul. 
Cum el și Rose-Marie ar fi stat îmbrăţișaţi pe balcon, într-o seară 
plăcută de vară, sorbindu-și băuturile reci ca gheaţa. 

Apoi un gând își făcuse apariţia și refuzase să mai dispară. În 
bezna dormitorului, se întorsese către ea și propusese, în mod 
solemn, ca apartamentul să fie cumpărat de ei doi, împreună. 
Așteptase cu nerăbdare o reacție din partea femeii; la început, 
părând nesigură, aceasta nu arătase la fel de mult entuziasm 
precum și-ar fi dorit el. Apoi discutaseră în legătură cu 
întocmirea unor acte legale, ca să nu existe certuri cu privire la 
bani. Așa ceva ieșea din discuţie. El zâmbise și o sărutase pe 
vârful nasului. Era atât de drăgălașă când își făcea griji. Dar într- 
un final, hotărâseră să o facă. 

Aflat acolo, în scaunul său de la birou, cu ochii închiși, 
Mellberg aproape că simţi briza călduţă mângâindu-i obrajii. 
Aroma uleiului de plajă și a piersicilor proaspete. Perdelele 
fluturând în vântul care aducea cu el mirosul mării. Mellberg se 
văzu aplecându-se înspre Rose-Marie, ridicându-i borul pălăriei 
de soare și... O bătaie în ușă îl trezi din visare. 

— Intră, răspunse el ursuz, dându-și repede picioarele jos de 
pe birou și bâjbâind prin hârtiile ce stăteau împrăștiate 
dinaintea lui. Sper că e important, sunt foarte ocupat, îi spuse 
lui Hedström. 

Patrik dădu din cap și luă loc. 

— Este foarte important, zise el, punându-i pe birou copia 
după hârtia Sofiei. 

Mellberg o citi. Și de data aceea, se văzu nevoit să fie de 
acord. 

(J 

Primăvara avea ceva care o întrista mereu pe Annika. Mergea 
la serviciu, își îndeplinea sarcinile, se întorcea acasă, stătea cu 
Lennart și cu câinii, după care adormea. Aceeași rutină ca și în 
celelalte anotimpuri, însă primăvara, ea avea sentimentul că 
totul era lipsit de sens. De fapt, avea un trai foarte bun. Ea și 
Lennart se bucurau de o căsnicie mai trainică decât majoritatea, 
iar datorită pasiunii lor comune pentru cursele cu câini, cei doi 
cutreierau întreaga Suedie. De cele mai multe ori, asta era de 
ajuns. Însă dintr-un motiv sau altul, ea avea mereu senzaţia că 
lipsea primăvara ceva. Atunci o izbea cel mai tare dorința de a 
avea copii. Nu știa de ce. Poate din cauză că prima oară când 
pierduse o sarcină fusese într-o primăvară. Pe 3 aprilie, o dată 
ce avea să-i fie pe veci întipărită în suflet, deși se întâmplase cu 
mai mult de cincisprezece ani în urmă. Se succedaseră alte opt 
pierderi de sarcină, urmate de nenumărate vizite la doctor, 
controale și tratamente. Însă nimic nu le fusese de ajutor. Într- 
un final, ei acceptaseră situaţia și încercaseră să profite la 
maximum de ceea ce aveau. Bineînţeles că luaseră în discuţie și 
opțiunea adopţiei, însă niciodată nu duseseră lucrurile până la 
capăt. Toţi anii de calcule eronate și dezamăgiri îi făcuseră să se 
simtă vulnerabili și nesiguri. Nu îndrăzneau să își mai asume 
riscul din nou. Drept urmare, în fiecare primăvară, Annika tânjea 
după băiețeii și fetiţele ei, care, dintr-un motiv sau altul, nu 
fuseseră pregătiţi pentru viață - nici în siguranţa pântecelui ei și 
nici în lumea exterioară. Uneori și-i imagina ca pe niște îngerași, 
plutind deasupra ei ca niște mici promisiuni. Asemenea clipe nu 
erau ușoare, iar ziua respectivă se număra printre ele. 

Femeia clipi ca să-și alunge lacrimile și încercă să se 
concentreze asupra tabelului Excel de pe computer. Nimeni de 
la secţie nu îi cunoștea necazurile personale. Tot ce știau colegii 
era că Lennart și Annika nu avuseseră niciodată copii, așa că ea 
nu dorea să fie văzută smiorcăindu-se la recepţie și făcându-se 
de râs. Se uită cu ochii întredeschiși la tabelul din fața ei, 
încercând să combine datele din pătrăţele. La stânga, numele 
proprietarului câinelui, iar la dreapta, adresa. Durase mai mult 

decât și-ar fi închipuit, dar într-un final avu toate adresele 
completate în listă. Salvă fișierul pe o dischetă, pe care apoi o 
scoase din computer, îngerașii pluteau deasupra Annikăi, 
întrebând-o ce nume le-ar fi pus, ce jocuri s-ar fi jucat împreună, 
ce ar fi devenit odată ajunși mari. Femeia simţi din nou 
suspinele copleșind-o și se uită la ceas. Unsprezece și jumătate; 
ar fi fost bine ca în ziua aceea să meargă acasă pentru a lua 
prânzul. | se păru că avea nevoie să fie singură pentru o vreme. 
Însă mai întâi trebuia să îi dea lui Patrik discheta. Știa că avea 
nevoie de informaţii cât mai curând posibil. 

Pe coridor, se întâlni cu Hanna și văzu în asta o șansă dea 
evita privirile pătrunzătoare ale lui Patrik. 

— Bună, Hanna. l-ai putea duce tu asta lui Patrik? E o listă cu 
proprietarii de câini și adresele acestora. Eu... eu trebuie să 
merg acasă la prânz. 

— Ce s-a întâmplat? Nu te simţi bine? întrebă Hanna 
îngrijorată, luând discheta. 

Annika se forță să zâmbească. 

— Sunt în regulă, doar că azi simt nevoia de niște mâncare 
gătită în casă. 

— În regulă, spuse Hanna. Îi duc eu discheta lui Patrik. Ne 
vedem mai târziu. 

— Pe mai târziu, zise Annika, grăbindu-se să iasă pe ușă. 

Îngerașii o urmară acasă. 

e 

Patrik își ridică privirea atunci când Hanna intră în birou. 

— Poftim, asta e de la Annika. Proprietarii câinilor. 

Îi întinse discheta, pe care Patrik o așeză pe birou. 

— la loc o clipă, zise el, arătând spre un scaun. 

Hanna se conformă, iar Patrik o privi iscoditor. 

— Cum ţi s-a părut prima lună? Îți place să muncești aici? 
Poate un pic cam haotic la început? 

Îi zâmbi și primi din partea ei un surâs chinuit. Dacă era să fie 
complet sincer, își cam făcuse griji în legătură cu noua lui 
colegă. Părea epuizată. Bine, așa arătau cu toţii, însă mai era 
ceva. Chipul femeii avea o notă străvezie, ceva mai mult decât o 
simplă oboseală. Părul ei blond era pieptănat ca de obicei, într-o 
coadă de cal, dar își pierduse strălucirea. In plus, avea cearcăne 
adânci și întunecate. 

— Lucrurile au mers grozav, spuse ea cu veselie, fără a părea 
să observe cât de atent o examina Patrik. Imi place și mă bucur 
că sunt mereu ocupată. 

Privi în jur, la toate documentele și fotografiile ce tapetau 
pereţii, și se opri pentru un moment. 

— Sună lipsit de tact. Însă tu știi ce vreau să zic. 

— Înţeleg, spuse Patrik, zâmbindu-i. lar Mellberg a fost... s-a 
purtat corespunzător? întrebă el, după ce căută cuvântul 
potrivit. 

Hanna râse, și pentru o clipă figura i se îmblânzi, iar Patrik o 
recunoscu pe femeia care venise la ei în urmă cu cinci 
săptămâni. 

— Sinceră să fiu, abia dacă l-am văzut, așa că da, ai putea 
spune că s-a purtat corespunzător. Dacă e să fi învățat vreo 
lecţie, aceea e că toată lumea te consideră pe tine responsabilul 
de secţie. Și că îţi îndeplinești meseria cu mândrie. 

Patrik simţi cum se îmbujorează. Se întâmpla rar să 
primească un compliment, drept urmare, nu știa cum să se 
comporte în asemenea cazuri. 

— Mulţumesc, bombăni el, apoi schimbă repede subiectul. 
Vom avea o nouă întrevedere peste o oră. Mă gândeam să ne 
adunăm la cafea. Aici e așa de înghesuit. 

— Ai informaţii noi? întrebă Hanna, îndreptându-și spatele. 

— Da, am putea spune asta, replică Patrik, fără a-și putea 
ascunde un zâmbet. E posibil să fi găsit numitorul comun al 
cazurilor, adăugă, acum zâmbind larg. 

Hanna stătu și mai dreaptă. 

— Legătura? Ai găsit-o? i 

— Ai putea spune că pur și simplu mi-a trecut prin minte. Insă 
mai întâi va trebui să dau vreo două telefoane, ca să mă asigur 
că e așa cum cred, prin urmare nu vreau să spun nimic înainte 
de ședință. Până acum, nu i-am zis decât lui Mellberg. 

— În regulă, atunci ne vedem într-o oră, spuse Hanna, 
ridicându-se pentru a pleca. 

Patrik tot nu putea scăpa de senzaţia că nu era ceva în 
regulă. Dar probabil că femeia avea să-i spună, cât de curând. 

Ridică receptorul și formă primul număr. 


— Am găsit legătura pe care o căutam. 

Patrik se uită în jur, savurând efectul anunţului său. Privirea i 
se opri câteva secunde asupra Annikăi, observând că avea ochii 
roșii. Era foarte straniu. Annika era fericită și optimistă în orice 
situaţie, iar Patrik își zise că va avea o discuţie cu ea la 
încheierea ședinței, ca să vadă cum stau lucrurile. 

— Elementul crucial al acestei enigme ne-a fost adus astăzi 
de către Sofie Kaspersen. Aceasta a găsit printre lucrurile 
mamei sale un articol vechi dintr-un ziar și a decis să ni-l 
predea. Gösta și Hanna le-au făcut o vizită săptămâna trecută ei 
și tatălui său, și se pare că i-au lăsat fetei o impresie bună, 
motiv pentru care aceasta s-a hotărât să ne contacteze. Bună 
treabă! zise el, dând mulţumit din cap. Articolul... continuă, dar 
apoi nu rezistă și făcu o pauză teatrală, simțind tensiunea 
crescând în încăpere. Ei bine, articolul se referă la faptul că în 
urmă cu douăzeci de ani, Marit a fost implicată într-un accident 
de automobil, soldat cu un deces. S-a izbit de mașina condusă 
de o femeie în vârstă, care și-a pierdut viaţa. În momentul sosirii 
poliţiei, a ieșit la iveală faptul că Marit avea o alcoolemie 
ridicată. A fost condamnată la închisoare, timp de unsprezece 
luni. 

— De ce n-am aflat mai curând aceste lucruri? întrebă Martin. 
S-a întâmplat înainte să se mute aici? 

— Nu, ea și Ola aveau douăzeci de ani și, la momentul 
producerii accidentului, erau aici de un an. Dar s-a întâmplat cu 
mult timp în urmă; oamenii uită, și, în plus, probabil că a existat 
o oarecare compasiune față de Marit. Alcoolemia sa era cu puţin 
peste limita legală. Se suise la volan după ce luase cina acasă la 
o prietenă, unde băuse câteva pahare de vin. Știu asta fiindcă 
am găsit documentele referitoare la accident. Le aveam jos, în 
arhive. 

— Așadar, am avut fișierul aici tot timpul? zise Gösta, uluit. 

Patrik dădu afirmativ din cap. 

— Da, știu, însă nu e chiar atât de ciudat faptul că nu am dat 
de el. Evenimentul s-a petrecut în urmă cu atâta timp, încât nici 
măcar nu era trecut în vreo bază de date, și nu aveam de ce să 
parcurgem la întâmplare toate documentele de la subsol. Și nici 
să scotocim prin toate cutiile arhivate, cu condamnări pentru 
urcat la volan sub influenţa alcoolului. 

— Cu toate astea..., murmură Gosta, cu un aer supus. 

— Am verificat în Lund, Nyköping și Borås. Rasmus Olsson a 
ajuns infirm după ce a intrat cu mașina într-un pom. Pasagerul 
care-i era alături, un prieten de aceeași vârstă cu el, a murit. 
Rasmus era beat la momentul producerii accidentului. Börje 
Knudsen are un cazier lung cât braţul meu. Printre infracțiunile 
comise de el se numără și o coliziune frontală, petrecută din 
vina lui în urmă cu cincisprezece ani, și în urma căreia și-a 
pierdut viața o fetiţă de cinci ani. Așadar, acesta este numitorul 
comun în trei cazuri, din cele patru; cu toţii au condus în stare 
de ebrietate, iar cineva și-a pierdut viaţa din pricina asta. 

— Dar cum rămâne cu Elsa Forsell? întrebă Hanna, privindu-l 
fix pe Patrik, care dădu din umeri. 

— Acesta e singurul caz în legătură cu care încă nu am reușit 
să primesc o confirmare. Nu există o condamnare împotriva ei 
nicăieri în Nyköping, însă preotul congregaţiei sale a pomenit în 
mai multe rânduri de „sentimentul de vinovăţie” al Elsei. Cred 
că e ceva necurat pe-acolo, însă până acum nu i-am dat de cap. 
li voi telefona părintelui Silvio după ședința noastră, să văd dacă 
mai pot afla ceva de la el. 

— Bine lucrat, Hedström, zise Mellberg de pe scaunul său. 

Privirile tuturor se întoarseră spre el. 

— Mulţumesc, răspunse Patrik, uluit. 

Un compliment din partea lui Mellberg era... nu, nici măcar nu 
știa cu ce să-l compare. Mellberg pur și simplu nu făcea 
complimente. Niciodată. Ușor tulburat de acel comentariu din 
senin, Patrik continuă: 

— Ceea ce trebuie să facem acum e să începem să lucrăm 
pornind de la această nouă ipoteză. Să aflăm tot ce se poate 
afla în legătură cu accidentele. Gösta, tu ocupă-te de Marit; 
Martin, tu ia Borâs; Hanna, tu vorbește cu cei din Lund, iar eu 
voi încerca să aflu mai multe despre Elsa Forsell, în Nyköping. 
Aveţi întrebări? 

Cu toţii rămaseră tăcuţi, așa că Patrik suspendă ședința, după 
care merse să dea un telefon în Nyköping. Atmosfera din secţie 
era dominată de un soi de frenezie, de o energie tensionată. 
Erau atât de palpabile, încât lui Patrik i se păru că le poate 
atinge. Se opri în hol, trase adânc aer în piept, apoi se duse să 
dea telefoanele. 

De câte ori părintele Silvio făcea o excursie până acasă, în 
Italia, pentru a-și vizita familia și prietenii, i se adresa aceeași 
întrebare. Cum de putea rezista în gerul din nord? Nu erau 
ciudați suedezii? Din câte auziseră ei, suedezii rareori ieșeau din 
casă și abia dacă vorbeau unii cu ceilalţi. Și nu făceau deloc față 
alcoolului. Sugeau băutura ca niște bureţi și de fiecare dată 
exagerau. De ce-ar fi vrut el să trăiască într-un asemenea loc? 

De regulă, Silvio lua o înghiţitură din paharul cu vin roșu, de 
calitate, privea peste dumbrăvile cu măslini ale fratelui său și 
răspundea: 

— Suedezii au nevoie de mine. 

Și chiar așa considera. | se păruse o aventură atunci când 
mersese pentru prima oară în Suedia, în urmă cu peste treizeci 
de ani. O ofertă pentru un post temporar în congregația catolică 
din Stockholm  reprezentase șansa pe care și-o dorise 
dintotdeauna, aceea de a se muta în țara ce-i păruse mereu 
legendară și stranie. Aproape că murise de frig în prima iarnă 
petrecută acolo, până când învăţă că trei straturi de haine erau 
imperios necesare dacă voia să iasă afară în luna ianuarie. Insă 
chiar și-așa, fusese dragoste la prima vedere. lubea lumina, 
mâncarea și exteriorul dur al suedezilor, completat însă de 
sufletul lor înflăcărat. Învăţase să aprecieze și să înţeleagă 
gesturile mici, comentariile discrete, prietenia tăcută a nordicilor 
cu păr bălai. lar acela fusese un alt stereotip ce se dovedise fals. 
La aterizarea pe pământul suedez, îl uimise faptul că nu toţi 
locuitorii aveau părul blond și ochii albaștri. 

În orice caz, rămăsese acolo. După zece ani de sprijin oferit 
congregaţiei din Stockholm, profită de ocazia ivită, aceea de a-și 
conduce propria biserică, în Nyköping. De-a lungul anilor, în 
italiano-suedeza sa se strecurase și un accent de Sörmland, iar 
el savurase amuzamentul pe care îl stârnea acea combinaţie 
stranie. Un lucru pe care suedezii îl făceau mult prea puţin era 
să râdă. Poate că, în general, oamenii nu prea asociau 
catolicismul cu veselia și râsetele, dar pentru el, tocmai asta și 
însemna religia. Dacă iubirea faţă de Dumnezeu nu era un lucru 
minunat și plăcut, atunci ce altceva ar fi putut fi? 

La început, aceste lucruri o surprinseră pe Elsa. Femeia 
venise la el probabil gândindu-se că avea să găsească un ciliciu 
pentru penitenţi și un bici. În schimb, a primit o strângere 
călduroasă de mână și o privire prietenoasă. Discutaseră atât de 

mult cu privire la sentimentul ei de vinovăţie, la nevoia sa de a fi 
pedepsită. De-a lungul anilor, părintele o îndrumase cu blândeţe 
prin toate conceptele diferite de vinovăţie și absolvire. Cea mai 
importantă parte a iertării o reprezenta căința. Căinţa 
adevărată. Lucru pe care Elsa îl avea din abundență. Timp de 
peste treizeci și cinci de ani, ea fusese chinuită de remușcări, în 
fiecare clipă a fiecărei zile. Dusese vreme îndelungată această 
povară grea. Părintele se bucurase că fusese în stare să o ajute 
puţin, atât cât să poată respira mai ușor, măcar pentru câţiva 
ani. Până în clipa mortii sale. 

Părintele Silvio se încruntă. De la vizita făcută de polițiști, el 
reflectase mult la viaţa și la moartea Elsei. Se gândise la asta și 
înainte. Însă toate întrebările dăduseră frâu liber unui șuvoi de 
sentimente şi amintiri. Cu toate acestea, legământul 
spovedaniei era sfânt. Încrederea dintre preot și enoriaș nu 
trebuia încălcată. Dar gândurile i se învârteau prin minte, 
făcându-l să-și dorească să încalce o promisiune de care îl 
legase Dumnezeu. Își dădea seama, însă, că era imposibil. 

Când îi sună telefonul de pe birou, el știu instinctiv despre ce 
era vorba. Răspunse cu un amestec de nerăbdare și groază: 

— Părintele Silvio Mancini. 

Zâmbi când îl auzi prezentându-se pe inspectorul de poliţie 
din Tanumshede. Ascultă timp îndelungat ce avea de zis Patrik 
Hedström, apoi dădu din cap. 

— Din nefericire, nu pot discuta cu dumneavoastră lucrurile 
pe care mi le-a împărtășit Elsa. Ține de legământul 
confidenţialităţii. 

Inima îi bătea cu putere. Pentru o clipă, i se păru că o vede pe 
Elsa în scaunul din faţa lui. Elsa, cu ţinuta dreaptă, părul scurt, 
cărunt, și silueta subţire. Încercase să o îngrașe cu paste și 
produse de patiserie, însă nimic nu păruse a da rezultate. 
Femeia îi aruncă o privire binevoitoare. 

— Îmi pare extrem de rău, însă pur și simplu nu pot. Trebuie 
să găsiţi o altă cale de a... 

Din locul pe care-l ocupa, Elsa dădu brusc din cap, iar 
părintele încercă să înțeleagă ce voia să spună. Dorea cumva 
să-i vorbească? Însă asta nu ajuta cu nimic; lui tot îi era 
imposibil să o facă. Femeia continuă să îl privească, iar 
părintelui îi veni o idee. Cu blândeţe, acesta spuse: 

— Nu vă pot dezvălui ce mi-a spus Elsa. Dar vă pot povesti 
lucruri cunoscute de toată lumea. Elsa era din zona 
dumneavoastră. Din Uddevalla. 

Elsa îi zâmbi din scaunul său. Apoi dispăru. El își dădu seama 
că nu fusese reală, ci doar o plăsmuire a imaginaţiei lui. Însă 
chiar și-așa, revederea fusese plăcută. 

Când închise telefonul, se simţi împăcat. Nu îl trădase pe 
Dumnezeu, și nici pe Elsa. Acum, restul depindea de polițiști. 

e 

De îndată ce Patrik intră pe ușă, Erica își dădu seama că se 
petrecuse ceva. Pasul îi era mult mai sprinten, iar el părea mai 
relaxat decât fusese în ultima vreme. 

— Ţi-a mers bine astăzi? îl întrebă cu precauţie, ieșindu-i în 
întâmpinare, cu Maia în brațe. 

Radiind de fericire, fetița își întinse mâinile spre tăticul ei, 
care o luă pe sus, într-o îmbrăţișare. 

— Lucrurile au mers excelent, zise el, făcând câţiva pași de 
dans alături de fiica sa. 

Micuța râse așa de tare, încât aproape se înecă. Tati era haios 
nevoie mare! Hotărâse deja asta, fără doar și poate. 

— Povestește-mi mai multe, îi ceru Erica, îndreptându-se 
către bucătărie pentru a termina de preparat cina. 

Patrik și Maia merseră după ea. Anna, Emma și Adrian se 
uitau la emisiunea Bolibompa și îi făcură absenţi cu mâna lui 
Patrik atunci când acesta apăru în cameră. Pe ecran, personajul 
Björne le solicita întreaga atenţie. 

— Am găsit legătura, spuse el, așezând-o jos pe Maia. 

Fetița stătu puţin acolo, ezitând între tati, pe de-o parte, și 
Björne, pe de alta, dar într-un final se hotărî asupra personajului 
mai blănos, și se târî spre televizor. 

— Mereu respins, mereu pe planul doi, oftă Patrik, privind-o 
pe Maia îndepărtându-se. 

— Mda, dar pentru mine ești mereu pe primul plan, zise Erica, 
îmbrăţișându-l strâns, înainte de-a se întoarce la cratiţele ei. 

Bărbatul se așeză și o privi. Erica își drese vocea și se uită fix 
spre legumele întinse pe blatul de lucru. Patrik sări în picioare 
cu promptitudine și începu să taie castraveţii pentru salată. 

— Dacă tu zici „sari”, eu întreb „cât de sus”, râse el și se dădu 
cu un pas într-o parte, evitând șutul pe care femeia i-l îndreptă, 
din joacă, spre tibie. 

— Las că vezi tu, începând de sâmbătă, voi mânui biciul cu 
forțe proaspete, zise Erica, încercând să pară severă. 

Era fericită că el se gândea la nuntă. 

— Cred că deja te descurci de minune, zise Patrik, aplecându- 
se să o sărute. 

— la potoliţi-vă, acolo! strigă Anna din sufragerie. Aud cum vă 
giugiuliţi. Sunt copii de față! glumi ea. 

— Mda, s-ar putea să fim nevoiţi să păstrăm asta pentru mai 
târziu, spuse Erica și îi făcu lui Patrik cu ochiul. Acum 
povestește-mi mai multe despre ce s-a întâmplat. 

Patrik îi trecu în revistă ceea ce aflaseră, iar Ericăi îi pieri 
zâmbetul de pe chip. Cazul respectiv implica atât de multe 
tragedii, atât de multe decese și, cu toate că ancheta făcuse un 
mare salt înainte, ea înțelese că situaţia avea să fie complicată 
și pe viitor. 

— Așadar, victima din Nyköping a cauzat și ea un accident 
mortal? 

— Da, zise Patrik, feliind roşiile. Însă nu în Nyköping, ci în 
Uddevalla. 

— Pe cine a omorât? întrebă Erica, amestecând în tocana din 
carne de porc. 

— Încă nu cunoaștem detaliile. Accidentul s-a petrecut în 
urmă cu și mai multă vreme decât celelalte, așa că va dura un 
pic până să aflăm amănunte. Însă am stat azi de vorbă cu 
colegii din Uddevalla, care ne vor trimite toate materialele, de 
îndată ce le vor scoate la lumină. Un biet amărât va trebui să 
mișune o vreme printre cutii prăfuite. 

— Așadar, cineva ucide șoferi beți, care au provocat accidente 
mortale. lar primul accident s-a produs în urmă cu treizeci și 
cinci de ani, în vreme ce ultimul a avut loc... când a avut loc 
ultimul? 

— Acum șaptesprezece ani. Rasmus Olsson. 

— lar locurile crimelor sunt răspândite peste tot prin Suedia, 
spuse gânditoare Erica, continuând să amestece în tocană. Din 
Lund și până aici. Când a avut loc prima crimă? 

— Acum zece ani, răspunse Patrik, supus, privindu-și viitoarea 
soţie. 

Erica era obișnuită să ceară informaţii și să le analizeze, iar 
Patrik primea bucuros un ajutor din partea minţii sale agere. 

— Deci criminalul acționează într-o zonă geografică întinsă, 
permite să treacă timp îndelungat între fapte, iar singurul lucru 
pe care îl au în comun victimele e că au fost ucise din cauza 
unui accident mortal pe care l-au provocat, conducând în stare 
de ebrietate. 

— Mda, cam asta ar fi, zise Patrik, oftând. 

Așa cum rezumă Erica situaţia, lucrurile păreau complet 
lipsite de speranţă. Patrik puse legumele într-un castron mare, 
le amestecă, după care așeză salata pe masa din bucătărie. 

— Nu uita și faptul că sunt șanse mari să ne lipsească 
momentan una dintre victime, zise el încet și se așeză. Mai mult 
ca sigur că nu am găsit-o încă pe victima numărul doi. Sunt 
sigur că mai există o victimă. Cineva pe care l-am trecut cu 
vederea. 

— Nu se poate să afli mai multe pornind de la paginile din 
carte? întrebă Erica, așezând pe un suport de pe masă oala cu 
tocană aburindă. 

— Se pare că nu. Lucrul în care îmi pun acum toată speranţa 
e că, odată căpătate informaţiile complete cu privire la 
accidentul Elsei Forsell, vom putea dezvolta o idee care să ne 
ducă mai departe cu ancheta. Elsa a fost prima victimă, iar ceva 
îmi spune că și cea mai importantă. 

— Mda, s-ar putea să ai dreptate, zise Erica, apoi îi chemă la 
cină pe Anna și pe copii. 

Aveau să discute mai târziu despre asta. 

a 

Trecuseră două zile de când stabiliseră ce aveau în comun 
victimele criminalului în serie. Euforia iniţială se risipise, iar 
descumpănirea îi luase locul. Încă nu puteau înțelege motivul 
pentru care zona geografică era atât de extinsă. Să fi umblat 
criminalul pe unde vedea cu ochii, în căutare de victime, sau să 
fi locuit oare în toate acele orașe, la un moment dat? Pur și 
simplu existau mult prea multe întrebări. Studiaseră cu atenţie 
toate materialele disponibile cu privire la accidentele în care 
fuseseră implicate victimele criminalului, însă nu găsiseră 
nicăieri vreo legătură. Patrik tindea din ce în ce mai mult să 
creadă că nu exista o legătură personală între victime și că 
ucigașul era o persoană plină de ură, care-și alegea la 
întâmplare victimele, pornind de la faptele acestora. În cazul 
acela, părea că asasinul rămăsese indiferent la căința 

manifestată de unele dintre victime, în urma evenimentelor 
produse. Elsa luptase cu vinovăția și își căutase mântuirea prin 
intermediul religiei; Marit nu mai pusese niciodată gura pe 
alcool, lucru valabil și în cazul lui Rasmus, însă acesta oricum nu 
mai putea bea din motive fiziologice, cauzate de rănile pe care 
le suferise în urma accidentului. Excepţia o constituia Börje. 
Acesta continuase să bea, să conducă sub influenţa alcoolului și 
nici nu păruse să-i pese că provocase moartea unei fetițe. 

Dar era imposibil să tragă vreo concluzie, când una dintre 
victime lipsea. În momentul în care telefonul sună la ora nouă, 
miercuri dimineaţă, Patrik habar nu avea că urma să primească 
ultima piesă a enigmei. 

— Patrik Hedström, răspunse el, cu mâna peste receptor, 
încercând să-și înăbușe un căscat. 

Drept urmare, nu auzi numele persoanei de la celălalt capăt 
al firului. 

— Scuzaţi-mă, cum vă numiţi? 

— Vilgot Runberg, sunt comisarul secţiei de poliţie din 
Ortboda. 

— Ortboda? zise Patrik, căutându-și cu înfrigurare prin 
cunoștințele de geografie. 

— Lângă Eskilstuna, spuse nerăbdător comisarul Runberg. Dar 
e o secţie mică, suntem doar trei persoane. 

Tuși, îndepărtându-se de receptor, apoi continuă: 

— Treaba stă în felul următor, eu abia ce m-am întors dintr-o 
vacanţă de două săptămâni în Thailanda. 

— A, da? zise Patrik, întrebându-se încotro aveau să ducă 
toate. 

— Da, motiv pentru care nu am văzut decât acum înștiințarea 
pe care mi-aţi trimis-o. 

— Înţeleg, răspunse Patrik, cu interes vădit. 

Gândindu-se la ce avea să urmeze, își simţi degetele 
furnicându-l de nerăbdare. 

— Da, colegii mei tineri sunt destul de noi prin zonă, așa că nu 
prea știu mare lucru despre ea. Insă cu recunosc cazul. Fără 
nicio îndoială. Eu l-am anchetat în urmă cu opt ani. 

— Ce caz? întrebă Patrik, cu respiraţia întretăiată. 

Își apăsă receptorul pe ureche - nu voia să piardă nici măcar 
un cuvânt. 

— În urmă cu opt ani, a fost aici un bărbat care... ei bine, mi 
s-a părut mie ceva ciudat în toată povestea. Însă avea un trecut 
plin cu abuzuri de alcool și... 

jenat, Runberg făcu o pauză, șovăind să-și recunoască 
greșeala. 

— Ei bine, cu toţii am crezut că a avut o cădere și a băut până 
n-a mai putut. Insă rănile pe care le-aţi menționat... privind în 
urmă, trebuie să recunosc că m-am întrebat ce era cu ele. 

Urmă o clipă de liniște, iar Patrik înţelese cât de mult îl costa 
pe comisar respectiva conversaţie. 

— Cum se numește bărbatul? zise el, rupând tăcerea. 

— Jan-Olov Persson, răspunse comisarul Runberg. Avea 
patruzeci și doi de ani, confecționa mobilier de lux. Văduv. 

— Și era alcoolic? 

— Da, a avut probleme mari pentru o vreme. Când i-a murit 
soţia, ei bine, s-a pierdut complet cu firea. Totul s-a transformat 
într-o poveste foarte tristă. Intr-o seară, s-a urcat beat la volan 
și a lovit un cuplu tânăr, aflat la plimbare. Bărbatul a murit, și 
Jan-Olov a petrecut ceva timp la închisoare. Însă după ce-a ieșit, 
n-a mai pus gura pe alcool. Și-a văzut de treabă, și-a făcut 
meseria, s-a îngrijit de fiica sa. 

— Și brusc a fost găsit mort, intoxicat cu alcool? 

— Da, oftă Runberg. După cum am spus, noi am crezut că a 
avut o cădere și că lucrurile i-au scăpat de sub control. L-a găsit 
fiica lui de zece ani. Aceasta a susținut că în pragul ușii a văzut 
un bărbat străin, dar nu prea i-am dat crezare. Am zis că o fi fost 
din cauza șocului sau a faptului că dorea să-și protejeze tatăl... 

Vocea i se stinse, iar sentimentul de rușine atârnă greu în 
tăcerea sa. 

— Aţi găsit cumva o pagină lângă el? Dintr-o carte pentru 
copii? 

— Am încercat să-mi amintesc atunci când v-am citit 
înștiințarea. Dar nu-mi vine în minte nimic de genul acesta, zise 
Runberg. Dacă o fi fost, noi nu i-am dat atenţie. Am presupus 
probabil că-i aparținea fetei. 

— Așadar, nu a rămas nimic de acest fel? 

Patrik realiză cât de deznădăjduit păruse. 

— Nu, nu prea avem multe lucruri în urma anchetei. După 
cum am zis, am crezut că bărbatul a băut până când a murit. 
Insă vă pot trimite informaţiile de care dispunem. 

— Aveţi fax? Le-aţi putea trimite prin fax? Ar fi bine să intre în 
posesia noastră cât mai curând posibil. 

— Sigur, zise Runberg, după care mai adăugă: Biata fată! Ce 
mai viaţă. Mai întâi i-a murit mama, pe când era mică, după 
care tatăl a intrat în pușcărie. Apoi a murit și a lăsat-o singură. 
Ca să citesc acum că fata a fost ucisă în orașul dumneavoastră. 
Mi se pare că era într-un reality-show. N-aș fi recunoscut-o 
niciodată din poze. Lillemor nu semăna deloc cu fetița de 
odinioară. Pe când avea zece ani, era micuță, brunetă și slabă, 
iar acum... ei bine, s-au petrecut multe de-a lungul anilor. 

Patrik simţi pereţii învârtindu-se în jurul său. La început, nu fu 
în stare să prelucreze informaţia. Apoi înţelese brusc ce spunea 
Vilgot Runberg. Lillemor, Barbie, era fata celei de-a doua 
victime. lar în urmă cu opt ani, ea îl văzuse pe criminal. 

(J 

Când intră în clădirea băncii, Mellberg se simți mai fericit și 
mai sigur ca niciodată. El, care detesta să arunce banii, avea 
acum de gând să cheltuiască două sute de mii, și asta fără pic 
de ezitare. Își achiziţiona un viitor, unul alături de Rose-Marie. 
De câte ori închidea ochii - lucru care se întâmpla destul de des 
în timpul programului de lucru - el putea simţi mirosul florilor de 
hibiscus învăluit în razele soarelui, al apei sărate și parfumul lui 
Rose-Marie. Abia îi venea să creadă ce noroc avusese și cât de 
mult i se schimbase viaţa pe parcursul câtorva săptămâni. In 
luna iunie, cei doi intenționau să zboare până acolo, ca să vadă 
pentru întâia oară apartamentul, unde aveau apoi să stea timp 
de o lună. Deja număra zilele până atunci. 

— Aș dori să transfer două sute de mii de coroane, zise el, 
împingând spre casieră biletul pe care stătea scris numărul său 
de cont. 

Se simţea chiar mândru. Nu existau prea mulţi oameni care 
să poată economisi atât de mulţi bani dintr-un salariu de poliţist, 
însă fiecare öre” conta, iar Mellberg reușise să pună deoparte o 
sumă frumușică. Rose-Marie îi spusese că avea de gând să dea 
și ea aceeași sumă, iar restul puteau să-l împrumute. Insă atunci 
când îl sunase, cu o zi în urmă, insistase că era important să 
încheie afacerea cât mai curând, fiindcă se arătase interesat și 
un alt cuplu. 

El savurase acele cuvinte. „Un alt cuplu”. Ca să vezi, la vârsta 
lui, devenise parte dintr-un „cuplu”. Chicoti, în sinea sa. Da, el și 
Rose-Marie ar fi putut să le dea lecţii acelor tineri, până și în 
așternut! Era pur și simplu minunată. Din toate punctele de 
vedere. 

După ce-și rezolvă treburile, Mellberg se pregătea să se 
întoarcă și să plece, însă brusc, îi veni o idee strălucită. 

— Cât mi-a mai rămas în cont? o întrebă nerăbdător pe 
casieră. 

— Șaisprezece mii patru sute, îi răspunse aceasta. 

Înainte de a lua decizia, Mellberg ezită pentru o milisecundă. 

— Aș dori să-i retrag pe toţi. În bani gheaţă. 

— Bani gheaţă? întrebă casiera, iar bărbatul dădu afirmativ 
din cap. 

Un plan începea să capete formă în mintea sa și, cu cât se 
gândea mai mult, cu atât îi părea o idee mai bună. Işi îndesă cu 
grijă banii în portofel, apoi merse înapoi la secţie. Ca să vezi, ce 
bine era să cheltui bani! Nu și-ar fi imaginat vreodată așa ceva. 

e 

— Martin! 

Respirând din greu, Patrik intră în biroul colegului său, 
făcându-l pe acesta să se întrebe ce anume se petrecuse. 

— Martin, repetă Patrik, apoi se așeză ca să-și tragă sufletul. 

— Te-a epuizat doar alergatul pe coridor? zâmbi Martin. Cred 
că ar trebui să faci ceva ca să fii iar în formă. 

Patrik dădu nepăsător din mână și, ca niciodată, ignoră șansa 
de-a se tachina prietenește cu Martin. 

— Se leagă între ele, zise Patrik, aplecându-se în față. 

— Cine se leagă între ele? replică Martin, întrebându-se ce l-o 
fi apucat pe colegul său. 

— Anchetele noastre, spuse triumfător Patrik. 

Martin se simţi și mai dezorientat. 

— Ei bine, da, zise el, nelămurit. Deja am confirmat faptul că 
numitorul comun este urcatul la volan sub influenţa alcoolului. 

Se încruntă și încercă să înțeleagă despre ce bătea câmpii 
Patrik. 

— Nu, nu anchetele alea. Cele separate. Uciderea lui Lillemor 
- se leagă de celelalte. Autorul e același. 

În momentele respective, Martin fu sigur că Patrik o luase 
razna. Se întrebă dacă o fi fost din cauza stresului. Toată munca 

din ultima vreme, combinată cu neliniștea dinaintea nunţii. Până 
și cea mai calmă persoană ar fi putut să... 

Patrik păru a-i citi gândurile și îl întrerupse, iritat. 

— Se leagă, crede-mă. Ascultă aici. 

Îi povesti pe scurt lucrurile aflate de la Runberg și, pe măsură 
ce vorbi, uimirea lui Martin crescu. Abia dacă îi venea să creadă. 
Suna atât de neverosimil. Îl privi pe Patrik și se chinui să 
priceapă toate faptele. 

— Deci ce-mi spui tu mie este că a doua victimă, acest Jan- 
Olov Persson, se întâmplă să fie tatăl lui Lillemor Persson. Și că, 
la vârsta de zece ani, Lillemor l-a văzut pe criminal. 

— Da, răspunse Patrik, ușurat de faptul că Martin părea a 
înțelege situaţia, într-un final. Și e adevărat! Gândește-te la ce a 
scris în jurnal. Cum că a recunoscut pe cineva, dar fără să poată 
să indice exact pe cine. O întâlnire care a avut loc în urmă cu 
opt ani, pe vremea când ea avea doar zece ani, nu avea cum să 
fi lăsat o amintire prea clară, luând în considerare 
circumstanţele. 

— Însă ucigașul o cunoștea și se temea că fata ar fi făcut 
legătura între el și cele întâmplate. 

— Drept urmare, s-a văzut nevoit să o omoare, înainte ca ea 
să-l identifice și să-l lege astfel de uciderea lui Marit. 

— Și apoi de restul omorurilor, completă Martin, cu febrilitate. 

— Totul se potrivește, nu ţi se pare? zise Patrik pe un ton la 
fel de febril. 

— Prin urmare, dacă îl prindem pe cel care a omorât-o pe 
Lillemor Persson, rezolvăm și restul crimelor, spuse Martin, 
încet. 

— Da. Sau viceversa. Dacă rezolvăm celelalte cazuri, îl găsim 
pe asasinul lui Lillemor. 

Amândoi tăcură pentru o clipă. 

— Ce informaţii avem momentan în ancheta Lillemor? întrebă 
retoric Hedström. Blana de câine și înregistrarea din noaptea 
crimei. Te-ai uitat iar luni la casetă. Ai mai aflat ceva de interes? 

Un gând prinse contur în mintea lui Martin, dar refuză să iasă 
la iveală, așa că bărbatul dădu din cap. 

— Nu, n-am văzut nimic nou. Doar ce am raportat eu și Hanna 
despre noaptea cu pricina. 


VP - 290 


— Atunci va trebui să începem cu verificarea listei 
proprietarilor de câini. Am primit-o ieri de la Annika, spuse 
Patrik, ridicându-se. Mă duc să le dau vestea și celorlalți. 

— Așa să faci, zise Martin, absent. 

Încă se străduia să-și amintească lucrul care-i scăpase. Ce 
naiba văzuse pe casetă? Sau ce naiba nu văzuse? Cu cât încerca 
mai mult să-l repereze, cu atât se îndepărta de el. Oftă. N-avea 
ce face, trebuia să-l lase deoparte, pentru moment. 

e 

Vestea lovi precum o bombă în secția de poliție. La început, 
cu toții reacționară cu aceeași neîncredere pe care o afișase și 
Martin, însă când Patrik le prezentă datele cazului, ei acceptară 
noutăţile cu un entuziasm sporit. După ce îi informă pe toţi, 
Patrik se întoarse la birou, pentru a încerca să formuleze o 
strategie de atac. 

— Ce lucruri șocante ai descoperit! zise Gosta, din ușă. 

Patrik doar încuviinţă din cap. 

— Intră, ia loc, spuse el, iar Gösta se așeză în scaunul pentru 
vizitatori. Singura problemă e că nu știu cum le vom pune cap la 
cap, zise Patrik. Mă gândeam să parcurg lista pe care mi-ai 
alcătuit-o, cea cu proprietarii de câini, apoi să mă uit prin 
documentele primite din Ortboda. 

Arătă înspre faxul de pe birou. Îl primise cu zece minute 
înainte. 

— Mda, e mult de parcurs, oftă Gösta, uitându-se la pereţii 
pavoazaţi cu informaţii. E ca o imensă pânză de păianjen, care 
însă nu indică unde s-ar putea afla acesta. 

Patrik râse pe înfundate. Nu știa că Gösta avea o latură așa 
de poetică. 

Gosta doar mormăi ceva drept răspuns, apoi se ridică și se 
apropie de fotografiile și documentele prinse de pereți. 

— Trebuie să existe ceva, vreun detaliu pe care să-l fi sărit 
noi. 

— Ei bine, în caz că afli ceva, ţi-aș fi mai mult decât 
recunoscător. Se pare că eu m-am holbat la chestiile astea până 
am orbit, zise Patrik, arătând spre pereţii biroului. 

— Personal, eu nu înțeleg cum poţi lucra înconjurat de toate 
pozele astea. 

Gösta arătă spre fotografiile victimelor decedate, aranjate în 
ordinea în care fuseseră ucise. Elsa mai aproape de geam, Marit 
lângă ușă. 

— Incă n-ai pus fotografia lui Jan-Olov, zise Gösta sec, arătând 
spre locul din dreapta Elsei Forsell. 

— Nu, n-am apucat s-o fac, replică Patrik, aruncându-i o 
privire colegului său. 

Uneori, pe bărbatul acela, dragul de Gösta Flygare, îl apuca 
brusc cheful de a munci, după cum se întâmplase, în mod 
evident, în perioada respectivă. 

— Să mă dau la o parte? întrebă Patrik, în timp ce Gösta se 
chinui să se strecoare pe după scaunul lui de la birou. 

— Da, mi-ar fi de folos, spuse Gösta, lăsându-l pe Patrik să 
treacă. 

Acesta merse și se sprijini de peretele opus, cu mâinile 
încrucișate. Probabil că era o idee bună să mai arunce și 
altcineva o privire. 

— Văd că laboratorul criminalistic ţi-a înapoiat toate paginile 
din carte, spuse Gösta, întorcându-se cu fața la Patrik. 

— Le-am primit ieri. Singura pagină care ne lipsește este cea 
a lui Jan-Olov. Insă poliţia nu o mai avea. 

— Ce păcat! făcu Gosta, privind fotografia Elsei Forsell. Mă 
întreb de ce o fi tocmai Hansel și Gretel, zise el, gânditor. O fi 
întâmplător sau o fi având vreo semnificaţie? 

— Mi-aș dori să știu asta. Și multe alte lucruri. 

— Hmm, zise Gösta, aflat acum în faţa porțiunii de pe perete 
pe care stăteau prinse fotografii și documente cu privire la Elsa. 

— Am sunat la Uddevalla, spuse Patrik, anticipând întrebarea 
colegului său. Incă nu au găsit dosarele legate de accidentul ei. 
Însă ni le vor trimite prin fax, de îndată ce le găsesc. 

Gösta nu-i răspunse. Rămase doar acolo în liniște pentru o 
vreme, privind fotografiile. Soarele primăvăratic pătrundea pe 
geam, scăldând paginile în lumina sa puternică. Gösta se 
încruntă. Apoi se dădu în spate cu o jumătate de pas. După care 
se aplecă din nou, de data aceea atât de aproape, încât nu mai 
avea mult și își lipea urechea de perete. Patrik îl observă uluit. 
Ce naiba făcea omul ăla? 

Gosta părea să studieze dintr-un unghi lateral foaia ruptă din 
carte. Pagina Elsei era și prima din basm. Povestea lui Hansel și 

Gretel începea acolo. Cu o expresie triumfătoare, Gösta se 
întoarse către Patrik. 

— Stai aici, în locul meu, spuse el, dându-se cu un pas mai 
încolo. 

Patrik se grăbi să ocupe aceeași poziţie și, întocmai cum 
făcuse Gösta, își aplecă obrazul spre perete, lângă pagina din 
carte. lar acolo, în lumina ce pătrundea pe fereastră, el observă, 
la rându-i, descoperirea colegului său. 

e 

Sofie se simți împietrită pe dinăuntru. Privi cum sicriul era 
coborât în pământ. Privi, dar nu înțelese. Nu putea înțelege. 
Cum era posibil ca în coșciug să stea întinsă mama ei? 

Preotul vorbea sau, cel puţin, buzele i se mișcau, dar Sofie nu 
auzea nimic din ceea ce spunea, fiindcă zgomotul continuu din 
urechile sale înăbușea totul în jur. Se uită spre tatăl ei. Ola 
părea solemn și retras, cu capul plecat și cu braţul în jurul 
bunicii. In urmă cu o zi sosiseră din Norvegia bunicii din partea 
mamei. Păreau schimbaţi față de cum și-i amintea Sofie, cu 
toate că îi văzuse Crăciunul trecut. Erau mai mărunți, mai 
încărunţiți, mai firavi. Bunica avea pe chip cute adânci ce nu 
fuseseră acolo înainte, iar Sofie nu știa cum să se poarte cu ea. 
Și bunicul se schimbase. Era mai tăcut. Fusese întotdeauna 
vesel și gălăgios, dar acum, doar rătăcea prin apartament, 
vorbind numai atunci când i se adresa cineva. 

Cu coada ochiului, Sofie văzu ceva mișcându-se lângă poartă, 
de partea cealaltă a cimitirului. Intoarse capul și o zări pe 
Kerstin stând acolo, în haina ei cea roșie, ţinându-se strâns de 
gratiile porţii. Sofie trebui să se uite în altă parte. Îi era rușine. 
Fiindcă tata se afla acolo, și Kerstin nu. Îi era rușine fiindcă nu 
se luptase pentru dreptul lui Kerstin de a fi prezentă și de a-și 
lua rămas bun de la Marit. Insă tata fusese atât de înverșunat, 
atât de hotărât. Pur și simplu nu mai avea forţa de a se război 
cu el. Mustrările acestuia nu încetaseră din clipa în care Ola 
aflase despre articolul din ziar pe care ea îl predase poliţiei. 
Făcuse de rușine întreaga familie. Îl făcuse pe el de râs. Așa îi 
spusese lui Sofie. Apoi începu să discute despre înmormântare, 
spunând că nu aveau să participe decât rudele apropiate. 
Familia lui Marit. Speră ca „persoana aceea” să nu îndrăznească 
să-și arate faţa. Drept urmare, Sofie optă pentru singura cale de 
scăpare - cea de a tăcea din gură. Ştia că era greșit, însă tata 

părea atât de răuvoitor și de furios, încât ea înțelese că 
protestele ar fi costat-o scump. 

Insă atunci când văzu, de la distanţă, chipul lui Kerstin, Sofie 
regretă amarnic. Partenera de viaţă a mamei stătea acolo 
singură, fără a avea șansa de a-și lua rămas bun. Sofie ar fi 
trebuit să fie mai curajoasă. Să dea dovadă de mai multă 
putere. Kerstin nici măcar nu fusese pomenită în necrologul din 
ziar. În schimb, Ola dăduse un anunţ în care se numise pe sine, 
pe Sofie și pe părinţii lui Marit drept rude apropiate. Insă Kerstin 
trimisese și ea un anunţ separat. Ola se făcuse negru de furie 
când îl văzuse în ziar, dar nu avusese ce să-i facă. 

Brusc, Sofie se sătură de toate: de ipocrizie, de nedreptate. 
Păși pe poteca pietruită, ezită o clipă, apoi se îndreptă repede 
spre Kerstin. Pentru un moment, ea simţi din nou mâna mamei 
sale pe umăr și zâmbi când se aruncă în brațele lui Kerstin. 

e 

— Sigrid Jansson, zise Patrik, privind chiorâș. Uită-te aici, nu 
scrie Sigrid Jansson? 

Se dădu la o parte pentru ca Gösta să poată arunca o privire 
la pagina din carte și la numele ce devenea vizibil în lumina 
soarelui primăvăratic. 

— Așa mi se pare, zise Gösta, plin de mândrie. 

— Ciudat că laboratorul criminalistic nu a observat asta, 
remarcă Patrik, amintindu-și apoi faptul că îi rugaseră să caute 
numai amprente. 

Se părea că proprietarul cărții își scrisese numele pe prima 
pagină, iar penița lăsase o urmă pe pagina de dedesubt, cea 
găsită lângă cadavrul Elsei Forsell. 

— Ce facem acum? întrebă Gösta, cu aceeaşi privire 
mulțumită pe chip. 

— Numele nu e tocmai ieșit din comun, dar va trebui să 
începem prin a căuta toate persoanele cu numele de Sigrid 
Jansson din Suedia și să vedem ce rezultate obținem. 

— Cartea era veche. E posibil ca proprietarul să fi murit. 

Patrik cugetă pentru un moment, înainte de-a răspunde. 

— Tocmai din cauza asta vom fi nevoiți să extindem căutările 
și să includem și alte femei, pe lângă cele care încă se mai află 
în viață. În schimb, ancheta noastră va trebui să țină seama și 
de cele născute în secolul XIX. 

— Pare un plan bun, zise Gösta. Crezi că înseamnă ceva faptul 
că Elsa a primit cea dintâi pagină? Să aibă vreo legătură cu 
Sigrid Jansson? 

Patrik ridică din umeri. Nimic nu l-ar mai fi surprins în ancheta 
aceea. 

— Va trebui să verificăm și asta. Și poate că vom afla mai 
multe atunci când ne vor suna cei din Uddevalla. 

Ca la un semn, telefonul de pe biroul lui Patrik începu să sune. 

— Patrik Hedström, zise el, făcându-i semn lui Gösta să 
rămână pe poziţii, atunci când auzi cine era la celălalt capăt al 
firului. Un accident. 1969. Da... Da... Nu... Da... 

Gösta se mută nerăbdător de pe un picior pe altul. Bănui, 
după expresia de pe chipul lui Patrik, că acesta primise o 
informaţie crucială, lucru care se dovedi adevărat. 

Odată închis telefonul, Patrik rosti, triumfător: 

— Erau cei din Uddevalla. Au găsit informaţiile cu privire la 
Elsa Forsell. Aceasta se afla la volan când a intrat în coliziune 
frontală cu o altă mașină, în 1969. Era băută. Și ia ghicește 
numele femeii decedate. 

— Sigrid Jansson, șopti Gösta. 

Patrik aprobă din cap. 

— Vii cu mine în Uddevalla? 

Gösta pufni doar. Firește că avea să-l însoțească. 

e 

— Unde au întins-o Patrik și Gösta? întrebă Martin când intră 
în biroul gol al colegului său. 

— S-au dus în Uddevalla, răspunse Annika, privindu-l pe 
deasupra ochelarilor. 

Intotdeauna avusese o slăbiciune pentru Martin. Era ca un 
căteluș, avea ceva neprihănit, care-i trezea instinctele materne, 
înainte de-a o cunoaște pe Pia, el își petrecuse nenumărate ore 
în biroul Annikăi, vărsându-și amarul. Deși se bucura că Martin 
avea o relaţie stabilă, femeia simţea uneori lipsa acelor zile. 

— la loc, îi spuse ea, și Martin se conformă. 

Era imposibil ca vreo persoană de la secţie să nu-i dea 
ascultare Annikăi. Nici măcar Mellberg nu îndrăznea așa ceva. 

— Ce mai faci? E totul în regulă? Vă place apartamentul? 
Vorbește! 

Îl privi cu seriozitate. Spre surprinderea ei, văzu apărând pe 
chipul lui Martin un rânjet larg, iar bărbatul abia dacă mai putu 
sta locului. 

— Voi fi tătic, spuse el, iar zâmbetul i se lărgi și mai mult. 

Annika își simţi ochii năpădiţi de lacrimi. Nu din invidie ori din 
tristețea că ea nu avusese parte de o asemenea experienţă, ci 
dintr-o pură și sinceră bucurie pentru Martin. 

— Ce vrei să spui? râse ea, ștergându-și o lacrimă ce-i curse 
pe obraz. Vai, ce toantă sunt, cum stau aici și bocesc! zise ea 
jenată, însă văzu că și Martin era emoţionat. Când trebuie să 
nască? 

— La sfârşitul lui noiembrie, răspunse Martin, zâmbind din nou 
cu gura până la urechi. 

Pe Annika o ungea pe suflet să îl vadă atât de fericit. 

— La sfârșitul lui noiembrie, repetă ea. Da, păi... ce să zic... 
Hai, nu sta acolo degeaba, vino să te strâng în brațe! 

Se întinse către el, iar Martin veni și o îmbrăţișă. Mai discutară 
o vreme despre fericitul eveniment, dar apoi bărbatul deveni 
serios, iar zâmbetul îi pieri. 

— Crezi că o vom scoate vreodată la capăt? 

— Te referi la crime? întrebă Annika. Nu știu. Mi-e teamă că 
Patrik e confuz, până peste cap. Pur și simplu e prea... 
complicat. 

Martin încuviinţă. 

— Și eu m-am gândit la fel. Apropo, ce fac în Uddevalla? 

— Nu știu. Patrik a zis doar că a primit un telefon în legătură 
cu Elsa Forsell și că el, împreună cu Gösta, au de gând să 
meargă acolo pentru a afla mai multe. Un lucru e cert, amândoi 
păreau extrem de serioși. 

Martin deveni foarte curios. 

— Trebuie să fi aflat ceva important în legătură cu ea. Mă 
întreb ce... 

— Vom afla mai multe în după-masa asta, îl întrerupse 
Annika, dar nici ea nu se putea abţine să nu se întrebe care era 
motivul plecării grăbite a celor doi. 

— Da, bănuiesc că vom afla, zise Martin, ridicându-se pentru a 
merge în biroul său. 

Brusc, simţi o dorință arzătoare ca luna noiembrie să vină mai 
repede. 

Lui Gösta și Patrik le trebuiră patru ore pentru a se întoarce la 
secție. De îndată ce pășiră pe ușă, Annika își dădu seama că 
aveau vești importante. 

— Ne întâlnim la cafea, zise Patrik scurt, apoi se duse să-și 
agaţe haina. 

După cinci minute, cu toții erau prezenți. 

— Astăzi am făcut două mari progrese, începu Patrik, 
privindu-l pe Gösta. Mai întâi, Gösta a descoperit un nume pe 
pagina Elsei Forsell. Acest nume este Sigrid Jansson. Apoi am 
primit un telefon din Uddevalla, așa că am mers până acolo 
pentru a afla detaliile. lar totul se potrivește. 

Făcu o pauză, luă o gură de apă și se rezemă de blatul de 
lucru. Cu toții îl priveau atenţi, nerăbdători să afle ce avea să le 
spună în continuare. 

— Elsa Forsell se afla la volan în 1969, când a cauzat un 
accident de mașină mortal. La fel ca și celelalte victime, ea 
conducea în stare de ebrietate și a fost condamnată la 
închisoare pentru un an. Mașina pe care a lovit-o era condusă de 
o femeie în vârstă de vreo treizeci de ani, care avea alături de 
ea doi copii. Femeia a murit pe loc, însă copiii au supravieţuit, în 
mod miraculos, fără nicio zgârietură. 

Luă o pauză teatrală, după care spuse: 

— Numele femeii era Sigrid Jansson. 

Tuturor li se tăie respiraţia. Gösta dădu mulțumit din cap. 
Trecuse multă vreme de când nu se mai simţise atât de 
satisfăcut de contribuţia sa într-o anchetă. 

Martin ridică mâna pentru a spune ceva, însă Patrik îl opri. 

— Stai, mai e ceva. La început, poliția a presupus că micuţii 
din mașină erau ai lui Sigrid. Însă problema a fost că femeia nu 
avea copii. Era pustnică și locuia la ţară, pe lângă Uddevalla, în 
căminul în care copilărise și care îi rămăsese moștenire de la 
părinţi. Lucra ca vânzătoare într-un magazin elegant de haine 
din oraș și era mereu politicoasă și drăguță cu clienţii. Însă când 
poliţia a stat de vorbă cu colegii ei, aceștia au spus că 
întotdeauna păstra distanţa. Din câte știau, nu avea rude sau 
prieteni. Și în niciun caz nu avea copii. 

— Dar atunci... ai cui erau? zise Mellberg, scărpinându-și 
fruntea. 

— Nu știe nimeni. Nu au fost dați dispăruţi copii de vârsta lor. 
Nimeni nu a sunat pentru a-i revendica. Când poliţia a mers 

acasă la Sigrid pentru a arunca o privire, au găsit urme clare ale 
faptului că micuţii locuiau acolo. Am stat de vorbă cu unul dintre 
polițiștii care s-au aflat atunci la faţa locului. Ne-a spus că 
micuţii aveau o cameră plină cu jucării. Insă, conform autopsiei, 
Sigrid nu născuse niciodată. S-au prelevat și probe de sânge 
pentru a se stabili dacă femeia se înrudea cu cei doi copii, însă a 
reieșit că nu. 

— Așadar, Elsa Forsell a cauzat totul, zise Martin. 

— Da, așa s-ar părea, aprobă Patrik. Pesemne că accidentul ei 
a declanșat un întreg lanţ de crime, iar ucigașul a început cu ea. 

— Unde sunt acum copiii? veni din partea Hannei acea 
întrebare aflată în minţile tuturor. 

— Ne straduim să aflăm asta, replică Gösta. Colegii noștri din 
Uddevalla încearcă să obţină acte de la toate autorităţile pentru 
protecție socială, dar e posibil să dureze ceva timp. 

— Trebuie să continuăm ancheta, bazându-ne pe informaţiile 
pe care le avem, zise Patrik. Însă cheia rezolvării cazului o 
reprezintă Elsa Forsell, așa că ne vom concentra asupra ei. 

leșiră cu toţii din încăpere, însă Patrik o chemă înapoi pe 
Hanna. 

— Da? întrebă aceasta. 

Când Patrik observă cât de palidă era, fu și mai hotărât să 
stea de vorbă cu ea. 

— la loc, zise bărbatul, așezându-se și el. Cum îţi merge? o 
întrebă, studiind-o cu atenţie. 

— Sinceră să fiu, așa și-așa, răspunse ea, cu privirea plecată. 
M-am simţit groaznic în ultimele zile și am senzaţia că fac și 
febră. 

— Da, am observat că nu prea ai fost în apele tale în ultima 
vreme. Cred că ar fi bine să mergi acasă și să te odihnești. N-o 
să fie de folos nimănui dacă vei tot face pe femeia de oţel și vei 
încerca să lucrezi atunci când ești bolnavă. Trebuie să o iei mai 
încet, ca să te poţi întoarce cu forţe noi. 

— Dar ancheta... 

Patrik se ridică. 

— E un ordin. Du-te acasă și odihnește-te, zise el, prefăcându- 
se că adoptă un ton sever. 

— Bine, șefu', încuviință Hanna zâmbind și salutându-l, 
surâzătoare. Trebuie doar să termin niște treburi. Nu le pot lăsa 
pe mai târziu. 

— În regulă, tu știi. Însă după aia, mergi direct acasă, 
inspectore! 

Hanna îi aruncă un zâmbet obosit, apoi se îndepărtă. Patrik o 
privi, îngrijorat. Chiar nu arăta bine. 

Se întoarse către fereastră, îngăduindu-și să stea acolo pentru 
o clipă. Progresaseră mult în ultimele câteva zile, însă dacă 
aveau de gând să rezolve cazul, era nevoie să-i găsească 
repede pe copii. Micuţii păreau să fi apărut de nicăieri. 
Important acum era să afle ce s-a întâmplat cu ei. 

e 

— Îți vine perfect! spuse entuziasmată Anna, iar Erica se văzu 
nevoită să-i dea dreptate. 

Rochia trebuia să mai fie strâmtată pe ici, pe colo, însă odată 
încheiate modificările, avea să-i vină minunat. Câteva dintre 
kilogramele cauzate de sarcină, care până atunci se 
încăpăţânaseră să rămână, dispăruseră în urma dietei, iar Erica 
se simţea și mai zveltă și mai ușoară. 

— Vei fi așa de frumoasă! îi zise Anna după probă, în timp ce 
se îndreptau spre casă. 

Erica îi zâmbi surorii sale, care aproape că era mai 
entuziasmată decât ea în legătură cu nunta de sâmbătă. O privi 
pe Maia, care adormise în căruț. 

— Îmi fac griji în legătură cu Patrik, zise Erica, iar zâmbetul îi 
pieri. E atât de tensionat. Crezi că va putea să se bucure de 
nuntă? 

Anna o privi pentru o clipă, părând să-și cântărească vorbele. 
Într-un final, ea se decise. 

— Trebuia să fie o surpriză, dar am vorbit cu toată lumea și 
am căzut de acord să sărim peste petrecerile de burlaci și 
burlăciţe. În schimb, v-am rezervat camera și cina la Stora 
Hotel, vineri seara. Ca să vă puteţi destinde înainte de ziua cea 
mare. Sper că o să fiţi de acord. 

— Vai, ce drăguţ din partea voastră! Și e o idee excelentă. 
Oricum nu cred că Patrik ar fi avut chef de o petrecere a 
burlacilor, dată fiind situaţia. Va fi grozav să petrecem o seară 
liniștită vineri. Nu-mi imaginez că vom avea parte de prea multă 
liniște sâmbătă. 

— Nu, n-aș prea crede, râse Anna, respirând ușurată fiindcă 
sora ei fusese de acord cu ideea. 

Apoi Erica schimbă subiectul. 

— Anna, m-am hotărât să fac niște cercetări. În legătură cu 
mama. 

— Cercetări? Cum adică? 

— Ei bine... să studiez puţin familia ei. Să aflu de unde 
provenea și alte lucruri de genul ăsta. Poate o să capăt și niște 
răspunsuri. 

— Crezi că va ieși ceva bun din asta? spuse Anna cu 
scepticism. Firește, faci cum crezi, însă mama nu a fost o fire 
prea sentimentală. Probabil ăsta a și fost motivul pentru care nu 
a păstrat nimic din trecut și nu ne-a povestit nimic despre 
copilăria sa. Doar știi cât de puţin a interesat-o să avem amintiri 
și fotografii din propria noastră copilărie. 

Râsul femeii avu o notă amară, care o surprinse pe Erica. Sora 
ei se prefăcuse mereu că nu o deranja răceala mamei. 

— Dar nu ești deloc curioasă? întrebă Erica, privind-o pieziș. 

Anna aruncă o privire pe geam. 

— Nu, zise ea, după o scurtă, dar semnificativă clipă de 
ezitare. 

— Nu te cred. În orice caz, eu mă voi apuca de săpături. Dacă 
vrei să știi ce voi afla, să-mi spui. Insă tu decizi. 

— Și dacă nu găsești niciun răspuns? întrebă Anna, 
întorcându-se spre Erica. Dacă afli că a avut o copilărie normală, 
o adolescenţă obișnuită. Și că nu există o altă explicaţie, în 
afară de faptul că pur și simplu nu era interesată de noi. Ce vei 
face atunci? 

— O să mă împac cu situaţia, răspunse încet Erica. Așa cum 
am făcut-o dintotdeauna. 

Nu mai scoaseră nicio vorbă tot drumul spre casă. Ambele 
erau cufundate în propriile gânduri. 

e 

Patrik parcurse lista a treia oară, încercând să nu se mai uite 
fix la telefon. De fiecare dată când suna, el spera să fie 
Uddevalla, cu informaţii suplimentare despre copii. Însă de 
fiecare dată era dezamăgit. 

În aceeași măsură îl decepţiona și lista proprietarilor de câini. 
Aceștia erau împrăștiați prin întreaga Suedie și niciunul nu se 
afla prin apropiere de Tanumshede. Șansele fuseseră 
dintotdeauna reduse, dar chiar și-așa, el tot nutrise speranță. Ca 
să fie sigur, se uită din nou prin listă, pentru a patra oară. O sută 
cincizeci și nouă de nume. O sută cincizeci și nouă de adrese, 

însă cea mai apropiată era în Trollhăttan. Patrik oftă. Mare parte 
din slujba lui însemna sarcini plictisitoare, care mai mult îl 
făceau să piardă timpul, dar în urma evenimentelor din ultimele 
câteva zile, aproape că reușise să uite de asta. Se roti cu 
scaunul și privi harta Suediei de pe perete. Acele cu gămălie 
păreau a se holba la el, provocându-l să găsească un șablon, să 
dezlege misterul reprezentat de ele. Cinci ace, cinci locaţii, 
întinse de-a lungul jumătăţii sudice a acelei țări cu formă 
alungită. Ce anume îl determina pe criminal să se mute dintr-un 
loc în altul? Munca? Pasiunea? O tactică menită să creeze 
confuzie? Să fi fost situat cartierul lui general în altă zonă? Patrik 
nu credea acea ultimă variantă. Ceva îi spunea că răspunsul era 
ascuns în itinerarul pe care făptașul îl urmase, dintr-un motiv 
sau altul. De asemenea, avea impresia că ucigașul încă se mai 
afla prin zonă. Era mai mult un instinct, dar unul atât de 
puternic, încât Patrik nu se putea abţine să nu se uite cu atenţie 
la toate persoanele întâlnite pe stradă. Să fi fost criminalul 
persoana asta? Sau cealaltă? Cine se ascundea în spatele măștii 
unui cetățean obișnuit? 

Patrik oftă și ridică privirea atunci când, după ce bătu discret 
la ușă, își făcu apariția Gösta. 

— Ei bine, spuse Gösta, luând loc. Lucrurile stau în felul 
următor: de când am auzit ieri despre cei doi copii, ceva a lucrat 
peste program aici, la mansardă, zise el, bătându-și peste 
tâmplă. Probabil că nu e nimic. Ar putea suna cam deplasat. 

Işi drese glasul și ezită, iar Patrik fu nevoit să-și înfrâneze 
impulsul de a se apleca peste birou și de a-l scutura bine pe 
Gösta, ca să-l facă să nu mai dea din colț în colț. 

— Ei bine, mă gândeam la un caz din 1967. Petrecut în 
Fjällbacka. Eram novice pe-atunci. 

Patrik îl privi din ce în ce mai iritat. Ce mai tărăgănare! 

Gösta continuă: 

— După cum am spus, eram încă boboc pe-atunci, când am 
primit un telefon cu privire la doi copii care se înecaseră. 
Gemeni, în vârstă de trei ani. Locuiau cu mama lor pe insula 
Kalvö. Tatăl micuţilor se înecase cu câteva luni în urmă, când 
gheața se crăpase sub el, și mama lor începuse să bea 
necontrolat. lar în ziua respectivă, o zi de martie, dacă-mi aduc 
bine aminte, femeia a mers cu barca lor până în Fjällbacka, apoi 
cu mașina până în Uddevalla, pentru a rezolva niște comisioane. 

Când au luat barca înapoi spre Kalvö, s-a pornit o furtună. 
Conform spuselor mamei, barca s-a răsturnat chiar înainte ca ei 
să ajungă pe insulă, iar ambii copii s-au înecat. Femeia a înotat 
până la mal și a chemat ajutoare prin radio. 

— Insă ce te-a determinat să faci legătura dintre asta și 
ancheta noastră? Copiii s-au înecat, deci nu puteau fi în mașină 
cu Sigrid Jansson, la doi ani după aceea. 

Gosta ezită. 

— A fost un martor, însă... 

După o scurtă pauză, continuă: 

— Un martor care a susținut că mama, Hedda Kjellander, nu 
avea copiii cu ea atunci când a pornit la drum. 

Patrik rămase tăcut un răstimp îndelungat. 

— De ce nu i-a dat nimeni de capăt? 

Gösta păru demoralizat. 

— Martora fusese o femeie în vârstă. Un pic cam nebună, 
conform spuselor celor din zonă. Cât era ziulica de mare, ea 
obișnuia să stea la fereastră, uitându-se cu binoclul, iar din când 
în când, susținea că vede tot felul de lucruri... Monștri marini și 
treburi de genul ăsta, explică Gösta, încă părând descurajat. 

li povesti cum se gândise din când în când la acel caz. La 
gemenii ale căror corpuri nu apăruseră nicăieri. Insă de fiecare 
dată, își alungase gândurile, convingându-se iar și iar de faptul 
că nu fusese decât un accident tragic. Nimic mai mult. 

— lar după întâlnirea cu mama, Hedda, mi-a venit greu să 
cred că ar fi minţit. Era atât de disperată. Așa de mâhnită. Nu aș 
fi avut vreun motiv să cred că... 

Vorbele i se stinseră, iar Gösta nu îndrăzni să-l privească pe 
Patrik. 

— Ce s-a întâmplat cu ea? Cu mama? 

— Nimic. Incă locuiește pe insulă. Abia dacă se arată prin 
oraș. | se livrează direct la cabană mâncare și alcool. Cu toate 
că interesul cel mai mare e pentru alcool. 

Lui Patrik îi pică fisa. 

— Tu vorbești aici de „Hedda din Kalvö”? 

Nu-i venea să creadă. Dar nu-i trecuse niciodată pe la urechi 
cum că Hedda ar fi avut doi copii. Singurele bârfe pe care le 
auzise despre ea se refereau la faptul că trecuse prin două 
tragedii și că, de atunci, se dedicase în întregime băuturii. 

— Așadar, crezi că... 

Gosta ridică din umeri. 

— Nu știu ce să mai cred. Însă coincidenta e remarcabilă. lar 
vârstele se potrivesc. 

Rămase tăcut, lăsându-l pe Patrik să mediteze asupra celor 
spuse. 

— Cred că ar trebui să mergem acolo pentru a sta de vorbă 
cu ea. 

Gösta încuviinţă. 

— Putem lua barca noastră, zise Patrik, ridicându-se. 

Gösta încă părea demoralizat atunci când Patrik se întoarse 
către el. 

— S-a întâmplat acum mulţi ani, Gösta. Și nu cred că eu aș fi 
procedat altfel. Probabil că aș fi ajuns la aceeași concluzie. In 
plus, nu erai singurul responsabil. 

Gosta nu era sigur că Patrik s-ar fi dat bătut la fel de ușor, 
dacă ar fi fost în locul lui. Și probabil că Gösta ar fi trebuit să 
conteze mai mult pe șeful său. Însă ceea ce se întâmplase nu se 
mai putea schimba. Nu avea rost să-și mai facă mustrări de 
conștiință acum. 


— Eşti bolnavă? 

Îngrijorat, Lars se așeză pe marginea patului și îi atinse cu 
palma sa rece fruntea Hannei. 

— Arzi toată, zise el, trăgându-i plapuma până la bărbie. 

Răceala care o păștea o făcu să tremure și să aibă acel 
straniu sentiment că îngheţa, cu toate că era nădușită. 

— Vreau să fiu singură, spuse ea, întorcându-se pe o parte. 

— Doar încercam să te ajut, zise Lars, ofensat, luându-și mâna 
de pe plapumă. 

— M-ai ajutat destul, replică ea cu amărăciune, clănţănind din 
dinţi. 

— Ai zis la serviciu că ești bolnavă? 

Se așeză cu spatele la ea și privi pe ușa balconului. Îi separa o 
distanță atât de mare, încât puteau fi și pe două continente 
diferite. Ceva îi strângea inima lui Lars ca într-o menghină. Ceva 
asemănător cu frica, însă una atât de adâncă și de 
pătrunzătoare, încât nici nu-și putea aminti ultima oară când îl 
încercase un sentiment precum acela. Inspiră adânc. 

— Dacă m-am răzgândit în legătură cu intenţia de-a avea 
copii, ar schimba asta ceva? 

Clănţănitul dinţilor încetă pentru o clipă. Hanna se ridică în 
capul oaselor, rezemându-se de perne, dar ţinu pătura trasă 
până la bărbie. Tremura așa de tare încât avu senzaţia că și 
patul se scutură cu ea. 

— Ar schimba totul, zise Hanna și îl privi cu ochii sticlindu-i de 
febră. Ar schimba totul, repetă ea. 

Insă după o clipă, adăugă: 

— Sau poate că nu? 

Lars îi întoarse din nou spatele și se uită spre acoperișul casei 
de vizavi. 

— Probabil că da, răspunse el, deși nu era sigur că spunea 
adevărul. Ar schimba lucrurile. 

Se întoarse către ea. Hanna adormise. O privi timp 
îndelungat. Apoi se furișă afară din dormitor. 

e 

— O poți găsi? 

Patrik se răsuci spre Gösta atunci când porniră de la 
debarcaderul Badholmen. Gösta dădu afirmativ din cap. 

— Sigur, o găsesc. 

Rămaseră tăcuți de-a lungul călătoriei spre insula Kalvö. Când 
acostară în cheiul secular, Gösta se făcu cenușiu la față. Mai 
fusese acolo de câteva ori după fatidica zi din urmă cu treizeci și 
șapte de ani, însă tocmai acea primă vizită îi revenea mereu în 
amintire. 

Merseră încet spre cabana aflată în punctul cel mai înalt de pe 
insulă. Era evident că nu mai fusese reparată de foarte mult 
timp, iar în jurul peticului de gazon ce înconjura casa se iviseră 
buruieni. Altminteri, de jur-împrejur era numai granit, cu toate 
că o examinare mai amănunţită scotea la iveală urme de plante 
care așteptau să vină căldura primăverii, pentru a le trezi din 
amorțeală. Casa era albă, cu porţiuni mari de vopsea scorojită, 
ce scoteau la iveală lemnul de dedesubt, cenușiu și mâncat de 
vreme. Țiglele de pe acoperiș atârnau strâmb și, din loc în loc, 
mai lipsea câte una, ca dintr-o gură știrbă. 

Gosta preluă conducerea și bătu precaut la ușă. Nu-i răspunse 
nimeni. Bătu mai puternic. 

— Hedda? 

Lovi și mai tare cu pumnul în ușa de lemn, apoi verifică dacă 
se deschidea. Ușa nu era încuiată, așa că o împinse în lături. 

Când intrară, își duseră automat mâinile la nas, din cauza 
mirosului fetid. Era ca și cum ar fi pătruns într-o cocină în care 
se îngrămădeau gunoaie, ziare vechi, resturi de mâncare și, mai 
presus de toate, sticle goale. 

Gösta înaintă cu grijă pe hol și strigă: 

— Hedda? 

Din nou, nu primi niciun răspuns. 

— Mă duc să o caut, zise Gösta, iar Patrik nu putu decât să 
dea din cap. 

Era peste puterea lui de înțelegere cum ar fi putut cineva să 
trăiască în halul ăla. După câteva minute, Gösta se întoarse și îi 
făcu semn lui Patrik să îl urmeze. 

— Zace în pat. Făcută pulbere. Va trebui să încercăm s-o 
trezim cât de cât la viaţă. Pui tu de-o cafea? 

Patrik privi năucit prin bucătărie. Într-un final, găsi un borcan 
de cafea instant și o oală care părea să fi fost utilizată cu 
precădere la fierberea apei, având în vedere că era oarecum 
mai curată faţă de restul ustensilelor din bucătărie. 

— In regulă, hai acum. 

Gösta veni în bucătărie târând după sine o umbră de femeie. 
De pe buzele acesteia nu se desluși decât un murmur confuz, și 
totuși, ea izbuti să ajungă până la scaunul din bucătărie, spre 
care o conducea Gösta. Se rostogoli pe scaun, își puse capul 
peste brațe, pe masă, și începu să sforăie. 

— Hedda, nu adormi iar, trebuie să stai trează. 

Gösta o scutură încetișor de umăr, însă nu primi nicio reacţie. 
Făcu semn cu capul spre oala care fierbea pe aragaz. 

— Cafea, zise el, iar Patrik se grăbi să toarne puţină în cana 
ce părea mai curată. 

Personal, nu simţea vreo nevoie să bea cafea. 

— Hedda, trebuie să stăm un pic de vorbă cu tine. 

Primi drept răspuns doar o mormăitură. Dar apoi femeia 
începu să se ridice în capul oaselor, clătinându-se puţin pe 
scaun și încercând să-și concentreze privirea. 

— Suntem de la poliţia din Tanumshede. Patrik Hedström și 
Gösta Flygare. Noi doi ne-am mai întâlnit de câteva ori. 

Gösta îi vorbi extrem de clar, în speranța ca măcar câteva 
dintre vorbele lui să ajungă până la ea. îi făcu semn lui Patrik să 
ia loc, iar amândoi se așezară la masa din bucătărie, cu fața 
înspre Hedda. Mușamaua de pe masă fusese cândva albă, cu 

trandafirași, dar acum era acoperită cu firimituri, resturi de 
mâncare și grăsime, încât modelul abia dacă se mai putea 
vedea. La fel de greu era să își imagineze cum arătase Hedda 
înainte ca alcoolul să-i distrugă înfățișarea. Pielea îi era tăbăcită 
și ridată, iar o peliculă groasă de unsoare îi acoperea întregul 
corp. Părul avusese probabil culoarea blondă, însă acum era 
cărunt și strâns neglijent într-o coadă de cal. Nu părea să fi fost 
spălat de mult timp. Jacheta pe care o purta era plină de găuri și 
fusese, în mod evident, cumpărată cu multă vreme în urmă, pe 
când trupul său era mult mai zvelt. Îi era strâmtă la umeri și 
peste sâni. 

— Ce n-ai... 

Vorbele îi pieriră, fiind înlocuite de o mormăială nedeslușită, 
în vreme ce femeia se legănă pe scaun, înainte și-napoi. 

— Bea niște cafea, zise Gosta, pe un ton surprinzător de 
blând. 

Intinse ceașca spre ea, cât să-i pătrundă în câmpul vizual. 
Hedda se conformă cu docilitate și luă cu mâinile tremurânde 
ceașca de cafea, din care bău până la ultimul strop. Apoi o dădu 
brusc la o parte, și Patrik o prinse chiar în momentul în care 
aceasta se balansă peste marginea mesei. 

— Vrem să vorbim cu tine despre accident, zise Gosta. 

Hedda își ridică cu greu capul și privi chiorâș în direcţia lui. 
Patrik hotărî să tacă din gură, lăsându-și colegul să dirijeze 
conversaţia. 

— Accident? zise Hedda, părând un pic mai stabilă pe scaun. 

— Când au murit copiii, preciză Gösta, fixând-o cu privirea. 

— Nu vreau să vorbesc despre asta, bolborosi femeia, 
gesticulând. 

— Trebuie să vorbim, insistă polițistul, însă pe același ton 
blând. 

— S-au înecat. Toată lumea se îneacă. Știţi, zise ea, agitând 
un deget în aer, știți, mai întâi s-a înecat Gottfrid. Plecase cu 
undiţa la pescuit de macrou, și nu l-au găsit decât după o 
săptămână. Am mers și l-am așteptat tot timpul, dar am știut 
încă de la apusul soarelui, în ziua în care-a plecat, că Gottfrid n- 
avea să se mai întoarcă niciodată la mine și la copii. 

Suspină și păru a se fi întors undeva, în trecut. 

— Ce vârste aveau atunci copiii? întrebă Patrik. 

Hedda își îndreptă privirea asupra lui pentru prima oară. 

— Copiii? Care copii? întrebă ea, confuză. 

— Gemenii, spuse Gösta, convingând-o să se întoarcă spre el. 
Câţi ani aveau gemenii pe-atunci? 

— Doi, aproape trei ani. Nişte copii tare nebunatici. Îi puteam 
struni doar cu ajutorul lui Gottfrid. Când el a... 

li pieri din nou glasul, iar Hedda se uită de jur-împrejur prin 
bucătărie, de parcă ar fi căutat ceva. Privirea i se opri asupra 
bufetului. Se ridică în picioare cu mare dificultate și se împletici 
până la dulăpior, îl deschise și scoase o sticlă de votcă Explorer. 

— Vreţi o dușcă? 

Le întinse sticla, iar când amândoi dădură din cap, Hedda 
începu să râdă. 

— Ce bine, fiindcă nici nu vă dădeam! 

Râsul îi păru mai degrabă un croncănit, iar femeia veni cu 
sticla până la masă și se așeză din nou. Nu se mai obosi să ia un 
pahar, ci doar puse sticla la gură și înghiţi hulpav. Patrik simţi că 
gâtul îi ia foc numai când se uită la ea. 

— Câţi ani aveau gemenii când s-au înecat? întrebă Gösta. 

Hedda nu păru să-l audă. Privi în gol, după care bombăni: 

— Ce elegantă era! Cu haină de blană, colier de perle și toate 
cele. O veritabilă doamnă. 

— Cine anume? zise Patrik, simțind un brusc interes. Care 
doamnă? 

Insă Hedda își pierduse deja șirul gândurilor. 

— Câţi ani aveau gemenii când s-au înecat? repetă și mai clar 
Gösta. 

Hedda se întoarse către el, cu sticla în drum spre buze. 

— Gemenii nu s-au înecat, nu? 

Luă iar o dușcă din sticlă. 

Gösta îi aruncă lui Patrik o privire plină de subiînțeles, după 
care se aplecă spre femeie. 

— Nu s-au înecat gemenii? Unde au dispărut? 

— Cum adică nu s-au înecat? zise Hedda, căpătând brusc o 
expresie înfricoșată. Bineînțeles că s-au înecat gemenii, firește, 
așa s-a întâmplat... 

Mai luă o gură de alcool, iar privirea îi deveni și mai 
încețoșată. 

— Deci cum a fost până la urmă, Hedda? S-au înecat ori ba? 

Gösta își simţi disperarea din voce, însă asta nu păru decât să 
o zăpăcească și mai mult pe Hedda. Femeia nu îi răspunse, ci 
doar scutură din cap. 

— Nu cred că vom afla mai mult din partea ei, îi spuse Gösta 
lui Patrik, încercând să se scuze. 

— Da, și eu cred la fel, va trebui să încercăm altfel. Poate că 
ar fi bine să aruncăm o privire pe-aici. 

Gösta încuviință, apoi se întoarse spre Hedda, care stătea iar 
cu capul pe masă. 

— Hedda, putem să ne uităm puţin prin lucrurile tale? 

— Mmm, bolborosi ea, după care adormi. 

Gösta își mută scaunul lângă al ei, pentru ca femeia să nu 
cadă pe podea, apoi începu să scotocească prin casă, alături de 
Patrik. 

O oră mai târziu, căutarea lor tot nu dăduse roade. 
Pretutindeni era numai gunoi. Patrik își dori să fi adus cu el niște 
mănuși și simţea că îl mănâncă tot corpul. Însă nu existau 
semne că în respectiva casă ar fi locuit cândva niște copii. 
Pesemne că Hedda aruncase toate lucrurile lor. 

Vorbele cu privire la o „veritabilă doamnă” îi răsunau în 
minte. Nu putea ignora asta, drept urmare, se așeză lângă 
Hedda și încercă să o scuture puţin, cât să-și vină în fire. Fără 
prea multă tragere de inimă, femeia se îndreptă, însă dădu apoi 
capul pe spate, iar într-un final izbuti să-și menţină o poziţie 
verticală. 

— Hedda, trebuie să-mi răspunzi. Acea veritabilă doamnă îi 
are pe copiii tăi? 

— Erau așa neastâmpărați. lar eu aveam o treabă de rezolvat 
prin Uddevalla. Și trebuia să cumpăr și de băut, rămăsesem 
fără, se chinui ea să spună, privind pe fereastră, la apa ce 
scânteia în lumina soarelui primăvăratic. Însă ei nu se potoleau. 
lar eu eram așa obosită... Și ea era o doamnă în toată regula. 
Așa de drăguță. Din partea mea, putea să-i ia. Și chiar așa a 
făcut. 

Hedda își îndreptă privirea asupra lui Patrik, iar acesta 
observă pentru întâia oară sentimente adevărate în ochii femeii. 
In adâncul lor sălășluiau o durere și un sentiment de vină într- 
atât de impenetrabile, încât numai alcoolul le putea îneca. 

— Dar am regretat-o, zise ea, cu ochii năpădiţi de lacrimi. Însă 
nu i-am mai putut găsi. Am căutat și-am tot căutat. Dispăruseră. 
Și ei, și acea doamnă veritabilă. Cea cu colierul de perle. 

Hedda își duse degetul la gât, indicând unde văzuse colierul, 
și spuse: 

— Dispăruse. 

— Dar de ce-ai spus că s-au înecat? 

Cu coada ochiului, Patrik îl văzu pe Gösta stând în pragul ușii, 
ascultându-i. 

— Mi-era rușine... și poate că ar fi avut un trai mai bun cu ea. 
Însă mi-era rușine. 

Privi din nou suprafaţa apei, iar cei trei stătură așa pentru o 
vreme. Mintea lui Patrik lucra din greu pentru a procesa tot ceea 
ce fusese spus. Nu fu greu să realizeze că „veritabila doamnă” 
era Sigrid Jansson care, din motive încă necunoscute, luase 
copiii Heddei. Motive pe care probabil nu aveau să le afle 
niciodată. 

Când se ridică încetișor și se întoarse către Gösta, cu 
picioarele tremurându-i, văzu că acesta ţinea ceva în mână. 

— Am găsit o fotografie, zise el. Sub saltea. Un instantaneu cu 
gemenii. 

Patrik luă poza și se uită la ea. Doi copii micuţi, în vârstă de 
vreo doi ani, stând în braţele părinţilor, Gottfrid și Hedda. Păreau 
fericiţi. Pesemne că poza fusese făcută chiar înainte de 
accidentul lui Gottfrid. Înainte ca totul să se prăbușească asupra 
lor. Patrik studie feţele copiilor. Unde s-or fi aflând acum? Și să fi 
fost unul dintre ei criminalul? Chipul niciunuia nu dezvăluia 
nimic. La masa din bucătărie, femeia adormise din nou, așa că 
Patrik și Gösta merseră afară și traseră adânc în piept aerul 
proaspăt al mării. Patrik vârf cu atenţie în portofel fotografia 
degradată. Urma să se asigure că va ajunge din nou în mâinile 
Heddei. Între timp, aveau nevoie de ea pentru a găsi făptașul. 

De-a lungul călătoriei înapoi cu barca, ei rămaseră la fel de 
tăcuţi ca atunci când veniseră. De data aceasta, însă, tăcerea 
lor era marcată de șoc și de mâhnire. Mâhnire datorată 
slăbiciunii și netrebniciei de care dădeau uneori dovadă ființele 
umane. Şoc provocat de agitația erorilor pe care oamenii erau în 
stare să le comită. Patrik și-o putu imagina pe Hedda rătăcind 
prin Uddevalla. Căutându-și copiii pe care, într-un moment de 
disperare, sfârșeală și nevoie de alcool, îi dăduse unei persoane 

complet străine. Patrik simţi panica prin care trebuia să fi trecut 
femeia atunci când înţelesese că nu îi mai putea găsi pe 
gemeni. Simţi și disperarea ce o îndemnase pe Hedda să spună 
că se înecaseră, în loc să recunoască faptul că-i cedase unui 
străin. 

Nu vorbiră decât atunci când Patrik legă barca veche de 
pontonul din Badholmen. 

— Ei bine, măcar acum știm, zise Gösta, iar pe chip i se citi 
vinovăția care încă îl hăituia. 

Patrik îl bătu peste umăr, în vreme ce merseră către mașină. 

— Nu aveai cum să știi, zise el. 

Gösta nu-i răspunse, iar Patrik se gândi că nu l-ar fi ajutat 
nimic din tot ce ar fi putut să-i zică. Erau niște demoni cu care 
Gosta trebuia să lupte de unul singur. 

— Trebuie să aflăm cât mai repede unde au ajuns copiii, 
spuse Patrik, în drum spre Tanumshede. 

— Încă n-am primit vești de la autorităţile pentru protecţie 
socială din Uddevalla? 

— Nu, și probabil că nu-i simplu să găsească informaţii atât de 
vechi. Însă trebuie să existe pe undeva. Doi copii în vârstă de 
cinci ani nu pot dispărea, pur și simplu. 

— Ce viaţă nenorocită a putut duce! 

— Hedda? zise Patrik, cu toate că pricepuse la cine făcuse 
referire colegul său. 

— Da. Imaginează-ţi cum o fi fost să trăieşti cu o asemenea 
vinovăție. Toată viaţa. 

— Nu-i de mirare că a încercat să se anestezieze pe cât a 
putut de bine, remarcă Patrik. _ 

Gösta nu-i răspunse, ci doar privi pe geam. Intr-un final, 
întrebă: 

— Ce vom face acum? 

— Până când vom afla identitatea celor doi copii, vom fi 
nevoiţi să lucrăm pornind de la informaţiile pe care le avem 
deja. Sigrid Jansson, blana de câine găsită pe trupul lui Lillemor, 
descoperirea legăturii dintre locurile unde s-au produs crimele. 

Virară în parcarea secției de poliţie și merseră către intrare, 
cu expresii grave pe chipuri. Patrik se opri puţin la recepţie 
pentru a-i relata Annikăi cele întâmplate, apoi intră în birou. 
Pentru moment, nu era în stare să repete întreaga poveste și 
celorlalţi. 

Scoase cu grijă poza din portofel și o studie. Ochii gemenilor îl 
priviră fix, nedezvăluindu-i însă nimic. 

Capitolul 9 


Într-un final, ea îi cedase. Doar o scurtă ieșire. O mică 
expediție în lumea cea vastă și necunoscută. Apoi aveau să se 
întoarcă la ei acasă. lar insistențele lui aveau să inceteze. 

EI dăduse nerăbdător din cap. Abia dacă fusese în stare să se 
controleze. lar o privire către sora sa îi dezvălui că și ea era la 
fel de dornică. 

Se întrebă ce avea să vadă. Cum arătau lucrurile acolo, afară. 
Dincolo de pădure. Un gând însă nu îi dădu pace. Avea să fie 
acolo și cealaltă? Femeia cu voce aspră? Avea oare să simtă el 
acel miros care-i dăinuia în nări, precum o amintire sărată şi 
proaspătă? Si sentimentul bărcii legănându-se, al soarelui 
Zăbovind deasupra mării, al păsărilor dând târcoale în aer și... 
Abia dacă-și putea cerne toate așteptările și impresiile. Prin 
minte i se învârtea un singur gând. Aveau să o însoțească. 
Afară, în lumea exterioară. Nu fusese o problemă să promită, la 
schimb, că nu avea să mai ceară din nou așa ceva. O singură 
dată i-ar fi fost de ajuns. Era convins de asta. O singură dată, 
cât să vadă ce era acolo, pentru ca el și sora lui să știe. Acela 
era unicul lucru pe care și-l dorea. Doar o dată. 

Cu o mină aspră, ea le deschise ușa de la mașină, privinau-i 
cum se urcară pe bancheta din spate. Le puse cu grijă centurile 
de siguranță, apoi dădu din cap, în timp ce se urcă la volan. El 
își aminti cum râsese. Un râset ascuţit, isteric, în momentul în 
care toată încordarea acumulată putu fi în sfârșit eliberată. 

Când virară pe șosea, el îi aruncă o privire rapidă surorii sale. 
Apoi o luă de mână. Porneau! 

a 

Patrik stătu cu lista proprietarilor de câini în față, parcurgând- 
o din nou cu grijă. li informase pe Martin și pe Mellberg în 
legătură cu ceea ce aflaseră pe insulă și îl rugase pe Martin să 
sune iar în Uddevalla, pentru a mai obţine informaţii despre 
gemeni. Poliţia de acolo nu le putu fi de prea mare folos. 
Căpătaseră acces la toate documentele legate de accidentul în 
urma căruia Elsa Forsell o omorâse pe Sigrid Jansson, dar nimic 
nu păruse că duce undeva. 

— Cum merge? întrebă Gösta, din pragul ușii. 

— Nu prea merge, răspunse Patrik, azvârlind pixul din mână. 
Până când vom afla mai multe despre copii, batem pasul pe loc. 

Oftă, își trecu mâinile prin păr, după care și le împreună la 
ceafă. 

— Te pot ajuta cu ceva? întrebă Gösta, plin de tact. 

Patrik îi aruncă o privire uluită colegului său. Acestuia nu-i 
stătea în fire să vină și să ceară de lucru. Patrik cugetă pentru o 
clipă. 

— Am parcurs de o mie de ori lista asta cu proprietarii de 
câini, însă nu pot stabili nicio legătură cu cazul nostru. Ai putea 
să o verifici tu din nou? 

Patrik îi aruncă discheta, iar Gösta o prinse din zbor. 

— Sigur, veni răspunsul bărbatului. 

Cinci minute mai târziu, Gösta se întoarse cu o expresie 
năucită. 

— Ai șters cumva un rând? zise el. 

— Dacă l-am șters? Nu, ce vrei să spui? 

— Fiindcă atunci când am alcătuit lista, erau o sută șaizeci de 
nume. Acum nu sunt decât o sută cincizeci și nouă. 

— Întreab-o pe Annika; ea a pus laolaltă numele și adresele. 
Poate că o fi șters unul din greșeală. 

— Hmm, zise sceptic Gösta și plecă să discute cu Annika. 

Patrik se ridică și merse în urma lui. 

— Să verific, zise Annika, uitându-se pe ecranul computerului, 
în căutarea tabelului Excel. Însă eu îmi amintesc să fi fost o sută 
șaizeci de rânduri. Era o cifră așa frumoasă și rotundă. 

Căută prin fișiere până când îl găsi pe cel căutat. 

— Aha, o sută șaizeci, zise ea, întorcându-se spre Patrik și 
Gösta. 

— Nu pricep, spuse Gösta, uitându-se la discheta pe care o 
avea în mână. 

Annika o luă, o introduse în computer, deschise același 
document și puse cele două ferestre una lângă cealaltă, pentru 
a le putea compara. Când apăru numele care lipsea de pe 
dischetă, ceva îi străfulgeră prin minte lui Patrik. Se întoarse 
brusc, fugi de-a lungul coridorului, spre biroul său, și privi cu 
atenţie harta Suediei. Se uită pe rând la toate acele cu gămălie 
care marcau orașele de domiciliu ale victimelor. Ceea ce înainte 
fusese un model indescifrabil deveni brusc mult mai clar. Gösta 

și Annika îl urmaseră până în birou și priveau uluiți cum Patrik 
scotea hârtii din sertarul biroului. 

— Ce anume cauţi? întrebă Gösta, dar Patrik nu-i răspunse. 

Trăsese afară și aruncase pe podea hârtii una după alta. În 
ultimul sertar, el găsi ceea ce căuta. Se ridică entuziasmat și 
începu să citească documentul cu atenţie, înfigând uneori ace 
noi în hartă. Incet dar sigur, lângă fiecare locaţie deja marcată 
apăru câte un nou ac. Când termină, el se întoarse și zise: 

— Acum știu. 

e 

Dan făcuse într-un final pasul cel mare. Chiar vizavi de el era 
o agenție imobiliară, și se hotărî să apeleze în sfârșit numărul pe 
care îl văzuse zilnic de la fereastra din bucătărie. Odată pusă 
treaba pe roate, lucrurile merseseră surprinzător de iute. 
Tânărul de la telefon spusese că putea veni imediat pentru a 
arunca o privire, lucru care îi convenea de minune lui Dan. Nu 
voia să întindă totul la nesfârșit. 

Cu toate acestea, vânzarea casei nu i se mai părea o realizare 
atât de mare. Toate discuţiile avute cu Anna, toate poveștile 
despre infernul la care o supusese Lucas, toate acele lucruri 
făcuseră ca încercările lui de a se ţine cu dinţii de fostul cămin al 
familiei să îi pară de-a dreptul ridicole. Ce mai conta unde 
locuia? Important era că fetele veneau să îl viziteze. Că le putea 
îmbrăţișa, că se putea gudura pe lângă gâtuleţele lor și că le 
putea auzi povestindu-i cum le mersese în ziua respectivă. 
Nimic altceva nu mai conta. Cât despre căsnicia lui cu Pernilla, 
ei bine, aceasta se încheiase, fără doar și poate. Pricepuse asta 
cu mult timp în urmă, însă nu fusese pregătit să accepte 
consecinţele. Acum era momentul să facă niște schimbări 
majore. Pernilla avea propria viaţă, la fel cum el o avea pe alui. 
Spera doar ca într-o bună zi să se poată bucura iar de prietenia 
ce stătuse la baza căsniciei lor. 

Gândurile îi rătăciră spre Erica. Rămăseseră numai două zile 
până când aceasta avea să se mărite, lucru care, din nou, îi 
părea firesc. Făcea un pas înainte, întocmai ca și el. Se bucura 
sincer pentru ea. Trecuse așa de multă vreme de când ei doi 
alcătuiseră un cuplu; erau tineri pe-atunci, persoane complet 
diferite. Insă prietenia dintre ei rezistase în timp, iar Dan își 
dorise mereu ca ea să aibă parte de asemenea lucruri. Copii, 
apropiere sufletească de cineva, o nuntă la biserică, la care știa 

că visase dintotdeauna - asta cu toate că ea nu ar fi recunoscut- 
o niciodată. lar Patrik era perfect pentru Erica. Erau ca sarea și 
piperul. Așa îi considera. Patrik era cu picioarele pe pământ, 
stabil, inteligent, calm. lar Erica era o visătoare, cu capul mereu 
în nori, dar și cu un curaj și o inteligenţă care o împiedicau să 
plutească prea departe. Cei doi se potriveau de minune. 

Cât despre Anna... Se gândise de multe ori la ea în ultima 
vreme. Sora pe care o protejase mereu Erica și pe care o 
considerase neputincioasă. Amuzant era faptul că ea se vedea 
drept persoana practică, în vreme ce pe Anna o cataloga drept 
visătoare. De-a lungul ultimelor săptămâni, Dan avusese ocazia 
de a o cunoaște bine și realizase că, de fapt, lucrurile stăteau 
complet invers. Anna era cea practică, cea care vedea realitatea 
așa cum era. Măcar atât învățase de-a lungul anilor petrecuți 
alături de Lucas. Insă Dan își dăduse seama că Anna o lăsase pe 
Erica să-și păstreze acea iluzie. Poate că înțelegea nevoia surorii 
sale de a se simţi „persoana responsabilă”. Dan se ridică să ia 
telefonul. Sosise vremea să-și caute un apartament. 

e 

Atmosfera de la secție era mohorâtă. Patrik fixase ședința în 
biroul șefului. Cu toții stăteau tăcuți, cu privirile în podea, 
nefiind în stare să priceapă acea situație inimaginabilă. Patrik și 
Martin aduseseră măsuţa pe rotile, unde se afla aparatul video. 
De îndată ce veștile ajunseră la urechile lui Martin, acesta își 
dădu seama ce anume Îi scăpase atunci când urmărise filmările 
din ultima noapte a lui Lillemor. 

Într-un final, Patrik rupse tăcerea și spuse: 

— Va trebui să le parcurgem pas cu pas. Inainte de a lua 
măsuri. Nu e loc de greșeli. 

Cu toții încuviinţară. 

— Prima dată ne-a picat fisa când am descoperit că un nume 
fusese șters din lista proprietarilor de câini. Iniţial au existat o 
sută șaizeci de nume, și atunci când Gösta a alcătuit acea listă, 
și atunci când Annika a completat adresele curente. Când mi-a 
parvenit mie, lista nu conţinea decât o sută cincizeci și nouă de 
persoane. Numele lipsă era cel al lui Tore Sjöqvist, a cărui 
adresă era în Tollarp. 

Nimeni nu reacţionă, așa că Patrik spuse în continuare: 

— Voi reveni asupra acestui detaliu. Insă el a ajutat la 
clarificarea lucrurilor. 

Cu toții știau ce avea să urmeze, iar Martin își cufundă faţa în 
palme și închise ochii, sprijinindu-și coatele pe genunchi. 

— Locurile în care au fost ucise victimele îmi păreau 
cunoscute. lar când am înțeles într-un final, nu mi-a trebuit mult 
până să fac legătura. 

Se opri și își drese vocea. 

— Zonele corespundeau sută la sută cu fostele locuri de 
muncă ale Hannei, zise el, încet. Le văzusem în documentele ei 
de aplicare, înainte să o angajăm, dar... 

Ridică brusc mâinile, apoi îl lăsă pe Martin să continue. 

— Ceva ce văzusem pe caseta din noaptea morţii lui Lillemor 
nu-mi dădea pace. lar când Patrik mi-a zis de Hanna... Ei bine, 
haideţi să vă arătăm direct. 

Îi făcu semn lui Patrik, care apăsă pe butonul „play”. 
Derulaseră deja spre momentul cu pricina, așa că nu dură decât 
vreo câteva secunde până ca scena disputei violente să ruleze 
pe ecran, urmată de apariţia lui Martin și a Hannei. Il văzură pe 
Martin stând de vorbă cu Mehmet și cu ceilalți, apoi camera o 
urmări pe Lillemor, care fugea confuză spre oraș, îndreptându- 
se, fără să știe, spre propria-i moarte. După aceea, camera se 
concentră asupra Hannei, care vorbea la telefonul mobil. Patrik 
opri acolo înregistrarea și se uită spre Martin. 

— Asta nu mi-a dat pace, cu toate că n-am realizat-o imediat, 
zise Martin. Pe cine suna? Era aproape trei dimineaţa, iar noi 
eram singurii de serviciu, așa că n-ar fi putut să vă sune pe 
niciunul dintre voi. 

— Operatorul ei de telefonie mobilă ne-a oferit desfășurătorul 
apelurilor. Telefonul îl dăduse Hanna. Acasă. Soțului ei, Lars. 

— Dar de ce? zise Annika, cu o uluire pe care și ceilalţi o 
împărtășeau. 

— L-am rugat pe Gosta să verifice registrul cetățenilor. Hanna 
și Lars Kruse au, într-adevăr, același nume de familie. Dar nu 
sunt căsătoriţi. Sunt fraţi. Gemeni. 

Annikăi i se tăie răsuflarea. O tăcere sumbră învălui încăperea 
în momentul în care Patrik le dădu vestea-bombă. 

— Hanna și Lars sunt gemenii dispăruţi ai Heddei, explică 
Gösta. 

— Da, și încă nu am primit informaţiile din Uddevalla, adăugă 
Patrik. Dar pun pariu că prenumele lor erau Lars și Hanna, și că 

numele de familie Kruse a fost luat pe parcurs, probabil prin 
adopție. 

— Așadar, l-a sunat pe Lars? zise Mellberg, părând să 
întâmpine oarecare dificultăți în urmărirea acelor dezvăluiri 
bruște. 

— Bănuim că l-a sunat pe Lars, care apoi a luat-o pe Lillemor. 
Poate că i-a dat chiar ea directivele. Lars îi cunoștea pe toți 
concurenții și nu ar fi prezentat vreo amenințare. 

— Și nu uitaţi, Lillemor scrisese în jurnal că i se păruse că 
recunoaște pe cineva, o persoană care îi provoca sentimente de 
neliniște. Sunt șanse mari ca persoana cu pricina să fi fost Lars. 
Ce-și amintea fata era întâlnirea cu bărbatul pe care-l 
considerase ucigașul tatălui său. 

Martin se încruntă. 

— Dar pesemne că nu și-a putut da seama de unde îl știa pe 
Lars, nu l-a asociat cu amintirea aceea. Și nici măcar nu era 
sigură dacă îl recunoscuse cu adevărat. Având în vedere starea 
în care se afla, probabil că ar fi acceptat bucuroasă ajutorul 
oricui, atâta timp cât putea să scape de echipajul TV și de 
concurenții cu care se certase. 

Patrik ezită, apoi spuse în continuare: 

— Nu am nicio dovadă, însă cred că e posibil și ca Lars să fi 
fost cel care a provocat cearta din seara aceea. 

— Cum adică? întrebă Annika. Nici măcar n-a fost acolo. 

— Nu, însă ceva din declaraţiile luate concurenţilor mi-a părut 
straniu. Înainte de ședință m-am uitat pe transcrieri, și toţi cei 
care s-au certat cu Lillemor au indicat faptul că o persoană le 
adusese la cunoștință că Barbie „îi vorbea de rău pe la spate” 
sau ceva în genul acesta. Nu am dovezi concrete, dar instinctul 
îmi spune că Lars a folosit ședințele individuale din ziua 
respectivă pentru a semăna vrajbă între aceștia și Lillemor. 

— Dar de ce? întrebă Martin. Nu putea prezice că seara se va 
termina în felul acela și că Lillemor va fugi. 

Patrik dădu din cap. 

— Fără îndoială că a fost noroc chior. S-a ivit o șansă, iar el și 
Hanna au profitat. Nu, eu cred că ideea de bază a fost să creeze 
o diversiune pentru Lillemor. El și-a dat seama cine era, a știut 
că îl văzuse în urmă cu opt ani, și s-a temut să nu cumva să-și 
amintească. Drept urmare, s-a gândit să-i dea altceva care să o 

țină ocupată. lar când s-a ivit ocazia... a decis să rezolve 
lucrurile în mod permanent. 

— Să-și fi ucis Lars și Hanna împreună victimele? Și de ce? 

— Nu știm încă. Mai mult ca sigur că Hanna le-a dat de urmă, 
fiindcă avea acces la asemenea informaţii, în secţiile de poliţie 
prin care a lucrat. 

— Dar nici nu începuse munca aici în momentul în care a fost 
ucisă Marit. 

— Nu, însă informaţii de genul respectiv pot fi găsite și prin 
arhivele ziarelor. Probabil că așa a dat de Marit. N-am idee de 
ce. Însă probabil că totul se leagă de primul accident, când Elsa 
Forsell a omorât-o pe Sigrid Jansson. Hanna și Lars se aflau în 
mașină; Sigrid Jansson îi răpise atunci când aveau trei ani, și 
locuiseră izolaţi în casa femeii timp de peste doi ani. Cine știe 
căror traume au fost supuși? 

— Dar cum rămâne cu numele din lista de adrese? De ce te-a 
dus cu gândul la Hanna? îl întrebă confuză Annika. 

— Mai întâi, am primit discheta de la Hanna, fiindcă tu ai 
rugat-o să mi-o aducă. Aveai o sută șaizeci de nume pe listă; 
însă eu am găsit cu un nume mai puţin. Singura persoană care |- 
ar fi putut șterge era Hanna. Știa că era posibil să recunosc 
numele. Când a început munca aici la secţie, mi-a zis că ea și 
Lars închiriaseră locuinţa de la un anume Tore Sjöqvist, care 
urma să se mute în Skâne pentru un an. Așadar, când numele 
acestuia a apărut pe listă, alături de o adresă din Tollarp, n-a 
fost prea greu să ne dăm seama. Mi s-a părut necesar să 
parcurg din nou toate informaţiile. Voi ce părere aveţi? Există 
vreo lacună în raționamentul meu? Mai avem vreo îndoială sau 
putem acţiona? 

Cu toţii dădură din cap. Indiferent cât de incredibil ar fi părut, 
explicaţia lui Patrik era înfricoșător de logică. 

— În regulă, zise Patrik. Acum, cel mai important lucru e să 
acţionăm înainte ca Hanna și Lars să-și dea seama că i-am 
dibuit. De asemenea, e esenţial să nu afle nimic în legătură cu 
mama lor și cu modul în care au dispărut, fiindcă mi se pare că 
ar fi periculos pentru... 

Se opri când o auzi pe Annika gâfâind. 

— Annika? 

Patrik observă cu neliniște crescândă cum femeia se albi la 
faţă. 

— l-am zis. Hanna a sunat imediat după ce v-aţi întors din 
Kalvö. După voce, nu părea deloc în regulă. A zis că a dormit un 
pic și că se simţea mai bine, și că probabil nu avea de ce să stea 
acasă mai mult de o zi, două. lar eu... eu... 

Annika se bâlbâi, dar apoi își veni în fire și îl privi pe Patrik. 

— Am zis să o ţin la curent, așa că i-am povestit ce aţi aflat. În 
legătură cu Hedda. 

Pentru o secundă, Patrik rămase complet nemișcat. Apoi îi 
spuse: _ 

— N-aveai cum să știi. Insă am face bine să mergem pe 
insulă. Acum! 

Brusc, secţia de poliție Tanumshede vui frenetic. 

e 

Gonind spre Kalvö, la prova bărcii de salvare Minlouis, Patrik 
simţi agitația crescândă oprindu-i-se precum un nod în stomac. 
Indemnă barca în gând să meargă mai repede, însă aceasta 
deja avea viteza maximă. Se temu că aveau să ajungă prea 
târziu. Când urcaseră în mașinile de poliţie și porniseră 
girofarurile pentru a merge cât mai repede spre Fjällbacka, ei 
primiseră un telefon de la proprietarul unei bărci. Surescitat, 
acesta le povesti cum barca îi fusese confiscată de către o 
polițistă, aflată în compania unui bărbat neidentificat. Bărbatul 
începu să protesteze legat de comportamentul de gangsteri și 
despre cum aveau să ajungă direct în iad dacă îi zgâriau câtuși 
de puţin barca. Patrik îi închise pur și simplu telefonul în nas. Nu 
avea timp de plângeri în clipa respectivă. Important era că știau 
de barca pe care puseseră mâna Lars și Hanna. Și de faptul că 
se aflau în drum spre Kalvö. În drum spre mama lor. 

Barca de salvare săltă pe valuri, făcând să se reverse asupra 
lui Patrik o ploaie de stropi săraţi. Se apropia o furtună, iar 
suprafaţa liniștită, peste care lunecaseră mai devreme Gosta și 
Patrik, fusese înlocuită de o fremătare neîncetată a valurilor și a 
apei cenușii. Prin minte le treceau iar și iar noi scenarii, noi 
imagini a ce aveau să găsească, odată ajunși. Gosta și Martin 
stătură înghesuiți înăuntrul bărcii, dar Patrik simţi nevoia de aer 
proaspăt, pentru a se putea concentra asupra lucrurilor care 
aveau să urmeze. Ştia că, indiferent ce s-ar fi întâmplat, finalul 
nu avea să fie unul fericit. 

Ajunseră pe insulă după o călătorie ce le păruse interminabilă, 
cu toate că ea durase numai cinci minute. Acolo, zăriră barca 

furată de cei doi, ancorată la întâmplare în debarcaderul Heddei. 
Peter, conducătorul bărcii, acostă cu  dibacie, deşi 
ambarcaţiunea lui era mai mare decât micul chei. Fără ezitare, 
Patrik sări la mal, urmat de Martin. Amândoi fură nevoiţi să îl 
ajute pe Gösta să coboare. 

Patrik încercase să-și convingă colegul mai în vârstă să 
rămână la secţie, însă Gösta Flygare dovedise o încăpățânare de 
necrezut și insistase să-i însoțească. Patrik se înduplecase. 
Acum, însă, își regreta decizia, cu toate că era prea târziu 
pentru asemenea speculații. 

Făcu semn spre cabană, care părea înșelător de goală și 
nelocuită. Nu se auzi niciun sunet dinspre ea. Când își ridicară 
piedicile de la pistol, Patrik avu senzaţia că sunetul produs 
răsună pe întreaga insulă. Se furișară spre cabană, ghemuindu- 
se la ferestre. După aceea, Patrik auzi voci înăuntru și aruncă o 
privire pe geamul murdar și acoperit cu o pojghiţă de sare. Mai 
întâi văzu doar umbra cuiva, mișcându-se prin încăpere, însă pe 
măsură ce ochii i se obișnuiră cu lumina slabă, începu să i se 
pară că distinge două siluete umblând prin bucătărie. Vocile se 
înălțau și coborau, dar era imposibil să își dea seama ce anume 
spuneau. Brusc, Patrik nu știu cum să acţioneze în continuare, 
dar apoi se hotărî. Le făcu semn celorlalți, în direcția ușii. Cu 
toții se mișcară într-acolo, iar Martin și Patrik se așezară de o 
parte și de alta, în vreme ce Gösta aşteptă undeva mai departe. 

— Hanna? Sunt eu, Patrik. Sunt aici și cu alţi colegi. E totul în 
regulă acolo? 

Nu primi niciun răspuns. 

— Lars? Știm că ești înăuntru, alături de sora ta. Nu face nimic 
prostesc. Nu e nevoie să mai moară nimeni. 

Din nou, nu primi niciun răspuns. Patrik începu să se 
neliniștească, iar mâna îi transpiră pe pistol. 

— Hedda? Ești în regulă? Am venit să te ajutăm! Lars și 
Hanna, nu îi faceți rău Heddei. A făcut un lucru înfiorător, însă 
credeţi-mă, și-a primit deja pedeapsa. Priviţi în jur, uitaţi-vă cum 
și-a dus viața. A trăit într-un infern din cauza a ce v-a făcut. 

Tăcerea fu singurul răspuns pe care-l primiră, iar Patrik înjură, 
în sinea lui. Apoi ușa se crăpă foarte puţin, iar Patrik își apucă și 
mai strâns pistolul. Cu coada ochiului, îi văzu pe Martin și pe 
Gösta făcând același lucru. 

— leșim, zise Lars. Nu trageţi, sau o împușc. 

— În regulă, în regulă, spuse Patrik, încercând să pară pe cât 
se putea de calm. 

— Lăsaţi armele. Vreau să le văd pe jos, strigă Lars. 

Încă nu îl puteau vedea prin ușa întredeschisă. 

Martin îl privi pe Patrik, iar acesta încuviință, punându-și jos 
pistolul. Colegii săi îi urmară exemplul. 

— Aruncaţi-le mai departe, zise monoton Lars, iar Patrik făcu 
un pas înainte, lovindu-le cu piciorul și făcându-le să zboare 
undeva unde să nu poată ajunge la ele. 

— Daţi-vă la o parte. 

Din nou, cei trei se conformară, apoi așteptară țepeni să se 
întâmple ceva. Ușa se deschise încet, foarte încet, centimetru cu 
centimetru. Patrik se așteptase să o vadă pe Hedda, în schimb, 
apăru în cadru Hanna. Încă părând bolnavă, ea avea fruntea 
asudată, iar ochii îi sclipeau din cauza febrei. Îi întâlni privirea, 
iar Patrik nu putu să nu se întrebe cum reușise să-l păcălească 
în halul acela. Cum de fusese posibil ca ea să-și ascundă 
ticăloşia vreme atât de îndelungată, în spatele unei fațade atât 
de normale? Pentru o clipă, i se păru că femeia dorea să-i 
explice, dar apoi Lars o împinse înainte, iar în peisaj își făcu 
apariţia pistolul pe care i-l ţinea la tâmplă. Patrik îl recunoscu. 
Era arma de serviciu a Hannei. 

— Daţi-vă și mai înapoi, șuieră Lars, iar în privirea sa, Patrik 
nu distinse decât ură și întunecime. 

Se uită când într-o parte, când în alta, iar ceva din expresia sa 
îi dădu de înţeles lui Patrik că, fără să mai poată rezista vieţii 
duble, Lars își scosese într-un final masca. Nebunia - sau 
ticăloșia, sau indiferent cum ar fi putut-o numi - câștigase în 
sfârșit. Se încheiase lupta împotriva acelei laturi a personalităţii 
lui care nu își dorise nimic mai mult decât să-i fie permis un trai 
normal, cu o slujbă și o familie. 

Poliţiștii se îndepărtară și mai mult, iar Lars trecu pe lângă ei, 
ținând-o pe Hanna drept scut, în faţa sa. Ușa cabanei de lemn 
stătu larg deschisă, iar când Patrik se uită înăuntru, pricepu 
motivul pentru care nu putuse fi folosită Hedda drept scut. 
Oripilat, Patrik o văzu legată de un scaun. Peste gură avea lipit 
același tip de bandă adezivă care lăsase urme pe alte câteva 
victime, iar la mijloc, banda avea o despicătură destul de mare 
încât să cuprindă gura unei sticle. Hedda pierise la fel cum își 
trăise și viaţa. Imbibată cu alcool. 

— Înţeleg de ce ai vrut ca Hedda să moară. Dar ceilalţi? 

Patrik nu se putuse abține să nu rostească acea întrebare, 
care-i stăpânise viaţa în ultimele săptămâni. 

— Ne-a luat totul. Tot ce-am avut. Hanna a dat de ea din 
întâmplare, și amândoi am știut că trebuia să o facem. Așa că a 
murit din aceeași cauză care ne-a distrus nouă vieţile. A murit 
din cauza băuturii. 

— Tu vorbeşti de Elsa Forsell? Știm că voi doi v-aţi aflat în 
mașină atunci când Elsa Forsell a provocat accidentul în urma 
căruia a murit Sigrid, femeia cu care locuiați. 

— Aveam un trai frumos, spuse Lars pe un ton ascuţit, dând 
înapoi spre debarcader. A avut grijă de noi. A jurat că ne va 
proteja. 

— Sigrid? zise Patrik, mergând în aceeași direcţie cu Lars și 
Hanna. 

— Da, însă noi nu știam că așa o chema. Noi îi ziceam 
„mama”. Ne-a zis că asta și era. Noua noastră mamă. Și am 
avut un trai bun. Ne jucam împreună. Ne îmbrăţișa. Ne citea 
povești. 

— Din cartea despre Hansel și Grete 

Patrik continuă să se îndrepte spre debarcader, iar cu coada 
ochiului, văzu că Gösta și Martin îl urmau. 

— Da, zise Lars, aplecându-se spre urechea Hannei. Ne citea. 
Din cartea aceea. Îţi amintești, Hanna, cât era de minunat? Cât 
de frumoasă era? Cât de bine mirosea? Îţi amintești? 

— Îmi amintesc, răspunse Hanna, închizând ochii. 

Când îi redeschise, aceștia erau plini de lacrimi. 

— Acela a fost singurul lucru pe care ni s-a permis să-l 
păstrăm după ce ea a murit. Cartea. Am vrut să le arătăm cât 
de puţin rămăsese. Doar atât mai supraviețuiește când distrugi 
viaţa cuiva. 

— Dar Elsa nu a fost de ajuns, replică Patrik, cu privirea ţintă 
spre Lars. 

— Mai erau atât de mulţi care făcuseră același lucru. Atât de 
mulți... zise bărbatul, lăsându-și fraza neterminată. Fiecare loc 
în care ajungeam. Fiecare loc trebuia... purificat. 

— Prin uciderea unei persoane care, din cauza alcoolului, a 
provocat un accident mortal? 

— Da, răspunse el, zâmbind. Abia atunci ne puteam afla 
liniștea. Trebuia să dovedim că nu intenţionam să tolerăm o 


VP - 322 


asemenea nelegiuire, pe care nu aveam să o uităm niciodată. 
Pur și simplu nu poţi distruge așa viaţa cuiva... iar apoi să îţi 
vezi de drum. 

— Așa cum a făcut Elsa, atunci când a omorât-o pe Sigrid? 

— Da, zise Lars, iar privirea i se întunecă și mai mult. Da, așa 
ca Elsa. 

— Și Lillemor? 

Aproape că ajunseră în dreptul debarcaderului, iar Patrik se 
întrebă ce ar fi putut face dacă Lars și Hanna hotărau să ia 
barca de salvare, care era mult mai rapidă decât cealaltă. Nu i- 
ar fi putut ajunge din urmă. Dar se pare că și căpitanul avusese 
același gând, fiindcă deja se îndepărta de chei, pentru a lăsa 
acolo numai barca de mici dimensiuni. 

— Lillemor, pufni batjocoritor Lars. O fiinţă umană abjectă, 
care nu era bună de nimic. La fel ca toate celelalte lepădături cu 
care am fost obligat să lucrez. N-aș fi recunoscut-o, însă mi-am 
adus aminte de nume, atunci când am aflat de unde era. Ştiam 
că trebuia făcut ceva. 

— Așa că le-ai spus celorlalţi că Lillemor i-a bârfit în stânga și- 
n dreapta, ca să creezi haos și să-i distragi atenţia. 

— Eşti mai isteţ decât aș fi crezut, spuse Lars zâmbind și 
făcând primul pas pe chei. 

Pentru o secundă, lui Patrik îi trecu prin minte să îl doboare. 
Dar nu îndrăzni, chiar dacă faptul că o luase ostatică pe sora sa 
nu era decât o cacealma - în definitiv, cei doi făcuseră totul 
împreună. Nu avea nicio armă; aceasta era sus, la deal, alături 
de cele ale colegilor săi; drept urmare, Lars și Hanna erau 
stăpâni pe situaţie. 

— Eu l-am sunat pe Lars, zise Hanna, pe un ton aspru. 

— Știm, răspunse Patrik. Avem totul pe casetă. Martin a 
urmărit-o, însă n-am înţeles... 

— Cum să fi înţeles? zise ea, cu un zâmbet amar. 

— Așadar, Lars a luat-o, în urma telefonului tău. 

— Da, răspunse Hanna, urcându-se cu grijă în barcă. 

Se afundă pe băncuţa din mijlocul ambarcaţiunii, în vreme ce 
Lars se așeză lângă motor și întoarse cheia în contact. Nu se 
petrecu nimic. Lars se încruntă și încercă din nou. Motorul 
scoase un scrâșnet, însă tot nu porni. Patrik îi privi uluit, apoi 
realiză ce se întâmplase, când aruncă o privire spre barca de 
salvare ce se legăna undeva la o distanţă sigură față de insulă. 

Căpitanul ridică un rezervor, pe care Patrik își dădu seama că îl 
„confiscase”. Un tip descurcăreţ, Peter acela. 

— Nu aveţi combustibil, spuse Patrik, părând mai calm decât 
era de fapt. Așa că nu aveţi unde să fugiţi. Întăririle sunt pe 
drum, așa că aţi face bine să vă predaţi, pentru ca nimeni să nu 
mai fie rănit. 

Patrik își dădu seama cât de penibil sunase, dar nu avea ce 
să-i facă, pur și simplu nu fusese în stare să-și găsească vorbele. 
Asta în cazul în care ele chiar existau. 

Fără a-i răspunde, Lars desfăcu barbeta și lovi cu piciorul în 
mal, pentru a îndepărta barca de chei. Aceasta fu prinsă imediat 
de curent, iar cei doi începură să se distanţeze de mal. 

— Nu veţi ajunge nicăieri, zise Patrik, încercând să vadă ce 
opţiuni avea. 

Insă acestea nu existau. Singura soluţie era să se asigure că 
Lars și Hanna aveau să fie ridicaţi de echipaj. Fără motor, ei n- 
aveau să ajungă departe; probabil că aveau să acosteze pe una 
din insulele din preajmă. 

Patrik făcu o ultimă încercare. 

— Hanna, e evident că nu tu ai fost creierul acţiunilor. Încă ai 
șansa de a te salva. 

Femeia nu îi răspunse, ci doar îl privi fix. Apoi se întinse după 
mâna lui Lars, cea în care mai ţinea încă pistolul. Bărbatul nu îi 
mai îndrepta arma spre tâmplă, ci stătea cu braţul proptit de 
banca pe care stătea Hanna. Cu același calm nefiresc, ea îi luă 
mâna lui Lars și o ridică pentru ca pistolul să-i ajungă iar în 
dreptul tâmplei. Patrik văzu expresia nelămurită de pe chipul 
bărbatului. Apoi, timp de o clipă, acesta se umplu de groază. În 
secunda următoare, un calm straniu îl cuprinse. Hanna îi șopti 
ceva ce nu putu fi auzit de cei rămași pe insulă. El îi răspunse, 
apoi o trase mai aproape, la piept. Hanna își puse degetul peste 
al lui. Și apăsă trăgaciul. Patrik tresări; în spatele său, lui Martin 
și Gösta li se tăie răsuflarea. Incapabil să se miște, incapabil să 
spună vreun cuvânt, Lars se așeză cu grijă pe marginea bărcii și 
tinu trupul neînsuflețit și însângerat al Hannei într-o îmbrăţișare 
tandră. Sângele îi împroșcase chipul și Lars părea că e vopsit ca 
un sălbatic, ce se pregătea de luptă. Cu același calm, bărbatul îi 
privi o ultimă dată. Apoi își puse pistolul la tâmplă. Și apăsă 
trăgaciul. 


VP - 324 


Când căzu pe spate, peste bord, o trase și pe Hanna cu el. 
Gemenii Heddei dispărură sub apă, în adâncuri, întocmai 
precum femeia care le hărăzise cândva moartea. 

După câteva secunde, undele de pe suprafața apei dispărură. 
Barca însângerată se legănă pe valuri și, undeva în depărtare, 
ca într-un vis, Patrik observă mai multe vase apropiindu-se. 
Întăririle erau pe drum. 

Capitolul 10 


Când șocul impactului transformă totul într-un coșmar, el știu 
că vina îi aparținea în întregime. Femeia avusese dreptate. Era o 
piază rea. Nu o ascultase, în schimb, o cicălise, o implorase și nu 
se dăduse bătut până când ea nu îi cedase. lar în acele clipe, 
tăcerea îl asurzea. Sunetul produs de mașini în momentul 
ciocnirii fusese înlocuit de o liniște îngrozitoare, iar forța cu care 
Îl apăsa centura de siguranţă îi rănea pieptul. Cu coada ochiului, 
el își văzu sora mișcându-se. Abia dacă îndrăznea să se întoarcă 
spre ea. Însă atunci când o făcu, descoperi că nici ea nu părea a 
fi rănită. Rezistă impulsului de a plânge atunci când o auzi pe 
sora lui începând mai întâi să scâncească, apoi cedând complet 
în fața tânguielilor înfiorătoare. La început, el nu îndrăzni să se 
uite la scaunul șoferului. Tăcerea de acolo îi indică deja ce avea 
să găsească. Avea senzația că sentimentul de vinovăţie. îl 
strangulase complet. Iși desfăcu precaut centura de siguranță, 
apoi se aplecă în față, îngrozit. Ceea ce văzu îl făcu să tresară, 
iar mișcarea bruscă îi amplifică durerea din piept. Femeia avea 
ochii atintiti asupra lui. Erau orbi și neînsuflețiți. Din gură îi 
cursese sânge, iar hainele îi erau pătate cu roșu. I se păru că 
distinge acuze în privirea ei pustie. De ce nu m-ai ascultat? De 
ce nu m-ai lăsat să am grijă de tine? De ce? De ce? Piază rea. 
Acum uită-te ce-am ajuns... 

Suspină, apoi gâfâi, încercând să tragă cu forța niște aer în 
pieptul ce-i părea încleștat. Afară, cineva încerca să deschidă 
portiera, iar el zări figura unei femei, privindu-l șocată. Se mișca 
într-un mod ciudat, împleticindu-se, iar el recunoscu, perplex, 
mirosul celeilalte femei. Cea care nu exista decât în amintirile 
sale. Simti același abur înțepător care-i ieșise și ei pe gură și 
care i se impregna în piele şi în haine. Atunci, în clipele în care 
dispăruse toate blândețea. 

Apoi se simti târât afară din mașină și pricepu că femeia 
venise din celălalt vehicul, cel care îl izbise din plin pe al lor. O 
studie cu atenţie pe femeie atunci când aceasta se duse și pe 
cealaltă parte, pentru a o scoate afară pe sora lui. Nu avea să 
uite niciodată acel chip. 

După aceea, urmaseră multe întrebări. Unele așa de stranii. 
„De unde sunteți?” îi întrebaseră. „Din pădure”, ziseseră ei, 
neiînțelegând motivul pentru care acel răspuns le cauza 
străinilor frustrare pe chip. „Da, dar de unde erati, înainte de 
casa din pădure?” Ei doar se uitaseră lung la oamenii care le 
puneau întrebări, fără să înțeleagă ce trebuiau să spună. „Din 
pădure” era singurul răspuns pe care îl puteau oferi. Firește că 
lui îi trecuse prin minte acel loc sărat, plin de păsări 
croncănitoare. Însă nu îl pomeni deloc. Tot ce știa el cu adevărat 
era pădurea. 

Mai presus de toate, încercase să nu se gândească la anii ce 
urmaseră după întrebări. Dacă ar fi știut cât de rece și de hain 
era într-adevăr restul lumii, nu ar fi cicălit-o niciodată să îi ducă 
în afara pădurii. Ar fi stat bucuros în acea căsuță, alături de ea și 
de sora lui, într-o lume numai a lor, lume care, privind înapoi, îi 
părea minunată. Prin comparaţie. Însă aceea rămânea o vină cu 
care avea să fie nevoit să trăiască. Din cauza lui se petrecuseră 
toate. Nu crezuse că era o piază rea. Nu crezuse că atrăgea 
necazuri asupra sa și a celor din jur. El era de vină pentru 
expresia neînsuflețită din ochii ei. 

De-a lungul anilor ce-au urmat, unicul său stimulent îl 
reprezentase sora. Împreună, ei doi erau uniți împotriva tuturor 
celor care încercau să-i despartă și să-i facă la fel de sluti 
precum lumea din exterior. Erau diferiți. Împreună, ei erau 
diferiți. În adâncul noptii, îşi găseau mereu alinarea unul în 
brațele celuilalt, putând scăpa de ororile din timpul zilei. Pielea 
ei atingând-o pe a lui. Respirațiile lor amestecându-se. 

lar într-un final, el găsise o modalitate de a împărți vina. Sora 
îi era mereu alături, pentru a-i sări în ajutor. Erau mereu 
împreună. Pentru totdeauna. Ei doi. 

e 

Primele note ale „Marșului nupţial” de Mendelssohn răsunară 
în biserică. Patrik își simţi gura uscată. O privi pe Erica, aflată 
lângă el, și se strădui să nu plângă. Toate aveau o limită. Doar 
nu putea merge hohotind de-a lungul altarului. Insă era atât de 
fericit. O strânse de mână pe Erica și primi un zâmbet larg din 
partea acesteia. 

Nu-i venea să creadă cât de frumoasă era. Și nici faptul că îi 
era alături. Pentru o clipă, se întoarse pe neașteptate în trecut, 
la prima sa nuntă, când se căsătorise cu Karin. Insă amintirea 

dispăru la fel de brusc precum apăruse. Din punctul său de 
vedere, aceasta era prima lui căsătorie. Aceasta era adevărată. 
Tot ce se întâmplase în trecut nu fusese decât o repetiţie, un 
ocoliș, o pregătire pentru clipa în care avea să pășească de-a 
lungul altarului, însoţit de Erica, promițând să o iubească la bine 
și la greu, până când moartea îi va despărți. 

Porţile bisericii se deschiseră, iar ei merseră încet înainte, pe 
acorduri de orgă, în vreme ce chipurile zâmbitoare se întorceau 
către ei. O privi din nou pe Erica, iar propriul său zâmbet deveni 
și mai larg. Rochia miresei avea o croială simplă, cu broderie 
albă, și îi venea de minune. Coafura îi era lejeră, cu câteva 
șuvițe ce atârnau liber. In păr avea prinse flori albe, ca niște 
mici bijuterii, iar în urechi purta cercei simpli, cu perle. Era atât 
de frumoasă. Din nou, Patrik fu năpădit de lacrimi, însă clipi cu 
încăpățânare pentru a le îndepărta. Era ferm hotărât să ducă 
lucrurile până la capăt, fără să izbucnească în plâns. 

Işi văzură prietenii și rudele stând pe șirurile de bănci. Erau 
prezenți toți colegii de la secție. Până și Mellberg se îmbrăcase 
la costum și își răsucise părul cu și mai mult fler. Nici el, nici 
Gösta nu veniseră însoţiţi, în vreme ce Martin, cavalerul de 
onoare al lui Patrik, o adusese cu el pe Pia, iar Annika venise cu 
Lennart al ei. Patrik era bucuros să îi vadă pe toţi acolo. 
Impreună. Cu o zi în urmă, i se păruse că nu avea să facă față 
ceremoniei. Când îi văzuse pe Hanna și pe Lars dispărând în 
adâncuri, îl cuprinsese o tristețe și o sfârșeală atât de 
dureroase, încât nu fusese în stare să-și imagineze sărbătorirea 
unei nunți. Insă odată ajuns acasă, Erica îl dusese în pat, de 
unde Patrik nu se mai ridică timp de douăzeci și patru de ore, 
cât dură somnul lui binemeritat. lar când Erica îi dezvăluise 
timidă că le fusese oferită o noapte în Stora Hotel și îl întrebase 
dacă se simţea în stare de așa ceva, el hotărâse că exact de 
asta avea nevoie: să petreacă timp alături de Erica, să savureze 
o cină delicioasă, să doarmă alături de viitoarea lui soţie și să 
stea de vorbă cu ea, ceasuri întregi. A 

Se simţea cum nu se putea de pregătit. Intunericul, răutatea, 
toate păreau a fi departe, surghiunite din locul acela. Dintr-o zi 
precum aceea. 

Ajunseră în faţa altarului și ceremonia începu. Preotul Harald 
vorbi despre dragoste, care cerea blândeţe și răbdare, vorbi 
despre Maia și despre cum părinţii ei se găsiseră reciproc. Folosi 

cele mai potrivite cuvinte pentru a-i descrie pe cei doi și felul în 
care priveau ei traiul împreună. 

Maia își auzi pomenit numele și hotărî că nu mai dorea să stea 
pe genunchiul bunicului; voia să fie alături de mama și tata care, 
din cine știe ce motiv, se aflau dinaintea acestei case ciudate, 
îmbrăcaţi în haine amuzante. Kristina se chinui pentru un 
moment să o facă pe Maia să stea locului, însă după un semn 
din partea lui Patrik, ea îi dădu drumul, lăsând-o să se târască 
spre ei. Patrik o ridică și, cu Maia în braţe, îi puse Ericăi inelul pe 
deget. Când într-un final se sărutară pentru prima oară în 
calitate de soţ și soţie, Maia își apăsă râzând faţa de a lor, 
încântată de acel joculet simpatic. În momentul respectiv, Patrik 
se simţi cel mai bogat om din lume. Lacrimile îl podidiră din nou 
și, de data aceea, nu le mai putu stăpâni. Prefăcându-se că o 
dezmiardă pe Maia, pentru a-și putea șterge discret lacrimile pe 
hăinuţele ei, își dădu repede seama că nu păcălea pe nimeni. Și 
ce mai conta, oricum? La nașterea fetiţei, el plânsese fără 
rețineri, așa că putea să-și îngăduie din nou acest lucru, în ziua 
nunţii sale. 

Martin o luă în braţe pe Maia, în timp ce Patrik și Erica pășiră 
afară din biserică. După ce așteptară într-o încăpere separată ca 
toată lumea să iasă, cei doi merseră pe treptele bisericii, unde 
fură bombardati cu orez, în vreme ce aparatele foto se puseră în 
acţiune. Lacrimile îl năpădiră din nou, iar Patrik le dădu voie să 
curgă. 

e 

Erica își odihni o clipă picioarele și dădu din degete, care-i 
fuseseră eliberate cu îndurare din pantofii albi, cu toc. Ea naiba, 
ce-o mai dureau picioarele! Dar se simţea extrem de mulţumită 
de întreaga zi. Nunta fusese minunată. Cina la hotel - superbă, 
plină de discursuri solemne. Cel mai mult o impresionaseră 
vorbele Annei. Sora ei fusese nevoită să se oprească de câteva 
ori, fiindcă vocea îi tremurase, iar lacrimile o năpădiseră. 
Vorbise despre cât de mult o iubea pe Erica, împletind 
declaraţiile serioase cu anecdote amuzante din copilăria lor. 
După aceea, pomenise vremurile dificile care tocmai trecuseră, 
apoi încheiase discursul spunând că Erica îi fusese întotdeauna 
și soră, și mamă, însă îi devenise acum și cea mai bună 
prietenă. Cuvintele îi înmuiaseră inima Ericăi, făcând-o pe 
aceasta să își șteargă lacrimile cu șervețelul. 

Însă acum cina luase sfârșit, lăsând loc dansului, timp de 
câteva ore. Erica își făcuse griji cu privire la verdictul Kristinei, 
având în vedere toate obiecțiile acesteia legate de planurile de 
nuntă. Însă mama-soacră o luase prin surprindere. Făcuse 
spectacol pe ringul de dans, avându-l drept partener până și pe 
Lars, tatăl lui Patrik, iar în prezent, ea bea lichior și stătea de 
vorbă cu Bittan, prietena fostului ei soț. Erica rămăsese uluită. 

Când picioarele i se mai odihniră puţin, Erica hotărî să iasă 
afară pentru a lua o gură de aer. În sală se făcuse foarte cald și 
sufocant de la atâtea dansuri și trupuri încălzite, iar ea simţea 
nevoia unei brize răcoroase pe piele. Se încălță din nou, 
schimonosindu-se. Când tocmai se pregătea să se ridice, simţi o 
mână caldă pe umăr. 

— Și ce face soțioara mea dragă? 

Erica privi în sus, spre Patrik, și îl luă de mână. Acesta părea 
fericit, dar în același timp, răvășit. După câteva runde de jive cu 
Bittan, costumul nu îi mai venea cum ar fi trebuit. Erica 
observase că soțul ei nu era chiar cel mai priceput dansator 
atunci când venea vorba de jive. Insă primea puncte pentru 
entuziasm. 

— Mă gândeam să ies puţin afară, să iau aer, vrei să vii? zise 
Erica, rezemându-se de el, în vreme ce un junghi dureros îi 
cuprinse picioarele. 

— Încotro te îndrepţi, urma-voi și eu, recită Patrik, și Erica 
observă amuzată că soțul ei era ușor amețit. 

Noroc că mai târziu nu aveau de urcat decât un singur etaj. 

leșiră pe treptele care duceau spre curtea pietruită, și Patrik 
tocmai era pe cale de-a spune ceva, când Erica îi șopti să tacă. 
Ceva îi atrăsese atenţia. 

Îi făcu semn să o urmeze. Cei doi merseră cu grijă spre 
oamenii pe care-i văzuse Erica. Nimeni nu ar fi putut susţine că 
se mișcau fără să facă zgomot. Patrik chicoti și fu cât pe ce să 
se împiedice de un ghiveci cu flori, însă bărbatul și femeia care 
se îmbrăţișau într-un colț întunecat al grădinii nu părură să 
audă. 

— Cine se giugiulește acolo? încercă Patrik să șoptească. 

— Șttt, zise din nou Erica, cu toate că și ei îi venea greu să nu 
râdă. 

Toată șampania și vinul bun de la cină i se urcaseră la cap. Se 
furișă încă un pas înainte. Apoi se opri brusc și se întoarse spre 
Patrik, care se ciocni de ea. Amândoi își înăbușiră chicotelile. 

— Hai să ne întoarcem, zise Erica. 

— De ce? Cine-i acolo? întrebă Patrik, întinzându-și gâtul 
pentru a încerca să vadă. 

Însă cuplul era așa de strâns îmbrățișat, încât era greu să 
distingă vreunul din chipuri. 

— Prostuţule, sunt Dan și Anna. 

— Dan și Anna? zise Patrik, cu o privire sfioasă. Nu știam că 
sunt interesaţi unul de celălalt. 

— Bărbaţii ăștia, pufni Erica, zeflemitor. Cum de nu ţi-ai dat 
seama? Eu știam chiar dinaintea lor că se petrece ceva! 

— Atunci, e în regulă? Adică... sora ta și fostul prieten? zise 
Patrik agitat, clătinându-se ușor, în vreme ce se înapoiară la 
hotel. 

Erica se uită peste umăr la cuplul ce părea să fi uitat de restul 
lumii. 

— În regulă? râse Erica. E mai mult decât în regulă. E 
fantastic. 

Apoi își târî proaspătul soț pe ringul de dans, își scoase 
pantofii și se puse pe dansat boogie, în picioarele goale. Mult 
mai târziu în noaptea aceea, formaţia Garage cântă Wonderful 
Tonight, baladă care fusese dintotdeauna cântecul lor de 
încheiere, dedicat fericitului cuplu. Erica se lipi de Patrik, își 
rezemă obrazul pe umărul lui și închise ochii. 

e 

Nunta lui Patrik fusese distractivă. Mâncare bună, băutură 
gratis, iar Mellberg era sigur că făcuse impresie pe ringul de 
dans. Le arătase el puștanilor câteva mișcări. Însă niciuna dintre 
doamnele de la petrecere nu se putea compara cu Rose-Marie a 
lui. Îi simţise lipsa, dar nu-și putuse lua inima-n dinţi să-l întrebe 
pe Patrik dacă era în regulă să aducă pe cineva cu el, așa, pe 
nepusă masă. Însă aveau să se întâlnească în acea seară. 

Făcuse o nouă încercare de a-și dichisi bucătăria și fu 
mulțumit de eforturile sale. Aranjase pe masă porțelanurile cele 
mai fine, iar lumânările erau deja aprinse. Pregătise cina 
respectivă cu o nerăbdare fantastică. Incă era mulţumit de 
ideea care îi venise pe când se afla în bancă, transferând banii 
pentru apartamentul din Spania. Firește că se întâmpla cam 

brusc, însă nici el, nici Rose-Marie nu mai erau tinerei. Din 
moment ce descoperiseră dragostea la vârsta lor, nu avea rost 
să mai piardă vremea. 

Dedicase mult timp planificării. Când ea avea să vadă acel 
decor elegant și mâncarea, el intenţiona să îi spună că voia ca 
totul să fie special, fiindcă aveau de sărbătorit achiziţionarea 
apartamentului. Avea să funcţioneze. Nu considera că femeia ar 
fi bănuit ceva. Apoi, după îndelungi dezbateri, el hotărî să 
folosească desertul, un mousse de ciocolată, drept ascunzătoare 
pentru surpriza cea mare. Inelul. Cel pe care îl cumpărase vineri 
și pe care intenţiona să i-l ofere odată cu întrebarea pe care nu 
o mai adresase niciodată altei femei. Mellberg abia dacă își mai 
încăpea în piele de bucurie; era nerăbdător să-i vadă expresia 
de pe chip. Nu se zgârcise. Viitoarea lui soție merita doar ce era 
mai bun, iar Mellberg știa că femeia avea să fie încântată la 
vederea inelului. 

Se uită la ceas. Șapte fără cinci. Cinci minute până când avea 
să sune la ușă. De fapt, ar fi fost bine să îi facă imediat o copie 
după cheie. Doar nu își putea lăsa logodnica să stea acolo, 
sunând la ușă, ca un musafir. 

La șapte și cinci, Mellberg începu să se agite. Rose-Marie era 
întotdeauna punctuală. Se jucă nervos cu farfuriile, potrivi 
șerveţelele în pahare, mută argintăria cu jumătate de 
centimetru spre dreapta, apoi o aduse la loc. 

Când se făcu șapte și jumătate, deja era convins că femeia 
zăcea neînsuflețită în vreun șanț. Parcă și vedea mașina ei 
ciocnindu-se cu un camion sau cu un jeep din acela imens, pe 
care oamenii tot insistau să-l conducă, unul care să poată 
demola totul în cale. Poate că ar fi fost bine să sune la spital. Se 
clătină ba la stânga, ba la dreapta, apoi realiză că poate ar fi 
fost bine să o sune mai întâi pe mobil. Mellberg se lovi cu palma 
peste frunte. Cum de nu-i trecuse mai repede prin cap? Formă 
din memorie numărul, dar se încruntă la auzul mesajului 
înregistrat. Număr de telefon nealocat. Îl formă din nou, 
pesemne îi scăpase vreo cifră. Însă fu întâmpinat de același 
mesaj. Ciudat. Se vedea nevoit să o sune pe sora ei, pentru a 
afla dacă fusese cumva reţinută la ea, din cine știe ce motiv. 
Brusc, el realiză că Rose-Marie nu îi dăduse niciodată numărul 
surorii sale. Și nici nu avea idee cum o chema pe aceasta. Nu 
știa decât că locuia în Munkedal. Sau poate că nu? 

Un gând alarmant începu să-i încolțească în minte lui 
Mellberg. Il respinse, refuză să-l accepte, însă brusc, își aminti 
scena din bancă și o repetă cu încetinitorul. Două sute de mii de 
coroane. Transferase acea sumă în contul spaniol pe care i-l 
dăduse Rose-Marie. Două sute de mii. Bani pentru un 
apartament de tip „time-share” în Spania. În momentul acela, 
nu mai putu ignora ceea ce era aproape evident. Sună la 
informaţii abonați și ceru un numar de telefon sau o adresă. Nu 
găsiră nimic pe numele respectiv. Disperat, Mellberg încercă să- 
și amintească dacă văzuse vreodată un buletin sau orice i-ar fi 
putut confirma identitatea. Realiză din ce în ce mai îngrozit că 
nu dăduse niciodată cu ochii de așa ceva. Sumbrul adevăr era 
că nu-i știa numele, sau unde locuia, sau cine era de fapt. Dar în 
clipele acelea, într-un cont din Spania, ea avea două sute de mii 
de coroane. Din banii lui. 

Se îndreptă spre frigider ca un somnambul, scoase porția ei 
de mousse cu ciocolată și se așeză la masa aranjată într-un mod 
atât de festiv. Își vâri încet mâna în pahar, afundându-și 
degetele în mousse-ul cafeniu. Atunci când îl trase afară, inelul 
străluci prin stratul de ciocolată. Mellberg îl ridică în faţa ochilor 
și îl privi. Apoi îl așeză încetișor pe masă și, cu lacrimi pe obraji, 
începu să se îndoape cu mousse. 

e 

— A fost o zi fantastică, fără doar și poate. 

— Mmm, zise Patrik, închizând ochii. 

Hotărâseră din timp să nu plece imediat în luna de miere, ci 
să facă o călătorie mai lungă, odată ce Maia avea să fie cu vreo 
câteva luni mai mare. În momentele acelea, Thailanda se afla 
sus pe lista preferințelor. 

Dar li se părea uşor ciudat să se reîntoarcă atât de brusc la 
traiul lor obișnuit. Işi petrecuseră duminica dormind până târziu, 
bând multă apă și discutând despre evenimentele din urmă cu o 
zi. Până luni, Patrik hotărâse să-și ia o zi liberă. Voia ca amândoi 
să aibă șansa de a se relaxa și de a se obișnui cu totul, înainte 
ca rutina să pună iar stăpânire pe ei. Având în vedere cât de 
mult lucrase în ultimele săptămâni, nimeni de la secţie nu 
obiectă. Drept urmare, în clipele acelea, el și Erica stăteau 
întinși pe canapea, unul în braţele celuilalt; erau singuri în toată 
casa. Adrian și Emma plecaseră la grădiniţă, iar Anna o luase cu 
ea pe Maia acasă la Dan, pentru ca tinerii însurăţei să se poată 

bucura de o zi liniștită. Nu că Anna ar fi avut nevoie de vreo 
scuză pentru a-și petrece ziua alături de Dan. Ea și copiii 
stătuseră la el și cu o zi în urmă. 

— N-ai avut niciodată bănuieli? zise precaută Erica, văzându-l 
pe Patrik adâncit în gânduri. 

El înțelese imediat la ce se referea. Se gândi puţin. 

— Nu, sincer să fiu, n-am avut. Nu era nimic... ciudat în 
legătură cu Hanna. Am observat că o apăsa ceva, însă m-am 
gândit că or fi fost probleme acasă. Și chiar așa era, însă nu la 
modul în care mi-aș fi imaginat. 

— Cum rămâne cu faptul că locuiau împreună? Cu toate că 
erau frate și soră? 

— Nu vom afla nicicând toate răspunsurile, dar Martin m-a 
sunat și mi-a zis că a primit într-un final raportul de la serviciile 
sociale. Cei doi au trecut printr-un adevărat infern după 
accident, atunci când au locuit la familii adoptive. Gândește-te 
cât de mult trebuie să-i fi afectat, după ce mai întâi fuseseră 
luați de la mama lor, apoi obligaţi să locuiască în completă 
izolare, cu Sigrid. Probabil că de-asta s-a format o legătură 
anormală între ei. 

— Hmm, zise Erica, încă venindu-i greu să-și imagineze totul. 

Era aproape de neînțeles. 

— Dar cum au reușit să păstreze separate cele două laturi 
diferite ale vieţii lor? zise ea după un timp. 

— Cum adică? întrebă Patrik, sărutând-o pe vârful nasului. 

— Ce vreau să spun e... cum au reușit să ducă o viață 
normală? Cum au putut căpăta o educaţie? Și cum de-au putut 
ajunge chiar polițistă și psiholog? Trăind, în același timp, cu 
toate... mârșăviile pe care le făcuseră? 

Patrik nu se grăbi să-i răspundă imediat. Nici el nu înţelegea 
complet situaţia, dar meditase mult la ea, încă de când aflaseră 
identitatea ucigașului, și avu senzaţia că descoperise cât de cât 
un răspuns. 

— Cred că exact asta e și ideea. Existau două laturi diferite. 
Una ducea o viaţă normală. Mi s-a părut că Hanna chiar dorea 
să fie polițistă și să facă lucruri importante. Și era o polițistă 
bună, asta fără îndoială. Pe Lars l-am cunoscut doar înainte să... 

Patrik se întrerupse pentru un moment, după care continuă: 

— Ei bine, imaginea pe care mi-o formasem despre el era mai 
vagă. Insă fără îndoială, era inteligent, și cred că avea, la rându- 

i, intenţia de a duce o viață normală. Dar în același timp, 
secretul pe care-l ascundeau trebuie să le fi bântuit sufletele. 
Drept urmare, când au dat de Elsa Forsell, în momentul în care 
Hanna s-a angajat la poliţia din Nyköping, ceva le-a declanșat un 
mecanism lăuntric, ceva care îi măcinase vreme îndelungată. Ei 
bine, în orice caz, asta e teoria mea. Însă nu vom ști niciodată 
cu siguranță. 

— Hmm, zise îngândurată Erica. Cam așa m-am simţit și eu în 
legătură cu mama, spuse ea, într-un sfârșit. Ca și cum ar fi dus 
două vieţi separate. Una cu noi - tata, Anna și cu mine. lar 
cealaltă undeva în mintea ei, unde nouă nu ne era permis 
accesul. 

— De-asta ai decis să faci cercetări în legătură cu ea? 

— Da, zise Erica. Nu mi-e clar încă, dar am senzaţia că ne-a 
ascuns ceva. 

— Însă nu știi ce anume? 

Patrik o privi și-i dădu la o parte o șuviță. 

— Nu, și nici n-am idee cu ce să încep. Nu a mai rămas nimic. 
N-a păstrat nimic. 

— Ești sigură? Ai verificat sus, în pod? Ultima oară când am 
fost acolo, am văzut o grămadă de vechituri. 

— Sunt sigură că erau ale tatii. Dar... mă gândesc că am 
putea arunca o privire. Doar ca să ne asigurăm. 

Se ridică în picioare. Vocea îi căpătă o notă de nerăbdare. 

— Acum? zise Patrik, care nu era deloc tentat să lase 
canapeaua comodă pentru a urca într-un pod rece și umed, plin, 
de asemenea, cu pânze de păianjen. 

Dacă era să simtă o ură faţă de ceva, atunci aceasta se 
manifesta faţă de păianjeni. 

— Da, acum. De ce nu? spuse Erica, aflată deja în drum spre 
etaj. 

— Sigur, de ce nu? oftă Patrik, ridicându-se fără prea mare 
tragere de inimă. 

Avea destulă minte cât să nu protesteze atunci când Erica își 
punea ceva în cap. 

Odată ajunși în pod, Erica regretă pentru o clipă ideea. Într- 
adevăr, părea că nu existau decât vechituri pe-acolo. Însă 
puteau totuși să arunce o privire. Se aplecă, având grijă să nu 
se lovească de grinzi și începu să miște lucrurile și să ridice câte 
un capac, pe ici, pe colo. Cu o privire dezgustată, își șterse 

mâinile pe pantaloni. Era praf, nu glumă. Patrik începu și el să 
se uite prin jur, deși se îndoia că ideea lui avea să genereze 
vreun rezultat. Probabil că avea dreptate Erica. Doar își 
cunoștea mai bine mama. Dacă ea spusese că Elsy nu păstrase 
nimic, atunci... Brusc, Patrik observă ceva care-i stârni interesul. 
Undeva, în fundul podului, țintuit sub acoperișul înclinat, stătea 
un cufăr vechi. 

— Erica, vino încoace! 

— Ai găsit ceva? îl întrebă ea, mergând aplecată în direcţia 
lui. 

— Nu știu, însă cufărul ăsta pare destul de promiţător. 

— Ar putea fi al tatii, răspunse ea, îngândurată, dar ceva 
parcă îi spunea că, totuși, cufărul nu-i aparţinea acestuia. 

Era din lemn, vopsit în verde, cu un motiv floral elegant, dar 
șters. Lacătul ruginise, însă cufărul nu era încuiat, așa că ridică 
grijuliu capacul. Deasupra stăteau fotografiile a doi copii. Când 
le ridică, văzu că pe spate scria ceva. Pe una dintre ele stătea 
scris „Erica, 3 decembrie, 1974”, iar pe cealaltă, „Anna, 8 iunie, 
1980”. Uluită, ea își dădu seama că scrisul îi aparținea mamei 
sale. Mai jos, în cufăr, era un teanc întreg cu desene și obiecte 
făcute de ea și de Anna la orele de lucru manual, printre care se 
amestecau podoabe de Crăciun și alte lucruri făcute de ele 
acasă. Toate acele obiecte de care crezuse mereu că mamei nu 
îi păsa. 

— Priveşte, zise ea, abia venindu-i să-și creadă ochilor. Uite 
ce-a păstrat mama. 

Scoase cu grijă obiect după obiect. Era precum o călătorie în 
timp, înapoi spre copilăria sa. Și cea a Annei. Erica se simţi 
năpădită de lacrimi, iar Patrik o mângâie pe spate. 

— Dar de ce? Noi am crezut că ea n-a... De ce? 

Erica își șterse lacrimile cu mâneca puloverului și începu din 
nou să scotocească prin cufăr. Luă un teanc de fotografii alb- 
negru și se uită prin ele, cu sufletul la gură. 

— Știi de unde provin? întrebă Patrik. 

— N-am idee, zise ea, dând din cap. Dar fii sigur că voi afla! 

Săpă cu înverșunare și mai adânc, dar se opri atunci când 
palma i se încleștă în jurul unui obiect moale, care avea ceva 
dur și ascuţit înăuntru. Îl ridică pentru a vedea ce anume era. 
Ținu în clipa aceea în mână o bucată de pânză murdară, care 
fusese albă cândva, însă acum era îngălbenită și plină de pete 

maro, urâte, de rugină. Ceva era învelit în pânza respectivă. 
Erica deschise cu grijă pachetțelul, dar i se tăie respiraţia atunci 
când văzu ce conţinea acesta. Înăuntrul pânzei se afla o 
medalie, a cărei origine nu putea fi pusă la îndoială. Nu avea 
cum să confunde o svastică. Ridică în tăcere medalia spre 
Patrik, care făcu ochii cât cepele. Apoi se uită în jos, spre pânza 
pe care Erica o scăpase din neatentie în poală. 

— Erica? 

— Da, răspunse aceasta, cu ochii ţintă asupra medaliei pe 
care o avea în mână. 

— Ar fi bine să arunci o privire, spuse Patrik. 

— Ce? Ce e? zise ea confuză, după care observă spre ce arăta 
Patrik. 

Puse jos medalia nazistă și întinse bucata de pânză. Doar că 
aceasta nu era o simplă bucată de pânză. Era o cămașă de 
noapte veche, pentru copii. Și Erica își dădu seama că urmele 
maro de pe ea nu erau de rugină. De fapt, erau pete de sânge. 

De unde apăruse acel mic veșmânt? De ce era plin de sânge? 
Și de ce îl păstrase mama într-un cufăr, în pod, alături de o 
medalie din al Doilea Război Mondial? 

Pentru o clipă, Erica se gândi să bage totul înapoi în cufăr și 
să pună capacul la loc. 

Însă, la fel ca și Pandora, era mult prea curioasă pentru a lăsa 
capacul să rămână închis. Trebuia să afle adevărul. Indiferent 
care ar fi fost acesta. 

